+ DANIIL STOENESCU 


Episcop-locţiitor al Daciei Felix 


EPICLEZE 
II 


+ DANIIL STOENESCU 


Episcop-locţiitor al Daciei Felix 


EPICLEZE 


II 


„Sub paşii veşniciei Sale” 
(Avacum 3, 6) 


- prefacerea gândului în cuvânt, întruparea cuvântului în faptă, transfigurarea 
chipului întru asemănare, a lacrimii în rugăciune, a bisericii în templu, a 
pământului în cer nou, a pâinii și a vinului în Trupul și Sângele Domnului Hristos, 
prin chemarea, pogorăârea și lucrarea aceluiași Duh Sfânt — 


HĂȚŢĂGEL 
2015 


BIBLICE 


Fântâna Sfintelor Scripturi 

„Atunci i-a deschis Dumnezeu ochii şi a văzut o fântână cu apă şi, 
mergând, şi-a umplut burduful cu apă şi 1-a dat copilului să bea” (Facere 21, 19). 
Numai când Dumnezeu ne deschide ochii, precum lui Agar în pustiu şi 
ucenicilor de la Emaus la cină (Luca 24, 31), vedem cu adevărat fântâna cea cu 
apă vie a Sfintelor şi dumnezeieştilor Scripturi, din care se poate adăpa şi 
sufletul nostru cel însetat şi aflat pe moarte, precum copilul celei alungate din 
casa patriarhului. 


„Curat şi limpede ca seninul cerului” (Exod 24, 10) 

„Curat şi limpede ca seninul cerului” este locul lui Dumnezeu din cer, de 
pe Sinai şi din mintea şi sufletul omului, văzut şi contemplat de Moise şi Aaron, 
de Nadab şi Abiud, dar şi de cei şaptezeci de aleşi dintre bătrânii lui Israel, mai 
înainte de primirea tablelor Legii pe Taborul Vechiului Testament. Locul lui 
Dumnezeu nu poate fi decât „curat şi limpede” şi nu poate fi contemplat decât 
de cei curățiţi şi limpeziţi la minte, inimă şi suflet, după cuvintele Mântuitorului: 
„Fericiţi cei curaţi cu inima, că aceia vor vedea pe Dumnezeu” (Matei 5, 8) şi 
conform cu întrebarea pusă dreptului lov, cel mult pătimitor, de către Elhu: 
„Crezi tu că ai dreptate şi socoteşti că te-ai limpezit înaintea lui Dumnezeu?...” 
(lov 35, 2). Curăţirea şi limpezirea minţii şi a inimii, prin credinţă, rugăciune şi 
nevoinţă, face ca „seninul cerului” să ţi se pogoare în suflet, ca loc şi condiţie a 
contemplaţiei duhovniceşti. 

Textul „curat şi limpede ca seninul cerului” se evidențiază prin expresia 
„limpede cum e cristalul” din Apocalipsă (Apocalipsă 21, 11), referitoare la slava 
sau lumina Noului Ierusalim şi la apa râului vieţii care izvorăşte din tronul lui 
Dumnezeu şi al Mielului (Apocalipsă 22, 1). Curat şi limpede ca seninul cerului 
din Exodul lui Moise şi limpede cum e cristalul din Apocalipsa sfântului loan 
Evanghelistul se alătură expresiei dimineața fără nori, care este una dintre cele 
din urmă rostiri ale lui David (II Regi 23, 4). Aceste expresii biblice pot fi înţelese 

ca tot atâtea minunate trepte duhovniceşti, aflate fiecare înlăuntrul alteia, precum 
roţile carului heruvimilor din viziunea proorocului lezechiel: „Şi după alcătuirea 
şi după făptura lor, ele parcă erau vârâte una în alta” (lezechiel 1, 16). 


Ore astrale ale istoriei biblice 

Ore astrale ale istoriei biblice sunt: fumul jertfei lui Abel — ridicat de la 
pământ spre cer — şi focul pogorât din cer peste jertfa sfântului Ilie de pe 
Carmel; curcubeul de pe Ararat şi întunericul de pe Golgota; potirul lui 
Melchisedec şi toiagul înflorit al lui Aaron; îngerul de pe Moria care opreşte 
mâna lui Avraam şi umărul lui Simon Cirineanul care ajută pe lisus să-Şi ducă 
Crucea; paharnicul lui Faraon care-şi aduce aminte de losif şi fiul surorii 
sfântului apostol Pavel din Ierusalim, care dă de ştire despre cele puse la cale; 
coşul de papură al lui Moise de pe Nil şi coşniţa din Damasc a sfântului Pavel; 
rugul aprins din pustie şi ienupărul sfântului Ile de la Beer-Şeba; funia roşie a 
casei lui Rahav din Ierihon şi funia împletită de îngerul Domnului din viziunea 
sfântului Antonie cel Mare, care deschide Patericul; falca de măgar a lui Samson 
şi mânzul asinei din Duminica Floriilor; cei doi stâlpi ai casei din Gaza 
sfărâmaţi de Samson şi cei doi stâlpi ai Templului din Ierusalim, lachin şi Booz, 
ridicaţi de Solomon; piatra de hotar a lui Samuel de la Eben-Ezer şi „Piatra cea 
din capul unghiului” din Evanghelie; ulciorul cu apă al îngerului de la Beer-Şeba 
şi purtătorul ulciorului cu apă din Joia Patimilor; mantia sfântului Ilie 
încredințată lui Elisei şi felonul sfântului apostol Pavel, lăsat în Troada la Carp 
şi cerut să-i fie adus de sfântul Timotei; toporul scos în mod minunat din lordan 
de către sfântul prooroc Elisei şi securea înfiptă la rădăcina pomilor, din predica 
sfântului loan Botezătorul. 


Oglinzi biblice ale lumii de azi 

Oglinzi biblice ale lumii de azi sunt: Sodoma şi Gomora din vremea 
dreptului Lot; cetatea Ninive din timpul propovăduirii proorocului lona; 
Babilonul în care trăia proorocul Daniel, dar şi Atena cea plină de idoli, din 
vremea sfântului apostol Pavel. Trecând prin lume — în aşteptarea lui Sila şi a lui 
Timotei — şi astăzi duhul sfântului apostol Pavel s-ar întărâta, văzând-o plină de 
idoli, precum era Atena de odinioară (Fapte 17, 16). De aceea Damaris lăcrimează, 
iar Dionisie Areopagitul suferă, precum Lot în Sodoma (cf. II Petru 2, 8), până 
când Abel îşi va aduce din nou jertfa sa bineprimită, iar sfântul prooroc Ilie va 
pogori din nou foc din cer pe altarul „Dumnezeului necunoscut” (Fapte 17, 23), 
precum a coborât pe Muntele Carmel (III Regi 18, 38). 


Contemplaţii biblice paradoxale 

Să contempli corabia lui Noe oprită pe Ararat, plutind cu Hristos şi cu 
apostolii pe Marea Galileii şi naufragiind cu sfântul Pavel în Malta (Fapte 28, 1); 
să contempli turnul Babel prăbuşit peste turnul Siloamului şi peste cei 
optsprezece inşi (Luca 13, 4); să contempli pe cerul plin de stele al lui Avraam 
(Facere 15, 5) steaua lui Iacob (Numeri 24, 17) şi steaua magilor de la Răsărit (Matei 

2, 2); să contempli ulcioarele cu făclii ale lui Ghedeon (Judec. 7, 16-20) în vasul de 
alabastru cu mir de nard curat de mare preţ al Mariei din Betania (Marcu 14, 3), 
dar şi-n candelele aprinse ale fecioarelor înțelepte (Matei 25, 7); să contempli cele 
douăsprezece perechi de boi ale lui Elisei, arând în țarina lui laar (Psalm 131, 6) şi 
în țarina lui Simon Cireneanul, în Vinerea Patimilor. 


Crugul zilei Revelaţiei în istoria lui Avraam 

Noaptea: „După aceasta, fost-a cuvântul Domnului către Avraam, noaptea 
în vis... Apoi l-a scos afară şi i-a zis: «Priveşte la cer şi numără stelele — şi 
fulgerele Revelaţiei — de le poţi număra!” (Facere 15, 1 şi 5) — revelaţia şi 
contemplaţia naturală; Ziua: „Apoi Domnul S-a arătat iarăşi lui Avraam la 
stejarul Mamviri, într-o zi pe la amiază, când el şedea în uşa cortului său” (Facere 
18, 1) — revelaţia şi contemplația supranaturală; Seara şi dimineaţa: „Cei doi 
îngeri au ajuns la Sodoma seara, iar Lot şedea la poarta Sodomei” (Facere 19, 1); 
„lar Avraam s-a sculat dis-de-dimineaţă şi s-a dus la locul unde stătuse înaintea 
Domnului şi, căutând spre Sodoma şi Gomora şi spre toate împrejurimile lor, a 
văzut ridicându-se de la pământ fumegare, ca fumul unui cuptor” (Facere 19, 28) — 
Apocalipsa şi sfârşitul lumii. 


Cina din Sodoma şi Cina din Emaus 

„Cei doi îngeri au ajuns în Sodoma, iar Lot şedea la poarta Sodomei. Şi a 
zis: «Stăpânii mei, abateţi-Vă pe la casa slugii Voastre, ca să rămâneţi acolo; 
spălaţi-Vă picioarele, iar dimineaţa, sculându-Vă, Vă veţi duce în drumul 
Vostruy. Ei însă au zis: «Nu, ci vom rămâne în uliță!»"(Facere 19, 1-3). 

„ȘI s-au apropiat de satul unde se duceau, iar El se făcea că merge mai 
departe. Dar ei Îl rugau stăruitor, zicând: «Rămâi cu noi că este spre seară şi s-a 
plecat ziua!». Şi a intrat să rămână cu ei. Şi, când a stat împreună cu ei la masă, 
luând EI pâinea, a binecuvântat şi frângând le-a dat lor. Şi s-au deschis ochii lor 
şi L-au cunoscut; şi El S-a făcut nevăzut de ei. Şi au zis unul către altul: «Oare 
nu ardea în noi inima noastră când ne vorbea pe cale şi când ne tâlcuia 
Scripturile?» Şi, în ceasul acela sculându-se, s-au întors la Ierusalim şi au găsit 
adunaţi pe cei unsprezece şi pe cei ce erau împreună cu ei” (Luca 24, 28-33). 

Cina din Sodoma are loc între Teofania şi filoxenia de la stejarul Mamvri 
şi prăbuşirea Sodomei şi a Gomorei prin pogorârea focului din cer. Cina din 
Emaus are loc în seara Învierii, după „izbucnirea de lumină ca la răsărit de 
soare” (Avacum 3, 4). Înainte de Cina din Emaus, ardea inima sfinților ucenici 
Luca şi Cleopa, aprinsă de cuvintele lui Hristos cel Înviat, Care le vorbea pe cale 
(Luca 24, 32). După Cina din Sodoma, ardeau mistuite cu foc şi cu pucioasă 
cetăţile pedepsite de Dumnezeu, pentru păcatele locuitorilor lor (Facere 19, 24-25). 

La Cina din Sodoma erau de faţă doi îngeri şi un om (dreptul Lot), iar la 
Cina din Emaus erau doi oameni, Luca şi Cleopa, împreună cu Fiul lui 
Dumnezeu făcut Fiu al Omului. La Cina din Emaus s-au deschis ochii ucenicilor 
la frângerea pâinii, iar la cina din Sodoma cei doi îngeri îi lovesc cu orbire pe 
oamenii care asaltau în nebunia lor casa lui Lot (Facere 19, 11). Dreptul Lot roagă 

stăruitor pe cei doi îngeri să se abată pe la el şi să intre în casa lui (Facere 19, 3), la 
fel cum vor face şi cei doi ucenici de la Emaus, rugându-L stăruitor pe 
Necunoscutul Care-i însoțea şi le tâlcuia Scripturile să rămână cu ei (Luca 24, 29). 
După Cina din Sodoma, femeia lui Lot se preface în stâlp de sare pentru că a 
privit înapoi (Facere 19, 26), iar după Cina din Emaus, Luca şi Cleopa devin ei 
înşişi stâlpi de foc, apostoli, vestitori şi mărturisitori ai Învierii lui Hristos (Luca 
24, 33-35). Cina din Sodoma se înscrie în prelungirea prânzului dat de către 
patriarhul Avraam Preasfintei "Treimi la stejarul Mamvri (Facere 18, 1-8), iar Cina 
din Emaus se înscrie în prelungirea şi actualizarea Cinei celei de Taină din 
Ierusalim (loan 13-17). Atât Cina din Emaus, cât şi Cina din Sodoma au un întreit 
caracter: liturgic, mistic şi eshatologic. De aceea, lumea se află neîncetat în 
cumpănă între Cina din Emaus (prin iubire dumnezeiască) şi Cina din Sodoma 
(sub semnul Judecăţii dumnezeieşti). 

Rolul Bisericii lui Hristos este acela de a actualiza şi a permanentiza Cina 
din Emaus în amurgul lumii Sodomei, pentru că niciodată drumul spre Emaus 
nu trece prin Marea Moartă! 


„Ramură de pom roditor lângă izvor” (Facere 49, 22) 

Aşa avea să-l numească bătrânul patriarh Iacob, mai înainte de a muri, pe 
fiul său preaiubit, Iosif, pe care l-a reîntâlnit după mulți ani, cu prilejul 
strămutării în Egipt. Cine oare dintre noi n-a lăcrimat citind în capitolele Facerii 
(37-50) zbuciumata şi minunata istorie a dreptului Iosif şi n-a plâns împreună cu 
el şi cu fraţii săi atunci când li s-a descoperit acestora în Egipt? Sub pânza apelor 
limpezi ale impresionantei relatări biblice descoperim şi contemplăm în adâncul 
albiei Revelaţiei şi inspiraţiei, la începutul Săptămânii Patimilor, profetica şi 
strălucitoarea icoană a lui Hristos, zugrăvită de Duhul Sfânt prin cuvinte 
inspirate, vise tălmăcite şi întâmplări deosebite. 

Născut în Mesopotamia (Facere 30, 22-25), ca rod al iubirii dintre părinții 
săi, lacob şi Rahila; ajuns în Canaan şi rămas orfan de mamă, după moartea 
Rahilei la naşterea lui Veniamin, dreptul Iosif este vândut de fraţii săi, la vârsta 
de şaptesprezece ani, în Egipt, unde va trăi până la moartea sa, la vârsta de o 
sută zece ani, mai întâi în casa lui Putifar, apoi în temniţă şi, în cele din urmă, ca 
al doilea după faraon, după ce a salvat pe egipteni şi pe fraţii săi de la foamete. 
Căsătorit cu Asineta, fiica preotului Poti-Fera din Ilopolis, dreptul Iosif a avut 
doi fu, pe Efraim şi pe Manase, care, prin binecuvântarea cu mâinile în semnul 
crucii de către Iacob, se vor adăuga celorlalte zece seminţii ale lui Israel. 

În istoria biblică a dreptului Iosif — prefigurare a lui Hristos — avem şase 
vise tălmăcite şi împlinite: două ale lui, unul al paharnicului, altul al pitarului şi 
două ale lui faraon însuşi. „Visând însă losif un vis, l-a spus fraților săi, zicându- 
le: «Ascultaţi visul ce am visat: Parcă legam snopi în țarină şi snopul meu parcă 
s-a sculat şi stătea drept, iar snopii voştri s-au strâns roată şi s-au închinat 
snopului meuy” (Facere 37, 5-7). Acest vis al lui Iosif avea să se împlinească peste 
ani şi ani, când fraţii lui, împinşi de foametea din Canaan, venind să cumpere 

grâu din Egipt, „i s-au închinat lui până la pământ” (Facere 42, 6). „Atunci şi-a 
adus aminte Iosif de visele sale, pe care le visase despre ei” (Facere 42, 9). A doua 
oară, cel dintâi vis al lui Iosif avea să se împlinească prin Învierea lui Hristos: 
„lar cei unsprezece ucenici — precum cele unsprezece stele din cel de-al doilea 
vis al lui Iosif — au mers în Galileea, la muntele unde le poruncise lor lisus. Şi 
văzându-L, 1 s-au închinat, ei care se îndoiseră” (Matei 28, 16-17). În al treilea 
rând, cel dintâi vis al lui Iosif se va împlini cu desăvârşire la A Doua Venire a 
Domnului, când „orice ochi Îl va vedea şi-L vor vedea şi cei ce L-au împuns; şi 
se vor jeli din pricina Lui toate seminţiile pământului” (Apocalipsă 1, 7). Snopul 
din visul lui Iosif, prefigurare a lui Hristos, era adunat din rodul celor „şapte 
spice pline” din visul lui faraon (Facere 41, 5) şi din spicele adunate de 
moabiteanca Rut de pe urma secerătorilor (Rut 2, 7). Snopul de grâu îl reprezintă 
pe losif, iar pentru că losif îl preînchipuieşte pe Hristos, snopul din visul 
dreptului simbolizează pe Mântuitorul şi, mai ales, Învierea Lui din morţi şi 
închinarea apostolilor, a mironosiţelor şi a întregii Biserici de la Cincizecime 
până la Parusie. „Snopul de grâu” din visul lui losif nu poate sta decât drept, în 
picioare, aşa după cum L-a văzut sfântul arhidiacon şi întâiul mucenic Ştefan 
„stând de-a dreapta lui Dumnezeu” (Fapte 7, 55-56). Prin urmare, visul dreptului 
Iosif are un caracter istoric, profetic, hristologic, euharistic şi eshatologic. 
Hristos —,„snopul de grâu” din visul lui Iosif stă de-a pururea drept în picioare, ca 
şi în viziunea sfântului apostol şi evanghelist loan, primind închinarea, slava şi 
doxologia tuturor (Apocalipsă 1, 12-16; 4, 8-11). Pentru aceea Hristos iubea holdele 
de grâu şi le binecuvânta (Matei 12, 1; loan 4, 35). „Cele şapte spice frumoase şi 
pline” (Facere 41, 5) din visul lui faraon, tâlcuit de Iosif, ar putea fi pe lângă cei 
şapte ani de belşug din Egipt şi cele şapte daruri ale Duhului Sfânt (Isaia 11, 2-3), 
cele şapte candele ale candelabrului cu şapte braţe din viziunea profetului 
Zaharia (4, 2), cele şapte pâini de la săturarea celor patru mii de bărbaţi (Matei 15, 
36), cei şapte diaconi din Biserica primară (Fapte 6), cele şapte Epistole 
Soborniceşti din Noul Testament, cele şapte epistole din Apocalipsă (2-3), cele 
şapte Sfinte Taine ale Bisericii şi cele şapte Sinoade Ecumenice patristice. Toate 
acestea nu vor fi niciodată înghiţite de cele „şapte spice goale, seci şi pălite” din 
țarina neghinei. 

O altă simbolistică puternică din istoria lui Iosif o are potirul de argint al 
dreptului (Facere 44, 12). Pus în sacul cu grâu al lui Veniamin, dimpreună cu 
preţul grâului, din porunca lui Iosif, cu prilejul celei de-a doua veniri a fraților 
săi din Canaan în Egipt, potirul de argint al lui Iosif a fost pretextul întoarcerii 
din drum a acestora şi prilejul cutremurătoarei descoperiri a lui Iosif înaintea 
fraților săi, care-l vânduseră oarecând cu douăzeci de arginţi (prefigurare a 
vinderii Mântuitorului cu treizeci de arginţi de către luda) unor negustori 
madianiţi (Facere 37, 28). Potirul de argint al lui losif aduna în sine toată dragostea 
sfântă şi curată a lui Iosif pentru tatăl său Iacob, pentru mama sa Rabhila, care 
murise la naşterea lui Veniamin, „fiul durerii ei” (Facere 35, 18), dar şi pentru 
fraţii săi, în mod deosebit pentru Veniamin, fratele său atât după tată, cât şi după 

mamă. Potirul de argint al lui losif cuprindea dorul său arzător după ţara sfântă a 
Canaanului şi aduna toate rugăciunile dreptului rostite în taină, atât în casa lui 
Putifar (unde avea să învingă ispita, precum Mântuitorul în Carantania), cât şi în 
temniţa lui faraon, unde fusese aruncat împreună cu paharnicul ce va fi izbăvit şi 
cu pitarul ce va fi osândit, după ce le va tâlcui visele. Potirul lui Iosif era plin de 
lacrimile rugăciunilor sale de dor, iubire şi iertare. După descoperirea potirului 
în sacul lui Veniamin şi după arătarea lui losif înaintea fraţilor săi, lacrimile de 
bucurie vărsate din belşug de către Iosif, Veniamin şi fraţii lor se vor aduna 
strălucind în acelaşi potir. În potirul de argint al lui Losif avea să se reverse atât 
bucuria reîntâlnirii lui cu patriarhul Iacob, tatăl său, cât şi binecuvântarea în 
semnul crucii a lui Efraim şi Manase, fii lui losif, de către marele patriarh 
Iacob, precum şi proorocia şi binecuvântarea rostită de acesta asupra tuturor 
fiilor săi, ca părinţi ai celor douăsprezece seminţii ale lui Israel. Însă tot în 
potirul lui losif avea să se reverse şi amara robie şi suferință de patru sute 
cincizeci de ani a evreilor în Egipt, ca şi cea de şaptezeci de ani, de mai târziu, în 
Babilon. În potirul lui Iosif se adună pătimirile dreptului Iov şi plângerile lui 
leremia. Potirul de argint al lui losif se va fi arătat şi Mântuitorului lisus Hristos 
în vremea rugăciunii din grădina Ghetsimani, după ce mai înainte îl vom fi putut 
contempla la Cina cea de Taină. După Înviere, acest potir se va arăta la Cina din 
Emaus, iar după Rusalii, pe masa tuturor sfintelor altare, la fiecare Sfântă 
Liturghie, din care gustăm prin împărtăşire „Pâinea cea cerească şi paharul 
vieţii”. Potirul de argint este pus de Iosif în sacul cu grâu al lui Veniamin; de 
Moise, în sacul cu grâu al lui Iosua; de proorocul Samuel, în sacul cu grâu al lui 
David; de sfântul prooroc Ilie, în sacul cu grâu al proorocului Elisei, dar şi de 
sfântul apostol Pavel, în sacul cu grâu al lui Timotei. 

De asemenea, din visele celor doi slujitori ai lui faraon (paharnicul şi 
pitarul, preînchipuire a celor doi tâlhari de pe cruce: paharnicul de-a dreapta şi 
pitarul de-a stânga), tâlcuite de dreptul Iosif în temniţă, putem desprinde gândul 
filocalic de-a avea neîncetat înaintea ochilor noştri spirituali pe Hristos — Viţa 
cea adevărată (Facere 40, 9; Ioan 15, 1) şi Strugurele cel duhovnicesc adus din 
Canaan pe prăjina Sfintei Cruci (Numeri 13, 24) — dar şi de-a alunga neîncetat, 
prin rugăciune, atenție duhovnicească şi trezvie, păsările gândurilor rele care vor 
să răpească prescurile cugetărilor duhovniceşti şi teologice din coşurile cu pâine 
albă ale conştiinţei de creştin şi ale cunoștinței de Dumnezeu, pentru a nu sfârşi 
precum pitarul. Totodată, paharnici ai Sfintei Scripturi care slujesc la Cina cea 
duhovnicească a Revelaţiei, pe lângă cel al lui faraon (al cărui vis hristic îl 
tâlcuieşte Iosif) şi pe lângă Neemia, paharnicul lui Artaxerxe de la Susa (Neemia 
2, 1), i-am mai putea avea pe sfinţii profeţi, apostoli, evanghelişti şi îngeri ai 
Apocalipsei cu cele şapte sfinte Potire (Apocalipsă 16, 1). 

lată pentru ce, aflându-ne cu toții „la legatul snopilor în mijlocul 
câmpului” (Facere 37, 7) contemplăm liturgic Snopul de grâu din visul lui Iosif, la 
începutul Săptămâni Patimilor, în locul smochinului blestemat de Domnul Iisus 
şi uscat îndată, iar în haina lungă şi aleasă a dreptului stropită cu sânge de ied de 

către fraţii săi (Facere 37, 3 şi 31-33) vedem atât hlamida Mântuitorului din Vinerea 
Patimilor, cât şi cămaşa Lui cea fără cusătură, pentru care ostaşii au aruncat sorți 
(loan 19, 2 şi 23-24). 


Dumnezeul Patriarhilor şi al Proorocilor 

Dumnezeul Patriarhilor şi al Proorocilor — în rugul aprins şi în rugăciunea 
sfântului Ilie de pe Carmel: „Dumnezeul lui Avraam, Isaac şi lacob” (Exod 3, 6 şi 
16; III Regi 18, 36); în cuvintele sfântului prooroc Elisei: „Domnul Dumnezeul lui 
Ilie” (IV Regi 2, 14); în cuvintele regelui Nabucodonosor: „Dumnezeul lui Şadrac, 
Meşac şi Abed-Nego” (Daniel 3, 28-29), dar şi ale regelui Darius Medul: 
„Dumnezeul lui Daniel” (Daniel 6,27). 

Dumnezeu nu S-ar fi numit şi n-ar fi fost numit „Dumnezeul lui Avraam, 
Isaac şi Iacob”, „Dumnezeul lui Ilie”, „Dumnezeul lui Şadrac, Meşac şi Abed- 
Nego” şi „Dumnezeul lui Daniel” dacă drepţii şi sfinţii de mai sus, ale căror 
nume sunt asociate pe veci la numele lui Dumnezeu, n-ar fi fost ei înşişi, mai 
întâi, ai lui Dumnezeu. În măsura în care Dumnezeu este al celor trei patriarhi, al 
sfântului prooroc Ilie, al celor trei tineri izbăviţi din cuptorul Babilonului şi al 
proorocului Daniel, în aceeaşi măsură şi patriarhii şi proorocii amintiţi au fost şi 
sunt ai lui Dumnezeu. Suprema cinste şi cinstire a unui om al lui Dumnezeu este 
ca Dumnezeu să fie numit ca fiind al acelui om ales. 


Tablele Legii de pe Muntele Sinai (Exod 31, 18) 

Tablele Legii de pe Sinai, scrise de degetul lui Dumnezeu şi dăruite 
poporului ales şi lumii întregi prin Moise, le putem contempla pogorându-se şi 
multiplicându-se şi prin: 

Tablele Legii de pe Carmel arse de focul pogorât din cer peste jertfa 
sfântului prooroc Ilie (II Regi 18, 38); 

Tablele Legii de la Horeb învăluite în adierea blândă şi liniştită a Duhului 
Sfânt, întru care proorocul de foc a stat de vorbă cu Dumnezeu în gura peşterii 
(II Regi 19, 12-13); 

Tablele Legii de pe Muntele Fericirilor sfinţite de cuvintele Predici de pe 
Munte a Mântuitorului lisus Hristos (Matei 5-7); 

Tablele Legii de pe Tabor străbătute de lumina dumnezeiască necreată a 
Schimbării la Faţă (Matei 17, 1-9); 

Tablele Legii de pe Golgota sfinţite de Însuşi Sângele Mântuitorului 
vărsat pe Cruce (Matei 27, 33-54); 

Tablele Legii de pe Muntele Măslinilor învăluite în norul Înălţării la cer a 
Domnului şi a făgăduinţei celei de A Doua Lui Veniri făcută sfinților apostoli de 
către cei doi îngeri îmbrăcaţi în alb (Fapte 1, 9-11). 

La toate acestea îndrăznim să adăugăm pentru Biserica şi neamul nostru 
tablele Legii de sub Fereastra Sâmbetei — dăltuite în chilia Părintelui Arsenie, 
prin „Cărarea Împărăției”, de la Mănăstirea Sâmbăta; şlefuite în predicile 
„Cuvinte vii” scrise de Sfinţia Sa la Prislop; zugrăvite în neîntrecuta pictură a 
Bisericii de la Drăgănescu şi dezvăluite în manuscrisele inedite de la Sinaia. 

Șarpele de aramă şi vipera din Malta 

Contextul biblic în care se vorbeşte întâia dată despre şarpele de aramă 
este următorul: „Atunci a trimis Domnul asupra poporului şerpi veninoşi, care 
muşcau poporul, şi a murit mulțime de popor din fiii lui Israel. A venit deci 
poporul la Moise şi i-a zis: «Am greşit, grăind împotriva Domnului şi împotriva 
ta; roagă-te Domnului, ca să depărteze şerpii de la noi». Şi s-a rugat Moise 
Domnului pentru popor. lar Domnul a zis către Moise: «Fă-ţi un şarpe de aramă 
şi-l pune pe un stâlp; şi de va muşca şarpele pe vreun om, tot cel muşcat care se 
va uita la el va trăi. Şi a făcut Moise un şarpe de aramă şi l-a pus pe un stâlp; şi 
când un şarpe muşca pe vreun om, acesta privea la şarpele cel de aramă şi trăia” 
(Numeri 21, 6-9). 

La trecerea Iordanului de către poporul ales în Canaan, pe vremea lui 
Iosua, deodată cu Chivotul Sfânt, cu Cortul Sfânt şi cu celelalte odoare sfinte, va 
fi fost trecut şi şarpele de aramă, despre care se va mai vorbi mult mai târziu, pe 
vremea regelui binecredincios lezechia, care va corecta o deviaţie a poporului 
faţă de simbolul tămăduirii reprezentat de şarpele de aramă: „Şi (regele lezechia) 
a stricat şarpele cel de aramă, pe care-l făcuse Moise; chiar până în zilele acelea 
fiii lui Israel îl tămâiau şi-l numeau Nehuştan” (IV Regi 18, 4). Prin urmare, regele 
lezechia va pune capăt existenţei reale a şarpelui de aramă, până când 
Mântuitorul va dezgropa sensul profetic şi hristic al acestuia, identificându-Se 
cu simbolistica lui, în convorbirea Sa cu Nicodim: „Şi după cum Moise a înălţat 
şarpele în pustie, aşa trebuie să Se înalțe Fiul Omului, ca tot cel ce crede în EI să 
nu piară, ci să aibă viaţă veşnică. Căci Dumnezeu aşa a iubit lumea, încât pe Fiul 
Său Cel Unul-Născut L-a dat ca oricine crede în EI să nu piară, ci să aibă viaţă 
veşnică. Căci n-a trimis Dumnezeu pe Fiul Său în lume ca să judece lumea, ci ca 
să se mântuiască prin El lumea” (loan 3, 14-17). Târziu, înspre sfârşitul 
propovăduirii misionare a sfântului apostol Pavel, cu prilejul primului drum spre 
Roma şi al naufragiului din Insula Malta, citim următoarele: „Și după ce am 
scăpat, am aflat că insula se numeşte Malta. lar locuitorii ei ne arătau o 
deosebită omenie, căci, aprinzând foc, ne-au luat pe toţi la ei din pricina ploii 
care era şi a frigului. Şi strângând Pavel grămadă de găteje şi punându-le pe foc, 
o viperă a ieşit de căldură şi s-a prins de mâna lui. Şi când locuitorii au văzut 
vipera atârnând de mâna lui, ziceau unii către alții: Desigur că ucigaş este omul 
acesta, pe care dreptatea nu l-a lăsat să trăiască, deşi a scăpat din mare. Deci el, 
scuturând vipera în foc, n-a pătimit nici un rău. lar ei aşteptau ca el să se umfle, 
sau să cadă deodată mort. Dar aşteptând ei mult şi văzând că nu 1 se întâmplă 
nimic rău, şi-au schimbat gândul şi ziceau că el este un zeu” (Fapte 28, 1-6). 
Vipera din Malta este o rămăşiţă a şerpilor veninoşi din pustie, iar sfântul Pavel 
este un mărturisitor al lui Hristos, Cel care a fost înălțat şi răstignit pe Crucea 
Golgotei, precum a fost înălțat şarpele cel de aramă în pustie. Moise ridică în 
pustie şarpele de aramă ca prefigurare a Mântuitorului şi a ridicării Sale pe 
Cruce, cum Însuşi Domnul avea să-i descopere lui Nicodim în noaptea tainică şi 
sfântă. Oricine privea spre şarpele de aramă rămânea nevătămat de muşcăturile 

şerpilor veninoşi. Acelaşi lucru se va întâmpla peste veacuri şi cu sfântul Pavel 
în Insula Malta, care a rămas nevătămat, întrucât privea neîncetat prin credință 
înspre lisus Hristos cel Răstignit, Înviat şi Înălţat la ceruri şi Care şade de-a 
dreapta Tatălui — aşa cum L-a văzut sfântul arhidiacon Ştefan prin revelația din 
sinedriu (Fapte 7, 55-56) — şi pe Care apostolul neamurilor Îl propovăduia ca 
nimeni altul, învăţându-ne şi pe noi să avem „ochii aţintiți asupra lui lisus, 
Începătorul şi Plinitorul credinţei” (Evrei 12, 2; Fapte 1, 10-11). 

Binecredinciosul rege lezechia al regatului lui Iuda, din Ierusalim, 
contemporan cu sfântul prooroc Isaia, care-i va mijloci mai târziu regelui 
vindecarea cu turta de smochine (Isaia 38, 21), avea să distrugă după aproximativ 
şapte sute de ani şarpele cel de aramă făcut de Moise, pe care poporul începuse 
a-l idolatriza, aducându-i tămâieri, pentru a se evita astfel repetarea cinstirii 
viţelului de aur (Exod 32, 1-20), cum făcuse mai înainte leroboam la dezbinarea 
regatului, prin cei doi viței de aur ridicaţi în regatul lui Israel, unul în Betel şi 
celălalt în Dan, voind să depărteze poporul de Ierusalim şi să împiedice 
refacerea unităţii de neam şi credinţă (III Regi 12, 26-33). De aceea se cuvine să nu 
fie tămâiat şarpele cel de aramă, pentru a nu se aluneca în idolatrie şi a nu 
absolutiza simbolurile şi prefigurările în detrimentul realităților şi împlinirilor. 
Tămâierea şarpelui de aramă ar putea însemna cinstirea vasului mai mult decât a 
conţinutului, a umbrei Legii mai mult decât a harului Evangheliei, a mijloacelor 
mai mult decât a scopului. Tămâia se aduce lui Hristos, ca dar al magilor (Matei 
2, 11), prin cădelniţa de aur a îngerului din Apocalipsă (8, 3-4), iar orice tămâiere 
a vreunui şarpe de aramă, oprită de regele lezechia, ne poate dovedi şi descoperi 
„arama sunătoare” din noi (1 Corinteni 13, 1) lipsită de virtutea dragostei, care este 
„calea mai presus de orice cale” (1 Corinteni 12, 31). Locul şi rostul şarpelui de 
aramă a fost în pustiu şi într-un moment dat, nu şi în Canaan sau în pământul lui 
Israel, unde avea să vină şi să Se întrupeze Hristos. 

Orice viperă, ca şi gând, ispită sau intenţie spre faptă, care iese din căldura 
vreascurilor materiei şi trupului şi se prinde atârnând de mâna noastră, trebuie 
îndată scuturată în focul rugăciunii fierbinţi, al pocăinţei şi al lacrimilor. Prin 
vipera din Malta, vrăjmaşul diavol ar fi vrut să pună cea din urmă piedică în 
calea ajungerii şi propovăduirii sfântului Pavel la Roma, după cuvântul primit 
într-o noapte sfântă de la Mântuitorul, când i s-a arătat apostolului Său, pe 
drumul Golgotei pauline: „lar în noaptea următoare, arătându-i-Se, Domnul i-a 
zis: Îndrăzneşte, Pavele! Căci precum ai mărturisit cele despre Mine la 
Ierusalim, aşa trebuie să mărturiseşti despre Mine şi la Roma!” (Fapte 23, 11). 

Șarpele de aramă este prefigurare a lui Hristos, iar vipera din Malta este 
simbol al şerpilor patimilor de orice fel. Regele Iezechia distruge şarpele de 
aramă, pentru ca să facă loc lui Hristos, iar sfântul apostol Pavel scutură în foc 
vipera prinsă de mâna sa, vrând să ne înveţe împlinirea cuvântului 
Mântuitorului: „lată, v-am dat putere să călcați peste şerpi şi peste scorpii şi 
peste toată puterea vrăjmaşului şi nimic nu vă va vătăma” (Luca 10, 19). 

Priveliştea jalnică a ghibeoniţilor (Iosua 9, 3-27) 

Privire în oglindă: Priveliştea jalnică a ghibeoniţilor, ca o mulțime de fu 
risipitori care vin la Iosua - Hristos „dintr-o ţară îndepărtată” (Luca 15, 17-24) este 
oglinda noastră, a creştinilor de azi, care, asemenea zdrențăroşilor ghibeoniţi, 
purtăm pe asinii noştri „saci vechi cu pâine şi vin în burdufuri vechi, rupte şi 
cârpite”, în picioarele noastre „încălțăminte şi sandale vechi şi peticite”, pe noi 
„haine rele”, iar pâinea noastră de drum — datorită nevredniciei noastre — este 
„uscată, mucedă şi sfărâmată...” De aceea fericiţi vom fi dacă, pe fiecare dintre 
noi, îl va rândui Hristos, precum a făcut losua cu ghibeoniţii, „tăietor de lemne 
şi cărător de apă pentru obşte şi pentru jertfelnicul Domnului”, „până în ziua de 
astăzi” şi până la sfârşitul cel fără de sfârşit (Iosua 9, 21 şi 27). 


„Lată-mă! La ce m-ai chemat?” (1 Regi 3, 5) 

„lată-mă! La ce m-ai chemat?” — spune tânărul Samuel către preotul Eli, 
la chemarea Domnului din Cortul Sfânt (| Regi 3, 5-8). Aceleaşi cuvinte le-ar fi 
putut rosti şi Isaac către tatăl său, Avraam, pe Muntele Moria; tânărul losua 
către Moise în pustie; tânărul David către Samuel, la ungerea de către acesta ca 
rege al lui Israel; Elisei către sfântul Ilie, la chemarea lui ca ucenic şi urmaş al 
acestuia, prin aruncarea mantiei peste el; sfântul loan Evanghelistul către 
Mântuitorul, plecându-şi capul pe pieptul Lui, la Cina cea de Taină; Timotei 
către sfântul Pavel în Listra (Fapte 16, 1-3), dar şi toţi ucenicii de peste veacuri, 
către părinţii lor duhovniceşti. După cum abia a treia oară bătrânul preot Eli a 
înţeles că Domnul este Cel ce-l cheamă pe Samuel în noaptea sfântă, învăţându-l 
să răspundă: „Vorbeşte, Doamne, căci robul Tău ascultă!” ( Regi 3, 8-10), tot aşa 
Avraam i-ar fi putut răspunde lui Isaac: „Te-am chemat pe Moria pentru a fi 
icoană a lui Hristos şi prototip al jertfei Lui”; Moise i-ar fi putut răspunde lui 
Iosua: „Le-am chemat pentru a-mi fi urmaş şi a duce poporul în Canaan, 
despărţind Iordanul”; Samuel i-ar fi putut răspunde lui David: „Te-am chemat şi 
te-am uns pentru a fi rege al lui Israel şi protopărinte al Mântuitorului”; sfântul 
Ilie i-ar fi putut răspunde lui Elisei: „Te-am chemat pentru a-mi fi ucenic, urmaş 
şi prooroc în Israel, după răpirea mea la cer”; Mântuitorul i-ar fi putut şopti 
sfântului loan Evanghelistul: „Te-am chemat pentru a-Mi fi ucenicul iubirii, 
autor al Evangheliei a patra despre Mine şi primitor al Apocalipsei despre lume 
şi sfârşitul ei”, iar sfântul apostol Pavel i-ar fi putut spune lui Timotei: „Te-am 
chemat pentru a-mi fi ucenic, însoțitor şi episcop în Efes”. 


„Căci i se bătea inima după Chivotul lui Dumnezeu” (| Regi 4, 13) 

Bătrânului preot Eli în vârstă de 98 de ani îi bătea inima după Chivotul lui 
Dumnezeu de la Cortul Sfânt; proorocului Ieremia „i se bătea inima” după 
Chivotul Templului Sfânt din Ierusalim, în vremea dărâmării acestuia de către 
Nabucodonosor; sfântului Pavel „i se bătea inima” după Chivotul Bisericii lui 
Hristos, prin „grija pentru toate bisericile”; ierarhului trebuie să i se bată inima 
pentru Chivotul Eparhiei sale; preotului trebuie să i se bată inima după Chivotul 
Parohiei sale; egumenului se cuvine să i se bată inima după Chivotul Mănăstirii 

sale; tatălui responsabil trebuie să i se bată inima pentru Chivorul Familiei sale; 
creştinului dornic de mântuire să i se bată inima pentru Chivotul Sufletului său; 
preotului slujitor se cuvine să i se bată inima după Chivorul Liturghiei sale, iar 
monahului (şi credinciosului) să i se bată inima după Chivotul Rugăciunii sale. 


Plângerile lui David 

Plângerile lui David: la despărţirea de Ionatan (1 Regi 20, 41); la moartea lui 
Saul şi a lui lonatan (II Regi 1, 17-27); în urma păcatului săvârşit cu Batşeba şi la 
îmbolnăvirea şi moartea copilului lor (Psalm 50, 1-20; II Regi 12, 21-22); la moartea 
lui Abesalom (II Regi 18, 33) şi în Psalmi: „Ostenit-am întru suspinul meu, spăla- 
vol în fiecare noapte patul meu, cu lacrimile mele aşternutul meu voi uda” (Psalm 
6, 6), „Făcutu-mi-s-au lacrimile mele pâine ziua şi noaptea” (Psalm 41, 3). 


David — model de păstor duhovnicesc 

David îşi apăra oile din turma sa de urşi şi de lei, după cum îi mărturiseşte 
lui Saul, mai înainte de lupta cu Goliat (| Regi 17, 34-36). Urşii şi leii ucişi de 
David în tinereţe, ca păstor de oi, ar putea fi în sens filocalic patimile tinereţii 
biruite prin rugăciune şi prin harfa Psalmilor de laudă adusă lui Dumnezeu, iar 
în sens pastoral sunt schismele, ereziile, patimile şi abaterile de la legea morală, 
de care episcopul sau preotul trebuie să-i ferească pe păstoriţii săi, aşa cum au 
făcut apostolii şi Sfinţii Părinţi, dar şi după cum S-a rugat Mântuitorul la Cina 
cea de Taină: „Când eram cu ei în lume, Eu îi păzeam în numele Tău, pe cei ce 
Mi i-ai dat; şi i-am păzit...” (loan 17, 12). 


David — „făclia în Israel” 

„Tu să nu mai ieşi cu noi la război, ca să nu se stingă făclia în Israel” (1 
Regi 21, 17) — îi spun lui David apropiații lui atunci când, într-una din cele din 
urmă lupte cu filistenii, regele, psalmistul şi proorocul era cât pe ce să fie ucis de 
un filistean cu o suliță de trei sute de siclii de aramă. Patriarhii, proorocii şi 
sfinții apostoli au fost făclii aprinse în Israel şi în Biserica lui Hristos, ca şi 
Sfinţii Părinţi de mai târziu. Fiecare sfânt sau ales este o făclie în neamul lui. 


Moise şi Ilie — temă de contemplaţie 

Dacă Moise şi Ilie, care au fost martori ai Schimbării la Faţă, ar fi mers cu 
Hristos cel Înviat pe drumul spre Emaus în seara Învierii (precum Luca şi 
Cleopa), având ochii lor neținuți ca să-L cunoască, ar fi putut vorbi cu 
Mântuitorul, Cel ce le aprindea inimile tâlcuindu-le Scripturile, despre vasul de 
aur cu mana cerească din pustie şi despre turtele coapte şi ulciorul cu apă aduse 
de îngerul Domnului la Beer-Şeba, ca preînchipuire pentru Cina din Emaus. 

Moise ar fi putut zice, la capătul drumului: „Doamne, rămâi cu noi la 
Marea Roşie, la Rafidim, pe Sinai şi pe Nebo!” Sfântul Ilie L-ar fi rugat 
stăruitor: „Doamne, rămâi cu noi, în vreme de secetă şi de foamete, la Cherit, în 
Sarepta Sidonului, pe Carmel şi la Horeb, până vei trimite carul cel de foc 
dincolo de Iordan!”... Oare nu ardea în noi inima noastră înaintea rugului aprins 

din pustie şi din Evanghelii şi în carul cel de foc al Rusaliilor de dincolo de 
Iordan, când ne tâlcuia Scripturile? 


Coarnele de fier ale lui Sedechia (III Regi 22, 11) 

Dintre coarnele de fier pe care şi le făcuse Sedechia, ca să-l împingă pe 
Ahab în lupta pe care o va pierde cu sirienii — coarne care pot fi simbol, 
emblemă şi „blazon” al proorocilor mincinoşi din toate vremurile şi din toate 
locurile — avea să plece săgeata din arcul sirian ce-l va răni de moarte pe regele 
Ahab al lui Israel (III Regi 22, 34-38), împlinindu-se astfel cuvântul Domnului 
spus prin gura sfântului Ilie Tesviteanul, după fărădelegea uciderii cu pietre a lui 
Nabot şi răpirea viei acestuia, prin uneltirea Izabelei (III Regi 21, 17-19). 


Vasele cu untdelemn sfinţit şi înmulţit (IV Regi 1, 7) 

Vasele cu untdelemn sfințit şi înmulțit prin proorocul Elisei în casa femeii 
văduve îndatorate, a unuia dintre fiii proorocilor, le regăsim strămutate în pilda 
Mântuitorului nostru lisus Hristos despre cele zece fecioare, cinci înțelepte şi 
cinci nebune: „Căci cele fără minte, luând candelele, n-au luat cu sine 
untdelemn. lar cele înțelepte au luat untdelemn în vase, deodată cu candelele 
lor” (Matei 25, 1-4). Vasele cu untdelemn sfințit şi înmulţit prin minunea sfântului 
Elisei sunt aceleaşi vase cu untdelemn ale celor cinci fecioare înțelepte. Cu alte 
cuvinte, fecioarele înțelepte au cumpărat şi cumpără vase cu untdelemn de la 
femeia văduvă ajutată şi sfătuită de sfântul Elisei, pentru întâmpinarea Mirelui! 


Martori ai minunilor 

Aaron şi Or au fost martori ai rugăciunii lui Moise de pe munte; preotul 
Eli a fost martor al rugăciunii Anei de la Cortul Sfânt; Moise şi Ile au fost 
martori ai Schimbării la Faţă de pe Muntele Tabor; Maica Domnului şi sfântul 
loan Evanghelistul au fost martori ai Răstignirii; mironosiţele şi sfinţii apostoli 
au fost martori ai Învierii; sfinţii apostoli au fost martori ai Înălţării la cer de pe 
Muntele Măslinilor; închinătorii din cele paisprezece neamuri au fost martori ai 
Cincizecimii; toţi sfinții vor fi martori ai Parusiei Domnului. 


„Turta cu smochine” a proorocului Isaia (IV Regi 20, 7; Isaia 38, 21) 

„Turta cu smochine” a proorocului Isaia este un îndemn pentru bolnavii 
cu răni de orice fel. Cereţi prin rugăciune cu lacrimi (precum lezechia) şi 
aşteptaţi cu îndelungă-răbdare (precum lov) vindecătoarea turtă cu smochine a 
proorocului: „Isaia a adus o turtă de smochine şi a pus-o deasupra bubei şi 
lezechia s-a vindecat” (Isaia 38, 21). 

Smochinele din turta vindecătoare a marelui prooroc sunt totdeauna 
culese numai din smochinul cel roditor! (cf. Luca 13, 6-8). 


Realitatea lumii de azi în cartea Estera (1, 1 şi 10, 3) 

Realitatea lumii de azi pare a se oglindi deplin în visul lui Mardoheu din 
prologul cărții Estera (1, 1 şi 10, 3): „În anul al doilea al domniei lui Artaxerxe cel 
Mare, în ziua întâi a lunii Nisan, Mardoheu, fiul lui air, fiul lui Şimei, fiul lui 

Chiş, iudeu din seminţia lui Veniamin, om mare, care trăia în cetatea Suza şi 
slujea la curtea regelui, a visat un vis. Mardoheu era din robii pe care 
Nabucodonosor, regele Babilonului, îi luase în robie din Ierusalim cu lehonia, 
regele Iudeii. lar visul lui a fost acesta: «S-a făcut parcă zgomot mare pe 
pământ, tunet, cutremur şi tulburare. Şi deodată au ieşit doi balauri mari, gata să 
se lupte unul cu altul, şi urletul lor era cumplit. După urletul lor, toate popoarele 
s-au pregătit de război, ca să lovească pe poporul drepţilor. Şi iată a venit pe 
pământ zi de negură şi întuneric, de necaz şi strâmtorare, de mare durere şi 
tulburare. Atunci tot poporul drepţilor s-a tulburat, temându-se de răul lor, 
pregătit să piară şi a început să strige către Domnul. La strigătul lor a ieşit parcă 
dintr-un izvor mic un râu mare cu apă multă, a strălucit lumină şi soare, s-au 
înălțat cei smeriţi şi i-au nimicit pe cei trufaşi». Deşteptându-se Mardoheu după 
acest vis, care închipuia ce avea să facă Dumnezeu, păstra acest vis în inima sa 
şi dorea să-l priceapă în toată întregimea lui până în seară” (Estera 1, 1). 


„L-ai văzut pe robul Meu Iov?...” (lov 1, 8) 

„ȘI Domnul a zis către Satan: L-ai văzut pe robul Meu lov, că nu este nici 
unul ca el pe pământ, fără prihană şi drept şi temător de Dumnezeu şi care să se 
ferească de ce este rău?” (lov 1, 8)... „EI se ţine cu putere în statornicia lui şi tu 
m-ai întărâtat pe nedrept împotriva lui ca să-l prăpădesc” (lov 2, 3). 

Cuvintele lui Dumnezeu rostite în cer către Satana, mai înainte de prima 
ispitire şi apoi mai înainte de a doua ispitire a lui lov, le-am putea auzi tainic şi 
mistic ca fiind rostite şi în contextul vieţii pline de ispite, încercări şi necazuri şi 
ale altor drepți şi sfinți ai lui Dumnezeu: „L-ai văzut pe robul Meu Abel?”; „L-ai 
văzut pe robul Meu Iosif?” „L-ai văzut pe robul Meu Moise?” „L-ai văzut pe 
robul Meu David?”; „L-ai văzut pe robul Meu Daniel?”; „L-ai văzut pe robul 
Meu Ştefan?”; „L-ai văzut pe robul Meu Pavel?”; „L-ai văzut pe robul Meu loan 
Gură de Aur?” „L-ai văzut pe robul Meu Părintele Arsenie de la Sâmbăta şi 
Prislop?” 


„Cărări pe sub pământ...” (lov 28, 4) 

„Argintul are zăcămintele lui de obârşie (Vechiul Testament) şi aurul are 
locul lui de unde-l scoţi şi-l lămureşti (Noul Testament). Din pământ scoatem 
fierul (din Sfânta Scriptură) şi din stânca topită scoatem arama (din Sfânta 
Tradiţie). Omul (teologul) a pus hotare întunericului şi cercetează până în cele 
mai depărtate adâncuri, sfredelind piatra ascunsă în umbră şi-n beznă (tainele 
Revelaţiei). Un popor străin (creştinii) a săpat cărări pe sub pământ, uitate de 
piciorul celor de deasupra şi departe de oameni; scormonitorii (teologii) se 
spânzură pe funii şi se clatină încoace şi încolo. Şi deasupra este pământul din 
care iese pâinea (cea de toate zilele), dar pe dedesubt este răvăşit ca de foc 
(limbile de foc ale Duhului Sfânt de la Rusalii). Aici pietrele lui sunt de safir, 
dincoace sunt puzderii de aur (înțelesurile teologice şi duhovniceşti subtile şi 
sublime, chiar inspirate). Cărări pe care nu le-a cunoscut pasărea de pradă şi pe 
care ochiul vulturului nu şi le-a însemnat. Fiarele sălbatice nu le-au călcat 

niciodată, niciodată leul nu s-a strecurat pe aici. Dar omul (lui Dumnezeu) a 
ajuns cu mâna lui la aceste stânci de cremene şi munţii i-a răsturnat din temelie. 
EI (profetul, apostolul şi teologul creştin) a săpat şanţuri în stânci şi nimic de 
preţ nu scapă privirii lui. EI a răscolit izvoarele apelor (harului dumnezeiesc) şi 
tot ce era în adâncime (în adâncul Revelaţiei) a scos afară la lumină (prin 
teologhisire)” (cf. lov 28, 1-11). 

Săpăm „cărări pe sub pământ” prin credinţa în Dumnezeul Treimic, Tatăl, 
Fiul şi Sfântul Duh, întemeiată pe Revelația dumnezeiască din Sfânta Scriptură 
şi Sfânta Tradiţie păstrată, apărată şi propovăduită de Biserica Mântuitorului 
lisus Hristos, prin Sfinţii Părinţi şi prin urmaşii direcţi ai sfinților apostoli, 
episcopii, care la rândul lor îi hirotonesc pe preoți şi diaconi, prin punerea 
mâinilor. Săpăm „cărări pe sub pământ” prin rugăciune comună în biserică şi 
prin rugăciune personală în viaţa noastră de creştini, prin citirea şi meditarea 
cuvântului lui Dumnezeu din Sfânta Scriptură, în tâlcuire patristică, prin 
cugetare teologică şi reflecţie duhovnicească. Săpăm „cărări pe sub pământ” 
prin propovăduire evanghelică, vestire, sfătuire duhovnicească, îndemn frăţesc şi 
scris creştinesc. Săpăm „cărări pe sub pământ” prin trăire şi făptuire, prin 
smerenie şi iubire, prin discreţie şi tăcere, prin rugăciune tainică şi lăcrimare 
ascunsă, prin cugetare la moarte, prin conştiinţă creştină şi identitate ortodoxă, 
prin frecventarea bisericii şi participarea la întruniri creştineşti şi frăţeşti. Săpăm 
„cărări pe sub pământ” asumându-ne, purtându-ne şi înţelegându-ne crucea şi 
privind înlăcrimaţi spre cer, unde Mântuitorul şade de-a dreapta Tatălui, precum 
în revelaţia sfântului arhidiacon Ştefan. Săpăm „cărări pe sub pământ” prin 
drumurile spre catacombe ale primilor creştini şi prin cărările spre Parusie ale 
celor din urmă creştini, prin gândul la Dumnezeu şi prin deasa rugăciune a 
minţii şi a inimii: „Doamne, lisuse Hristoase, Fiul lui Dumnezeu, miluieşte-mă 
pe mine păcătosul!” 

Săpând „cărări pe sub pământ” ni se deschid nesfârşite ferestre spre cer. 


„Opriţi-vă şi cunoaşteţi că Eu sunt Dumnezeu!” (Psalm 45, 10) 

Opriți-vă: pe Ararat şi la Mamvri; pe Moria şi la Betel; la Rafidim, Sinai 
şi Horeb; în Templu şi la Chebar; în cuptorul aprins şi în groapa cu lei; pe 
malurile râurilor Babilonului şi în turnul cel de veghe. Opriţi-vă: în Nazaret şi la 
Betleem; în Ierusalim şi la Iordan; pe Tabor şi la Golgota; la Emaus şi pe 
Muntele Măslinilor; la Cincizecime şi în Sinedriu; pe drumul Damascului şi în 
Patmos! 


„Adusu-mi-am aminte de Dumnezeu şi m-am cutremurat” (Psalm 76, 3) 

„Adusu-mi-am aminte de Dumnezeu şi m-am cutremurat”, scrie 
psalmistul Asaf în Psalmul 76, 3. 

Adusu-mi-am aminte de Dumnezeul Treimic, Unul în fiinţă şi întreit în 
Persoane: Tatăl, Fiul şi Duhul Sfânt (Matei 28, 19), „Treimea cea de o ființă şi 
nedespărțită. Adusu-mi-am aminte de Dumnezeu „Cel ce este” (Exod 3, 14); de 

Dumnezeu „Cel Vechi de Zile” (Daniel 7, 9), de Dumnezeu Elohim, Adonai, 
Savaot; de Dumnezeu Creatorul, Proniatorul, Mântuitorul, Sfinţitorul şi 
Judecătorul. Adusu-mi-am aminte de Dumnezeu „Cel ce era şi Cel ce este şi Cel 
ce vine” (Apocalipsă 4, 8). Adusu-mi-am aminte de Dumnezeul lui Enoh şi al lui 
Ilie, al lui Moise şi al lui Iosua, al lui Samuel şi al lui David, al lui Isaia şi al 
sfântului loan Botezătorul, al lui Petru, Iacob şi loan de pe Tabor, al lui Noe şi al 
sfântului Pavel, al lui Luca şi al lui Cleopa, al proorocului lona şi al sfântului 
arhidiacon Ştefan. Adusu-mi-am aminte de Dumnezeu cel Atotputernic, 
Atotţiitor şi Atotprezent, de Dumnezeu cel Atotbun și Atotiubitor, de Dumnezeu 
cel lertător şi Milostiv, de Cel ce este „Lumină” şi „lubire” (1 loan 1, 5; 4,8). 

Adusu-mi-am aminte de Dumnezeu, Cel de lângă mine; Adusu-mi-am 
aminte de Dumnezeu, Cel ce mă vede, mă aude, mă ştie şi mă cunoaşte; de Cel 
ce m-a adus la existenţă, de Cel ce m-a trimis în timp şi de Cel ce-mi va pune 
capăt timpului. Adusu-mi-am aminte de Dumnezeu cel Infinit; de Dumnezeu 
Alfa şi Omega; de Cel ce mă aşteaptă, de Cel ce mă va întâmpina şi mă va 
judeca; de Cel ce-mi vorbeşte, de Cel ce mă va întreba, de Cel ce mă va mustra, 
de Cel ce mă va pedepsi; de Cel mai mare decât cerurile şi mai mic decât ieslea 
din Betleem; de Cel ce ne ţine şi mă ţine în dreapta Sa; de Cel ce merge cu mine 
spre Emausul vieţii; de Cel ce îmi arată Taborul şi de Cel ce-mi dă să gust din 
Golgota; de Cel ce-mi deschide poarta Damascului şi de Cel întâlnit în smeritul 
meu Patmos. 

Adusu-mi-am aminte de Dumnezeu, Cel cântat de serafimi, purtat de 
heruvimi şi lăudat de îngeri; de Cel ce şade pe Tron, de Cel ce şade de-a dreapta 
Tatălui, de Cel fără de hotar, de Cel fără de început, de Cel fără de sfârşit; de 
Cel ce este „foc mistuitor”"(Evrei 12, 29), de Cel ce este rug aprins, stâlp de foc, 
car de foc şi limbi de foc; de Cel ce este fulger de Parusie, trâmbiţă de Înviere şi 
Tron de Judecată; de Cel ce este Trup şi Sânge euharistic; de Cel ce este 
curcubeul celor două Legăminte, stejar de Mamvri, scară de Betel, oază de Elim, 
stâncă şi adiere de Horeb, apă din piatră şi mană din cer, table de Eben-Ezer, 
harfă de Psalmi, aripi de serafimi, ochi de heruvimi, sabie de arhanghel, vedenie 
de profeţi, duh de Evanghelie, cuvânt de apostol, Liturghie de Cină de Taină, 
ocean de rouă duhovnicească şi soare de raze dumnezeieşti. Adusu-mi-am 
aminte de Cel „în care trăim, ne mişcăm şi suntem” (Fapte 17, 28). 

„ȘI m-am cutremurat”... M-am cutremurat de nevrednicia mea şi de 
nimicnicia mea, m-am cutremurat de păcătoşenia mea şi de deşertăciunea mea; 
m-am cutremurat de nepriceperea mea şi de neştiinţa mea, m-am cutremurat de 
întunecimea mea, de îngustimea mea şi de răutatea mea, m-am cutremurat de 
prăpastia din mine şi din faţa mea, m-am cutremurat de datoria mea de zece mii 
de talanţi, m-am cutremurat de lipsa hainei de nuntă şi de candela stinsă, m-am 
cutremurat de întunericul cel mai dinafară şi de prăbuşirea mea, precum a lui 
Core, Datan şi Aviron. Dar nu am disperat, pentru că Îl văd pe EI venind pe 
valuri, Îi aud bătaia la uşa din Apocalipsă şi Îl simt trecând prin uşile încuiate ale 
temniţei mele. Amin. 

„Nu va lăsa Domnul toiagul păcătoşilor peste soarta drepţilor” (Psalm 124,3) 

Nu va lăsa Domnul toiagul lui Cain peste soarta lui Abel; toiagul lui Esau 
peste soarta lui Iacob; toiagul fraţilor lui Iosif şi al lui Putifar peste soarta lui 
Iosif; toiagul lui faraon peste soarta lui Moise şi a evreilor; toiagul filistenilor 
peste soarta lui Samson; toiagul lui Saul peste soarta lui David; toiagul Izabelei 
peste soarta sfântului prooroc Ilie şi a lui Nabot; toiagul lui Nabucodonosor 
peste soarta celor trei tineri şi a iudeilor de pe malurile râurilor Babilonului; 
toiagul satrapilor lui Darius peste soarta proorocului Daniel; toiagul lui Aman 
peste soarta lui Mardoheu; toiagul lui Irod peste soarta sfântului loan 
Botezătorul şi toiagul altui Irod peste soarta sfântului apostol Iacob; toiagul 
iudeilor peste soarta sfântului arhidiacon Ştefan; toiagul lui Nero peste soarta 
sfinților apostoli Petru şi Pavel; toiagul păgânilor peste soarta creştinilor. Nu va 
lăsa Domnul toiagul regimului trecut peste soarta Părintelui Arsenie Boca. 


„La râul Babilonului” (Psalm 136, 1) 

„La râul Babilonului, acolo am şezut jos şi am plâns, când ne-am adus 
aminte de Sion” (Psalm 136, 1) — şi de râul cu apa vieţii, „limpede cum e cristalul” 
(Apocalipsă 22, 1). 

Acest Psalm sau priceasnă a exilului babilonian de şaptezeci de ani, cântat 
de iudei printre şiroaie de lacrimi pe malurile râurilor Babilonului, atunci când 
îşi aduceau aminte de Sionul din care fuseseră luaţi şi duşi în exil pe vremea lui 
Nabucodonosor, l-ar fi putut cânta atât Adam şi Eva, după izgonirea din rai în 
lumea aceasta, cât şi fiul risipitor aflat în ţară îndepărtată, când îşi amesteca 
roşcovele cu lacrimi şi îşi aducea aminte de casa tatălui său. Aducerea aminte de 
Sion înseamnă nostalgia, dorul, părerea de rău şi lacrimile proorocilor lezechiel 
şi Daniel, ale celor trei tineri aflaţi în exil cu iudeii, dar şi ale oricărui creştin 
care conştientizează zilnic distanţa dintre malurile râurilor Babilonului, pe care 
îşi poartă crucea vieţii, şi malurile râului vieții (Apocalipsă 22, 2), în care-şi 
ancorează nădejdea cununii Învierii celei de Apoi. De Sion îşi vor fi adus aminte 
printre lacrimi: David în Psalmul pocăinţei, regele Manase în rugăciunea lui, dar 
şi sfântul apostol Petru în plânsul lui cu amar de după lepădarea de Domnul şi 
cântatul cocoşului. 


Potoliri ale furtunii în Sfânta Scriptură 

Se poate stabili o conexiune omiletică între potolirea furtunii din Psalmul 
106 — „Cei ce se coboară la mare în corăbii, cei ce-şi fac lucrarea lor în ape 
multe, aceia au văzut lucrurile Domnului şi minunile Lui întru adânc. EI a zis şi 
s-a pornit vânt furtunos şi s-au înălțat valurile mării. Se urcau până la ceruri şi se 
coborau până în adâncuri, iar sufletul lor întru primejdii încremenea. Se tulburau 
şi se clătinau ca un om beat şi toată priceperea lor a pierit. Dar au strigat către 
Domnul în necazurile lor şi din nevoile lor i-a izbăvit şi i-a poruncit furtunii şi s- 
a liniştit şi au tăcut valurile mării şi s-au veselit ei, că s-au liniştit valurile şi 
Domnul i-a povăţuit pe ei la limanul dorit de ei” (Psalm 106, 23-30) — şi potolirea 
furtunii de către Domnul lisus, atunci când sfinţii apostoli se aflau în corabie pe 

Marea Galileii, iar lisus a venit la ei umblând pe mare (Matei 14, 22-34; Marcu 6, 
47-51; loan 6, 16-21). Potoliri ale furtunii mai avem şi prin aruncarea lui lona în 
mare (Ilona 1, 1-16), prin trezirea lui lisus, Care dormea în corabie (Luca 8, 22-25), 
dar şi prin săvârşirea Sfintei Liturghii de către sfântul apostol Pavel în corabia 
care, ducându-l spre Roma, a naufragiat în Malta (Fapte 27-28). 


„Mere de aur într-un coşuleţ de argint” (Pilde 25, 11) 

„Mere de aur într-un coşuleţ de argint” sunt: „cuvântul spus la vremea 
lui”, cuvântul potrivit, cuvântul nimerit, cuvântul inspirat. „Mere de aur” sunt 
cuvintele inspirate de Duhul Sfânt în coşuleţul de argint al Sfintei Scripturi şi al 
Sfinților Părinţi, Decalogul Vechiului Testament şi Fericirile Noului Testament, 
Pildele şi cuvintele Mântuitorului, „Imnul dragostei” sfântului apostol Pavel şi 
cele şapte Epistole către cele şapte Biserici din Apocalipsă, apoftegmele 
Patericului, cuvintele duhovniceşti ale Filocaliei şi treptele Scări sfântului loan 
Scărarul, toate izvorâte din „roadele pomului vieţii” (Apocalipsă 22, 2). 


Cele trei zboruri ale puterilor cereşti din Sfânta Scriptură 

Contemplarea celor trei zboruri ale puterilor cereşti din Sfânta Scriptură: 

1) „Atunci unul din serafimi a zburat spre mine...” (Isaia 6, 6) — zborul 
serafimului din vedenia sfântului prooroc Isaia din Templu, având în mâna sa 
cărbunele luat cu cleştele de pe altar, ca prefigurare a Sfintei Euharistii; 

2) „Şi pe când vorbeam în rugăciunea mea, iată, un om, Gavriil, pe care I- 
am văzut în vedenia mea de la început, în zbor grăbit s-a apropiat de mine pe la 
vremea jertfei de seară...” (Daniel 9, 21) — zborul grăbit al sfântului arhanghel 
Gavriil către sfântul prooroc Daniel la vremea vecerniei, ca anticipare a Bunei 
Vestiri de mai târziu, din Nazaret; 

3) „ŞI am văzut apoi alt înger, care zbura prin mijlocul cerului, având să 
binevestească Evanghelia veşnică celor ce locuiesc pe pământ şi la tot neamul şi 
seminţia şi limba şi poporul...” (Apocalipsă 14, 6) — zborul îngerului contemplat de 
sfântul apostol şi evanghelist loan. 

Aflându-ne în vedenie teologică în templul cosmic, copleşiţi de conştiinţa 
nevredniciei, un serafim zboară spre noi cu cărbunele aprins al teologhisirii. 
Aflându-ne în exilul din Babilon, în stare de rugăciune fierbinte, arhanghelul se 
apropie de noi în zbor grăbit, la ceasul vecerniei. Aflându-ne în stare de 
contemplaţie a cerului Revelaţiei dumnezeieşti vedem pe îngerul lui Dumnezeu, 
zburând şi vestind Evanghelia cea veşnică a Cuvântului Său. 


Serafimul în zbor, cu cărbunele în mână (Isaia 6, 6-7) 

Serafimul în zbor, cu cărbunele în mână, este prototip al Mântuitorului 
Hristos, Fiul lui Dumnezeu Întrupat, icoană a fiecărui prooroc şi sfânt apostol, 
imagine a fiecărui episcop, pildă a fiecărui preot sau duhovnic şi paradigmă a 
oricărui sfânt. 

Moise a fost precum un serafim „în zbor”, cu cărbunele tablelor Legii în 
mână, către poporul evreu; proorocul Samuel a fost precum un serafim „în 

zbor”, cu cărbunele în mână, către Israel prin misiune şi către David prin ungere; 
sfântul prooroc Ilie a fost precum un serafim „în zbor”, cu cărbunele în mână, 
către popor, pe vremea rătăcirii lui Ahab şi a Izabelei, iar proorocul Ilona a fost 
precum un serafim „în zbor”, cu cărbunele în mână, către niniviteni. 

Prin Întrupare, Hristos Domnul vine „în zbor” cu cărbunele în mână către 
fiecare dintre noi. Cărbunele luat cu cleştele de pe jertfelnic este atât imagine a 
cuvântului Său dumnezeiesc, cât şi a Trupului şi Sângelui Său euharistic. Hristos 
vine „în zbor” cu cărbunele cuvântului Său dumnezeiesc în mână — precum 
serafimul din vedenie — mai întâi către sfinții Săi ucenici şi apostoli şi către 
mulțimile de oameni, prin Predica de pe Muntele Fericirilor; către Petru, lacob şi 
Ioan pe Tabor; către sfinţii apostoli la Cina cea de Taină şi în seara Învierii, prin 
uşile încuiate; către Luca şi Cleopa pe drumul spre Emaus, aprinzându-le 
inimile, iar la Cina din Emaus frângând „pâinea cărbunelui aprins”. Sfinţii 
apostoli şi sfântul apostol Petru vin „în zbor” cu cărbunele în mână prin predica 
şi vorbirea în limbi din Duminica Rusaliilor, către cei dintâi creştini şi către 
lumea întreagă. Sfântul Petru vine „în zbor” cu cărbunele în mână către 
slăbănogul de la Poarta cea Frumoasă a Templului, către creştinii din Samaria; 
către Eneas din Lida, către Tabita din lope, către sutaşul Corneliu din Cezareea 
şi, prin Epistolele sale soborniceşti, către noi toţi. Sfântul arhidiacon Ştefan vine 
„în zbor” cu cărbunele în mână către lumea întreagă, prin descoperirea şi 
mărturisirea revelaţiei din sinedriu despre Şederea lui Hristos cel Înviat de-a 
dreapta Tatălui, iar sfântul arhidiacon Filip face acelaşi lucru, convertindu-l pe 
famenul reginei Etiopiei. Sfântul apostol Pavel vine „în zbor” duhovnicesc cu 
cărbunele în mână după convertirea minunată de pe drumul Damascului şi după 
botezul primit în Damasc, către ucenicii de aici, către cei din Ierusalim şi 
Antiohia (unde întâia dată s-au numit creştini) şi către toate bisericile Galatiei, 
Asiei, Macedoniei, Ahaiei, Iliricului şi Italiei, până la Roma şi poate chiar până 
în Spania, iar prin cele paisprezece Epistole din Noul 'Testament, vine în zbor la 
fiecare dintre noi. Sfântul evanghelist loan vine „în zbor” către noi cu cărbunele 
Apocalipsei în mână, luat de pe Jertfelnicul revelației din Insula Patmos. 

Fiecare episcop sau ierarh vine „în zbor” cu cărbunele în mână către 
preoţii şi credincioşii din Eparhia sa, prin prezenţă, slujire, cuvântare, pastorală 
şi vizite canonice. Fiecare preot sau duhovnic vine „în zbor” cu cărbunele în 
mână către enoriaşii săi din parohie şi către fii săi duhovniceşti, prin povăţuire. 
Fiecare sfânt ridicat dintr-un neam vine „în zbor” precum serafimul din vedenie, 
cu cărbunele în mână către neamul său, către contemporanii săi şi, mai ales, 
către urmaşi. Nu în ultimul rând îl contemplăm şi îl simţim pe Părintele Arsenie 
de la Prislop, venind „în zbor” cu cărbunele în mână, către noi, către credincioşi 
şi pelerini, în fiecare zi, în Duminici şi sărbători, dar mai ales în zilele de hram şi 
„vedenie”, din 8 mai şi din 28 noiembrie! 

Astfel ne putem integra cu toţii în întreita cântare a serafimilor din 
Templul Sfânt şi de la fiecare Sfântă Liturghie: „Sfânt, Sfânt, Sfânt Domnul 
Savaot, plin este cerul şi pământul de mărirea Lui!” (Isaia 6, 3). 

„Scoală-te şi ieşi la câmp, că am să-ţi vorbesc acolo!” (lezechiel 3, 22) 

Cuvintele lui Dumnezeu rostite către proorocul lezechiel, după revelația 
carului de foc al heruvimilor de la râul Chebar, ne vorbesc despre câmpul 
Creaţiei, al Revelaţiei, al Sfintei Scripturi, al Teologiei şi al Evangheliei. 
Parafrazând aceste cuvinte, putem mărturisi următoarele: 

leşind în câmpul Creaţiei, Dumnezeu ne vorbeşte prin revelaţia şi 
contemplația naturală; 

leşind în câmpul Revelaţiei, Dumnezeu ne vorbeşte prin Sfânta Scriptură 
şi Sfânta Tradiţie; 

leşind în câmpul Vechiului Testament, Dumnezeu ne vorbeşte prin 
„Legea lui Moise, prin prooroci şi prin Psalmi” (Luca 24, 44); 

leşind în câmpul Noului Testament, Dumnezeu ne vorbeşte prin 
Evanghelii, Faptele Apostolilor, Epistole şi Apocalipsă; 

Ileşind în câmpul Sfintei Tradiţii, Dumnezeu ne vorbeşte prin Teologia 
Patristică, prin Pateric, Filocalie şi isihasm; 

leşind în câmpul Facerii, Dumnezeu ne vorbeşte prin jertfa lui Abel, prin 
umblarea lui Enoh cu Dumnezeu şi răpirea lui, prin chemarea lui Avraam şi 
Teofania de la Mamviri, prin ascultarea lui Isaac şi prin minunile din viaţa lui 
Iacob de la Betel şi Peniel; 

leşind în câmpul leşirii, Dumnezeu ne vorbeşte prin chemarea lui Moise, 
din rugul aprins; prin trecerea Mării Roşii; prin mana din cer şi apa din stâncă; 
prin tablele Legii de pe Sinai şi prin şarpele de aramă din pustie; 

leşind în câmpul cărții losua, Dumnezeu ne vorbeşte prin trâmbiţele de la 
Ierihon şi prin oprirea soarelui şi a lunii pe cer; 

leşind în câmpul cărților Regilor, Dumnezeu ne vorbeşte prin chemarea 
lui Samuel din Cortul Sfânt, prin ungerea lui David şi prin harfa lui, dar şi prin 
focul trimis din cer la sfinţirea Templului lui Solomon; 

leşind în câmpul cărții lui lov, Dumnezeu ne vorbeşte prin răbdarea 
acestuia şi prin suferinţa lui pe grămada de gunoi de la marginea cetăţii; 

leşind în câmpul minunat al Psalmilor, Dumnezeu ne vorbeşte prin harfa 
lui David şi prin „harfele atârnate în sălcii” (Psalm 136, 2); 

leşind în câmpul înmiresmat al Cântării Cântărilor, Dumnezeu ne vorbeşte 
prin alergarea sufletului-mireasă pe urmele Mirelui Hristos; 

leşind în câmpul Proorocilor, Dumnezeu ne vorbeşte prin corbii de la 
Cherit, prin focul jertfei de pe Carmel, prin adierea blândă şi liniştită a revelaţiei 
din gura peşterii de la Horeb, prin vedenia serafimilor din "Templu, prin 
descoperirea heruvimilor de la Chebar şi prin revelaţia „Celui Vechi de Zile”; 

Ileşind în câmpul cărţii lui Ilona, Dumnezeu ne vorbeşte prin chitul din 
mare, prin propovăduirea profetului, prin vrejul răsărit lângă coliba proorocului 
şi prin viermele ce I-a retezat la porunca lui Dumnezeu; 

leşind în câmpul Evangheliilor sinoptice (Matei, Marcu şi Luca), 
Dumnezeu ne vorbeşte prin Nazaret şi Emaus, Betleem şi Golgota, Iordan şi 
Marea Tiberiadei, Muntele Fericirilor şi Muntele Tabor; 

leşind în câmpul Evangheliei de la loan, Dumnezeu ne vorbeşte neîncetat 
de la primele cuvinte ale Prologului de la Sfânta Liturghie de Paşti, până la 
„cărţile ce s-ar fi scris” de la sfârşitul acestei Sfinte Evanghelii; 

leşind în câmpul Faptelor Apostolilor, Dumnezeu ne vorbeşte prin 
Înălţarea la cer de pe Muntele Măslinilor, prin Pogorârea Duhului Sfânt de la 
Cincizecime, prin revelaţia sfântului Ştefan din sinedriu, prin Arătarea de pe 
drumul Damascului şi prin călătoriile şi propovăduirea sfântului apostol Pavel, 

leşind în câmpul Epistolelor Noului Testament, Dumnezeu ne vorbeşte 
prin sfântul apostol Pavel, sfântul apostol Iacob, sfântul apostol Petru, sfântul 
apostol şi evanghelist loan şi prin sfântul apostol Iuda; 

leşind în câmpul de har şi de lumină al Apocalipsei, Dumnezeu ne 
vorbeşte prin revelaţia din Insula Patmos, prin cele şapte epistole trimise celor 
şapte Biserici din Asia, prin cântarea neîncetată a celor patru făpturi vii, prin 
cartea cu cele şapte peceţi, prin cele şapte trâmbiţe ale celor şapte îngeri şi prin 
cele şapte potire revărsate peste lume, prin pogorârea Noului Ierusalim din cer, 
prin A Doua Venire a Domnului, Învierea morţilor şi Judecata de Apoi, precum 
şi prin râul vieţii şi pomul vieţii, cu care se încheie Apocalipsa şi Biblia; 

leşind în câmpul istoriei Bisericii, Dumnezeu ne vorbeşte prin cununa 
mucenicilor, prin dogmele Sinoadelor Ecumenice, prin teologia Sfinților Părinţi 
şi prin drumul şi crucea Bisericii lui Hristos în istorie; 

leşind în câmpul vieţii Bisericii, Dumnezeu ne vorbeşte prin Sfânta 
Liturghie, prin Sfintele 'Taine şi prin celelalte slujbe şi ierurgii bisericeşti; 

leşind în câmpul Patericului, Dumnezeu ne vorbeşte prin avva Antonie şi 
Sisoe, Arsenie şi Pimen, Macarie şi Pamvo, loan Colov şi toţi ceilalți; 

leşind în câmpul Filocaliei, Dumnezeu ne vorbeşte prin sfântul Maxim 
Mărturisitorul, sfântul loan Scărarul, sfântul Isaac Sirul, sfântul Simeon Noul 
Teolog şi sfântul Grigorie Palama; 

leşind în câmpul veacului al XIX-lea, Dumnezeu ne vorbeşte prin 
experienţa mistică a sfântului Serafim de Sarov descoperită lui Motovilov; 

leşind în câmpul ortodox al veacului XX, Dumnezeu ne vorbeşte prin 
cuviosul Siluan Athonitul, prin Preacuviosul Părinte Arsenie Boca şi prin alți 
sfinți şi cuvioşi Părinţi. 


Apele teologiei în vedenia proorocului lezechiel (Iezechiel 47, 1-6) 

„Apoi m-am dus la uşa Templului şi iată de sub pragul Templului curgea 
o apă spre răsărit; pentru că Templul era cu faţa spre răsărit şi apa curgea de sub 
partea dreaptă a Templului, pe partea de miazăzi a jertfelnicului. M-a scos apoi 
pe partea cea de la miazănoapte şi m-a dus pe dinafară, împrejur, la poarta care 
dă spre răsărit şi iată apa curgea pe partea dreaptă. Când bărbatul acela mergea 
spre răsărit, ţinea în mână o sfoară şi a măsurat o mie de coţi; şi m-a dus prin apă 
şi apa era până la glezne. A mai măsurat apoi o mie de coţi şi m-a dus prin apă 
şi apa era până la genunchi. Şi a mai măsurat încă o mie de coţi şi apa era până 
la brâu. Şi a mai măsurat încă o mie de coţi şi era un râu pe care nu-l puteam 


23 


trece, căci apele crescuseră; erau ape de trecut înotând, un fluviu care nu se 
putea trece. Atunci mi-a zis bărbatul acela: «Ai văzut, fiul omului?» Şi el m-a 
dus înapoi la malul râului” (ezechiel 47, 1-6). 

Apa care izvorăşte de sub pragul Templului lui Dumnezeu — aceeaşi care 
izvorăşte din tronul lui Dumnezeu şi al Mielului (Apocalipsă 22, 1) — şi prin care 
este condus proorocul lezechiel de către îngerul lui Dumnezeu, în vedenia de la 
sfârşitul cărții sale profetice (Iezechiel 40, 1-4), preînchipuieşte deopotrivă harul 
Duhului Sfânt şi apele limpezi ale teologiei ortodoxe, biblice şi patristice, 
străbătute în mai multe stadii de câte o mie de coţi, corespunzătoare nivelului 
duhovnicesc şi teologic al fiecăruia. Astfel, „apa ce era până la glezne” ar putea 
corespunde treptei duhovniceşti a curățirii, „apa ce era până la genunchi” ar 
putea corespunde treptei duhovniceşti a iluminării (pe genunchi va fi aşezat 
proorocul Daniel de mâna lui Dumnezeu - ct. Daniel 10, 10); „apa ce era până la 
brâu” — „mijlocul încins cu adevărul” (Efeseni 6, 14) — ar putea corespunde treptei 
duhovniceşti a desăvârşirii; „fluviul care nu se putea trece” ar putea corespunde 
treptei de neajuns „a dumnezeieştii firi” (II Petru 1, 4). 


Vedenia proorocului lezechiel (cf. Iezechiel 10, 14; 1, 10; Apocalipsă 4, 7) 

Cele patru feţe ale teologului şi ale sfinților, după vedenia sfântului 
prooroc lezechiel sunt: faţă de heruvim, față de om, faţă de leu şi faţă de vultur. 
Faţa de heruvim arată faptul că teologul stă de vorbă cu îngerii şi cu puterile 
cereşti, prin care primeşte revelații şi inspiraţii de la Dumnezeu. Faţa de om a 
teologului exprimă faptul că mesajul dumnezeiesc se adresează prin el 
oamenilor. Faţa de leu a teologului exprimă tăria, puterea şi curajul mărturisiri 
neînfricate a adevărului dumnezeiesc în pustiul lumii, iar faţa de vultur a 
teologului grăieşte despre înălţimea nebănuită a teologiei şi a teologhisirii. 


Edictul lui Cirus şi sfârşitul robiei babiloniene 

Edictul lui Cirus şi sfârşitul robiei babiloniene din 538 î.d.Hr. pot fi o 
paradigmă a Edictului de la Mediolanum din anul 313. 

Dacă robia egipteană de patru sute de ani ia sfârşit odată pentru totdeauna 
prin „edictul” proclamat de Dumnezeu — Iahve, înaintea lui Moise prin revelația 
din lumina rugului aprins din Sinai (Exod cap. 3-4; Fapte 7, 20-38), iar cei aproape 
trei sute de ani de prigonire a creştinilor (prin cele zece persecuții dictate de 
împărații romani păgâni) se sfârşesc prin Edictul providenţial de la Mediolanum 
din anul 313, proclamat de către sfântul împărat Constantin cel Mare şi de către 
Licinius, robia babiloniană de şaptezeci de ani a iudeilor se încheie prin actul 
providenţial al Edictului lui Cirus, regele perşilor (559-529 î.d.Hr.), dat în anul 
538, prin care rămăşița din seminţiile lui luda şi Veniamin se întoarce în 
Ierusalim cu dreptul, porunca şi misiunea de rezidire a Templului şi a cetăţii 
sfinte prin Zorobabel, arhiereul losua şi căpeteniile Ezdra şi Neemia, ca 
împlinire a profeției sfântului prooroc Ieremia (25, 12; 29, 10) şi pregătire a 
Templului din Ierusalim, prin rezidire pentru venirea şi primirea lui Mesia — 
Hristos de către dreptul Simeon, în numele întregii omeniri, la Întâmpinarea 

Domnului (Luca 2, 25-38). Cu aproximativ două veacuri mai devreme, regele 
Cirus fusese numit de către Dumnezeu, prin gura sfântului prooroc Isaia, 
„păstorul Meu”: „Şi am zis despre Cirus: «EI este păstorul Meu, el va împlini 
toate voile Mele». Şi despre Ierusalim am zis: «Să fie rezidit şi Templul să fie 
ridicat din temelii». Aşa zice Domnul unsului Său Cirus, pe care îl ţine de mâna 
lui cea dreaptă, ca să doboare neamurile înaintea lui şi ca să dezlege cingătorile 
regilor, să deschidă porţile înaintea lui şi ca ele să nu mai fie închise: «Eu voi 
merge înaintea ta şi drumurile cele muntoase le voi netezi, voi zdrobi porțile cele 
de aramă şi zăvoarele cele de fier le voi sfărâma. Şi îți voi da ție vistierii 
ascunse, bogății îngropate în pământ, ca să ştii că Eu sunt Domnul, Cel care te-a 
chemat pe nume, Eu sunt Dumnezeul lui Israel. Pentru robul Meu Lacov şi 
pentru Israel, alesul Meu, te-am chemat pe nume şi un nume de cinste ţi-am dat 
fără ca tu să Mă ştii. Eu sunt Domnul şi nimeni altul! Afară de Mine nu este 
Dumnezeu. Eu te-am încins fără ca tu să Mă cunoşti. Ca să se ştie de la răsărit şi 
până la apus că nu este nimic afară de Mine! Eu sunt Domnul şi nimeni altul! Eu 
întocmesc lumina şi dau chip întunericului, Cel ce sălăşluieşte pacea şi restriştei 
îi lasă cale: Eu sunt Domnul Care fac toate acestea. Picuraţi rouă de sus, voi 
ceruri, şi norii să reverse în ploaie dreptatea! Pământul să se deschidă şi să 
odrăslească mântuirea şi dreptatea să dea mlădiţe laolaltă: Eu, Domnul, am zidit 
toate acestea!” (Isaia 44, 27; 45, 1-7). 

Textele biblice despre Cirus şi Edictul său dat în favoarea iudeilor sunt 
următoarele: 

1) „lar în anul dintâi al lui Cirus, regele Persiei, pentru împlinirea 
cuvintelor Domnului rostite prin leremia, a trezit Domnul duhul lui Cirus, regele 
Persiei, şi a poruncit acesta să se facă cunoscut tuturor din tot regatul său, prin 
cuvânt şi prin scris şi să le spună: «Aşa zice Cirus, regele Perşilor: Toate 
regatele pământului, Domnul Dumnezeul cerului mi le-a dat mie şi mi-a 
poruncit să-l zidesc Templul în Ierusalimul cel din Iuda. Cine este între voi din 
tot poporul Lui? Domnul Dumnezeul lui să fie cu el şi să se ducă acolo»” (II 
Cronici 36, 22-23). 

2) „În anul întâi al domniei lui Cirus, regele Perşilor, ca să se împlinească 
cuvântul Domnului, cel grăit prin gura lui leremia, a deşteptat Domnul duhul lui 
Cirus, regele Perşilor şi acesta a poruncit să se facă ştiut în tot regatul său, prin 
grai şi prin scris, acestea: «Aşa grăieşte Cirus, regele Perşilor: Toate regatele 
pământului mi le-a dat mie Domnul Dumnezeul cerului şi mi-a poruncit să-l fac 
locaş la Ierusalim în luda. Aşadar, aceia dintre voi, din tot poporul Lui, care 
voiesc - fie cu ei Dumnezeul lor - să se ducă la Ierusalim în luda şi să zidească 
Templul Domnului Dumnezeului lui Israel, a Acelui Dumnezeu Care este în 
Ierusalim; şi tot celui rămas în toate locurile, oriunde ar trăi, să-i ajute locuitorii 
locului aceluia cu argint şi cu aur şi cu altă avere şi cu vite, cu daruri de bună 
voie pentru Templul lui Dumnezeu care este la Ierusalim». Atunci s-au ridicat 
căpeteniile seminţiilor lui luda şi ale lui Veniamin, şi preoţii şi leviţii şi toți 
aceia cărora Dumnezeu le deşteptase duhul să se ducă să înalțe Templul 

Domnului care este la Ierusalim. Şi toţi vecinii lor i-au ajutat cu vase de argint, 
cu aur şi cu altă avuţie şi cu vite şi cu lucruri scumpe şi cu tot felul de daruri de 
bună voie pentru Templu. Iar regele Cirus a scos vasele Templului Domnului, pe 
care Nabucodonosor le luase din Ierusalim şi le pusese în casa dumnezeului său; 
pe acestea le-a scos Cirus, regele Perşilor, prin mâna lui Mitridat, vistiernicul, 
care le-a dat pe seama lui Şeşbaţar, căpetenia lui luda. Şi numărul lor era: 
treizeci de vase de aur, o mie de vase de argint, douăzeci şi nouă de cuțite, 
treizeci de cupe de aur, patru sute zece cupe de argint de mâna a doua, o mie alte 
felurite vase; iar de toate erau cinci mii patru sute de vase de argint şi de aur. 
Toate acestea le-a luat cu el Şeşbaţar, când au plecat robii cei ce voiau să se 
întoarcă din Babilon la Ierusalim” ( Ezdra 1, 1-11). 

3) „lar în anul întâi al lui Cirus, regele Babilonului, regele Cirus a dat 
învoire să se zidească acest Templu al lui Dumnezeu; chiar şi vasele de aur şi de 
argint ale Templului lui Dumnezeu, pe care Nabucodonosor le luase din 
Templul Ierusalimului şi le dusese în capiştea din Babilon, le-a scos regele Cirus 
din capiştea Babilonului şi le-a dat în seama lui Şeşbaţar, pe care l-a numit el 
cârmuitor şi i-a zis: «la vasele acestea, mergi şi pune-le în Templul din 
Ierusalim, şi Templul lui Dumnezeu să se zidească pe locul lui vechi. Atunci 
Şeşbaţar acela a venit şi a pus temelia Templului lui Dumnezeu din Ierusalim, şi 
de atunci şi până astăzi se zideşte el şi nu s-a isprăvit. Deci, dacă binevoieşte 
regele, să se caute în casa vistieriei regale de acolo din Babilon şi să se vadă 
dacă în adevăr regele Cirus a dat învoire să se zidească acest Templu al lui 
Dumnezeu în Ierusalim şi să ni se trimită ştire care este voinţa regelui în această 
privinţă». Atunci regele Darius a dat poruncă să se cerceteze la locul unde se 
păstrau actele şi unde se ţinea vistieria la Babilon. Şi s-a găsit în palatul din 
Ecbatana, care este în ţinutul Mediei, un sul de pergament, în care era scrisă 
această amintire: «În anul întâi al regelui Cirus, regele Cirus a dat această 
poruncă pentru Templul lui Dumnezeu cel din Ierusalim: Să se zidească Templul 
pe locul acela unde se aduc jertfele şi să i se pună temelii sănătoase! Înălţimea 
lui să fie de şaizeci de coţi şi lărgimea lui tot de şaizeci de coţi. Să se pună trei 
rânduri de pietre şi un rând de lemn, iar cheltuielile să se dea din casa regelui. 
Chiar şi vasele de aur şi de argint ale templului lui Dumnezeu, pe care 
Nabucodonosor le-a luat din Templul din Ierusalim şi le-a dus la Babilon să se 
înapoieze şi să se ducă în Templul din Ierusalim şi să se pună fiecare la locul lui 
în templul lui Dumnezeu». «Deci, Tatnai, cârmuitor al ținuturilor de peste 
fluviu, şi Şetar-Boznai cu tovarăşii voştri, cu Arfarsateii cei de peste fluviu, 
depărtaţi-vă de acolo şi nu opriţi lucrările la acel Templu al lui Dumnezeu; lasă 
pe cârmuitorul iudeu şi pe căpeteniile iudaice să zidească acel Templu al lui 
Dumnezeu pe locul lui. lar din partea mea se dă poruncă cu privire la cele cu 
care voi trebuie să ajutaţi acelor căpetenii iudaice la zidirea acelui Templu al lui 
Dumnezeu: Luaţi numaidecât din birul ținuturilor de peste fluviu şi daţi 
oamenilor acelora, ca lucrul să nu se oprească; şi ce trebuie pentru arderile de tot 
ale Dumnezeului ceresc: viței, sau berbeci, sau miei, precum şi grâu, sare, vin şi 

untdelemn, să li se dea, cum vor zice preoții cei din Ierusalim, ca ei să aducă 
jertfă plăcută Dumnezeului ceresc şi să se roage pentru sănătatea regelui şi a 
fiilor lui. Tot de mine poruncă se mai dă că dacă vreun om va schimba această 
hotărâre, atunci se va scoate o bârnă din casa lui şi va fi acela ridicat şi pironit pe 
ea, iar casa lui se va preface pentru aceasta în dărâmătură. Și Dumnezeu al Cărui 
nume locuieşte acolo să doboare pe tot regele şi poporul care şi-ar întinde mâna 
sa ca să schimbe aceasta în paguba acestui Templu al lui Dumnezeu din 
Ierusalim. Eu, Darius, am dat porunca aceasta; să fie întocmai adusă la 
îndeplinire!» Atunci Tatnai, cârmuitorul ținuturilor de peste fluviu, şi Şetar- 
Boznai cu tovarăşii lor au făcut întocmai aşa, cum poruncise regele Darius. Şi 
căpeteniile ludeilor au zidit şi au sporit, după proorocia lui Agheu proorocul şi a 
lui Zaharia, fiul lui Ido. Şi cu voia Dumnezeului lui Israel şi a lui Cirus şi Darius 
şi Artaxerxe, regii Perşilor, l-au zidit şi l-au isprăvit. Şi s-a isprăvit Templul 
acesta în ziua a treia a lunii Adar, în al şaselea an al domniei regelui Darius. Şi 
fiii lui Israel, preoţii şi ceilalți, care se întorseseră din robie, au săvârşit cu 
bucurie sfințirea acestui Templu al lui Dumnezeu. La sfințirea acestui Templu al 
lui Dumnezeu s-au adus: o sută de boi, două sute de berbeci, patru sute de miei 
şi doisprezece ţapi, Jertfă de iertarea păcatelor pentru tot Israelul, după numărul 
seminţiilor lui Israel. Şi au fost puşi preoţii cu rândul şi leviţii tot cu rândul să 
slujească lui Dumnezeu în Ierusalim, cum era scris în cartea lui Moise. Şi cei ce 
se întorseseră din robie au săvârşit Paştile în ziua a paisprezecea a lunii întâi, 
pentru că se curăţiseră preoții şi leviţii şi cu toţii până la unul erau curaţi; şi au 
junghiat mielul Paştilor pentru toţi cei ce se întorseseră din robie, pentru fraţii 
lor preoţi şi pentru ei înşişi. Şi au mâncat fiii lui Israel, cei ce se întorseseră din 
robie şi cei ce se despărțiseră cu ei de necurăţenia popoarelor ţării, ca să caute pe 
Domnul Dumnezeul lui Israel; şi au prăznuit sărbătoarea azimelor şapte zile cu 
bucurie, pentru că îi înveselise Domnul şi întorsese spre ei inima regelui Asiriei, 
ca să le întărească mâinile la zidirea Templului Domnului Dumnezeului lui 
Israel” (1 Ezdra 5, 13-17; 6, 1-22). 

4) „Domnind Cirus peste Perşi, în anul întâi, ca să se împlinească cuvântul 
Domnului grăit prin gura lui leremia, a ridicat Domnul duhul lui Cirus, regele 
Perşilor, şi a vestit în tot regatul său prin grai şi prin scrisori, zicând: Aceasta 
zice regele Perşilor, Cirus: Pe mine Domnul lui Israel, Domnul cel Preaînalt m-a 
pus rege al lumii. Şi mi-a poruncit mie să zidesc Lui Templu în Ierusalimul cel 
din luda. Dacă este cineva dintre voi din neamul lui luda, Domnul lui să fie cu 
el, să se suie la Ierusalimul din ludeea şi să zidească iarăşi Templul Domnului 
lui Israel; căci Acesta este Domnul, Cel care locuieşte în Ierusalim. Drept aceea, 
câţi locuiesc în partea locului, în ţinutul acela, să-i ajute, cu aur şi cu argint, cu 
dări, cu cai şi cu vite împreună cu ceilalți, care la rugăciune sunt puşi în templul 
Domnului din Ierusalim. Şi căpeteniile seminţiilor lui Iuda şi Veniamin, preoţii 
ŞI leviţii, şi toţi cărora le-a trezit Domnul duhul, ca să se suie să zidească iarăşi 
Templul Domnului din Ierusalim, şi cei din jurul lor au ajutat în toate cu argint 
ŞI cu aur, cu cai, cu dobitoace şi cu nenumărate daruri făcute de cei al căror duh 

fusese trezit. Şi regele Cirus a scos vasele sfinte ale Domnului pe care le adusese 
Nabucodonosor din Ierusalim şi le aşezase în Templul lui. Şi scoţându-le Cirus 
le-a dat lui Mitridat, vistiernicul său. Şi prin acesta s-au dat în seama lui 
Șeşbaţar, cârmuitorul Iudeii. Şi numărul acestora era: pahare de aur o mie, şi 
pahare de argint o mie, căţui de argint douăzeci şi nouă, năstrape de aur treizeci, 
de argint două mii patru sute zece, şi alte vase o mic. Şi toate vasele care s-au 
adus, de aur şi de argint, cinci mii patru sute şaizeci şi nouă: Şi au fost aduse de 
Şeşbaţar în Ierusalim împreună cu cei întorşi din robie din Babilon” (UI Ezdra 2, 
1-15). 

5) „lar când se vor împlini şaptezeci de ani, voi pedepsi pe regele 
Babilonului şi pe poporul acela, zice Domnul, pentru necredinţa lor, şi ţara 
Caldeilor o voi pedepsi şi o voi face pustie pentru totdeauna” (Ieremia 25, 12). 
„Pentru că Domnul zice: Când vi se vor împlini în Babilon şaptezeci de ani, 
atunci vă voi cerceta şi voi împlini cuvântul Meu cel bun pentru voi, ca să vă 
întoarceţi la locul acesta” (Ieremia 29, 10). 

6) „În anul întâi al lui Darius, fiul lui Ahaşveroş (Artaxerxe), din neamul 
Mezilor, care a domnit peste regatul Caldeilor, în anul întâi al domniei lui - eu, 
Daniel, am citit în cărți numărul de şaptezeci de ani, pentru care a fost cuvântul 
Domnului către proorocul leremia, ani care trebuiau să se împlinească de la 
dărâmarea Ierusalimului. Și mi-am îndreptat faţa către Domnul Dumnezeu, 
stăruind în rugăciune şi în rugi fierbinţi, cu post, sac şi cenuşă. Și m-am rugat 
Domnului Dumnezeu şi m-am mărturisit şi am zis: «O, Doamne, Dumnezeule 
cel mare şi minunat, Care păzeşti legământul şi îndrumarea pentru cei ce Te 
iubesc pe Tine şi iau aminte la poruncile Tale! Păcătuit-am, fărădelege am făcut, 
ca şi cei nelegiuiți ne-am purtat, răsculatu-ne-am şi ne-am depărtat de la 
poruncile şi de la legile Tale. Şi nu am ascultat de slujitorii Tăi prooroci, care 
ne-au grăit în numele Tău: către regii noştri, către mai-marii noştri, părinților 
noştri şi la tot poporul ţării. A Ta este, Doamne, dreptatea, iar a noastră ruşinarea 
fețelor noastre, precum se arată astăzi oamenilor din luda şi locuitorilor din 
Ierusalim şi la tot Israelul, cei de aproape şi cei de departe, în toate ţările în care 
Tu i-ai izgonit din pricina fărădelegilor ce le-au săvârşit împotriva Ta. Doamne, 
Dumnezeule, a noastră este ruşinarea feţelor, a regilor noştri, a mai-marilor 
noştri şi a părinţilor noştri, căci noi am păcătuit ţie; a Domnului Dumnezeului 
nostru este milostivirea şi îndurarea. Răzvrătitu-ne-am împotriva Lui. Şi nu am 
ascultat de glasul Domnului Dumnezeului nostru ca să umblăm în legea Lui, pe 
care ne-a dat-o nouă prin mâna slujitorilor Săi profeţi. Şi tot Israelul a călcat 
legea Ta şi s-a depărtat, ca să nu mai audă glasul Tău. Vărsatu-s-a peste noi 
blestemul şi jurământul scris în legea lui Moise, slujitorul lui Dumnezeu, căci 
am păcătuit împotriva Ta. Şi a adeverit cuvintele Sale pe care le-a grăit către noi 
şi către judecătorii noştri, care au cârmuit peste noi, că a voit să abată peste noi 
straşnic prăpăd, ce nu s-a mai întâmplat niciodată sub cer, asemenea celui din 
Ierusalim. Precum este scris în legea lui Moise, toată această nenorocire s-a 
năpustit asupra noastră, dar n-am îmbunat faţa Domnului Dumnezeului nostru, 

întorcându-ne de la nelegiuirile noastre şi luând aminte la adevărul Său. Gândit-a 
îndelung Domnul asupra nenorocirii pe care a abătut-o peste noi, că drept este 
Domnul Dumnezeul nostru în toate faptele pe care le-a făcut, dar noi n-am 
ascultat de glasul Lui. Şi acum, Doamne, Dumnezeul nostru, Tu Care ai scos pe 
poporul Tău din ţara Egiptului cu mână tare şi Te-ai făcut vestit până în ziua de 
astăzi, păcătuit-am, fărădelege am făcut. O, Doamne! Întoarcă-se, după 
milostivirile Tale, toată mânia şi toată văpaia urgiei Tale de la cetatea 
Ierusalimului, de la muntele cel sfânt al Tău! Că pentru păcatele noastre şi 
pentru fărădelegile părinţilor noştri, lerusalimul şi poporul Tău au ajuns de ocară 
pentru toţi vecinii noştri. Acum ascultă, Dumnezeul nostru, rugăciunea 
slujitorului Tău şi ruga fierbinte şi luminează faţa Ta spre Templul Tău pustiit, 
pentru numele Tău, Doamne! Pleacă, Dumnezeul meu, urechea Ta şi auzi, 
deschide ochii Tăi şi vezi mâhnirea noastră adâncă şi cetatea asupra căreia se 
cheamă numele Tău. Că nu pentru faptele noastre drepte aducem înaintea Ta 
rugăciunile noastre cele fierbinţi, ci pentru milele Tale cele mari. O, Doamne, 
ascultă! O, Doamne, iartă! O, Doamne, ia aminte şi lucrează! Nu întârzia pentru 
numele Tău, Dumnezeul meu; că numele Tău îl poartă cetatea şi poporul Tău!» 
Şi în vreme ce grăiam şi mă rugam şi mărturiseam păcatul meu şi păcatul 
poporului meu Israel şi cădeam cu ruga mea fierbinte înaintea Domnului 
Dumnezeului meu, pentru sfânt muntele Dumnezeului meu, şi pe când vorbeam 
în rugăciunea mea, iată un om, Gavriil, pe care l-am văzut în vedenia mea cea de 
la început, în zbor grăbit, s-a apropiat de mine pe la vremea jertfei de seară. Şi a 
venit şi mi-a grăit zicând: «Daniele, chiar acum am sosit ca să-ţi deschid mintea. 
Când tu ai început să te rogi, poruncă mi-a fost dată şi eu am venit ca să-ţi 
vestesc, căci tu eşti un om iubit de Dumnezeu. la aminte la cuvânt şi înţelege 
vedenia! Şaptezeci de săptămâni sunt hotărâte pentru poporul tău şi pentru 
cetatea ta cea sfântă până ce fărădelegea va trece peste margini şi se va pecetlui 
păcatul şi se va ispăşi nelegiuirea, până ce dreptatea cea veşnică va veni, vedenia 
şi proorocia se vor pecetlui şi se va unge Sfântul Sfinților. Să ştii şi să înţelegi că 
de la ieşirea poruncii pentru zidirea din nou a Ierusalimului şi până la Cel-Uns — 
Cel-Vestit — sunt şapte săptămâni şi şaizeci şi două de săptămâni; şi din nou vor 
fi zidite pieţele şi zidul din afară, în vremuri de strâmtorare. lar după cele şaizeci 
şi două de săptămâni, Cel-Uns va pieri fără să se găsească vreo vină în EI, iar 
poporul unui domn va veni şi va dărâma cetatea şi Templul. Şi sfârşitul cetăţii 
va veni prin potopul mâniei lui Dumnezeu şi până la capăt va fi război — 
prăpădul cel hotărât. Şi EI va încheia un legământ cu mulți într-o săptămână, iar 
la mijlocul săptămânii va înceta jertfa şi prinosul şi în Templu va fi urâciunea 
pustiirii, până când pedeapsa nimicirii cea hotărâtă se va vărsa peste locul 
pustiirii»” (Daniel 9, 1-27). Prin Edictul lui Cirus, Ezdra primeşte drept şi poruncă 
să purceadă la rezidirea Templului lui Solomon din Ierusalim, distrus de către 
Nabucodonosor, regele Babilonului, între 605-597 î.d.Hr. Prin Edictul lui Cirus, 
vasele de aur şi de argint în număr de cinci mii patru sute, luate de la Templul 
Sfânt, se întorc iarăşi în Ierusalim, iar cele treizeci de potire de aur (I Ezdra 1, 10), 

par a fi gata pregătite pentru a fi umplute de cei treizeci de ani de rugăciune şi 
taină ai vieţii Mântuitorului lisus Hristos, de la naştere până la începutul 
activităţii publice în Israel (cf. Luca 3, 23). Prin Edictul lui Cirus, „harfele atârnate 
în sălcii” (Psalm 136, 2) se reîntorc în Templu pentru a-şi continua prin „Cântările 
Sionului” (Psalm 136, 3) psalmodia şi doxologia întrerupte în urmă cu şaptezeci 
de ani. Prin Edictul lui Cirus ia sfârşit „strămutarea în Babilon”, continuându-se 
drumul mistic al celui de-al treilea rând de paisprezece neamuri „până la 
Hristos” de care vorbeşte sfântul evanghelist Matei în „Cartea neamului lui lisus 
Hristos” de la începutul Evangheliei sale (Matei 1, 1 şi 17). Astfel „Dumnezeu a 
trezit duhul lui Cirus” (II Cronici 36, 22; 1 Ezdra 1, 1), fie prin gând, fie prin şoaptă, 
fie prin vis sau poate chiar prin vedenie. De aceea, dacă regele Irod este, prin 
uciderea pruncilor, un premergător al lui Nero şi al celorlalți împărați romani 
persecutori ai creştinilor, regele Cirus al perşilor este un înaintemergător al 
sfântului împărat Constantin cel Mare, cel întocmai cu apostolii. Edictul lui 
Cirus şi întoarcerea din robie după şaptezeci de ani, din Babilon în Ierusalim, 
sunt reflectate şi într-una din Cântările treptelor de la Templul restaurat prin 
acest act providențial: „Când a întors Domnul robia Sionului ne-am umplut de 
mângâiere. Atunci s-a umplut de bucurie gura noastră şi limba noastră de 
veselie; atunci se zicea între neamuri: «Mari lucruri a făcut Domnul cu ei!» Mari 
lucruri a făcut Domnul cu noi: ne-a umplut de bucurie. Întoarce, Doamne, robia 
noastră, cum întorci pâraiele spre miazăzi. Cei ce seamănă cu lacrimi, cu bucurie 
vor secera. Mergând mergeau şi plângeau, aruncând seminţele lor, dar venind 
vor veni cu bucurie, ridicând snopii lor” (Psalm 125, 1-6). 


„Cele patru vânturi ale cerului” (Daniel 7, 2) 

„Cele patru vânturi ale cerului” din vedenia de noapte a proorocului 
Daniel din Babilon, „care au sfredelit marea cea necuprinsă”, se regăsesc şi în 
viziunea proorocului Zaharia despre cele patru care contemplate, ieşind dintre 
cei doi munţi de aramă (Zaharia 6, 1). „Şi mi-am luat îndemnul şi am zis către 
îngerul care grăia cu mine: Ce sunt acestea, domnul meu? Atunci mi-a răspuns 
îngerul şi mi-a zis: Acestea sunt cele patru vânturi ale cerului, care ies după ce s- 
au înfăţişat înaintea Stăpânului a tot pământul” (Zaharia 6, 4-5). Cei doi munţi de 
aramă ar putea fi cele două Testamente ale Sfintei şi dumnezeieştii Scripturi, 
după cum cele patru vânturi ale cerului ar putea simboliza cele patru Sfinte 
Evanghelii ale Domnului şi Dumnezeului şi Mântuitorului lisus Hristos, de la 
Matei, Marcu, Luca şi loan, care, „au sfredelit”, au mişcat şi au limpezit „marea 


cea necuprinsă” a acestei vieţi, a acestei lumi şi a acestei existenţe. 


Rugăciuni ajunse în Templul cel sfânt al Domnului (cf. Iona 2, 8) 

„Când se sfârşea în mine duhul meu, de Domnul mi-am adus aminte şi la 
Tine a ajuns rugăciunea mea, în Templul Tău cel sfânt!” (Iona 2, 8). 

Numai atunci când rugăciunea noastră rostită din cel mai adânc pântece al 
chitului ajunge în Templul cel sfânt al lui Dumnezeu -— care s-a deschis în cer 
(Apocalipsă 11, 19) — suntem izbăviţi la porunca Domnului şi aruncaţi pe țărm, 

precum lona, pentru a ne împlini misiunea pe pământ şi a ne săvârşi în coliba de 
la răsărit de Ninive. Rugăciuni ajunse în Templul cel sfânt al Domnului din cer 
sunt: jertfa bineprimită a lui Abel şi rugăciunea smerită a vameşului din Templu; 
rugăciunea Anei, mama lui Samuel, de la Cortul Sfânt, dar şi rugăciunea şi 
cântarea sfântului Pavel şi a lui Sila din temniţa din Filipi; rugăciunea regelui 
lezechia în boala sa şi rugăciunea tâlharului de pe cruce; rugăciunea şi cântarea 
celor trei tineri din cuptorul Babilonului şi rugăciunea Bisericii primare din 
Ierusalim, care a cutremurat locul unde se rugau cei dintâi creştini (Fapte 4, 24- 
31); rugăciunea proorocului lona din pântecele chitului şi rugăciunea oricărui 
creştin din pântecele lumii. Pentru a ajunge în Templul sfânt al Domnului, 
smerita noastră rugăciune se cuvine să fie izvorâtă din lacrimi, însoţită de îngerii 
păzitori de pe scara cerească a virtuţilor şi întraripată de milostenii şi fapte bune, 
precum rugăciunea sutaşului Corneliu din Cezareea, care „a văzut în vedenie, 
lămurit, cam pe la ceasul al nouălea din zi, un înger al lui Dumnezeu intrând la 
el şi zicându-i: Corneliu! lar Corneliu, căutând spre el şi înfricoşându-se, a zis: 
Ce este, Doamne? Şi îngerul i-a zis: Rugăciunile tale şi milosteniile tale s-au suit 
spre pomenire, înaintea lui Dumnezeu. Şi acum, trimite bărbaţi la lope — în 
cetatea din care, suindu-se într-o corabie, proorocul Iona a vrut să fugă de la faţa 
Domnului la Tarsis (Iona 1, 3) — şi cheamă să vină un oarecare Simon, care se 
numeşte şi Petru... Acesta îţi va spune ce să faci” (Fapte 10, 3-6). 

Numai înălţată de pe altarul din templul cel sfânt al sufletului, rugăciunea 
noastră va putea ajunge în Templul cel sfânt al Domnului, precum rugăciunea 
proorocului Iona. 


„Sub paşii veşniciei Sale” (Avacum 3, 6) 

„Sub paşii veşniciei Sale” (Avacum 3, 6), Noe contemplă curcubeul 
legământului; Avraam se învredniceşte de Teofania de la stejarul Mamvri, iar 
Iacob contemplă scara cerului de la Betel. „Sub paşii veşniciei Sale”, Moise 
primeşte revelaţia rugului aprins în pustiu şi tablele Legii pe Sinai; losua opreşte 
soarele şi luna pe cer; moabiteanca Rut culege şi adună spice de pe urma 
secerătorilor din țarina lui Boaz; Samuel primeşte chemarea din Cortul Sfânt; 
David este uns rege; Solomon zideşte Templul Sfânt; sfântul prooroc Ilie 
pogoară foc din cer peste jertfa de pe Carmel; proorocul Elisei îl vindecă pe 
Neeman Sirianul de lepră; iudeii îşi atârnă harfele în sălcii (Psalm 136, 2); Ezdra şi 
Neemia rezidesc Templul Sfânt şi cetatea Ierusalimului, cu o mână lucrând şi cu 
cealaltă apărându-se (Neemia 4, 17-18). 

Referitor la această inspirată şi minunată expresie din rugăciunea 
proorocului Avacum, împăratul şi înțeleptul Solomon ar putea rosti: „Sub paşii 
veşniciei Sale”, „flori pe pământ s-au arătat şi a sosit vremea cântări!” (Cânt. 
Cântărilor 2, 12); proorocul Isaia ar adăuga: „Sub paşii veşniciei Sale” „am văzut 
pe Domnul stând pe un scaun înalt şi măreț şi poalele hainelor Lui umpleau 
Templul” (Isaia 6, 1), iar pustiul „ca şi crinul va înflori” (Isaia 35, 1); proorocul 
lezechiel ar grăi: „Sub paşii veşniciei Sale”, „pe când mă aflam între robi la râul 

Chebar, mi s-au deschis cerurile şi am văzut nişte vedenii dumnezeieşti” 
(lezechiel 1, 1); proorocul Daniel ar mărturisi: „Sub paşii veşniciei Sale” „am 
privit până când au fost aşezate scaune şi S-a aşezat Cel Vechi de Zile...” (Daniel 
7, 9); sfântul apostol Pavel ar mărturisi: „Sub paşii veşniciei Sale”, „pe când 
mergeam cu şi mă apropiam de Damasc, pe la amiază, deodată o lumină 
puternică din cer m-a învăluit ca un fulger. Şi am căzut la pământ şi am auzit un 
glas zicându-mi: Saule, Saule, de ce Mă prigoneşti? lar eu am răspuns: Cine eşti, 
Doamne? Zis-a către mine: Eu sunt lisus Nazarineanul, pe Care tu Îl prigoneșşti” 
(Fapte 22, 6-8; 26, 13-5), sfântul apostol Petru ar adăuga: „Sub paşii veşniciei 
Sale”, „acest glas — al mărturisirii Tatălui despre Fiul — noi l-am auzit 
pogorându-se din cer pe când eram cu Domnul în muntele cel sfânt” (II Petru 1, 
18) al Taborului, la Schimbarea la Faţă; sfântul loan Evanghelistul ne-ar scrie: 
„Sub paşii veşniciei Sale” „am fost în duh în zi de Duminică şi am auzit în urma 
mea un glas mare de trâmbiţă...” (Apocalipsă 1, 10). 


Cuptorul ispitelor și „vâlvătaia de patruzeci şi nouă de coţi” 

„ȘI n-au încetat slujitorii regelui, care îi aruncaseră în cuptor, să 
înfierbânte cuptorul cu catran şi cu smoală şi cu câlți şi cu viţă. Şi vâlvătaia se 
ridica deasupra cuptorului, de patruzeci şi nouă de coţi” (Cânt.celor trei tineri 1,22-23), 

Cuptorul ispitelor vieţii în care este aruncat şi prin care trebuie să treacă 
orice creştin şi închinător al lui Hristos, de la Botez şi până la înmormântare, 
este aprins şi înfierbântat neîncetat — de către diavol, lume şi trup — cu catranul 
mândriei, cu smoala plăcerilor, cu câlții gândurilor rele din minte şi cu viţa cea 
sălbatică a firii pământeşti şi trupeşti, neconvertită la Hristos. Dacă în cartea 
Facerii ni se spune că apa potopului a acoperit toți munţii înalți, „ridicându-se cu 
cincisprezece coţi mai sus de ei” (Facere 7, 20), autorul anonim al „Cântării celor 
trei tineri” scrie că „vâlvătaia se ridica deasupra cuptorului, de patruzeci şi nouă 
de coţi”, prefigurând vâlvătăile vremurilor antihristice. În „vâlvătaia de 
patruzeci şi nouă de coţi” care s-a ridicat din cuptorul Babilonului şi în care au 
fost aruncaţi din porunca lui Nabucodonosor cei trei tineri, Şadrac, Maşac şi 
Abed-Nego (numiţi şi Anania, Misail şi Azaria), pentru că n-au vrut să se 
închine chipului de aur idolesc ridicat de către rege în Valea Dura (Daniel 3, 1-33), 
putem contempla flăcările şi intensitatea tuturor încercărilor, ispitelor, 
necazurilor, persecuțiilor răbdate de către adevărații oameni ai lui Dumnezeu în 
istoria Revelaţiei biblice şi în istoria Bisericii creştine. Astfel în „vâlvătaia de 
patruzeci şi nouă de coţi” vedem: încercările dreptului Iosif din Egipt şi exilul 
sfântului evanghelist loan din Insula Patmos, asuprirea evreilor din acelaşi Egipt 
şi întemniţările sfântului Pavel din Filipi, lerusalim şi Roma, prigonirea lui 
David de către Saul şi moartea mucenicească a sfântului arhidiacon Ştefan, 
prigonirea sfântului prooroc Ilie de către Ahab şi Izabela, pătimirea şi moartea 
sfântului loan Botezătorul, precum şi veacurile de persecuții ale celor dintâi 
creştini şi moartea mucenicească a tuturor martirilor şi suferinţa tuturor 
mărturisitorilor lui Hristos, din toate timpurile şi din toate locurile. În „vâlvătaia 

de patruzeci şi nouă de coți” putem întrezări şi intensitatea şi amploarea celor 
din urmă prigoniri, din vremea lui Antihrist. 

Îngerul Domnului s-a coborât însă la cei trei tineri aruncaţi în cuptorul 
Babilonului. „Şi a stins văpaia. Şi le-a suflat în mijlocul cuptorului ca o răcoare 
de adiere şi de rouă, aşa că focul nu i-a mai atins; nu le-a pricinuit nici dureri, 
nici teamă” (Cânt. celor trei tineri 1, 25-26), inspirându-le doxologia cosmică unică 
în Sfânta Scriptură (v. 27, 67). În roua pogorâtă de îngerul Domnului în cuptorul 
aprins vedem ajutorul, întărirea şi binecuvântarea lui Dumnezeu revărsată peste 


toți cei ce au pătimit, pătimesc şi vor suferi pentru EI. 


„Vreme este să rupi şi vreme este să coşi” (Ecclesiast 3, 7) 

„Vreme este să rupi” în câmp, lângă Ierusalim, haina cea nouă a 
proorocului Ahia din Şilo în douăsprezece bucăţi, din care leroboam să ia zece, 
ca simbol al despărțirii regatului lui Israel de luda după moartea lui Solomon, pe 
vremea lui Roboam (III Regi 11, 29-38). „Vreme este să coşi”, prin 
binecredincioasa uceniţă Tabita din lope, „cămăşile şi hainele” pe care văduvele 
i le-au arătat plângând sfântului apostol Petru, mai înainte de a o învia pe aceasta 
din morţi, prin cuvintele: „Tabita, scoală-te!” (Fapte 9, 36-43). 


„Înnoieşte semnele şi schimbă minunile” (Isus Sirah 36, 6) 

„Înnoieşte semnele şi schimbă minunile”, așa se roagă lui Dumnezeu 
autorul cărţii „Înţelepciunea lui Isus Sirah”. 

În bogăţia de sensuri duhovniceşti şi în orizontul de lumină şi de har al 
acestui cuvânt am putea contempla: înnoirea semnului porumbelului din corabia 
lui Noe de la sfârşitul potopului, prin arătarea Duhului Sfânt sub chip de 
porumbel la Iordan (Facere 8, 8-12; Matei 3, 16; Marcu 1, 10; Luca 3, 21-22; loan 1, 32- 
33); înnoirea semnului curcubeului legământului lui Dumnezeu cu Noe, prin 
limbile de foc ale Duhului Sfânt de la Rusalii (Facere 9, 12-17; Fapte 2, 1-4); 
înnoirea semnului oazei de la Elim, cu cele douăsprezece izvoare de apă şi cu 
cei şaptezeci de pomi de finic, prin cei doisprezece sfinți apostoli ai Domnului şi 
prin ramurile de finic de la Intrarea în Ierusalim (Exod 15, 27; loan 12, 13) şi din 
Apocalipsă (7, 9); înnoirea toiagului lui Moise care a izvorât apă din stânca de la 
Rafidim, prin sulița sutaşului care a străpuns coasta Mântuitorului pe Crucea 
Golgotei (Exod 17, 5-6; loan 19, 34); înnoirea tablelor Legii de pe Muntele Sinai, 
prin Predica de pe Muntele Fericirilor (Exod 31, 18; Matei 5-7; Luca 6, 20-49); 
înnoirea şarpelui de aramă ridicat de Moise în pustie, prin Hristos cel Răstignit 
pe Cruce (Numeri 21, 8-9; loan 3, 14-15); înnoirea semnului potirului cu rouă 
adunată de Ghedeon de pe lână, prin roua pogorâtă de îngerul Domnului din cer, 
în cuptorul Babilonului celor trei tineri (Judec. 6, 38; Daniel 3, 25; Cânt. celor trei 
tineri 1, 26); înnoirea semnului pietrei de aducere-aminte de la Eben-Ezer, prin 
Hristos — „Piatra cea din capul unghiului” (1 Regi 7, 12; 1 Petru 2, 6-8); înnoirea 
vasului cu mană din Chivotul Sfânt, prin Trupul şi Sângele Euharistic al 
Mântuitorului, de la Cina cea de Taină (Evrei 9, 4; Matei 26, 26-28); înnoirea 
toiagului înflorit al preoţiei lui Aaron, prin toiagul cel de fier al arhieriei lui 

Hristos, după rânduiala lui Melchisedec (Numeri 17, 8-10; Apocalipsă 12, 5); 
înnoirea Cortului Sfânt al lui Moise din pustie, prin Templul Sfânt al lui 
Solomon din Ierusalim; înnoirea „semnului lui Ilona”, prin Moartea, Îngroparea 
ŞI Învierea Mântuitorului (Matei 12, 39-40; Luca 11, 29-30); înnoirea colibei 
proorocului lona de la răsărit de Ninive, prin cele trei colibe nefăcute de mână 
de pe 'Tabor (Iona 4, 5; Matei 17, 4); înnoirea drumului făcut de către Tobie însoţit 
de către arhanghelul Rafael în cetatea Susa, prin însoţirea sfinţilor ucenici Luca 
şi Cleopa de către Hristos cel Înviat, pe drumul spre Emaus (Tobit 12, 15; Luca 24, 
13-35); şi înnoirea sărbătorii înnoirii Templului din Ierusalim (Ioan 10, 22), prin 
pogorârea cetăţii celei sfinte a Noului Ierusalim din cer, de la Dumnezeu 
(Apocalipsă 21, 10). 

De asemenea, autorul Înţelepciunii lui Isus Sirah se roagă ca Dumnezeu să 
schimbe minunile: minunea amestecării limbilor la turnul Babel, ca pedeapsă 
(Facere 11, 5-9), cu minunea vorbirii în limbi la Rusalii sau Cincizecime, ca 
binecuvântare (Fapte 2, 1-12); minunea Teofaniei de la Mamvri (Facere 18, 1-8), cu 
minunea Epifaniei de la Iordan (Matei 3, 16-17); minunea pogorârii manei din cer 
şi a săturării poporului în pustie (Exod 16, 4-5 şi 13-15), cu minunea înmulțirii de 
către lisus a pâinilor în pustie şi a săturării mulțimilor (loan 6, 5-13); minunea 
strălucirii feţei lui Moise de pe Sinai (Exod 34, 33-35), cu minunea strălucirii feţei 
Mântuitorului lisus Hristos la Schimbarea la Faţă de pe Muntele Taborului 
(Matei 17, 2; Marcu 9, 2-3; Luca 9, 29) şi cu minunea arătării feţei sfântului 
arhidiacon Ştefan, „ca o faţă de înger” (Fapte 6, 15); minunea celor şapte trâmbiţe 
de la dărâmarea zidurilor lerihonului (Iosua 6, 4), cu minunea celor şapte trâmbiţe 
ale celor şapte îngeri din Apocalipsă (8, 1 şi 6); minunea vestirii naşterii lui 
Samson (Judecători 13, 1-25), cu minunea vestirii naşterii sfântului loan 
Botezătorul (Luca 1, 5-25); minunea pogorârii focului din cer peste jertfa sfântului 
Ilie de pe Carmel (III Regi 18, 36-38) cu minunea aruncării de către lisus a focului 
pe pământ (Luca 12, 49) prin limbile de foc ale Duhului Sfânt; minunea stelei 
Naşterii Domnului (Matei 2, 2 şi 9-10) cu minunea fulgerului Parusiei Domnului 
(Matei 24, 27); minunea prefacerii apei în vin de la Nunta din Cana Galileii (loan 2, 
6-9) cu minunea Prefacerii Euharistice a pâinii şi a vinului în Trupul şi Sângele 
Mântuitorului lisus Hristos la Cina cea de Taină şi la Sfânta şi dumnezeiasca 
Liturghie (1 Corinteni 11, 23-26); minunea învierii lui Lazăr din Betania la patru 
zile după moarte (Ioan 11, 39-44), cu minunea Învierii Domnului „a treia zi, după 
Scripturi” (1 Corinteni 15, 4); minunea Înălţării Domnului la cer, la patruzeci de 
zile după Înviere, cu minunea celei de A Doua Lui Veniri pe norii cerului întru 
slavă, „ca să judece viii şi morţii” (Fapte 1, 9-11; Matei 25, 31); minunea Arătării lui 
Hristos cel Înviat înaintea celor doi ucenici la Cina din Emaus (Luca 24, 30-31), cu 
minunea Arătării Lui la Parusie, căci: „lată, EI vine cu norii şi orice ochi Îl va 
vedea şi-L vor vedea şi cei ce L-au împuns; şi se vor jeli din pricina Lui toate 
semințiile pământului” (Apocalipsă 1, 7); minunea convertirii sfântului apostol 
Pavel pe drumul Damascului (Fapte 9, 3- 20), cu minunea arătării Sfintei Cruci pe 
cer la Pons Milvius, sfântului împărat Constantin cel Mare. Toate semnele se 

înnoiesc şi se desăvârşesc prin „Semnul Fiului Omului” ce se va arăta pe cer 
(Matei 24, 30). Toate minunile se schimbă la faţă prin minunea de pe Tabor, de la 
Înviere şi de la Parusie! 

Astfel, textul de la Isus Sirah 36, 6 ar putea avea următorul înţeles: 
„Înnoieşte semnele — prin Semnul Fiului Omului (Matei 14, 30) — şi schimbă 
minunile” — prin minunea Schimbării la Faţă de pe Tabor (Matei 17, 3). 


Mesteacănul şi salcâmul din grădina lui Ioachim (st. Susanei 1, 53 şi 58) 

Mult mai importantă decât celebrele grădini suspendate ale Semiramidei 
din Babilon este grădina lui loachim din istoria biblică şi din acelaşi Babilon, 
despre care ne relatează autorul necunoscut al scurtei cărți din Sfânta Scriptură, 
numită „Istoria Susanei”. În grădina lui Ioachim din Babilon se confruntă 
adevărul cu minciuna, virtutea cu viciul sau păcatul, curăţia cu pofta, dreptatea 
cu nedreptatea şi lumina cu întunericul, într-o cumpănă sau balanţă înclinată de 
hotărârea Duhului Sfânt şi exprimată prin tânărul şi viitorul prooroc Daniel, 
căruia Dumnezeu i-a dat „cinstea bătrâneţilor” (Ist. Susanei 1, 50). 

Pe de o parte, în această scriere biblică „bună de citit” şi ziditoare 
sufletului, vedem treptele căderii în păcatul cu gândul, cu mintea şi cu pofta prin 
privire a celor doi bătrâni, judecători şi cârmuitori „în anul acela” ai iudeilor 
exilați „pe malurile râurilor Babilonului” (Psalm 136, 1), şi anume: vederea zilnică 
a tinerei femei şi soţii cucernice a lui loachim, Susana, ieşind şi umblând în 
grădina bărbatului ei, răzvrătirea gândului lor, abaterea ochilor dinspre cer şi 
neaducerea aminte de judecăţile cele drepte ale lui Dumnezeu, care ar fi trebuit 
să se exprime şi prin cuvântul şi atitudinea lor (Ist. Susanei 1, 8-10). 

Pe de altă parte, contemplăm aici curăţia şi credincioşia de icoană creştină 
a Susanei, încrederea ei deplină în Dumnezeu exprimată prin cuvintele: „Mai 
bine este pentru mine să nu fac (păcatul) şi să cad în mâinile voastre, decât să 
păcătuiesc înaintea Domnului” (Ist. Susanei 1, 23), dar şi prin rugăciunea ei rostită 
cu glas mare în ceasul condamnării pe nedrept la moarte (prin mărturia 
mincinoasă a celor doi, spulberată însă de duhul deşteptat de Dumnezeu în 
tânărul Daniel): „Dumnezeule cel Veşnic, Cunoscătorul celor ascunse, Care ştii 
toate mai înainte de a se face, Tu ştii că minciuni au spus ei asupra mea. Şi iată 
mor, nefăcând nimic din cele ce au viclenit aceştia asupra mea” (Ist. Susanei 1, 42- 
43). Acuzată pe nedrept pentru adulter, Susana, „plângând căuta la cer, că inima 
ei era nădăjduind spre Domnul” (Ist. Susanei 1, 34). „Şi a auzit Dumnezeu glasul ei 
ŞI, când o duceau să o piardă, a deşteptat duhul într-un prunc tânăr, căruia îi era 
numele Daniel” (Ist. Susanei 1, 44). 

Judecata dreaptă a lui Daniel cu privire la Susana, cea acuzată prin 
mărturie mincinoasă de către cei doi judecători nedrepți ai lui Israel, se 
aseamănă în Vechiul Testament doar cu judecata înţeleaptă a lui Solomon, 
privitoare la cele două femei care-şi disputau unicul copil în viaţă (III Regi 3, 16- 
28). Potrivit Istoriei Susanei, minciuna sau mărturia mincinoasă întotdeauna 
inventează şi oscilează între „sub mesteacăn” şi „sub salcâm” (Ist. Susanei 1, 53 şi 

58). Mesteacănul şi salcâmul sunt, în grădina lui loachim, precum cei doi stâlpi 
sau coloane de aramă de la intrarea în pridvorul Templului lui Solomon, numiţi 
lachin şi Booz (II Regi 7, 15-22). Istoria Susanei este o grădină de flori 
duhovniceşti, grădina lui Ioachim din Babilon este un colţ şi o oază de Eden, 
prin bunăcuviinţă, străbătută de un ceas de Ghetsimani, iar albul cojii de 
mesteacăn şi mireasma florilor de salcâm pecetluiesc şi exprimă adevărul 
cuvintelor psalmistului: „Mila şi adevărul s-au întâmpinat, dreptatea şi pacea s-au 
sărutat. Adevărul din pământ a răsărit şi dreptatea din cer a privit” (Psalm 184, 11- 
12). Deşi căsătorită, Susana este aleasă şi rânduită în istoria biblică în ceata 
fecioarelor înțelepte ieşite cu candelele aprinse şi cu untdelemn în vase „întru 
întâmpinarea Mirelui” (Matei 25, 1), iar mustrarea făcută de tânărul Daniel: 
„Învechitule în zile rele!” (Ist. Susanei 1, 52) este actuală, invitându-ne la 
autoreflecţie şi luare-aminte, care ne-ar putea pune pe gânduri. 

„Și Daniel s-a făcut mare înaintea poporului din ziua aceea şi de aici 
înainte” (Ist. Susanei 1, 64), trecând nevătămat prin groapa cu lei şi învrednicindu- 
se apoi de revelaţia „Celui Vechi de Zile” (Daniel 6, 17-24; 7, 7-10). 


Sabia de aur din visul lui Iuda Macabeul (II Macabei 15, 11-16) 

„lar la urmă (luda Macabeul) le-a spus şi un vis vrednic de credinţă, prin 
care pe toţi i-a făcut voioşi. lar vederea visului astfel era: Că Onia, care fusese 
arhiereu, om bun, blând, cucernic la chip şi cu obiceiuri bune şi la vorbă cuvios, 
care din pruncie s-a nevoit întru toate lucrurile faptei bune, cu mâinile întinse se 
ruga pentru toată adunarea evreilor. După aceasta, s-a arătat un bărbat cu 
cărunteţe şi cu slavă minunată, şi preacuvioasă mărire era împrejurul lui. Şi a 
grăit Onia, zicând către luda: Acesta este iubitorul de fraţi, proorocul lui 
Dumnezeu, Ieremia, care mult se roagă pentru popor şi pentru sfânta cetate. lar 
Ieremia a întins dreapta şi a dat lui luda sabie de aur şi 1-a zis acestea: Ia această 
sfântă sabie, care este dar de la Dumnezeu, prin care vei surpa pe vrăjmaşi” Ul 
Macabei 15, 11-16). Sabia de aur dăruită de către proorocul Ieremia în vis lui luda 
Macabeul o putem contempla în istoria noastră naţională şi în mâna marilor 
noştri voievozi şi conducători din trecut: Mircea cel Bătrân, lancu de 
Hunedoara, Ștefan cel Mare şi Sfânt, Mihai Viteazul şi alţii. 


„... Pe altă cale s-au dus în ţara lor” (Matei 2, 12) 

Precum magii, care, „luând înştiinţare în vis să nu se mai întoarcă la Irod, 
pe altă cale s-au dus în ţara lor” (Matei 2, 12), tot aşa şi noi, după fiecare 
Sărbătoare a Naşterii Domnului (ascultând de Dumnezeu mai mult decât de 
oameni — Fapte 4, 19), să urmăm de acum înainte: Calea lui Hristos, Calea lui 
Dumnezeu, Calea Bisericii, Calea sfinţilor, Calea pocăinţei, Calea credinţei, 
Calea rugăciunii, Calea Scripturii, Calea smereniei, Calea dragostei, Calea 
mântuirii. La fel şi sfântul apostol Pavel, după întâlnirea cu Hristos cel Înviat, pe 
drumul Damascului, pe altă cale s-a dus şi s-a întors „în ţara lui” (Împărăţia lui 
Dumnezeu): pe calea apostoliei, pe calea mărturisirii lui Hristos, pe calea 
Evangheliei, pe calea propovăduirii, pe calea călătoriilor misionare, pe calea 

pătimirii pentru Hristos, pe calea Faptelor Apostolilor, pe calea celor paisprezece 
Epistole scrise sub inspiraţia Duhului Sfânt, pe calea Noului Testament. 


„Şi luând poruncă în vis...” (Matei 2, 22) 

Magii de la răsărit iau înştiinţare în vis ca să nu se mai întoarcă la Irod 
(Matei 2, 12), iar dreptul Iosif ia poruncă în vis după întoarcerea din Egipt ca să 
părăsească Iudeea lui Arhelau, pentru Galileea şi oraşul Nazaret (Matei 2, 22-23). 

Adeseori în Biblie, Dumnezeu îşi descoperă planul şi hotărârile Lui în 
vise: „Şi anume, El vorbeşte în vis, în vedeniile nopţii, atunci când somnul se 
lasă peste oameni şi când ei dorm în aşternutul lor. Atunci El dă înştiințări 
oamenilor şi-i cutremură cu arătările Sale” (lov 33, 15-16). Astfel avem: 

Cele două vise ale lui Iosif din casa tatălui său despre snopii fraților lui 
care se înclină şi se închină înaintea snopului său, ca şi despre închinarea 
soarelui, a lunii şi a celor unsprezece stele, preînchipuire a lui Iacob, a mamei şi 
a fraților lui (Facere 37, 5-11); 

Cele două vise, al paharnicului şi al pitarului lui faraon, tâlcuite de Iosif 
în temniţă şi cele două vise ale lui faraon despre cei şapte ani de belşug şi de 
foamete preînchipuiți prin vacile grase şi slabe şi prin spicele pline şi goale, 
tâlcuite de acelaşi Iosif (Facere 40, 5-23; 41, 1-57); 

Visul madianitului povestit în auzul lui Ghedeon unui tovarăş de-al său 
despre pâinea cea rotundă de orz, care, rostogolindu-se prin tabăra madianită şi 
izbindu-se cu putere de un cort, l-a dărâmat (Judec. 7, 13-15); 

Cele două vise ale lui Nabucodonosor tâlcuite de profetul Daniel, despre 
chipul cu capul de aur, cu pieptul şi braţele de argint, cu pântecele şi coapsele de 
aramă şi cu pulpele de fier şi picioarele parte de fier, parte de lut, doborât de 
piatra desprinsă din munte (Daniel 2, 31-35), şi cel despre doborârea şi tăierea 
copacului falnic (Daniel 4, 7-14); 

Cele trei vise ale dreptului Iosif prin care îngerul Domnului îi poruncește 
să nu o părăsească pe Sfânta Fecioară Maria; să fugă în Egipt; şi, întorcându-se 
de aici, să părăsească ludeea lui Arhelau şi să meargă în Galileea, în cetatea 
Nazaret (Matei 1, 20-25; 2, 13-23); precum şi visul magilor de a nu se mai întoarce 
la Irod, după ce s-au închinat şi i-au adus daruri Pruncului lisus (Matei 2, 12); 

Visul soției lui Pilat din noaptea Patimilor Domnului (Matei 27, 19) şi cele 
două vise ale sfântului apostol Pavel — visul din Troa prin care este chemat de 
un macedonean în patria lui Alexandru cel Mare (Fapte 16, 8-9) şi vedenia 
liniştitoare a îngerului din corabia care urma să se sfărâme, izbindu-se de 
țărmurile Insulei Malta (Fapte 27, 23-24). 


Cele şapte rugăciuni ale Mântuitorului Hristos 

Cele şapte rugăciuni ale Mântuitorului Hristos sunt: Rugăciunea de pe 
munte, noaptea, mai înainte de alegerea sfinţilor apostoli (Luca 6, 12) şi tot 
Rugăciunea de pe munte de după înmulțirea pâinilor şi mai înainte de potolirea 
furtunii pe mare (Matei 14, 23); Rugăciunea de pe Tabor de la Schimbarea la Faţă 
(Luca 9, 29); Rugăciunea de la mormântul lui Lazăr (loan 11, 41-42); Rugăciunea de 

la începutul Săptămânii Patimilor (Ioan 12, 27-28); Rugăciunea Arhierească de la 
Cina cea de Taină (loan 17, 1-26); Rugăciunea cu sudori de sânge din grădina 
Ghetsimani (Matei 26, 39-42; Luca 22,44); Rugăciunea de pe cruce, pentru cei ce-L 
răstigneau şi pentru Sine (Luca23,34 şi 46). 


„Să nu ştie stânga ta ce face dreapta ta” (Matei 6, 3) 

„Să nu ştie stânga ta ce face dreapta ta” (Matei 6, 3) poate să însemne: să nu 
ştie Cain ce face Abel în ziua jertfei lui; să nu ştie corbii ce face porumbelul cu 
ramura de măslin; să nu ştie Ismael din pustie ce face Isaac pe Moria; să nu ştie 
Esau ce face Iacob la Betel; să nu ştie fraţii vânzători ce face Iosif în Egipt; să 
nu ştie faraon ce face Moise în Sinai; să nu ştie fii lui Eli ce face Samuel în 
Israel; să nu ştie sulița lui Saul ce face harfa lui David; să nu ştie leroboam ce 
face Solomon la sfințirea Templului; să nu ştie Ahab şi Izabela ce face sfântul 
prooroc Ilie pe Muntele Carmel; să nu ştie satrapii lui Darius ce face proorocul 
Daniel în groapa cu lei; să nu ştie Irod ce fac magii la Betleem; să nu ştie 
neghina ce face grâul în pământul cel bun; să nu ştie fariseul ce face vameşul în 
templu; să nu ştie fecioarele neînţelepte ce fac cele înțelepte; să nu ştie caprele 
de-a stânga ce fac oile de-a dreapta; să nu ştie Iscarioteanul ce face ucenicul 
iubirii la Cină; să nu ştie tâlharul de-a stânga ce face cel de-a dreapta; să nu ştie 
iudeii din sinedriu ce face sfântul arhidiacon Ştefan prin mărturisirea lui; să nu 
ştie arhiereul din Ierusalim ce face sfântul apostol Pavel în Damasc; să nu ştie 
arhiereul Anania ce face episcopul Timotei în Efes; să nu ştie cezarul de la 
Roma ce face sfântul loan în Insula Patmos. 


„Cine are urechi de auzit să audă” (Matei 13, 9; Marcu 4, 9; Luca 8, 8) 

Între sfârşitul pildei Semănătorului şi finalul fiecăreia din cele şapte 
epistole din Apocalipsă există legătură şi continuitate: „Cine are urechi de auzit 
să audă” (Matei 13, 9 şi 45; Marcu 4, 9; Luca 8, 8 şi Matei 11, 15) şi „Cine are urechi, să 
audă ceea ce Duhul zice Bisericilor” (Apocalipsă 2, 7. 11. 17. 29 şi 3, 6. 13. 22). 

„Cine are urechi de auzit să audă” — ceea ce Mântuitorul ne spune în Pilda 
Semănătorului şi în tâlcuirea ei; în Predica de pe Munte; în Pildele Împărăției; în 
cuvântarea despre dărâmarea Ierusalimului şi sfârşitul lumii; în Pilda celor zece 
fecioare şi în cuvintele despre Judecata de Apoi; în Marea Cuvântare de la Cina 
cea de Taină şi în toate cele patru Sfinte şi dumnezeieşti Evanghelii. „Cine are 
urechi, să audă ceea ce Duhul zice Bisericilor” — prin cele şapte epistole din 
Apocalipsă; prin Simbolul de Credinţă niceo-constantinopolitan; prin cele şapte 
Sinoade Ecumenice; prin scrierile şi teologia Sfinților Părinţi; prin Pateric şi 
Filocalie şi prin toate celelalte. 


„Firimituri care cad de la masa stăpânilor” (Matei 15, 27) 

Firimiturile care cad de la masa stăpânilor (Matei 15, 27) pot fi adunate în 
cele douăsprezece coşuri cu firimituri de la prima înmulțire a pâinilor (Matei 14, 
20; Marcu 8, 19; Luca 9, 17; loan 6, 13) şi în cele şapte coşuri cu firimituri de la cea 
de-a doua înmulțire a pâinilor (Matei 15, 37; Marcu 8, 6-8). Cea dintâi înmulţire a 

pâinilor, cu cele douăsprezece coşuri cu firimituri, ar putea preînchipui Revelația 
Vechiului Testament. Cea de-a doua înmulțire a pâinilor, cu cele şapte coşuri cu 
firimituri, ar putea simboliza Revelația Noului Testament. Cele douăsprezece 
coşuri cu firimituri pot simboliza pe cei doisprezece apostoli ai Mântuitorului 
(Matei 10, 1-5), iar cele şapte coşuri cu firimituri pot preînchipui pe cei şapte 
diaconi ai Bisericii primare (Fapte 6, 2-6). 

În cele douăsprezece coşuri cu firimituri ale Revelaţiei Vechiului 
Testament şi în cele şapte coşuri cu firimituri ale Revelaţiei Noului Testament 
am putea identifica printre „firimiturile care cad de la masa stăpânilor” 
(patriarhi, profeţi, apostoli şi evanghelişti) — prin cuvintele binecredincioasei 
femei cananeence din Evanghelie — următoarele părticele de anafură teologică: 
firimituri care cad de la masa revelației curcubeului legământului; firimituri care 
cad de la masa revelaţiei de la stejarul Mamvri; firimituri care cad de la masa 
revelaţiei scării cerului de la Betel; firimituri care cad de la masa revelaţiei 
rugului aprins din Sinai; firimituri care cad de la masa revelaţiei tablelor Legii 
de pe Sinai; firimituri care cad de la masa revelaţiei de pe Carmel şi Horeb; 
firimituri care cad de la masa revelaţiei serafimilor din Templu; firimituri care 
cad de la masa revelaţiei de la râul Chebar; firimituri care cad de la masa 
revelaţiei „Celui Vechi de Zile”; firimituri care cad de la masa revelaţiei din 
turnul cel de veghe; firimituri care cad de la masa revelației de la râul Iordan; 
firimituri care cad de la masa revelaţiei de pe Muntele Fericirilor; firimituri care 
cad de la masa revelaţiei de pe Tabor; firimituri care cad de la masa revelaţiei de 
la Cina cea de Taină; firimituri care cad de la masa revelației de pe Golgota; 
firimituri care cad de la masa revelaţiei de Înviere; firimituri care cad de la masa 
revelaţiei din Emaus; firimituri care cad de la masa revelaţiei de la Înălţare; 
firimituri care cad de la masa revelaţiei de la Cincizecime; firimituri care cad de 
la masa revelației sfântului Ştefan din Sinedriu; firimituri care cad de la masa 
revelației de pe drumul Damascului; firimituri care cad de la masa revelaţiei 
răpirii la al treilea cer; firimituri care cad de la masa revelaţiei Apocalipsei din 
Insula Patmos. 

Din „firimiturile care cad de la masa stăpânilor” ne împărtăşim 
duhovniceşte prin „masa cu pâinile punerii înainte” (Evrei 9, 2) a Sfintei Scripturi 
şi a Sfintei Tradiţii a Bisericii, cuminecându-ne cu Pâinea Euharistică a Trupului 
şi Sângelui Domnului în Sfânta şi dumnezeiasca Liturghie. 


„Cerul este roşu-posomorât” (Matei 16, 3) 

„Cerul este roşu-posomorât” deasupra mea (cf. Matei 16, 3) — precum 
deasupra lui Esau, după ce şi-a vândut dreptul de întâi-născut; precum deasupra 
lui Saul, după ce a căzut din ascultarea faţă de Samuel; precum deasupra lui 
David, după căderea în păcat şi după numărătoarea poporului; precum deasupra 
tânărului bogat, după ce a plecat întristat de la întâlnirea cu lisus; precum 
deasupra lui Petru, după lepădarea de Domnul; precum deasupra lui Saul din 
Tars, mai înainte de convertirea de pe drumul Damascului. 

„Scaunul lui Moise” (Matei 23, 2) 

„Scaunul lui Moise” despre care vorbeşte Mântuitorul lisus Hristos la 
începutul cuvântării îndreptate împotriva cărturarilor şi fariseilor este scaunul pe 
care a şezut cu vrednicie cărturarul Ezdra în ziua citirii cărții Legii în Ierusalim, 
după întoarcerea din robia babiloniană (Neemia 8, 4). Acest scaun este luminat de 
rugul aprins din Sinai, sfințit de Agheasma izvorâtă din stânca de la Horeb şi 
învăluit în norul slavei lui Dumnezeu de pe vârful Muntelui Sinai. Scaunul lui 
Moise este străjuit de tronul arhieresc al lui Melchisedec şi înmiresmat de 
toiagul cel înflorit al lui Aaron, cu trimitere spre Hristos. 


„Sângele drepţilor răspândit pe pământ” (Matei 23, 35) 

În „sângele drepţilor răspândit pe pământ”-— de la sângele dreptului Abel, 
până la sângele lui Zaharia, fiul lui Barachia, cel ucis între templu şi altar (Luca 
11, 51) — se regăsesc: Nabot, cel ucis cu pietre prin uneltirea Izabelei, soția 
regelui Ahab, pentru a-i răpi via (II Regi 21, 1-29); pruncii ucişi de Irod; sfântul 
loan Botezătorul; sfântul arhidiacon Ștefan; sfântul apostol Iacob; Antipa, 
martorul cel credincios din Pergam (Apocalipsă 2, 13); sfântul Ignatie Teoforul al 
Antiohiei, sfântul Policarp al Smirnei, sfântul Ciprian al Cartaginei, sfinţii Mari 
Mucenici Gheorghe şi Dimitrie, precum şi toţi sfinții mucenici şi muceniţe din 
toate locurile şi toate timpurile. 


„Și vor plânge toate neamurile pământului” (Matei 24, 30) 

„Şi vor plânge toate neamurile pământului” — între vederea plină de 
uimire a Semnului Fiului Omului pe cer şi vederea înfricoşătoare a venirii Fiului 
Omului pe norii cerului, cu putere şi cu slavă multă. Plâns înfricoşător; plâns 
zeuduitor; plâns planetar şi universal, plâns cosmic; plâns de dor, bucurie şi 
iubire a neamurilor creştine şi plâns de părere de rău şi jale a popoarelor 
necreştine. Vor plânge de bucurie cei care L-au primit pe Hristos şi vor plânge 
de jale cei ce nu L-au primit şi n-au crezut în EI, deşi Evanghelia Împărăției va fi 
vestită în toată lumea, spre mărturie la toate neamurile (Matei 24, 14). 

Cum va fi atunci plânsul nostru, ca români, între plânsurile celorlalte 
neamuri? Plânsul neamurilor care L-au răstignit în istorie pe Domnul lisus 
Hristos, dar şi plânsul neamurilor care L-au coborât pe Hristos de pe cruce, L-au 
prohodit în istoria lor şi au alergat în dimineaţa Învierii cu lacrimi la mormântul 
Lui. În plânsul de atunci şi lacrimile noastre îşi vor fi găsit locul lor. Acesta va fi 
plânsul fecioarelor înțelepte care-şi văd întâia dată Mirele, plânsul oilor care-şi 
revăd Păstorul, plânsul păcătoşilor care-şi văd Mântuitorul şi plânsul celor robiţi 
care îşi văd Izbăvitorul. Atunci vor plânge de bucurie bisericile, schiturile, 
mănăstirile şi catedralele noastre, crucile şi icoanele, troiţele şi clopotele noastre. 
Atunci vor plânge, precum proorocul leremia, zidurile şi ruinele noastre, căci 
„lată, EI vine cu norii, şi orice ochi Îl va vedea, şi-L vor vedea şi cei ce L-au 
împuns, şi se vor jeli din pricina Lui toate seminţiile pământului. Da! Amin” 
(Apocalipsă 1,7). 

Darurile talanţilor în Sfânta Scriptură (cf. Matei 25, 14-30) 

Citind şi încercând a tâlcui Evanghelia Pildei talanților din Duminica a 
XVI-a după Sfintele Rusalii, în lumina acestui gând am putea spune că Moise a 
primit cinci talanţi cu care a câştigat alţi cinci talanţi, ascunşi în cele cinci cărți 
ale Legii vechi de la începutul Sfintei Scripturi, scrise de el, şi anume: Facerea, 
Ieşirea, Leviticul, Numerii şi Deuteronomul; Solomon a primit trei talanţi 
ascunşi în Pilde, Ecclesiastul şi Cântarea Cântărilor; profetul Ieremia a primit 
doi talanţi, prin cartea profeţiei sale şi prin Plângeri; sfântul evanghelist Luca a 
primit doi talanţi, ascunşi în Evanghelia care-i poartă numele şi-n Faptele 
Apostolilor; sfântul Petru, de asemenea, a primit doi talanți prin cele două 
Epistole soborniceşti; sfântul evanghelist loan a primit cinci talanţi, înmulțiţi şi 
ascunşi în cele cinci cărți ale sale: Evanghelia, cele trei Epistole soborniceşti şi 
Apocalipsa; sfântul Pavel adună şi dăruieşte Bisericii lui Hristos paisprezece 
talanți prin Epistolele sale inspirate; cei care au primit câte un talant în Scripturi 
„au ascuns argintul Stăpânului lor” (Matei 25, 18), pentru ca noi să-l putem 
descoperi în cartea Iosua şi în cartea lov, în cartea Judecătorilor şi în cartea Rut, 
în cărțile profeților mari şi mici, de la Isaia până la Maleahi, în Evangheliile de 
la Matei şi Marcu, în Epistola sobornicească a sfântului apostol Iacob şi în cea a 
sfântului apostol Iuda. Cei „zece mii de talanţi” (Matei 18, 24) îi descoperim prin 
Revelaţie în Psalmi împăratului şi proorocului David. 


„Ceasul tămâierii” (Luca 1, 10; Apocalipsă 8, 3-4) 

„lar în ceasul tămâierii, toată mulţimea poporului era afară şi se ruga” 
(Luca 1, 10) — atunci când Dumnezeu a hotărât să deschidă Uşile Împărăteşti ale 
Noului "Testament, prin trimiterea arhanghelului Gavriil în Templul din 
Ierusalim, pentru a-i vesti preotului Zaharia naşterea sfântului loan Botezătorul. 

În Sfânta Scriptură, în viaţa Bisericii şi în viaţa creştinului identificăm mai 
multe „ceasuri ale tămâierii”, cum ar fi: sfinţirea cortului din pustie, sfințirea 
Templului din Ierusalim, închinarea magilor care aduc „aur, tămâie şi smirnă” 
(Matei 2, 11), cele şapte Laude de peste zi şi cele şapte Sfinte Taine ale Bisericii, 
dar mai ales „ceasul tămâierii” îngerului cu cădelnița de aur (Apocalipsă 8, 1-3). 

„Ceasul tămâierii” este ceasul întâlnirii şi convorbirii noastre cu 
Dumnezeu, în prezenţa şi prin mijlocirea îngerului nostru păzitor. „Ceasul 
tămâierii” se petrece atât în templul bisericii, mănăstirii sau catedralei, cât şi în 
templul interior al sufletului nostru, când lăsăm afară mulțimea poporului de 
gânduri şi de griji. În „ceasul tămâierii” mintea ne este preot în templul lăuntric, 
înaintea „altarului tămâierii” (Luca 1, 10-11). „Ceas al tămâierii” este rugăciunea 
personală, citirea Sfintelor Scripturi, Sfânta Spovedanie şi Sfânta Împărtăşanie 
cu Trupul şi Sângele Domnului. În „ceasul tămâierii” ne verificăm şi ne 
întrebăm cât untdelemn mai avem în candele, cât mir de nard mai păstrăm în 
vasul de alabastru şi câtă tămâie mai aprindem în „cădelnița de aur de zece siclii, 
plină cu miresme” (Numeri 7, 14) — prin Botez, Mirungere şi Euharistie — a 
sufletului nostru. În „ceasul tămâierii” sale proorocul David se ruga, iar în 

biserică se cântă la fiecare Vecernie: „Să se îndrepteze rugăciunea mea, ca 
tămâia înaintea Ta; ridicarea mâinilor mele, jertfă de seară” (Psalm 140, 2). În 
„ceasul tămâierii” ne ridicăm ochii spre munţi — Ararat, Moria, Sinai, Horeb, 
Tabor, Golgota, Muntele Măslinilor (Retezat, Parâng...) — de unde va veni 
ajutorul nostru (Psalm 120, 1). 

În „ceasul tămâierii”, bătăile inimii ni se spovedesc gândurilor minţii. 


„Prooroc mare” (Luca 7, 16) 

„Prooroc mare S-a ridicat între noi şi Dumnezeu a cercetat pe poporul 
Său”, a rostit mulțimea despre Mântuitorul, după învierea fiului văduvei din 
Nain (Luca 7, 16); 

„Patriarh mare s-a ridicat între noi şi Dumnezeu a cercetat pe poporul 
Său” — ar fi putut rosti dreptul şi nepotul Lot despre Avraam, după Teofania de 
la Mamwri şi după mijlocirea pentru izbăvirea Sodomei şi a Gomorei; 

„Legiuitor mare s-a ridicat între noi şi Dumnezeu a cercetat pe poporul 
Său” — ar fi putut rosti evreii în pustie după primirea Legii de către Moise pe 
Muntele Sinai; 

„Psalmist mare s-a ridicat între noi şi Dumnezeu a cercetat pe poporul 
Său” — ar fi putut rosti slujitorii lui David după auzirea celor dintâi acorduri ale 
harfei Psalmilor; 

„Împărat mare s-a ridicat între noi şi Dumnezeu a cercetat pe poporul 
Său” — ar fi putut rosti evreii după ridicarea Templului din Ierusalim de către 
Solomon; 

„Profet mare s-a ridicat între noi şi Dumnezeu a cercetat pe poporul Său” 
— ar fi putut rosti israelitenii după pogorârea focului din cer de către sfântul Ile 
peste jertfa sa de pe Carmel; 

„Mărturisitor mare s-a ridicat între noi şi Dumnezeu a cercetat pe poporul 
Său” — ar fi putut rosti cei dintâi creştini după auzirea mărturisirii revelației 
primite despre Şederea Mântuitorului lisus Hristos de-a dreapta Tatălui în cer, 
mărturisire făcută de sfântul arhidiacon Ștefan în sinedriu; 

„Apostol mare s-a ridicat între noi şi Dumnezeu a cercetat pe poporul 
Său” — ar fi putut rosti creştinii din Faptele Apostolilor şi din Corint după răpirea 
sfântului apostol Pavel la al treilea cer; 

„Monah mare s-a ridicat între noi şi Dumnezeu a cercetat pe poporul Său” 
— ar fi putut rosti Părinţii Patericului la moartea sfântului Antonie cel Mare la 
vârsta de o sută cinci ani, în pustie; 

„Ierarh mare s-a ridicat între noi şi Dumnezeu a cercetat pe poporul Său” 
— ar fi putut rosti creştinii din Cezareea Capadociei despre sfântul Vasile cel 
Mare; 

„Teolog mare s-a ridicat între noi şi Dumnezeu a cercetat pe poporul Său” 
— ar fi putut rosti creştinii din Nazianz şi din Constantinopol, după rostirea celor 
„Cinci Cuvântări teologice” în bisericuţa „Anastasia” din capitala Bizanțului; 

„Predicator mare s-a ridicat între noi şi Dumnezeu a cercetat pe poporul 
Său” — ar fi putut rosti creştinii din Antiohia şi Constantinopol, auzindu-l pe 
sfântul loan Gură de Aur tâlcuind Scripturile; 

„Mare văzător cu duhul s-a ridicat între noi şi Dumnezeu a cercetat pe 
poporul Său” — am fi putut rosti şi noi, cei ce l-am întâlnit, cunoscut şi auzit pe 
Preacuviosul Părinte Arsenie, la Sâmbăta, Prislop, Drăgănescu şi Sinaia. 


„Și-au înscris numele în ceruri” 

(cf. Luca 10, 20; Daniel 12, 1; Filipeni 4, 3; Apocalipsă 3, 5; 13, 8) 

Şi-au înscris numele în ceruri: Abel prin jertfa sa; Enoh prin umblarea sa 
cu Dumnezeu; Noe prin ascultare; Avraam prin credinţă şi ascultare; Isaac prin 
urcarea pe Moria; Iacob prin revelaţia de la Betel; Moise prin rugul aprins; 
Samuel prin ascultare; David prin Psalmi; sfântul Ilie prin jertfa de pe Carmel; 
Elisei prin ascultare, lepădare de sine şi ucenicie; Isaia prin vedenia serafimilor 
din Templu; lezechiel prin descoperirea heruvimilor de la Chebar; proorocul 
Daniel prin rugăciunea de trei ori pe zi; lona prin predica din Ninive; magii prin 
daruri; păstorii prin Închinare; dreptul Simeon prin Întâmpinare; sfântul Ioan 
Botezătorul prin Epifanie; Nicodim prin naştere din nou; samarineanca prin 
închinare în Duh şi Adevăr, femeia păcătoasă prin plâns; vameşul din Templu 
prin smerenie; Zaheu prin pocăință; sfânta Maria Magdalena prin statornicia 
lângă Cruce şi prin alergarea la mormânt; sfânta Veronica prin mahramă; sutaşul 
de pe Golgota prin mărturisire; losif din Arimateea şi Nicodim prin Pogorârea 
de pe Cruce; sfântul Ştefan prin revelația din sinedriu; sfântul apostol Pavel prin 
convertirea de pe drumul Damascului; sutaşul Corneliu şi temnicerul din Filipi 
prin convertire. Ni se înscrie numele în cer (Luca 10, 20) prin Botez şi credință 
ortodoxă, prin rugăciune şi smerenie; prin iubire, virtuţi şi fapte bune. 


Acel „un singur lucru trebuiește” (Luca 10, 42) 

Pentru Maria, sora Martei, acel „un singur lucru trebuieşte” înseamnă 
îngenuncherea la picioarele Domnului şi ascultarea cuvintelor Lui; 

Pentru Abel, acel „un singur lucru trebuieşte” înseamnă aducerea jertfei 
bineprimite lui Dumnezeu; 

Pentru Noe, acel „un singur lucru trebuieşte” înseamnă contemplarea 
curcubeului legământului; 

Pentru Avraam, acel „un singur lucru trebuieşte” înseamnă închinarea 
înaintea Preasfintei Treimi la stejarul Mamviri; 

Pentru Iacob, acel „un singur lucru trebuieşte” înseamnă contemplarea şi 
urcarea pe scara cerului de la Betel; 

Pentru Moise, acel „un singur lucru trebuieşte” înseamnă întâlnirea cu 
Dumnezeu în lumina rugului aprins şi convorbirea cu El pe Muntele Sinai; 

Pentru Iosua, acel „un singur lucru trebuieşte” înseamnă despărțirea şi 
trecerea lordanului în Canaan; 

Pentru Samuel, acel „un singur lucru trebuieşte” înseamnă ascultarea la 
chemarea din Cortul Sfânt; 

Pentru David, acel „un singur lucru trebuieşte” înseamnă compunerea şi 
cântarea Psalmilor la harfă; 

Pentru Solomon, acel „un singur lucru trebuieşte” înseamnă zidirea 
Templului din Ierusalim; 

Pentru sfântul prooroc Ile, acel „un singur lucru trebuieşte” înseamnă 
pogorârea focului din cer peste jertfa de pe Carmel şi convorbirea cu Dumnezeu 
în gura peşterii de la Horeb; 

Pentru Elisei, acel „un singur lucru trebuieşte” înseamnă despărțirea 
apelor Iordanului cu manta sfântului Ilie; 

Pentru arhiereul Hilchia, acel „un singur lucru trebuieşte” înseamnă 
redescoperirea Cărţii Legii, pierdută în Templul Sfânt; 

Pentru Isaia, acel „un singur lucru trebuieşte” înseamnă contemplarea 
serafimilor din Templu; 

Pentru Ieremia, acel „un singur lucru trebuieşte” înseamnă spălarea 
zidurilor Ierusalimului cu lacrimi; 

Pentru lezechiel, acel „un singur lucru trebuieşte” înseamnă contemplarea 
carului de foc al heruvimilor de la Chebar; 

Pentru proorocul Daniel, acel „un singur lucru trebuieşte” înseamnă 
contemplarea „Celui Vechi de Zile” înconjurat de miriade şi miriade de îngeri; 

Pentru proorocul Ilona, acel „un singur lucru trebuieşte” înseamnă 
propovăduirea întoarcerii la Dumnezeu a ninivitenilor; 

Pentru proorocul Avacum, acel „un singur lucru trebuieşte” înseamnă 
suirea în turnul cel de veghe; 

Pentru magii de la răsărit, acel „un singur lucru trebuieşte” înseamnă 
aducerea darurilor sub călăuzirea Stelei Naşterii Domnului şi închinarea, 
împreună cu păstorii, înaintea Pruncului lisus; 

Pentru dreptul Simeon, acel „un singur lucru trebuieşte” înseamnă 
primirea Pruncului lisus pe braţe, în Templu, la Întâmpinare; 

Pentru sfântul loan Botezătorul, acel „un singur lucru trebuieşte” 
înseamnă contemplarea cerurilor deschise la Iordan şi a Duhului Sfânt sub chip 
de porumbel; 

Pentru sfinții apostoli Petru, Iacob şi loan, acel „un singur lucru 
trebuieşte” înseamnă contemplarea luminii taborice la Schimbarea la Faţă; 

Pentru femeia păcătoasă, acel „un singur lucru trebuieşte” înseamnă 
spălarea cu lacrimi a picioarelor Domnului şi ştergerea lor cu părul capului ei; 

Pentru vameşul smerit din Templu, acel „un singur lucru trebuieşte” 
înseamnă rugăciunea neîncetată isihastă; 

Pentru Nicodim, acel „un singur lucru trebuieşte” înseamnă venirea la 
lisus în timpul nopţii şi convorbirea cu EI despre naşterea din nou; 

Pentru femeia samarineancă, acel „un singur lucru trebuieşte” înseamnă 
întâlnirea cu lisus la fântâna lui lacob şi descoperirea tainei despre închinarea în 
Duh şi Adevăr; 

Pentru Maria din Betania, acel „un singur lucru trebuieşte” înseamnă 

aducerea vasului de alabastru la cină şi ungerea capului Domnului cu mir de 
nard de mare preţ; 

Pentru sfântul evanghelist loan, acel „un singur lucru trebuieşte” 
înseamnă plecarea capului pe pieptul Mântuitorului la Cina cea de Taină, 
rămânerea statornică lângă Crucea Domnului până la Înmormântarea Sa, dar şi 
lângă Maica Domnului până la Adormirea Ei, precum şi căderea cu faţa la 
pământ înaintea lui Hristos cel Înviat, Care S-a arătat în Insula Patmos; 

Pentru tâlharul cel de-a dreapta, acel „un singur lucru trebuieşte” 
înseamnă pocăinţa de pe cruce; 

Pentru sfinții ucenici Luca şi Cleopa, acel „un singur lucru trebuieşte” 
înseamnă însoţirea lor tainică de către Hristos cel Înviat în seara Învierii şi 
contemplarea Lui la împărtăşirea frângerii pâinii din Emaus; 

Pentru sfinţii şi dumnezeieştii apostoli, acel „un singur lucru trebuieşte” 
înseamnă primirea Duhului Sfânt sub chip de limbi de foc la Cincizecime; 

Pentru sfântul arhidiacon Ştefan — şi pentru noi — acel „un singur lucru 
trebuieşte” înseamnă vederea cerurilor deschise în sinedriu şi contemplarea lui 
Iisus Hristos cel Înviat şi Înălţat la ceruri, şezând de-a dreapta Tatălui; 

Pentru sfântul apostol Pavel, „un singur lucru trebuieşte” înseamnă 
căderea, învăluit în lumină, în ţărâna de la poarta Damascului, dar şi răpirea 
minunată la al treilea cer. 


„Nu poate să fie ucenicul Meu” (Luca 14, 26-27 şi 33) 

„Nu poate să fie ucenicul Meu”: cel ce iubeşte pe oricine mai mult decât 
pe Mine; cel ce nu-şi poartă crucea sa şi nu vine după Mine şi cel ce nu se 
leapădă de tot ce are. „Nu poate să fie ucenicul Meu”: Cain ucigătorul; Esau, 
vânzătorul dreptului de întâi-născut;, Acan furăciosul; Saul neascultătorul; 
Ahitofel rău-sfătuitorul; Abesalom răzvrătitorul; Ahab, răpitorul viei lui Nabot,; 
Ghehazi, iubitorul de argint; tânărul bogat, iubitorul de avuţii; fariseul mândru; 
Irod, „vulpea” (Luca 13, 23); luda vânzătorul; Ana, Caiafa şi Pilat, răstignitorii,; 
Anania şi Safira, mincinoşii; Simon Magul; Elimas vrăjitorul şi împotrivitorul; 
Dimitrie-argintarul şi răzvrătitorul; Anania, arhiereul „perete văruit” (Fapte 23, 2- 
3); Dimas, iubitorul lumii de acum (II Timotei 4, 10); Alexandru-arămarul şi rău- 
făcătorul (II Timotei 4, 14), dar şi Diotref, „care ţine să fie cel dintâi” (II loan 1,9). 


Gânduri la Evanghelia cu cei chemaţi la Cină (Luca 14, 16-24) 

În „Cina mare” (Luca 14, 16) se regăsesc Cina din Sodoma (Facere 19, 1-3), 
Cina din Betania, Cina cea de Taină şi Cina din Emaus. 

„Ţarină am cumpărat...” (Luca 14, 11) — Avraam a cumpărat țarina Macpela 
(Facere 49, 30), David a cumpărat țarina lui Aravna (II Regi 24, 24), proorocul 
Ieremia a cumpărat o țarină (Ieremia 32, 6-16), iar iudeii au cumpărat cu cei 
treizeci de arginţi „[arina Olarului”, devenită Hacheldama sau „Țarina 
Sângelui” (Matei 27, 3-10; Fapte 1, 18-19); 

„Cinci perechi de boi...” (Luca 14, 19) — dar şi cele 500 de perechi de boi 
ale lui lov (1, 3) şi cele 12 perechi de boi ale lui Elisei (III Regi 19, 19); 

„Femeie mi-am luat...” (Luca 14, 20) — astfel ar fi putut zice şi: Enoh, Noe, 
Avraam, Isaac, lacob, Iosif, Moise, Samuel, David, Solomon, mirele de la nunta 
din Cana Galileii, sfântul apostol Petru, sfântul arhidiacon Filip, Acvila din 
Roma şi Corint, Filimon din Colose, dar şi alţii; 

„leşi îndată în pieţele şi ulițele cetăţii...” (Luca 14, 21) — unde se găsesc 
„săraci, neputincioşi, orbi, şchiopi”, după cum la Vitezda erau „orbi, şchiopi, 
uscați”; 

„leşi la drumuri şi la garduri...” (Luca 14, 23) — la drumul spre Emaus şi la 
drumul Damascului. 

Pilda cu cei chemaţi la Cină se aseamănă cu Pilda Nunții Fiului de 
Împărat (Matei 22, 1-14). Haina cerută la Cină nu poate fi decât aceeași cu haina 
cerută la Nunta Fiului de Împărat (Matei 22, 11-12). 


Pilda bogatului nemilostiv şi a săracului Lazăr (Luca 16, 19-31) 

În rugămintea sufletului bogatului nemilostiv, care grozav se chinuia în 
văpaia iadului, adresată patriarhului Avraam pentru a-i îngădui lui Lazăr (aflat în 
sânul lui Avraam) să-şi ude vârful degetului în apă ca să-i răcorească limba (Luca 
16, 24), am putea desluşi: dorinţa lui Cain, pentru ca Abel să-şi poată uda vârful 
degetului în apă ca să-l răcorească în văpaie; cererea lui Saul, pentru ca David 
să-şi ude vârful degetului în apă ca să-l răcorească în văpaie; aşteptarea lui Ahab 
şi a Izabelei, pentru ca Nabot să-şi ude vârful degetului în apă şi să-i răcorească 
în văpaie; năzuinţa lui Nabucodonosor, Belşaţar şi Darius, pentru ca proorocul 
Daniel să-şi ude vârful degetului în apă, ca să le răcorească văpaia; strigarea 
celor ce l-au ucis pe sfântul arhidiacon Ştefan cu pietre, ca să-şi ude vârful 
degetului în apă şi să le răcorească văpaia; disperarea lui Irod cel mâncat de 
viermi, pentru ca sfântul apostol Iacob, căruia a poruncit să i se taie capul cu 
sabia, să-şi ude vârful degetului în apă, ca să-i răcorească văpaia; părerea de rău 
a tâlharului celui de-a stânga, pentru ca tâlharul cel de-a dreapta pocăit şi 
mântuit, aflat în rai împreună cu Hristos, să-şi ude vârful degetului în agheasma 
milei lui Dumnezeu, pentru a-i răcori limba care a hulit pe cruce, aflată acum în 
văpaie... 


„Trimite pe Lazăr să-și ude vârful degetului î în apă...” (Luca 16, 24) 

Înspre pânze freatice tot mai adânci: În ce ape şi-ar fi putut muia săracul 
Lazăr (din sânul lui Avraam) vârful degetului său, pentru a potoli văpaia chinului 
în care se afla sufletul bogatului nemilostiv? Credem că, mai întâi de toate, 
săracul şi fericitul Lazăr şi-ar fi putut muia vârful degetului în apa izvorâtă, prin 
toiagul lui Moise, din stânca de la Rafidim; în apa din fântâna de la poarta 
Betleemului, scoasă şi adusă de cei trei viteji ai lui David şi vărsată de acesta pe 
pământul însetat; în apa lordanului în care a fost botezat Mântuitorul; în apa din 
cele şase vase de piatră de la Nunta din Cana Galileii, prefăcută în vin. Săracul 
Lazăr şi-ar fi putut muia vârful degetului său în apa în care Mântuitorul a spălat 
picioarele ucenicilor Săi la Cina cea de Taină, dar mai presus de toate în apa 
izvorâtă din coasta Domnului, străpunsă de sulița sutaşului pe Crucea Golgotei, 

ca şi în apa râului în care sfântul arhidiacon Filip l-a botezat pe famenul etiopian 
al reginei Candachia. Nu în ultimul rând, săracul şi fericitul Lazăr şi-ar fi putut 
înmuia vârful degetului său în „apa limpede cum e cristalul” a râului vieţii, care 
izvorăşte din tronul lui Dumnezeu (Apocalipsă 22, 1), care umple în fântâna lui 
Iacob toate vasele cu apă ale izvoarelor şi râurilor Sfintei Scripturi. 

Ca o concluzie a acestora, şi îngerul nostru păzitor şi-ar putea muia vârful 
degetului său în apa lacrimilor pocăinţei noastre. 


„Au pe Moise şi pe prooroci, să asculte de ei” (Luca 16, 29) 

„Au pe Moise şi pe prooroci” înseamnă că cei cinci frați ai bogatului 
nemilostiv, rămaşi pe pământ, au chemarea lui Samuel şi harfa Psalmilor lui 
David, vedenia serafimilor lui Isaia din Templu şi Plângerile lui Ieremia de pe 
zidurile dărâmate şi arse ale Ierusalimului, descoperirile lui lezechiel de la râul 
Chebar şi revelaţiile lui Daniel de pe Tigru şi Eufrat, profeția lui Miheia despre 
Naşterea lui Mesia în Betleem, propovăduirea lui Ilona din Ninive şi 
contemplaţiile lui Avacum din turnul cel de veghe. 

Cuvintele „au pe Moise şi pe prooroci” pot însemna pentru noi, creştinii, 
faptul că avem pe Hristos şi Evanghelia, Biserica şi Sfintele Taine, Sfânta 
Scriptură şi Sfânta Tradiţie, Spovedania şi Împărtăşania, Naşterea şi Învierea 
Domnului, postul şi rugăciunea, sfânta cruce şi sfintele icoane, Patericul şi 
Filocalia, dragostea şi smerenia, clopotele de Înviere şi toaca de Vecernie, 
lumânarea aprinsă în sfeşnic şi tămâia înmiresmată din cădelniţa de aur. 


Gânduri la Evanghelia vindecării celor zece leproşi (Luca 17, 12-19) 

Pedepsiţi fund cu lepră precum Mariami, sora lui Moise, vreme de şapte 
zile pentru cârtire (Numeri 12, 10-15), precum Ghehazi pentru iubirea de argint (IV 
Regi 5, 27) şi precum regele Ozia pentru mândrie, neascultare şi tămâiere 
neîngăduită în Templul Domnului (II Cronici 26, 16- 23; IV Regi 15, 5), să ne 
vindecăm de lepra păcatului precum Neeman Sirianul, prin ascultare de Elisei şi 
prin afundare neîncetată de şapte ori în Iordanul harului şi milei lui Dumnezeu 
(IV Regi 5, 1-27), dar şi precum cei zece leproşi vindecaţi de către Mântuitorul 
lisus Hristos, după ce şi-au ridicat glasul şi au zis: „Lisuse, Învăţătorule, fie-Ţi 
milă de noi!” (Luca 17, 12-19). Astfel putem şi noi, în cele din urmă, să găzduim 
în Betania sufletului nostru, precum Simon Leprosul, ungerea cu mir de nard de 
mare preţ a Mariei (Marcu 14, 3). 

Să ne amintim și faptul că Mariami a fost pedepsită cu lepră pentru cârtire 
vreme de şapte zile, stând afară din tabără, în timp ce generalul Neeman, cel 
bolnav de lepră, s-a afundat în Iordan de şapte ori, la cuvântul proorocului 
Elisei, vindecându-se. Am putea gândi că, în fiecare zi din cele şapte, şi Mariami 
s-ar fi putut afunda tainic şi mistic, de şapte ori în cele şapte zile, în râul Iordan 
(la care nu a ajuns de fapt niciodată, murind în pustie la Cadeş) (Numeri 20, 1), 
vindecându-se. Tot aşa şi israeliții, mai târziu, aveau să înconjoare sub Iosua 
vreme de şapte zile lerihonul, prăbuşindu-i în glas de trâmbiţă vindecătoare 
zidurile pline de lepra păcatului lumii (cf. Iosua 6, 1-27). 

Conexiuni la Pilda vameşului şi a fariseului (Luca 18, 9- 14) 

a) „Doi oameni s-au suit la Templu ca să se roage” (Luca 18, 10). „lar Petru 
şi loan se suiau la Templu pentru rugăciunea din ceasul al nouălea” (Fapte 3, 1), 
după ce Luca și Cleopa se suiseră cu lisus necunoscut la templul Cinei din 
Emaus, spre Arătare şi Cuminecare (Luca 24, 13-35), iar mai înainte sfinţii Enoh şi 
Ilie au fost răpiți şi înălţaţi la cer pentru a se ruga şi a mijloci înaintea Tronului 
dumnezeirii din Templul cel nevăzut; 

b) După cum sulița sutaşului a străpuns coasta Mântuitorului pe Cruce, 
izvorând sânge şi apă, tot aşa şi sulița de foc a rugăciunii vameşului smerit din 
Evanghelie: „Dumnezeule, milostiv fii mie, păcătosului!” (Luca 18, 13) — cuvinte 
unice în Sfânta Scriptură — străpunge coasta cerului, revărsând mila, iertarea şi 
îndurarea lui Dumnezeu peste noi; 

c) Dacă sfântul apostol şi evanghelist loan proclamă adevărul că 
„Dumnezeu este lumină” şi „Dumnezeu este iubire” (1 loan 1, 5; 4, 8), în Duminica 
vameşului şi a fariseului — piatră de hotar între Octoih şi Triod, piatră din capul 
unghiului pentru perioada Triodului şi piatră de temelie a vieţuirii noastre 
creştine — putem îndrăzni a adăuga: Dumnezeu este smerenie, în virtutea 
cuvintelor Domnului: „Învăţaţi de la Mine că sunt blând şi smerit cu inima şi 
veţi găsi odihnă sufletelor voastre” (Matei 11, 29); 

d) În Duminica vameşului şi a fariseului s-ar mai putea vorbi despre idolul 
mândriei sculptat de fariseu şi despre icoana smereniei zugrăvită de vameş, 
precum şi despre rugăciunea nepotrivită a fariseului, ca o altă jertfă neprimită a 
lui Cain, dar şi despre rugăciunea vameşului — temelie a rugăciunii isihaste a lui 
lisus — ca o nouă jertfă bineprimită a lui Abel. Fariseul mai poate închipui pe 
tâlharul cel de-a stânga osândit, iar vameşul, pe tâlharul cel de-a dreapta, 
smerit, pocăit şi mântuit, prin cuvintele: „Pomeneşte-mă, Doamne, când vei veni 
întru Împărăţia Ta!” (Luca 23, 42). 

De aceea putem spune că, în salba de aur, diamante şi pietre scumpe a 
Pildelor Mântuitorului lisus Hristos din Evanghelie, Pilda vameşului şi a 
fariseului este o nestemată. 


Teme la Evanghelia lui Zaheu vameşul (Luca 19, 1-10) 

În Evanghelia lui Zaheu vameşul putem aborda următoarele teme: 
dărâmarea zidurilor lerihonului pe vremea lui Iosua, pentru ca lisus să poată 
intra în Ierihon (după vindecarea orbului Bartimeu) şi să zăbovească în casa lui 
Zaheu; casa lui Zaheu şi casa lui Rahav din Ierihon; Zaheu cel mic de statură şi 
Saul cel mai înalt decât întreg poporul; Zaheu „mai marele vameşilor” şi 
vameşul smerit din pilda Mântuitorului; Zaheu şi patriarhul Avraam; dudul din 
Ierihon şi stejarul de la Mamviri; pogorârea grabnică a lui Zaheu şi „micşorarea” 
sfântului loan Botezătorul, pentru ca Hristos să crească; trebuinţa lui lisus de a 
rămâne în casa lui Zaheu şi rugăciunea ucenicilor de la Emaus: „Doamne, rămâi 
cu nol...”; lisus în casa lui Zaheu din Ierihon, în casa vameșului Levi (Matei), în 
casa lui Simon Leprosul şi în casa Mariei şi a Martei din Betania; „Mântuirea 

casei acesteia” şi creştinii primari cu „biserica din casa lor”: Acvila şi Priscila; 
Filimon şi Apfia; Nimfas din Laodiceea. 


„Văzând cetatea, a plâns pentru ea...” (Luca 19, 41) 

Plânsul Mântuitorului cu privire la cetatea Ierusalimului din noi: „Şi când 
S-a apropiat, văzând cetatea, a plâns pentru ea, zicând: «Dacă ai fi cunoscut şi 
tu, în ziua aceasta (a Intrării Mele din toate Duminicile Floriilor, cele ce sunt 
spre pacea ta sufletească)! Dar acum ascunse sunt de ochii tăi. Căci vor veni zile 
peste tine (pline de necazuri, ispite şi încercări), când duşmanii tăi (cei nevăzuţi) 
vor săpa şanţ (prăpăstios) în jurul tău şi te vor împresura şi te vor strâmtora (în 
războiul nevăzut) din toate părțile. Şi te vor face una cu pământul (pământul din 
tine însuţi, de care nu te-ai lepădat şi pe care nu l-ai despătimit), pe tine şi pe fiii 
tăi care sunt în tine (gânduri rele, simţiri păcătoase şi voiri împotriva voii Mele), 
şi nu vor lăsa în tine piatră pe piatră (pentru că nu M-ai avut pe Mine Piatră de 
temelie a vieţii şi Piatra cea din capul unghiului gândirii şi trăirii tale), pentru că 
nu ai cunoscut vremea cercetării tale (harice)»” (Luca 19, 41-44)... De aceea va 
veni timpul certării! 


„Şi lisus Însuşi, apropiindu-se, mergea împreună cu ei” (Luca 24, 15) 

„isus Însuşi, apropiindu-se, mergea împreună cu ei” — cu Luca şi Cleopa 
spre Emaus; cu sfinții apostoli Petru şi Pavel la Roma; cu profeții Enoh şi Ilie la 
cer; cu Avraam şi Isaac pe Moria; cu Moise şi Aaron în Sinai; cu losua şi Caleb 
în Canaan; cu David şi Ionatan în Israel; cu proorocii lezechiel şi Daniel „pe 
malurile râurilor Babilonului”; cu Ezdra şi Neemia la întoarcerea din robie în 
Ierusalim. 

„Dacă Tu nu mergi cu noi, nu ne lăsa să plecăm de aici!” (Ieşire 33, 15). 


„Dacă ai fi cunoscut tu darul lui Dumnezeu...” (loan 4, 10) 

Darul lui Dumnezeu de la fântâna lui lacob era prezenţa şi Persoana 
divino-umană a Mântuitorului lisus Hristos, Care o aştepta acolo pe femeia 
samarineancă în ceasul al şaselea al acelei zile unice şi providenţiale. În acest 
sens, putem extinde şi vorbi despre „darul lui Dumnezeu” cunoscut de Avraam 
la Mamyvwri; de lacob la Betel; de Moise în Sinai; de Samuel în Cortul Sfânt; de 
Isaia în Templu; de lezechiel la râul Chebar şi de proorocul Daniel prin revelaţia 
„Celui Vechi de Zile”. În Noul Testament, au cunoscut „darul lui Dumnezeu”: 
magii de la răsărit, păstorii de la Betleem, dreptul Simeon în Templu; Petru şi 
Andrei, dar şi lacob şi loan pe malul Ghenizaretului; Levi-Matei la vamă, 
femeia păcătoasă; lair, Nicodim, cel ce a venit noaptea la lisus; Maria, sora 
Martei; Zaheu vameşul; tâlharul cel de-a dreapta şi sutaşul de pe Golgota. 

N-a cunoscut „darul lui Dumnezeu” tânărul bogat din Evanghelie. 


„„... Dacă vei crede vei vedea slava lui Dumnezeu” (loan 11, 40) 
„Nu ţi-am spus că dacă vei crede vei vedea slava lui Dumnezeu?” (loan 11, 
40) — învierea lui Lazăr ca o manifestare a slavei lui Dumnezeu. 


Sl 


Avraam a crezut şi a văzut slava lui Dumnezeu la Mamvri; lacob a crezut 
şi a văzut slava lui Dumnezeu la Betel; Moise a crezut şi a văzut slava lui 
Dumnezeu în rugul aprins şi pe Sinai; Isaia a crezut şi a văzut slava lui 
Dumnezeu în Templu; lezechiel a crezut şi a văzut slava lui Dumnezeu la râul 
Chebar; cei trei tineri au crezut şi au văzut slava lui Dumnezeu în cuptorul 
Babilonului; Daniel a crezut şi a văzut slava lui Dumnezeu în revelaţia „Celui 
Vechi de Zile”. Magii şi păstorii au crezut şi au văzut slava lui Dumnezeu la 
Naşterea Domnului; sfântul loan Botezătorul a crezut şi a văzut slava lui 
Dumnezeu la lordan; sfinții Petru, lacob şi loan au crezut şi au văzut slava lui 
Dumnezeu pe Tabor; Luca şi Cleopa au crezut şi au văzut slava lui Dumnezeu la 
Emaus; sfântul Ştefan a crezut şi a văzut slava lui Dumnezeu în sinedriu; sfântul 
apostol Pavel va crede văzând slava lui Dumnezeu pe drumul Damascului; 
sfântul evanghelist loan a crezut şi a văzut slava lui Dumnezeu în Patmos. 


Apocalipsa din Duminica Tomii (cf. Ioan 20, 26-29) 

Apocalhpsa din Duminica Tomii sau Patmosul sfântului apostol Toma: 
lisus Hristos cel Înviat se arată înaintea sfântului apostol Toma la opt zile după 
Înviere, în mijlocul celorlalţi sfinţi ucenici şi apostoli, precum avea să se arate 
mai târziu în mijlocul celor şapte sfeşnice de aur în Apocalipsă. 

„Glasul mare ca de trâmbiţă” (Apocalipsă 1, 10) auzit mai târziu de sfântul 
apostol şi evanghelist loan avea să fie de această dată cuvintele: „Pace vouă!” 
(loan 20, 26). Cele şapte epistole scrise şi trimise către cele şapte Biserici din Asia 
sunt ascunse în cuvintele Domnului: „Fericiţi cei ce n-au văzut şi au crezut!” 
(loan 20, 29), iar mărturisirea dumnezeirii lui Hristos făcută de către sfântul 
apostol Toma: „Domnul meu şi Dumnezeul meu!” (loan 20, 28) face cât o 
Apocalipsă. 


„În pridvorul numit al lui Solomon” (Fapte 3, 11) 

„În pridvorul numit al lui Solomon” contemplăm cele patru coloane ale 
înţelepciunii (cf. Pilde 9, 1) marelui rege din Ierusalim, fiul lui David: Pildele sau 
Proverbele, Ecclesiastul, Cântarea Cântărilor şi cartea Înţelepciunea lui 
Solomon. Din pridvorul lui Solomon contemplăm Templul lui Solomon, cu 
Sfânta şi Sfânta Sfintelor; din pridvorul lui Solomon pătrundem în teologia şi 
înţelepciunea lui Solomon; în pridvorul lui Solomon ascultăm predica sfântului 
apostol Petru de după vindecarea slăbănogului din naştere, de la Poarta cea 
Frumoasă a Templului. „Şi ţinându-se el de Petru şi de loan, tot poporul, uimit, 
alerga la ei, în pridvorul numit al lui Solomon” (Fapte 3, 11). În pridvorul lui 
Solomon se lucrează întoarcerea la Hristos a celor două mii de convertiți, care se 
adaugă celor trei mii de suflete din ziua Cincizecimii (Fapte 2, 41). „Şi numărul 
bărbaţilor credincioşi s-a făcut ca la cinci mii” (Fapte 4, 4). 

Prin urmare, după ce ţi s-au întărit gleznele şi tălpile picioarelor tale (Fapte 
3,7) să te ţii de cei ce în dimineaţa Învierii au alergat la mormântul Domnului 
(loan 20, 1-10), de cei prin care Dumnezeu te-a vindecat, străbătând drumul de la 
Poarta cea Frumoasă a Templului până în pridvorul lui Solomon, pentru a te 

întâlni cu Hristos cel Înviat, propovăduit de sfântul apostol Petru, căci „întru 
nimeni altul nu este mântuirea” (Fapte 4, 12) decât numai întru EI, „Incepătorul 
vieţii” (Fapte 3, 15). 


Neînţelesul unor tainice cuvinte din Faptele Apostolilor 

„ȘI ei au străbătut Frigia şi ţinutul Galatiei, opriți fiind de Duhul Sfânt ca 
să propovăduiască cuvântul în Asia. Venind la hotarele Misiei, încercau să 
meargă în Bitinia, dar Duhul lui lisus nu i-a lăsat” (Fapte 16, 6-7). 

Nu ştim în ce mod Duhul Sfânt opreşte pe sfântul apostol Pavel, pe Sila şi 
pe Timotei ca să propovăduiască cuvântul lui Dumnezeu în Asia; şi, ajungând în 
hotarele Misiei, nu ştim cum, dar înţelegem de ce Duhul lui lisus nu le îngăduie 
să meargă în Bitinia: pentru că urmau să fie chemaţi prin vedenia din Troa în 
Macedonia şi trebuiau să treacă astfel pentru întâia dată în Europa, „înțelegând 
că Dumnezeu ne cheamă să le vestim Evanghelia” (Fapte 16, 8-10). Adeseori, în 
călătoriile misionare şi eparhiale, trebuie să treci prin strâmtori şi strâmtorări 
neînţelese, mai ales atunci când trebuie să ajungi în Macedonia ca sfântul Pavel 
sau în Ninive ca proorocul lona. Dacă Duhul Sfânt sau Duhul lui lisus nu l-ar fi 
oprit pe apostolul neamurilor să propovăduiască în Asia sau 1-ar fi îngăduit să 
meargă în Bitinia, azi n-am mai avea Epistolele către Filipeni, Tesaloniceni şi 
Corinteni, ci o Epistolă nescrisă către cei din Asia şi una către Bitinieni!... 

Neînţelese sunt adeseori căile Providenţei şi necunoscute rămân uneori 
cărările luminoase ale Revelaţiei. 


Jertfe pe altarul „Dumnezeului necunoscut” (Fapte 17, 23) 

Prin propovăduirea sfântului apostol Pavel în Atena — precum a 
proorocului lona în Ninive — şi prin convertirea lui Dionisie Areopagitul, dar și a 
femeii numită Damaris şi a altor câţiva la Hristos, în urma predicii din Areopag 
(Fapte 17, 34), am putea contempla ca fiind readuse, înălțate şi concentrate pe 
altarul „Dumnezeului necunoscut” din capitala culturală a lumii antice toate 
jertfele însemnate ale Sfintei Scripturi, de la jertfa bineprimită a lui Abel din 
cartea Facerii, până la Jertfa răscumpărătoare şi mântuitoare a Domnului lisus 
Hristos de pe Crucea Golgotei, din Sfintele Evanghelii. Astfel, putem fi martori 
prin contemplaţie la strămutarea şi transplantarea pe altarul „Dumnezeului 
necunoscut” a jertfei lui Noe de după potop; a jertfei lui Avraam de după 
strămutarea în Canaan; a jertfei lui Isaac de pe Moria; a jertfelor lui Moise şi 
Aaron de la Cortul Sfânt; a jertfei lui Manoe din cartea Judecătorilor; a jertfei lui 
David de pe vremea ciumei; a jertfei lui Solomon de la sfințirea Templului şi a 
jertfei sfântului prooroc Ilie de pe Carmel, pe vremea alunecării lui Israel în 
idolatrie. Toate acestea sunt concentrate, ca prefigurări, în Jertfa Mântuitorului 
Hristos de pe Cruce, prin care altarul „Dumnezeului necunoscut” din Atena 
devine altarul „Dumnezeului cunoscut”, prin lisus Hristos, Fiul Său, în Duhul 
Sfânt şi în Biserică (cf. loan 17, 3). 

Altarul „Dumnezeului necunoscut” poate prefigura şi apofaticul teologiei, 
după cum altarul „Dumnezeului cunoscut” poate simboliza catafaticul. Din 

perspectivă filocalică, în adâncul sufletului fiecărui om, creştin sau rugător, 
există un altar al „Dumnezeului necunoscut”, care prin rugăciunea lui lisus din 
Areopagul minţii poate deveni un altar al „Dumnezeului cunoscut” prin lumină 
Şi iubire (| loan 1,5 şi 4,8). 


„Lupi îngrozitori, care nu vor cruța turma” (Fapte 20, 29) 

„Căci eu ştiu aceasta, că după plecarea mea vor intra între voi lupi 
îngrozitori, care nu vor cruța turma” (Fapte 20, 29). Acest cuvânt este valabil peste 
veacuri la fiecare plecare din Milet şi despărțire înlăcrimată a sfântului apostol 
Pavel de presbiterii Bisericii din Efes. „Şi îl petrecură la corabie” — precum l-am 
petrecut şi noi pe Părintele nostru Arsenie Boca la cea din urmă plecare de la 
Prislop, în 17 decembrie 1988, fără să ne dăm seama că nu-i vom mai vedea 
vreodată faţa în viaţă (cf. Fapte 20, 25; 37-38). 


Anonimi în jurul sfinţilor (cf. Fapte 23, 23; 27, 37) 

„Garda de corp” care l-a însoţit şi l-a apărat pe sfântul apostol Pavel în 
noaptea transferării lui din Ierusalim în Cezareea, pentru a nu fi ucis de către cei 
peste patruzeci de bărbaţi care s-au legat cu blestem, „zicând că nu vor mânca, 
nici nu vor bea până ce nu vor ucide pe Pavel” (Fapte 23, 12-13), era alcătuită din 
„două sute de ostaşi, şaptezeci de călăreţi şi două sute de sulițaşi” (Fapte 23, 23). 
Aceasta ar putea avea şi o semnificaţie simbolică, mistagogică şi duhovnicească, 
în sensul de a-ţi păzi, însoţi şi apăra gândul rugăciunii apostolice lăuntrice cu 
ostaşii lui Ghedeon, cu călăreți magilor şi cu sulițaşii din Vinerea Patimilor de 
pe Golgota. 'Tot între anonimii din jurul sfântului Pavel s-ar putea regăsi şi cei 
două sute şaptezeci şi cinci de însoțitori ai apostolului neamurilor, aflați 
împreună cu el legaţi în corabia ce avea să naufragieze la ţărmul Insulei Malta în 
drumul spre Roma: „Şi erau în corabie de toți două sute şaptezeci şi şase de 
suflete” (Fapte 27, 37). 


Grâul aruncat în mare (Fapte 27, 38) 

Grâul aruncat în mare de sfântul apostol Pavel (după „frângerea pâinii” de 
către apostol, în corabia ce va naufragia după paisprezece zile de furtună lângă 
Insula Malta) şi „împărtăşirea” celor două sute şaptezeci şi şase de suflete (cf. 
Fapte 27, 33-38) pot constitui o temă duhovnicească. Acest grâu rodeşte biblic şi 
mistic: în Marea Roşie, „treizeci”; în Marea Mediterană, „şaizeci”; în Marea 
Galileii, „o sută” (cf. Marcu 4, 20; Matei 13, 23). Urmând şi noi lui lisus printre 
semănături, împreună cu sfinţii Săi apostoli, să contemplăm şi să smulgem spice 
crescute din acest grâu aruncat în mare, din corabia învăluită în furtună în care 
se afla sfântul Pavel, în drumul spre Roma, mai înainte de naufragiul din Malta 
(Matei 12, 1; Marcu 2, 23; Luca 6, 1; Fapte 27, 38). 


Epistola sfântului apostol Pavel către Laodiceeni 
„Căci voiesc ca voi să ştiţi cât de mare luptă am pentru voi şi pentru cei 
din Laodiceea şi pentru toţi câţi n-au văzut faţa mea în trup” (Coloseni 2, 1). 

Citind şi recitind cu nesaţ duhovnicesc Epistolele sfântului apostol Pavel 
din Noul Testament, ori de câte ori ajungem la sfârşitul Epistolei către Coloseni 
nu se poate să nu ne pună pe gânduri cuvintele apostolului neamurilor: 
„Îmbrăţişaţi pe fraţii din Laodiceea şi pe Nimfas şi Biserica din casa lui. Şi după 
ce scrisoarea aceasta se va citi de către voi, faceţi să se citească şi în Biserica 
Laodiceenilor, iar pe cea din Laodiceea să o citiţi şi voi” (Coloseni 4, 15-16). Cu 
siguranţă, creştinilor din Laodiceea li se va fi citit Epistola sfântului Pavel către 
Coloseni, iar creştinilor din Colose li se va fi citit enigmatica Epistolă a sfântului 
apostol către Laodiceeni. Poate că, pe lângă sfântul Pavel (cel care a scris-o 
inspirat de Duhul Sfânt) şi pe lângă Tihic şi Onisim -— cei care le vor fi adus din 
Roma împreună cu Epistola către Filimon şi le vor fi citit în Colose şi în 
Laodiceea (Coloseni 4, 7-9), Tihic fiind trimis şi în Efes (I Timotei 4, 12) — creştinii 
din Colose vor fi fost, pe lângă cei din Laodiceea, singurii care vor fi ascultat 
conţinutul Epistolei către Laodiceeni. 

Îndrăznim să ne întrebăm: Oare de ce va fi îngăduit Dumnezeu pierderea 
Epistolei sfântului Pavel către Laodiceeni şi de ce Noul Testament are o carte 
mai puţin? Ce taine va fi putut cuprinde şi ce adevăruri va fi putut ascunde 
această Epistolă pierdută? Cu câte peceţi teologice va fi fost ferecată? Câte 
trâmbiţe eshatologice vor fi fost ascunse în ea? Câte potire hristologice ale 
binecuvântării lui Dumnezeu vor fi fost păzite în chivotul ei? Poate că cele şapte 
tunete din Apocalipsă despre care nu i-a fost îngăduit sfântului evanghelist loan 
să scrie sunt încremenite în cuprinsul necunoscut al Epistolei sfântului apostol 
Pavel către Laodiceeni. Poate că în această Epistolă să fi răzbătut câteva din 
„cuvintele de nespus, pe care nu este îngăduit omului să le rostească”, auzite de 
apostol în răstimpul răpirii lui la al treilea cer (II Corinteni 12, 4) petrecută cu 
paisprezece ani mai înainte de scrierea Epistolei a doua către Corinteni (II 
Corinteni 12, 2). Poate că în Epistola sa către Laodiceeni, sfântul apostol Pavel va 
fi putut relua şi detalia descrierea minunii unice şi preaminunate de pe drumul 
Damascului, o adevărată piatră de hotar sau de Eben-Ezer în hristofaniile sau 
arătările cereşti ale lui Hristos cel Înviat, după Înălţarea Sa la cer şi Şederea de-a 
dreapta Tatălui. 

Trecând de la întrebări teologice fără de răspuns la imaginaţii literare 
posibile, îndrăznim să adăugăm: Ce minunat ar fi dacă s-ar descoperi cândva 
sulul acestei Epistole către Laodiceeni într-o amforă străveche pecetluită cu 
ceară, ascunsă undeva într-o catacombă creştină nedescoperită şi nedezgropată 
încă de la Colonia Ulpia Traiana Augusta Dacica Sarmizegetusa, unde ar fi putut 
ajunge în împrejurări providenţiale posibile din a doua jumătate şi de la sfârşitul 
secolului întâi după Hristos şi de la începutul celui de-al doilea, fie printr-un 
ucenic necunoscut al sfântului apostol Andrei cel întâi chemat, de la Tomis, 
ucenic care ar fi putut-o primi de la însuşi binecredinciosul Nimfas din 
Laodiceea, pe care sfântul apostol Pavel îl salută din Roma la sfârşitul Epistolei 
către Coloseni, dimpreună „cu Biserica din casa sa” (Coloseni 4, 15), fie printr-un 
soldat roman creştin ajuns în Dacia cu Legiunea a V-a Macedonica. 

Dacă ne-ar fi îngăduit să facem o legătură între această Epistolă pierdută 
şi epistola sfântului evanghelist loan către îngerul Bisericii din Laodiceea, de la 
sfârşitul celor şapte epistole din Apocalipsă, poruncite de Hristos-Domnul 
ucenicului iubirii, în revelaţia din Patmos (Apocalipsă 3, 14-21), am putea încheia 
astfel: „lată — ţinut binecuvântat al Daciei — Eu stau la uşa ta şi bat” (prin 
Andrei, apostolul Meu cel întâi chemat) (cf. Apocalipsă 3, 20). Sau să se fi îngăduit 
de Cel ce le îngăduie pe toate după a Sa neştiută rânduială ca Epistola sfântului 
apostol Pavel către Laodiceeni să se fi pierdut mai târziu tocmai în contextul în 
care urma să fie scrisă mai târziu cea de a doua Epistolă către Laodiceeni sau 
mai precis către îngerul acestei Biserici (Apocalipsă 3, 14), ajuns într-o stare 
intermediară şi periculoasă de „căldicel — nici fierbinte, nici rece” (Apocalipsă 3, 
16), adică nici râvnă, nici amorţire sau împietrire, situaţie vecină cu riscul „de a 
fi vărsat” din gura Celui care îi mustră şi îi pedepseşte pe cei pe care îi iubeşte, 
îndemnându-i stăruitor la pocăință şi aşteptându-i să cineze euharistic împreună 
cu ei, precum cu ucenicii de la Emaus (Apocalipsă 3, 16-20). 


„Dar fiecare să ia seama cum zideşte” (I Corinteni 3, 10) 

„Dar fiecare să ia seama cum zideşte”, zice sfântul apostol Pavel. Să luăm 
aminte cum şi-a zidit Cain cetatea Enoh (Facere 4, 17) şi cum şi-a zidit Nimrod 
cetatea Ninive (Facere 10, 11); cum şi-au zidit oamenii de după potop turnul Babel 
care s-a prăbuşit (Facere 11, 3-4); cum şi-a zidit faraon cu israeliți din robie 
cetățile Pitom, Ramses şi On sau Heliopolis (Exod 1, 11); cum a zidit Solomon 
Templul din Ierusalim, cum l-a rezidit Ezdra după robia de şaptezeci de ani şi 
cum a rezidit Neemia zidurile cetăţii sfinte. 

Fiecare să ia seama cum îşi zideşte casa sufletului, pe stâncă sau pe nisip 
(Matei 7, 24-27). Casa zidită pe stâncă se poate asemăna cu turnul cel de veghe al 
proorocului Avacum, zidit pentru „dumnezeiasca strajă” a Învierii lui Hristos 
(Avacum 2, 1; 3, 4), iar casa zidită pe nisip se poate asocia cu turnul Siloamului 
care s-a prăbuşit peste cei optsprezece inşi (Luca 13, 4). Ne zidim cetatea 
sufletului şi casa pe stâncă după paradigma Ierusalimului ceresc (Evrei 12, 22), 
care este mama noastră (Galateni 4, 26) — „cetatea cu temelii puternice, al cărei 
meşter şi lucrător este Dumnezeu” (Evrei 11, 10) — Noul Ierusalim care se va 
pogori din cer (Apocalipsă 21, 10-27). 


„Legea lui Hristos” (1 Corinteni 9, 21) 

„Legea lui Hristos” cuprinde, printre altele, următoarele porunci: Porunca 
credinţei: „Pocăiţi-vă şi credeţi în Evanghelie!” (Marcu 1, 15), „Credeţi în 
Dumnezeu, credeţi şi în Mine!” (loan 14, 1); Porunca iubirii: „Să vă iubiţi unul pe 
altul, precum Eu v-am iubit pe voi!” (Ioan 13, 34); Porunca smereniei: „Învăţaţi de 
la Mine că sunt blând şi smerit cu inima!” (Matei 11, 29); Porunca iubirii 
vrăjmaşilor: „lubiţi pe vrăjmaşii voştri!” (Matei 5, 44; Luca 6, 27); Porunca de-a nu 
judeca pe alţii: „Nu judecaţi ca să nu fiți judecaţi!” (Matei 7, 1); Porunca 
milosteniei: „Fiţi milostivi, precum Tatăl vostru este milostiv!” (Luca 6, 36); 
Porunca iertării: „lertaţi şi veţi fi iertaţi!” (Luca 6, 37); Porunca răbdării: „Cel ce 

va răbda până la sfârşit, acela se va mântui!” (Matei 24, 13); Porunca curajului: 
„Dar îndrăzniţi, Eu am biruit lumea!” (loan 16, 33); Porunca de-a întoarce şi 
obrazul celălalt: „Celui ce te loveşte peste obraz, întoarce-i şi pe celălalt!” (Luca 
6, 29); Porunca privegherii: „Mijlocul să vă fie încins şi făcliule aprinse!” (Luca 
12, 35); Porunca citirilor sfinte: „Cercetaţi Scripturile!” (loan 5, 39); Porunca 
rugăciunii: „Privegheaţi şi vă rugaţi, ca să nu cădeţi în ispită!” (Matei 26, 41; 
Marcu 14, 38; Luca 22, 46); Porunca asemănării cu Samarineanul milostiv: „Mergi 
şi fă şi tu asemenea!” (Luca 10, 37); Porunca slujirii aproapelui: „Şi voi sunteţi 
datori să vă spălaţi picioarele unii altora!” (loan 13, 14); Porunca sfințirii: „Fiţi 
sfinţi, după cum Eu sunt Sfânt!” ( Petru, 1, 16); Porunca desăvârşirii: „Fiţi, dar, 
voi desăvârşiţi, după cum Tatăl vostru cel ceresc desăvârşit este!” (Matei 5, 48); 
Porunca slujirii: „Aceasta să o faceţi întru pomenirea Mea!” (1 Corinteni 11, 24); 
Porunca propovăduirii: „Mergând învăţaţi toate neamurile...” (Matei 28, 19); 
Porunca cunoştinţei: „Aceasta este viaţa veşnică: Să Te cunoască pe Tine, 
singurul Dumnezeu adevărat şi pe lisus Hristos, pe Care L-ai trimis” (loan 17, 3); 
Porunca mântuirii: „Și ştim că porunca Lui este viaţă veşnică” (1 loan 2,25). 

„ŞI aceasta este porunca Lui: Să credem întru numele lui lisus Hristos, 
Fiul Său, şi să ne iubim unul pe altul, precum ne-a dat poruncă” (1 loan 3, 23). 
„Căci dragostea de Dumnezeu aceasta este: Să păzim poruncile Lui; şi poruncile 
Lui nu sunt grele” (1 Ioan 5, 3). 


Imnul dragostei (1 Corinteni 13, 1-13) 

„Nu sunt graiuri nici cuvinte” (Psalm 18, 3) în cer şi pe pământ care să ne 
vorbească după cum s-ar cuveni despre înălţimea şi adâncimea, frumuseţea şi 
minunăţia, taina şi puterea cuprinse în „Imnul dragostei” (1 Corinteni 13, 1-13). 

Dacă putem spune cu adevărat că Dumnezeu a insuflat prin Duhul Sfânt 
întreaga Sfântă şi dumnezeiască Scriptură (II Timotei 3, 16), nu greşim să afirmăm 
faptul că Duhul Sfânt l-a inspirat în mod cu totul deosebit pe sfântul apostol 
Pavel atunci când a compus Imnul dragostei. Fericiţi vor fi fost Corintenii la 
auzul Imnului dragostei, care întrece grăirea în limbile oamenilor şi ale îngerilor, 
darul proorociei, cunoaşterea tuturor tainelor şi a oricărei ştiinţe. Imnul dragostei 
mută munţii de invidie, răutate, ură şi duşmănie. Imnul dragostei este „avuţia” 
sfântului Pavel împărțită întregii lumi creştine. Imnul dragostei este rodul şi 
expresia „trupului ars” şi a personalității de rug aprins în dragostea de 
Dumnezeu şi de oameni a apostolului neamurilor. Imnul dragostei preface 
„arama sunătoare” în trâmbiţă a lui Dumnezeu, iar „chimvalul răsunător” îl 
preface în harfă a Duhului Sfânt. Imnul dragostei ne face să fim mai mult decât 
nimic şi ne face ca toate să ne folosească. 

Imnul dragostei l-a făcut pe lov să rabde îndelung pe grămada de gunoi de 
la marginea cetăţii; l-a făcut pe David să fie binevoitor cu Saul; pe Melchisedec 
să nu-l pizmuiască pe Avraam pentru Teofania de la Mamvri; pe lacob să nu se 
laude cu înălțimea descoperirii de la Betel; pe Moise să nu se mândrească din 
pricina revelaţiei rugului aprins; pe Samuel să nu se poarte cu necuviinţă în 


37 


Cortul Sfânt şi pe pământul sfânt al lui Israel; pe proorocul Daniel să nu caute 
ale sale; pe sfântul Ilie să nu se aprindă de mânie mai mult decât trebuia, pe 
Carmel; pe sfântul loan Botezătorul să nu gândească răul; pe sfinții apostoli să 
nu se bucure de nedreptate; pe sfinții evanghelişti să se bucure de adevăr; pe 
sfinții mucenici să sufere toate; pe Sfinţii Părinţi să creadă toate cele descoperite 
în Scripturi; pe sfinții cuvioşi să le nădăjduiască toate şi pe sfinții mărturisitori 
să le rabde toate. 

„Dragostea nu cade niciodată” (1 Corinteni 13, 8), „de pe nici o cruce” de 
creştin, spune Părintele Arsenie Boca, pentru că este pironită prin dragostea lui 
Hristos, este străpunsă de sulița jertfei Lui şi este încununată de cununa de spini 
a Slavei şi Învierii Lui. Fluierele picioarelor dragostei nu pot şi nu vor putea fi 
vreodată zdrobite (cf. loan 19, 33). 


„Cele ascunse ale inimii lui se învederează” (I Corinteni 14, 25) 

„Cele ascunse ale inimii lui se învederează şi astfel căzând cu faţa la 
pământ se va închina lui Dumnezeu, mărturisind că Dumnezeu este într-adevăr 
printre voi” (1 Corinteni 14, 25). Mântuitorul lisus Hristos învederează cele ascunse 
ale lui Natanael, de pe când acesta se afla sub smochin (loan 1, 48); proorocul 
Ahia o învederează pe femeia lui leroboam (III Regi 14, 1-7), iar proorocul Elisei 
învederează cele ascunse ale lui Ghehazi (IV Regi 5, 21-27). 


„Maranatha!” (1 Corinteni 16, 22) 

Pecete a celei dintâi Epistole către Corinteni, binecuvântare a sfântului 
apostol Pavel şi salut apostolic al primilor creştini, expresia aramaică şi 
eshatologică „Maranatha” (care înseamnă „Domnul vine!” sau „Domnul nostru, 
vino!”) este totodată testament apostolic, pecete a creştinismului primar, 
bunăvestire a tuturor creştinilor, nădejde a tuturor veacurilor, chemare, 
rugăciune, dor, dragoste creştină şi hrană a speranţei zilnice în aşteptarea şi 
venirea Parusiei Domnului. „Maranatha!” constituie esența Apocalipsei, miezul 
Evangheliei, bucuria Bisericii şi sensul adevărat al teologiei istoriei. 
„Maranatha!” este cheia de boltă a teologiei apostolice în general şi a sfântului 
apostol Pavel în special. Fericiţi Corintenii — „pecetea apostoliei mele în 
Domnul”, cum îi numeşte plin de dragoste sfântul Pavel (1 Corinteni 9, 2) — pentru 
că vor fi fost cei dintâi creştini cărora li s-a vestit: „Maranatha!”. „Cel ce 
adevereşte aceste lucruri zice: Da, Eu vin curând. Amin! Vino, Doamne Lisuse!” 
(Apocalipsă 22, 20). „Maranatha!” vesteşte lumii întregi sfântul apostol Pavel; 
„Maranatha!” strigă pietrele din Ierusalim şi din lumea întreagă; „Maranatha 
desluşim în fumul jertfei bineprimite a lui Abel; „„Maranatha!” scrie pe 
curcubeul legământului lui Dumnezeu cu Noe; „Maranatha!” scrie pe coaja 
stejarului Revelaţiei de la Mamvri; „Maranatha!” scrie pe cerul înstelat al 
patriarhului Avraam; „Maranatha!” cântă îngerii pe scara cerului patriarhului 
Iacob de la Betel; „Maranatha!” scrie cu litere de fulger pe norul întunecos de pe 
Sinai; „Maranatha!” e scris cu fir de aur pe catapeteasma Cortului Sfânt şi a 

Templului Sfânt; „Maranatha!” scrie Iosua, oprind soarele şi luna pe cer; 
„Maranatha!” scrie pe piatra proorocului Samuel de la Eben-Ezer; „Maranatha!” 
scrie pe harfa Psalmilor proorocului David, dar şi pe harfele atârnate în sălcii; 
„Maranatha!” scrie Dumnezeu cu litere de foc pe pietrele altarului sfântului Ilie 
de pe Carmel; „Maranatha!” vestesc vedeniile lui Isaia, plângerile lui leremia, 
descoperirile lui lezechiel şi revelaţiile sfântului prooroc Daniel; „Maranatha!” 
mărturisesc Moise şi Ilie la Schimbarea la Faţă de pe Tabor; „Maranatha!” 
înmiresmează mirul de nard din vasul de alabastru al Mariei din Betania; 
„Maranatha!” luminează  candelele aprinse ale fecioarelor înțelepte; 
„Maranatha!” scriu spinii însângerați din cununa Mântuitorului în Vinerea 
Patimilor pe Crucea Golgotei; „Maranatha!” scriu paşii Domnului în seara 
Învierii pe drumul spre Emaus; „Maranatha!” scrie pe uşile încuiate prin care a 
intrat Hristos cel Înviat la apostoli în seara Învierii şi la opt zile după Înviere; 
„Maranatha!” scriu cei doi bărbaţi îmbrăcaţi în alb pe cerul de deasupra 
Muntelui Măslinilor în Joia Înălţării Domnului la cer; ,„Maranatha!” scriu 
limbile de foc ale Duhului Sfânt de la Rusalii pe toate paginile sfinte ale Noului 
Testament; „Maranatha!” aude sfântul apostol Pavel după convertirea de pe 
drumul Damascului, în răpirea la al treilea cer; „Maranatha!” strigă trâmbiţele 
sfinților îngeri din Duminica Apocalipsei; „Maranatha!” scrie pe zidurile de aur 
şi safir ale cetăţii sfinte a Noului Ierusalim, care se pogoară din cer, de la 
Dumnezeu; „Maranatha!” şoptesc tainic frunzele pomului vieţii şi mărturisesc 
mistic apele râului vieţii, care izvorăşte din tronul lui Dumnezeu şi al Mielului; 
„Maranatha!” scne pe Potirul Sfintei Euharistii şi pe cădelnița de aur a 
Liturghiei cosmice; „Maranatha!” scrie pe toate crucile şi lespezile de cimitir şi 
pe trâmbiţa lui Dumnezeu care însoţeşte glasul arhanghelului la Înviere; 
„Maranatha!” vesteşte bătaia de toacă şi cântul de clopot ale tuturor sfintelor 
biserici, în Duminici şi sărbători; „Maranatha!” strigă pietrele catedralei dacice 
din „Anini” (Hăţăgel); „Maranatha!” scriu razele de soare în stropii de rouă de 
pe firele de iarbă, în „dimineaţa fără nori” şi din lacrimile credincioşilor; 
„Maranatha!” plâng izvoarele, vesteşte vântul, cântă păsările, aşteaptă norii, 
murmură apele, suspină pământul, nădăjduieşte creştinul; „Maranatha!” scrie 
Lazăr din sânul lui Avraam, aplecându-se spre pământ, cu vârful degetului muiat 
în apa marii milostiviri şi îndurări a lui Dumnezeu. 


|? 


Creştinii — „înrădăcinaţi şi zidiţi în Hristos” (Coloseni 2, 7) 

A fi creştin — „ieri, azi şi în veci” (Evrei 13, 8) — înseamnă a duce şi a trăi 
viaţa creştină „ascunsă cu Hristos în Dumnezeu” (Coloseni 3, 3). 

Pentru aceasta se cuvine să fii înrădăcinat în Noaptea de la Betleem şi 
zidit în Noaptea de Înviere; înrădăcinat în Predica de pe Muntele Fericirilor şi 
zidit pe Muntele Tabor; înrădăcinat în dudul lui Zaheu din lerihon şi zidit în 
întunericul de trei ceasuri de pe Golgota; înrădăcinat în Pildele Împărăției şi zidit 
„piatră pe piatră” (Matei 24, 2) în predica despre dărâmarea Ierusalimului şi 
sfârşitul lumii. Înrădăcinat şi zidit în Hristos înseamnă a fi înrădăcinat în 

Teofania de la Mamwri şi zidit în curcubeul legământului şi în Epifania de la 
Iordan; înrădăcinat în rugul aprins de la Sinai şi zidit în scara cerului de la Betel; 
înrădăcinat între finicii de la Elim şi zidit în piatra proorocului Samuel de la 
Eben-Ezer; înrădăcinat în ienupărul de la Beer-Şeba şi zidit în altarul sfântului 
Ilie de pe Carmel; înrădăcinat în groapa cu lei şi zidit în cuptorul Babilonului; 
înrădăcinat în „țarina lui laar” (Psalm 131,6) şi în ogorul lui Elisei (III Regi 19, 19); 
zidit de către Ezdra şi Neemia în zidul Templului din Ierusalim; înrădăcinat în 
profeţi şi zidit în Evanghelie; înrădăcinat în Psalmi şi zidit în Apocalipsă; 
înrădăcinat în Vechiul Testament şi zidit în Noul Testament; înrădăcinat pe 
drumul spre Emaus şi zidit pe drumul Damascului; înrădăcinat în Patmos şi zidit 
în răpirea la al treilea cer; înrădăcinat în Sfintele Scripturi şi zidit în Sfinţii 
Părinți; înrădăcinat în Patericul egiptean şi zidit în Filocalia ortodoxă; 
înrădăcinat pe Muntele Măslinilor şi zidit prin limbile de foc ale Rusaliilor; 
înrădăcinat în revelaţia sfântului arhidiacon Ştefan din sinedriu şi zidit în 
aşteptarea Parusiei Domnului; înrădăcinat pe malurile râului vieții şi zidit pe 
veci în cetatea Noului Ierusalim; înrădăcinat în conştiinţa atotprezenţei lui 
Dumnezeu — „Celui Vechi de Zile” (Daniel 7, 9) — şi zidit în conştiinţa 
contemporaneităţii tale cu Mântuitorul lisus Hristos, după făgăduinţa Sa dintre 
Înviere şi Înălţare (Matei 28, 20); înrădăcinat întru smerenia vameşului şi zidit în 
dragostea sfântului evanghelist loan. 

Astfel viața ta creştină va fi într-adevăr „ascunsă cu Hristos în 
Dumnezeu” (Coloseni 3, 3), prin Duhul Sfânt. 


„Dincolo de catapeteasmă” (Evrei 6, 19) 

„Dincolo de catapeteasmă”, „unde lisus a intrat pentru noi ca 
Înaintemergător, fiind făcut Arhiereu în veac, după rânduiala lui Melchisedec” 
(Evrei 6, 20), intrăm prin „nădejdea pusă înainte, pe care o avem ca o ancoră a 
sufletului, neclintită şi tare” (Evrei 6, 18-19). 

„Dincolo de catapeteasmă” se află „tronul harului” (Evrei 4, 16), chivotul 
legământului (Apocalipsă 11, 19), glasul pecetluit al celor şapte tunete (Apocalipsă 
10, 3-4) şi „cuvintele de nespus” auzite de sfântul apostol Pavel în răpirea la al 
treilea cer (II Corinteni 12, 4). „Dincolo de catapeteasmă” se află Domnul lisus 
Hristos, şezând de-a dreapta Tatălui (Fapte 7, 55-56); râul şi apa vieţii limpede 
cum e cristalul, precum şi pomul vieţii (Apocalipsă 22, 1-2); „altarul tămâierii de 
aur” (Evrei 9, 4) şi îngerul cu cădelniţa de aur (Apocalipsă 8, 3-4); cele patru făpturi 
VII şi cei douăzeci şi patru de bătrâni dimpreună cu cele şapte făclii de foc, care 
ard neîncetat înaintea tronului dumnezeirii şi „care sunt cele şapte duhuri ale lui 
Dumnezeu” (Apocalipsă 4, 1-11); îngerul care zboară prin mijlocul cerului cu 
Evanghelia cea veşnică, având s-o binevestească „celor ce locuiesc pe pământ şi 
la tot neamul şi seminția şi limba şi poporul” (Apocalipsă 14, 6). „Dincolo de 
catapeteasmă” se intră doar prin credinţă şi nădejde, precum Moise, care „prin 
credință a rămas neclintit, ca cel ce vede pe Cel nevăzut” (Evrei 11, 27), dar şi 
precum întregul „nor de martori” sau mărturii ale tuturor sfinţilor (Evrei 12, 1). 

„Norul de mărturii” sau „cetatea cea stătătoare” (Evrei 12, 1; 13, 14) 

„De aceea şi noi, având împrejurul nostru atâta nor de mărturii...” (Evrei 
12, 1). Aceste cuvinte pot fi un punct de pornire la tema: „Norul de mărturii” al 
Ortodoxiei sau „cetatea cea stătătoare” a Ortodoxiei (Evrei 12, 1; 13, 14). 

Norul de mărturii profetice, apostolice şi patristice al Ortodoxiei este 
învăluit în norul Duhului Sfânt de la Schimbarea la Faţă, de la Înălţarea la cer şi 
de la Parusia Domnului. „Căci nu avem aici cetate stătătoare, ci o căutăm pe 
aceea ce va să fie” (Evrei 13, 14), „căci pentru noi, cetatea noastră este în ceruri, 
de unde şi aşteptăm Mântuitor, pe Domnul lisus Hristos” (Filipeni 3, 20); „cetatea 
Dumnezeului celui viu, Ierusalimul cel ceresc” (Evrei 12, 22) — „patria cerească” 
(Evrei 11, 14-16) sau „cetatea cu temelii puternice, al cărei meşter şi lucrător este 
Dumnezeu” (Evrei 11, 10), „lerusalimul cel de sus, care este mama noastră” 
(Galateni 4, 26; Apocalipsă 21, 10). 


„O zi ca o mie de ani şi o mie de ani ca o zi” (II Petru 3, 8; Psalm 89, 4) 

O zi ca o mie de ani: ziua legământului lui Dumnezeu cu Noe; ziua 
Teofaniei de la Mamvri; ziua rugului aprins din Sinai; ziua vederii serafimilor 
din Templu; ziua descoperirii heruvimilor de la Chebar; Ziua revelaţiei „Celui 
Vechi de Zile”; ziua Epifaniei de la Iordan; ziua Schimbării la Faţă de pe Tabor; 
ziua Învierii Domnului, cu Arătările din dimineaţa şi din seara Învierii; ziua 
Cincizecimii sau a Pogorârii Duhului Sfânt; ziua răpirii sfântului apostol Pavel 
la al treilea cer; ziua descoperirii Apocalipsei din Insula Patmos. O mie de ani ca 
O zi: durata vieţii lui Adam de 930 de ani (Facere 5, 3); durata vieţii lui Set de 912 
ani (Facere 5, 8); durata vieţii lui Matusalem de 969 de ani (Facere 5, 27); durata 
vieţii lui Noe de 950 de ani (Facere 9, 29). 


„Taina celor şapte stele” (Apocalipsă 2, 1; 1, 20) 

„Taina celor şapte stele” din dreapta Fiului Omului descoperit şi 
contemplat în mijlocul celor şapte sfeşnice de aur din Apocalipsă: „Acestea zice 
Cel ce ţine cele şapte stele în dreapta Sa, Cel ce umblă în mijlocul celor şapte 
sfeşnice de aur: Taina celor şapte stele pe care le-ai văzut în dreapta Mea şi a 
celor şapte sfeşnice de aur este: Cele şapte stele sunt îngerii celor şapte Biserici, 
iar sfeşnicele cele şapte sunt şapte Biserici” (Apocalipsă 2, 1; 1, 20). 

Relaţia dintre cele şapte stele şi cele şapte sfeşnice defineşte legătura 
teologică profundă dintre cei şapte îngeri (episcopi sau păstori) şi cele şapte 
Biserici locale date de Hristos—,,Soarele dreptăţii” (Maleahi 3, 20) în grija acestora. 
Cele şapte stele sunt ţinute în dreapta Fiului Omului, Care se descoperă în 
mijlocul celor şapte sfeşnice ca icoane ale Bisericilor locale, dar care alcătuiesc 
una şi aceeaşi Biserică a Domnului lisus Hristos. Hristos-,,Soarele dreptăţii” şi 
„Lumina lumii” (loan 8, 12; 9, 5) este Cel ce aprinde, luminează şi transfigurează 
întru lumina Învierii Sale atât sfeşnicele Bisericilor, cât şi stelele îngerilor. 
Stelele, ca simbol al îngerilor, călăuzite de Steaua Naşterii lui Hristos, precum 
magii de la Răsărit, aprind sfeşnicele, ca preînchipuiri ale Bisericilor locale, aşa 
după cum sfântul apostol Petru şi toți ceilalți apostoli la Cincizecime, aprinşi de 

limbile de foc ale Duhului Sfânt, au aprins la rândul lor sfeşnicul Bisericii din 
Ierusalim şi din lumea întreagă, prin cuvântul mărturisit al propovăduirii lor şi 
prin Taina săvârşită a Botezului Bisericii. Hristos Se descoperă neîncetat în 
mijlocul sfeşnicelor Bisericilor locale şi EI ţine neîncetat în dreapta Sa 
atotputernică, atotlucrătoare şi atotbiruitoare stelele sfeşnicelor, adică pe îngerii 
păstori şi păzitori ai Bisericilor, dar atât stelele cât şi sfeşnicele îşi primesc 
neîncetat lumina numai de la EI, prin Duhul Sfânt. În istoria văzută şi cunoscută 
a Bisericii vedem şi cunoaştem stelele îngerilor şi sfeşnicele Bisericilor locale, 
între care şi în mijlocul cărora Hristos-Domnul — Cel Mort şi Înviat şi Care este 
viu în vecii vecilor (Apocalipsă 1, 18) — continuă să fie prezent, să lucreze şi să Se 
descopere neîncetat, în mod real, tainic şi nevăzut. Legătura dintre stea şi 
sfeşnic, dintre înger şi Biserică, dintre episcop şi eparhie sau dintre preot şi 
parohie o întreţine Mântuitorul, cu singura condiţie de a rămâne în dreapta Lui şi 
de a-L lăsa să lucreze EI prin dreapta Sa în noi şi împreună cu noi (1 Corinteni 3, 
9). Cele şapte stele ale îngerilor celor şapte sfeşnice ale Bisericilor locale desfac, 
rând pe rând, şi dezvăluie cele şapte peceţi tainice (Apocalipsă 5, 1; 6, 1) ale Cărţii 
din dreapta Mielului, sună, vestesc şi propovăduiesc catafatic prin cele şapte 
trâmbiţe îngereşti (Apocalipsă 8, 1-2), pecetluiesc apofatic cele spuse de cele şapte 
tunete (Apocalipsă 10, 4) şi izbăvesc pastoral Bisericile încredințate lor de mânia 
lui Dumnezeu revărsată din cele şapte cupe ale dreptății lui Dumnezeu 
(Apocalipsă 15, 7). 

Rostul stelelor îngerilor celor şapte sfeşnice ale Bisericilor este şi acela de 
a-l hrăni pe credincioşii din Bisericile lor locale cu mana cea ascunsă a Sfintei 
Euharistii (Apocalipsă 2, 17) şi cu mierea cea preadulce din „cartea cea deschisă 
din mâna îngerului care stă pe mare şi pe pământ” (Apocalipsă 10, 8-10; Psalm 118, 
103). Cele şapte stele ale celor şapte sfeşnice conduc poporul cel credincios spre 
„pomul vieţii, care este raiul lui Dumnezeu” (Apocalipsă 2, 7), îi îmbracă pe 
aceştia în veşmintele albe ale harului Sfintelor Taine (Apocalipsă 3, 5), îi adapă din 
Hristos — „Izvorul apei vieţii” (Apocalipsă 21, 6), pregătindu-i şi deschizându-le 
ochii duhovniceşti pentru a contempla pogorârea cetăţii celei sfinte a Noului 
Ierusalim, din cer, de la Dumnezeu (Apocalipsă 21, 10). 

„Drept aceea — stele ale sfeşnicelor — luaţi aminte la voi înşivă şi la toată 
turma întru care Duhul Sfânt v-a pus pe voi episcopi, ca să păstoriți Biserica lui 
Dumnezeu, pe care a câştigat-o cu Însuşi Sângele Său” (Fapte 20, 28). 


Sfeşnicul îngerului Bisericii din Efes (Apocalipsă 2, 1-7) 

În cea dintâi epistolă, din cele şapte, către îngerii celor şapte Biserici din 
Asia, din Apocalipsă, Mântuitorul lisus Hristos îl face atent, prin sfântul 
evanghelist loan, pe îngerul-episcop al Bisericii din Efes în legătură cu pierderea 
„dragostei dintâi”, îndemnându-l la pocăință şi înştiinţându-l: „lar de nu, vin la 
tine curând şi voi mişca sfeşnicul tău din locul lui, dacă nu te vei pocăi” 
(Apocalipsă 2, 4-5). „Să faci sfeşnic din aur curat” (Exod 25, 31; Evrei 9, 2) — sfeşnic 
de aur cu şapte braţe rânduit în „Sfânta” de la Cortul Sfânt şi Templul Sfânt 

(Exod 25, 31-40) sau „candelabru cu totul de aur, cu şapte candele”, vas cu 
untdelemn în vedenia proorocului (Zaharia 4, 2) şi icoană a slujirii arhiereşti a 
îngerului Bisericii din Efes. 

Sfeşnicul acesta poate fi mişcat sau mutat din locul lui deoarece, aprins 
cândva de „dragostea dintâi”, a devenit acum doar „trestie frântă şi feştilă 
fumegândă” (cf. Matei 12, 20). Riscul mutării sfeşnicului pe cale de a se stinge, de 
pe Sfânta Masă în pridvor, dar şi de dinaintea Icoanelor Împărăteşti în 
„întunericul cel mai din afară” (Matei 22, 13), creşte deodată cu scăderea şi 
pierderea „dragostei dintâi” — dragoste de rugăciune, de Scriptură, de Liturghie, 
de Biserică, de Pateric şi Filocalie, dragoste de Hristos. Aşa şi-a pierdut Esau 
„sfeşnicul de întâi-născut”; aşa şi-a pierdut Saul, prin neascultare de Samuel, 
„sfeşnicul” de rege în Israel; aşa i s-a clătinat „sfeşnicul înţelepciunii” lui 
Solomon, prin idolatrie spre sfârşitul vieţii lui; aşa i s-a mutat lui Caiafa 
sfeşnicul de „arhiereu al anului aceluia” (Ioan 18, 13), prin osândirea Domnului 
lisus Hristos; şi tot aşa şi-a pierdut luda Iscarioteanul „sfeşnicul de apostol” prin 
trădarea şi vinderea Mântuitorului pe treizeci de arginţi. Anania şi Safira şi-au 
stins sfeşnicul prin încercarea de a minţi pe Duhul Sfânt (Fapte 5, 3-9). Arie şi-a 
pierdut sfeşnicul preoţiei prin erezie, ca şi Nestorie peste un veac. 

Sfântul Atanasie cel Mare şi-a străluminat sfeşnicul prin pătimire pentru 
adevărul revelat al dogmei de la Niceea, iar sfântul loan Gură de Aur şi-a 
desăvârşit sfeşnicul arhieriei prin pătimire şi moarte în exil. Sfeşnicul 
creştinului, monahului, diaconului, preotului şi arhiereului arde „şi luminează 
tuturor celor din casă” (Matei 5, 15), „înaintea lui Dumnezeu şi a oamenilor” (Luca 
2, 52). Şi-au aprins sfeşnicul prin pocăință: proorocul David, ninivitenii, regele 
Manase, femeia păcătoasă, Zaheu vameşul, tâlharul de pe cruce, sfântul apostol 
Petru după lepădare şi sfântul apostol Pavel după minunea de pe drumul 
Damascului. Un semn al sfeşnicului aprins prin credinţă, smerenie şi rugăciune 
sunt cele zece degete aprinse „ca nişte făclii de foc” ale avvei Iosif din Panefo 
din Patericul egiptean, dar şi ale tuturor misticilor isihasmului ortodox. 


„Necazul cel de zece zile” (Apocalipsă 2, 10) 

„Necazul cel de zece zile” prevestit îngerului Bisericii din Smirna se 
poate regăsi în necazul lui Iosif în Egipt; al lui Moise în Madian; al lui David 
prigonit de către Saul şi Abesalom; al sfântului prooroc Ilie prigonit de regele 
Ahab şi de Izabela; al proorocului Ieremia aruncat în temniță şi coborât în 
fântână; al celor trei tineri din cuptorul Babilonului; al proorocului Daniel din 
groapa cu lei; al sfântului loan Botezătorul în temniţa lui Irod; al sfântului 
apostol Petru în închisoarea din Ierusalim; al sfântului apostol Pavel în temniţa 
din Filipi, în luptă cu „fiarele din Efes” (1 Corinteni 15, 32) şi în temniţa din 
Ierusalim, Cezareea şi Roma; în exilul sfântului evanghelist loan în Insula 
Patmos; în cele zece persecuții romane şi păgâne din primele trei veacuri 
creştine şi în toate prigonirile creştinilor pentru Hristos şi Evanghelia Sa, din 
istoria Bisericii. „Necazul cel de zece zile” se identifică şi cu „necazul care ne-a 

lovit în Asia” (II Corinteni 1, 8) şi, mai ales, cu „necazul cel mare”, în care toţi cei 
mântuiţi şi îmbrăcaţi în veşminte albe şi-au spălat haina sufletului în sângele 
Mielului (Apocalipsă 7, 14). 


Tainicul nume nou de pe mica piatră albă (Apocalipsă 2, 17) 

„Celui ce va birui îi voi da din mana cea ascunsă şi-i voi da lui o pietricică 
albă şi pe pietricică scris un nume nou, pe care nimeni nu-l ştie, decât cel care-l 
primeşte” (Apocalipsă 2, 17). 

Cuvântul lui Dumnezeu de la sfârşitul epistolei adresate îngerului 
Bisericii din Pergam, din Apocalipsă, ascunde în sine o taină de a cărei încercare 
de dezvăluire nu ne putem apropia decât cu umilinţă. După cuminecarea cu 
mana cea ascunsă din vasul de aur păstrat în chivotul experienţei duhovniceşti 
profunde, ce ar putea însemna oare primirea micii pietre albe cu tainicul nume 
nou înscris pe ea, pe care nu-l va cunoaşte nimeni decât numai cel care-l 
primeşte sau îl va primi? Ar putea fi acesta oare reflexul numelui nostru „cel 
minunat” (cf. Judec. 13, 18) scris în ceruri „în cartea vieţii” (Filipeni 4, 3), după 
cuvântul Mântuitorului rostit către sfinții Săi ucenici şi apostoli: „Dar nu vă 
bucuraţi de aceasta, că duhurile vi se pleacă, ci vă bucuraţi că numele voastre 
sunt scrise în ceruri” (Luca 10, 20; Evrei 12, 23; Apocalipsă 3, 5; 13, 8)?! Pentru că la 
Judecata de Apoi, cine nu va fi aflat scris în cartea vieţii Mielului (Apocalipsă 13, 
8) va fi aruncat în iezerul cel de foc (Apocalipsă 20, 15). De aceea, mica piatră albă 
ar putea fi o piatră de hotar între vremelnicie şi veşnicie; un Eben-Ezer personal 
(cf. I Regi 7, 12) sau piatra din capul unghiului făpturii noastre celei noi şi piatra 
de temelie a comuniunii noastre cu Dumnezeu. 

Mica piatră albă cu tainicul nume nou scris pe ea este piatră de căpătâi al 
fiecărui lacob care adoarme la Betelul capătului de jos al scării cerului, piatră de 
treaptă a veşniciei şi piatră de altar din adâncul fiecărui suflet. Mica piatră albă 
poate fi o piatră a ungerii celei veşnice şi o piatră de mormânt a Învierii de Apoi. 
Ea exprimă tainicul gând veşnic al lui Dumnezeu cu fiecare dintre noi şi semnul 
pasului făcut de la chip la asemănare prin experienţa duhovnicească înaltă şi 
mistică profundă. De aceea sfântul Grigorie Palama aseamănă, în scrierea sa 
filocalică „Apărarea sfinţilor isihaşti” (cap. D, lumina divină necreată 
contemplată de isihaşti în rugăciune cu această mică piatră albă din Apocalipsă 
(în Steven Runciman, Marea Biserică în captivitate, Ed. Sofia, 2013, p. 169). 

Fie ca orice mică piatră albă din albie de râu sau margine de drum, 
întâlnită în cale, să ne aducă aminte de taina nestematei din Apocalipsă! 


Piatra cu şapte ochi şi Mielul cu şapte ochi (Zaharia 3, 9; Apocalipsă 5, 6) 

„lată piatra pe care am pus-o înaintea lui losua; pe această piatră sunt 
şapte ochi: iată că Eu voi săpa sculptura ei, zice Domnul Savaot” (Zaharia 3, 9); 
„ŞI am văzut, la mijloc, între tron şi cele patru făpturi vii şi în mijlocul bătrânilor 
stând un Miel, ca înjunghiat, şi care avea şapte coarne şi şapte ochi, care sunt 
cele şapte duhuri ale lui Dumnezeu, trimise în tot pământul” (Apocalipsă 5, 6). 

„Şi din tron ieşeau fulgere şi glasuri şi tunete” (Apocalipsă 4, 5) 

După cum din tronul Dumnezeului Treimic ies fulgere spre contemplare, 
glasuri spre auzire şi tunete spre cutremurare, tot aşa se întâmplă cu orice tron 
apostolic, patristic sau arhieresc din Biserica lui lisus Hristos. Prin urmare, să 
contempli fulgere din tronul arhieresc al episcopului Timotei din Efes; să auzi 
glasuri din tronul arhieresc al episcopului Tit din Creta şi să te cutremure 
tunetele tronurilor arhiereşti ale sfinților Trei Ierarhi Vasile cel Mare, Grigorie 
Teologul şi loan Gură de Aur, dar şi ale altor „mari dascăli ai lumii şi ierarhi”, 
teologhisitori, mărturisitori, propovăduitori şi tâlcuitori. 


Cartea cu cele şapte peceţi ale Evangheliilor (cf. Apocalipsă 5, 1-7) 

Cartea cu cele şapte peceţi ale Evangheliilor — din mâna dreaptă a Celui 
ce şade pe tron — ar putea cuprinde capitole, trepte şi desfacere a peceţilor: 
Naşterea şi Întâmpinarea, Botezul şi Predica de pe Munte, Taborul şi minunile 
Domnului, Intrarea în Ierusalim şi Răstignirea de pe Golgota, Învierea Domnului 
şi Arătările de după Înviere, Înălţarea la cer şi Cincizecimea, A Doua Venire a 
Domnului, învierea morţilor şi Judecata de Apoi. 


Deschiderea Templului lui Dumnezeu din cer (cf. Apocalipsă 11, 19) 

Templul lui Dumnezeu din cer s-a deschis şi s-a arătat chivotul 
legământului — „printre fulgere şi vuiete şi tunete şi cutremur şi grindină mare” — 
prin Întâmpinarea Domnului la Templul din Ierusalim, de către dreptul Simeon 
şi proorociţa Ana (Luca 2, 25-38). În chivotul legământului din cer am putea 
contempla Tablele legii Evangheliei lui Hristos, Potirul cu mană euharistică şi 
toiagul înflorit al preoţiei lui Hristos, după rânduiala lui Melchisedec. 


„Şi pe capul Lui sunt cununi multe ...” (Apocalipsă 19, 12) 

„Și pe capul Lui sunt cununi multe ...”: Cununa Creaţiei, împreună cu Tatăl 
şi cu Duhul Sfânt (loan 1, 3); Cununa Providenţei (loan 5, 17); Cununa Întrupării 
întru smerenie şi a Bunei Vestiri din Nazaret (Luca 1, 30-35); Cununa Naşterii din 
Betleem (Matei 2, 1; Luca 2, 4-20); Cununa Întâmpinării din Ierusalim (Luca 2, 25- 
38); Cununa Bobotezei de la Iordan (Matei 3, 13-17); Cununa Predicii de pe 
Muntele Fericirilor (Matei cap. 5-6); Cununa Schimbării la Faţă de pe Tabor (Matei 
17, 1-9); Cununa minunilor din ludeea, Samaria şi Galileea; Cununa împărătească 
a Floriilor (loan 12, 12-19); Cununa de spini a Răstignirii (loan 19, 2-5); Cununa 
Învierii celei de a treia zi (loan 20, 1-31; 1 Corinteni 15, 4); Cununa Arătării din 
Emaus (Luca 24, 13-35); Cununa Înălţării la cer (Luca 24, 50-53; Fapte 1, 1-12); 
Cununa Şederii de-a dreapta Tatălui (Fapte 7, 55-56); Cununa Rusaliilor sau a 
trimiterii Duhului Sfânt (Fapte 2, 1-47); Cununa descoperirii de pe drumul 
Damascului (Fapte 9, 3-7); Cununa revelaţiei din Insula Patmos (Apocalipsă 1-22); 
Cununa Parusiei sau a celei de A Doua Veniri (Matei 24, 27-31); Cununa Învierii 
celei de Apoi (loan 5, 28-29); Cununa Înfricoşătoarei Judecăţi (Matei 25, 31-46; 
Apocalipsă 20, 11-16); Cununa slavei celei veşnice (Apocalipsă 5, 14). Între multele 
cununi ale Mântuitorului lisus Hristos putem contempla, de asemenea, şi cununa 

preoţiei sau arhieriei lui Melchisedec şi a lui Aaron; cununa împărătească a lui 
David şi a lui Solomon; cununa profetică a lui Samuel, Isaia şi Daniel şi cununa 
cununilor celor douăzeci şi patru de bătrâni (Apocalipsă 4, 4). Pe multele cununi 
hristologice ale Mântuitorului (Apocalipsă 19, 12) se întemeiază atât „cununa 
dreptății” sfântului apostol Pavel (II Timotei 4, 8), cât şi „cununa vieţii” îngerului 
Bisericii din Smirna (Apocalipsă 2, 10), ca şi cununile de aur ale celor douăzeci şi 


patru de bătrâni care înconjoară tronul lui Dumnezeu (Apocalipsă 4, 4). 


Contemplând norul Parusiei 

În norul Parusiei care ni-L va aduce a doua oară întru slavă veşnică pe 
Domnul nostru lisus Hristos, împreună cu toţi sfinţii îngeri (Daniel 7, 13; Matei 24, 
30 şi 25, 31; Apocalipsă 1, 7), putem contempla duhovniceşte curcubeul 
legământului lui Noe, aşezat de Dumnezeu în nori (Facere 9, 13-16), norul 
supraluminos de pe Sinai în care i S-a descoperit Dumnezeu lui Moise (Facere 20, 
21); norul cât o palmă, văzut de ucenicul sfântului prooroc Ilie, ridicându-se din 
mare după jertfa de pe Carmel (III Regi 18, 44); norul Schimbării la Faţă de pe 
Muntele Tabor (Matei 17, 5; Marcu 9, 7); norul de la Înălţarea Domnului de pe 
Muntele Măslinilor; norii în care vor fi răpiți cei vii la A Doua Venire a 
Domnului, ca să-L întâmpine în văzduh (1 Tesaloniceni 4, 17); „norul de martori” 
care ne înconjoară (Evrei 12, 1), precum şi norul în care vor fi răpiți la cer sfinții 
Ilie şi Enoh, mai înainte de sfârşitul sfârşitului (cf. Apocalipsă 11, 12). 

În norul Parusiei se cuprind toate treptele Revelaţiei, care ne conduc 
înspre norul Parusiei Domnului, iar norul Parusiei stă ca pe un tron pe vârful 
tuturor treptelor Revelaţiei. Norul Parusiei oglindeşte toate treptele Revelaţiei şi 
toate treptele Revelaţiei se oglindesc în el. Norul Parusiei este nor de har, de 
lumină şi iubire, de lucrare şi putere a Duhului Sfânt; este tronul Tatălui, carul 
de foc al Fiului şi lucrarea minunată a Duhului Sfânt. Norul Parusiei coboară pe 
treptele Revelaţiei, aducându-ni-L pe Hristos, Cel ce şade de-a dreapta Tatălui, 
la sfârşitul vremurilor. Norul Parusiei va roura Învierea cea de Apoi şi va da glas 
trâmbiţelor care vor dărâma zidurile Ierihonului morţii, la Parusie, Înviere şi 
Judecată. Norul Parusiei va fi precum „norul mic cât o palmă”, văzut ridicându- 
se din mare, la sfârşitul celor trei ani şi şase luni de secetă, de pe vremea 
sfântului prooroc Ilie (II Regi 18, 44). Norul Parusiei se va arăta deodată cu 
pogorârea Noului Ierusalim din cer, de la Dumnezeu (Apocalipsă 20, 10). Din 
norul Parusiei izvorăsc şi-n norul Parusiei se întorc toate limbile de foc ale 
Duhului Sfânt de la Rusalii (Fapte 1,4). 

În norul Parusiei contemplăm Teofania de la stejarul Mamvri. Spre norul 
Parusiei se înalță scara cerului de la Betel. Norul Parusiei înflăcărează rugul 
aprins din Sinai şi pecetluieşte tablele Legii. Norul Parusiei cheamă pe Samuel 
în Cortul Sfânt. Din norul Parusiei se inspiră harfa Psalmilor lui David; se 
deschide pentru Isaia fereastra vedeniei şi a cântării serafimilor din Templu; se 
coboară şi se arată proorocului lezechiel carul heruvimilor de la Chebar;, i se 
revelează Dumnezeu-—,,Cel Vechi de Zile” proorocului Daniel. În norul Parusiei 

contemplăm Steaua Naşterii Domnului, ca înainte-mergătoare a celei de A Doua 
Veniri a lui Hristos. Norul Parusiei umbreşte Templul din Ierusalim la 
Întâmpinarea Domnului. Prin norul Parusiei se deschid cerurile Epifaniei de la 
Iordan. Norul Parusiei este prezent ca nor de lumină pe Muntele Tabor, la 
Schimbarea la Faţă, dar şi ca nor de slavă pe Muntele Măslinilor la Înălţarea 
Domnului. Norul Parusiei cuprinde lumina de necuprins a Învierii Domnului. 
Din norul Parusiei coboară lumina ca de fulger a revelației de pe drumul 
Damascului şi este răpit sfântul Pavel la al treilea cer (II Corinteni 12, 2-4). 

Norul Parusiei inspiră Biblia de la Facere la Apocalipsă şi învăluie 
Biserica de la Cincizecime la Judecată. Norul Parusiei ascunde totul şi revelează 
totul. Spre norul Parusiei privesc Patriarhii. De norul Parusiei sunt acoperiţi 
regii, profeţii şi drepţii. Spre norul Parusiei îşi pironesc apostolii ochii, începând 
de la Înălțare. Norul Parusiei adumbreşte pe Sfinţii Părinţi ai Bisericii, 
inspirându-i în teologhisire. Norul Parusiei va lumina Nunta Fiului de Împărat, 
va învălui pe fecioarele înțelepte ieşite întru întâmpinarea Mirelui cu candelele 
aprinse, dar şi pe oile de-a dreapta, pe vecii vecilor în Împărăţia lui Dumnezeu. 

Norul Parusiei va fi străbătut de fulgerul Parusiei (Matei 24, 27) şi pecetluit 
de Semnul Fiului Omului (Matei 24, 30), va fi plin de „Soarele dreptăţii” (Maleahi 
3, 20), va fi văzut de toți oamenii, va fi contemplat de toţi credincioşii şi îi va 
învălui pe toți sfinţii, precum 1-a învăluit norul Schimbării la Faţă pe cei trei 
sfinţi ucenici pe Muntele Tabor (Matei 17, 5; Marcu 9, 7; Luca 9, 34). 


Scriptură şi Predică 

„lar Filip, deschizând gura sa şi începând de la Scriptura aceasta (Isaia 53, 
7-8) i-a binevestit pe lisus” (Fapte 8, 35). Începând de la orice cuvânt din 
Scriptură, citit şi cugetat în carul famenului etiopian (simbol al carului de foc al 
predicii creştine), trebuie să ajungi să-L propovăduieşti pe lisus, pentru că orice 
verset, capitol sau carte biblică Îl cuprinde, Îl ascunde, Îl dezvăluie şi face 
trimitere la El. Mântuitorul lisus Hristos este centrul cercului de foc al Bibliei şi 
toate razele Sfintei Scripturi, pornind de la EI, se întorc spre EI. 

„ȘI începând de la Scriptura aceasta, i-a binevestit pe lisus” înseamnă: 
începând de la cel dintâi verset din Biblie: „La început a făcut Dumnezeu cerul 
şi pământul” (Facere 1, 1) să-L propovăduieşti pe lisus; începând de la cel din 
urmă verset din Bible: „Harul Domnului lisus Hristos, cu voi cu toţi! Amin” 
(Apocalipsă 22, 21) să-L propovăduieşti pe lisus; începând de la cel din urmă 
verset al Vechiului Testament, din rugăciunea regelui Manase (1, 15), să-L 
propovăduieşti pe lisus; începând de la cel dintâi verset din Noul Testament: 
„Cartea neamului lui lisus Hristos, fiul lui David, fiul lui Avraam” (Matei 1,1) să-L 
propovăduieşti pe lisus; începând de la jertfa lui Abel să-L propovăduieşti pe 
lisus; începând de la umblarea lui Enoh cu Dumnezeu şi răpirea lui la cer să-L 
propovăduieşti pe lisus; începând de la porumbelul lui Noe şi curcubeul 
legământului să-L propovăduieşti pe lisus; începând de la potirul lui 
Melchisedec să-L propovăduieşti pe lisus; începând de la 'Teofania de la Mamvri 

să-L propovăduieşti pe lisus; începând de la jertfa lui Avraam de pe Moria să-L 
propovăduieşti pe lisus; începând de la scara cerului de la Betel să-L 
propovăduieşti pe Iisus; începând de la vinderea lui Iosif în Egipt şi de la potirul 
lui de argint să-L propovăduieşti pe lisus; începând de la rugul aprins al lui 
Moise să-L propovăduieşti pe lisus; începând de la trecerea Mării Roşii să-L 
propovăduieşti pe lisus; începând de la apa izvorâtă din stânca de la Horeb şi 
mana pogorâtă din cer să-L propovăduieşti pe lisus; începând de la tablele Legii 
de pe Sinai să-L propovăduieşti pe lisus; începând de la toiagul cel înflorit al lui 
Aaron să-L propovăduieşti pe lisus; începând de la strugurele din Eşcol şi 
şarpele cel de aramă să-L propovăduieşti pe lisus; începând de la trecerea 
Iordanului să-L propovăduieşti pe lisus; începând de la dărâmarea zidurilor 
lerihonului să-L propovăduieşti pe lisus; începând de la oprirea soarelui şi a 
lunii pe cer de către Iosua să-L propovăduieşti pe lisus; începând de la stejarul 
de la Ofra al lui Ghedeon şi de la ulcioarele lui cu făclii să-L propovăduieşti pe 
lisus; începând de la fagurele de miere din trupul leului şi de la izvorul lui 
Samson de la Lehi să-L propovăduieşti pe lisus; începând de la spicele 
moabitencei Rut şi de la stogul lui Boaz să-L propovăduieşti pe lisus; începând 
de la chemarea lui Samuel să-L propovăduieşti pe Iisus; începând de la piatra de 
la Eben-Ezer să-L propovăduieşti pe lisus; începând cu ungerea lui David să-L 
propovăduieşti pe lisus; începând de la sfințirea Templului lui Solomon să-L 
propovăduieşti pe lisus; începând de la corbii sfântului Ilie de la Cherit să-L 
propovăduieşti pe lisus; începând de la vreascurile, făina şi untdelemnul văduvei 
din Sarepta Sidonului să-L propovăduieşti pe lisus; începând de la jertfa de pe 
Carmel să-L propovăduieşti pe lisus; începând de la revelația de la Horeb să-L 
propovăduieşti pe lisus; începând de la plugurile lui Elisei să-L propovăduieşti 
pe lisus; începând de la carul de foc al sfântului Ile să-L propovăduieşti pe 
isus; începând de la mantia sfântului Ilie lăsată lui Elisei să-L propovăduieşti pe 
lisus; începând de la Ezdra şi Neemia să-L propovăduieşti pe lisus; începând de 
la „Cronica însemnărilor zilnice” sau „Cartea Aducerilor aminte” din cartea 
Esterei (6, 1) să-L propovăduieşti pe lisus; începând de la pătimirile dreptului lov 
să-L propovăduieşti pe lisus; începând de la harfa Psalmilor lui David să-L 
propovăduieşti pe lisus; începând de la Cântarea Cântărilor să-L propovăduieşti 
pe lisus; începând de la vedenia şi cântarea serafimilor din Templu să-L 
propovăduieşti pe lisus; începând de la descoperirea heruvimilor de la Chebar 
să-L propovăduieşti pe lisus; începând de la cuptorul şi Cântarea celor trei tineri 
din Babilon să-L propovăduieşti pe lisus; începând de la fereastra deschisă 
înspre Ierusalim şi groapa cu lei din Babilon ale proorocului Daniel să-L 
propovăduieşti pe lisus; începând de la revelația „Celui Vechi de Zile” să-L 
propovăduieşti pe lisus; începând de la predica lui Ilona din Ninive şi din coliba 
lui de la răsărit de Ninive să-L propovăduieşti pe lisus; începând de la turnul cel 
de veghe al proorocului Avacum să-L propovăduieşti pe lisus; începând de la 
Steaua magilor, închinarea păstorilor şi cântarea îngerilor de la Betleem să-L 
propovăduieşti pe lisus; începând de la Întâmpinarea Domnului să-L 

propovăduieşti pe lisus; începând de la predica sfântului loan Botezătorul din 
pustiul Iordanului să-L propovăduieşti pe Iisus; începând cu cele nouă Fericiri şi 
cu Predica de pe Munte şi cu toate predicile Mântuitorului să-L propovăduieşti 
pe lisus; începând cu minunea din Cana Galileii şi cu toate minunile 
Mântuitorului să-L propovăduieşti pe Iisus; începând cu Pildele Împărăției, cu 
Pilda Samarineanului Milostiv, a fiului risipitor, a celor zece fecioare şi cu toate 
Pildele Mântuitorului să-L propovăduieşti pe lisus; începând cu minunea 
înmulțirii pâinilor şi cu potolirea furtunii pe mare să-L propovăduieşti pe lisus; 
începând cu minunea Schimbări la Faţă să-L propovăduieşti pe lisus; începând 
cu învierea lui Lazăr şi cu Intrarea în Ierusalim să-L propovăduieşti pe lisus; 
începând cu Cina cea de Taină şi cu Vinerea Patimilor să-L propovăduieşti pe 
lisus; începând cu Învierea Domnului şi cu Arătările de după Înviere să-L 
propovăduieşti pe lisus; începând cu drumul spre Emaus şi continuând cu 
drumul Damascului să-L propovăduieşti pe Iisus; începând cu Înălţarea la cer şi 
cu Pogorârea Duhului Sfânt să-L propovăduieşti pe lisus; începând cu 
vindecarea slăbănogului de la Templu şi învierea Tabitei din lope să-L 
propovăduieşti pe lisus; începând cu revelația sfântului arhidiacon Ştefan din 
sinedriu şi cu revelația sfântului apostol şi evanghelist loan din Insula Patmos 
să-L propovăduieşti pe lisus; începând cu convertirea sutaşului Corneliu din 
Cezareea şi a temnicerului din Filipi să-L propovăduieşti pe Iisus; începând cu 
cuvintele şi minunile din Faptele Apostolilor să-L propovăduieşti pe lisus; 
începând cu Epistolele sfântului apostol Pavel şi cu Epistolele soborniceşti să-L 
propovăduieşti pe lisus; începând cu cele şapte epistole din Apocalipsă, cu cele 
şapte peceţi ale Cărţii, cele şapte trâmbiţe şi cele şapte potire ale celor şapte 
îngeri să-L propovăduieşti pe lisus. 

Începând cu pogorârea Noului Ierusalim din cer, cu A Doua Venire a 
Domnului, cu învierea morților şi cu Judecata de Apoi să-L propovăduieşti pe 
lisus; începând cu râul vieţii cu apa limpede cum e cristalul şi cu pomul vieţii 
să-L propovăduieşti neîncetat pe lisus. 


Simfonia Bibliei 

Simfonia Bibliei poate fi o temă pentru compozitori, teologi şi mistici. 
Întreaga Revelaţie biblică de la Facere la Apocalipsă ar putea fi exprimată doar 
prin sunetele muzicii astfel: 

Simfonia Facerii, exprimând curgerea râului din Eden şi împărţirea în 
patru braţe; sunetul dărâmării cărămizilor de la turnul Babel; sunetul ploilor 
potopului, al aripilor corbului şi al porumbelului; sunetul stejarului de la 
Mamvri; tunetul prăbuşirii Sodomei şi Gomorei; taina descoperirii de la Betel şi 
hohotul plânsului lui Iosif atunci când s-a descoperit fraților săi în Egipt; 

Simfonia Exodului, care să exprime sunetul flăcării din rugul aprins; 
sunetul despărțirii Mării Roşii; şuvoiul izvorârii apei din stâncă; tunetele şi 
fulgerele de pe Sinai; sunetul spargerii celor dintâi table ale Legii; 

Simfonia cărţii losua, care ar putea cuprinde sunetul despărțirii şi trecerii 
Iordanului; glasul trâmbiţelor şi zgomotul prăbuşirii zidurilor Ierihonului; 
misterul opririi soarelui şi a lunii pe cer; 

Simfonia cărții Rut, cu simfonia adunării spicelor în snop şi treieratul 
acestora; 

Simfonia Regilor, cu chemarea lui Samuel, sunetul paşilor Domnului prin 
vârful dumbrăvilor lui David; liniştea zidirii Templului lui Solomon; susurul 
pârâului de la Cherit; sunetul focului pogorât din cer pe Carmel; adierea blândă 
şi liniştită de la Horeb; brazdele plugurilor lui Elisei; lovirea apelor cu mantia şi 
vuietul carului de foc al sfântului Ilie; 

Simfonia cărţii lov, cu glasul lui Dumnezeu din sânul vijeliei şi din 
mijlocul furtunii; 

Simfonia Psalmilor, cu sunetul harfei lui David şi adierea vântului prin 
sălciile de pe malurile râurilor Babilonului; 

Simfonia Cântării Cântărilor, cu dialogul iubirii dintre Mire şi mireasă; 

Simfonia cărţii Isaia, cu cântarea serafimilor din Templu; 

Simfonia cărţii lezechiel, cu huruitul roţilor de la carul heruvimilor; 

Simfonia cărţii Daniel, cu sunetul vâlvătăii focului din cuptorul 
Babilonului; cu sunetul tăierii copacului din visul lui Nabucodonosor; cu 
rugăciunea de trei ori pe zi a proorocului Daniel şi închiderea gurilor leilor de 
către îngerul Domnului, culminând cu revelaţia „Celui Vechi de Zile”; 

Simfonia cărţii lona, cu vuietul furtunii şi al valurilor mării, dar şi cu 
liniştirea acesteia după aruncarea proorocului în apă şi înghițirea de către chit; 

Simfonia Evangheliilor, cu cântarea îngerilor de la Betleem; Predica de pe 
Munte; umblarea printre semănături; potolirea furtunii pe mare; Schimbarea la 
Faţă de pe Tabor; sunetul vântului prin dudul lui Zaheu; strigătul mulţimii de la 
Florii; Cina cea de Taină; cutremurul de la Răstignire şi Înviere; liniştea 
drumului spre Emaus; 

Simfonia Evangheliei de la Ioan, cu tunetul Prologului; sunetul turnării 
apei în vase la Nunta din Cana Galileii; liniştea fântânii lui Iacob; sunetul dării 
pietrei la o parte de la mormântul lui Lazăr; sunetul turnării apei în vas la 
spălarea picioarelor ucenicilor; sunetul trestiei şi al baterii piroanelor din 
Vinerea Patimilor; trecerea prin uşile încuiate şi sunetul aruncării lui Petru în 
valuri la Arătarea de la Marea Tiberiadei; 

Simfonia Faptelor Apostolilor, cu taina Înălţării la cer; vuietul de la 
Pogorârea Duhului Sfânt; revelaţia sfântului Ştefan şi sunetul pietrelor de la 
uciderea lui; minunea de pe drumul Damascului şi sunetul prăbuşirii sfântului 
apostol Pavel; sunetul furtunii în naufragiul din Insula Malta; 

Simfonia Apocalipsei din insula Patmos, cu sunetul celor şapte trâmbiţe, 
glasul celor şapte tunete şi cântările Apocalipsei; pogorârea Noului Ierusalim şi 
liniştea eternă a râului vieţii şi a pomului vieţii. 

Miezonoptica în Sfânta Scriptură 
(studiu teologico-liturgic) 

Miezonoptica din ziua întâi a Facerii (Facere 1, 2-5); 

Miezonoptica cerului înstelat a patriarhului Avraam (Facere 15, 5-18); 

Miezonoptica patriarhului Iacob de la Betel (Facere 28, 10-22) şi de la Peniel 

(Facere 32, 22-32); 

Miezonoptica trecerii prin Marea Roşie (Exod 14, 31); 

Miezonoptica lui Ghedeon şi biruinţa asupra madianiţilor (Judec. 7, 1-22); 

Miezonoptica din Cortul Sfânt sau chemarea lui Samuel ( Regi 3, 1-21); 

Miezonoptica proorocului Daniel în groapa cu lei (Daniel 6, 1-29) şi revelația 
„Celui Vechi de Zile” (Daniel 7, 1-28); 

Miezonoptica proorocului lona din pântecele chitului (Iona 2, 1-11); 

„Soarele dreptăţii” (Maleahi 3, 20) şi sfârşitul Miezonopticii Vechiului Testament; 

„Răsăritul cel de Sus” şi Miezonoptica Evangheliilor sau Miezonoptica de la 
Betleem (Matei 2, 1-23; Luca 2, 1-52); 

Miezonopticile Mântuitorului de pe munte (Luca 6, 12; Marcu 6, 16); 

Miezonoptica lui Nicodim „care a venit noaptea la lisus” (Ioan 3, 1-36); 

Miezonoptica Pildei celor zece fecioare (Matei 25, 6); 

Miezonoptica din grădina Ghetsimani (Luca 22, 44); 

Miezonoptica de trei ceasuri de pe Golgota (Matei 27, 45); 

Miezonoptica Învierii Domnului, cu Utrenia mironosiţelor şi Vecernia din 
Emaus (Matei 28, 1-10; Luca 24, 13-31); 

Miezonoptica sfântului apostol Petru din temniţă (Fapte 12, 1-25); 

Miezonoptica sfântului Pavel şi a lui Sila din temniţa din Filipi (Fapte 16, 21-40); 

Miezonoptica naufragiului sfântului Pavel, din Malta (Fapte 27, 1-44 şi 28, 1); 

Miezonoptica din Apocalipsă, prin întunecarea soarelui şi a lunii pe cer şi 
căderea stelelor cerului pe pământ, „precum smochinul îşi leapădă smochinele 
sale verzi când este zguduit de vijelie” (Apocalipsă 6, 12-13); 

Miezonoptica privită ca strigare a sfinţilor apostoli şi ca trezire a lui lisus din 
corabia aflată în furtună pe marea vieţii contemporane, prin cuvintele: 
„Doamne, mântuieşte-ne, că pierim!” (Matei 8, 23-27); 

Caracterul liturgic, mistic, profetic şi eshatologic al Miezonopticii: „lată, Mirele 
vine la miezul nopţii...” (cf. Matei 25, 6). 


Creştinul strămutat în Biblie 
Creştinul lângă Abel şi jertfa lui; 
Creştinul împreună cu Enoh, umblând cu Dumnezeu; 
Creştinul cu Noe în corabie şi sub lumina curcubeului; 
Creştinul cu Avraam la stejarul Mamvri, cu Isaac pe Moria şi cu lacob la Betel; 
Creştinul cu Moise în faţa rugului aprins şi pe Sinai; 
Creştinul cu Moise şi cu israeliţii la oaza de la Elim şi la stânca de la Rafidim; 
Creştinul cu losua la Iordan şi-n Canaan, martor al opririi soarelui şi lunii pe cer; 
Creştinul cu Ghedeon la Ofra şi cu Samson în Gaza; 

Creştinul cu Samuel în Cortul Sfânt şi la punerea pietrei de la Eben-Ezer; 

Creştinul cu David, înfruntându-l pe Goliat şi prigonit de Saul; 

Creştinul zidind Templul împreună cu Solomon; 

Creştinul cu sfântul Ilie la Cherit şi pe Carmel, la Beer-Şeba şi la Horeb; 

Creştinul cu Elisei la arat şi dincolo de Iordan, martor al înălțării sfântului Ilie la 
cer; 

Creştinul în uimire cu Isaia în Templu, plângând cu leremia pe zidurile 
Ierusalimului şi contemplând cu lezechiel revelația de la Chebar; 

Creştinul cu iudeii, atârnându-şi harfa în sălcii pe malurile râurilor Babilonului; 

Creştinul cu cei trei tineri în cuptorul aprins şi cu Daniel în groapa cu lei; 

Creştinul în faţa revelaţiei „Celui Vechi de Zile”; 

Creştinul cu lona în pântecele chitului şi în coliba de la răsărit de Ninive; 

Creştinul cu proorocul Avacum în turnul cel de veghe; 

Creştinul trudind cu Ezdra şi Neemia la întoarcerea din robia babiloniană; 

Creştinul cu magii şi cu păstorii la Betleem; 

Creştinul cu dreptul Simeon în Templu; 

Creştinul cu sfântul loan Botezătorul în pustia Iordanului şi la Botezul 
Domnului; 

Creştinul cu lisus la Nunta din Cana Galileii; 

Creştinul cu lisus şi cu apostolii pe Muntele Fericirilor şi printre semănături; 

Creştinul cu lisus şi cu apostolii în pustie la înmulțirea pâinilor; 

Creştinul cu lisus şi cu apostolii pe Marea Galileii şi pe Muntele Tabor; 

Creştinul venind împreună cu Nicodim noaptea la lisus; 

Creştinul cu lisus şi cu femeia samarineancă la fântâna lui lacob; 

Creştinul cu slăbănogul la scăldătoarea Vitezda; 

Creştinul cu lisus la iertarea femeii prinse în păcat; 

Creştinul trimis de lisus împreună cu orbul din naştere la izvorul Siloamului; 

Creştinul cu lisus-Păstorul cel Bun; 

Creştinul la învierea lui Lazăr din Betania şi cu Maria la cina din Betania; 

Creştinul cu mulțimea în Duminica Floriilor; 

Creştinul cu lisus în Săptămâna Patimilor; 

Creştinul cu lisus la spălarea picioarelor şi la Cina cea de Taină; 

Creştinul cu lisus şi cu apostolii în Ghetsimani; 

Creştinul cu Maica Domnului şi cu sfântul apostol loan lângă Crucea Domnului; 

Creştinul cu losif din Arimateea şi cu Nicodim la Pogorârea de pe Cruce; 

Creştinul cu sfintele femei mironosiţe în dimineaţa Învierii şi cu sfinţii apostoli 
în seara Învierii; 

Creştinul cu lisus cel Înviat şi cu Luca şi Cleopa pe drumul şi la Cina din 
Emaus; 

Creştinul cu sfinţii apostoli la Înălţare pe Muntele Măslinilor şi la Cincizecime 
în Ierusalim; 

Creştinul cu sfinţii apostoli Petru şi loan la Poarta cea Frumoasă a Templului; 

Creştinul cu sfântul arhidiacon Ștefan în sinedriu; 

Creştinul cu sfântul apostol Pavel pe drumul şi la poarta Damascului; 

Creştinul împreună cu sfântul apostol Pavel şi cu Sila în temniţa din Filipi şi-n 
Areopagul din Atena; 

Creştinul cu sfântul apostol Pavel în călătorii misionare şi în corabie pe 
Mediterana, spre Roma; 

Creştinul cu sfântul loan Evanghelistul în Duminica Apocalipsei din Insula 
Patmos. 


XR 


„Perechi, perechi” (Facere 7, 9): Ada şi Sela (Facere 4, 23); Lia şi Rahela 
(Facere 29, 16); Ada şi Olibama (Facere 36, 2); Rut şi Noemi (Rut 1, 15-17); Ana şi 
Penina (1 Regi 1, 1-2); Ohola şi Oholiba (Iezechiel 23, 4); Maria şi Marta (Luca 10, 
38-42); Evodia şi Sintihi (Filipeni 4, 2). 


Sfinţii Enoh şi Ilie — „cei doi măslini şi cele două sfeşnice care stau 
înaintea Domnului pământului” (Apocalipsă 11, 4; Zaharia 4, 3 şi 14) — au legătură cu 
Muntele Măslinilor de pe care S-a înălțat Mântuitorul la cer (Fapte 1, 12). 


Sinteză biografică: Cei 175 de ani ai vieţii patriarhului Avraam sunt 
concentrați în doar câteva capitole dense din cartea Facerii, care culminează cu 
Teofania de la Mamvwri şi cu jertfa de pe Moria (Facere 12-25). 


Strigări: „Strigarea Sodomei şi a Gomorei” (Facere 18, 20) şi „Strigarea de 
la miezul nopţii” (Matei 25, 6) — sau păcatul strigător la cer şi strigarea ce vesteşte 
venirea Mirelui la miezul nopţii. 


Prefigurări: În pustie mana prefigurează Cuvântul lui Dumnezeu, iar în 
chivotul din Sfânta Sfintelor mana preînchipuieşte Sfânta Euharistie. 


Israel şi creştinii: Israel între tablele Legii şi viţelul de aur (Exod 31, 18; 32, 
1-35) şi creştinii între Evanghelie şi viţelul de aur... Moise ciopleşte tablele de 
piatră ale Legii (Exod 34, 1), iar Aaron ciopleşte cu dalta viţelul de aur turnat 
(Exod 32, 4). 


„Faţa Mea însă nu vei putea s-o vezi” (Exod 33, 20), ci, adaugă David: „cu 
spatele te va umbri pe tine — precum pe Moise pe stâncă (Exod 33, 23) — şi sub 
aripile Lui vei nădăjdui” (Psalm 90, 4). 


Prefigurare: Sabia cu care judecătorul Aod avea să-l răpună pe regele 
Moabului, care asuprea de optsprezece ani pe Israel (Judec. 3, 21), poate fi o 
prefigurare a „Sabiei Duhului, care este cuvântul lui Dumnezeu” (Efeseni 6, 17), 
înfiptă în pântecele lumii păcatului prin Evanghelia lui Hristos. 


Imagini biblice: capul lui Goliat în mâna lui David după uciderea uriaşului 
filistean (I Regi 17,51-57) şi capul asirianului Olofern în mâna luditei (Iudita 13,6-14). 

Conexiuni: Norul Duhului Sfânt umple Templul Domnului la sfințirea 
săvârşită de Solomon în Ierusalim (III Regi 8, 10), iar fumul jertfelor duhovniceşti 
umple acelaşi sfânt locaş cu prilejul vedeniei serafimilor din Templu (Isaia 6, 4). 


Psalmi şi Evanghelie: „Şi se vor închina Lui fucele Tirului cu daruri” 
(Psalm 44, 14) — prin femeia cananeancă care era „din părţile Tirului şi ale 
Sidonului” (Matei 15, 21-22); „leşirile dimineţii şi ale serii le vei veseli” (Psalm 64, 
8) — „ieşirile dimineţii” prin sfintele femei mironosiţe în dimineaţa Învierii şi 
„ieşirile serii” prin drumul sfinţilor ucenici de la Emaus din seara Învierii. 


Verset din Psalmi: „ar sufletul lor întru primejdii încremenea” (Psalm 106, 
26) — Iona în adâncul mării, Petru în valuri şi însoțitorii sfântului apostol Pavel 
pe Marea Mediterană, lângă Malta. 


Psalm şi Apocalipsă: Pe malurile râurilor Babilonului, acolo am şezut jos 
şi am plâns când mi-am adus aminte (Psalm 136, 1) de „malurile râului cu apa 
vieţii, limpede cum e cristalul şi care izvorăşte din tronul lui Dumnezeu şi al 
Mielului” (Apocalipsă 22, 1-2). 


Ecclesiast şi Predica de pe Munte: „lar Cel Atotputernic veghează peste 
toţi” (Ecclesiast 5, 7) şi „EI face să răsară soarele peste cei răi şi peste cei buni şi 
trimite ploaie peste cei drepţi şi peste cei nedrepţi” (Matei 5, 45). 


„Un câine viu şi un leu mort”. „Căci un câine viu este mai de preţ decât un 
leu mort” (Ecclesiast 9, 4) — câinele viu ar putea fi câinele care-l urmează pe Tobie 
în călătoria sa împreună cu sfântul arhanghel Rafael (Tobit 5, 17), iar leul mort ar 
putea fi leul ucis de Samson aproape de viile 'Timnei (Judec. 14, 56), dar şi leii 
ucişi de David ca păstor la oi (1 Regi 17, 34-36). 


Omul — între prăbuşire şi înălţare: dreptul Iosif, din temniţă, al doilea 
după faraon; Daniel, din groapa cu lei, văzător al „Celui Vechi de Zile”; Iona, 
din adâncul mării, prooroc şi propovăduitor în Ninive; Petru, din valuri, martor 
al minunii de pe Tabor; Maria Magdalena, din păcătoasă, mironosiţă; Saul din 
Tars, din prigonitor, apostolul neamurilor. 


„Regele m-a dus în cămările sale...” (Cânt. Cântărilor 1, 3). „Cămările” sunt 
tainele negrăite din cărțile Sfintei Scripturi, dar şi „multele locaşuri din casa 
Tatălui” (loan 14, 2). 


„Unde poposeşti Tu la amiază?” (Cânt. Cântărilor 1, 6) — La fântâna lui 
Iacob! „Iar lisus fiind ostenit de călătorie, S-a aşezat lângă fântână şi era ca la al 
şaselea ceas. Atunci a venit o femeie din Samaria să scoată apă” (loan 4, 6-7). 


„lată, te-am însemnat în palmele Mele” (Isaia 49, 16) — prin piroanele care au 
străpuns palmele Fiului Meu iubit pe cruce!,Şi zicând acestea, le-a arătat mâinile 
şi coasta Sa. Deci s-au bucurat ucenicii văzând că este Domnul” (loan 20, 20). 

Conexiuni biblice: Brâul proorocului Ieremia, îngropat şi dezgropat la 
Eufrat din porunca lui Dumnezeu (leremia 13, 1-7) şi brâul sfântului apostol Pavel, 
cu care proorocul Agav s-a legat pe sine în Cezareea, arătând pătimirile 
apostolului neamurilor în Ierusalim şi la Roma (Fapte 21, 10-11). 


Pe „tava cu jăratec” (Ieremia 36, 22-25) — a stăpânitorului lumii acesteia 
(loan 14, 30) — se ard mereu Scripturile, precum a făcut regele loiachim cu cartea 
sfântului prooroc leremia, scrisă de către Baruh. 


„Dulce ca mierea” — cartea primită şi înghițită de proorocul lezechiel în 
vedenia sa (lezechiel 3, 2-3), precum şi cartea primită din mâna îngerului şi 
înghițită de sfântul loan Evanghelistul (Apocalipsă 10, 9-10) simbolizează 
Revelația dumnezeiască din Sfânta Scriptură şi Sfânta Tradiţie. 


Aşteptarea învierii spirituale: „Şi când am proorocit, iată s-a făcut un 
vuiet şi o mişcare şi oasele au început să se apropie, fiecare os la încheietura sa. 
Și am privit şi eu şi iată erau pe ele vine şi crescuse carne şi pielea le acoperea 
pe deasupra, iar duh nu era în ele...” (lezechiel 37, 7-8). 


Porunca dată de Nabucodonosor — de a fi ucişi toţi înțelepţii Babilonului, 
pentru că nu i-au putut tâlcui visul (Daniel 2, 5-12) — se va regăsi în porunca dată 
de Irod de a fi ucişi toţi pruncii din Betleem şi împrejurimi, „de doi ani şi mai în 
Jos”, după Naşterea Mântuitorului (Matei 2, 16). 


„Vedenia despre seri şi despre dimineţi” (Daniel 8, 26): seara de Crăciun şi 
dimineaţa de Inviere; seara Cinei din Betania, a Cinei celei de Taină şi a Cinei 
din Emaus şi dimineaţa Arătării Mântuitorului pe ţărmul Tiberiadei (loan 21, 4). 


Turnul cel de veghe al proorocului Avacum (2, 1-2) este „clopotniţa” 
Vechiului Testament, din care se trag clopotele ce au vestit Intruparea Fiului lui 
Dumnezeu şi toate minunile Revelaţiei. 


„Să lăudăm pe bărbaţii cei vestiți în neamul lor” (Isus Sirah 44, 1) — pe Abel, 
Enoh şi Noe; Avraam, Isaac şi lacob; Iosif, Moise şi Aaron; losua şi Caleb; 
Ghedeon şi Samson; Samuel, David şi Solomon; proorocii mari şi mici; sfinţii 
Ile şi Elisei; sfântul loan Botezătorul şi sfinţii apostoli; sfinții evanghelişti şi 
sfântul Ştefan; sfântul Pavel, Timotei şi Tit; sfântul loan Evanghelistul. 


Taină: Ascunderea Cortului Sfânt, a chivotului sfânt şi a altarului 
tămâierii de către sfântul prooroc leremia, într-o peşteră din Horeb sau Sinai, 
mai înainte de începutul robiei babiloniene (cf. II Macabei 2, 5). 


Conexiune biblică: „lată securea stă la rădăcina pomilor şi orice pom care 
nu aduce roadă bună se taie şi se aruncă în foc” (Matei 3, 10; Luca 3, 9) şi 
doborârea copacului din visul lui Nabucodonosor: „Priveam în vedenia pe care 
am avut-o, când eram în patul meu şi iată un înger, un sfânt se cobora din ceruri; 

el a strigat cu glas tare şi a poruncit aşa: Doborâţi copacul şi tăiaţi-i crengile, 
scuturaţi frunzele lui şi împrăştiaţi roadele lui, ca animalele să fugă de sub el şi 
păsările din frunzişul lui” (Daniel 4, 10-11 şi 20). 


Hristos stă pe munte (Matei 5, 1) — rostind Fericirile şi Predica-l neîntrecută 
— iar balaurul cel mare stă pe nisipul mării (Apocalipsă 12, 18), împreună cu toţi cei 
ce nu-şi zidesc casa pe stâncă (cf. Matei 7, 24-27). 


Reflecţii la Pilda neghinei (Matei 13, 24-30 şi 36-43): neghina din gânduri, din 
vorbe şi din fapte; „neghina” din țarina istoriei biblice: Cain şi Esau, Core, 
Datan şi Aviron, Abesalom şi Şimei, Ahab şi Izabela, uda Iscarioteanul, Anania 
şi Safira; Simon Magul şi Elimas vrăjitorul; „neghină” în țarina Pildei Nunții 
fiului de împărat este cel fără haină de nuntă; „neghine” în țarina Pildei celor 
zece fecioare sunt cele cinci fecioare neînţelepte cu candelele stinse. 


Comoara ascunsă în țarină (Matei 13, 44) — adică Hristos ascuns şi 
descoperit în „ţarina” Revelaţiei biblice, în „ţarina” Bisericii, în „ţarina” Creaţiei 
şi în „ţarina” chipului lui Dumnezeu din om. 


Rugăciuni în Sfânta Scriptură: rugăciuni din groapa cu lei; din pântecele 
chitului; din cuptorul Babilonului; din pustiul Madian; din întunericul cel mai 
din afară (Matei 22, 13); din temniţa din Filipi; din largul mării (II Corinteni 11, 5); 
din insula Patmos. 


Conexiune: „Doi oameni s-au suit la Templu ca să se roage” (Luca 18, 10) — 
„lar Petru şi loan se suiau la Templu pentru rugăciunea din ceasul al nouălea” 
(Fapte 3, 1). 


„Începutul durerilor” (Matei 24, 8) poate fi identificat şi în cuvintele 
proorocului Ahia rostite către femeia lui leroboam: „Chiar acum începe necazul” 
(III Regi 14, 14). 


Vinerea Patimilor şi Parusia Domnului: „Iarăşi L-a întrebat arhiereul şi l-a 
zis: Eşti Tu Hristosul, Fiul Celui binecuvântat? lar lisus a zis: Eu sunt, şi veți 
vedea pe Fiul Omului şezând de-a dreapta Celui Atotputernic şi venind pe norii 
cerului” (Marcu 14, 61-62; Matei 26, 63-64; Luca 22, 67-69). 


„O pereche de turturele sau doi pui de porumbel” (Luca 2, 24) — jertfa 
rânduită de Legea veche la închinarea adusă Domnului a celui întâi-născut de 
parte bărbătească: un pui de porumbel ca amintire a zborului porumbelului din 
corabia lui Noe şi întoarcerea cu ramura de măslin, iar celălalt pui ca prevestire 
a Pogorârii porumbelului Duhului Sfânt la Botezul Domnului în Iordan. 


N-au văzut moartea până ce n-au văzut pe Hristosul Domnului (cf. Luca 2, 
26): magii de la răsărit şi păstorii de la Betleem; dreptul Simeon şi proorociţa 
Ana; sfântul loan Botezătorul şi sfinții apostoli; sfinţii evanghelişti şi femeile 

mironosiţe; Luca şi Cleopa şi sfântul apostol Toma; sfântul Ştefan în sinedriu şi 
sfântul Pavel pe drumul Damascului; marii mistici din istoria Bisericii. 


Au aruncat mreaja la cuvântul Lui (Luca 5, 5): Enoh, Noe, Avraam, lacob, 
Moise, Samuel, David, Solomon, sfântul Ilie, Iona, sfântul apostol Petru la 
Rusalii şi după vindecarea slăbănogului de la Poarta cea Frumoasă a Templului, 
sfântul apostol Pavel în Damasc, Antiohia, Efes, Filipi, Tesalonic, Atena, Corint 
şi Roma. 


Pescuiri minunate: Tobie, în râul Tigru (Tobit 6, 1-5); sfântul Petru, cu 
prilejul chemării la apostolat, când au umplut amândouă corăbiile (Luca 5, 1-11), 
dar şi când a fost trimis de lisus ca să plătească, drept dajdie pentru Templu, 
statirul găsit în gura peştelui prins cu undița din mare (Matei 17, 24-27); pescuirea 
minunată cu prilejul Arătării lui Hristos cel Înviat pe ţărmul Mării Tiberiadei, 
când ucenicii au prins cei o sută cincizeci şi trei de peşti mari (loan 21, 1-11). 


Noaptea trudei zadarnice (Luca 5, 5): sfântul apostol Petru, femeia 
păcătoasă, Maria Magdalena, Zaheu vameşul, tâlharul de pe cruce şi sfântul 
apostol Pavel. 


„În porfiră şi în vison”: bogatul nemilostiv „se îmbrăca în porfiră şi în 
vison” (Luca 16, 19), după cum şi cetatea cea mare a Babilonului căzut este 
îmbrăcată „în vison şi în porfiră” (Apocalipsă 18, 16). 


„Vine ceasul şi acum este” (Ioan 4, 23; 5, 25) — ceasul închinării în Duh şi 
Adevăr şi ceasul învierii spirituale prin auzirea glasului Fiului lui Dumnezeu, ca 
anticipare a ceasului „în care toţi cei din morminte vor auzi glasul Lui” (Ioan 5,28). 


„Poruncind prin Duhul Sfânt...” (Fapte 1, 2). Numai poruncile, sfaturile şi 
învăţăturile pe care le dai prin Duhul Sfânt altora, ca episcop, preot, stareţ sau 
duhovnic, vor fi ascultate şi urmate întocmai, după cum scrie sfântul Luca, 
referindu-se la Mântuitorul, în perioada dintre Înviere şi Înălţare. 


„Nu este bine ca noi, lăsând cuvântul lui Dumnezeu, să slujim la mese” 
(Fapte 6, 2) — la masa lui Belşaţar (Daniel 5, 1-30); a lui Artaxerxe (Estera 1, 2 -22); a 
lui Irod, dată de ziua naşterii lui (Matei 14, 6-12); la mesele schimbătorilor de bani 
din Templu, răsturnate de lisus (loan 2, 15). Să slujim doar la masa Cinei din 
Betania, a Cinei de Taină, a Cinei din Emaus şi la cea întinsă de temnicerul din 
Filipi în casa sa sfinților apostoli Pavel şi Sila (Fapte 16, 34). 


„Şi-au pus hainele la picioarele unui tânăr” (Fapte 7, 58; 22, 20). „Martorii 
celor ce-l ucideau pe sfântul Ştefan şi-au pus hainele la picioarele unui tânăr, 
numit Saul”. Noi, creştinii, să ne punem veşmintele sufleteşti (şi arhiereşti) la 
picioarele sfântului Pavel, care-i cerea ucenicului său Timotei să-i aducă felonul, 
cărţile şi pergamentele lăsate în Troada la Carp (II Timotei 4, 13). 

„Şi pe când mergeau pe cale, au ajuns la o apă...” (Fapte 8, 36) — poporul 
ales a ajuns la cele douăsprezece izvoare de la Elim; femeia samarineancă a 
ajuns la fântâna lui lacob; famenul etiopian şi sfântul arhidiacon Filip au ajuns la 
apa dinspre Gaza. Noi toţi să ajungem la „râul vieţii”! 

„Ei, de care lumea nu era vrednică — nici să le spele picioarele, nici să le 
dezlege cureaua încălțămintelor lor — au rătăcit în pustii, şi în munţi, şi în 
peşteri, şi în crăpăturile pământului” (Evrei 11, 38). 


Minunea de pe drumul Damascului are şi un caracter eshatologic: La 
Parusia Domnului, lumea se va prăbuşi întru uimire, văzând lumina lui Hristos, 
precum sfântul apostol Pavel la poarta Damascului. Atunci vor cădea solzii de 
pe ochii noştri (Fapte 9, 3-20). 


Sfântul apostol Pavel la Marea Roşie: Prin minunea de pe drumul 
Damascului, prin răpirea la al treilea cer (II Corinteni 12, 2-4) şi prin toiagul 
Epistolelor sale inspirate, „apostolul neamurilor” (Romani 11, 13) desparte, 
precum Moise, Marea Roşie a Imperiului Roman, pentru ca să poată creştinii 
trece „ca pe uscat” urmând, precum oile, pe Hristos — Păstorul cel Bun. 


Sfântul apostol Pavel în Efeseni 3, 18: „Ca să puteţi înțelege împreună cu 
toți sfinţii care este lărgimea (dintre cele două maluri ale râului vieţii — 
Apocalipsă 22, 2) şi lungimea (drumului spre Emaus dintre Înviere şi Parusie — 
Luca 24, 13) şi înălțimea (răpirii la al treilea cer) (II Corinteni 12, 2) şi adâncimea” 
(mării în care a fost aruncat proorocul lona) (Iona 1, 15). 


Paisprezece ani — durată de timp apostolic: După paisprezece ani de la 
convertirea sa pe drumul Damascului, sfântul Pavel se suie iarăşi la Ierusalim, 
împreună cu Barnaba şi cu Tit (Galateni 2, 1); şi scriind Epistola a doua către 
Corinteni, apostolul neamurilor mărturiseşte că în urmă cu paisprezece ani a fost 
răpit la al treilea cer în rai, în lerusalimul cel de sus (II Corinteni 12, 2-4). 


Două paradigme neotestamentare — pentru Anul omagial al Tainei Sfintei 
Spovedanii şi Sfintei Impărtăşanii (2014): Drumul Damascului (Pocăinţa) şi 
Drumul spre Emaus (Euharistia). 


Spaţii europene în Noul Testament: Macedonia: Fapte 16, 9; I Corinteni 16, 
5; Filipeni 4, 15; I Tesaloniceni 1, 7; Ahaia: Romani 15, 26; 1 Corinteni 16, 15; II 
Corinteni 9, 2; Iliria: Romani 15, 19; Dalmația: II Timotei 4, 10; Cipru: Fapte 13, 4; 
15, 39; 21, 3; 21, 16; 27, 4; Creta: Fapte 27, 7. 12-13; Tit 1, 5; Rodos: Fapte 21, 1; 
Patmos: Apocalipsă 1, 9; Italia: Fapte 27, 1 şi 6; Evrei 13, 24; Spania: Romani 15, 
24 şi 28. 


„Și luna întreagă s-a făcut ca sângele” (Apocalipsă 6, 12) — adunând pe faţa 
ei „tot sângele drepţilor răspândit pe pământ de la sângele dreptului Abel, până 

la sângele lui Zaharia, fiul lui Barachia, (cel) ucis între templu şi altar” (Matei 23, 
35), dar şi de la sfântul arhidiacon Ştefan, cel ucis cu pietre (Fapte 7, 58-59), până 
la cel din urmă mucenic din vremea viitoare a lui Antihrist. 


„Îngerul cu cădelniţa de aur” (Apocalipsă 8, 1-5) — icoană a preotului lui 
Hristos din toate timpurile, precum Melchisedec, Aaron, preotul Zaharia (Luca 1, 
8-12), sfinţii apostoli şi sfinţii mari Dascăli ai lumii şi Ierarhi. 


O mare şi neînţeleasă taină: Dezlegarea celor patru îngeri care sunt legaţi 
la râul cel mare, Eufrat, gata pregătiți „pentru ceasul şi ziua şi luna şi anul 
acela...” (Apocalipsă 9, 13-15). 


DOGMATICE 


Străfulgerări pe cerul Revelaţiei 

Contemplând cerul Revelaţiei biblice în noaptea existenței umane, prin 
lumina cuvintelor lui Dumnezeu către patriarhul Avraam, atunci când i s-a arătat 
noaptea în vis şi l-a scos afară, zicându-i: „Priveşte la cer şi numără stelele, de le 
poţi număra!” (Facere 15, 1-5), am putea adăuga, parafrazând: „Priveşte spre cerul 
Revelaţiei şi numără fulgerele arătărilor dumnezeieşti — de la Facere la 
Apocalipsă — de le poţi număra!” 

Neputându-le număra, le-am putea doar contempla în ordinea zorilor şi 
razelor Revelaţiei izvorâte din „Soarele dreptăţii” (Maleahi 3, 20), până înspre 
asfințitul Apocalipsei, prin norul Parusiei. Astfel, urmând uimirii contemplative 
a patriarhului Avraam, ne-am putea minuna de: facerea şi zidirea lumii şi a 
omului; sădirea grădinii Edenului; primirea jertfei lui Abel; răpirea la cer a lui 
Enoh; facerea corabiei lui Noe; contemplarea curcubeului legământului; 
Teofania de la stejarul Mamviri; jertfa hristică de pe Moria; scara cerului de la 
Betel; rugul aprins din Sinai, stâlpul de foc din pustie şi tablele Legii de pe 
munte; trecerea Iordanului şi moştenirea Canaanului; judecata judecătorilor 
Ghedeon şi Samson; chemarea lui Samuel şi ungerea lui David; rugăciunea 
bineplăcută de cerere a lui Solomon şi sfințirea Templului; jertfa sfântului Ilie de 
pe Carmel şi descoperirea dumnezeiască de la Horeb, urmată de chemarea lui 
Elisei şi înălţarea proorocului de foc la cer în carul cel de foc al Duhului Sfânt; 
vedenia lui Isaia şi cântarea serafimilor din Templu şi vindecarea lui lezechia; 
descoperirea carului de foc al heruvimilor de la râul Chebar; Revelația „Celui 
Vechi de Zile” a proorocului izbăvit din groapa cu lei; propovăduirea şi coliba 
lui lona de la răsărit de Ninive şi turnul cel de veghe al proorocului Avacum; 
Buna Vestire din Nazaret; Naşterea din Betleem şi Epifania de la Iordan; 
Muntele Fericirilor şi Schimbarea la Faţă de pe Tabor; Pildele şi minunile 
Mântuitorului; Cina cea de Taină, Marea cuvântare de la Cină şi Rugăciunea 
Arhierească; Rugăciunea din Ghetsimani şi Răstignirea de pe Golgota; Învierea 
cea de a treia zi şi drumul spre Emaus al Arătărilor de după Înviere; Înălţarea la 

cer şi Pogorârea Duhului Sfânt; revelaţia din sinedriu de care s-a învrednicit 
sfântul Ştefan; descoperirea de la poarta Damascului a sfântului apostol Pavel şi 
răpirea lui la al treilea cer; revelația Apocalipsei din Insula Patmos; Parusia 
Domnului, Învierea morţilor şi Judecata de Apoi. 

La toate aceste preaminunate minuni şi la altele asemenea lor am mai 
putea adăuga: Teologia istoriei în lumina Providenţei, rugăciunea lui lisus în 
rugul aprins al Patericului şi contemplația stâlpului de foc al Filocaliei, 
Închinarea în Duh şi Adevăr, Doxologia Bisericii şi carul de foc al Liturghiei 
cosmice. 


Harta Revelaţiei dumnezeieşti 

Harta  Revelaţiei dumnezeieşti transfigurată în lumina curcubeului 
legământului, a Stelei Naşterii Domnului, a Schimbării la Faţă şi a Învierii lui 
Hristos cuprinde pe întinsul ei nesfârşit toate râurile şi mările Bibliei, toţi munţii 
şi câmpiile Sfintei Scripturi, toate cetăţile, oraşele şi satele amintite în Vechiul şi 
Noul Testament, toate locurile, ţinuturile şi drumurile pomenite în Biblie şi toate 
liniile şi pietrele de hotar. Astfel, pe harta Revelaţiei desluşim cele patru braţe 
ale râului care iese din Eden şi albia râului vieţii care izvorăşte din tronul lui 
Dumnezeu şi al Mielului; Nilul şi lordanul, Tigrul şi Eufratul; pârâul Cherit, râul 
Chebar şi pârâul Cedrilor; Marea Moartă şi Marea Mediterană, Marea Roşie şi 
Marea Galileii; Munţii Ararat, Moria, Sinai, Nebo, Garizim, Ebal şi Horeb din 
Vechiul Testament; Muntele Fericirilor, Taborul, Golgota şi Muntele Măslinilor 
din Noul Testament; Câmpia Şinear şi Oaza din Elim, Mamvri şi Nazaret, Betel 
şi Betleem, Ierusalimul şi Babilonul, Betania şi Emausul, cortul din Şilo şi 
poarta Damascului, Rama şi Roma, pustiul Sinai şi pustiul Carantaniei, Antiohia 
şi Atena, Colose şi Corint; Efes, Filipi şi Tesalonic, ludeea şi Samaria, Galileea 
şi Galatia, Egiptul şi Mesopotamia, Macedonia şi Ahaia, Ciprul şi Creta, Tyr şi 
Sidon, Tars şi Troa, Lida şi Listra, lope şi Iconium, Capernaum şi Cezareea, 
piatra de la Eben-Ezer şi fântâna lui Iacob, Insula Malta şi Insula Patmos, 
precum şi atâtea alte locuri încărcate de istorie sfântă şi evenimente ale 
Revelaţiei, care punctează cu litere de aur harta descoperirilor dumnezeieşti. 


Revelația dumnezeiască — plină de „scări de la Betel” 

Revelația dumnezeiască poate fi contemplată ca fiind plină de „scări de la 
Betel” — de la Facere la Apocalipsă — care culminează cu Întruparea, Naşterea, 
Botezul, Schimbarea la Faţă, Răstignirea, Moartea şi Învierea, Înălţarea la cer, 
Şederea de-a dreapta Tatălui, Pogorârea Duhului Sfânt şi Parusia Domnului, 
Învierea morţilor şi Judecata de Apoi. Astfel, cuvintele dumnezeieştii Scripturi: 
„Apoi S-a arătat Domnul în capul scării şi i-a zis (lui lacob)” (Facere 28, 13) ne-ar 
putea vorbi despre: „Capul Scării” de pe Ararat; „Capul Scări” de la Mamvri; 
„Capul Scări” de la Betel; „Capul Scării” din rugul aprins din Sinai şi de pe 
Muntele Sinai; „Capul Scării” din gura peşterii de la Horeb; „Capul Scări” 
vedeniei serafimilor din Templu; „Capul Scării” descoperirii heruvimilor de la 
râul Chebar; „Capul Scării” revelației „Celui Vechi de Zile”; „Capul Scări” 

Bunei Vestiri; „Capul Scării” de la Betleem; „Capul Scării” de la Iordan; „Capul 
Scării” de pe Muntele Fericirilor; „Capul Scării” de pe Muntele Tabor; „Capul 
Scării” de pe Golgota; „Capul Scării” de la Înviere; „Capul Scării” de la 
Înălţare; „Capul Scări” de la Cincizecime; „Capul Scării” revelației din 
sinedriu; „Capul Scării” descoperirii de la poarta Damascului (sau poarta 
Damascului ca o altă „poartă a cerului” de la Betel - cf. Facere 28, 17), precum şi 
„Capul Scării” din Duminica Apocalipsei din Patmos. 


Icoane pe iconostasul Revelaţiei 

Dacă ar fi să zugrăvim prin cuvinte marile evenimente, praguri şi trepte 
ale Revelaţiei dumnezeieşti din Sfânta Scriptură a Vechiului şi a Noului 
Testament şi să le aşezăm ca pe nişte icoane sfințite pe iconostasul nevăzut al 
Bisericii care se ridică de la pământ la cer prin Duhul Sfânt, Cel ce s-a pogorât 
la Cincizecime, ar trebui să urmăm cursul şi albia râului vieţii din grădina 
Edenului până în cetatea Noului Ierusalim, astfel: facerea lumii şi a omului şi 
izgonirea din rai; jertfa lui Abel şi răpirea lui Enoh la cer; patriarhul Noe în 
corabie şi curcubeul legământului; Teofania de la Mamwri, jertfa de pe Moria şi 
scara de la Betel; rugul aprins din Sinai şi trecerea Mării Roşii; norul Duhului 
Sfânt şi stâlpul de foc din pustie; oaza de la Elim, apa din stâncă şi mana din cer; 
tablele Legii de pe Sinai, Chivotul Sfânt şi Cortul Sfânt; strugurele din Eşcol şi 
şarpele de aramă din pustie; moartea lui Moise şi trecerea minunată prin Iordan; 
înconjurarea lerihonului şi oprirea soarelui şi a lunii pe cer; dreptul lov pe 
grămada de gunoi şi cei patru prieteni ai săi; arătarea de la stejarul Ofra şi jertfa 
lui Manoe; moartea lui Samson, chemarea lui Samuel şi piatra de la Eben-Ezer; 
ungerea lui David, biruinţa asupra lui Goliat şi harfa Psalmilor; rugăciunea şi 
judecata lui Solomon; zidirea şi sfințirea Templului; sfântul Ilie la Cherit, pe 
Carmel şi la Horeb şi chemarea lui Elisei; despărțirea Iordanului şi carul de foc 
al sfântului Ilie; sfântul Elisei la Dotan, înconjurat de cai şi care de foc; vedenia 
serafimilor din Templu; descoperirea heruvimilor de la râul Chebar; cei trei 
tineri în cuptorul Babilonului şi proorocul în groapa cu lei; revelația „Celui 
Vechi de Zile”; proorocul Iona în pântecele chitului şi în Ninive; harfele atârnate 
în sălciile de pe malurile râurilor Babilonului; proorocul Avacum în turnul cel de 
veghe; ceasul tămâierii preotului Zaharia din Templu şi Buna Vestire din 
Nazaret; Naşterea din Betleem şi Întâmpinarea Domnului; Epifania de la Iordan, 
ispitirea din pustie şi Predica de pe Munte; Minunile şi Pildele Mântuitorului din 
Sfintele Evanghelii; Umblarea pe mare şi Schimbarea la Faţă de pe Tabor; 
Învierea lui Lazăr, Intrarea în Ierusalim şi Cina din Betania; Cina cea de Taină şi 
Rugăciunea din Ghetsimani; Răstignirea din Vinerea Patimilor şi Pogorârea de 
pe Cruce; Învierea Domnului, drumul şi Cina din Emaus; Duminica Tomii şi 
Arătarea de la Marea Tiberiadei; Înălţarea la cer şi Pogorârea Duhului Sfânt; 
revelaţia din sinedriu a sfântului arhidiacon Ștefan; Arătarea de pe drumul 
Damascului şi convertirea sfântului apostol Pavel; naufragiul din Insula Malta şi 
Revelația din Insula Patmos. 

Revelaţie şi Martiriu 

Anul comemorativ al Sfinților Mucenici Brâncoveni ne îmbie la o reflecţie 
teologică asupra raportului sau legăturii dintre Revelaţie şi Martiriu. Revelația 
este descoperirea dumnezeiască naturală şi supranaturală, iar Martiriul este 
mărturisirea acestei Revelaţii şi a lui Dumnezeu Revelatorul în lume, prin 
Hristos în Duhul Sfânt, chiar cu preţul vieţii. 

În istoria Revelaţiei biblice a Vechiului şi a Noului Testament, adeseori 
persoanele sfinte şi alese de Dumnezeu ca mesageri sau intermediari ai 
Revelaţiei au plătit şi au consfințit cu jertfa supremă a vieţii lor alegerea sfântă şi 
misiunea lor sacră, de la „sângele dreptului Abel” din cartea Facerii (4, 2-8; Luca 
11, 51) până la „Antipa, martorul meu cel credincios”, din epistola către îngerul 
Bisericii din Pergam din Apocalipsă (2, 13). Revelația jertfei bineprimite a lui 
Abel este plătită de acesta prin uciderea lui, din invidie, de către Cain, fratele 
său. Revelația scării cerului de la Betel stă la începutul pribegiei şi pătimirii 
patriarhului lacob în Mesopotamia, iar pătimirile dreptului Iosif din Egipt se 
împletesc cu tâlcuirea viselor din temniță şi ale lui faraon. Revelația 
dumnezeiască din rugul aprins din Sinai are loc la sfârşitul celor patruzeci de ani 
de pribegie şi pătimire a lui Moise în pustiul Madian. De asemenea, revelația 
Psalmilor lui David se împleteşte adeseori cu pătimirile şi prigonirile suferite de 
acesta, atât din pricina regelui Saul, cât şi din pricina fiului său răzvrătit, 
Abesalom. Revelaţiile din cartea lov sunt de nedezlipit de pătimirile marelui 
patriarh, de pe grămada de gunoi de la marginea cetăţii. Revelația divină din 
viaţa, activitatea şi minunile sfântului Ilie Tesviteanul este împreunată cu 
pătimirea sa de pe vremea regelui Ahab şi a soției acestuia, Izabela. Revelaţiile 
proorocului Isaia, adunate în cartea „Evanghelistului” Vechiului Testament, sunt 
pecetluite de tăierea lui cu fierăstrăul (Evrei 11, 37). Revelația „Celui Vechi de 
Zile” din cartea proorocului Daniel urmează imediat după aruncarea şi izbăvirea 
lui minunată din groapa cu lei (Daniel 6-7). 

Precum Zaharia, fiul lui Barachia, a pătimit pentru Dumnezeu, „fiind ucis 
între templu şi altar” (Luca 11, 51), la fel au fost ucişi, din porunca lui Irod, cei 
paisprezece mii de prunci nevinovaţi, între Betleem şi Ierusalim, după Naşterea 
Domnului. Sfântul apostol Iacob va plăti, prin tăierea capului cu sabia din 
porunca altui Irod (Fapte 12, 2), vrednicia şi alegerea de a fi martor al revelaţiei 
Schimbării la Faţă de pe Tabor, iar sfântul evanghelist loan va suferi exilul din 
Insula Patmos, unde se va învrednici însă de marea revelaţie a Apocalipsei (1,9). 
La fel aveau să pătimească pentru Hristos, la Roma, şi sfinţii apostoli Petru şi 
Pavel (sfântul Petru, martor al Schimbării la Faţă şi purtător de cuvânt al minunii 
Pogorârii Duhului Sfânt, va muri prin răstignirea cu capul în jos, iar sfântul 
Pavel, martor al minunii de pe drumul Damascului şi al răpirii la al treilea cer, 
va muri prin tăierea capului - Matei 17, 1; Fapte 2, 14; 9, 3-9; II Corinteni 12, 2-4). 

Relaţia dintre Revelaţie şi Martiriu este ilustrată cel mai bine teologic prin 
cazul sfântului arhidiacon şi întâiul mucenic Ştefan, care, la sfârşitul puternicei 
sale predici mărturisitoare din sinedriu vede cerurile deschise şi pe lisus cel 

Înviat şi Înălţat la ceruri, şezând întru slavă de-a dreapta lui Dumnezeu Tatăl 
(Fapte 7, 55-56). Mărturisirea sfântului Ştefan despre această revelaţie — sub 
lumina şi în harul căreia trăim duhovniceşte toţi creştinii — a grăbit mucenicia sa 
prin uciderea cu pietre de cei care „strigând cu glas mare, şi-au astupat urechile 
şi au năvălit asupra lui” (Fapte 7, 57). Strigătele celor din sinedriu n-au putut însă 
înăbuşi mărturisirea şi revelația sfântului Ştefan, iar astuparea urechilor de către 
aceştia a dus la deschiderea auzului mulțimilor de credincioşi în istoria Bisericii. 
Năvălirea lor cu ură asupra sfântului şi uciderea lui aveau să ducă curând la 
„năvălirea” unor întregi popoare spre Hristos, prin integrarea lor în aria Bisericii 
Lui. Martiriul sfântului Ștefan este pecetea revelaţiei lui din sinedriu. Deşi 
Revelația biblică s-a încheiat prin moartea celui din urmă apostol, mucenicia a 
continuat şi va continua, după cum consfinţeşte Sinaxarul şi calendarul Bisericii 
şi după cum mărturiseşte şi cartea Apocalipsei: „Şi când a deschis pecetea a 
cincea, am văzut sub jertfelnic sufletele celor înjunghiați pentru cuvântul lui 
Dumnezeu şi pentru mărturia pe care au dat-o. Şi strigau cu glas mare şi ziceau: 
Până când, Stăpâne sfinte şi adevărate, vei judeca şi nu vei răzbuna sângele 
nostru faţă de cei ce locuiesc pe pământ? Şi fiecăruia dintre ei 1 s-a dat câte un 
veşmânt alb şi li s-a spus să stea în tihnă, încă puţină vreme, până când vor 
împlini numărul şi cei împreună-slujitori cu ei şi cu fraţii lor, cei ce aveau să fie 
omorâţi ca şi ei” (Apocalipsă 6, 9-11) — între care şi sfinţii mucenici Brâncoveni. 

Revelația este curcubeul Martiriului, iar Martiriul este cununa şi pecetea 
Revelaţiei. 


Revelaţie şi dogmă 

Revelația dumnezeiască este „muntele cel minunat”, iar dogmele sunt 
vârfurile muntelui. Revelația precede dogma, iar dogmele sunt esenţa şi sinteza 
Revelaţiei. Revelația este temelia, rădăcina şi fundamentul dogmelor, iar 
dogmele sunt rodul şi expresia Revelaţiei, prelungirea, concentrarea şi 
cristalizarea acesteia. După ce Duhul Sfânt a inspirat Revelația dumnezeiască, 
prin patriarhi, profeţi, apostoli şi evanghelişti, o toarnă şi o revarsă în potirele de 
aur ale dogmelor de pe Sfânta Masă a Teologiei prin Sfinţii Părinţi pe care-i 
asistă în teologhisire, spre cuminecarea, păstrarea, apărarea şi mărturisirea 
credinţei ortodoxe adevărate. 

Revelația este scara cerului de la Betel, iar dogmele sunt piatra de hotar de 
la Eben-Ezer. Revelația este pânza freatică a Sfintelor Scripturi, iar dogmele 
sunt cele douăsprezece izvoare ale oazei de la Elim şi fântâna samarinencii. 
Revelația este stânca de la Horeb sau Rafidim, iar dogmele sunt apa cea vie 
izvorâtă din această stâncă. Revelația cuprinde toate minunile de la trecerea 
Mării Roşii de către Moise până la despărțirea Iordanului de către Iosua, iar 
dogmele sunt tablele Legii primite pe Muntele Sinai. Revelația este „Sfânta” 
Vechiului Testament şi „Sfânta Sfintelor” Noului Testament, iar dogmele sunt 
chivotul lui Hristos din „Sfânta Sfintelor”. Revelația este chivotul sfânt, iar 
dogmele sunt tablele Legii, vasul de aur cu mană cerească şi toiagul cel înflorit 

al lui Aaron. Dogmele sunt heruvimii de aur de deasupra, care străjuiesc 
chivotul Revelaţiei dumnezeieșşti. Revelația este masa, iar dogmele sunt pâinile 
punerii-înainte, din care s-a hrănit David şi cei ce erau împreună cu el. Revelația 
este strugurele din Eşcol, iar dogmele sunt vinul de Împărtăşanie. Revelația este 
Iordanul care s-a oprit la trecerea minunată a lui Israel spre Canaan, iar dogmele 
sunt cele douăsprezece pietre luate din Iordan, ca un semn de aducere aminte. 
Revelația este mulţimea spicelor adunate de Rut de pe urma secerătorilor din 
țarina lui Booz (preînchipuirea lui Hristos), iar dogmele sunt măsura de 
„aproape o efă de orz” (Rut 2, 17) bătută din spicele adunate prin teologhisire. 
Revelația este carul de foc al sfântului Ilie, iar dogmele sunt caii de foc de la 
înălţarea profetului la cer. Revelația este contemplarea lui Dumnezeu şezând pe 
tron înalt, de care s-a învrednicit proorocul Isaia, iar dogmele sunt cele şase aripi 
ale serafimilor din Templu, cu care-şi acopereau feţele şi picioarele şi cu care 
zburau. Revelația este carul heruvimilor de la râul Chebar, iar dogmele sunt 
roţile de foc pline de ochi ai acestui car revelațional. 

Revelația este porumbelul Duhului Sfânt de la Iordan, iar dogmele sunt 
ramura verde de măslin a porumbelului lui Noe. Revelația este Predica de pe 
Munte, iar dogmele sunt cele nouă Fericiri. Revelația sunt holdele de grâu prin 
care a trecut lisus binecuvântând, iar dogmele sunt pâinea sfântă de 
Împărtăşanie. Revelația este prezenţa Mântuitorului la Nunta din Cana Galileii, 
iar dogmele sunt cele şase vase de piatră puse pentru curățirea iudeilor şi 
umplute cu apă la porunca Domnului, pentru a o preface în vin euharistic. 
Revelația este Schimbarea la Faţă a Mântuitorului lisus Hristos, iar dogmele 
sunt norul Duhului Sfânt de pe Tabor şi glasul Tatălui din cer. Revelația este 
Cina din Betania, iar dogmele sunt vasul de alabastru cu mir de nard de mare 
preţ al Mariei din Betania, preînchipuire a Bisericii lui Hristos, care a teologhisit 
şi dogmatizat Revelația prin Sfinţii Părinţi. Revelația este Cina cea de Taină, iar 
dogmele sunt pâinea şi vinul de la Cină. Revelația este lisus Hristos cel Răstignit 
pe Crucea Golgotei, iar dogmele sunt apa şi sângele izvorâte din coasta 
Mântuitorului străpunsă de sulița sutaşului. Revelația este Învierea Domnului 
cea de a treia zi, iar dogmele sunt „giulgiurile, rămase singure zăcând” (Ioan 20, 
5) în mormântul Domnului. Revelația este drumul spre Emaus, iar dogmele sunt 
Cina din Emaus. Revelația este Arătarea lui lisus Hristos cel Înviat, dimineaţa pe 
țărmul Tiberiadei, iar dogmele sunt cei 153 de peşti mari din mreaja sfinţilor 
apostoli şi din corabia Bisericii Sfinților Părinţi, care au teologhisit şi dogmatizat 
la Sinoadele Ecumenice. Revelația este lisus Hristos cel Înviat, descoperit 
înaintea lui Saul din Tars pe drumul Damascului, iar dogmele sunt Epistolele 
sfântului apostol Pavel. Revelația este lisus Hristos cel Înviat, descoperit 
înaintea sfântului apostol şi evanghelist loan în Insula Patmos, iar dogmele sunt 
cele şapte sfeşnice de aur, simbol al celor şapte Sinoade Ecumenice în mijlocul 
cărora se descoperă Fiul lui Dumnezeu şi Fiul Omului. Revelația este Liturghia 
cerească din Apocalipsă (Apocalipsă 4), iar dogmele sunt cununile de aur ale celor 
douăzeci şi patru de bătrâni îmbrăcaţi în veşminte albe, aruncate înaintea 

Tronului dumnezeirii, dar şi cele şapte trâmbiţe ale celor şapte îngeri. Revelația 
este lumina dumnezeiască, ca o piatră de iaspis a cetății sfinte a Noului 
Ierusalim, iar dogmele Bisericii sunt cele douăsprezece temelii şi cele 
douăsprezece porţi, ca douăsprezece mărgăritare ale cetăţii celei sfinte, străjuite 
şi păzite de cei doisprezece îngeri — profetici, apostolici şi patristici. 

Revelația este râul vieţii care izvorăşte din Tronul lui Dumnezeu şi al 
Mielului, iar dogmele sunt roadele pomului vieţii care rodeşte de douăsprezece 
ori pe an. 


Revelaţie şi cunoaştere 

Revelația dumnezeiască este izvorul cunoaşterii omeneşti. Revelația 
precede şi determină cunoaşterea, iar cunoaşterea este o consecinţă a Revelaţiei. 
Revelația este de la Dumnezeu, iar cunoaşterea este prin harul lui Dumnezeu şi 
prin credinţa omului, luminată şi întărită de har. Omul este destinatarul 
Revelaţiei, iar cunoaşterea lui Dumnezeu este scopul Revelaţiei dumnezeieşti 
naturale şi supranaturale. Revelația este universală, adică pentru toţi, din toate 
timpurile şi din toate locurile, iar cunoaşterea este personală, particulară sau 
individuală. Revelația este precum lumina soarelui, pentru toţi şi pretutindenea, 
iar cunoaşterea este precum lumina ochilor. Revelația depinde de Dumnezeu şi 
numai de EI, iar cunoaşterea depinde de om, de credinţa lui prin care acceptă şi 
primeşte Revelația, de alegerea de sus şi de efortul său ajutat de harul 
dumnezeiesc, prin sinergism. 

Există o cunoaştere prin Revelația directă (patriarhii, profeţii şi sfinţii 
apostoli), dar există şi o cunoaştere prin Revelația indirectă (generaţiile de 
credincioşi de peste veacuri, până astăzi, care n-au fost şi nu sunt martori direcți 
la Revelația dumnezeiască). Patriarhul Avraam a cunoscut revelația jertfei lui 
Abel şi revelaţia curcubeului legământului, prin tradiția de până la el, iar 
revelația 'Teofaniei de la stejarul Mamvri a cunoscut-o în mod direct. Patriarhul 
Avraam n-a cunoscut însă revelația de la Betel, de după el, nici cea de pe 
Muntele Sinai, Carmel, Tabor, Golgota, Muntele Măslinilor sau Cincizecime. La 
fel şi Iacob, Moise, David sau sfântul Ilie. Moise a cunoscut revelaţia din Sinai 
şi de pe Sinai în mod direct, dar Moise n-a cunoscut revelaţia Psalmilor, după 
cum nici David n-a cunoscut în mod direct revelaţia din Sinai, de dinainte de el, 
şi nici cea de pe Carmel sau din gura peşterii de la Horeb, de după el. 

La Pogorârea Duhului Sfânt sau la Rusalii sfinții apostoli au cunoscut 
revelația doar până la ei, până în acea zi şi-n acel ceas, dar n-au cunoscut 
revelaţia sfântului Ştefan din sinedriu, de mai apoi, sau revelația sfântului 
apostol Pavel primită pe drumul Damascului; după cum nici sfântul Pavel n-a 
cunoscut direct revelația de pe Tabor (ca şi ceilalți apostoli, în afară de Petru, 
Iacob şi loan) şi nici cea de pe drumul spre Emaus. Toţi sfinții apostoli au trecut 
la Domnul fără să fi cunoscut revelaţia sfântului apostol şi evanghelist loan — 
confratele lor din Galileea, de pe Tabor, de la Cina cea de Taină şi de la 
Răstignire, Înviere, Înălţare şi Cincizecime — primită de acesta în Insula Patmos, 

dar sfântul apostol şi evanghelist loan le-a cunoscut pe toate cele de dinaintea 
lui. De aceea prin el s-a închis uşa Revelaţiei, a Sfintei Scripturi şi a 
Apocalipsei, totul continuându-se, păstrându-se,  propovăduindu-se şi 
mărturisindu-se prin Sfânta Tradiţie a Bisericii, prin Sfinţi Părinţi luminaţi şi 
călăuziţi de Duhul Sfânt „spre tot adevărul” (Ioan 16, 13) dogmelor ortodoxe 
formulate la Sinoadele Ecumenice. Sfântul prooroc Daniel a cunoscut revelaţia 
sfântului prooroc Ilie, dar proorocul Ilona n-a cunoscut în timpul vieţii sale 
revelaţia sfântului prooroc Daniel, de după el. Sfântul prooroc Daniel nu s-a 
amestecat în „parohia” lui lona din Ninive şi nici lona nu s-a implicat în 
„parohia” sfântului prooroc Daniel din Babilon! 

Deşi nu ne-am învrednicit şi nici nu ne puteam învrednici de Revelația 
directă, precum patriarhii, profeţii, sfinţii apostoli şi evangheliști, martori ai 
Mântuitorului Hristos şi scriitori prin inspiraţie ale cuvintelor Lui dumnezeieşti, 
ale minunilor şi Pildelor Sale neîntrecute, totuşi, noi, creştinii căldicei de astăzi 
şi lucrători din ceasul al unsprezecelea, am putea avea, cu smerenie, avantajul şi 
harul primirii prin credinţă — nu prin vedere — a întregii Revelaţii dumnezeieşti, 
de la Facere la Apocalipsă şi a întregii Tradiţii apostolice, patristice şi dinamice 
a Bisericii lui Hristos, prin Duhul Sfânt. Patrimoniul teologic, comoara 
duhovnicească, tezaurul spiritual şi mărgăritarele de mare preţ ale Vechiului şi 
ale Noului Testament, ale Sfinților Părinţi de limbă greacă, latină şi siriacă, ca şi 
experienţa duhovnicească, filocalică, isihastă şi neoisihastă a tuturor Bisericilor 
şi popoarelor ortodoxe surori ar trebui să constituie pentru creştinii ortodocşi din 
vremea noastră un motiv de recunoştinţă, un act de mulţumire, o rugăciune în 
smerenie, o înflăcărare întru iubire şi o îmbogăţire întru cunoştinţa de Dumnezeu 
(Luca 12, 21), pentru minte luminată, inimă curată, suflet bun şi mântuire mult 
aşteptată. 


Revelaţie şi istorie 

Încercând a merge cu bucurie, atenţie şi smerenie pe drumul spre Emaus 
al Teologiei istoriei suntem mai întâi întâmpinați şi călăuziţi de Revelaţie, care-i 
vorbeşte istoriei pe cale, aprinzându-i inima prin rațiunile timpului sau rațiunile 
istoriei (cf. Sf. Maxim Mărturisitorul). Revelația ca descoperire dumnezeiască 
desăvârşită şi istoria ca descoperire omenească, cu toate imperfecţiunile ei pe 
durata timpului, se întâlnesc în Revelația şi istoria biblică a Vechiului şi a 
Noului Testament. Istoria biblică este, prin definiție şi excelenţă, Revelaţie. 
Revelația dumnezeiască este picurată, revărsată şi desăvârşită în istoria biblică, 
iar istoria biblică, la rândul ei, este „enipostaziată”, asumată şi centrată în 
Revelaţie. De aceea, vorbind despre Revelaţie şi Istorie, putem vorbi şi despre 
Revelaţie în Istorie. Istoria este cadrul temporal al Revelaţiei supratemporale şi 
solul în care cade ploaia de har şi de lumină a Revelaţiei. Adeseori istoria este 
cununa de spini însângerată, iar Revelația este cununa de slavă transfigurată, 
întru aureolă şi nimb. Istoria se desfăşoară sub cerul Revelaţiei şi ar trebui să 
urmeze linia directoare a Revelaţiei. Istoria se cuvine să fie conformă cu 

Revelația, pentru că Revelația va judeca Istoria. În virtutea libertăţii omului însă 
istoria nu se desfăşoară întotdeauna conform Revelaţiei. Aşa se explică faptele 
negative şi umbrele din istorie. Istoria Bisericii însă, care nu se identifică cu 
istoria lumii, este umbra trecerii luminoase a lui lisus pe pământ. 

Teologia istoriei înseamnă prinderea şi atârnarea candelabrului istoriei de 
cupola Teologiei în catedrala existenţei. Teologia este cea care aprinde şi 
luminează înțelesurile profunde ale evenimentelor din candelabrul istoriei. 
Sensul teologiei istoriei constă în identificarea, contemplarea şi teologhisirea 
minţii omului luminată de harul Duhului Sfânt asupra gândurilor tainice şi a 
intențiilor divine ascunse şi revelate deopotrivă în evenimentele istorice, biblice 
şi umane, ca rațiuni ale istoriei sau raţiuni ale timpului. Luând, spre exemplu, 
trecerea minunată a Mării Roşii ca fapt istoric relatat de Moise în Exod, 
contemplăm despărțirea şi trecerea Mării Roşii şi ca revelaţie sau dezvăluire a 
puterii celei negrăite a lui Dumnezeu. Revelația dumnezeiască se dezvăluie în 
faptul istoric biblic al trecerii Mării Roşii, iar trecerea Mării Roşii ca fapt istoric 
este asumată şi „enipostaziată” în Revelaţie. 

Revelația dumnezeiască este asemenea corabiei lui Noe, iar istoria este 
precum valurile potopului de fapte, întâmplări şi evenimente peste care pluteşte 
corabia Revelaţiei. Revelația este curcubeul preafrumos al legământului lui 
Dumnezeu cu Noe după potop, iar istoria este jertfa de parastas adusă de Noe 
pentru toţi cei înecaţi în ape. Istoria este stejarul Mamwri al lui Avraam, iar 
Revelația este arătarea Preasfintei Treimi la acest stejar. Istoria este piatra de la 
Betel aşezată de Iacov sub capul său, iar Revelația este scara cerului. Istoria 
Vechiului şi a Noului Testament poate fi preînchipuită de cele două table de 
piatră ale Legii, cioplite de Moise după sfărâmarea celor dintâi, iar Revelația 
înseamnă poruncile scrise de Degetul lui Dumnezeu pe aceste table de pe Sinai. 
Istoria este chivotul din lemn de salcâm poleit cu aur, făcut de Moise şi meşterii 
săi, iar Revelația este mana cerească din acest chivot, pogorâtă din cer, 
prefigurare a Sfintei Euharistii, precum şi poruncile de pe tablele Legii şi toiagul 
înflorit al lui Aaron din acelaşi sfânt chivot. Istoria este toiagul de migdal al lui 
Aaron, iar Revelația este minunea înfloririi acestui toiag. Istoria este precum 
trâmbiţele de la Ierihon, iar Revelația este precum dărâmarea zidurilor 
lerihonului în urma înconjurării de şapte zile în sunetul şi cântarea acestor 
trâmbiţe. Istoria este harfa lui David, chiar şi atunci când Saul îşi aruncă sulița 
asupra ei, iar Revelația o constituie Psalmii împăratului, proorocului şi 
psalmistului. Istoria este zidirea Templului lui Solomon din Ierusalim, iar 
Revelația este focul sfânt pogorât din cer la sfârşitul rugăciunii lui Solomon de 
sfințire a Templului. Istoria este precum zidirea de către sfântul prooroc Ilie 
Tesviteanul a altarului de douăsprezece pietre de pe Carmel, iar Revelația este 
precum focul dumnezeiesc pogorât din cer peste jertfa marelui profet, în vremea 
de rătăcire de la adevărata credinţă a lui Israel. Istoria este Templul din 
Ierusalim, iar Revelația este vedenia serafimilor din acest Templu, de care s-a 
învrednicit Isaia proorocul. Istoria este exilul babilonian şi atârnarea harfelor în 

sălcii, iar Revelația este carul heruvimilor de la Chebar. Istoria este câmpul plin 
cu oase omeneşti — la propriu şi la figurat — din viziunea proorocului lezechiel, 
iar Revelația este învierea acestora, ca prefigurare a Învierii de Apoi. Istoria este 
aprinderea cuptorului Babilonului cu flacăra vâlvâitoare de patruzeci şi nouă de 
Coţi (Cânt. celor trei tineri 1, 23-26), iar Revelația este pogorârea îngerului lui 
Dumnezeu cu rouă din cer şi stingerea acestui foc. Istoria este groapa cu lei a 
vremurilor şi aruncarea „bărbatului doririlor” în ea, iar Revelația este închiderea 
gurilor leilor de către îngerul Domnului şi răpirea proorocului Avacum cu coşul 
cu merinde din Ierusalim în Babilon, ca să-l hrănească pe proorocul Daniel, cel 
ce n-a devenit hrană leilor (aşa cum va fi sfântul Ignatie Teoforul mai târziu, la 
Roma). Istoria este precum curgerea râurilor Tigru, Eufrat şi Ulai din cartea 
proorocului Daniel, iar Revelația este descoperirea „Celui Vechi de Zile” şezând 
pe tron (Daniel 7, 9) şi prevestirea celei de-A Doua Veniri a lui Hristos pe norii 
cerului (Daniel 7, 13) — cu sute de ani mai înainte de „plinirea vremii” (Galateni 4, 
4) celei dintâi veniri. Istoria este corabia cu care a fugit proorocul Ilona şi chitul 
care l-a înghiţit în pântece vreme de trei zile şi trei nopţi, iar Revelația este 
cutremurătoarea predică şi propovăduire a proorocului din Ninive. Istoria este 
turnul de veghe a lui Avacum, iar Revelația este vedenia Învierii Domnului din 
cartea acestui profet. 

Trecând înspre hotarele Noului Testament, identificăm storia în 
recensământul poruncit de Octavian Augustus, iar Revelația o identificăm în 
Naşterea Domnului. Istoria este cununa păstorilor din colindele românilor, iar 
Revelația este steaua magilor şi cântarea îngerilor de la Betleem. Istoria sfântă 
este Botezul Domnului în Iordan, de către loan, iar Revelația este Epifania de la 
Iordan, cu glasul Tatălui, Botezul Fiului şi arătarea Duhului Sfânt sub chip de 
porumbel. Istoria este umblarea lui lisus cu ucenicii Săi prin holdele de grâu ale 
creaţiei, iar Revelația este înmulțirea pâinilor şi a peştilor în pustie şi săturarea 
celor nouă mii de bărbaţi în afară de femei şi de copii. Istoria este nunta din 
Cana Galileii, iar Revelația este minunea preschimbării apei în vin de la această 
nuntă. Istoria este fântâna biblică a lui Iacov, iar Revelația este adăparea femeii 
samarinence cu apa cea vie şi descoperirea de către Hristos ca Mesia, înaintea 
acesteia. Istoria este precum cele cinci pridvoare pline de „orbi, şchiopi, uscați” 
de la Vitezda şi tulburarea şi învolburarea apelor acesteia, iar Revelația este 
vindecarea de către Hristos a tuturor slăbănogilor duhovniceşti ai lumii „de 
treizeci şi opt de ani”. Istoria este urcarea pe Tabor, iar Revelația este 
Schimbarea la Faţă. Istoria este darea pietrii la o parte de pe mormântul lui 
Lazăr, iar Revelația este învierea din morţi a prietenului Domnului după patru 
zile. Istoria este aşternerea hainelor pe cale, tăierea ramurilor de copaci şi finici 
şi cântarea „Osana! Osana!”, iar Revelația este intrarea smerită în Ierusalim pe 
mânzul asinei. Istoria este judecata nedreaptă a arhiereilor Ana şi Caiafa, dar şi a 
lui Pilat şi Irod, mai marii vremurilor, iar Revelația este răstignirea Iubirii pe 
Crucea Golgotei şi ascunderea luminii în vremea celor trei ceasuri de întuneric. 
Istoria este cutremurul de la Răstignire şi Înviere, plânsul femeilor mironosiţe de 

sub Cruce şi de la mormânt, iar Revelația este Învierea Domnului cea de a treia 
zi. Istoria creştină este drumul Bisericii spre Emaus, iar Revelația este Cina şi 
arătarea din Emaus. Istoria este suirea pe Muntele Măslinilor, iar Revelația este 
Înălțarea la cer. Istoria este nedepărtarea de Ierusalim, iar Revelația este 
Pogorârea Duhului Sfânt sub chip de limbi de foc. Istoria este mergerea sfinţilor 
apostoli Petru şi loan la rugăciunea de la ceasul al nouălea de la Templu, iar 
Revelația este vindecarea slăbănogului de patruzeci de ani de la Poarta cea 
Frumoasă a Templului şi convertirea şi botezarea a încă două mii de creştini, 
după cei trei mii din ziua Cincizecimii. 

Revelația este vederea de către sfântul arhidiacon Ștefan, a lui Iisus 
Hristos cel Înviat şezând de-a dreapta Tatălui, iar istoria este grămada de pietre 
cu care a fost ucis întâiul mucenic. Istoria este drumul Damascului parcurs de 
Saul din Tars ca să lege pe creştinii din capitala Siriei, iar Revelația este arătarea 
Mântuitorului Hristos întru slavă cerească şi lumină dumnezeiască la poarta 
Damascului. Istoria este retragerea celui botezat de Anania din Damasc vreme 
de trei ani în Arabia, iar Revelația este răpirea apostolului neamurilor la al 
treilea cer. Istoria este exilul sfântului apostol şi evanghelist loan în Insula 
Patmos, iar Revelația este primirea tablelor descoperirilor dumnezeieşti din 
cartea scrisă pe Sinaiul şi Taborul Apocalipsei. 

Covorul istoriei se întinde începând de la Facere până la picioarele 
Tronului Judecăţii de Apoi, când Revelația va împărţi istoria între oi şi capre 
(între istoria cea de-a dreapta şi istoria cea de-a stânga Dreptului Judecător) şi o 
va judeca pe aceasta, osândind-o pe cea de-a stânga în focul iadului, dar 
transfigurând-o şi îndumnezeind-o pe cea de-a dreapta întru Împărăţia cea 
pregătită de la întemeierea lumii. Revelația seamănă în țarina istoriei seminţele 
raţiunilor divine devenite rațiuni ale timpului, iar pentru că „secerişul este mult 
şi lucrătorii sunt puţini” vom ruga pe Domnul secerişului să ne trimită secera lui 
Rut de pe urma secerătorilor, dar şi plugurile lui Elisei de pe urma celor 
douăsprezece perechi de boi din ziua chemării la ucenicie şi a aruncării mantiei 
Revelaţiei peste plugarul istoriei, chemând în ajutor şi pe secerătorii sfântului 
prooroc Avacum din țarina de lângă Ierusalim, rămaşi flămânzi şi postitori, dar 
rugători şi răbdători în ziua răpirii stăpânului lor cu coşul cu merinde la celălalt 
prooroc din groapa cu lei din Babilon, zicându-i şi zicându-ne: „Daniele, 
Daniele, ia mâncarea pe care ţi-a trimis-o ţie Dumnezeu!” — adică teologhisire 
asupra relaţiei dintre Revelaţie şi istorie, respectiv dintre rațiunile divine şi 
raţiunile timpului, devenite raţiuni ale istoriei. Mergând împreună, precum Luca 
şi Cleopa pe drumul spre Emaus, Revelația şi Istoria vor sta de-a pururi cu 
Hristos cel Înviat la Cina cea de Taină eshatologică din Emaus. Prin urmare, 
Revelația şi Istoria se întâlnesc în Hristos. 

Dacă Revelația este asemenea curcubeului luminos de după ploaie, atunci 
Istoria este asemenea albiei unui râu plin de meandre şi aluviuni ce se vor 
limpezi doar în ziua Parusiei Domnului, Învierii din morţi şi a Judecăţii de 
Apoi... Eshatologia, ca ultim capitol al Revelaţiei, aşteaptă Istoria la Judecată! 

Revelația ca un drum spre Emaus 

„+... Le-a tâlcuit lor din toate Scripturile cele despre EI” (Luca 24, 27). 

Încercând a extinde tainicul drum spre Emaus din seara Învierii — pe care 
Mântuitorul nostru lisus Hristos cel Înviat a mers şi i-a însoţit real, dar 
necunoscut, pe sfinții Săi ucenici şi apostoli, Luca şi Cleopa, călăuzindu-i prin 
Scripturi şi aprinzându-le inima (Luca 24, 32) pentru a-i pregăti prin vorbiri şi 
tâlcuiri pentru marea Arătare şi Revelaţie de la Cina din Emaus -— la 
dimensiunile teologice şi mistice dintre Alfa Facerii şi Omega Apocalipsei, ca 
pietre de hotar ale Revelaţiei dumnezeieşti supranaturale, nu putem decât să 
contemplăm cu uimire duhovnicească şi cu bucurie negrăită cele şaizeci de 
stadii ale acestei Revelaţii, începând de la Ierusalimul Edenului până în Emausul 
Parusiei Domnului. Drumul spre Emaus al Revelaţiei nu coboară niciodată de la 
Ierusalim spre lerihon, ci urcă neîncetat cu corabia lui Noe pe Ararat, cu 
Avraam şi cu Isaac pe Moria, cu Moise pe Sinai, cu sfântul Ilie pe Carmel şi la 
Horeb, cu Mântuitorul pe Muntele Fericirilor, pe Tabor, Golgota şi Muntele 
Măslinilor. Drumul spre Emaus al Revelaţiei îşi asumă şi recapitulează în sine 
drumul lui Avraam din Urul Caldeii în Haran şi Canaan, drumul lui Iacob în 
Mesopotamia, drumul lui Iosif în Egipt, drumul lui Moise în Madian, drumurile 
evreilor prin pustiul Sinai, drumul iudeilor spre malurile râurilor Babilonului, 
drumul lui Ilona spre Ninive şi prin Ninive, drumul lui Ezdra şi Neemia la 
întoarcerea din robie, drumul magilor de la răsărit, drumurile Mântuitorului prin 
Iudeea, Samaria şi Galileea, paşii Săi printre semănături, drumul Crucii din 
Vinerea Patimilor şi alergările la mormânt din dimineaţa Învierii, precum şi 
drumul Damascului sfântului apostol Pavel şi toate drumurile călătoriilor sale 
misionare, pe uscat şi pe apă, pentru ca toate acestea să poposească şi să se 
odihnească în revelaţia sfântului apostol şi evanghelist loan din Insula Patmos. 
Drumul spre Emaus al Revelaţiei este străjuit de stejarul Mamviri al lui Avraam 
şi de dudul lui Zaheu din Ierihon, de finicii de la Elim şi de măslinii din grădina 
Ghetsimani, de stejarul de la Ofra al lui Ghedeon şi de copacii dumbrăvilor lui 
David de pe vârful cărora s-a auzit foşnetul paşilor Domnului. Drumul spre 
Emaus al Revelaţiei este însemnat şi hotărnicit de piatra scării cerului de la 
Betel, de piatra lui Samuel de la Eben-Ezer, de piatra dată la o parte de pe 
mormântul lui Lazăr şi de piatra de la mormântul Mântuitorului. Drumul spre 
Emaus al Revelaţiei este adumbrit de norul de pe Sinai, Tabor şi Muntele 
Măslinilor, dar şi luminat de curcubeul legământului, de rugul aprins şi de 
stâlpul cel de foc şi transfigurat de limbile de foc ale Rusaliilor. Drumul spre 
Emaus al Revelaţiei este străbătut de carul heruvimilor de la Chebar, de carul de 
foc al sfântului Ilie de dincolo de Iordan şi de carul famenului reginei Candachia 
a Etiopiei din Faptele Apostolilor. Drumul spre Emaus al Revelaţiei trece printre 
semănăturile creației şi tainele inspiraţiei biblice. Drumul spre Emaus al 
Revelaţiei este scăldat de lumina „Soarelui dreptăţii” şi arătat de Steaua Naşterii 
Domnului, dar şi de porumbelul Duhului Sfânt de la Iordan. Drumul spre Emaus 
al Revelaţiei este scăldat, de asemenea, de apa râului vieţii „limpede cum e 

cristalul”, care izvorăşte din tronul lui Dumnezeu şi al Mielului (Apocalipsă 22, 1), 
dar și adăpat din apa care izvorăşte din stânca de la Rafidim şi din apa cea vie a 
cuvântului şi harului lui Dumnezeu de la fântâna lui Iacob, devenită a 
samarinencii. Drumul spre Emaus al Revelaţiei este stropit de lacrimile 
pocăinţei lui David, ale ninivitenilor, ale femeii păcătoase şi ale lui Petru de 
după lepădare. Drumul spre Emaus al Revelaţiei trece prin Cortul Sfânt şi prin 
Templul Sfânt; prin cuptorul aprins şi prin groapa cu lei din Babilon; prin coliba 
proorocului lona de la răsărit de Ninive şi prin cele trei colibe de pe Tabor; pe 
lângă grămada de gunoi a lui lov şi pe lângă cel căzut între tâlhari; prin Nazaret, 
Betleem şi Betania; prin Areopagul din Atena; prin Insula Malta şi Insula 
Patmos. Drumul spre Emaus al Revelaţiei este cântat de harfele atârnate în sălcii 
(Psalm 136, 2) şi apărat de cei doi heruvimi cu sabie de foc vâlvâitoare (Facere 3, 
24). Toţi cei ce merg pe acest drum sunt ocrotiți de îngerii cu care de foc, 
descoperiți ucenicului sfântului Elisei în cetatea Dotan (IV Regi 6, 17). 

Pe drumul spre Emaus al Revelaţiei se întrupează, se botează, 
propovăduieşte şi săvârşeşte minuni Fiul lui Dumnezeu şi Mântuitorul lumii, 
Domnul nostru lisus Hristos. Drumul spre Emaus al Revelaţiei este precum 
drumul Intrării în Ierusalim a Mântuitorului în Duminica Floriilor. Pe acest drum 
spre Emaus al Revelaţiei şi-au aşternut hainele pe cale şi protopărinţii, strămoşii, 
patriarhii, drepții, regii, proorocii, sfinții apostoli şi sfinții evanghelişti. Pe acest 
drum spre Emaus al Revelaţiei este aşternută haina lui losif cea stropită cu sânge 
de către fraţii săi, mantia sfântului Ilie lăsată lui Elisei, cămaşa cea necusută de 
mână a Mântuitorului şi felonul sfântului apostol Pavel, lăsat în Troada la Carp 
(II Timotei 4, 13). Pe acest drum spre Emaus al Revelaţiei îi vedem mergând pe 
vameşul smerit după ieşirea din Templu şi pe fecioarele înțelepte cu candelele 
aprinse, dar vedem şi mulţimea cea fără de număr a celor mântuiţi, îmbrăcaţi în 
veşminte albe şi cu ramuri de finic în mâini (Apocalipsă 7, 9). 

Pe drumul spre Emaus al Revelaţiei, Moise îşi scrie cărţile, losua opreşte 
soarele şi luna pe cer, David îşi cântă Psalmii, Solomon îşi alcătuieşte Pildele, 
iar serafimii din vedenia sfântului prooroc Isaia îşi cântă Trisaghionul biblic. Pe 
drumul spre Emaus al Revelaţiei, proorocul Daniel contemplă pe „Cel Vechi de 
Zile” şezând pe tron (Daniel 7, 9); lona se roagă din pântecele chitului, iar 
proorocul Avacum se suie în turnul cel de veghe al contemplaţiei şi teologhisirii 
(Avacum 2, 1). Pe drumul spre Emaus al Revelaţiei Petru, Iacob şi loan contemplă 
lumina cea necreată a Schimbării la Faţă de pe Muntele Taborului; sfântul 
apostol Toma rosteşte cuvintele: „Domnul meu şi Dumnezeul meu!” (Ioan 20, 
28); sfântul arhidiacon Ştefan contemplă pe Hristos cel Înviat şezând de-a 
dreapta Tatălui (Fapte 7, 55-56), iar sfântul apostol Pavel se întâlneşte cu 
Mântuitorul Hristos pe drumul Damascului, fiind răpit apoi la al treilea cer (Fapte 
9, 3-6; II Corinteni 12, 2). Pe drumul spre Emaus al Revelaţiei ne întâmpină îngerii 
patriarhului lacob la Mahanaim, ne călăuzeşte stâlpul de foc din pustie, ne 
trezeşte îngerul de la Beer-Şeba cu ulciorul cu apă al sfântului Ilie, iar David ne 

iese în cale cu pâinile punerii înainte de la Cortul Sfânt, înmulțite de Mântuitorul 
şi împărțite de două ori mulțimilor în pustie. 

Drumul spre Emaus al Revelaţiei pare însă a fi exprimat şi concentrat cel 
mai bine în umblarea lui Enoh cu Dumnezeu, vreme de două sute de ani, mai 
înainte de a fi răpit la cer, la vârsta de trei sute şaizeci şi cinci de ani (Facere 5, 21- 
23). Drumul spre Emaus al lui Enoh, străbunicul lui Noe, a durat două sute de 
ani şi necunoscute pentru totdeauna ne vor rămâne cele şaizeci de stadii 
duhovniceşti, tainice şi mistice ale acestui drum, unic în istoria Revelaţiei 
biblice, pildă pentru viaţa creştină. De aceea, drumul spre Emaus al Revelaţiei se 
exprimă în viaţa şi istoria Bisericii şi se strămută, se împlineşte şi se actualizează 
în viaţa fiecărui creştin în parte, prin credinţă şi rugăciune, Spovedanie şi 
Împărtăşanie, frecventarea Bisericii şi participarea la Sfânta Liturghie, prin 
iubire şi smerenie, prin citirea Sfintelor Scripturi şi a Sfinţilor Părinți şi prin 
fapte bune şi milostenie. De aceea, rugăciunea unică a ucenicilor de la Emaus: 
„Doamne, rămâi cu noi, căci este spre seară şi ziua aproape a trecut!” (Luca 24, 
29) ar fi putut fi rostită mai întâi de către dreptul Abel în timpul jertfei sale 
bineprimite; de către toţi patriarhii la un loc şi de către fiecare în parte, prin 
Iacob, în noaptea luptei sale cu îngerul; de către Moise la Marea Roşie şi 
adeseori în pustiu; de către David în prigoniri şi războaie; de către cei trei tineri 
înainte de a fi aruncaţi în cuptor, de proorocul Daniel pe marginea gropii leilor şi 
de proorocul lona mai înainte de a fi aruncat în mare; de către sfântul loan 
Botezătorul mai înainte de tăierea capului, de către cei trei sfinți apostoli pe 
Tabor şi de către sfântul apostol şi evanghelist loan, cu capul plecat pe pieptul 
Mântuitorului lisus Hristos la Cina cea de Taină; de către Maica Domnului şi 
sfintele femei mironosiţe plângând sub Crucea Golgotei şi de către sfântul 
arhidiacon Ştefan mai înainte de uciderea cu pietre; de către sfântul apostol 
Iacob mai înainte de a fi ucis cu sabia; de către sfântul apostol Pavel şi Sila mai 
înainte de a fi aruncaţi în temniţa din Filipi; de către sfinții apostoli Petru şi 
Pavel mai înainte de martiriul prin răstignirea cu capul în jos şi tăierea capului, 
dar mai ales de către sfinţii ucenici ai Mântuitorului la despărțirea de EI pe 
Muntele Măslinilor, în Joia Înălţării Sale la cer, intrând să rămână cu ei prin 
limbile de foc ale Duhului Sfânt de la Rusalii, dar şi cu noi — „în toate zilele, 
până la sfârşitul veacului. Amin” (Matei 28, 20). „Doamne, rămâi cu nol...” nu vor 
mai trebui să zică doar oile cele de-a dreapta dreptului Judecător! 

Drumul spre Emaus al Revelaţiei dumnezeieşti, început deodată cu 
facerea lumii şi a omului, se încununează prin revelaţia Apocalipsei din Insula 
Patmos şi se răsfrânge în istoria Bisericii şi a lumii până la sfârşitul veacurilor, 
când acest drum spre Emaus al Revelaţiei va fi răpit în cele din urmă în norul 
Parusiei Domnului, precum sfântul prooroc Ilie în carul cel de foc al Duhului 
Sfânt, ca şi toţi cei ce vor fi mers neabătut şi vor merge statornic pe această cale 
a mântuirii (| Tesaloniceni 4, 17)! 

Duminicile Revelaţiei dumnezeieşti 

Încercând a surprinde prin teologhisire esenţa şi nuanțele nesfârşite ale 
Revelaţiei dumnezeieşti din Sfânta Scriptură şi Sfânta Tradiţie am putea 
contempla şi înţelege Revelația ca pe o Duminică, de la Facere la Apocalipsă, 
sau ca pe o Săptămână plină numai de Duminici. 

Toate pragurile şi treptele Revelaţiei dumnezeieşti, plină de evenimente 
sfinte şi de personalități pe măsură, din Vechiul şi Noul Testament, sunt fie ca o 
Duminică nesfârşită, de la Utrenia Facerii şi Liturghia Întrupării până la 
Vecernia Apocalipsei şi Miezonoptica Parusiei Domnului, fie un şir nesfârşit de 
Duminici unite într-un lanţ de aur şi legate între ele de Ceasurile liturgice ale 
aceleiaşi Revelaţii dumnezeieşti. Prin urmare, putem contempla şi teologhisi 
despre Duminica Creaţiei lumii văzute şi nevăzute în şase zile şi despre 
Duminica facerii omului în ziua a şasea; despre Duminica răpirii lui Enoh la cer, 
în cel de-al 365-lea an al vieţii sale, după ce umblase cu Dumnezeu neîntrerupt 
două sute de ani (Facere 5, 21-24); despre Duminica curcubeului legământului lui 
Dumnezeu cu Noe, de la sfârşitul potopului cu apă; despre Duminica Teofaniei 
Preasfintei Treimi de la stejarul Mamwri şi Duminica revelaţiei scării cerului de 
la Betel; despre Duminica întâlnirii şi convorbirii lui Moise cu Dumnezeu în 
lumina rugului aprins din pustie şi Duminica despărțirii şi a trecerii Mării Roşii, 
după robia egipteană patruseculară; despre Duminica primirii tablelor Legii cu 
cele zece porunci, pe Sinai şi Duminica despărțirii şi a trecerii Iordanului în 
Canaan; despre Duminica dărâmării zidurilor lerihonului în glasul trâmbiţelor 
preoţilor şi Duminica opririi minunate a soarelui şi a lunii pe cer de către Iosua. 
Lanţul de aur al Duminicilor Revelaţiei se continuă cu Duminica chemării 
tânărului Samuel în Miezonoptica din Cortul Sfânt şi cu Duminica ungerii lui 
David ca rege al lui Israel şi profet al Psalmilor; cu Duminica sfințirii Templului 
lui Solomon din lerusalim, ca să ne ridicăm cu mintea şi cu privirea 
contemplativă înspre Duminica jertfei sfântului Ile de pe Carmel, a revelaţiei de 
la Horeb şi, mai ales, a înălțării proorocului de foc la cer, în car de foc tras de cai 
din acelaşi foc al Duhului Sfânt (UV Regi 2, 8-14). Contemplăm apoi, prin 
ferestrele teologhisirii, Duminica vedeniei serafimilor cu câte şase aripi din 
Templu, în cântarea Trisaghionului, care l-a cutremurat pe proorocul Isaia: 
„Sfânt, Sfânt, Sfânt este Domnul Savaot, plin este tot pământul de mărirea Lui” 
(Isaia 6, 1-7); Duminica descoperirii carului heruvimilor de la râul Chebar şi a 
vedeniei câmpului plin cu oase omeneşti, ca prefigurare şi icoană a Învierii de 
Apoi (lezechiel 1 şi 37, 1-14), pentru ca să fim aruncaţi apoi în Duminica celor trei 
tineri aruncaţi, la rândul lor, în cuptorul Babilonului, în plânsetul harfelor 
atârnate în sălcii (Psalm 136, 2). Trecând prin vinerea patimilor proorocului 
Daniel aruncat în groapa cu lei ne minunăm de Duminica Revelaţiei „Celui 
Vechi de Zile” (Daniel 7, 9), ca esenţă şi cheie de aur a Vechiului "Testament, ne 
uimim de Duminica propovăduirii lui lona din Ninive şi ne bucurăm de 
Duminica vizionară a proorocului Avacum din turnul său de veghe (Avacum2, 1-2). 

Strămutându-ne în hotarele Noului Testament suntem înmiresmaţi de 
crinul arhanghelului Gavriil din Duminica Bunei Vestiri, cădem cu faţa la 
pământ şi ne închinăm cu magii şi cu păstorii în Duminica Naşterii Domnului 
din Betleem, pentru ca să ne întindem mâinile, prin dreptul Simeon, înspre 
Duminica Întâmpinării Domnului în Templul din Ierusalim. Suntem uimiţi de 
smerenia Stăpânului în Duminica Botezului Său în Iordan şi cădem din nou cu 
faţa la pământ cu Petru, lacov şi loan în Duminica Schimbării la Faţă a 
Domnului pe Muntele Tabor. Îl însoţim pe lisus în Duminicile pildelor şi 
minunilor Sale, printre semănături şi în pustie, pe Marea Galileii şi pe țărmurile 
acesteia, în Cana Galileii, Capernaum şi Nain, prin Ierihon şi prin Betania, în 
„Duminica Sâmbetei învierii lui Lazăr”, pentru ca să ne bucurăm din nou de 
Intrarea Împăratului în Duminica Floriilor şi să stăm cu El la Cină în „Duminica 
serii de Joia Patimilor”, dar şi lângă Crucea Lui, plângând în „Duminica Vinerii 
Patimilor”. 

Ajungem în pelerinajul nostru să alergăm la mormânt în Duminica Învierii 
Domnului, mergând seara împreună cu El şi cu Luca şi Cleopa spre Emaus, 
pentru ca apoi, fiind martori la toate Arătările Lui de după Înviere, să-L vedem 
pentru ultima dată pe Muntele Măslinilor în „Duminica din Joia Înălţării Sale la 
cer”, la patruzeci de zile după Înviere. Nu ne depărtăm de Ierusalim, pentru că 
dorim să fim îmbrăcaţi cu putere de sus (Fapte 1, 4-8) în Duminica Rusaliilor, 
pentru ca limbile de foc ale Duhului Sfânt să ne strămute în Duminica revelaţiei 
sfântului arhidiacon Ştefan din sinedriu şi în ziua muceniciei lui, prăbuşindu-ne 
apoi împreună cu Saul din Tars în Duminica revelaţiei de la poarta Damascului, 
copleşiţi de dumnezeiasca arătare şi fiind împreună cu el părtaşi în Duminica 
răpirii lui la al treilea cer (II Corinteni 12, 1-5). În sfârşit, îl vom însoţi pe sfântul 
evanghelist loan în exilul său din Insula Patmos, pentru a ne cumineca din 
Duminica Revelaţiei Apocalipsei şi a gusta din „pomul vieţii care este în raiul 
lui Dumnezeu”, dar şi din „mana cea ascunsă” (Apocalipsă 2, 7 şi 17). 

Prin Duminicile Revelaţiei dumnezeieşti descoperim Duminica fără de 
hotar şi fără de sfârşit a Împărăției lui Dumnezeu din veşnicie, când, Dumnezeu, 
Care este Lumină şi lubire (1 loan 1, 5; 4, 8), va fi „totul în toate” (| Corinteni 15, 28). 
Duminicile Revelaţiei dumnezeieşti se regăsesc toate în Duminica sau ziua I-a a 
Creaţiei sau a Facerii: „Şi a zis Dumnezeu: Să fie lumină! Şi a fost lumină... Şi a 
fost seară şi a fost dimineaţă: ziua întâi” (Facere 1, 3 şi 5). Fiecare Duminică a 
Revelaţiei dumnezeieşti este străbătută şi străluminată de cele dintâi cuvinte ale 
lui Dumnezeu Creatorul şi Revelatorul: „Să fie lumină! Şi a fost lumină.” De 
asemenea, în fiecare din Duminicile Revelaţiei dumnezeieşti se petrece un 
cutremur de timp, o „izbucnire de lumină ca la răsărit de soare” (Avacum 3, 4). În 
fiecare din Duminicile Revelaţiei dumnezeieşti îngerul Domnului se pogoară din 
cer şi dă piatra la o parte de deasupra textului Sfintei Scripturi, ca să ne 
descopere noi înţelesuri teologice, şezând apoi deasupra ei şi având „înfăţişarea 
lui ca fulgerul şi îmbrăcămintea albă ca zăpada” (Matei 28, 2-3). În fiecare din 
Duminicile Revelaţiei dumnezeieşti, isus Hristos cel Înviat, Dumnezeu adevărat 

şi Om adevărat, ne întâmpină şi ne zice precum mironosiţelor: „Bucuraţi-vă!” 
(Matei 28, 9)! În fiecare din Duminicile Revelaţiei dumnezeieşti, Hristos trece 
prin uşile încuiate şi ne zice precum sfinților apostoli: „Pace vouă!” şi „Luaţi 
Duh Sfânt!...” (loan 20, 21-22 şi 26). În fiecare din Duminicile Revelaţiei 
dumnezeieşti, Hristos cel Înviat merge necunoscut cu noi pe calea celor şaizeci 
de stadii teologice, de la Ierusalim spre Emaus, aprinzându-ne inima prin 
cuvântul Său şi descoperindu-ni-Se la Cina euharistică şi eshatologică din 
Emaus, pentru ca mai apoi să ne ofere şi nouă fagurele de miere al teologhisirii 
şi cunoaşterii duhovniceşti (cf. Luca 24, 42). În fiecare din Duminicile Revelaţiei 
dumnezeieşti, Hristos ne arată mâinile şi coasta Sa (loan 20, 27). În fiecare din 
Duminicile Revelaţiei dumnezeieşti, Hristos cel Înviat ne întreabă precum pe 
Simon, fiul lui lona, dacă-L iubim „„mai mult decât aceştia”, încredințându-ne 
spre păstorire şi călăuzire mieluşeii Săi şi, de două ori, oile Sale (loan 21, 15-17), 
ca Unul ce este „Uşa oilor” (loan 10, 7 şi 9). 

În fiecare din Duminicile Revelaţiei dumnezeieşti din Sfânta şi 
dumnezeiasca Scriptură a Noului şi a Vechiului Testament se cuvine să 
descoperim limba de foc a Duhului Sfânt de la Rusalii, ca rug aprins al 
evenimentului respectiv, iar rugul aprins din Sinai, ca nimb al aceluiași 
eveniment al Revelaţiei. Limba de foc este în curcubeul legământului şi în 
ramura de măslin; limba de foc este în filoxenia de la Mamwri şi în scara cerului 
de la Betel, în tablele Legii de pe Sinai şi în cântarea serafimilor din Templu, în 
focul pogorât de către sfântul Ilie pe Carmel şi în predica proorocului Ilona din 
Ninive, în cuptorul Babilonului celor trei tineri şi în revelaţia „Celui Vechi de 
Zile”, de care s-a învrednicit proorocul Daniel. 

Duminicile Revelaţiei dumnezeieşti ni-L dezvăluie pe Hristos şezând de-a 
dreapta Tatălui (Fapte 7, 55-56) şi, nu în ultimul rând, în toate Duminicile 
Revelaţiei dumnezeieşti cădem cu faţa la pământ înaintea Celui ce era, Cel ce 
este şi Cel ce vine, Alfa şi Omega, începutul şi sfârşitul (Apocalipsă 1, 8; 4, 8; 21, 6; 
22, 13). În fiecare din Duminicile Revelaţiei dumnezeieşti Îl contemplăm tainic şi 
mistic pe Hristos în mijlocul celor şapte sfeşnice de aur (Apocalipsă 1, 10-20), 
prefigurate de candelabrul cu cele şapte braţe de aur şi şapte candele din vedenia 
sfântului prooroc Zaharia (4, 1-3). În fiecare Duminică a Revelaţiei dumnezeieşti 
citim epistolele trimise îngerilor-episcopi ai celor şapte Biserici apostolice din 
Asia (Apocalipsă 2, 3), iar Cel ce stă la uşă şi bate (Apocalipsă 3, 20) ne deschide o 
uşă în cer, pentru a contempla şi a participa la închinarea înaintea Celui ce şade 
pe tron, a celor patru făpturi vii şi a celor douăzeci şi patru de bătrâni îmbrăcaţi 
în alb din cadrul Liturghiei cosmice sau cereşti, în cântarea doxologică: „Sfânt, 
Sfânt, Sfânt, Domnul Dumnezeu, Atotţiitorul, Cel ce era şi Cel ce este şi Cel ce 
vine” (Apocalipsă 4, 1-8). În Duminicile Revelaţiei dumnezeieşti, Hristos ne 
deschide cartea Teologiei cu cele şapte peceţi: profetice, evanghelice, apostolice, 
patristice, dogmatice, liturgice şi mistice (Apocalipsă 5, 1), în glasurile cereşti ale 
celor şapte trâmbiţe şi întru revărsarea celor şapte potire dumnezeieşti (Apocalipsă 
8, 2 şi 6; 16,1). 

Toate Duminicile Revelaţiei dumnezeieşti, de la Facere la Apocalipsă, 
trecând prin patriarhi, regi, drepți, profeți, evanghelişti şi sfinți apostoli 
culminează cu contemplația pogorârii Noului Ierusalim, cetatea sfântă, de la 
Dumnezeu din cer, „mireasa Mielului” lui Dumnezeu (Apocalipsă 21, 9-27) — care 
deschide cerurile Parusiei Domnului — şi cu gustarea din pomul vieţii veşnice şi 
din Agheasma Mare „limpede cum e cristalul” a râului vieţii, care izvorăşte din 
tronul lui Dumnezeu şi al Mielului (Apocalipsă 22, 1-2). 

Și a fost seară în cartea Facerii şi a fost dimineaţă în cartea Apocalipsei: 
ziua I-a a săptămânii, Duminica Revelaţiei dumnezeieşti! 


Nume şi numiri esenţiale ale Mântuitorului 

„Că Nazarinean se va chema ” (Matei 2, 23). Nume şi numiri esenţiale ale 
Mântuitorului: Fiul Celui Preaînalt şi Fiul lui Dumnezeu (Luca 1, 32; loan 1, 50); 
Cuvântul lui Dumnezeu (loan 1, 1; Apocalipsă 19, 13); Emanuel (Isaia 7, 14; Matei 1, 
23); Mesia-Hristos (Luca 2, 11; loan 4, 25); lisus (Matei 1, 21; Luca 2, 21); Împăratul 
iudeilor (Matei 2, 2) şi Împăratul lui Israel (Ioan 1, 50); Nazarinean (Matei 2, 23); 
Mielul lui Dumnezeu (loan 1, 29 şi 36; Apocalipsă 5, 6); Apa cea vie sau Apa vieţii 
(loan 4, 10); Prooroc (loan 4, 19; Luca 7, 16; 24, 19); „Apostolul şi Arhiereul 
mărturisirii noastre” (Evrei 3, 1); Arhiereul cel veşnic (Evrei 9, 11); „Martorul cel 
credincios şi adevărat” (Apocalipsă 3, 14); Pâinea vieţii (loan 6, 35 şi 48); Lumina 
lumii (loan 8, 12; 9, 5); Uşa oilor (loan 10, 7 şi 9); Păstorul cel Bun (loan 10, 11 şi 14); 
şi Mai-Marele păstorilor (1 Petru 5, 4); Învierea şi Viaţa (loan 11, 25); Calea, 
Adevărul şi Viaţa (loan 14, 6); Viţa cea adevărată (loan 15, 1); Mirele Cel ce va să 
vină la miezul nopţii (Matei 25, 6); Judecătorul (Daniel 7, 10; Iacob 5, 9); Episcopul 
sufletelor noastre (1 Petru 2, 25); Cheia lui David (Apocalipsă 3, 7); Luceafărul de 
dimineaţă (II Petru 1, 19; Apocalipsă 22, 16); Soarele dreptăţii (Maleahi 3, 20); 
Împăratul împăraţilor şi Domnul domnilor (Apocalipsă 19, 16); Alfa şi Omega, 
Începutul şi Sfârşitul (Apocalipsă 1, 8; 2, 8; 21, 6 şi 22, 13). 


Hristos — Pâinea din visul madianitului (Judec. 7, 12-15) 

„lar madianiţii şi amaleciţii şi toţi locuitorii Răsăritului se aşezaseră în 
vale atât de mulţi, ca lăcustele; cămilele nu mai aveau număr şi erau multe, ca 
nisipul de pe malurile mării. Ghedeon veni. Şi iată unul povestea altuia un vis şi 
zicea: «Am visat parcă o pâine rotundă de orz, ce se rostogolea prin tabăra 
madianită şi, ajungând la un cort, a izbit în el aşa de tare, încât el a căzut, s-a 
răsturnat şi s-a desfăcut». Celălalt i-a răspuns: «Aceasta nu este alta decât sabia 
lui Ghedeon, fiul lui loaş israelitul; Dumnezeu a dat în mâna lui pe madianiţi şi 
toată tabăra». Auzind povestea visului şi tălmăcirea lui, Ghedeon s-a închinat 
Domnului şi s-a întors în tabăra israelită, zicând: «Sculaţi! Domnul a dat tabăra 
madianiţilor în mâinile noastre!»” (Judec. 7, 12-15). 

Nu ştim dacă unul sau cei doi madianiţi vor fi supravieţuit „Sabiei 
Domnului şi a lui Ghedeon” (Judec. 7, 18-20), dar a supravieţuit în istoria biblică 
visul unuia şi tâlcuirea celuilalt despre Pâinea cea rotundă de orz care, 
rostogolindu-se prin tabăra madianită, doboară cortul la pământ — tot aşa după 

cum piatra desprinsă, fără ajutorul vreunei mâini, avea să lovească chipul din 
visul lui Nabucodonosor peste picioarele de fier şi de lut, sfărâmându-le. „lar 
piatra care a lovit chipul a crescut munte mare şi a umplut tot pământul” (Daniel 
2, 34-35), preînchipuind pe Hristos — Piatra cea din capul unghiului ( Petru 2, 6-7). 
Pâinea cea rotundă de orz din visul madianitului preînchipuieşte negreşit pe 
Acelaşi Hristos, Pâinea vieţii care S-a pogorât din cer (loan 6, 35. 41 şi 48). Prin 
Întruparea Cuvântului şi venirea în lume a Fiului lui Dumnezeu, Hristos — Pâinea 
cea rotundă de orz din vis Se rostogoleşte prin istorie în tabăra madianită a 
lumii, lovind şi dărâmând cort după cort, idol după idol, capişte după capişte, 
prin „Sabia Duhului, care este cuvântul lui Dumnezeu” (Efeseni 6, 17). Pâinea de 
orz din visul madianitului preînchipuieşte pe Hristos, după cum cele douăzeci de 
pâini de orz înmulțite de proorocul Elisei (IV Regi 42, 44) preînchipuiesc cele 
cinci pâini şi doi peşti cu care Mântuitorul a săturat mulțimile în pustie (Matei 14, 
17). Pâinea de orz din visul madianitului vesteşte totodată, precum oarecând 
mana în pustie, foametea nu de pâine, şi setea nu de apă, ci de auzirea cuvintelor 
Domnului, de care avea să vorbească peste veacuri proorocul Amos (8, 11). 
Pâinea rotundă de orz se multiplică şi se împarte la nesfârşit în cele cinci pâini 
de orz despre care sfântul apostol Andrei îi spune Mântuitorului că le-ar avea un 
copilaş din mulţime (loan 6, 8-10). Pâinea rotundă de orz din visul madianitului 
este mana cerească sau „Pâinea cea adevărată, căci Pâinea lui Dumnezeu este 
cea Care Se coboară din cer şi Care dă viaţă lumii” (loan 6, 32-33). 

Pâinea din visul madianitului umple şi copleşeşte vremea celor şapte spice 
goale din viaţa noastră şi a lumii (cf. Facere 41, 5-8). 


Hristos — Izvorul fântânilor 

„La început era Izvorul şi Izvorul era la Dumnezeu şi Dumnezeu era 
Izvorul” (cf. loan 1, 1). Aşa ar putea gândi toate apele mărilor şi oceanelor lumii, 
aşa ar putea cugeta toate apele râurilor şi fluvulor pământului, aşa ar putea şopti 
toate apele fântânilor din adâncuri şi tot aşa ar putea striga, cu glas de tunet şi cu 
lumină de fulger, apele tuturor ploilor revărsate din nori pe obrazul pământului. 

„Hristos este Izvorul fântânilor”, gândesc patriarhii Vechiului Testament 
şi cugetă profeţii biblici; propovăduiesc apostolii Mântuitorului şi scriu inspirați 
evangheliştii Noului Testament; tâlcuiesc Sfinţii Părinţi ai Bisericii şi şoptesc 
toate cărțile Sfintei Scripturi, cele dintâi fântâni cărora Hristos le este Izvor. 

Fântânile cărora Hristos le este Izvor, precum fântânii lui lacob unde 
Mântuitorul S-a întâlnit cu femeia samarineancă (cf. loan 4, 6-7), ar putea fi: toate 
cărțile Sfintei şi dumnezeieştii Scripturi, mai ales cele patru Sfinte Evanghelii şi 
toate Epistolele din Noul Testament; cele şapte Biserici creştine din Asia 
(Apocalipsă 2-3); Duminicile şi sărbătorile Anului bisericesc, respectiv: Praznicele 
Împărăteşti, Sărbătorile Maicii Domnului şi Praznicele tuturor sfinţilor; scrierile 
Sfinților Părinţi, Patericul egiptean şi Filocalule. 

Hristos este Izvorul fântânilor fiecărui capitol, verset şi cuvânt din Biblie. 
Hristos este Izvorul Psalmilor, Hristos este Izvorul Evangheliilor, Hristos este 

Izvorul Faptelor Apostolilor, Hristos este Izvorul Epistolelor sfântului Pavel, 
Hristos este Izvorul Epistolelor soborniceşti, Hristos este Izvorul Apocalipsei. 
Hristos este Izvorul Sfintei Liturghii, al Sfintelor Taine, slujbe, ierurgii, cântări 
bisericeşti şi texte liturgice. Hristos este Izvorul Liturghierului, Hristos este 
Izvorul Molitfelnicului, Izvorul Ceaslovului şi Acatistierului, Hristos este 
Izvorul Predicilor şi al Pricesnelor, Hristos este Izvorul Penticostarului, al 
Octoihului şi al Triodului. Hristos este Izvorul tuturor cugetărilor, gândurilor, 
cuvintelor, sentinţelor şi scrierilor duhovniceşti şi de suflet ziditoare. Hristos 
este Izvorul Teologiei şi al scrierilor teologice. Hristos este Izvorul Revelaţiei, al 
inspirației biblice şi al teologhisirii patristice, postpatristice şi neopatristice, prin 
Duhul Sfânt. Hristos este Izvorul fântânii sfântului apostol şi evanghelist loan; 
Hristos este Izvorul fântânii sfântului apostol Pavel. 

Hristos este Izvorul fântânii sfinților Trei Ierarhi şi a tuturor sfinților. 
Hristos este Izvorul Bunei Vestiri, Izvorul Sfintelor Paşti, Izvorul Înălţării la cer 
şi al Rusaliilor, Izvorul Schimbării la Faţă şi al Parusiei. Prin urmare, „Dacă 
însetează cineva, să vină la Mine şi să bea” (loan 7, 37). 


Dogma Şederii de-a dreapta Tatălui 

Arheologul sapă în pământul locuit cândva. Teologul sapă în cerul 
Revelaţiei. Arheologul descoperă ruinele Babilonului. Teologul descoperă 
zidurile cereşti şi slava dumnezeiască a Noului Ierusalim. Arheologul descoperă 
obiecte vechi, cioburi şi fragmente vechi de obiecte, opere de artă, sculpturi, 
mozaicuri ŞI inscripţii prin care se descifrează istoria. Teologul descoperă, prin 
credinţă, contemplaţie şi teologhisire, Tronul dumnezeirii şi pe Mântuitorul 
nostru lisus Hristos şezând de-a dreapta Tatălui, conform extraordinarei revelații 
din sinedriu de care s-a învrednicit sfântul arhidiacon Ştefan (Fapte 7, 55-56). 

În virtutea dogmei Şederii de-a dreapta Tatălui, concretizată, definitivată 
şi mărturisită în Crezul de la Niceea, toate gândurile, vorbele şi faptele noastre 
sunt receptate neîncetat de Cel ce şade de-a dreapta „Celui Vechi de Zile” (Daniel 
7, 9), fiind cântărite neîncetat, răsplătite adeseori sau pedepsite uneori. 
Răsăriturile şi asfinţiturile, zilele şi nopțile, anotimpurile şi vremurile, anii şi 
veacurile, cu gunoaiele întâmplărilor şi puhoaiele evenimentelor izvorăsc, curg 
şi se revarsă, limpezi sau tulburi, pe dinaintea tronului slavei Celui ce şade de-a 
dreapta Tatălui, până în albia râului Judecăţii. Rugăciunile şi Liturghiile, 
suspinurile şi închinăciunile, slujbele şi ierurgiile, rodul grâului din Pilda 
Semănătorului şi dragostea fecioarelor înțelepte cu candelele aprinse sunt 
primite precum jertfa lui Abel de către Cel ce S-a jertfit pe cruce, a înviat a treia 
zi, S-a înălţat la ceruri, iar acum şade de-a dreapta lui Dumnezeu Tatăl. Păcatele 
din Pilda neghinei şi fărădelegile oamenilor, împotrivirile faţă de Dumnezeu, 
necredința multora, rătăcirea unora de la adevăr şi nepăsarea fecioarelor 
neînţelepte cu candelele stinse sunt privite, de Cel ce şade de-a dreapta „Celui 
Vechi de Zile”, precum fumul jertfei lui Cain, spre osândă prin Judecata de 
Apol. 

Îngăduindu-ne o comparaţie cu o apoftegmă din Patericul egiptean: „Se 
spunea despre Maica Sara că deasupra râului a petrecut, locuind şaizeci de ani şi 
nu s-a aplecat să-l vadă” (Maica Sara 3) — datorită puternicului spirit ascetic al 
cuvioasei încercăm să aplicăm imaginea acestei apoftegme la icoana şi dogma 
Şederii Mântuitorului Hristos de-a dreapta Tatălui. Astfel am putea spune că, de 
acolo de sus, de pe Tronul şi muntele negrăitei slave dumnezeieşti, Domnul nu 
poate să nu vadă neîncetat şuvoiul râului vieţii, al istoriei, al vremurilor şi al 
timpului care curge clipă de clipă, ceas de ceas şi zi de zi prin albia hotărnicită 
de Dumnezeu Tatăl prin Dumnezeu Fiul, în Dumnezeu Duhul Sfânt. 

Dogma Şederii de-a dreapta Tatălui, fiind cheia de boltă a Revelaţiei 
Noului Testament şi cheia de aur a Teologiei ortodoxe, are nesfârşite consecinţe 
şi nebănuite implicaţii teologice, dogmatice, morale, spirituale, liturgice, 
ascetice, mistice, practice şi eshatologice. Dogma Şederii de-a dreapta Tatălui 
este precum soarele oprit de Iosua pe cer deasupra Ghibeonului în lupta cu 
amoreii (losua 10, 12-14). Este Soarele la zenit sau Pantocratorul lumii şi al 
Bisericii. „Oare nu de aceea se scrie în Cartea Dreptului: «Soarele a stat în 
mijlocul cerului şi nu s-a grăbit către asfinţit aproape toată ziua»?” (Iosua 10, 13). 
Dogma Şederii de-a dreapta Tatălui stă precum soarele în mijlocul cerului şi nu 
se va grăbi către asfinţit decât în ziua celei de-A Doua Veniri a lui Hristos, la 
Parusie. Dogma Şederii de-a dreapta Tatălui este precum curcubeul 
legământului lui Noe pus în nori şi precum zborul îngerului din Apocalipsă cu 
Evanghelia veşnică — a dogmei Şederii de-a dreapta Tatălui — ca să o 
binevestească „celor ce locuiesc pe pământ şi la tot neamul şi seminţia şi limba 
şi poporul” (Apocalipsă 14, 6). 

Punte între Înviere şi Cincizecime, dar şi cumpănă între Înălţare şi 
Parusie, dogma Şederii de-a dreapta Tatălui proiectează şi trimite asupra noastră 
negrăită lumină dumnezeiască, precum soarele oprit pe cer de către Iosua 
(prefigurare a lui Hristos) deasupra Văii Ghibeonului, care trimitea raze 
luminoase asupra lunii, oprite de acelaşi losua, deasupra Văii Aialonului (Iosua 
10, 12-14). Dogma Şederii de-a dreapta Tatălui este precum soarele oprit 
deasupra Văiui Ghibeonului, iar Teologia şi teologhisirea ortodoxă sunt precum 
luna oprită deasupra Văii Aialonului. Deasupra Văii Ghibeonului lumii şi 
existenţei contemplăm oprirea pe cer a soarelui dogmei Şederii de-a dreapta 
Tatălui, iar de deasupra Văii Aialonului ne împărtăşim din lumina lunii 
Teologiei, reflectată de soarele dogmei. Dogma Şederii de-a dreapta Tatălui 
umple cerul şi pământul, sfinţeşte timpul şi spaţiul, copleşeşte Biserica şi lumea. 
Prin dogma Şederii de-a dreapta Tatălui se lucrează acum Providența în lume; se 
lucrează mântuirea în Biserică, prin Sfintele Taine; are loc neîncetat Judecata 
particulară a sufletelor care trec dincolo; se liniştesc valurile vieţii şi se potolesc 
furtunile de pe marea istoriei. Dogma Şederii de-a dreapta Tatălui uneşte cerul 
cu pământul pe verticală, precum scara cerului de la Betel, şi începutul cu 
sfârşitul, pe orizontală, precum curcubeul legământului lui Dumnezeu cu Noe. 
Dogma Șederii de-a dreapta Tatălui coboară până la noi, precum a coborât până 

la sfântul arhidiacon Ștefan în sinedriu, ca să ne ridice mintea, inima şi sufletul, 
de la cele pământeşti spre cele cereşti. „Aşadar, dacă aţi înviat împreună cu 
Hristos, căutaţi cele de sus, unde se află Hristos, şezând de-a dreapta lui 
Dumnezeu; cugetaţi cele de sus, nu cele de pe pământ; căci voi aţi murit şi viaţa 
voastră este ascunsă cu Hristos întru Dumnezeu. lar când Hristos, Care este viaţa 
voastră, Se va arăta, atunci şi voi, împreună cu EI, vă veţi arăta întru slavă” 
(Coloseni 3, 1-4). Dogma Şederii de-a dreapta Tatălui ne luminează conştiinţa 
contemporaneității noastre cu Hristos şi ne transfigurează conştiinţa 
atotprezenţei lui Dumnezeu, prin harul Duhului Sfânt. Existenţa noastră se 
aseamănă cu aruncarea proorocului Daniel în groapa cu lei, iar teologhisirea 
despre dogma Şederii lui Hristos de-a dreapta Tatălui este precum coşul cu 
merinde duhovniceşti adus proorocului din Babilon, de către proorocul Avacum 
din Ierusalim, prin cuvintele: „Daniele, Daniele! la mâncarea pe care ţi-a trimis- 
o ţie Dumnezeu!” (Ist. omorârii balaurului 1, 44). 

Dogma Şederii de-a dreapta Tatălui este lumina pusă azi în sfeşnicul 
Teologiei. Odată descoperită, contemplată şi pironită în conştiinţa creştină 
dogma Şederii de-a dreapta Tatălui nu se mai poate pierde din vedere, fiind 
precum descoperirea sfântului Ștefan din sinedriu, revelaţia sfântului apostol 
Pavel de pe drumul Damascului sau Apocalipsa sfântului loan Evanghelistul din 
Insula Patmos. Dogma Şederii de-a dreapta Tatălui „ieri şi azi şi-n veci este 
aceeaşi” (cf. Evrei 13, 8). Dogma Şederii de-a dreapta Tatălui este Epicleza 
Liturghiei cosmice şi temeiul Liturghiei interioare, prin rugăciunea isihastă 
„Doamne lisuse...” şi prin închinarea în Duh şi Adevăr. 

Sub lumina de har a dogmei Şederii de-a dreapta Tatălui au loc Pogorârea 
Duhului Sfânt la Rusalii, revelaţia de pe drumul Damascului, răpirea sfântului 
apostol Pavel la al treilea cer, faptele, întâmplările şi minunile din Faptele 
Apostolilor, scrierile întregului Nou Testament şi revelația Apocalipsei. Sub 
dogoarea Dogmei Şederii de-a dreapta Tatălui trăiesc, scriu şi activează în 
Biserica primară, după sfinţii apostoli şi evanghelişti, Părinţii Apostolici, 
apologeţii de limbă greacă şi latină, Sfinţii Părinţi ai Bisericii din marile şcoli 
teologice, de la sfântul Atanasie cel Mare până la sfântul loan Damaschin, 
autorii postpatristici (sfântul Simeon Noul Teolog şi sfântul Grigorie Palama), 
precum şi teologii neopatristici, până în zilele noastre. Sub norul de lumină al 
dogmei Şederii de-a dreapta Tatălui se ţin sfintele Sinoade Ecumenice şi 
particulare, iar sub roua acestei dogme au murit mucenicii pentru Hristos, s-au 
nevoit cuvioşii şi mărturisesc sfinții mărturisitori. Prin dogma Șederii de-a 
dreapta Tatălui stăm cu toţii cu faţa în faţa lui Dumnezeu, precum vom sta cu 
toţii în faţa Dreptului Judecător. Dogma Şederii Mântuitorului întru negrăită 
slavă cerească de-a dreapta Tatălui o credem, o privim şi o mărturisim cu capul 
plecat, neîndrăznind nici ochii să ni-i ridicăm spre strălucirea şi adevărul ei, 
precum vameşul smerit din Templu şi din Evanghelie (Luca 18, 13). 

Dogma Şederii de-a dreapta Tatălui ne menţine cerurile deschise deasupra 
noastră şi cerul minţii schimbat la faţă înlăuntrul nostru. 

Hristofanii după Înălţarea la cer 

După profeţiile mesianice din Vechiul Testament, pe lângă minunile 
Mântuitorului din Sfintele Evanghelii şi Arătările lui Hristos cel Înviat până la 
Înălţare, descoperim în celelalte cărţi ale Noului Testament, în special în Faptele 
Apostolilor şi în Apocalipsă, alte şapte hristofanii sau arătări şi revelații ale 
Mântuitorului Iisus Hristos, Cel ce şade de-a dreapta Tatălui. Încredinţaţi fiind 
că Arătarea Domnului la cei peste cinci sute de fraţi (1 Corinteni 15, 6) va fi avut 
loc cândva între Înviere şi Înălţarea la cer, putem spune că hristofaniile de după 
Înălţare sunt acestea: 

1. Hristofania din sinedriul din Ierusalim, de care s-a învrednicit sfântul 
arhidiacon Ştefan în ziua muceniciei sale şi prin care L-a văzut pe Mântuitorul 
lisus Hristos şezând în cer de-a dreapta Tatălui (Fapte 7, 55-56); 

2. Hristofania de pe drumul Damascului, de care s-a învrednicit Saul din 
Tars, viitorul apostol Pavel (Fapte 9, 4-5); 

3. Hristofania din Damasc, de care s-a învrednicit ucenicul Anania, cel 
care îl va boteza pe sfântul apostol Pavel şi prin care va redobândi vederea (Fapte 
9, 10-16); 

4. Hristofania din Corint, prin care sfântul apostol Pavel este încurajat să 
stăruiască în propovăduirea Celui ce are mult popor în cetatea aceasta (Fapte 18, 
9-11); 

5. Hristofania din fortăreaţa din Ierusalim, prin care i se vesteşte sfântului 
apostol Pavel că va avea să mărturisească la Roma despre Hristos, precum în 
Ierusalim (Fapte 23, 11); 

6. Hristofania (sau hristofonia) prin care Mântuitorul răspunde la 
rugăciunea întreită a apostolului neamurilor în legătură cu izbăvirea de ghimpele 
din trup (II Corinteni 12, 8-9); 

7. Hristofania din Insula Patmos, de care s-a învrednicit sfântul 
evanghelist loan la bătrâneţe, în marea Duminică a Apocalipsei (Apoc. 1, 10-20). 

Toate acestea şi altele asemenea lor, fie din Sfintele Scripturi, fie din 
Sfânta Tradiţie, confirmă şi întăresc adevărul cuvintelor sfântului apostol Pavel 
din Epistola către Evrei: „lisus Hristos, ieri şi azi şi în veci este Acelaşi” (Evrei 
13, 8), fiind trepte ale scării cerului pe care se va pogor? Norul Parusiei Domnului 
(cf. Matei 24, 30; Apocalipsă 1, 7). 


Epitrahilul Revelaţiei şi Potirul Liturghiei cosmice 

„Cel Vechi de Zile” (Daniel 7, 9), Dumnezeul Treimic — Tatăl, Fiul şi 
Duhul Sfânt — îşi întinde cu iubire în istoria biblică Epitrahilul Revelaţiei peste 
capetele plecate ale tuturor fiilor lui Adam, din zilele Facerii până în ziua cea 
mai de pe urmă a Parusiei Domnului, ca binecuvântare negrăită, dezlegare de 
întuneric, pace sufletească şi linişte duhovnicească a spovedaniei, pregătindu-ne 
pe toți şi pe fiecare pentru a ne apropia, a contempla şi a ne cumineca cum se 
cuvine din Potirul „plin de har şi de adevăr” (Ioan 1, 14) al Liturghiei Cosmice de 
pe Jertfelnicul Preasfintei Treimi (Isaia 6, 6). 

Pe Epitrahilul Revelaţiei dumnezeieşti supranaturale contemplăm cu 
umilinţă ca fiind ţesute cu fir de aur de Ofir şi zugrăvite în culorile curcubeului 
legământului biblic toate icoanele împărăteşti şi prăznicare de pe iconostasul 
Revelaţiei Sfintei Scripturi: Facerea lumii şi a omului, jertfa bine-primită a lui 
Abel, curcubeul legământului lui Noe, Teofania de la stejarul Mamvri, scara 
cerului de la Betel, revelaţia rugului aprins din pustie, darea Legii pe Muntele 
Sinai, oprirea soarelui şi a lunii pe cer, chemarea lui Samuel şi ungerea lui 
David, sfinţirea Templului lui Solomon, jertfa de pe Carmel şi revelaţia de la 
Horeb, carul de foc al sfântului Ilie, vedenia serafimilor din Templu şi 
descoperirea heruvimilor de la râul Chebar, revelaţia „Celui Vechi de Zile”, 
misiunea proorocului Iona în Ninive, turnul de veghe al proorocului Avacum, 
Buna Vestire din Nazaret şi Naşterea Domnului din Betleem, Epifania de la 
Iordan şi Predica de pe Muntele Fericirilor, Schimbarea la Faţă de pe Tabor şi 
învierea lui Lazăr din Betania, Duminica Floriilor şi Cina cea de Taină, Vinerea 
Patimilor şi Duminica Învierii, drumul şi Cina din Emaus, Înălţarea la cer şi 
Pogorârea Duhului Sfânt la Cincizecime, revelația sfântului Ştefan din sinedriu 
şi Arătarea Domnului pe drumul Damascului, răpirea sfântului apostol Pavel la 
al treilea cer şi Duminica Apocalipsei sfântului loan Evanghelistul din Insula 
Patmos. Acestea şi altele asemenea lor le vedem ţesute pe Epitrahilul Revelaţiei 
lui Dumnezeu — „Cel Vechi de Zile”, Epitrahil în care se ascunde atât epitrahilul 
lui Melchisedec, cât şi pieptarul cu douăsprezece pietre scumpe şi toiagul cel 
înflorit al lui Aaron, cuprinse tainic în Omoforul lui Hristos — „Arhiereul cel 
veşnic”. 

În Potirul Liturghiei cosmice este contopit atât potirul lui Melchisedec și 
paharul de argint al lui Iosif sau potirul cu rouă al lui Ghedeon, cât şi paharul 
Cinei celei de Taină şi cel al Cinei din Emaus, precum şi toate potirele sfintelor 
biserici, mânăstiri şi catedrale din toate timpurile şi din toate locurile. Din 
Potirul Liturghiei cosmice ne împărtăşim cu Trupul şi Sângele Euharistic al 
Mântuitorului lisus Hristos. Din Potirul Liturghiei cosmice s-au cuminecat întâia 
dată, în mod desăvârşit, sfinţii apostoli la Cina cea de Taină şi sfinţii ucenici 
Luca şi Cleopa în seara Învierii la Cina din Emaus. Din Potirul Liturghiei 
cosmice se împărtăşesc cetele îngerilor şi ale sfinților în cer. Din Potirul 
Liturghiei cosmice au gustat dreptul Abel prin jertfa sa, Enoh prin umblarea lui 
cu Dumnezeu, Noe prin legământul său, patriarhii Avraam, Isaac şi lacob prin 
revelațiile din viaţa lor, Iosif în Egipt, legiuitorul Moise în pustie şi pe munte, 
Iosua trecând Iordanul în Canaan, regele David în Psalmii săi şi împăratul 
Solomon în Pildele şi în Înţelepciunea sa; profeţii mari în revelații, sfântul Ilie 
înălţat la cer, profeţii mici în vedenii, sfântul loan Botezătorul în pustia şi la râul 
Iordan, sfinţii apostoli urmându-L pe Hristos prin semănături, în cetăţi şi-n 
pustie, pe Marea Galileii, în linişte, în furtună şi-n pescuiri minunate. Au gustat 
din Potirul Liturghiei cosmice, „pe cât li se putea”: sfinţii apostoli Petru, Iacob şi 
loan pe Tabor; Lazăr, prin învierea sa; Maria, la Cina din Betania; sfântul loan 
Evanghelistul, plecându-şi capul pe pieptul Mântuitorului; și tâlharul de-a 

dreapta, pe cruce. Sfinţii apostoli s-au împărtăşit din Potirul Liturghiei cosmice 
prin Arătarea Mântuitorului în seara Învierii, trecând prin uşile încuiate, prin 
Arătarea de la Marea Tiberiadei, prin Înălţarea la cer de pe Muntele Măslinilor şi 
în mod deplin prin Pogorârea Duhului Sfânt sub chip de limbi de foc la 
Cincizecime, în lerusalim. 

Potirul Liturghiei cosmice îl vedem plin de Lumina Schimbării la Faţă şi 
de Lumina Învierii lui Hristos; de limbile de foc ale Duhului Sfânt de la Rusalii, 
de adevărurile, tainele şi minunile Evangheliilor, de harul Faptelor Apostolilor, 
de adâncul Epistolelor sfântului apostol Pavel şi ale celor soborniceşti şi de 
înălțimea de negrăit sau de culmile de Nou lerusalim ale sfintei cărți a 
Apocalipsei. În Potirul Liturghiei cosmice este revărsată dragostea Tatălui, 
lumina Fiului şi harul Duhului Sfânt. Potirul Liturghiei cosmice îl contemplăm 
trecând din braţele lui Melchisedec în braţele lui Hristos, Arhiereul cel veşnic, 
iar de la EI, prin apostoli şi prin Sfinții Părinți ai Bisericii, în mâinile tuturor 
episcopilor, preoților şi diaconilor, prin care se cheamă din veac în veac, din 
neam în neam şi din Duminici în sărbători poporul lui Dumnezeu cu liturgicele 
cuvinte: „Cu frică de Dumnezeu, cu credinţă şi cu dragoste să vă apropiaţi!” 

Potirul Liturghiei cosmice stă pe altarul lui Abel, al lui Noe şi al lui 
Avraam, pe jertfelnicul sfântului Ilie şi pe crucea Jertfei de pe Golgota. Potirul 
Liturghiei cosmice este învăluit în lumina dumnezeiască necreată; este scăldat 
de râul vieţii, „limpede cum e cristalul” şi plin de roadele veşnice ale pomului 
Vieţii (Apocalipsă 22, 1-2). Potirul Liturghiei cosmice este păstrat în chivotul lui 
Dumnezeu din „Sfânta Sfintelor” celor cereşti, îngăduindu-ni-se să-l 
contemplăm şi să ne cuminecăm din el, îngenuncheaţi şi înlăcrimaţi pe pragul 
Uşilor Împărăteşti ale Revelaţiei, ori de câte ori prin răstignire lăuntrică 
împreună cu Hristos (Galateni 2, 20) ni se sfâşie, de sus până Jos, catapeteasma 
templului lăuntric, pământul inimii cutremurându-se, pietrele gândurilor 
despicându-se şi mormintele sufletului deschizându-se (Matei 27, 51-52). 

Întinzându-se de la Facere la Apocalipsă peste capetele tuturor cărţilor 
Sfintei Scripturi şi peste valurile timpului, Epitrahilul Revelației dumnezeieşti se 
desfăşoară şi se pleacă înaintea Potirului Liturghiei cosmice, precum veșmintele 
aşternute pe cale înaintea Mântuitorului la intrarea în lerusalim şi în Săptămâna 
Patimilor. Epitrahilul Revelaţiei este Epitrahilul lui Dumnezeu, iar sub acest 
Epitrahil se spovedeşte David înaintea proorocului Natan, se pocăieşte regele 
Manase în lanţuri de aramă, dar şi ninivitenii convertiți de profetul Ilona. Sub 
Epitrahilul lui Dumnezeu se spovedeşte fără cuvinte femeia păcătoasă, care 
plânge la picioarele Mântuitorului în casa fariseului Simon, primind iertare. Sub 
Epitrahilul lui Dumnezeu se smereşte, se roagă şi se întoarce mai îndreptat la 
casa sa vameşul din Templu. Sub Epitrahilul lui Dumnezeu se mărturiseşte 
Zaheu — vameşul din Ierihon, primind dezlegare de la Hristos; plânge Petru cu 
amar, după lepădarea de Domnul; se spovedeşte tâlharul de pe cruce, zicând: 
„Pomeneşte-mă, Doamne când vei veni întru împărăția Ta!” (Luca 23, 42). Sub 
Epitrahilul lui Dumnezeu se desfac, prin puterea harului Duhului Sfânt, toate 

legăturile păcatelor de pe minte, inimă şi suflet, precum legăturile funiilor de pe 
Samson (Judec. 16, 12). Sub Epitrahilul lui Dumnezeu se revarsă limbile de foc 
ale Duhului Sfânt de la Rusalii peste sfinţii ucenici şi apostoli şi peste întreaga 
creaţie, botezându-se cei dintâi trei mii de creştini. Sub Epitrahilul lui 
Dumnezeu propovăduiesc cu putere sfinții apostoli, scriu inspirat sfinţii 
evanghelişti, teologhisesc Sfinţii Părinţi, mărturisesc pe Hristos sfinţii mucenici, 
se roagă Biserica, înfloreşte monahismul, se ostenesc nevoitorii, sunt răpiți în 
Duh misticii, lăcrimează cuvioşii şi îşi poartă crucea credincioşii. 

Epitrahilul nevăzut al lui Dumnezeu este Acoperământul lumii şi 
veşmântul de lumină şi de nuntă al Bisericii lui Hristos. Sub Epitrahilul lui 
Dumnezeu spovedania este continuă, iar cuminecarea din Potirul Liturghiei 
cosmice este neîncetată. Sub Epitrahilul lui Dumnezeu izvoarele murmură 
tăcerea stâncilor, ducând mai departe taina pietrelor, iar florile înmiresmează 
aripile vântului şi suflarea văzduhului lui Dumnezeu. 

Epitrahilul lui Dumnezeu se multiplică — precum îşi risipeşte soarele 
razele — în epitrahilul tuturor arhiereilor, preoţilor şi duhovnicilor, părinţi şi 
tămăduitori de suflete. 


Liturghia cosmică — fără de Otpust 

Pornind de la titlul inspirat al celebrei cărți a lui Hans Urs von Balthasar, 
Kosmische Liturgie, privitoare la teologia deosebit de profundă şi înaltă a 
sfântului Maxim Mărturisitorul, putem încerca o meditaţie referitoare la 
uluitoarea şi fascinanta temă a Liturghiei cosmice, care se săvârşeşte văzut şi 
nevăzut, auzit şi neauzit, neîncetat în cer şi pe pământ, conform cuvintelor 
rugăciunii din rânduiala ortodoxă: „Cel ce în toată vremea şi în tot ceasul, în cer 
şi pe pământ, eşti închinat şi mărit, Hristoase, Dumnezeule...” (Ceaslov, Rânduiala 
Miezonopticii din toate zilele, București, 1979, p. 26). 

Direcţia în care trebuie să pornim şi calea pe care trebuie să o urmăm în 
această încercare ştiinţifică şi abordare teologică a noastră ni le arată o celebră şi 
în acelaşi timp necunoscută apoftegmă a Părinților deşertului din Patericul 
egiptean: „Spunea ucenicul unui bătrân iscusit: cândva mergând noi, se cam 
oprea bătrânul şi i-am zis: părinte, mai mergi măcar puţin. Şi mi-a răspuns: oare, 
nu auzi Că îngerii cântă în ceruri? lar noi nu ne trezim, pentru că a zis părintele 
Antonie: nu se cade monahului să se îngrijească de nimic, decât pentru 
mântuirea sufletului său” (Patericul, XXIII, 13). Prin închinarea în Duh şi Adevăr, 
prin rugăciunea neîncetată şi prin contemplație, smerenie şi umilinţă, bătrânul 
călugăr anonim era integrat cu mintea şi cu inima, cu duhul şi cu toată fiinţa, în 
Liturghia cosmică, „auzind cum îngerii cântă în ceruri”, stare duhovnicească şi 
nivel de altitudine neajunse şi neatinse încă de mai tânărul său ucenic şi de noi. 

Mărturii despre Liturghia cosmică găsim în Sfânta Scriptură a Vechiului 
şi a Noului Testament. „Când am făcut stelele, lăudatu-M-au toţi îngerii Mer”, 
spune Dumnezeu în Cartea lov (lov 38, 7), iar psalmistul David adaugă în Psalmii 
săi de laudă: „Toată suflarea să laude pe Domnul!” (Psalm 145-150). În vedenia 

serafimilor din Templu, de care s-a învrednicit proorocul Isaia, îi auzim pe 
aceştia cântând: „Sfânt, Sfânt, Sfânt este Domnul Savaot, plin este tot pământul 
de mărirea Lui” (Isaia 6, 3), precum şi în revelația „Celui Vechi de Zile” din 
cartea proorocului Daniel: „Am privit până când au fost aşezate scaune şi S-a 
aşezat Cel Vechi de Zile; îmbrăcămintea Lui era albă ca zăpada, iar părul 
capului Său curat ca lâna; tronul Său, flăcări de foc; roţile lui, foc arzător. Un 
râu de foc se vărsa şi ieşea din el; mii de mii Îi slujeau şi miriade de miriade 
stăteau înaintea Lui! Judecătorul S-a aşezat şi cărțile au fost deschise” (Daniel 7, 
9-10). Doxologia şi Liturghia cosmică răzbate în „Cântarea celor trei tineri” din 
cuptorul Babilonului, în cântarea îngerilor din noaptea Naşterii Domnului: 
„Mărire întru cei de sus lui Dumnezeu şi pe pământ pace, între oameni 
bunăvoire!” (Luca 2, 13-14), în cântarea Mântuitorului şi a sfinților apostoli de 
după Cina cea de Taină (Marcu 14, 26), în cântarea de la miezul nopţii a sfinţilor 
apostoli Pavel şi Sila din temniţa din Filipi (Fapte 16, 25) şi în cântarea celor patru 
făpturi vii: „Sfânt, Sfânt, Sfânt, Domnul Dumnezeu, Atotţiitorul, Cel ce era şi 
Cel ce este şi Cel ce vine” (Apocalipsă 4, 8). A se vedea şi comentariile Sfinţilor 
Părinţi la referirile scripturistice de mai sus. 

Mărturii despre Liturghia cosmică găsim şi în Sfânta Tradiţie şi în 
practica Bisericii. Astfel, putem vorbi despre: 

Liturghia cosmică şi cele şapte Sfinte Taine ale Bisericii, 

Doxologia şi Liturghia cosmică în cele şapte Laude ale Bisericii (Laudele 
şi Doxologia Mare de la Utrenie şi Psalmul 103 de la Vecernie); 

Doxologia şi Liturghia cosmică în ierurgii — Rugăciunea sfântului 
Sofronie al Ierusalimului de la Sfinţirea cea Mare a apei de la Bobotează; 

Doxologia şi Liturghia cosmică în Acatiste şi Paraclise — Acatistul 
Preasfintei Treimi; 

Liturghia cosmică în Filocalie şi Pateric — Rugăciunea lui lisus ca 
integrare în Liturghia cosmică şi bătrânul care se oprea din când în când pe cale, 
spre nedumerirea ucenicului, auzind „cum îngerii cântă în cer” (Pateric XXIII, 13); 

Liturghia cosmică şi Sfânta Liturghie. Dacă Cina cea de Taină este miez 
şi esenţă a Sfintei Liturghii, după cuvintele: „Aceasta să o faceţi întru pomenirea 
Mea!” (1 Corinteni 11, 24), Sfânta şi dumnezeiasca Liturghie este centru şi inimă a 
Liturghiei cosmice, prin cântarea „Sfinte Dumnezeule”, prin Heruvic, prin 
Trisaghionul biblic, prin imnul „Pe Tine Te lăudăm” din momentul Prefacerii şi, 
mai ales, prin Heruvicul de la Liturghia Darurilor mai înainte sfinţite: „Acum 
Puterile cereşti împreună cu noi nevăzut slujesc, că, iată, intră Împăratul slavei, 
iată Jertfa tainică săvârşită, de dânsele este înconjurată... (Şi după ce se face 
tăcere pentru Ieşirea cu Sfintele Daruri, continuăm)... Cu credinţă şi cu dragoste 
să ne apropiem, ca părtaşi ai vieţii veşnice să ne facem. Aliluia. Aliluia. Aliluia.” 


Ectenie la Liturghia cosmică 
„Lăudaţi pe Domnul din ceruri, lăudaţi-L pe EI întru cele înalte. Lăudaţi-L 
pe EI toţi îngerii Lui, lăudați-L pe EI toate puterile Lui. Lăudaţi-L pe EI soarele 

şi luna, lăudaţi-l pe EI toate stelele şi lumina. Lăudaţi-L pe EI cerurile cerurilor 
şi apa cea mai presus de ceruri, să laude numele Domnului, că El a zis şi s-au 
făcut, EI a poruncit şi s-au zidit. Pusu-le-ai pe ele în veac şi în veacul veacului; 
lege le-a pus şi nu o vor trece. Lăudaţi pe Domnul toţi cei de pe pământ: balaurii 
şi toate adâncurile; focul, grindina, zăpada, gheaţa, viforul, toate îndepliniți 
cuvântul Lui; munţii şi toate dealurile, pomii cei roditori şi toţi cedrii, fiarele şi 
toate animalele, târâtoarele şi păsările cele zburătoare; împărații pământului şi 
toate popoarele, căpeteniile şi toți judecătorii pământului; tinerii şi fecioarele, 
bătrânii cu tinerii să laude numele Domnului, că numai numele Lui s-a înălţat. 
Lauda Lui pe pământ şi în cer. Şi va înălța puterea poporului Lui. Cântare 
tuturor cuvioşilor Lui, fiilor lui Israel, poporului ce se apropie de EI” (Psalm 148, 
1-14). 

Ce altceva sunt psalmii doxologici ai lui David, cântarea serafimilor din 
Templu şi a îngerilor de la Naşterea Domnului, cântarea celor trei tineri din 
cuptorul Babilonului sau a celor patru făpturi vii din Apocalipsă decât ectenii, 
antifoane şi frânturi sau secvenţe din veşnica Liturghie cosmică ce stă sub 
semnul cuvintelor de la sfârşitul Psaltirii: „Toată suflarea să laude pe Domnul!” 
(Psalm 150, 6). 

Sfânta şi dumnezeiasca Liturghie cosmică are, din punctul nostru de 
vedere, trei planuri sau stadii de exprimare şi desfăşurare. Cel dintâi este planul 
pământesc, ce se exprimă şi cântă neîncetat slava lui Dumnezeu prin „strana 
naturii”. Prin aceasta înţelegem cântul păsărilor de pe ram şi al greierilor din 
iarbă, murmurul izvoarelor din munţi şi torentul apelor din văi, foşnetul vântului 
din frunzişul copacilor şi pomilor de pe câmpii, clipitul stelelor şi tăcerea lunii 
pline. Al doilea plan al Liturghiei cosmice este cel ecclesial, respectiv întregul 
ritual creştin-ortodox cu Taine, ierurgii şi ceasuri din Triod, Penticostar şi 
Octoih, centrate în jurul Sfintei Liturghii euharistice, iar cel de-al treilea plan 
este cel ceresc, al cetelor îngereşti şi al Bisericii biruitoare, conform Revelaţiei 
Sfintei Scripturi şi mărturiilor Sfintei Tradiţii. 

Creştinul se integrează în Liturghia cosmică răspunzând smerit şi iubitor 
ecteniilor acesteia, prin „închinarea în Duh şi Adevăr” a rugăciunii lăuntrice a 
minţii şi a inimii. Astfel, gândul rugăciunii lăuntrice din minte devine 
„filamentul spiritului”, rug aprins, stâlp de foc şi candelă cu untdelemn în 
mintea, sufletul şi inima noastră, conjugând liturghia interioară de pe altarul 
sufletului cu cea exterioară de pe altarul creaţiei şi împreunând, prin Liturghia 
Bisericii, liturghia pământească cu cea cerească. 

Ilustrăm cele spuse cu câteva exemple din aghiografia patristică: „Un frate 
s-a dus la chilia lui avva Arsenie la schit şi s-a uitat prin fereastră şi a văzut pe 
bătrânul peste tot ca un foc, căci era vrednic acest frate de a vedea lucruri 
minunate. Şi cum a bătut, a ieşit bătrânul şi văzând-l pe frate înspăimântat, i-a 
zis lui: Este multă vreme de când baţi? Nu cumva ai văzut ceva? ŞI i-a răspuns 
lui fratele: nu! Şi după ce a vorbit cu el, i-a dat drumul” (avva Arsenie 27). De 
asemenea, „se spunea iarăşi pentru el, că în seara sâmbetelor, pe când se lumina 

spre Duminică, lăsa soarele înapoia lui şi întindea mâinile la cer, rugându-se, 
până iarăşi strălucea soarele în fața lui şi aşa şedea” (avva Arsenie 30). 
Rugăciunea avvei Arsenie cel Mare învăluit în foc este o dovadă a integrării 
maxime a sfinţilor în Liturghia cosmică şi a susținerii acesteia de către Duhul 
Sfânt prin ei, iar rugăciunea de toată noaptea, de la apusul până la răsăritul 
soarelui, vrea să însemne că noaptea vieţii noastre şi a istoriei lumii este 
străluminată doar de rugăciunile mijlocitoare ale sfinţilor pentru noi, păcătoşii. 

Ucenicind la strana naturii din pronaosul bisericii, participând la Liturghia 
ecelesială din naosul pământesc al templului sau catedralei cosmice, accedem 
prin uşile împărăteşti ale catapetesmei timpului înspre altarul cel ceresc din 
Sfânta Sfintelor, unde Hristos — Arhiereul cel veşnic este înconjurat de cetele 
îngereşti şi de soborul sfinţilor. Îngerul cu cădelnița de aur are rostul Cădirii 
celei Mari la Liturghia cosmică a Revelaţiei, istoriei şi Apocalipsei (Apocalipsă 8, 
1-5). Templul lui Dumnezeu este peste tot şi Liturghia cosmică se săvârşeşte 
neîncetat, dar noi suntem adeseori absenţi din acest templu şi nu suntem 
conştienţi de acest adevăr, care ne copleşeşte prin măreţia tainei. Ecfonis la 
Liturghia cosmică poate fi atât ciripitul rândunelelor, cât şi cântul 
privighetorilor, ca fărâme în Liturghia cosmică. 

În Soborul Liturghiei cosmice contemplăm pe Hristos, Arhiereul veşnic 
(Evrei 4, 14; 8, 1), având de-a dreapta Sa pe Melchisedec, regele Salemului şi 
preotul Dumnezeului celui Preaînalt (Facere 14, 18), iar de-a stânga Sa, pe Aaron, 
marele preot al Legii vechi, cu toiagul înflorit (Numeri 17, 8). De-a dreapta şi de-a 
stânga Arhiereului Hristos mai contemplăm pe letro, preotul din Madian şi 
socrul lui Moise, pe Eliazar, fiul şi urmaşul lui Aaron, pe Fineas şi pe Eli, pe 
Abimelec (1 Regi 21, 1-9), Ţadoc şi Abiatar, pe Hilchia, cel ce a redescoperit 
cartea pierdută a Legii în Templul Domnului, pe Azaria (II Cronici 26, 17) şi pe 
Iosua (Zaharia 3, 1-10), pe Simeon, fiul lui Onie (Isus Sirah 50, 1-23) şi pe preotul 
Zaharia, tatăl sfântului loan Botezătorul (Luca 1, 5-25 şi 62-79), pe patriarhii, 
proorocii, împărații şi drepții Vechiului Testament, precum şi pe apostolii, 
evangheliştii şi sfinţii Noului Testament, pe mucenici, pe cuvioşi, pe sfinții mari 
Dascăli ai lumii şi lerarhi şi pe toți Sfinţii Părinți ai Bisericii lui Hristos, strânşi 
în jurul Celui ce şade de-a dreapta Tatălui şi în jurul soborului celor douăzeci şi 
patru de bătrâni din Apocalipsă, care laudă şi preamăresc neîncetat împreună cu 
cele patru făpturi vii pe Dumnezeu, Cel în Treime lăudat (Apocalipsă 4, 1-11). 

La Liturghia cosmică, mirida gândului smerit ne deschide cerul, pentru a 
ne cumineca şi împărtăşi din Potirul harului Liturghiei cosmice, în vreme ce 
îngerii şi sfinţii, oamenii şi toate făpturile, creația văzută şi nevăzută cântă 
neîncetat, în cer şi pe pământ, imne şi pricesne la Liturghia cosmică. 

Prin urmare, Liturghia cosmică nu are Otpust, pentru că se săvârşeşte 
neîncetat şi nu se va sfârşi niciodată, într-un cer nou şi pe un pământ nou (II Petru 
3, 13; Apocalipsă 21, 1). De aceea, un necunoscut părinte îndemna duhovniceşte pe 
fiecare, zicând: Să dai patruzeci de pomeniri la Liturghia cosmică! 

Limbile de foc ale Rusaliilor şi Liturghia cosmică 

În fiecare an la dumnezeiescul praznic al Cincizecimii sau al Pogorârii 
Duhului Sfânt peste sfinţii ucenici şi apostoli ai Mântuitorului nostru lisus 
Hristos nu se poate să nu ne întrebăm, noi, creştinii căldicei, unde mai sunt 
astăzi limbile de foc ale Rusaliilor prin care s-au împlinit cuvintele 
Mântuitorului: „Foc am venit să arunc pe pământ şi cât de mult aş vrea să fie 
aprins!” (Luca 12, 49). 

Răspunsul tainic la această întrebare îl găsim în adevărul faptului că 
astăzi, la două mii de ani după Cincizecime, limbile de foc ale Rusalulor umplu 
Biserica lui Hristos, lumea creaţiei lui Dumnezeu şi viaţa creştinilor prin 
lucrarea, luminarea şi sfinţirea date de harul necreat al Duhului Sfânt. Sfânta 
Tradiţie ne spune că „Biserica este plină de Duhul Sfânt”, şi aşa este, pentru că 
dacă suntem cu luare aminte, descoperim faptul că limbile de foc ale Rusaliilor 
le găsim şi le contemplăm astăzi, în primul şi în primul rând, în dumnezeiescul 
Potir euharistic al Sfintei Liturghii; în cuvântul lui Dumnezeu din Sfânta şi 
dumnezeiasca Evanghelie şi Sfânta Scriptură; în rânduiala Sfintelor Taine ale 
Bisericii şi în sfintele ierurgii; în formulările dogmatice ale Sinoadelor 
Ecumenice; în scrierile Sfinţilor Părinţi, îndeosebi în Filocalie, Pateric şi Vieţile 
Sfinților; în făpturile creaţiei care ne înconjoară şi care sunt pline de ruguri 
aprinse; în fiecare creştin botezat şi însemnat cu „Pecetea darului Duhului 
Sfânt”, prin Sfânta Taină a Mirungerii; în roua lacrimilor rugăciunii de pocăință 
şi umilinţă şi, mai ales, în candelele fecioarelor înțelepte. 

Potirul Sfintei şi dumnezeieştii Liturghii cuprinde limbile de foc ale 
Rusaliilor în deplinătatea lor, prin Prefacerea euharistică şi prin prezenţa reală a 
Trupului şi Sângelui Mântuitorului Iisus Hristos în Sfânta Împărtăşanie. Limbile 
de foc ale Rusaliilor stăpânesc şi învăluie sfântul şi dumnezeiescul Prestol în 
lumină şi slavă, prefăcându-l pe acesta într-un adevărat rug aprins. De aceea, 
orice episcop, preot şi diacon, urmând pilda lui Moise, stă de vorbă cu 
Dumnezeu, Care ne vorbeşte astăzi din rugul aprins al Sfintei şi dumnezeieştii 
Liturghii prin limbile de foc ale Rusaliilor, cuprinse în ectenii şi rugăciuni, în 
proscomidie şi vohoade, în Heruvic şi Prefacere, în pricesne şi împărtăşire. 

În cuvintele Sfintei Evanghelii şi ale Apostolului, ale Noului Testament şi 
ale întregii Sfintei Scripturi, limbile de foc ale Rusaliilor răzbat în fiecare rând, 
verset şi capitol. Ca şi Sfintele Evanghelii, Epistolele neotestamentare sau 
Apocalipsa, şi cartea Faptele Apostolilor (care ne redă în capitolul al doilea 
minunea Cincizecimii) este străbătută de la un capăt la celălalt şi inspirată de 
limbile de foc ale Duhului Sfânt, prin faptele, cuvintele, predicile, minunile şi 
întâmplările din viaţa sfinților apostoli şi din călătoriile misionare ale sfântului 
apostol Pavel. De aceea, împărtăşindu-ne din Sfântul Potir, pe de o parte, dar şi 
din cuvântul lui Dumnezeu, pe de altă parte, ne împărtăşim din aceleaşi limbi de 
foc ale Rusaliilor, care au inspirat Noul Testament şi întreaga Sfântă Scriptură şi 
prin care se lucrează Prefacerea euharistică prin invocarea Duhului Sfânt la 
epicleză, la fiecare Sfântă Liturghie. 

Regăsim limbile de foc ale Rusaliilor în rânduiala şi lucrarea Sfintelor 
Taine: Botezul, Mirungerea, Euharistia, Spovedania, Cununia, Preoţia şi Sfântul 
Maslu, ca şi în şi ierurgii: sfeştanii, târnosiri, rugăciuni, sfinţiri şi dezlegări. 
Preoția este Taina prin care se lucrează celelalte Sfinte Taine, condiţie a acestora 
şi adevărată Cincizecime a ierarhului, preotului şi diaconului. Prin contemplaţie 
ne împărtăşim din limbile de foc ale Rusaliilor, care se află lucrătoare, de viaţă- 
făcătoare şi sfinţitoare în toate făpturile creației lui Dumnezeu, mijlocindu-ne 
neîncetat revelația naturală şi cunoaşterea naturală a lui Dumnezeu, prin 
contemplaţia minunilor creaţiei Sale. Limbile de foc ale Rusaliilor le întrezărim 
în Vecernia, Utrenia şi Liturghia cosmică, în Ceasurile de peste zi şi în taina 
Miezonopticii, în semenii noştri, creați după chipul şi asemănarea lui Dumnezeu 
şi botezați în numele Preasfintei Treimi, în roua lacrimilor rugăciunii înaintea 
sfintelor icoane şi a Sfintei Cruci, în citirea scrierilor filocalice şi duhovniceşti 
şi, mai ales, în candelele fecioarelor înțelepte care, fiind gata, ies cu îndrăzneală 
întru întâmpinarea Mirelui Hristos. 


Eshatologia Particulară şi Eshatologia Universală 

În Dogmatica ortodoxă există o strânsă relaţie între Eshatologia 
Particulară şi cea Universală. A încerca să medităm asupra relației dogmatice, 
morale şi spirituale dintre Eshatologia Particulară şi Eshatologia Universală — 
cele două emisfere ale celui din urmă capitol al oricărei Dogmatici ortodoxe — 
este la fel precum ai încerca să stabileşti o legătură între „oaia cea pierdută” 
(Psalm 118, 176; Luca 15, 6) şi „oile cele de-a dreapta” Dreptului Judecător (Matei 
25, 33), pe de o parte; şi între iedul nevinovat cerut de fratele fiului risipitor (Luca 
15, 29) şi „caprele cele de-a stânga” (Matei 25, 33), pe de altă parte. În alt sens, 
relația dintre Eshatologia Particulară şi Eshatologia Universală este asemenea 
celei dintre aburul care „ieşea din pământ — precum sufletul din trup — şi umezea 
toată faţa pământului” (Facere 2, 6) şi care alcătuieşte norul, şi norul care se 
revarsă apoi în ploaie, fie binecuvântată, fie înfricoşătoare, precum ploile 
Potopului (Facere 7, 12), pentru că Eshatologia Universală este suma tuturor 
eshatologiilor particulare. 

Între Eshatologia Particulară şi Eshatologia Universală contemplăm punți 
de curcubeu, descoperindu-ni-se în lumina Duhului Sfânt, precum între sfârşitul 
omului şi sfârşitul lumii, între moartea personală şi Învierea obştească de Apoi, 
între Judecata Particulară a sufletului nostru, la care vom avea drept martori 
conştiinţa noastră şi pe îngerul păzitor şi Judecata Universală, unde martori ne 
vor fi toți îngerii, toţi sfinţii şi toţi oamenii. Factorul comun este Judecata (fie 
particulară, fie universală), precum şi raiul şi iadul, cu deosebirea că, până la 
Învierea cea de Apoi, în rai sau în iad va fi doar sufletul, iar după Judecata de 
Apoi în rai sau în iad va merge omul întreg, adică trup înviat cu suflet mântuit 
sau osândit, după cum vom auzi fiecare atunci: „Veniţi binecuvântaţii Părintelui 
Meu...” sau „Duceţi-vă de la Mine, blestemaţilor...” (Matei 25, 34 şi 41). 

Judecata Particulară o face Mântuitorul Hristos cel Răstignit, Înviat şi 

Înălţat la ceruri, şezând de-a dreapta Tatălui (Marcu 16, 9; Luca 24, 51; Fapte 1, 9-11; 
7, 55-56; Efeseni 1, 20; Evrei 1, 13), iar Judecata Universală o va face Acelaşi 
Hristos „Împărat al împăraților şi Domn al domnilor” (Apocalipsă 19, 16) şi Drept 
Judecător (Matei 25, 34 şi 40), o dată pentru totdeauna, venind pe norii cerului 
(Matei 24, 30) şi şezând pe tronul Slavei Sale (Matei 25, 31). Judecata Particulară 
are loc neîncetat, pentru că neîncetat mor oameni pe faţa pământului şi neîncetat 
se înfăţişează sufletele acestora înaintea lui Dumnezeu la Judecată (Romani 14, 10; 
II Corinteni 5, 10; Evrei 9, 27), pe când Judecata Universală va avea loc cândva, 
undeva — în „Valea lui Iosafat” (loil 4, 2 şi 12) sau „Valea Judecăţii” (loil 4, 14). Ar 
fi interesant de meditat la cel din urmă suflet care va merge la Judecata 
Particulară cu doar un ceas mai devreme de învierea lui cea de Apoi şi de 
Judecata Universală! 

Legătura dintre Eshatologia Particulară şi Eshatologia Universală o face 
mai întâi Hristos, Fiul lui Dumnezeu şi Fiul Omului, Dumnezeu adevărat şi Om 
adevărat, Care este Drept Judecător la cele două Judecăţi: cea dintâi, particulară, 
personală şi doar a sufletului; cea de a doua, universală, solemnă, dreaptă, 
definitivă, supremă şi înfricoşătoare, a omului întreg — trup şi suflet — şi a tuturor 
oamenilor din toate timpurile şi din toate locurile. A doua legătură între cele 
două Eshatologii o constituie „Semnul Fiului Omului” — Semnul Sfintei Cruci — 
care se arată pe cerul vieţii prin Botez, Mirungere, Spovedanie, Împărtășanie şi 
celelalte Sfinte Taine, slujbe şi ierurgii, dar se va arăta şi pe cerul Creaţiei întru 
lumină şi strălucire, mai înainte de A Doua Venire a Domnului „pe norii cerului, 
cu putere şi cu slavă multă” (Matei 24, 30). 

Eshatologia Particulară este precum un râu care curge neîncetat de la 
moartea lui Abel, de după izgonirea din rai (Facere 4, 8), şi se varsă continuu, prin 
moartea lui Adam, răpirea lui Enoh, moartea celor de pe vremea potopului şi a 
lui Noe, a celor din Sodoma şi Gomora şi a lui Lot, a lui Avraam, Isaac şi Iacob, 
a lui Iosif, Moise şi Iosua, a lui Samuel, David şi Solomon, a profeților mari (cu 
înălţarea sfântului Ilie la cer) şi a profeților mici; trecând prin tăierea capului 
sfântului loan Botezătorul, a sfântului apostol Iacob şi a sfântului apostol Pavel, 
prin moartea sfântului arhidiacon Ștefan, cel ucis cu pietre, dar şi prin răstignirea 
cu capul în jos a sfântului apostol Petru, până la moartea mucenicească a lui 
Antipa din Pergam „martorul Meu cel credincios care a fost ucis la voi” (Apoc. 2, 
13), revărsându-se prin moartea lui Nabot, a pruncilor ucişi de Irod, a bogatului 
căruia 1-a rodit țarina mai înainte de noaptea ieşirii sufletului său (Luca 12, 20), a 
săracului Lazăr dus de îngeri în sânul lui Avraam şi a bogatului ajuns în chinuri 
(Luca 16, 19-31), în marea de lumină şi foc a Eshatologiei Universale, când 
„stihiile de istov vor arde” (II Petru 3, 7 şi 10) şi va fi un „cer nou şi un pământ 
nou” în care locuieşte dreptatea (II Petru 3, 13; Apoc.21, 1; Isaia 65, 17). 

Eshatologia Particulară este precum Nunta Fiului de Împărat (Matei 22, 11- 
14), iar Eshatologia Universală va fi precum Pilda celor zece fecioare (Matei 25, 1- 
13). Eshatologia Particulară este precum drumul spre Emaus (Luca 24, 13-29), iar 
Eshatologia Universală va fi precum Arătarea lui Hristos cel Înviat în mijlocul 

sfinților Săi ucenici şi apostoli din Ierusalim, după Cina din Emaus (Luca 24, 30- 
49). Eshatologia Particulară este precum jertfa bineprimită a lui Abel, pentru cei 
ce se mântuiesc şi precum jertfa neprimită a lui Cain, pentru cei ce se osândesc 
(Facere 4, 3-7), iar Eshatologia Universală este precum potopul pentru cei de-a 
stânga, dar şi precum revelaţia curcubeului legământului pentru cei de-a dreapta. 
Eshatologia Particulară este precum Teofania primită de patriarhul Avraam la 
stejarul Mamvri, iar Eshatologia Universală este precum nimicirea locuitorilor 
celor „de-a stânga” din cetățile Sodoma şi Gomora, cu foc şi cu pucioasă, şi 
izbăvirea minunată a dreptului Lot (Facere 18-19). Eshatologia Particulară este 
precum scara cerului de la Betel, iar Eshatologia Universală este precum 
trecerea patriarhului Iacob prin „vadul labocului”, după întâmpinarea de către 
îngerii lui Dumnezeu la Mahanaim şi despărțirea celor aflați împreună cu el în 
două tabere (Facere 32, 1-23). Eshatologia Particulară este precum Revelația lui 
Dumnezeu din rugul aprins, înaintea lui Moise singur, iar Eshatologia 
Universală este precum Pogorârea lui Dumnezeu pe Muntele Sinai în nor gros, 
printre tunete, fulgere şi trâmbiţe, înaintea întregului popor cutremurat al lui 
Israel (Exod 3 şi 19). Eshatologia Particulară este precum aruncarea sfântului 
apostol Petru în valurile Tiberiadei şi înotul lui spre ţărmul unde-l aştepta 
Hristos cel Înviat în dimineaţa Arătării (loan 21, 7), iar Eshatologia Universală va 
fi precum Pogorârea Duhului Sfânt la Rusalii, sub chip de limbi de foc peste 
sfinții ucenici şi apostoli ai Mântuitorului şi înaintea aleşilor reprezentanți din 
paisprezece neamuri, aflaţi în Ierusalim de Cincizecime (Fapte 2, 1-12), şi va 
însemna Pogorârea cetăţii sfinte a Noului Ierusalim din cer, de la Dumnezeu 
(Apocalipsă 21, 10). 

Eshatologia Particulară este învierea fiului văduvei din Nain sau a fucei 
lui lair sau a lui Lazăr din Betania, iar Eshatologia Universală va însemna 
învierea câmpului plin cu oase omeneşti din vedenia proorocului lezechiel (37, 1- 
10). Eshatologia Particulară este revelația de pe drumul Damascului (Fapte 9, 3-9), 
iar Eshatologia Universală va fi precum revelaţia „Celui Vechi de Zile”, când 
„Judecătorul S-a aşezat şi cărţile au fost deschise”, din cartea proorocului Daniel 
(7, 9-10). Eshatologia Particulară pentru sfinți este precum răpirea sfântului 
apostol Pavel la al treilea cer (II Corinteni 12, 1-5) şi precum revelația primită de 
sfântul evanghelist Ioan în Insula Patmos (Apocalipsă 1, 10-20), iar Eshatologia 
Universală va fi precum cele scrise în Apocalipsă, când „cărțile au fost deschise 
şi o altă carte a fost deschisă, care este Cartea Vieţii, iar morţii au fost judecaţi 
după cele scrise în cărți potrivit cu faptele lor... iar cine n-a fost aflat scris în 
Cartea Vieţii, a fost aruncat în iezerul de foc” (Apocalipsă 20, 11-16). 

Eshatologia Particulară şi Judecata Particulară sunt precum suirea 
smeritului vameş la Templu, cu rugăciunea „Doamne, lisuse...” (Luca 18, 10-14), 
iar Eshatologia Universală este precum Predica Mântuitorului de pe Muntele 
Fericirilor şi săturarea mulțimilor în pustie cu cinci pâini şi doi peşti, pentru 
veşnicie. Eshatologia Particulară este precum Arătarea Mântuitorului în 
dimineaţa Învierii înaintea Mariei Magdalena şi la opt zile după Înviere înaintea 

sfântului apostol Toma, iar Eshatologia Universală va fi precum tainica Arătare 
a lui Hristos cel Înviat înaintea celor „mai mult de cinci sute de fraţi, dintre care 
cei mai mulți trăiesc până astăzi, iar unii au şi adormit” (I Corinteni 15, 6). 

Prin urmare, între Eshatologia Particulară şi Eshatologia Universală nu 
„s-a întărit prăpastie mare” (Luca 16, 26), căci trecând cu toţii, rând pe rând, prin 
Eshatologia Particulară, ne vom întâlni întru Eshatologia Universală, „a cărei 
Împărăţie nu va avea sfârşit”. 


PATRISTICE 


„Altarele dumnezeieştilor cuvinte” (Sf. loan Gură de Aur) 

Această fericită şi unică expresie în literatura patristică, aparţinând 
sfântului loan Gură de Aur, care se află la începutul Omiliei a XXl-a din 
Evanghelia de la Ioan (Omili la Ioan, Ed. Gândul Aprins, Bucureşti, 2014, p. 279), ar 
vrea să exprime sensul cel mai profund şi mai înalt al Sfintelor şi 
dumnezeieştilor Scripturi, sau „Sfânta Sfintelor” Sfintei Scripturi. 

Fiecare cuvânt din Sfânta Scriptură este, prin inspiraţie, o poartă de intrare 
în templul Revelaţiei, prin pridvor sau pronaos în naosul mistagogiei şi în altarul 
Teologiei. „Altarele dumnezeieştilor cuvinte” sunt cuvintele inspirate ale 
Prologului Evangheliei de la Ioan, Prologul cărţii Facerii, cele zece porunci din 
cartea Ieşirii, Psalmii lui David şi Cântarea Cântărilor lui Solomon, cartea 
proorocului Daniel şi cartea Ilona, Predica de pe Munte, Pildele Împărăției, 
Cuvântarea despre dărâmarea Ierusalimului şi sfârşitul lumii, Pilda celor zece 
fecioare, Pilda talanţilor şi Judecata de Apoi, Marea Cuvântare de la Cină, 
Arătările de după Înviere, drumul şi Cina din Emaus, Înălţarea la cer a 
Domnului şi Pogorârea Duhului Sfânt, revelaţia din sinedriu şi cea de pe drumul 
Damascului, Imnul dragostei şi revelaţia din Insula Patmos. În „altarele 
dumnezeieştilor cuvinte” contemplăm Teofania de la Mamvwri, Scara cerului de 
la Betel, Rugul aprins din Sinai, vedenia serafimilor din Templu, descoperirea 
carului heruvimilor, revelația „Celui Vechi de Zile”, Schimbarea la Faţă de pe 
Muntele Tabor şi Învierea Domnului. În „altarele dumnezeieştilor cuvinte” — 
precum în altarul oricărei Sfinte Biserici — contemplăm chivotul de aur al 
Predicii de pe Munte a Mântuitorului lisus Hristos, Potirul Cinei celei de Taină, 
Crucea de lemn a Jertfei de pe Golgota, cădelnița de aur a îngerului din 
Apocalipsă,  Proscomidiarul ieslei de la Betleem, Tronul Dumnezerrii 
preînchipuit de Sfânta Masă, veşmintele arhiereului Vechiului Testament şi 
veşmintele de lumină ale Mântuitorului de pe Tabor, Sfânta Evanghelie a celor 
patru Evanghelu, Liturghierul patristic şi Molitfelnicul tainic, epitrahilul jugului 
lui Hristos şi felonul sfântului apostol Pavel din Troada, mânecuţele din 

Ghetsimani şi brâul proorocului Agav, mitra marelui preot losua din vedenia 
proorocului Zaharia, copia suliţei sutaşului de pe Golgota, sfântul Disc al 
creației lumii, pâinile-prescuri din pustie şi miridele celor botezați, începând cu 
Duminica Rusaliilor, vinul euharistic din Cana Galileii, fereastra deschisă înspre 
Ierusalim şi catapeteasma care s-a rupt de sus până jos în Vinerea Patimilor. În 
„altarele dumnezeieştilor cuvinte” sunt ascunse altarul cu jertfa bineprimită a lui 
Abel, altarul lui Noe de după potop şi altarul lui Avraam de pe Moria Golgotei, 
ca „altare ale dumnezeieştilor cuvinte” din cartea Facerii. Altarul lui Moise din 
Cortul Sfânt, altarul lui David din țarina lui Aravna şi altarul lui Solomon din 
Templul Sfânt sunt „altarele dumnezeieştilor cuvinte” ale celorlalte cărți ale 
Vechiului Testament, după cum Crucea de pe Golgota este „altarul 
dumnezeieştilor cuvinte” din Noul Testament. 

În „altarele dumnezeieştilor cuvinte” se ascunde, dar se şi descoperă 
altarul divin de pe care serafimul din vedenia proorocului Isaia (evanghelistul 
Vechiului Testament) a luat cărbunele cu cleştele, pentru a-l atinge purificator 
de buzele proorocului. În „altarele dumnezeieştilor cuvinte” se află atât roua 
duhovnicească ce a stins focul din cuptorul Babilonului celor trei tineri, cât şi 
apa izvorâtă din stâncă a harului Cuvântului lui Dumnezeu (,,Agheasma Mică” 
de la Rafidim şi „Agheasma Mare” de la fântâna lui Iacob) şi mana cea ascunsă, 
făgăduită şi dăruită în Apocalipsă (2, 17). În „altarele dumnezeieştilor cuvinte” se 
păstrează harfele atârnate în sălcii şi cele şapte trâmbiţe de la Ierihon şi din 
Apocalipsă şi se face auzit înţelesul cel de neînțeles al celor şapte tunete 
(Apocalipsă 10, 3-4). În „altarele dumnezeieştilor cuvinte” se află vasul de 
alabastru cu mir de nard de mare preţ al Mariei din Betania, candelabrul cel cu 
şapte braţe, candelele celor cinci fecioare înțelepte şi altarul de aur al tămâierii 
prin rugăciunea neîncetată. În „altarele dumnezeieştilor cuvinte” descoperim 
rugul aprins şi stâlpul de foc din Sinai, focul ceresc pogorât peste altarul jertfei 
de pe Carmel al sfântului Ilie, icoana carului de foc şi limbile de foc ale Duhului 
Sfânt de la Rusalii. 

Prin „altarele dumnezeieştilor cuvinte” curge râul vieţii cu „apa limpede 
cum e cristalul” şi creşte şi rodeşte pomul vieţii, în înţelesuri alegorice tainice şi 
anagogice mistice, sub inspiraţia porumbelului Duhului Sfânt, care se poartă pe 
deasupra aripilor celor doi heruvimi de aur de la Cortul şi Templul Sfânt al 
Sfintei şi dumnezeieştii Scripturi. „Altarele dumnezeieştilor cuvinte” ne conduc 
prin epectaza sfântului Grigorie de Nyssa înspre „altarul Dumnezeului 
necunoscut” (Fapte 17, 23) în fiinţa Sa triipostatică, dar cunoscut prin lucrările sau 
energiile Sale necreate în Creaţie, Revelaţie, Inspiraţie, Providenţă, Întrupare, 
Mântuire, Sfinţire şi Îndumnezeire a omului şi a cosmosului, prin Hristos în 
Duhul Sfânt. 

De „altarele dumnezeieştilor cuvinte” nu ne putem apropia decât prin 
smerenia, umilinţa, rugăciunea şi starea vameşului din naosul Templului din 
Evanghelie. 

„Omilii la statui” (Sf. loan Gură de Aur) 

Cele douăzeci şi una de Omilii la statui rostite de sfântul loan Gură de 
Aur, ca preot în Antiohia anului 387, ne-ar putea inspira reluarea acestora în 
Omiletica ortodoxă de astăzi a Bisericii, constatând adeseori cu întristare şi 
conştientizând cu responsabilitate starea de creştini căldicei (Apocalipsă 3, 16) care 
ne defineşte prin împietrire şi indiferentism religios. 

Aruncând din uşile împărăteşti ale Sfântului Altar sau de la amvonul 
Sfintei Biserici, ca arhierei şi preoţi, o privire lucidă asupra mulţimii şi turmei 
credincioşilor, în timpul Sfintei Liturghii şi în vremea predicii de tâlcuire şi 
explicare a Sfintei Evanghelii şi a cuvântului lui Dumnezeu din Sfintele 
Scripturi, prin Tradiţia patristică şi în duhul Sfinților Părinţi, nu se poate să nu 
observăm stâlpul de sare al femeii lui Lot (Facere 19, 26), multiplicat şi încremenit 
în sufletul şi în privirea multor „credincioşi” deveniți „statui” în Templul lui 
Dumnezeu, în care ar trebui să fie doar coloane de susţinere, stâlpi de foc (Exod 
13, 21-22) sau stâlpi de înaltă tensiune spirituală. Moise a prefăcut statuile şi 
stâlpi de sare ai evreilor din Egipt în membrii ai poporului ales al lui 
Dumnezeu, în vremea celor patruzeci de ani de păstorire în Sinai, înfruntând 
destui cârtitori şi împotrivitori. Statui vor fi fost evreii până la trecerea minunată 
prin Marea Roşie, până la adăparea cu apă izvorâtă din stâncă şi pogorârea 
manei din cer şi, mai ales, până la primirea celor două table de piatră ale Legii 
de pe Muntele Sinai. Statui vor fi fost israeliţii pe vremea lui losua, până la 
despărțirea Iordanului, dărâmarea zidurilor lerihonului şi oprirea soarelui şi a 
lunii pe cer. Statui vor fi fost aceiaşi până la cornul cu untdelemn al lui Samuel 
şi până la harfa Psalmilor lui David. Statui vor fi fost israeliții până la ctitorirea 
Templului şi sfințirea acestuia prin pogorârea focului din cer la sfârşitul 
rugăciunii lui Solomon. Statui idolatre şi rătăcite vor fi fost israeliții pe vremea 
domniei lui Ahab şi a Izabelei, până la pogorârea focului din cer de către sfântul 
prooroc Ilie Tesviteanul peste jertfa sa de pe Carmel. Statui păgâne vor fi fost 
ninivitenii până la propovăduirea proorocului Ilona, cel care le-a declanşat 
pocăinţa şi le-a determinat iertarea primită de la Dumnezeu. Statui vor fi fost 
evreii pe vremea lui Isaia şi a lui Ieremia, până la dărâmarea Templului şi robia 
babiloniană. Statui vor fi fost iudeii pe malurile râurilor Babilonului, atârnându- 
şi harfele în sălcii (Psalm 136, 2), până la descoperirea carului de foc al 
heruvimilor primită de proorocul lezechiel la râul Chebar şi până la revelaţia 
„Celui Vechi de Zile” primită de proorocul Daniel în exilul babilonian. 

Statui vor fi fost şi mulțimile de iudei din pustiul Iordanului, până la 
topirea lor prin pocăință în urma ,„Omiliilor” sfântului loan Botezătorul. Statui 
vor fi fost şi mulțimile până la Predica de pe Munte a Mântuitorului nostru lisus 
Hristos, Predică ce a sfărâmat aceste statui, făcând din sfinţii ucenici şi apostoli 
„sarea pământului” şi „lumină a lumii” (Matei 5, 13-14). Statuie neştiutoare va fi 
fost Nicodim până la întâlnirea şi convorbirea din noapte cu Mântuitorul (loan 3, 
1-2), devenind apoi, împreună cu losif din Arimateea, pogorâtor al Domnului de 
pe Cruce (loan 19, 38-42). Statuie păcătoasă va fi fost femeia samarineancă până 

la întâlnirea cu Mântuitorul la fântâna lui Iacob. Statuie va fi fost pescarul 
Simon, fiul lui Iona din Galileea, mai înainte de întâlnirea cu Hristos în corabie, 
mai înainte de Schimbarea la Faţă, mai înainte de plânsul pocăinţei de după 
întreita lepădare şi mai înainte de întreita întrebare iubitoare a lui Hristos cel 
Înviat, Care s-a arătat pe ţărmul Tiberiadei. Statuie lacomă va fi fost Zaheu, mai 
marele vameşilor din Ierihon, până la primirea Mântuitorului Hristos în casa şi 
în viaţa sa. A fost şi a rămas statuie tânărul bogat care, deşi s-a întâlnit cu 
Mântuitorul, nu L-a putut urma. Statui pline de răutate au fost şi au rămas cei ce 
strigau în curtea lui Pilat, în Vinerea Patimilor: „Răstigneşte-L! Răstigneşte-L!” 
(loan 19, 6). Statuie plină de fărădelegi va fi fost tâlharul de pe cruce, până la 
pocăinţa şi mântuirea lui de-a dreapta Domnului. Statui nedumerite au fost Luca 
şi Cleopa, cei doi ucenici de la Emaus, până la apropierea de ei a 
Necunoscutului Înviat și până la arderea inimii lor prin cuvântul Său 
dumnezeiesc şi, mai ales, până la Arătarea Lui la frângerea pâinii de la Cina 
liturgică şi eshatologică din Emaus (Luca 24, 30-32). 

Statui au fost cele trei mii de suflete din Ierusalim până la convertirea şi 
botezul lor din ziua Cincizecimii sau a Pogorârii Duhului Sfânt la Rusalii, ca şi 
ceilalți două mii de nou botezați în urma minunii vindecării slăbănogului de la 
Poarta cea Frumoasă a Templului (Fapte 4, 4). Statuie evlavioasă şi închinătoare 
va fi fost famenul reginei Candachia a Etiopiei, până la convertirea sa la Hristos, 
prin propovăduirea sfântului arhidiacon Filip şi prin botezul său primit în apă 
(Fapte 8, 26-40). Statuie prigonitoare, „suflând încă ameninţare şi ucidere 
împotriva ucenicilor Domnului” (Fapte 9, 1), a fost cu siguranţă şi Saul din Tars, 
viitorul apostol Pavel, până la convertirea sa minunată de pe drumul 
Damascului. Statuie romană va fi fost temnicerul din Filipi până la convertirea 
sa prin acelaşi sfânt apostol (Fapte 16, 23-40). Statui din Areopag au fost, de 
asemenea, Dionisie Areopagitul, femeia cu numele Damaris şi alţii împreună cu 
ei (Fapte 17, 34), până la convertirea prin predica întreruptă a sfântului apostol 
Pavel în Areopagul din Atena. 

Statui vor fi fost ascultătorii sfântului Vasile cel Mare în Cezareea 
Capadociei, ai sfântului Grigorie Teologul în Nazianz şi Constantinopol şi, mai 
ales, ai sfântului loan Gură de Aur, ca preot în Antiohia şi arhiepiscop în 
Constantinopol, sculptați însă după chipul lui Hristos prin dalta neîntrecută a 
cuvântului Sfinților Trei Ierarhi. Statui răzvrătite vor fi fost monahii din 
Mănăstirea „Sfânta Marina” pe vremea sfântului Simeon Noul Teolog (f 1022) 
din Constantinopol, ca şi împotrivitorii din Tesalonic ai sfântului Grigorie 
Palama (3 1359), Arhiepiscopul lor. Statui au fost destinatarii Didahiilor 
sfântului Antim Ivireanul ( 1716), de la Râmnic şi Bucureşti. Poate că asemenea 
unor statui lipsite de „cunoştinţa mântuirii” (Luca 1, 77) vor fi fost percepuți de 
către Preacuviosul Părinte Arsenie Boca şi credincioşii, pelerinii, închinătorii şi 
ascultătorii „cuvintelor vii” din predicile de foc ale Sfinţiei Sale, de la 
Mănăstirea „Brâncoveanu” de la Sâmbăta de Sus şi de la Mănăstirea „Sfântul 

Apostol şi Evanghelist loan” de la Prislop, înainte şi după jumătatea secolului 
trecut. 

Despre puterea cuvântului duhovnicesc din predica profetică, evanghelică, 
apostolică, patristică, postpatristică şi neopatristică, dar şi despre posibilitatea şi 
necesitatea reînvierii câmpului plin cu oase omeneşti (cf. lezechiel 37, 1-14) — sau 
plin de „statui” creştineşti din spaţiul nostru ortodox şi românesc — ne vorbesc 
cuvintele sfântului evanghelist Luca de la sfârşitul capitolului zece din cea de a 
doua sa carte neotestamentară, în legătură cu convertirea sutaşului Corneliu şi 
Cincizecimea din Cezareea: „Încă pe când Petru vorbea aceste cuvinte, Duhul 
Sfânt a căzut peste toţi cei ce ascultau cuvântul. lar credincioşii tăiați împrejur, 
care veniseră cu Petru, au rămas uimiţi pentru că darul Duhului Sfânt s-a 
revărsat şi peste neamuri. Căci îi auzeau pe ei vorbind în limbi şi slăvind pe 
Dumnezeu. Atunci a răspuns Petru: Poate, oare, cineva să oprească apa, ca să nu 
fie botezați aceştia care au primit Duhul Sfânt ca şi noi? Şi a poruncit ca aceştia 
să fie botezați în numele lui lisus Hristos. Atunci l-au rugat pe Petru să rămână 
la ei câteva zile” (Fapte 10, 44-48). 

Transformarea, trezirea, înnoirea, reînvierea, convertirea şi transfigurarea 
duhovnicească a statuilor din noi (creştinii căldicei ai vremurilor de azi, cu 
candelele stinse) în icoane purtătoare ale lui Hristos, prin harul Duhului Sfânt, 
prin credință, smerenie, rugăciune, dragoste, virtuţi şi fapte bune, purtători de 
candele aprinse şi de vase de alabastru cu mir de nard de mare preţ, este nu 
numai 0 necesitate, ci şi o prioritate, a noastră a tuturor, pentru a fi rânduiţi în 
mulțimea celor mântuiţi, îmbrăcaţi în alb şi cu ramuri de finic în mâini 
(Apocalipsă 7, 9-17). 

O revigorare şi o reînviere a Amvonului Omileticii, în duh profetic, 
apostolic şi patristic, în Biserica noastră Ortodoxă ar putea preface şi transfigura 
„statuile” de creştini căldicei şi stâlpii de sare de pe ţărmul Mării Moarte a lumii 
de azi în icoane vii, purtătoare de Hristos. 


„Raiul dumnezeieştii Scripturi” (Sf. loan Damaschin) 

Pornind de la această expresie a sfântului loan Damaschin (în De fide 
orthodoxa, IV, 17; P.G. 94, 1176) putem afirma următoarele: „În ea — în Scriptură — 
trăim, ne mişcăm şi suntem” (cf. Fapte 17, 28); trăim în Scriptură şi ne hrănim din 
Scriptură, cu „mana cea ascunsă” (Apocalipsă 2, 17), „pentru că nu numai cu pâine 
va trăi omul, ci cu tot cuvântul care iese din gura lui Dumnezeu” (Matei 4, 4; 
Deuteronom 8, 3; Luca 4, 4); ne mişcăm în Scriptură, de la Facere la Apocalipsă, din 
grădina Edenului până pe cele două maluri ale râului vieții, pe drumul spre 
Emaus şi pe drumul Damascului şi, adeseori, pe calea care coboară de la 
lerusalim spre Gaza (Fapte 8, 26-27), împreună cu îngerul Domnului 
(călăuzitorul), cu sfântul arhidiacon Filip (tâlcuitorul) şi cu famenul etiopian 
(cititorul); suntem în Scriptură cu gândul şi cu simţirea, cu mintea şi cu inima, 
cu cugetarea minţii, cu vibrația sufletului şi cu lacrima dorului după Dumnezeu; 

suntem în Scriptură ca şi creştini, suntem în Revelaţie ca şi teologi, suntem în 
teologie ca şi ierarhi. 
„Doamne, la cine să ne ducem? Tu ai cuvintele vieţii veşnice” (loan 6, 68). 


Sk aie de 


Gânduri la un simpozion de Patrologie 

La intrarea într-un templu imaginar al Patrologiei ar putea fi înscrise cu 
litere de aur primele cuvinte ale dogmei hristologice de la Calcedon, din anul 
451: „Urmând deci, Sfinților Părinţi...”, iar un volum substanţial de Teologie 
Patristică s-ar putea deschide prin cuvintele: „Leagă barca ta de corabia 
Părinților şi ei te vor călăuzi spre lisus” (avva loan, în corespondenţă cu avva 
Varsanufie, Filocalia XI, p. 301-302). Patericul egiptean ne oferă într-o viziune a 
unui părinte anonim, două imagini ale corabiei Părinților: una în care plutea în 
linişte avva Arsenie cel Mare, învăluit de Duhul lui Dumnezeu, iar în cealaltă 
călătorea avva Moise, înconjurat de îngerii lui Dumnezeu, care-l hrăneau cu 
faguri de miere (avva Arsenie 38). Astfel, corabia Teologiei Patristice şi a 
studiului Patrologiei este plină de Duhul lui Dumnezeu, de isihie, îngeri şi 
fagurii de miere ai învăţăturii Sfinților Părinţi. 

Prin urmare, un creştin îşi leagă barca de corabia autorului anonim al 
Epistolei către Diognet; un diacon îşi leagă barca de corabia sfântului Efrem 
Sirul, care toată viaţa a rămas diacon; un preot îşi leagă barca de corabia sfinților 
loan Gură de Aur şi Grigorie de Nazianz, autorii neîntrecutelor tratate „Despre 
preoție”. Arhiereul îşi leagă barca vieţii de corabia sfinților Trei Ierarhi; 
monahul îşi leagă barca nevoinţelor de corabia Sfinților Părinţi din Pateric şi 
Filocalie; ascetul nevoitor îşi leagă barca de corabia sfinților loan Scărarul şi 
Isaac Sirul; misticul ortodox trebuie să-şi lege barca de corabia sfântului Simeon 
Noul Teolog şi a sfântului Grigorie Palama; egumenul unei obşti monahale se 
cuvine să-şi lege barca mănăstirii de corabia sfântului Vasile cel Mare; exegetul 
îşi leagă barca de corabia sfântului loan Gură de Aur şi a sfântului Chiril al 
Alexandriei; dogmatistul îşi leagă barca de corabia sfinților Atanasie cel Mare, 
Maxim Mărturisitorul şi loan Damaschin; omiletul îşi leagă barca de corabia 
sfântului loan Gură de Aur, iar catehetul de cea a sfântului Chiril al 
Ierusalimului; liturgistul îşi leagă barca de corabia sfântului Simeon al 
Tesalonicului, iar teologul prin excelenţă îşi leagă barca de corabia sfântului 
Grigorie Teologul. În acest sens, am putea identifica patru paradigme biblice ale 
Patrologiei: curcubeul legământului dintre Sfinţii Părinţi şi Ortodoxie; scara 
Patrologiei de la Betel; oaza patristică de la Elim şi roadele şi frunzele Pomului 
Vieţii din Apocalipsă, deoarece Patrologia ne îmbie „apa limpede cum e 
cristalul” a Teologiei Sfinţilor Părinţi (Apocalipsă 22, 1). 

Dacă un curs de Teologie Patristică ar trebui să fie precum un drum spre 
Emaus, Facultățile de Teologie ar trebui să fie după chipul şi asemănarea 
Facultăţii de Teologie de pe Sinai şi din pustia cu acelaşi nume, condusă de 

Moise; a Facultăţii de Teologie de pe Carmel, condusă de sfântul Ilie; a 
Facultăţii de Teologie de pe Muntele Fericirilor şi de pe Tabor, revelată de 
Mântuitorul, dar şi a Facultăţii de Teologie de la Cina cea de Taină şi de la Cina 
din Emaus. Esenţa Facultăţii de Teologie de pe Sinai sunt tablele Legii; esenţa 
Facultăţii de Teologie de pe Carmel este focul pogorât din cer; esenţa Facultăţii 
de Teologie de pe Muntele Fericirilor este cuvântul Evangheliei; esenţa 
Facultăţii de Teologie de pe Tabor este contemplarea luminii dumnezeieşti; 
esența Facultăţii de Teologie din Ierusalim este cuminecarea de la Cina cea de 
Taină, iar esenţa Facultăţii de Teologie a sfinţilor apostoli sunt limbile de foc ale 
Duhului Sfânt de la Rusalii. 

Astfel am putea conchide, parafrazându-l pe Fericitul Augustin: 
„Patristica în Scriptură se ascunde, iar Scriptura în Patristică se descoperă...” 


SR ok e 


„Episcopul este, după Dumnezeu, dumnezeu pe pământ!” (Didascalia II, 26). 


p> 


Rugăciunea neîncetată: „Respiră-L pe Dumnezeu mai mult decât aerul 
(Sf. Grigorie Teologul, Cuvântarea XXVII, P.G. 36, 16 B). 


Început bun: „Viaţa noastră este alcătuită dintr-un şir de începuturi” (St. 
Grigorie de Nyssa). 


„Mai bine să te încrezi în rănile prietenului decât în sărutările 
vrăjmaşului” (Sf. loan Gură de Aur, citat de Părintele Arsenie Boca). 


Sfântul loan Gură de Aur despre sfântul loan Evanghelistul: „Un bărbat 
care grăieşte din cer şi care dă glas mai răsunător decât tunetul” (Sf. loan Gură de 
Aur, Omilii la loan, Ed. Gândul Aprins, 2014, p. 11). 


„Luaţi mâinile de pe voi! De veţi încerca să vă ctitoriţi, veţi înălța o 
ruină!” (Fer. Augustin, cf. Ovidiu Hurduzeu, Sclavii fericiţi, Ed. Timpul, laşi, 2009, p. 98). 


„În fiecare zi este trimis la noi un serafim...” (Fer. Ieronim, Epistola XVIII BI, 
în P.S.B. vol. 9, Bucureşti, 2013, p. 118). 


„Lauda vorbitorului se află în plânsul ascultătorilor” (Fer. Ieronim, Epistola 
XXII 35, p. 19). 


„Orice ai face, orice ai porni, mâna să facă semnul crucii!” (Fer. Ieronim, 
Epistola XXII 37, p. 199). 


„ȘI cu Domnul înainte, să călcăm pe valurile veacului!” (Fer. Ieronim, 
Epistola XXX 13, p. 230). 


„Închide-te în sfera cerului!” (Fer. Ieronim, Epistola LII 13, p. 372). 

Exercițiul minţii: „Fierul plugarului îşi păstrează luciul dacă se foloseşte; 
dacă nu se foloseşte, îl prinde rugina” (Clement Alexandrinul, Stromate 1 cap. |, 12. 2, 
în PSB vol. V, p. 17) — tot aşa şi mintea omului. 


Ispite, necazuri şi încercări: „Pentru pedagogie ne-a fost îngăduită drept 
curea de pedeapsă coada şarpelui ca bici pentru cei în neorânduială şi 
neascultători” (Calist al Constantinopolului, 7100 capete despre curăția inimii, R. T., Sibiu, 
nr. 3/2012, p. 309). 


„Dixit abbas Hyperechius: Arbor vita e est in excelsum et ascendit ad eam 
umilitas monachi” — „Pomul vieţii este întru celelalte şi doar smerenia 
monahului ajunge până acolo” (Vitae Patrum 6, 15, 49; B.L. 73, 962). 


Din „Tezaurul” Cuviosului Teognost 

„Fii precum cămila, purtându-ţi păcatele şi legat, urmând celui ce 
cunoaşte calea lui Dumnezeu” (Sf. Antonie cel Mare, în Cuviosul Teognost, Tezaurul, 
Ed. Doxologia, laşi, 2015, XVII, 8; p. 201). 


„La trimis unul dintre bătrâni pe ucenicul său să scoată apă. Dar fântâna 
era departe de chilia lor, iar ucenicul a uitat să a frânghia cu el. Şi ajungând la 
fântână, şi-a dat seama că nu a luat-o cu sine şi a strigat către Domnul, zicând: 
«Dumnezeul părintelui meu, pentru rugăciunile lui, ajută-mă, şi să se ridice apa 
sus, ca să umplu ulciorul pe care îl aduc». Şi s-a ridicat apa până la gura fântânii 
şi, după ce a umplut fratele ulciorul, iarăşi s-a retras apa la locul ei” (Cuviosul 
Teognost, Tezaurul, op. cit., XVII, 34; p. 205). 


„Avva lulian Stâlpnicul a trimis salutare către unul dintre bătrânii cei 
mari, trimiţându-i lui şi trei cărbuni de foc aprinşi într-o pânză de lână. lar acela 
i-a trimis şi el salutare, trimițându-i şi el apă în aceeaşi pânză. Şi au cunoscut 
amândoi că au ajuns la aceleaşi măsuri (duhovniceşti) şi au fost învredniciţi de 
acelaşi har” (ibidem, XVII, 44; p. 207). 


„Pe vârful Muntelui sfânt Sinai în ziua Cincizecimii, când se săvârşea 
dumnezeiasca Liturghie, când a rostit preotul «Cântarea de biruinţă...» au 
răspuns munţii cu glas înfricoşător: «Sfânt, Sfânt, Sfânt Domnul Savaot, plin 
este cerul şi pământul de mărirea Lui». Şi a stăruit glasul, răsunând şi auzindu-se 
strigătul, ca la o jumătate de ceas” (ibidem, XVII, 55; p. 210). 


FILOCALICE 


Suliţa gândului smerit: Răstigniţi în rugăciune şi adeseori părăsiţi pe 
cruce, sulița gândului smerit să ne străpungă coasta umilinţei, ca să izvorască 
îndată din aceasta „sânge şi apă” (cf. Ioan 19-34). 


Lumina smereniei: Cei doi îngeri cu făclii aprinse care mergeau în noapte 
înaintea pustnicului ce fugea de slava deşartă a oamenilor (avva Ioan Colov 38) 
merg şi înaintea vameşului smerit din Evanghelie. 


Smerenie: Să te laşi purtat prin satul lumii, cu „oale afumate şi urechi de 
vase” legate de grumazul tău — bârfe, clevetiri, vorbiri de rău — în lunga vinere a 
patimilor tale, precum avva Macarie în tinereţe (avva Macarie Egipteanul 1), dar şi 
bătut pe uliţe cu trestia peste cap, precum Mântuitorul Hristos. 


Un gând smerit şi rugător înălțat către Dumnezeu valorează şi cântăreşte 
mai mult decât tot aurul lumii. 


Smerenie şi cunoaştere: Nu ne putem ridica pe scara cunoaşterii lui 
Dumnezeu decât în măsura în care ne pogorâm şi ne adâncim pe treptele 
smereniei şi umilinţei. 


Smerenie şi taină: „Tainele se descoperă celor smeriţi” (Isus Sirah 3, 19). 
Smeritului vameş din Evanghelie i se descoperă taina Rugăciuni lui lisus, 
femeii samarinence 1 se descoperă taina închinării în Duh şi Adevăr, iar sfântului 
apostol Pavel i se descoperă taina răpirii la al treilea cer. 


„Prăpastia de smerenie”: Să experiezi „prăpastia de smerenie” (Sf. Isaac 
Sirul) socotindu-te neîncetat neghină în țarina lui Hristos (Matei 13, 26), aruncată 
în întunericul cel mai din afară, unde va fi plângerea şi scrâşnirea dinţilor (Matei 
22, 13) şi unde viermele nu moare şi focul nu se stinge (Marcu 9, 44-48), fără însă 
să-ţi pierzi nădejdea în nesfârşita milă a lui Dumnezeu. 

Acoperământul smereniei: Un copac care-şi descoperă rădăcinile, se 
usucă. Tot aşa se pierd şi virtuțile fără acoperământul smereniei. 


Smerenie: Totdeauna bobul de grâu trebuie să aibă conştiinţa că este 
neghină, ca să nu cadă în mândrie. 


Să fii smerit precum floarea-soarelui şi să contempli floarea de măceş ca 
pe un rug aprins al pământului românesc. 


Pogorâre: Să ne pogorâm de pe tronul iubirii de sine, prin smerenie, 
precum a făcut regele cetăţii Ninive, lepădând veşmântul scump al părerii de 
sine, acoperindu-ne cu sac de pocăință şi culcându-ne în cenuşa umilinţei, ca să 
îndepărtăm sorocul pedepsei de după patruzeci de zile (cf. Iona 3, 4; 3, 6 şi 10). 


Smeritul vameş: Neîndrăznind nici măcar să-ţi ridici ochii spre cer, 
precum smeritul vameş din Templu (Luca 18, 13), să te socoteşti mereu a fi aşezat 
„în inima pământului” (Matei 12, 40). 


Vameşul pe Tabor: „Rugăciunea celui smerit va pătrunde norii (de pe 
Sinai, Tabor şi Muntele Măslinilor) şi nu se va mângâia până nu va ajunge 
acolo” (Isus Sirah 35, 18). 


Strigarea celui fără haină de nuntă: O, Doamne, Doamne, fie-Ţi milă şi de 
mine, cel alungat de la Nunta Ta şi aruncat în întunericul cel mai dinafară, cu 
candela stinsă! (cf. Matei 22, 13; 25, 8). 


Pocăinţă: Să-ţi schimbi ţiglele sparte de pe acoperişul cerului de deasupra 
ta! Sau: Să-ţi schimbi ţiglele sparte de pe acoperişul vieţii, prin pocăință. 


Temei de umilinţă: „Nici glasul Lui nu l-aţi auzit vreodată, nici faţa Lui nu 
aţi văzut-o” (loan 5, 38). 


Lacrimi şi seninătate: Numai când ţi se umplu ochii de lacrimi ţi se umple 
inima de pace şi sufletul de seninătate. 


Aşteptând lacrimile — căci „Dumnezeu încă nu trimisese ploaie pe 
pământ” (Facere 2, 5). 


„Plângător”: În limba şi spiritualitatea siriacă a primelor veacuri, termenul 
pentru monah era acela de „plângător”! (cf. Hannah Hunt, Plânsul de-bucurie-făcător, 
Doxologia, Iaşi, 2013, p. 163). 


Roua şi mana — sau lacrimi şi hrană duhovnicească: „Când cădea noaptea 
roua peste tabără, atunci cădea peste ea şi mana” (Numeri 11,9). 


Îndemn: Să stropeşti pământul cu lacrimi; să-ţi stropeşti Biblia cu lacrimi; 
să-ți stropeşti rugăciunea cu lacrimi! 

Rugăciunea cu lacrimi: Să-ţi stropeşti rugăciunea cu lacrimi, ca să poţi 
primi răstignirea cu liniştea unui înger. 


Roata de moară a rugăciunii minţii n-o mişcă decât apele care cad din 
vadul plânsului. 


Rugăciunea unui stejar — în vreme de furtuni şi ploi: Doamne, fii prezent 
înaintea mea precum înaintea stejarului de la Mamvri! 


Crinul rugăciunii nu poate înflori şi înmiresma sub grindina gândurilor 
rele, împotriva cărora nu ne luptăm îndeajuns în războiul nevăzut al minţii, prin 
„Doamne, lisuse...”. 


În ceasul rugăciunii: Să fii unit în ceasul rugăciunii tale cu toţi cei ce se 
roagă lui Dumnezeu, deodată cu tine, oriunde pe fața pământului. 


Rugăciunea pentru celălalt deschide şi pogoară cărare de lumină de la 
Dumnezeu spre el. 


Rugăciunea de dimineaţă este precum un răsărit de soare. Ceea ce este 
răsăritul soarelui pentru o zi este rugăciunea de dimineaţă pentru fiecare zi din 
viaţa unui creştin. 


Cartea de rugăciuni din minte trebuie deschisă cât mai des, ba chiar 
menţinută neîncetat deschisă prin rugăciunea lui lisus. Dumnezeu nu-ţi deschide 
singur Cartea de rugăciuni ca să citeşti din ea, trebuie să te sileşti şi tu. 


Toate rugăciunile se cuprind, se concentrează în rugăciunea „Tatăl 
nostru”, iar aceasta, în rugăciunea minţii „Doamne, lisuse”. 


Rugăciunea minţii: Dacă dragostea din inimă nu este pentru Hristos, 
atunci nici atenția minţii nu este la Hristos şi nici rugăciunea din minte nu este 
către EI. 


Rugăciunea lui lisus este pânza freatică a vieţii noastre duhovniceşti. Dacă 
ne oprim din respiraţie sau dacă încetează bătăile inimii murim. La fel ne ofilim 
duhovniceşte şi murim sufleteşte dacă ne oprim din rugăciunea minţii. 


Rugăciunea lui Iisus este flacăra aprinsă din candela minţii, cu care vom 
ieşi întru întâmpinarea Mirelui. 


Rugăciunea lui lisus: După cum fulgerul este ancora norului pe valuri de 
vânt, tot aşa şi rugăciunea lui lisus este ancora minţii pe ape de gânduri. 


Rugăciune şi linişte: Să-ţi îngenunchezi gândurile minţii şi să le prosterni 
în metanie înaintea Preasfântului Nume al Domnului lisus, pomenit cât mai des 
lăuntric prin rugăciunea isihastă. Aceasta-ţi va aduce pacea şi liniştea minţii. 

Gândul de foc al rugăciunii: Să-ţi arzi toate vreascurile minţii pentru ca să 
poţi ajunge, în cele din urmă, la unicul gând de foc al rugăciunii lui lisus. 


Suliţa de aur a rugăciunii: Să străpungi cu sulița de aur a rugăciunii 
neîncetate coasta Cerului — precum sutaşul de pe Golgota — ca să-ţi izvorască 
sângele pocăinţei şi apa lacrimilor. 


Poarta strâmtă a rugăciunii: „Siliţi-vă să intraţi prin poarta cea strâmtă...” 
(Luca 13, 24) — a rugăciunii lui lisus! 


Rugăciune şi inspiraţie: „Capul îmi este plin de rouă şi părul ud de vlaga 
nopţii” (Cânt. Cântărilor 5, 2). 


Scriptură şi rugăciune: Sângele cuvântului lui Dumnezeu din inima 
Scripturii să curgă neîncetat prin toate arterele şi venele sufletului nostru, împins 
de rugăciunea minţii. 


Profeţie despre Rugăciunea lui lisus: „Căci, de la răsăritul soarelui până la 
apusul lui, mare este Numele Meu printre neamuri şi în orice parte se aduc jertfe 
de tămâie pentru Numele Meu şi prinoase curate, căci mare este Numele Meu 
printre neamuri” (Maleahi 1, 11). 


„Sabia Duhului”: Să se lipească „Sabia Duhului — care este cuvântul lui 
Dumnezeu” (Efeseni 6,17) din Sfânta Scriptură — de mâna ta, în războiul nevăzut, 
precum s-a lipit mâna lui Eleazar, unul dintre vitejii lui David, de sabia sa, în 
lupta împotriva filistenilor (II Regi 23, 10). 


Să nu uiţi să tămâiezi în Templul Domnului — prin rugăciunea minţii, în 
rândul „săptămânu” vieţii tale pământeşti (cf. Luca 1, 8-9). 


Porunci: „Rugaţi-vă neîncetat!” (I'Tesaloniceni 5, 17) şi „Cercetaţi Scripturile” 
neîncetat! (loan 5, 39). 


Gândul tainic: Vorbind cu oamenii despre una şi despre alta, să ai gândul 
tainic neîncetat la Dumnezeu! 


Tăcerea este hotarul dintre vorbirea noastră cu Dumnezeu prin rugăciune 
şi vorbirea noastră cu oamenii prin comuniune. 


Tăcerea — de dincolo de cuvinte — este precum taina nopţii de dincolo de 
zi, precum stelele de dincolo de nori şi precum cerul de dincolo de stele... 


Limba de foc: Să faci să-ţi tacă toate limbile pământului pentru ca să-ţi 
poată vorbi doar limba de foc a Duhului Sfânt de la Rusalii. 


Lumină: Porţi sau nu porţi în tine o flacără ascunsă; porţi sau nu porţi în 
tine o candelă aprinsă; eşti sau nu eşti în lume un sfeşnic luminat între oameni. 

Ascultarea îţi deschide uşa cerului, ca să se reverse putere dumnezeiască 
în mintea ta şi în sufletul tău, iar neascultarea îți închide această uşă. 


Îndemn: Să descoperi bucuria lepădării de sine prin harul ascultării şi prin 
cununa tăierii voil. 

Omul preferă să trăiască mai degrabă în întunericul sinelui decât să iasă la 
lumina harului, prin lepădare de sine, tăierea voii şi ascultare. 


Adevăr profetic şi confirmare filocalică: Minţile întunecate „clocesc ouă 
de şarpe şi urzesc pânză de păianjen” (Isaia 59, 5), prin gânduri rele nemărturisite. 


Filocalice: „Să roadă piciorul tău pragurile uşilor” părintelui tău 
duhovnicesc (cf. Isus Sirah 6, 37). 


Asceza: „A mânca ierburi amare şi azime” pentru a putea ajunge la mistica 
manei căzute din cer şi a apei izvorâte din stâncă (cf. Exod 12, 8; 16, 15; 17,6). 


Mistică: Să intrăm cu mintea în norul Duhului Sfânt al Teologiei, precum 
Moise pe Sinai şi sfinții apostoli pe Tabor. 


Rugul aprins: După ce Moise a vorbit cu Dumnezeu întâia dată nu ni se 
spune că rugul aprins s-ar fi stins. 


Temă filocalică: Samson — leul cel tânăr de lângă viile Timnei — şi 
fagurele de miere din trupul lui mort (Judec. 14, 5-9). 


„Precum aud, judec...” (Ioan 5, 30). Hristos ne judecă după cele ce „aude” 
de la noi: gânduri ale minţii, cuvinte ale gurii şi fapte ale mâinilor. 


Harul: „Harul este ca un rai plin de binecuvântări” (Isus Sirah 40, 19) 
izvorâte din râul vieţii şi rodite în pomul vieţii (Apocalipsă 22, 1-2). 


La Duminica Izgonirii din Rai: Ne putem întoarce în rai urmând albia 
râului vieţii care ieşea din Eden (Facere 2, 10). 


O, „de aş da trupul meu să fie ars!” (1 Corinteni 13, 3) — în lumina rugului 
aprins şi a Invierii de Apoi! 


„Lui Dumnezeu închină-te!” (Apocalipsă 19, 10; 22, 9), îi poruncesc cei doi 
îngeri sfântului evanghelist loan, dar şi nouă tuturor. 


Îngerul cu trestia de aur îți măsoară neîncetat cetatea sufletului tău „şi 
porțile ci, şi zidurile ei” (cf. Apocalipsă 21, 15). 


Adevărata fericire presupune descoperirea filonului de aur creştin, de 
dincolo de suprafaţa lucrurilor, adică „comoara ascunsă în țarină” (Matei 13, 44). 

Să-ţi conectezi prezenţa la atotprezența lui Dumnezeu şi să-ți treci 
neîncetat firul gândului prin urechile acului conştiinţei, ca să nu greşeşti. 


Prezenţă: Descoperi frumuseţea locului atunci când simţi prezenţa cerului 
deasupra acelui loc. 


Atotprezenţă: Dacă nu-L descoperi pe Dumnezeu unde eşti, nu-L. vei 
descoperi oriunde vei merge. 


Dumnezeu trece precum un râu prin albia vieţii noastre, râu în care ne 
botezăm, ne scăldăm, ne purificăm şi din care ne adăpăm. 


Hristos este „Calea” (Ioan 14, 6) şi „Uşa” (loan 10, 7 şi 9), dar şi Însoţitorul 
nevăzut pe cale (cf. Luca 24, 15-16). 


De adâncit: „Iatăl tău Care este în ascuns” şi „Tatăl tău Care vede în 
ascuns” (Matei 6, 6 şi 18). 


Împărăţia lui Dumnezeu, care este înlăuntrul nostru (Luca 17, 21), nu este 
din lumea aceasta (loan 18, 36). 


Îndemn: Având cu toţii „câte un loc sub soare”, să ne descoperim fiecare 
şi locul nostru sub „Soarele dreptăţii” (Maleahi 3, 20). 


„Au fost tăiaţi cu fierăstrăul” (Evrei 11, 37): Nu-i uşor când Dumnezeu ne 
bagă în „gaterul” Său, ca pe nişte buşteni noduroşi, dar altă cale nu-i! 


Cumpene sufleteşti mai presus de fire: „Și nearătându-se nici soarele, nici 
stelele timp de mai multe zile, şi amenințând furtună mare” (Fapte 27, 20). 


Mulţumire: Să-l mulţumim neîncetat lui Dumnezeu atât pentru Potirul 
vieţii, cât şi pentru Crucea vieţii. 


Împăcare: Când te împaci cu crucea pe care ţi-a rânduit-o Dumnezeu, 
începi să-ți simţi piroanele înmuiate în miere. 


Stare: Să urcăm senini şi liniştiţi, precum Isaac pe Moria, cu lemnele în 
spate, având deplină încredere în Avraam al nostru! 


Aşteptare: Uneori nu-ţi mai rămâne nimic altceva decât să aştepţi pe un 
Iosif din Arimateea să te pogoare de pe cruce... 


Mâna lui Dumnezeu este îndeajuns de lungă ca să ne scoată din adâncul 
oricărei prăpăstii, dacă-L strigăm. 


Să-ţi pleci capul sub cununa de spini a necazurilor, îngăduite de 
Dumnezeu spre binele tău. 

Să priveşti neîncetat prin credinţă spre Hristos, preînchipuit de şarpele de 
aramă, ca să rămâi nevătămat de vipera din Malta, precum sfântul apostol Pavel. 


Să-ţi alegi spre contemplare măcar o spiţă din roţile carului de foc al 
sfântului Ilie, de pe cerul Bibliei. 


Să contempli serafimul în zbor cu cărbunele în mână, din vedenia 
sfântului prooroc Isaia, venind spre tine. 


Să surprinzi neîncetat prin contemplația Liturghiei cosmice „zguduirea 
porților creaţiei din ţâţânele lor”, ca în vedenia serafimilor din Templu (Isaia 6,4). 


Să te socoteşti miridă pe discul lui Paternus şi firimitură pe antimisul 
Liturghiei cosmice. 


Să descoperi stropul de cer în fiecare bulgăr de pământ şi să cauţi 
neîncetat privirea lui Dumnezeu care te priveşte. 


Să te bucuri de stropul de rouă picurat de Dumnezeu pe firul de iarbă al 
fiecărei clipe din viaţă. 


Să crezi cu adevărat şi cu toată puterea în cuvântul sfântului Pavel, 
devenit salut al celor dintâi creştini: „Maranatha!” — „Domnul nostru, vino!” 


Să îngenunchezi cutremurat înaintea uşilor împărăteşti ale Revelaţiei lui 
Dumnezeu şi să simţi şi să trăieşti cutremurul de timp al treptelor acesteia. 


Să se dăltuiască dumnezeieştile cuvinte ale Noului Testament pe tablele 
minţii şi ale inimii noastre, precum cele zece porunci pe tablele de piatră ale 
Legii (cf. Exod 34, 28). 


Să cuprinzi în gânduri teologice cât mai mult „aur, argint sau pietre 
scumpe” din Scripturi, nu „lemne, fân, trestie”, pentru că „lucrul (minţii) 
fiecăruia se va face cunoscut” în Ziua Domnului (cf. 1 Corinteni 3, 12-13). 


Să aduni duhovniceşte spice de grâu, precum Rut (0, 2-17); să aduni 
creştineşte vreascuri, precum femeia văduvă din Sarepta Sidonului (III Regi 17, 
10-16); să aduni arhiereşte sicomore, precum proorocul Amos (7, 14). 


Să-ţi descoperi cei douăzeci de talanţi de argint ai vieţii duhovniceşti şi să 
îi vindeci tatăl de orbire, precum Tobie, sub călăuzirea sfântului arhanghel 
Rafael din cartea Tobit. 


Să dai la o parte tufişurile de pe Moria, ca să poţi contempla rugul aprins 
din Sinai; să dai la o parte stâlpii de sare ai lumii întoarse cu faţa înapoi, pentru a 
fi călăuzit de stâlpul de foc din pustie; să dai la o parte carele lui faraon din 

Marea Roşie, pentru ca să poţi contempla împreună cu Elisei carul de foc din 
ziua răpirii sfântului Ilie la cer. 


Să mori, precum sfântul arhidiacon Ştefan: strălucindu-ţi faţa „ca o faţă de 
înger”, mărturisind pe Hristos, fiind plin de Duhul Sfânt, văzând cerurile 
deschise şi pe lisus stând de-a dreapta Tatălui, rugându-te pentru primirea 
sufletului, îngenunchind sub ploaia de pietre şi iertând pe cei ce te ucid (cf. Fapte 
cap. 6-7). 


Gând filocalic: „Atunci când EI ţinea strălucitoare deasupra capului meu 
candela Sa — actualizarea şi permanentizarea revelaţiei sfântului arhidiacon 
Ștefan din sinedriu (Fapte 7, 55-56) şi rugăciunea isihastă „Doamne, lisuse” — şi 
luminat de ea, eu străbăteam prin întuneric!” (lov 29, 3). 


Fericiţi cei care-şi recunosc şi-şi citesc păcatele scrise de degetul lui lisus 
pe pământ (loan 8, 6-8) şi le mărturisesc prin pocăință sub omoforul Arhiereului 
Hristos şi sub epitrahilul părintelui duhovnicesc. 


Gând filocalic: „O muscă moartă strică amestecul de untdelemn al celui ce 
pregăteşte miresme” (Ecclesiast 10, 1) şi un gând rău tulbură „amestecul de 
untdelemn al celui ce pregăteşte miresme” prin rugăciunea minţii, pentru a unge 
pe Domnul cu mir de nard la cina din Betania. 


Seceriş filocalic: „Cel care lucrează pământul (lăuntric) va înălța stogul 
său” — duhovnicesc ( cf. Isus Sirah 20, 29), din „snopi de grâu încinşi cu grâu” 
(Cânt. Cântărilor 7, 3), precum Booz în cartea Rut (3, 7). 


Temă filocalică: „Înnoirea vieţii” (Romani 6, 4) prin „înnoirea minţii” 
(Romani 12, 2) pentru „înnoirea lumii” (Matei 19, 28). De aceea ne îndeamnă 
sfântul apostol Pavel: „Să vă înnoiţi în duhul minţii voastre” (Efeseni 4, 23). 


Vălul lui Moise: Faţa lucrurilor şi a experienţelor duhovniceşti tainice se 
cuvine să fie acoperită cu vălul lui Moise de la coborârea acestuia de pe Sinai 
(Exod 34, 35; II Corinteni 3, 13-18). 


David — „rege” al rugăciunii minţii ( Regi 16, 13): „Uns-ai cu untdelemn 
capul meu” (Psalm 22, 6) — pentru rugăciunea minţii, „iar untdelemnul păcătoşilor 
(gândurile rele) să nu ungă capul meu” (Psalm 110, 5). 


O stare — precum Nabucodonosor în vremea celor şapte ani de canon, 
trăind printre animalele câmpului (patimile) şi păscând iarbă (deşertăciunile), cu 
trupul udat de rouă... (cf. Daniel 4, 22 şi 29-30). 


Mirul picurat din mâna miresei şi curs din degetele ei pe închizătoarea 
uşii (Cânt. Cântărilor 5, 5) este semnul iubirii şi al lacrimilor rugăciunii sufletului 
doritor şi căutător al Mirelui Hristos. 

Dacă ar fi cu putinţă aş sorbi neîncetat cuvântul lui Dumnezeu din Potirul 
Sfintelor Evanghelii şi m-aş hrăni cu toate firimiturile celor douăsprezece coşuri 
ale Noului Testament. 


Contemplând Araratul: Din pământul sufletului meu devastat de potopul 
păcatelor, porumbelul Duhului Sfânt încă nu poate rupe şi duce în zbor ramura 
verde de măslin a unei noi primăveri duhovniceşti... 


Îndemn: Să nu ne mai adăpăm sufletul şi ființa cu apa tulbure a 
mlaştinilor celor de-a stânga (patimi, vicii şi păcate), ci să ne adăpăm setea 
existenţială din izvoarele şi fântânile cu apă curată şi limpede şi din vasele cu 
Agheasmă de-a dreapta (harul lui Dumnezeu, rugăciunea, contemplația, citirea 
Sfintelor Scripturi şi cultivarea virtuţilor). 


Sensul filocalic al unei viziuni profetice: Cele două coşuri cu smochine, 
bune şi rele, de dinaintea Templului, din vedenia proorocului leremia (24, 1-10) 
pot preînchipui cele „două coşuri” cu virtuţi binecuvântate şi cu patimi detestate 
din fiecare om, în lupta duhovnicească pentru curățirea patimilor şi dobândirea 
virtuţilor. 


Filocalice: Pentru a se putea săvârşi minunea înmulţiri pâinilor şi a 
săturării duhovniceşti a mulțimilor în pustie, prin răspunsuri filocalice 
competente, trebuie pregătite cele cinci pâini şi cei doi peşti, prin întrebările care 
se pun spre zidire sufletească şi folos duhovnicesc. 


Firimituri: Fiecare creştin se cuvine să se hrănească duhovniceşte din 
„cele şapte coşuri cu firimituri”, purtate de cei şapte sfinți diaconi din Faptele 
Apostolilor (6, 3-6). Fiecare monah sau cleric se cuvine să se cuminece teologic 
din „cele douăsprezece coşuri cu firimituri”, purtate de cei doisprezece sfinţi 
apostoli (Marcu 8, 19-20), „care cad de la masa stăpânilor” (Matei 15, 26) sau de la 
masa Stăpânului celor două înmulţiri ale pâinilor din pustie (Matei 14, 20; 15, 37). 


Dacă Dumnezeu îngăduie, pentru păcatele noastre, să fim dați pe mâna 
ghibeoniţilor spre a fi atârnaţi pe munte, de la începutul secerişului orzului până 
ce va da Dumnezeu ploaia milostivirii Sale din cer, nu putem decât să zicem 
neîncetat rugăciunea vameşului! Poate că Maica Domnului ne va apăra „ziua de 
păsările cerului şi noaptea de fiarele câmpului” (II Regi 21, 9-10). 


Aşteptare: Să nu căutăm noi să ne scoatem piroanele din mâini şi din 
picioare şi să nu ne aruncăm cununa de spini de pe cap, ci să aşteptăm răbdători 
şi senini să ne pogoare Insuşi Domnul de pe crucea pe care ne-a rânduit-o. 


Răstignire: Când nu ţi se mai arată rugul aprins în pustie; când nu-ţi mai 
izvorăşte apă din stâncă şi nu ţi se mai trimite mană din cer; când nu te mai 
umbreşte norul ziua şi nu te mai călăuzeşte stâlpul de foc noaptea; când nu ţi se 

mai aduce strugurele din Eşcol spre gustare şi pare că ţi se despică pământul sub 
picioare — atunci poţi şi trebuie să strigi de pe crucea vieţii: „Eli, Eli, lama 
sabahtani!” (Matei 27, 46). 


Opt litere ale unui alfabet duhovnicesc: cei doi „b” — bucurie şi 
binecuvântare; cei doi „i” — iubire şi iertare; cei doi „I” — lacrimi şi liniştire; cei 
doi „p” — pocăință şi pomenirea morţii; cei doi „r” — răbdare şi rugăciune; un „s” 
ŞI un „u” — smerenie şi umilinţă; cei doi „t” — tăcere şi tăierea voii. 


O biserică isihastă cu hramul sfinților mistici din Patericul egiptean: avva 
Pamvo, avva Sisoe şi avva Siluan (cf. avva Pamvo 1 şi 2). 


Trilogie ortodoxă: Rugul aprins al Patericului, stâlpul de foc al Filocaliei 
şi carul de foc al Liturghiei. 


Din Pateric: Venind de la Alexandria la Tebaida Egiptului cu treabă 
pentru „torturi de in”, în zadar vei dori să te abaţi în treacăt şi pe la avva Arsenie 
din Pateric (şi din Prislop), căci nu vei vedea „faţa lui” (cf. avva Arsenie 26). 


Evanghelie şi Pateric: Prin răspunsul izvorât din smerenie „Nu ştiu”, dat 
de către avva Iosif la o întrebare pusă de avva Antonie cel Mare cu privire la un 
cuvânt din Scriptură, contemplăm într-o apoftegmă de Pateric duhul Sfinţilor 
Părinți într-un cuvânt de Evanghelie: „Cu adevărat, avva Iosif a aflat calea...” 
(avva Antonie 19), „Adevărul şi Viaţa” (loan 14, 6), care este Hristos Domnul. 


Relicve în racla de aur a Patericului egiptean: cârpa din sânul avvei 
Arsenie cel Mare, cu care acesta îşi ştergea lacrimile rugăciunii neîncetate (avva 
Arsenie 41), oalele afumate şi urechile de vase atârnate de grumazul avvei 
Macarie Egipteanul, în tinereţile sale (avva Macarie 1) şi coşniţa cu nisip a avvei 
Moise Arapul din deşert (avva Moise 2). 


Firul de aur: Să cauţi, să vezi şi să descoperi totdeauna firul de aur 
nevăzut pe care Dumnezeu îl trece prin urechile acului cu care te înţeapă semenii 
în mod văzut (prin cuvinte, gesturi, atitudini). 


Bunătate răsplătită: „Dumnezeu S-a milostivit de mine pentru că am fost 
bun cu această pasăre mică” — a răspuns în vis unui ucenic eremitul Junayd, care 
în timpul vieţii hrănise acea păsărică ce venea în zbor şi se aşeza la masa lui (cf. 
Jean Bi&s, Athos — Muntele transfigurat, Ed. Deisis, 2012, p. 222). 


Iubirea de aproapele: „În ziua aceea, zice Domnul Savaot, fiecare din voi 
va pofti pe aproapele său sub viţa şi sub smochinul său” (Zaharia 3, 10; Miheia 4, 4). 
Prin virtutea iubirii creştine revărsată faţă de aproapele, fiecare dintre noi îl 
poftim şi-l învăluim cu dragoste frățească şi duhovnicească pe aproapele nostru, 
sub „Viţa” noastră — care este Hristos Domnul, „Viţa cea adevărată” (loan 15, 1) — 
şi sub „smochinul” nostru cel roditor şi binecuvântat, nu cel blestemat (Psalm 127, 

3; Ioan 1, 48; Matei 21, 18-22; Marcu 11, 13-14 şi 20-22; Luca 13, 6-9). „Astfel a trăit 
Iuda şi Israelul în linişte, fiecare sub viţa sa de vie şi sub smochinul său, de la 
Dan până la Beer-Şeba, în toate zilele lui Solomon” (III Regi 4, 25). 


Milă şi îndurerare: Necesitatea actualizării „Istoriei omorârii balaurului şi 
a sfărâmării lui Bel” (de la sfârşitul Vechiului Testament) în războiul nevăzut al 
minţii, după Pateric şi Filocalie, mă face să mă gândesc cu milă şi îndurerare la 
nevinovatele oi (dintre cele de-a dreapta) aruncate zilnic două câte două, spre 
hrană, celor şapte lei în groapa din Babilon, în care avea să fie aruncat mai apoi 
şi proorocul Daniel vreme de şapte zile şi izbăvit în chip minunat, de către 
îngerul Domnului (cf. Ist. omorârii balaurului 1, 39). 


Umilă speranţă — în nesfârşita milă a lui Dumnezeu: Cel ce poate ca şi din 
pietre să facă „fii ai lui Avraam” (Matei 3, 9), Cel ce la nunta din Cana Galileii, 
săvârşind cea dintâi minune, a prefăcut apa în vin (loan 2, 6-11), dacă va voi oare 
nu va putea „preface”, la rugăciunea „oilor de-a dreapta”, pe toate „caprele de-a 
stânga” în oi?! — putându-se astfel împlini tainicul cuvânt al părintelui anonim 
din Pateric: „Caprele sunt eu, iar oile le ştie Dumnezeu”! (Patericul, X, 11). 


Viaţa duhovnicească: „Începutul a toată trebuinţa vieţii omului (viaţa 
duhovnicească) este: apa (Botezului), focul (harului Duhului Sfânt) şi fierul 
(plugului duhovnicesc), sarea (îndulcirii apei de către Elisei) şi făină de grâu 
(pentru prescuri), mierea (cuvântului lui Dumnezeu, din seara Învierii) şi laptele 
(duhovnicesc), sângele strugurelui (din Eşcol şi din Sfântul Potir), untdelemnul 
(din vasele fecioarelor înțelepte) şi haina (de nuntă, a sufletului)” (Is. Sirah 30, 31). 


Roua de Duminică: Prin roua de Duminică, ca „rouă de lumină” (Isaia 26, 
19), înţelegem rugăciunea smerită de dimineaţă, lectura biblică atentă de 
dimineaţă, pregătirea şi mergerea la sfânta biserică, participarea rugătoare la 
Utrenie şi Sfânta Liturghie, ascultarea citirii Sfintei Evanghelii şi a predicii 
rostite, împărtăşirea cu Sfintele Taine, primirea anaforei, integrarea în Liturghia 
de după Liturghie prin rugăciunea minţii „Doamne, lisuse...”, venirea la 
Vecernie şi descoperirea înlăuntrul acesteia, prin „Lumină lină...”, a tainicului 
drum spre Emaus şi a harului Cinei din Emaus, pentru intrarea cu Hristos la 
Nunta Miezonopticii (cf. Matei 25, 6-10). 


În vasul de alabastru cu mirul lacrimilor femeii păcătoase, care a venit la 
Mântuitorul în casa fariseului Simon, putem vedea şi lacrimile de pocăință ale 
lui David, lacrimile rugăciunii lui lezechia, lacrimile plângerilor lui Ieremia, 
lacrimile de amar ale lui Petru şi lacrimile de dor şi iubire ale sfintei Maria 
Magdalena, din dimineaţa Învierii, precum şi năframa lacrimilor avvei Arsenie. 


Pentru a putea fi primiţi la Cina cea de Taină şi martori în Ghetsimani, pe 
Golgota, apoi la Inviere, Inălţare şi Cincizecime se cuvine să luăm cu noi: de pe 
Ararat, curcubeul; de la Betel, scara cerului; din Sinai, rugul aprins, apa din 

stâncă, mana din cer, tablele Legii de pe munte, toiagul înflorit al lui Aaron şi 
strugurele din Eşcol; din lordan, pietrele lui Iosua; de la Ierihon, trâmbiţele; de 
la David să împrumutăm harfa; de pe Carmel să luăm focul pogorât din cer; de 
la fecioarele înțelepte, candelele aprinse; de la Maria din Betania, vasul de 
alabastru cu mir de nard de mare preţ. 


|? 


Atotprezenţă: „Domnul este cu adevărat în locul acesta şi eu n-am ştiut 
— spune Iacob la Betel (Facere 28, 16), dar repetăm şi noi neîncetat, în orice loc 
devenit Betel sau „casă a lui Dumnezeu şi poartă a cerului” (Facere 28, 17), prin 
revelaţia scării cerului Atotprezenţei lui Dumnezeu, în Hristos, prin Duhul Sfânt, 
în conştiinţa noastră de creştini. 


Prezenţă: Acolo unde prezenţa lui Dumnezeu se face simțită în conştiinţa 
ta, locul acela devine sfânt, iar acolo unde prezenţa lui Dumnezeu este absentă 
din vina ta, locul acela îţi este profan şi străin (vezi Facere 28, 16-17). 


Icoană mistică: Condiţia şi explicația strălucirii feţei lui Moise la 
pogorârea de pe Sinai cu tablele Legii în mâini (Exod 34, 29-35) este convorbirea 
stăruitoare cu Dumnezeu „faţă către faţă” (Exod 33, 11), prin rugăciune pe 
muntele contemplaţiei, învăluit fiind în norul harului şi ţinerea cu toată puterea 
în mâini a celor două table, la pogorârea de pe Sinai, preînchipuire a Vechiului 
Testament şi a Noului Testament sau a Sfintei Scripturi şi a Sfintei Tradiţii. 


În pustiul minţii noastre, doar rugul aprins al rugăciunii lui lisus ne poate 
mijloci întâlnirea şi convorbirea noastră cu Dumnezeul Treimic — „Cel ce este şi 
Cel ce era şi Cel ce vine” (Exod 3, 14; Apocalipsă 4, 8) — şi călăuzirea noastră prin 
stâlpul cel de foc în toată vremea vieţii, până la răpirea „de dincolo de Iordan” în 
carul cel de foc al Duhului Sfânt. 


Rugul din pustie. Când rugul din pustie este conectat la stâlpul de foc al 
dumnezeirii devine un rug aprins, iar când rugul aprins este răpit în carul cel de 
foc ajunge un martor al Schimbării la Faţă de pe Tabor. „Şi a zis Domnul către 
Moise: lată, voi veni la tine în stâlp de nor des...” (Exod 19, 9; 24, 18) — pe Sinai, 
pe Tabor, pe Muntele Măslinilor şi la Parusia Domnului. 


„Ochiul ciclonului” — de har, lumină şi iubire, contemplaţie şi cunoaştere — 
poate fi, metaforic, punct şi rază de întâlnire între Ochiul sau privirea lui 
Dumnezeu şi ochiul minţii noastre. Atunci, sfredelul de aur al gândului la 
Dumnezeu şi al Rugăciunii lui lisus te ajută să descoperi cerul de deasupra 
fiecărui loc pe care păşeşti sau în care eşti, în lumina cuvintelor Sfintei Scripturi: 
„Atunci Dumnezeu i-a răspuns lui lov, din sânul vijeliei” şi „din mijlocul 
furtunii” (lov 38, 1; 40, 6). 


Adevărul adevărurilor: După cum vedem în fiecare zi soarele stând „de-a 
dreapta cerului”, tot aşa se cuvine să-L credem, să-L ştim şi să-L contemplăm 

neîncetat — prin mărturia sfântului arhidiacon Ştefan din sinedriu — pe 
Mântuitorul lisus Hristos şezând de-a dreapta Tatălui (cf. Fapte 7, 55-56). Văzând, 
crezând şi conştientizând în fiecare clipă şi în fiecare ceas Şederea Mântuitorului 
de-a dreapta Tatălui, să contemplăm cu uimire în minte şi cu bucurie în suflet, în 
fiecare zi, Parusia Domnului sau A Doua Lui Venire pe norii cerului (Fapte 1, 11). 


Ascultarea desăvârșită şi credincioşia duhovnicească sunt evidenţiate de 
găurirea, de către stăpân, a urechii robului său cu o sulă, de Uşa-Hristos sau de 
uşorii uşii, care ar putea fi profeţii şi apostolii (cf. Exod 21, 5-6). Aşa i-am putea 
contempla pe marii ucenici ai ascultării din Sfintele Scripturi: losua faţă de 
Moise, David faţă de Samuel, Elisei față de sfântul Ilie, sfântul loan 
Evanghelistul față de Mântuitorul, Timotei şi Tit faţă de sfântul Pavel, la care se 
pot adăuga marii ucenici şi lucrători ai ascultării din Patericul egiptean şi 
Filocalie, cum este şi cuviosul Acachie. 


Sfinţii şi noi: Sfinţii sunt cu haină de nuntă, iar noi, fără haină de nuntă; 
sfinții au candelele aprinse, iar noi, candelele stinse; sfinţii au vas de alabastru, 
iar noi suntem fără vasul de alabastru; sfinţii şi-au ales „partea cea bună”, a 
Mariei, iar noi, a Martei; sfinţii stau de-a dreapta Dreptului Judecător, iar noi, 
de-a stânga; sfinţii sunt integrați în Liturghia cosmică, iar noi, nici măcar în cea 
bisericească; sfinții urmează pe lisus printre semănături, iar noi, adeseori, 
aruncăm cu pietre după EI; sfinţii sunt stâlpi de foc, iar noi suntem stâlpi de sare. 


Lot şi femeia lui. În fiecare dintre noi este un Lot, adică conştiinţa şi 
femeia lui Lot, firea pământească sau trupul. Luat de mână de îngerii virtuților, 
Lot priveşte înainte spre muntele mântuirii şi spre cetatea Ţoar. Femeia lui Lot 
priveşte mai ales înapoi, de aceea este prefăcută întotdeauna în stâlp de sare 
(Facere 19, 17 şi 26). Astfel, cauza împietririi inimii noastre este privirea înapoi, 
spre lume şi patimi, a femeii lui Lot din noi! 


Dezarmare spirituală: „Şi a luat David sulița şi vasul cu apă de la 
căpătâiul lui Saul şi s-au dus ei într-ale lor... (1 Regi 26, 12). Suliţa este simbolul 
rugăciunii, iar vasul cu apă simbolizează lacrimile şi plânsul. Atunci când 
acestea se iau de la noi sau le pierdem datorită somnului păcatului, suntem în 
primejdie sufletească de moarte, precum Saul, Abner şi toţi ai lui (1 Regi 26, 6). 
De aceea, după ce mai întâi ţi s-a tăiat „pulpana hainei” în peşteră (1 Regi 24, 6), 
nu-ţi mai rămâne decât să-ţi pierzi duhovniceşte şi sulița, şi vasul cel cu apă. 


Carmelul din om. Muntele Carmel din istoria biblică este simbol atât al 
lumii dintotdeauna şi de azi, cât şi al fiecărui om în parte, prin cele două altare 
zidite, unul ridicat de preoţii lui Baal şi ai Astartei, iar celălalt zidit de sfântul 
prooroc Ilie (II Regi 18, 19-40). Altarul idolatru şi jertfa fără de răspuns cu foc din 
cer a preoţilor lui Baal şi ai Astartei simbolizează jertfa păgânească, idolatră, 
lumească şi trupească a gândurilor rele şi demonice din minte; iar altarul din 

douăsprezece pietre al jertfei bineprimite a proorocului de foc preînchipuieşte 
gândul rugăciunii de foc sau al Rugăciunii lui lisus, rostită cu osârdie, dragoste 
şi dor, în duhul cuvintelor: „Rugaţi-vă neîncetat!” ( Tesaloniceni 5, 17). 


Gând filocalic la Duminica fiului risipitor 

Prinsu-ni-s-au şi gândurile noastre, precum părul lui Abesalom în crăcile 
unui stejar mare (II Regi 18, 9), în crengile amăgirilor, deşertăciunilor şi iluziilor 
lumii acesteia, fapt pentru care suntem fără putere duhovnicească în „războiul 
nevăzut” al minţii! De aceea, în zvârcolirile noastre, ne paşte primejdia celor trei 
săgeți ucigătoare ale lui loab şi săbiile celor zece tineri care-i duc armele (II Regi 
18, 14-15). Numai plânsul dureros de părinte duhovnicesc al lui David ne mai 
poate salva (II Regi 18, 33). Abesalom, fiul răzvrătit al lui David, n-a mai apucat 
să mai zică precum fiul risipitor: „Tată, am greşit la cer şi înaintea ta şi nu mai 
sunt vrednic să mă numesc fiul tău!” (Luca 15, 21; II Regi 6,18). 


Războiul nevăzut 

În războiul nevăzut, întotdeauna Nahaş amoniteanul, adică diavolul, 
împresurându-ne în cetatea spirituală labeş din Galaad — precum pe vremea lui 
Samuel şi a lui Saul — vrea să ne scoată fiecăruia dintre noi ochiul drept, ca să 
arunce necinste asupra întregului Israel (cf. 1 Regi 11, 1-2), întunecându-ne mintea 
şi tulburându-ne conştiinţa, pentru a stinge astfel candela lui Dumnezeu ( Regi 3, 
3) din sufletul creştinului, pentru că „luminătorul trupului este ochiul; de va fi 
ochiul tău curat, tot trupul tău va fi luminat. lar de va fi ochiul tău rău, tot trupul 
tău va fi întunecat. Deci, dacă lumina care e în tine este întuneric, dar întunericul 
cu cât mai mult!” (Matei 6, 22-23). „Ochiul drept” nu este numai ochiul nostru din 
partea dreaptă, ci ochiul curat care vede bine şi clar lucrurile, gândurile, stările şi 
situaţiile şi le cumpăneşte limpede. 


Icoană a războiului nevăzut 

David şi Goliat (1 Regi 17, 1-58) reprezintă icoana cea mai limpede a 
războiului nevăzut „din Valea Stejarului”, din ziua a patruzecea (v. 2 şi 16) — 
dintre Hristos şi diavolul, Hristos şi Antihrist, creştinul şi lumea, creştinul şi 
trupul, creştinul şi diavolul. Praştia lui David este credinţa şi rugăciunea, iar 
piatra lui David este Numele Preasfânt al Domnului lisus Hristos, pomenit prin 
rugăciunea minţii şi a inimii. În fiecare om este atât David, cât şi Goliat, atât 
omul cel nou şi omul cel vechi. „Diavolul este în luptă cu Dumnezeu, iar terenul 
de luptă este sufletul omului”, spunea Dostoievski. 


În războiul nevăzut al minţii 

În războiul nevăzut al minţii „la minte fiţi desăvârşiţi” (1 Corinteni 14, 20), 
căci „dacă trâmbiţa va da un sunet nelămurit, cine se va pregăti de război?” — 
adică de războiul nevăzut (cf. I Corinteni 14, 8). Luminarea minţii presupune cinci 
trepte spirituale: pocăinţa, metanoia sau „schimbarea minţii”, „înnoirea minţii” 
(Romani 12, 2), „răpirea minţii” (Fapte 10, 10), „desăvârşirea minţii” (Înţ. lui Solomon 

6, 15) şi „a avea mintea lui Hristos” (1 Corinteni 2, 16). Şi, pentru că „neamurile 
umblă întru deşertăciunea minţii lor” (Efeseni 4, 17), voi „să vă înnoiţi în duhul 
minţii voastre” (Efeseni 4, 23). 


Războiul minţii oglindit în Apocalipsă 

„După aceasta am văzut patru îngeri stând la cele patru unghiuri ale 
pământului, ţinând cele patru vânturi ale pământului, ca să nu sufle vânt pe 
pământ, nici peste mare, nici peste vreun copac” (Apocalipsă 7, 1). Cei patru îngeri 
în războiul nevăzut al minţii pot fi cele patru virtuţi care stau de strajă în cele 
patru unghiuri ale pământului minţii: credinţa, nădejdea, dragostea şi smerenia. 
Aceşti patru îngeri ai virtuţilor sau aceste patru virtuţi îngereşti risipesc „cele 
patru vânturi ale pământului” minţii — mândria şi slava deşartă, iubirea de argint 
şi lăcomia pântecelui, plăcerea şi aprinderea trupească, invidia şi răutatea — 
pentru ca să nu sufle vânt de patimi pe pământul minţii, nici peste marea inimii, 
nici peste vreun copac de gând. 


Ispite în războiul nevăzut al minţii 

Stând pe gunoi afară din cetate şi scărpinându-mi bubele amintirilor 
păcatelor, cu ciobul umilinţei (lov 2, 7-8), cuget unele ca acestea: 

Când sabeenii nevăzuţi năvălesc asupra boilor care sunt la arătură (cu 
Elisei) şi asupra asinelor care pasc pe lângă ei (în Duminica Floriilor), când 
focul lui Dumnezeu căzut din cer (peste Sodoma şi Gomora) arde oile tale şi 
mistuieşte pe robii tăi, când caldeenii vrăjmaşi împărțiți în trei cete (lume, trup şi 
diavol) dau năvală peste cămilele tale (care aduc darurile magilor), când un vânt 
puternic se stârneşte dinspre pustiu (de Carantania) şi izbeşte cele patru colţuri 
ale casei tale şi aceasta ţi se prăbuşeşte peste fiii tăi (pentru că n-a fost zidită pe 
stâncă) — atunci să-ți sfâşii întru pocăință veşmântul nevăzut al vieţii şi, 
ajungând la străpungerea inimii, să te razi pe cap de toate gândurile de cârtire şi 
împotrivire şi, căzând la pământ şi închinându-te lui Dumnezeu, să rosteşti din 
tot sufletul şi din tot cugetul tău, împreună cu dreptul lov „cel mult pătimitor”: 
„Gol am ieşit din pântecele maicii mele şi gol mă voi întoarce în pământ! 
Domnul a dat, Domnul a luat; fie numele Domnului binecuvântat!” ( cf. lov 1, 14- 
21)... Numai astfel poţi să te apropii de pragul înmiresmat al lepădării de sine şi 
de toate. 


Exegeză filocalică 

Să nu furi copilul cel viu al nevinovăţiei aproapelui tău, punându-i în 
braţe — în miezul nopții minţii tale — copilul cel mort al propriei vini, prin 
păcatul greu al îndreptățirii de sine, precum femeia din celebra judecată a lui 
Solomon (prefigurare a lui Hristos), ca nu cumva sabia judecății şi dreptăţii lui 
Dumnezeu să scoată la iveală cruzimea răutăţii tale şi iubirea milostivă a 
semenului tău (cf. III Regi 3, 16-28). Drept aceea, „a zis avva Pimen, că cel ce se 
prihăneşte pe sine, în tot locul află odihnă” (avva Zosima 1), iar Theofil, 
arhiepiscopul Alexandriei, mergând odată la Muntele Nitriei şi întâmpinându-l 

„Avva al muntelui” l-a întrebat arhiepiscopul pe acesta: „Ce ai aflat mai mult în 
calea aceasta, părinte? Şi i-a răspuns lui bătrânul: A mă prihăni şi a mă defăima 
pe mine întotdeauna. Și i-a zis lui avva Theofil: Altă cale nu este, fără numai 
aceasta” (avva Theofil 1; vezi şi avva Zosima 1 şi avva Pimen 134). 


Gând filocalic 

„ȘI lucrurile la Dânsul sunt cântărite” (| Regi 2, 3) — „Numărat, numărat, 
cântărit şi împărțit” (cf. Daniel 5, 25-28). Totdeauna în ceasul ospăţului profanator 
de vase sfinte ale templului Duhului Sfânt (1 Corinteni 3, 16-17) din Ierusalimul 
nostru interior, ospăț al idolatriei şi uitării de Dumnezeu, degetele unei mâini de 
Om scriu în faţa sfeşnicului mare al minţii rătăcite şi întunecate pe peretele 
văruit (Fapte 23, 3) dinlăuntrul nostru, înspăimântătoarele cuvinte ale sentinţei 
divine: „„Mene, mene, techel ufarsin!” — „Numărat, numărat, cântărit şi 
împărțit!” (Daniel 5, 25-28). Să ne amintim şi sfârşitul lui faraon în Marea Roşie 
(Exod 14, 27), al lui Saul pe Muntele Ghilboa, în lupta cu filistenii (| Regi 31, 1-6; N 
Regi 1, 6), al regelui Ahab în lupta cu sirienii (IV Regi 22, 36), al lui Belşaţar, fiul 
lui Nabucodonosor (Daniel 5, 30), dar şi al lui Irod Antipa, mâncat de viermi 
(Fapte 12, 22-23). 


Sâmbure de meditaţie 

„Că pe săraci totdeauna îi aveţi cu voi, dar pe Mine nu Mă aveţi 
totdeauna” (Ioan 12, 8). Îl avem pe lisus culcat în 1esle; ÎL avem pe lisus purtat în 
braţele dreptului Simeon; Îl avem pe Iisus cuvântând pe Muntele Fericirilor; Îl 
avem pe isus umblând printre semănături; Îl avem pe Iisus săturând mulțimile 
în pustie; Îl avem pe Iisus schimbat la Faţă pe Tabor; Îl avem pe Iisus uns cu mir 
la Cina din Betania; Îl avem pe Iisus săvârşind Cina cea de Taină; Îl avem pe 
lisus în Ghetsimani şi răstignit pe Cruce; ÎL avem pe lisus cel Înviat, arătându-Se 
pe ţărmul Tiberiadei. Însă de atâtea ori nu-L avem pe isus în viaţa noastră, nu-L 
simţim pe lisus în rugăciunea noastră, nu pomenim Numele lui lisus în pribegia 
noastră, împlinindu-se şi cu noi cuvântul din Evanghelie referitor la singurătatea 
ucenicilor în corabie, noaptea pe Marea Galileii: „Şi s-a făcut întuneric şi lisus 
încă nu venise la ei...” (loan 6, 17). 


Mistica — „Sfânta Sfintelor” teologiei ortodoxe 

Au fost mistici: patriarhul Avraam, la stejarul Mamvwri; Moise, în faţa 
rugului aprins şi pe Sinai; profetul Ilie, pe Carmel şi la Horeb; profetul Isaia, în 
Templul din Ierusalim; proorocul lezechiel, pe malul râului Chebar; proorocul 
Daniel, în revelația „Celui Vechi de Zile”; proorocul Avacum, în turnul cel de 
veghe; sfântul loan Botezătorul, la Botezul Domnului; sfinţii apostoli Petru, 
Iacob şi loan, pe Muntele Taborului; Luca şi Cleopa, la Cina din Emaus; sfinții 
apostoli, la Înălţarea Domnului şi la Po gorârea Duhului Sfânt; sfântul arhidiacon 
Ștefan, în revelaţia din sinedriu; sfântul Pavel, după descoperirea de pe drumul 
Damascului şi în răpirea la al treilea cer, sfântul evanghelist loan, în Duminica 
Apocalipsei din Patmos. Toţi aceştia şi alții asemenea lor s-au învrednicit de a 

trece „dincolo de catapeteasmă” (Evrei 9, 3), deschizând drumul marilor mistici ai 
Patericului egiptean şi ai întregii spiritualități ortodoxe filocalice. 


O prăpastie de smerenie 

Să te vezi izgonit dintre oameni, precum Dreptul lov cel mult pătimitor, 
plin de bube, şezând pe grămada de gunoi de la marginea cetăţii lumii (lov 2, 7- 
8); să te socoteşti izgonit dintre oameni, precum Nabucodonosor, locuind cu 
animalele câmpului şi păscând iarbă, cu trupul udat de rouă, cu părul crescut 
precum penele vulturilor şi cu unghiile ca şi ghearele păsărilor — vreme de şapte 
ani! (cf. Daniel 4, 29-30); să te socoteşti a fi „urâciunea pustiirii din locul 
preasfânt” (cf. Matei 24, 15) şi, în sfârşit, să te socoteşti a fi singur fără haină de 
nuntă şi aruncat în întunericul cel mai din afară (Matei 22, 11-13); singur cu 
candela stinsă la venirea Mirelui (Matei 25, 3) şi singur de-a stânga Dreptului 
Judecător (Matei 25, 33), conform răspunsului dat de un părinte anonim duhului 
necurat dintr-un om: „Caprele sunt eu, iar oile le ştie Dumnezeu” (Patericul, X, 11). 


Recitind paremii de la proorocul Daniel 

Pentru că mi-am închis fereastra rugăciunii, altădată deschisă înspre 
Ierusalimul cel de sus (Daniel 6, 11), în groapa cu lei a acestei lumi în care mă 
simt aruncat precum Ilona în mare, pentru neascultare (Iona 1, 15), întunericul cel 
mai dinafară e tot mai greu (Matei 22, 13) şi îngerul Domnului nu mai vine pentru 
a astupa gurile leilor (Daniel 6, 23), iar sfântul prooroc Avacum de la Prislop 
întârzie cu coşul cu merinde de deasupra gropii (Ist. omorârii balaurului 1, 43-44) şi 
nici chiar glasul lui Darius Medul nu se mai aude în revărsatul zorilor (Daniel 6, 
21)... Prin urmare, „mergi spre sfârşitul tău şi te odihneşte” (Daniel 12, 13) 
nădăjduind în mila lui Dumnezeu. 


Hristos — Rugăciunea noastră 

Cerul strigă şi pământul cheamă ca „toată suflarea să laude pe Domnul” 
(Psalm 150, 6), urcând pe treptele evanghelice ale rugăciunii prin lacrima zilei, 
prin lacrima de seară, prin lacrima nopţii şi prin lacrima dimineţii sau lacrima 
zorilor. Aceste stadii spirituale ar putea fi: Muntele Fericirilor, care presupune 
ascultarea Cuvântului; Grădina Ghetsimani, care înseamnă sudori de sânge; 
Golgota Rugăciunii sau crucea rugăciunii; Taborul Rugăciunii sau lumina 
rugăciunii; Muntele Măslinilor Rugăciunii, care înseamnă răpirea sau Înălţarea 
la cer a rugăciunii, prin Hristos, în Duhul Sfânt. Golgota Rugăciunii are 
următoarele trepte interioare: Crucea Rugăciunii, care înseamnă iubirea; 
Hlamida Rugăciunii, care înseamnă smerenia; Trestia Rugăciunii, care este 
răbdarea; Cununa de spini a Rugăciunii, adică virtuțile; Piroanele Rugăciunii, 
care sunt lacrimile; Întunericul de trei ceasuri al Rugăciunii, care este părăsirea 
pe cruce; Cutremurul Rugăciunii sau strigarea; Suliţa Rugăciunii sau 
mărturisirea sutaşului; Pogorârea de pe cruce a Rugăciunii, adică liniştirea; 
Învierea Rugăciunii sau extazul; Arătările Rugăciunii, adică rugăciunea minţii; 
Înălţarea la cer a Rugăciunii sau dobândirea rugăciunii inimii. 

Taborul Rugăciunii lui lisus 

Rugăciunea isihastă a lui lisus, rugăciunea minţii sau rugăciunea inimii îşi 
are propria ei Săptămână a Pătimirilor, dar şi propria ei Săptămână Luminată, 
propria ei Cină de Taină şi Cină din Emaus, propria ei grădină Ghetsimani, dar 
şi propria grădină a Raiului, propria ei Vinere a Patimilor, dar şi propria 
Duminică a Învierii, propriul ei drum spre Emaus şi propriul drum al 
Damascului, propria ei răpire la al treilea cer şi propria revelație din Patmos. 
Toate acestea nu sunt altceva decât trepte spre Taborul Rugăciunii lui lisus. 
Rugăciunea lui lisus pătimeşte nevoinţe în Săptămâna Patimilor, se cuminecă la 
Cina cea de Taină, se împărtăşeşte la Cina din Emaus și se învredniceşte de 
dumnezeieşti arătări în Săptămâna Luminată. Rugăciunea lui lisus varsă sudori 
de sânge în Ghetsimani şi lacrimi de bucurie în grădina Raiului; îşi poartă crucea 
spre Răstignire în Vinerea Patimilor şi înviază din amorțire sufletească în 
Duminica Paştilor; este însoțită de lisus pe drumul spre Emaus şi cade la pământ 
în faţa dumnezeieştii străluciri de pe drumul Damascului; este răpită la al treilea 
cer în propriul ei car de foc, tras de caii de foc ai dorului şi dragostei de 
Dumnezeu. Exilată în Patmosul minţii şi al inimii, Rugăciunea lui lisus primeşte 
revelația Apocalipsei în mijlocul celor şapte sfeşnice de aur, aude glasul celor 
şapte trâmbiţe, contemplă ruperea celor şapte peceţi, vede revărsarea celor şapte 
potire şi păşeşte prin smerenia şi umilinţa vameşului din Templu în sfânta cetate 
a Noului Ierusalim, ce se pogoară din cer de la Dumnezeu. Astfel, Rugăciunea 
lui lisus se schimbă la față pe Taborul spiritualităţii profetice, apostolice şi 
patristice sau filocalice, în prezenţa şi lumina lui Hristos, Cel de-a pururea 
Schimbat la Faţă, dar și în prezenţa lui Moise de pe Sinai, a lui Ilie de pe Carmel 
şi Horeb şi a galileenilor pescari de oameni, Petru, lacob şi loan. 


Puterea rugăciunii (Facere 4, 26; I Tesaloniceni 5, 17) 

Rugăciunea răstignită a lui Moise pe munte învinge oastea duşmană; 
rugăciunea stăruitoare de şapte zile dărâmă zidurile lerihonului; rugăciunea 
deznădăjduită a lui Samson la stânca din Lehi deschide izvor de apă; rugăciunea 
înflăcărată a sfântului prooroc Ilie pe Carmel coboară foc din cer; rugăciunea în 
situație limită a regelui lezechia vindecă boli; rugăciunea doxologică a celor trei 
tineri din cuptorul Babilonului pogoară rouă din cer, care stinge puterea focului; 
rugăciunea cotidiană a sfântului prooroc Daniel de trei ori pe zi, cu fereastra 
deschisă înspre Ierusalim, închide gurile leilor. De asemenea, mai avem: 
rugăciunea transfigurată de pe Muntele Tabor; rugăciunea încordată din 
Ghetsimani; rugăciunea iertătoare de pe Crucea Golgotei şi rugăciunea sfântului 
arhidiacon Ștefan din ziua muceniciei sale; rugăciunea cutremurătoare a 
Bisericii primare din Ierusalim şi a sfinţilor apostoli Pavel şi Sila din temniţa din 
Filipi. Rugăciunea desparte Marea Roşie; potoleşte furtuna pe Marea Galileii şi 
pe Mediterana sfântului apostol Pavel; deschide cărări şi drumuri în viaţă; 
dărâmă ziduri dinlăuntru şi dintre oameni; sparge subterane, caverne şi peşteri 
lăuntrice; aduce seninătate, pace, har, iertare, iubire şi mântuire. 


139 


Rugăciuni din groapa cu lei 

Doamne, Dumnezeul lui Avraam, Isaac şi Iacob, Ziditorul cerului şi al 
pământului, Cel ce ai îngăduit a fi strămutat din Ierusalim în Babilon, Cel ce ne- 
ai inspirat Cântările Sionului prin harfele atârnate în sălcii, Cel ce mi-ai deschis 
fereastra înspre Ierusalim, binecuvântează, iartă şi miluieşte pe toţi cei care au 
săpat groapa cu lei, pe toţi cei care au fost aruncaţi în groapa cu lei şi pe toţi cei 
care vor mai fi aruncaţi vreodată în groapa cu lei, pentru Numele Tău cel Sfânt, 
descoperit lui Moise în rugul aprins. Trimite tuturor pe îngerul Tău din cer ca să 
astupe gurile leilor, precum ai stins şi puterea focului din cuptorul cel aprins, 
prin adierea Ta cea sfântă şi prin roua harului Tău dumnezeiesc şi ceresc. Ai 
milă, Doamne, de Darius Medul, ai grijă, Doamne, de Susana cea nevinovată şi 
binecuvântează, Doamne, pe Anania, Misail şi Azaria, dimpreună cu proorocul 
Tău Avacum, pe care trimite-l cu merinde duhovniceşti, răpindu-l din Ierusalim, 
la toate gropile cu lei şi la toți cei aruncaţi şi închişi acolo. Doamne 
Dumnezeule, Tată, Fiule şi Duhule Sfinte, astupă gurile leilor (Evrei 11, 33) şi 
potoleşte pe cel ce umblă răcnind ca un leu, căutând pe cine să înghită ( Petru 5, 
8), prin credinţa cea adevărată în lisus Hristos, Leul din seminţia lui luda 
(Apocalipsă 5, 5), Fiul Întrupat, Dumnezeu adevărat şi Om adevărat. Doamne 
Dumnezeule, strămută osemintele sfâşiate ale sfântului Tău episcop Ignatie al 
Antiohiei, din arena păgână din Roma în câmpul plin cu oase omeneşti din 
vedenia proorocului Iezechiel, pentru Învierea de Apoi! (lezechiel 37, 1-14). 


Rugăciuni din întunericul cel mai din afară (cf. Matei 22, 13) 

Doamne Dumnezeule, al lui Avraam, Isaac şi lacob, Tată, Fiule şi Duhule 
Sfinte, legat de mâini şi de picioare şi aruncat în întunericul cel mai din afară, 
fără haină de nuntă şi cu candela sufletului stinsă, spre Tine, Doamne, Împărate 
al veacurilor, Împărat al împăraţilor şi Domn al domnilor (Apocalipsă 19, 16) şi 
Lumină a lumii (loan $, 12; 9, 5), îmi îndrept rugăciunea mea deznădăjduită, 
îndrăznind a Te ruga să îngădui să cadă, în marea Ta milostivire, precum a cerut 
cananeanca, o firimitură de la masa Nunții Fiului de Împărat şi un strop de 
Agheasmă de pe vârful degetului săracului Lazăr din sânul lui Avraam şi a 
prietenului Tău Lazăr, care s-a învrednicit a sta cu Tine la cina din Betania, după 
ce l-ai înviat din morţi (loan 12, 1-2). Tu, Cel ce în zilele Facerii ai despărțit 
lumina de întuneric, numind lumina zi şi întunericul noapte (Facere 1, 4-5), iar în 
ceasul Judecăţii de Apoi, vei despărţi oile cele de-a dreapta, de mine, singurul 
cel de-a stânga (cf. Matei 25, 32-33; Patericul, X, 11), fă să strălucească Faţa Ta şi 
peste mine robul Tău (Psalm 30, 16; 118, 135). „Nu mă lepăda de la Faţa Ta şi 
Duhul Tău cel Sfânt — primit prin Botez, Mirungere şi Hirotonie — nu-L lua de la 
Mine!” (Psalm 50, 12), ca să nu mă asemăn cu „iarba câmpului, care astăzi este şi 
mâine se aruncă în cuptor” (Matei 6, 30; Luca 12, 28), pentru că „apele (potopului) 
m-au învăluit pe de-a întregul, adâncul m-a împresurat, iar iarba mării s-a 
încolăcit împrejurul capului meu” (Iona 2, 6). De aceea, precum vameşul din 
Evanghelie, strig Ție: „Dumnezeule, milostiv fii mie, păcătosului!” (Luca 18, 13) 

şi precum tâlharul de pe cruce mă rog ie: „Pomeneşte-mă, Doamne, când vei 
veni întru Împărăţia Ta!” (Luca 23, 42). 


Rugăciuni din pântecele chitului 

Doamne Dumnezeule, al lui Avraam, Isaac şi lacob, binecuvântează, iartă 
şi miluieşte pe robii Tăi care m-au aruncat în mare pentru păcatele mele şi 
pentru fuga mea de la faţa Ta în Tarsis şi fă să ajungă în pace în ţara lor şi la 
casele lor. Doamne Dumnezeule, ai milă de toţi cei pieriţi în apele potopului şi 
în adâncul Mării Moarte şi de toţi cei sfârşiţi în adâncul Mării Roşii. Doamne 
Dumnezeule, deschide inimile tuturor celor din Ninive la care mă trimiţi, ca să 
primească Cuvântul Tău, prin propovăduirea mea. Fă ca şi rugăciunea mea să 
ajungă în Templul Tău cel sfânt (cf. Ilona 2, 8) şi pogoară un strop de rouă 
cerească şi peste cei închişi în pântecele iadului, prin adierea preamilostivă a 
Duhului Tău Sfânt. Ai milă de cei închişi în pântecele lumii din adâncul mării 
acestei vieţi, întinzându-le mâna precum lui Petru, prin Fiul Tău, lisus Hristos. 
Strămută, Doamne, coliba mea de la răsărit de Ninive lângă cele trei colibe 
nefăcute de mână, de pe Taborul Schimbări Tale la Faţă. 


Rugăciune din adânc 

Din adânc de Mediterana şi de pe țărm izbăvitor de Malta, strigăm 
împreună cu sfântul apostol Pavel şi cu cei aflați împreună cu el în corabie: 
Doamne, lisuse Hristoase, Fiul lui Dumnezeu, miluieşte-ne pe noi, păcătoşii! 

Din adânc de Tiberiada şi de pe culmi de Tabor, strigăm împreună cu 
sfântul apostol Petru şi cu ceilalți sfinți apostoli: Doamne, lisuse Hristoase, Fiul 
lui Dumnezeu, miluieşte-ne pe noi, păcătoşii! 

Din adânc de pântece de chit şi de pe uliţi de Ninive, strigăm cu proorocul 
lona şi cu toţi ninivitenii: Doamne, lisuse Hristoase, Fiul lui Dumnezeu, 
miluieşte-ne pe noi, păcătoşii! 

Din adânc de gropi cu lei şi de pe maluri de Tigru, Eufrat şi Ulai, strigăm 
cu proorocul Daniel şi cu cei trei tineri din cuptorul Babilonului: Doamne, lisuse 
Hristoase, Fiul lui Dumnezeu, miluieşte-ne pe noi, păcătoşii! 

Din adânc de pârâu de Cherit şi de pe culmi de Carmel şi Horeb, strigăm 
împreună cu sfântul Ilie şi zicem cu ucenicul său Elisei: Doamne, lisuse 
Hristoase, Fiul lui Dumnezeu, miluieşte-ne pe noi, păcătoşii! 

Din adânc de Mare Roşie şi de pe culmi de Sinai şi Nebo, strigăm 
împreună cu Moise şi zicem cu losua, lângă ziduri de Ierihon: Doamne, lisuse 
Hristoase, Fiul lui Dumnezeu, miluieşte-ne pe noi, păcătoşii! 

Din adânc de scări de Betel şi de pe culmi de Moria, strigăm împreună cu 
lacob şi zicem cu patriarhul Isaac: Doamne, lisuse Hristoase, Fiul lui 
Dumnezeu, miluieşte-ne pe noi, păcătoşii! 

Din adânc de ape de potop şi de pe culmi de Ararat, strigăm de sub 
curcubeu împreună cu Noe şi zicem cu urmaşii săi: Doamne, lisuse Hristoase, 
Fiul lui Dumnezeu, miluieşte-ne pe noi, păcătoşii! 

Din adânc de taine ale Bibliei şi de pe culmi de trăiri şi de umblare cu 
Dumnezeu a lui Enoh, strigăm împreună cu acesta: Doamne, lisuse Hristoase, 
Fiul lui Dumnezeu, miluieşte-ne pe noi, păcătoşii! 


Rugăciune pentru tot ceea ce se întâmplă în ceasul de faţă 

Să ne rugăm pentru cei ce se nasc acum; să ne rugăm pentru cei ce mor 
acum; să ne rugăm pentru cei ce suferă de foame şi sete; să ne rugăm pentru cei 
bolnavi din spitale şi de acasă; să ne rugăm pentru cei ce sunt accidentaţi acum; 
să ne rugăm pentru cei ce sunt avortaţi acum; să ne rugăm pentru cei ce sunt în 
închisori; să ne rugăm pentru cei ce suferă în iad; să ne rugăm pentru cei ce 
suferă pe pământ; să ne rugăm pentru cei ce muncesc din greu; să ne rugăm 
pentru cei ce sunt în armată; să ne rugăm pentru cei ce călătoresc acum; să ne 
rugăm pentru cei ce sunt disperaţi şi singuri; să ne rugăm pentru cei ce nu se 
roagă; să ne rugăm pentru cei ce se roagă acum. Amin. 


Tablele legii Patericului egiptean 

„Mai bine este să vorbeşti din cuvintele bătrânilor...” (avva Ammun 2) 

Scrise tainic de degetul lui Iisus printre dunele de nisip ale pustiului (cf. 
loan 8, 6 şi 8), primite pe culmea de Sinai a nevoinţelor, cuvintelor şi 
experienţelor duhovniceşti ale Sfinților Părinţi ai deşertului din sec. IV-V şi 
păstrate în chivotul de aur al monahismului creştin ortodox, tablele legii 
Patericului egiptean, care va fi hrănit peste veacuri viața duhovnicească cea 
„ascunsă cu Hristos în Dumnezeu” (Coloseni 3, 3) a tuturor fecioarelor înțelepte 
care ies întru întâmpinarea Mirelui (Matei 25, 6), ar putea fi „unele ca acestea”: 

Să ne lăsăm călăuziţi de mâna cerească înspre chilule Părinților deşertului 
(avva Ammona 7); 

Să împletim împreună cu îngerul Domnului funia mântuirii noastre prin 
rugăciuni şi nevoinţe, precum în vedenia avvei Antonie (avva Antonie 1); 

Să zicem adeseori împreună cu avva Iosif „Nu ştiu”, ca să aflăm calea 
smereniei (avva Antonie 19); 

Să cântăm zilnic împreună cu îngerii „Sfinte Dumnezeule”, precum acel 
doctor cu ştiinţa din cetatea Alexandriei (avva Antonie 26); 

Să stăm mai degrabă locului, neîmprăştiindu-ne pe multe drumuri, după 
sfatul dat de către avva Pavel părintelui său duhovnicesc, avva Antonie, atunci 
când a fost chemat la Constantinopol de către sfântul împărat Constantin cel 
Mare (avva Antonie 33); 

Să mărturisim Părinților duhovniceşti paşii făcuţi în chilie şi mănăstire şi 
picăturile de apă băute, ca să nu greşim (avva Antonie 40); 

Să învăţăm alfabetul gândurilor anonimului bătrân ţăran egiptean, precum 
avva Arsenie cel Mare (avva Arsenie 6) şi să desluşim sunetul trestiei din pustiul 
Egiptului (avva Arsenie 25); 

Să aruncăm câte o privire pe fereastra chiliei sfinţilor, pentru ca să-i 
vedem peste tot învăluiţi în foc, precum a văzut ucenicul avvei Arsenie (avva 
Arsenie 27); 

Să plutim cu linişte în corabia vieţii (şi a mănăstirii), învăluiți de Duhul 
lui Dumnezeu şi hrăniţi de îngerii Lui cu faguri de miere, precum avva Arsenie 
şi avva Moise (avva Arsenie 38); 

Să stropim cu plâns năframa avvei Arsenie cu care acesta îşi ştergea 
lacrimile (avva Arsenie 41); 

Să ne ostenim ţinând în gura noastră piatra avvei Agathon, ca să învăţăm 
tăcerea (avva Agathon 15), căci tăcerea cu înţelegere este maica preaînţeleptelor 
gânduri (|, 10); 

Să ne înfrânăm pântecele de la mâncare şi băutură, căci doar nu suntem la 
arie (avva Avraam 2; avva Xoie 1); 

Să nu vorbim fără să avem vestire (avva Visarion 4), ca să nu se ia cuvântul 
lui Dumnezeu din gura bătrânilor (XI, 7); 

Să întoarcem şi obrazul celălalt în pălmuiri şi ocări (, 23; X,6; avva Daniil 3); 

Să nu ne ridicăm ochii cu îndrăzneală înspre streaşina treptelor bisericeşti 
înalte (avva Eladie 1); 

Să ne aprindem degetele în rugăciune, precum făcliile mâinilor avvei Iosif 
din Panefo (avva Iosif din Panefo 7); 

Să învăţăm a deprinde dulceaţa chiliei (avva Theodor al Fermei 13), căci 
aceasta ne va învăţa pe noi toate (avva Moise 6); 

Să nu îndrăznim a sluji diaconeşte de nu vom ajunge mai întâi stâlp de foc 
în rugăciune (avva "Theodor al Fermei 24); 

Să ne prihănim şi să ne defăimăm pe noi înşine, căci altă cale nu este 
decât aceasta (avva Theofil al Alexandriei 1); 

Să udăm cu lacrimi şi osteneli lemnul uscat al avvei loan Colov până ce 
va înverzi Şi va rodi (avva loan Colov 1); 

Să luăm pentru suflet aripi de foc, nu slabe şi neputincioase, ca să putem 
trece cu bine dincolo de râul acestei vieţi (avva Ioan Colov 14); 

Să recunoaştem totdeauna şi înaintea tuturor că, deşi nu ne-am făcut 
călugări, am văzut călugări (avva Macarie Egipteanul 2); 

În războiul nevăzut să luăm aminte mai degrabă la răsărit decât la apus 
(avva Moise 1); 

Să ne socotim a fi în mormânt de trei zile (avva Moise 11) sau chiar de un 
an de zile (avva Pimen 2); 

Să deprindem ascultarea, lăsând litera O neterminată (avva Marcu 1), ca să 
ne învrednicim a purta lanţul de aur al sfintei ascultări (avva Ruf2); 

Să ne socotim lepădătura tuturor (avva Nil 8) şi mai prejos decât toată 
făptura (avva Sisoe 13); 

Să punem în fiecare zi început bun (avva Pimen 85), pentru ca în ceasul 
morţii să putem mărturisi că încă n-am pus început (avva Sisoe 14); 

Să nu judecăm niciodată „snopii de grâu” ai aproapelui nostru (avva Pimen 
114), ci să ne vedem totdeauna păcatele noastre care curg din coşniţa găurită cu 
NISIP (avva Moise 2); 

Să ne spălăm cu multe lacrimi în rugăciune slovele zapisului (II, 7); 

Să ne dobândim cununa cu pietre scumpe a călugărului, care este 
smerenia (X, 2 şi 24); 

Să ne socotim totdeauna vrednici a paşte porcii mănăstirii, ca să ne 
izbăvim de slava deşartă (X, 19) şi de maimuţele de pe umeri (XXV, 58); 

Să nu uităm că oricând Hristos, Cel bogat întru milă, poate aştepta la 
poarta mănăstirii noastre (XIV, 11); 

Să ni se aplece copacul iubirii faţă de aproapele, deodată cu aplecarea 
genunchilor noştri (XVI, 2); 

Să cugetăm neîncetat la ceasul morţii şi la venirea „fratelui de sus” (II, 39; 
XIX, 19); 

Să deprindem taina celor o sută trei rugăciuni făcute în ascuns, între 
oameni (XXII, 6); 

Să ne oprim adeseori pe cale, ascultând cum îngerii cântă în cer (XXIII, 13); 

Să ni se aprindă candela vieţii în Noaptea Sfântă de Paşti (VI, 13); 

Să ne întrebăm mereu: De ne va cerceta Dumnezeu acum, ce va fi? (avva 
Or 1; IV, 3; XIX, 17). 

Tablele legii Patericului egiptean nu trebuie sfărâmate sub munte din 
pricina vreunui vițel de aur turnat! (cf. Exod 32, 19). 


Prihănire de sine la Judecata de Apoi a Părinților deşertului 
sau Spovedanie sub epitrahilul Părintelui Arsenie 

„Fericitul Theofil arhiepiscopul a mers odată în muntele Nitriei şi a venit 
avva muntelui la dânsul. Şi 1-a zis lui arhiepiscopul: Ce ai aflat mai mult în calea 
aceasta, părinte? I-a răspuns lui bătrânul: A mă prihăni şi a mă defăima pe mine 
întotdeauna. I-a zis lui avva Theofil: Altă cale nu este, fără numai aceasta” (avva 
Theofil arhiepiscopul Alexandriei 1). 

Deşi încă nu m-am socotit a fi în mormânt de trei zile (avva Moise 11; avva 
Pimen 2), mă mărturisesc înaintea Soborului celor douăzeci şi patru de bătrâni, 
cunoscuţi şi necunoscuţi din Patericul egiptean, socotind că „mai bine este să 
vorbeşti din cuvintele bătrânilor” (avva Ammun 2), astfel: 

N-am împletit împreună cu îngerul Domnului funia mântuirii mele, prin 
rugăciuni şi nevoinţe, precum în vedenia avvei Antonie (avva Antonie 1); 

N-am zis totdeauna, împreună cu avva Iosif: „Nu ştiu”, ca să pot afla 
calea smereniei (avva Antonie 19) şi nici n-am cântat zilnic împreună cu îngerii: 
„Sfinte Dumnezeule”, precum doctorul cu ştiinţa din cetatea Alexandriei (avva 
Antonie 26), integrându-mă în doxologia şi Liturghia cosmică; 

N-am stat mai degrabă locului, neîmprăştiindu-mă pe multe drumuri, după 
sfatul dat de către avva Pavel părintelui său duhovnicesc, avva Antonie, când 
acesta a fost chemat la Constantinopol de către sfântul împărat Constantin cel 
Mare (avva Antonie 33); nici n-am vestit bătrânilor numărul paşilor făcuţi sau al 
picăturilor de apă băute în chilia vieţii (avva Antonie 40); 

N-am învăţat alfabetul gândurilor bătrânului anonim ţăran egiptean, 
precum avva Arsenie cel Mare (avva Arsenie 6); nici n-am deprins „sunetul 

trestiei” din pustiul Egiptului (avva Arsenie 25), din Vinerea Patimilor (Matei 27, 29) 
şi din duhul Patericului; 

N-am aruncat nici o privire înlăcrimată pe fereastra chiliei sfinților pentru 
a-l contempla învăluiți peste tot ca un foc, precum a făcut ucenicul avvei 
Arsenie (avva Arsenie 27), nici n-am călătorit în linişte pe corabia vieţii, învăluit 
fiind de Duhul lui Dumnezeu şi hrănit de îngerii Lui cu faguri de miere, precum 
avva Arsenie şi avva Moise (avva Arsenie 38), pentru că n-am stropit cu lacrimi 
multe năframa avvei Arsenie (avva Arsenie 41); 

Nu m-am ostenit ținând în gura mea piatra avvei Agathon, pentru a 
deprinde tăcerea (avva Agathon 15), şi nu m-am lăsat călăuzit întotdeauna de mâna 
omului lui Dumnezeu, atârnată din cer, pentru a ajunge la peştera avvei Antonie 
(avva Ammona 7) şi la chiliile taborice ale Părinților deşertului; 

Nu mi-am înfrânat pântecele de la mâncare şi băutură, uitând că doar nu 
sunt la arie (avva Avraam 2; avva Xoie 1); nici nu m-am înfrânat de la smochina 
atârnată înaintea ochilor de tavanul chiliei (V, 20); 

N-am întors şi obrazul celălalt (avva Daniil 3; 1, 23; X, 6), vorbind de multe 
ori fără să am vestire (avva Visarion 4); 

N-am conştientizat neîncetat faptul că „Dumnezeu este în chilie şi iarăşi 
Dumnezeu este în afară de chilie” (avva Daniil 5); 

Nu mi-au ars degetele în rugăciune, ca zece făclii de foc, câtuşi de puţin 
(avva Iosif din Panefo 7); nici nu mi le-am ars la lumânare în vremuri de ispite, 
precum sihastrul din Pateric (VI, 38); şi n-am zis: „Dumnezeul puterilor, pentru 
rugăciunile părintelui meu, scapă-mă!” — ca să mă aflu îndată pe calea către 
Schit (avva Ammun 3); 

Deşi n-am udat cu lacrimi şi nevoinţe lemnul uscat, înfipt în pământ de 
către părintele duhovnicesc tebeu al avvei loan Colov (1) şi nu m-am socotit mai 
prejos decât toată zidirea şi n-am pus început bun (avva Sisoe 13 şi 14; avva Pimen 
97), mi-am ridicat ochii cu îndrăzneală înspre streaşina arhierească a Bisericii (cf. 
avva Eladie 1); 

N-am deprins „dulceaţa chiliei” (avva Theodor al Fermei 13) şi, nefăcându- 
mă stâlp de foc, am îndrăznit a sluji diaconeşte, preoţeşte şi arhiereşte (avva 
Theodor al Fermei 24; avva Marcu Egipteanul 1); 

N-am luat aripi de foc, precum în vedenia din Pateric, ci am luat aripi 
slabe şi neputincioase (avva loan Colov 14); 

În ispite am luat aminte mai mult la apus decât la răsărit (avva Moise 1); 
nefiind om, am îndrăznit a veni între oameni (avva Moise 4) şi n-am dovedit 
ascultare încât să las litera O neterminată (avva Marcu 1); 

Nu m-am socotit lepădătura tuturor (avva Nil 8) şi n-am pus în fiecare zi 
început bun (avva Pimen 85), fapt pentru care de prea multe ori am judecat „snopii 
de grâu” (avva Pimen 114); 

Nu m-am învrednicit să port lanţul de aur al ascultării (avva Rut 2) şi nici 
nu m-am întrebat mereu: „De mă va cerceta Dumnezeu acum, cum va fi?” (avva 
Or 1; 1V,3; IX, 17); 

Nu mi-am spălat cu lacrimi slovele zapisului (Patericul, II, 7) şi nu mi-am 
dobândit „cununa cu pietre scumpe a călugărului”, care este smerenia (X, 2 şi 24); 
de aceea vrednic sunt să pasc toţi porcii mănăstirilor! (X, 19); 

Nu m-am aşezat pe pragul sfintei biserici pentru ca toţi să poată trece, 
călcând peste mine, precum a făcut episcopul ce a greşit şi care, pocăindu-se, 
pentru multa lui smerenie a fost iertat (X, 30); 

Eu sunt bubosul ce scoate apă din fântâna cea de aur, cu găleata şi funia 
de aur (XV, 2), de aceea nu mi s-a aplecat niciodată copacul vieţii deodată cu 
aplecarea genunchilor... (XVI, 2); 

Nu ştiu dacă pe cărarea vieţii paşii îmi sunt numărați de către îngerul 
Domnului (XII, 3; XXI, 9), pentru că n-am secerat cum se cuvine în țarina cu 
mărăcini a creştinilor care m-au miluit în viaţă (XVII, 3); 

N-am deprins taina celor o sută trei rugăciuni rostite în ascuns, printre 
oameni (XXII, 6); şi nici nu m-am oprit pe cale, ascultând cum îngerii cântă în cer 
(XXIII, 13); 

N-am cugetat la venirea „fratelui de sus” în ceasul morţii (II, 39; XIX, 19) 
şi, aruncate în foc, toate rogojinile vieţii mele ard (XXV, 75); 

Pentru acestea, şi altele asemenea acestora, nu mi s-a aprins candela vieţii 
în Noaptea Sfântă de Paşti (VI, 13) şi de aceea „în noroi sunt cufundat până în gât 
şi plâng înaintea lui Dumnezeu, zicând: Miluieşte-mă!” (avva Pavel cel Mare 2). 


Spovedanie înaintea Soborului celor douăzeci şi patru de bătrâni 
din Apocalipsă (4,4 şi 10-11) 

Mai înainte de a mă apropia cu nevrednicie de „Paharul mântuirii” (Psalm 
115, 4), căzând cu smerenie pe genunchi sub epitrahilul lui Dumnezeu, mă 
mărturisesc cu, nevrednicul creştin, monah şi episcop, purtând numele celui 
aruncat şi izbăvit din groapa cu lei, zicând unele ca acestea: 

Bucuraţi-vă, voi, cei ce stând pe douăzeci şi patru de scaune, înconjurați 
cu frică şi cu cutremur Tronul Dumnezeirii; 

Bucuraţi-vă, voi, cei ce sunteţi îmbrăcaţi în veşminte albe, încinşi cu brâie 
de aur şi purtând cununi de aur pe cap; 

Bucuraţi-vă, voi, cei ce neîncetat vă închinaţi Preasfintei Treimi, căzând 
cu faţa la pământ şi aruncând înaintea Tronului cununile de pe capetele voastre; 

Bucuraţi-vă, voi, ocrotitori de patriarhi, prooroci, apostoli ai Sfintei 
Scripturi şi Sfinţi Părinţi ai Bisericii; 

Bucuraţi-vă, voi, cei ce slujiţi neîncetat la Liturghia cosmică a lui Hristos, 
Mielul lui Dumnezeu Cel înjunghiat (Apocalipsă 5, 6), Cel ce ridică păcatul lumii 
(loan 1, 29); 

Mărturisesc înaintea lui Dumnezeu şi înaintea Voastră, recunoscând că cu 
am încălcat porunca lui Dumnezeu, gustând din pomul cunoştinţei binelui şi 
răului, fiind izgonit din rai; 

Mărturisesc că am adus jertfa nebineprimită a lui Cain şi păcatele mele au 
atras apele potopului peste lume; 

Mărturisesc că am trudit întru deşertăciune, făcând cărămizi la turnul 
Babel; 

Mărturisesc că n-am căzut cu faţa la pământ la stejarul Mamvri şi n-am 
ieşit grabnic din Sodoma şi Gomora, ca să mă izbăvesc alergând la munte; 

Mărturisesc că am râs la tăierea împrejur a lui Isaac, împreună cu Ismael 
şi mi-am vândut dreptul de întâi-născut, împreună cu Esau; 

Mărturisesc că l-am vândut pe dreptul şi nevinovatul Iosif în Egipt şi am 
cârtit împotriva lui Moise în Sinai, pentru că nu mi-am lepădat încălțămintea din 
picioare înaintea rugului aprins; 

Mărturisesc că n-am împiedicat facerea viţelului de aur în pustie şi nici 
luarea drugului de aur de către Acan, la cucerirea Ierihonului; 

Mărturisesc că toiagul preoţiei mi s-a veştejit şi cel al arhieriei încă nu a 
înflorit; 

Mărturisesc că am trădat taina vieţii duhovniceşti, precum Samson, iar la 
neascultarea lui Saul față de Samuel m-am făcut părtaş, ca şi la alunecarea în 
păcat a lui David; 

Mărturisesc că am ridicat altare străine în Ierusalim, precum Solomon, iar 
la pogorârea focului din cer pe Carmel nu m-am convertit cu desăvârşire; 

Mărturisesc că n-am părăsit plugurile celor douăsprezece perechi de boi 
cu care mă aflam la arat, precum Elisei, şi n-am dat ascultare chemării celui ce 
şi-a aruncat cândva mantia peste mine; 

Mărturisesc că nu m-am scăldat de şapte ori în lordan, ca să mă vindec de 
lepra păcatului, precum Neeman Sirianul; 

Mărturisesc că n-am îngenuncheat de trei ori pe zi în rugăciune înaintea 
ferestrei deschise înspre Ierusalim; 

Mărturisesc că n-am avut curăţie, nevinovăție şi credinţă în groapa cu lei a 
vieţii şi adeseori am fugit cu corabia din lope spre Tarsis, temându-mă să merg 
în Ninive; 

Mărturisesc că n-am venit cu aur, smirnă şi tămâie înaintea Pruncului 
lisus la Betleem şi nici nu L-am întâmpinat în templul din lerusalim, precum 
dreptul Simeon şi proorociţa Ana; 

Mărturisesc că n-am urmat pe Mântuitorul Hristos printre semănături şi nu 
am căzut cu adevărat cu faţa la pământ nici pe Tabor, nici în Ghetsimani, nici la 
Înviere şi nici pe drumul Damascului; 

Mărturisesc că n-am spălat cu lacrimi picioarele Mântuitorului, precum 
femeia păcătoasă în casa lui Simon; 

Mărturisesc că n-am dobândit smerenia şi rugăciunea vameşului din 
Evanghelie şi nu mi-am păstrat aprinsă candela fecioarelor înțelepte pentru 
întâmpinarea Mirelui; 

Mărturisesc că în Duminica Floriilor n-am strigat din tot sufletul: „Osana! 
Osana!”, iar la Cina de Taină nu mi-am plecat capul pe pieptul Mântuitorului; 

Mărturisesc că în Vinerea Patimilor am strigat: „Răstigneşte-L! 
Răstigneşte-L!” şi chiar eu I-am împletit cununa de spini Domnului; 

Mărturisesc că eu I-am cioplit crucea de lemn şi l-am bătut piroane în 
mâini Şi în picioare, iar apoi l-am străpuns coasta cu sulița; 

Mărturisesc că m-am lepădat de mai multe ori de Domnul decât Petru, iar 
cântatul tuturor cocoşilor lumii nu m-a trezit cu adevărat la pocăință; 

Mărturisesc că n-am zis împreună cu tâlharul, din tot sufletul: 
„Pomeneşte-mă, Doamne, când vei veni întru Împărăţia Ta!”; 

Mărturisesc că n-am alergat în dimineaţa Învierii cu miruri de lacrimi la 
mormântul Domnului şi n-am zis împreună cu Toma: „Domnul meu şi 
Dumnezeul meu!”; 

Mărturisesc că nu m-am lăsat însoţit şi călăuzit de Domnul pe drumul 
vieţii spre Emaus şi la cina de acolo am lipsit, ca şi la Cina cea de Taină; 

Mărturisesc că după Înălțarea Domnului m-am depărtat de Ierusalim şi la 
Pogorârea Duhului Sfânt n-am fost de faţă, făcându-mă părtaş la păcatul lui 
Anania şi Safira; 

Mărturisesc că pietrele cu care a fost ucis sfântul arhidiacon Ştefan nu le- 
am sărutat şi coşniţa în care a fost izbăvit sfântul apostol Pavel din Damasc nu 
am cinstit-o; 

Mărturisesc că pe sfântul apostol Petru nu l-am urmat în închisoare, iar pe 
sfântul apostol Pavel nu l-am însoţit în călătoriile misionare; 

Mărturisesc că la predica din Atena a apostolului neamurilor nu m-am 
cutremurat, precum Dionisie Areopagitul şi femeia numită Damaris; 

Mărturisesc că în Milet n-am plâns îndeajuns la despărțirea de sfântul 
Pavel, iar în naufragiul din Insula Malta nu i-am căzut recunoscător la picioare; 

Mărturisesc că n-am fost în duh în fiecare zi de Duminică în insula 
Patmos, iar glasul mare de trâmbiţă auzit de sfântul loan Evanghelistul în urma 
sa nu m-a trezit încă la adevărata viaţă duhovnicească în Hristos; 

Mărturisesc că încă nu m-am lăsat vindecat de frunzele pomului vieții, 
care sunt spre tămăduirea neamurilor şi nici nu m-am adăpat neîncetat din râul şi 
apa vieţii, limpede cum e cristalul şi care izvorăşte din tronul lui Dumnezeu şi al 
Mielului (Apocalipsă 22, 1-2). 

De aceea, voi cei douăzeci şi patru de bătrâni, ajutaţi-mă cu rugăciunile şi 
mijlocirile voastre, ale Maicii Domnului şi ale tuturor sfinților, ca prin 
„cunoştinţa mântuirii” (Luca 1, 77), „ştiinţa sfinţilor” (Pilde 30, 3) şi „înnoirea 
minţii” (Romani 12, 2) să pot ajunge odată la închinarea în duh şi adevăr (Ioan 4, 
23-24) a rugăciunii neîncetate (1 Tesaloniceni 5, 17), înaintea „Celui Vechi de Zile” 
(Daniel 7, 9). 


Ecuaţii teologice cu mai multe necunoscute 
Ecuaţii teologice cu mai multe necunoscute — adunări de virtuţi (patriarhii, 
proorocii, apostolii, Sfinţii Părinţi); scăderi de păcate (ninivitenii); înmulţiri de 
„har peste har” (Ioan 1, 16) şi împărțiri de daruri ( Corinteni 12, 28-31): 
1) „necunoscuta” convorbirii Mântuitorului cu Moise şi Ilie pe Muntele 
Tabor, despre sfârşitul Său din Ierusalim (Matei 17, 3; Marcu 9, 4; Luca 9, 30-31); 

2) „necunoscuta” zilei şi a ceasului Parusiei Domnului (Matei 24, 36); 

3) „necunoscuta” anilor şi a vremurilor pe care Tatăl le-a pus întru 
stăpânirea Sa (Fapte 1,7); 

4) „necunoscuta” celor ce aveau să i se întâmple sfântului apostol Pavel în 
Ierusalim (Fapte 20, 22-23); 

5) „necunoscuta” tainei lucrurilor minunate pe care Dumnezeu le-a 
pregătit celor ce-L iubesc pe EI; „cele ce ochiul n-a văzut şi urechea n-a auzit şi 
la inima omului nu s-au suit” (1 Corinteni 2, 9); 

6) „necunoscuta” cuvintelor de nespus, pe care le-a auzit sfântul apostol 
Pavel în răpirea la al treilea cer, „pe care nu se cuvine omului să le grăiască” (I 
Corinteni 12, 1-4); 

7) „necunoscuta” semnificației celor 2300 de seri şi de dimineţi, a celor 
1290 de zile şi a celor 1335 de zile de la sfârşitul cărții sfântului prooroc Daniel 
(Daniel 8, 14; 12, 8-13); 

8) „necunoscuta” şi taina celor şapte tunete din Apocalipsă care au 
slobozit glasurile lor; sfântul apostol şi evanghelist loan fiind oprit a scrie cele 
ce a auzit, prin glas ceresc: „Pecetluieşte cele ce au spus cele şapte tunete şi nu 
le scrie” (Apocalipsă 10, 3-4); 

9) „necunoscuta” celor 1260 de zile în care vor propovădui, îmbrăcaţi în 
sac, cei doi martori sau „cei doi măslini şi cele două sfeşnice care stau înaintea 
Domnului pământului”, adică sfinţii Enoh şi Ilie (Apocalipsă 11, 3-4); şi acelaşi 
număr de zile în care femeia învăluită în soare a fugit în pustie, după ce a născut 
Prunc, unde are loc pregătit de Dumnezeu pentru a fi hrănită 1260 de zile 
(Apocalipsă 12, 6); 

10) „necunoscuta” şi semnificaţia numărului numelui fiarei antihristice — 
666 (Apocalipsă 13, 16-18); 

11) „necunoscuta” şi semnificaţia celor 144.000 de sfinţi aleşi care stau 
împreună cu Mielul lui Dumnezeu pe Muntele Sionului, având „Numele Lui şi 
Numele Tatălui Lui scris pe frunţile lor” (Apocalipsă 14, 1-5); 

12) „necunoscuta” celor 1600 de stadii de după culegerea viei pământului 
şi aruncarea strugurilor „în teascul cel mare al mâniei lui Dumnezeu” (Apocalipsă 
14, 18-20); 

13) „necunoscuta” adâncului smereniei avvei losif din Panefo care a 
răspuns „Nu ştiu” la o chestiune legată de un cuvânt din Scriptură, pus înainte de 
avva Antonie cel Mare unui grup de monahi care l-au cercetat în pustie, trezind 
admiraţia şi confirmarea marelui călugăr: „Cu adevărat avva losif a aflat calea 
(smereniei), căci a zis Nu ştiu” (avva Antonie, 19); 

14) „necunoscuta” glasului ceresc al lui Moise care a vorbit cu sfântul 
Antonie în pustiu, la rugăciunea acestuia: „Dumnezeule, trimite pe Moise ca să 
mă înveţe cuvântul acesta!” (din cartea Levitic) — fund martor la această minune 
avva Ammona, care a mărturisit: „Glasul care vorbea l-am auzit, dar puterea 
cuvântului n-am înţeles-o” (avva Antonie, 28); 

15) „necunoscuta” ceasului şi a felului morţii fiecăruia dintre noi. 

Pentru o carte „Despre lacrimi şi plâns” 

Plânsul lui Adam la izgonirea din rai (Triod şi Imnele Sf. Efrem Sirul); 

Plânsul lui Agar din pustie (Fac. 21, 16); 

Plânsul lui Esau, cerând binecuvântarea lui Isaac (Facere 27, 38), dar şi plânsul lui 
Iacob la împăcarea cu Esau (Facere 33, 4); 

Plânsul lui Iosif la vederea lui Veniamin (Facere 43, 30), la întâlnirea cu fraţii săi 
(Facere 45, 1-4), la strămutarea în Egipt a lui lacob (Facere 46, 29) şi la moartea 
tatălui său lacob (Facere 50, 1); 

Plânsul poporului evreu după facerea viţelului de aur (Exod 33, 4), după moartea 
lui Aaron (Numerii 20, 29) şi la moartea lui Moise (Deuter. 34, 8); 

Plânsul seminţiilor lui Israel pentru decimarea seminţiei lui Veniamin (Jud. 21, 2); 

Plânsul Anei, soţia lui Elcana şi viitoarea mamă a lui Samuel, necăjită de Penina 
în fiecare an la Şilo ( Regi 1, 20); 

Plânsul lui David la despărțirea de lonatan şi la moartea lui Saul şi a lui lonatan 
(| Regi 20, 41; II Regi 1, 11-12); 

Plânsul lui David la moartea întâiului-născut cu Batşeba (II Regi 12, 21-22); 

Plânsul iudeilor în robie pe malurile râurilor Babilonului (Psalm 136, 2) şi la 
citirea Legii în Ierusalim, de către Ezdra şi Neemia, după întoarcerea din 
robie (Neemia 8, 9); 

Plânsul celor trei prieteni ai lui Iov, la vederea acestuia (lov 2, 11-13); 

Plânsul regelui lezechia în vremea bolii lui (Isaia 38, 3); 

Plânsul proorocului Daniel în Babilon (Daniel 9, 3); 

Plânsul şi glasul din Rama la uciderea pruncilor din porunca lui Irod (Matei 2, 16-18); 

„Fericiţi cei ce plâng, că aceia se vor mângâia” (Matei 5, 5); 

Plânsul văduvei din Nain (Luca 7, 13) şi al femeii păcătoase, la picioarele 
Domnului (Luca 7, 38); 

Plânsul tuturor neamurilor la A Doua Venire a Domnului (Matei 24, 30); 

Plânsul Mântuitorului la mormântul lui Lazăr (loan 11, 35) şi la Intrarea în 
lerusalim (Luca 19, 41-44); 

Plânsul lui Petru după lepădare (Matei 26, 75) şi plânsul femeilor mironosiţe în 
Vinerea Patimilor (Luca 23, 27-31); 

Plânsul sfintei Maria Magdalena la mormântul Domnului, în dimineaţa Învierii 
(loan 20, 11-17); 

Plânsul episcopilor şi presbiterilor din Efes la despărțirea de sfântul apostol 
Pavel în Milet (Fapte 20, 36-38) şi plânsul creştinilor din casa sfântului 
arhidiacon Filip din Cezareea, după profeția lui Agav, cu privire la apostolul 
neamurilor (Fapte 21, 8-14); 

„Plânsul şi scrâşnirea dinţilor” (Matei 22, 13; Luca 13, 28); 

„Iar Dumnezeu va şterge orice lacrimă din ochii lor” (Apoc. 7, 17 şi 21,4); 

Plânsul sau darul lacrimilor în Patericul egiptean şi în Filocalie; 

„Plânsul de bucurie făcător” în Scara sfântului loan Scărarul; 

Felurile plânsului: de bucurie, de durere, de pocăință, plânsul cel veşnic; 

Intensitatea şi durata plânsului; harul, binecuvântările şi roadele plânsului. 

A te veseli o clipă în lumina sfinţilor 
„Acela (loan) era făclia care arde şi luminează şi voi aţi voit să vă veseliți 
o clipă în lumina lui” (loan 5, 35). Aceste cuvinte ale Mântuitorului pot însemna: 

A te veseli duhovniceşte o clipă în lumina sfântului loan Botezătorul, în ziua 
pomenirii lui de 7 ianuarie; 

A te veseli o clipă în lumina lui Enoh, care a umblat cu Dumnezeu şi a fost 
răpit la cer; 

A te veseli o clipă în lumina patriarhului Avraam, care L-a primit pe 
Dumnezeul Treimic la stejarul Mamvri; 

A te veseli o clipă în lumina lui Moise, care a vorbit cu Dumnezeu în rugul 
aprins; 

A te veseli o clipă în lumina lui Samuel, care a fost chemat de Dumnezeu în 
Cortul Sfânt; 

A te veseli o clipă în lumina sfântului prooroc Ilie, care s-a rugat lui Dumnezeu 
pe Carmel şi a vorbit cu Dumnezeu la Horeb; 

A te veseli o clipă în lumina sfântului prooroc Isaia, care s-a învrednicit de 
vedenia şi cântarea serafimilor din Templu; 

A te veseli o clipă în lumina sfântului prooroc Daniel, căruia i s-a descoperit 
„Cel Vechi de Zile”; 

A te veseli o clipă în lumina Maicii Domnului, cea învăluită în soare, cu luna 
sub picioare şi cu o cunună de douăsprezece stele pe cap; 

A te veseli o clipă în lumina sfinților apostoli Petru, Iacob şi loan, martori ai 
Schimbării la Faţă de pe Tabor; 

A te veseli o clipă în lumina sfinților ucenici Luca şi Cleopa, pe drumul şi la 
Cina din Emaus; 

A te veseli o clipă în lumina sfântului arhidiacon Ştefan, care L-a văzut pe Fiul 
Omului şezând de-a dreapta Tatălui; 

A te veseli o clipă în lumina sfântului apostol Pavel, care L-a văzut pe Hristos 
cel Înviat pe drumul Damascului; 

A te veseli o clipă în lumina sfântului apostol şi evanghelist loan, prin revelația 
Apocalpsei din Insula Patmos; 

A te veseli o clipă în lumina avvei Pamvo, Siluan şi Sisoe, marii mistici din 
Patericul egiptean; 

A te veseli o clipă în lumina sfântului Simeon Noul Teolog, care a scris 
neîntrecutele „Imne ale dragostei divine”; 

A te veseli o clipă în lumina sfântului Serafim de Sarov, precum ucenicul său 
Motovilov; 

A te veseli o clipă în lumina Preacuviosului Părinte Arsenie Boca, într-o zi de 
pomenire la 8 mai şi 28 noiembrie; 

A te veseli o clipă în lumina tuturor sfinţilor, care este lumina lui Hristos şi 
care luminează tuturor. 


GÂNDURI 


Contemplaţie: Când vântul adie printre corzile harfei arinilor, fulgerele 
norilor ni se par ca străluminări ale nevăzutului stâlp de foc, care ne conduce 
neîncetat spre Parusie. 


SILR 


„Rază de lumină”: Pentru lumea în care trăim şi pentru vremea pe care o 
trăim nu este altă „rază de lumină” decât fulgerul Parusiei Domnului. 


Lumea „se evaporă” în dogoarea „Soarelui dreptăţii” (Maleahi 3, 20), 
aşteptând şi privind spre Norul Parusiei. 


Contemplaţie: „Fulgerul este frumos de văzut când izbucneşte” (Epistola lui 
Ieremia 1, 60) — pe cerul Parusiei Domnului (Matei 24, 27). 


A trăi Parusia astăzi — împreună cu proorocul Daniel: „Am privit în 
vedenia de noapte, şi iată pe norii cerului venea cineva ca Fiul Omului şi El a 
înaintat până la Cel Vechi de Zile şi a fost dus în faţa Lui” (Daniel 7, 13). 


„Se aude venind ziua Domnului” (Sofonie 1, 14) — cuvinte ce ar trebui scrise 
pe firmamentul Eshatologiei Universale. 


Duhul Sfânt aşterne hainele sfinţilor pe cale, pregătind A Doua Venire a 
lui Hristos. 


Cei sfinţi merg spre cer cu carul de foc al sfântului Ilie; noi, nevrednicii, 
măcar de-am merge cu carul famenului reginei Etiopiei... 


Sinaxar: „Frumuseţea cerului este mulțimea stelelor” (Isus Sirah 43, 11), iar 
bogăţia calendarului este mulțimea sfinţilor. 


Zilele calendarului şi cotidianului sunt precum filele Scripturilor: mereu 
aceleaşi, dar de fiecare dată cu înţelesuri tot mai adânci ale conţinutului. 

Cerul înstelat al Revelaţiei dumnezeieşti nu ni s-a dat în mai multe 
exemplare, ci într-unul singur! 


Binecuvântare: Dumnezeu ne binecuvântează cu binecuvântări, iar noi Il 
binecuvântăm pentru binecuvântări. 


Îngerul păzitor — către cel dat în grija sa: Fii umbra mea, precum eu sunt 
lumina ta! 


In vremuri seismice, să rămâi neclintit şi statornic, umbrit de „norul de 
martori” al Ortodoxiei. 


Linişte desăvârşită: De s-ar prăbuşi cerul peste noi şi de s-ar clătina 
pământul sub noi... 


Linişte deplină: Să ai puterea sufletească de-a muri oricând şi de-a accepta 
să fii îngropat oriunde. 


Cugetarea la moarte: După cum în fiecare seară soarele ştie că va răsări, 
tot aşa în fiecare dimineaţă ştie că va asfinţi... 


Tablou: Să surprinzi dintr-o străfulgerare de penel, deodată, şi un răsărit şi 
un asfinţit de soare. 


Sfârşit de august: Vedenia toamnei în plopii de lângă drum şi corăbiile 
norilor pe marea cerului, mişcate de vâslele razelor de soare ce le străbat. 


Cutremur de timp în tablou: Cascade de nori ce se revarsă în valuri de 
mare şi valuri de mare ce se ridică în talazuri de nori. 


Pe câmpul celest al vieţii creştine să-ți umpli Carul Mare cu stele şi Carul 
Mic cu flori! 


Pe câmpul vieţii sunt şi muşuroaie îngheţate, de care adeseori ne 
împiedicăm, rănindu-ne. 


Călătorie: Călătorim inconştienţi şi ne distrăm pe vaporul şi avionul vieţii, 
uitând că în cele din urmă ne vom scufunda şi ne vom prăbuşi, totuşi, în moarte. 


Prescuri şi tărâţe: Pe lângă traista cu prescuri, fiecare dintre noi mai 
poartă şi sacii cu tărâţele moştenirii noastre genetice. 


Constatare: În fiecare „statuie” de creştin căldicel se ascunde stâlpul de 
sare al femeii lui Lot. 


Omul modern se află între prăpastia deznădejdii şi mâna speranţei întinse 
de Iisus lui Petru în valuri. 

Omul modern stă „fără de grijă — grija mântuirii — în casa lui şi bucuros de 
viaţă în patul lui”, precum Nabucodonosor mai înainte de visul cu tăierea 
copacului (Daniel 4, 1). 


Constatare: Adeseori suntem precum femeia din Evanghelie cu scurgere 
„de energie” şi nu ne vindecăm de nu ne vom atinge prin credinţă şi rugăciune 
de veşmântul de har, lumină şi iubire al Mântuitorului lisus Hristos. 


Întrebare: Legătura noastră cu Dumnezeu e lanţ de aur, funie de argint, fir 
de aţă sau abia fir de pânză de păianjen? 


Copilul „adeseori cade în foc şi adeseori în apă” (Matei 17,15) — prin 
necazuri, probleme şi boli, din pricina păcatelor părinţilor (cf. Exod 20, 5). 


Părinţii nu pot construi case pentru copiii născuţi pe cadavrele copiilor 
avortaţi! 


Gravitatea păcatului avortului constă şi în faptul că sufletele copiilor 
avortaţi sunt lipsite de îngerul păzitor, care se primeşte la Botez. 


Obstacole: Cadavrele copiilor avortaţi de către mame sunt obstacole pe 
calea vieţii copiilor născuţi, ce nu pot fi date la o parte decât prin profundă 
pocăință sinceră şi ispăşire. 


Întrebare: Un potir de Agheasmă ar putea oare limpezi mlaştina în care se 
scaldă o mulţime de suflete? 


Studiu de caz: Și astăzi fiii lui Dumnezeu sunt ispitiți de „frumuseţea” 
fiicelor oamenilor, precum mai înainte de potop... (Facere 6, 1-2). 


Învierea spirituală a tinerilor din Nain presupune ridicarea acestora din 
sicriul păcatelor şi din mormântul fărădelegilor. 


Gând: Sunt precum berbecul lui Avraam de pe Moria, cu coarnele minţii 
încâlcite în tufişul patimilor şi al lumii. 


Autoportret: Pustnic printre dunele de nisip din deşertul lumii, căutând pe 
Hristos în oaza cea duhovnicească de la Elim. 


Constatare posibilă: Tăiatu-mi-s-au degetele de la picior, pentru că erau 
un amestec imposibil între lut şi fier... (cf. Daniel 2, 41-43). 


Gând: Pare că s-au deschis cuştile ruginite cu fiare sălbatice de sub 
Collosseum-ul lumii de azi... 


Supraveghere: Să-ţi supraveghezi animalul sălbatic sau bestia din propria 
grădină zoologică lăuntrică. 

Adevăr: Aşa după cum animalul nu iubeşte lovirea cu bâta, aşa şi cel 
mândru nu poate iubi smerirea. 


Constatare: Toate coarnele de cerb ale mândriei, mai devreme sau mai 
târziu vor fi lovite şi rupte... 


Către o maică: Să facem plecăciune, fiecare, înaintea îngerului păzitor al 
fiecărei maici şi surori din obşte! 


Uneia luptată de gândul mândriei: Uită-te în oglindă şi dacă-ţi vei vedea o 
stea în frunte sau vreo coroană de aur pe cap, mândreşte-te. 


Unor surori: Greşeala e că voi vreţi să vă fie viaţa după cum vreţi voi şi 
nu lăsaţi pe Dumnezeu să lucreze în viaţa voastră. 


Aşteptare: Dumnezeu nu aşteaptă de la noi să umblăm pe ape, ci să 
umblăm cum trebuie pe pământ, adică creştineşte! 


Cuiva care se îndoia de perspectiva căsătoriei: Ce te faci dacă te vei trezi 
cândva cu un meteorit de iubire în braţele destinului? 


Cuvânt la Cununie: Două fire de nisip ce s-ar contopi prin binecuvântarea 
din Eden şi Cana Galileii, în temelia unei veşnicii! 


Cuvânt la Cununie: Nunta din Cana Galileii ca „început al minunilor lui 
lisus” şi cele şase vase mari de piatră prezente nevăzut la fiecare slujbă a 
Cununiei. Cei doi miri unul către altul: „De când te-am aflat, te caut neîncetat!” 


Pentru tinerii căsătoriţi: Hristos din soţ să adape neîncetat pe 
samarineanca din soție. Altfel, cum ar putea un cactus îmbrăţişa un crin? 


Îndemn — proclamat la o mare adunare de tineri ortodocşi: Să fiţi lumină! 
Să fiți piatră! Să fiți foc! 


Urare: Să ajungi numărul anilor rânduiţi de Dumnezeu omului pe vremea 
lui Noe, adică 120 de ani! (Facere 6, 3). 


Oastea Domnului — „dragostea dintâi” (Apocalipsă 2, 4) sau jarul de sub 
cenuşa anilor. 


Doar o frunză: ÎIntrebată insistent: „Eşti un trandafir?” — o frunză 
răspunde: „Nu, nicidecum, eu sunt doar o frunză, dar am stat cândva lângă un 
trandafir!” 


Istorioară: La tămâioară veni un înger, care uimit de frumuseţea ei ca 
floare, o întrebă: „Cu ce să te răsplătesc pentru frumuseţea ta?” Floarea 
răspunse: „Bunule înger, să-mi dai un fir de iarbă ca să mă ascund!” 

Duhovnicul este precum îngerul care se pogoară din cer, având cheia 
adâncului sufletului (cf. Matei 16, 19) şi „un lanţ mare în mâna lui” (Apoc. 20, 1-2). 


Purtătorul de cuvinte — episcopul, preotul, duhovnicul — se cuvine să 
identifice viermele care roade la rădăcina neamului. 


Duhovnicul — precum neurochirurgul — trebuie să extragă „cheaguri” de 
gânduri rele, putrede şi infecte din mintea omului, prin spovedanie, rugăciune şi 
convorbiri duhovniceşti. 


Îndemn către un preot: Să slujeşti ca un serafim; să priveghezi ca un 
heruvim; să propovăduieşti ca un arhanghel şi să fii pentru credincioşi precum 
un înger păzitor, însoțitor şi călăuzitor înspre Păstorul cel Bun! 


Preotul — evanghelistul parohiei: Să cunoască Evanghelia; să trăiască 
Evanghelia; să propovăduiască Evanghelia; să-şi scrie „Evanghelia”! 


„Răvaş către preoţi” — sau îndemnurile, sfaturile şi învăţăturile teologice 
şi pastorale ale unui Arhiereu către preoții din Eparhia sa, adunate într-un volum 
sau în mai multe volume... 


Temă de meditaţie pascală (mai ales pentru ierarhi şi preoți): Suflarea 
Mântuitorului lisus Hristos cel Inviat, prin Duhul, asupra sfinților Săi ucenici şi 
apostoli, din seara Invierii (loan 20, 22). 


Motto omiletic: „Pregăteşte cuvântul şi aşa vorbeşte, leagă împreună 
învăţătura şi răspunde” (Isus Sirah 33, 4). 


Ideal teologic: „Mâinile mele au făcut harfa (prin fapte bune) şi degetele 
mele au întocmit Psaltirea” (prin scris teologic) (Psalm 151, 2). 


Sfânta Scriptură în viaţa ierarhului (patriarhii, regii şi drepţii; profeţii, 
apostolii şi evangheliştii)... 


Imperativ pentru pace: „Nu vă bateţi, nu vă certaţi, nenorociţilor! 
Cultivaţi-vă grădina!” (Voltaire, în Mircea Malița, Secolul meu scurt, 2015, p. 110). 


Pace: „Şi venind (Hristos) a binevestit pace, vouă, celor de departe (magii 
de la Răsărit) şi pace celor de aproape” (păstorii de la Betleem) (cf. Efeseni 2, 17). 


Vedere: Văzduhul plin cu porumbei care au ramuri de măslin în cioc (cf. 
Facere 8, 11) şi cerul plin de mulțimea celor mântuiţi, cu ramuri de finic în mâini 
(Apocalipsă 7, 9). 


Pe cruce, Hristos a sfărâmat stâlpii iadului, dărâmându-l, precum a făcut 
Samson în Gaza (Judec. 16, 21-31). 

De ţinut minte: Cerul — „tronul lui Dumnezeu” şi pământul — „aşternut al 
picioarelor Lui” (Matei 5, 34-35). 


Legătură posibilă în Evanghelie — dintre „turnul Siloamului” (Luca 13, 14) 
Şi „izvorul Siloamului” (loan 9, 7). 


„Orbi, şchiopi, uscați” (Ioan 5, 3) — la Vitezda şi la praznicul Schimbării la 
Faţă de pe Tabor. 


De avut în vedere: slăbănogul cerşetor de la Poarta cea Frumoasă a 
Templului. 


Bolnavi între ucenicii sfântului Pavel: Epafrodit (Filipeni 2, 25-30) şi Trofim, 
lăsat bolnav de apostolul neamurilor în Milet (II Timotei 4, 20). 


Drumul Damascului sfântului apostol Petru de pe ţărmul Tiberiadei şi 
Taborul sfântului apostol Pavel prin răpirea la al treilea cer... 


Imperativ apostolic: „Cu frică şi cu cutremur lucraţi mântuirea voastră!” 
(Filipeni 2, 12). 


O amărăciune apostolică: „Fiindcă toţi caută ale lor, nu ale lui lisus 
Hristos” (Filipeni 2, 21). 


O confirmare apostolică: „Domnul este aproape” (Filipeni 4, 5), în 
concordanţă cu: „Judecătorul stă înaintea uşilor” (Iacob 5, 9). 


Temă: „Arama sunătoare” a lui Alexandru arămarul, împotrivitorul 
sfântului apostol Pavel (II Timotei 4, 14; I Corinteni 13, 1). 


O taină pe veci ascunsă: Pecetluirea la porunca îngerului a celor spuse de 
glasul celor şapte tunete din Apocalipsă (Apocalipsă 10, 4). 


Temă de meditaţie: Ciocnirea berbecului şi a ţapului din vedenia 
proorocului Daniel (8,3-8), de mai multe ori în istorie, dar şi în sufletul omenesc. 


Temă de meditaţie: Necunoscutul loc de pe harta Mediteranei unde 
proorocul Iona a fost aruncat în mare. 


Porunca Duminicii Ortodoxiei: „Mergi pe calea care se cheamă 
Dreaptă...” (Fapte 9, 11). 


Pe meridianul Ortodoxiei: Nu-L putem întâlni şi descoperi pe Dumnezeul 
Cel adevărat decât înscriindu-ne deplin şi definitiv pe meridianul Ortodoxiei! 


Şapte Sfinte Taine şi şapte daruri ale Duhului Sfânt (Isaia 11, 1-3): „Că 
Domnul este răsplătitor şi cu şapte părți îți va răsplăti” (Isus Sirah 35, 11). 

O teză de doctorat nescrisă: lisus Hristos Contemporanul nostru — adevăr 
dogmatic, experiență mistică, implicaţii morale. 


O întâlnire care nu a mai avut loc — între sfântul Constantin cel Mare şi 
sfântul Antonie cel Mare (cf. avva Antonie 33). 


O posibilă denumire pentru o Asociaţie duhovnicească metaecumenică: 
„Veniţi binecuvântaţii Părintelui Meu!...” (Matei 12, 24). 


Răspuns evanghelic la invitaţia „Mic dejun cu rugăciune” din Parlamentul 
României: „Veniţi de prânziţi!” (oan 21, 12). 


Temă simbolică: Templul Cerului cu cruce în mijlocul ţării şi un zid 
chinezesc de jur împrejurul României, ca efigie a relațiilor sino-române... 


Sfintele Moaşte: „Şi oasele celor doisprezece prooroci să odrăslească din 
locul lor!” (Isus Sirah 49, 11). 


„Zis-a un bătrân oarecare”: Luceafărul de pe cer n-are nevoie de vreo 
„canonizare” din partea licuricilor din crâng! 


Gând: „ȘI lisus nu venise încă în sat — în Hăţăgel — ci era în locul unde ÎL 
întâmpinase Marta...” (loan 11, 30) (Pentru Duminica Tuturor Sfinţilor). 


Trilogie: Set născut din lacrimi; Set scăldat în lacrimi; Set — Cartea 
aducerilor-aminte. 


Catedrala din Chartres — un munte de piatră, căruia i s-a poruncit prin 
credinţă „să se ridice” şi să se mute pentru totdeauna aici. 


Chihlimbarul Ulpiei Christiana — temă inspirată din sublima expresie a lui 
Paul Johnson, „chihlimbarul 'Torei” (Paul Johnson, O istorie a evreilor, Ed. Humanitas, 
Bucureşti, 2015, p. 176). 


Ctitorie literară: Colonia Ulpia Christiana Augusta Dacica Sarmizegetusa, 
în jurul lui Hristos — Izvorul fântânilor, sub curgerea unui râu de nori... 


=> 


Denumire: Schitul „Retezat” cu hramul „Schimbarea la Faţă” s-ar putea 
numi Schitul „Bine ne este nouă să fim aici!” 


În grădina episcopului de Ulpia Traiana: — Ce faci tu aici, Evangelicus?/ 
— Stau de vorbă cu pietrele!... Trecând printre pietre, să auzi glasul lor! 


Pentru Te Deum: „lată, | Decembrie vine, ieşiţi întru întâmpinarea lui!” — 
cu candelele conştiinţei şi identităţii româneşti şi creştineşti aprinse, pentru că: 
„(Dumnezeu) în vifor şi în furtună Îşi face loc”, spune profetul prăznuit în 
această zi (Naum 1, 3). 


158 


Pentru Te Deum: Eneas, pe când ardea Troia, şi-a luat tatăl pe umeri şi a 
pornit spre munte. Uneori se cuvine să ne luăm părinţii sau chiar patria pe 
umeri... (cf. Papa Francisc, București, 2013, p. 74). 


Pentru 1 Decembrie: „Nu există decât trei culori fundamentale: roșul, 
galbenul şi albastrul” (Vincent van Gogh, în vol. Dragă Theo, Ed. Art, 2012, p. 196). 


Cuvânt al lui Constantin Brâncuşi, plin de nostalgia obârşiei: „Cât aş dori 
ca toate sculpturile mele să fie șlefuite de apa Jiului!” (cf. Anuarul Facultăţii de 
Teologie Ortodoxă din Bucureşti, 2012, p. 505). 


Expresia românească „A lua taurul de coarne” s-ar putea tâlcui şi prin „a 
lua viţelul de aur de coarne”, prin lupta împotriva idolatriei, lăcomiei şi a iubirii 
de argint (cf. Exod 32, 1-35; Coloseni 3, 5; | Timotei 6, 10). 


Metaforă inspirată: Părintele profesor Dumitru Stăniloae este „Colosul 
din Rodos” pentru teologia românească (Pr. Prof. Dr. loan I. Ică, în Rev. „Renaşterea”, 
Cluj, nr. 9/2012, p. 4). 


Balsamon: „Arhiereilor li se punea în mână după moarte Sfânta Pâine şi 
aşa erau înmormântați” (Comentariu la canonul 83 al Sinodului Trullan, P.G.137, 793A). 


Proverb grec: „Iepuri cu epitrahile”, cu referire la lucruri ireale sau 
irealizabile (cf. Pr. Ioannis Romanidis, Teologia Patristică, Târgovişte, 2012 ,p. 118). 


„Lumea e o Sahară cu o singură oază — Parisul!” (cf. Paul Morand, Ed. 
Humanitas, Bucureşti, 2015, p. 72). 


Citind „Scrisori către Lucilius”: Dacă Seneca ar fi fost creştin ar fi fost un 
al doilea apostol Pavel! 


Revelația dumnezeiască este precum Cartea cu cele şapte peceţi, din 
dreapta Celui ce şade pe tron, scrisă pe dinăuntru şi pe dinafară. Doar teologului 
1 se deschide Cartea, ca să se uite în ea (cf. Apocalipsă 5, 1-5). 


Ferestre deschise în cer — între Înălțare şi Parusie: revelaţia sfântului 
arhidiacon Ştefan din sinedriu; revelația sfântului apostol Pavel de pe drumul 
Damascului; revelaţia sfântului loan Evanghelistul din Duminica Apocalipsei. 


Contemplaţie: Să citim, să desluşim şi să înţelegem prin contemplaţie 
naturală tot ce scrie pe albastrul cerului, pe frunzele copacilor, pe florile 
câmpului, pe firele de iarbă şi pe feţele oamenilor. 


Petale: Petalele florilor; petalele frunzelor; petalele pietrelor; petalele 
pomilor; petalele râurilor; petalele munţilor; petalele norilor; petalele vântului; 
petalele soarelui; petalele lunii; petalele stelelor. 

Addenda literară — la umblarea lui lisus cu Petru pe mare: lisus umblând 
cu Noe peste apele potopului; lisus umblând cu Lot peste apele Mării Moarte; 
lisus umblând cu Moise peste apele Mării Roşii; lisus umblând cu lona şi cu 
sfântul apostol Pavel peste apele Mării Mediterane. 


Din poezia dacică (titlu de volum): cruci pe umerii firelor de iarbă; cruci pe 
umerii florilor; cruci pe umerii frunzelor; cruci pe umerii fluturilor; cruci pe 
umerii păsărilor; cruci pe umerii copacilor; cruci pe umerii pietrelor; cruci pe 
umerii apelor; cruci pe umerii vântului; cruci pe umerii norilor; cruci pe umerii 
lunii; cruci pe umerii soarelui; cruci pe umerii stelelor. 


Iisus — Lumina pusă în sfeşnic (Matei 5, 15; Marcu 4, 21; Luca 8, 16; 11, 33) şi 
cetatea de pe munte (Matei 5, 14)... „Atunci s-a suit pe cruce ca o lumină în 
sfeşnic şi l-a zărit de acolo pe Adam în moarte întunecată zăcând” (Sf. Roman 
Melodul, Imne teologice, Imnul XLYV, 4; Ed. Doxologia, laşi, 2012). 


Nu poţi fi răstignit decât în hainele tale: „Și după ce L-au batjocorit, L-au 
dezbrăcat de purpură şi L-au îmbrăcat cu hainele Lui. Şi L-au dus să-L 
răstignească” (Marcu 15, 20). 


Gând răstignit: De este cu putinţă, să te simţi pe Golgota ca pe Tabor, deşi 
nu-i uşor să poţi zice cu toată convingerea la vreme de Golgota: „Doamne, bine 
ne este nouă să fim aici” — cu cununa de spini pe cap, cu piroanele în mâini şi-n 
picioare şi cu coasta străpunsă de suliță! 


Răstignirea — „fără anestezie” şi „cu anestezie”. Mântuitorul Hristos şi 
sfinții au răbdat răstignirea şi pătimirile „fără anestezie”; noi vrem răstignirea şi 
pătimirea „cu anestezie”. 


Temă de meditaţie: Picăturile de sânge ale sudorii lui lisus, care picurau 
pe pământ în vremea rugăciunii din grădina Ghetsimani (Luca 22, 44; Evrei 5, 7), 
adunate în potirul nopţii dinspre Vinerea Patimilor. 


Creştinul între Vinerea Patimilor şi Duminica Învierii sau între cuvintele: 
„Părinte, izbăveşte-mă de ceasul acesta!” şi „Părinte, preaslăveşte numele Tău!” 
(cf. loan 12, 27-28). 


> 


Mărturie creştină: Cu pietrele cu care a fost ucis sfântul arhidiacon Ştefan 
să scrii pe pământ Fapte 7, 55-56 — ca adevăr şi testament! 


Gând: Nu se aruncă cu pietre decât împotriva celor care văd, cred şi 
mărturisesc cerurile deschise şi pe Fiul Omului şezând de-a dreapta Tatălui, 
precum a văzut şi a mărturisit sfântul arhidiacon Ştefan. 


Tâlcuire pentru mine însumi: Indrăznind să vin şi să mă apropii, ca 
episcop, la „spălarea picioarelor” sfinților apostoli şi a urmaşilor lor de la Cina 

cea de Taină (loan 13, 3-10), fără haina de nuntă (Matei 22, 11-14), pierdutu-mi-am 
degetele de la piciorul stâng... 


„Fie voia Domnului!” (Fapte 21, 14); Dacă Dumnezeu va porunci într-o zi, 
la revărsatul zorilor, unui vierme, să reteze „vrejul” de la piciorul stâng, care se 
va usca (Iona 4, 7) — prin „securea înfiptă la rădăcina pomilor” (Luca 3, 9), ce vom 
putea face decât să zicem, precum însoțitorii sfântului apostol Pavel în Cezareea: 
„Fie voia Domnului!” 


Mărturisire: De multe ori punând mâna pe plug, m-am uitat înapoi (cf. 
Luca 9, 62), precum femeia lui Lot (Facere 19, 26), abătându-mi privirea lăuntrică 
de la lisus-Semănătorul (Matei 13, 3). De aceea brazdele vieţii nu-mi sunt drepte! 


Gând efemer: Sunt precum vrejul proorocului lona de la răsărit de Ninive, 
„care şi-a luat fiinţă într-o noapte şi în alta a pierit” (Iona 4, 10), fiind retezat de 
un vierme la porunca lui Dumnezeu. 


Gând de rouă: Peste oricine care este aruncat în focul din „cuptorul aprins 
al Babilonului” Dumnezeu trimite roua Sa cea cerească prin îngerul Său, care 
stinge focul (cf. Cânt. celor trei tineri 1, 26). 


Gând teologic: „Metagalaxia” Revelaţiei dumnezeieşti sau atenția, 
observația şi  contemplaţia  „constelaţiilor” teologice prin „cercetarea 
Scripturilor” (loan 5, 39). 


Gând omiletic: A înconjura de şapte ori Evanghelia Duminicii lui Zaheu, 
mai marele vameşilor din Ierihon (Luca 19, 1-10), pentru a-i „dărâma” zidurile 
care ne ascund înțelesurile tainice, precum a făcut oarecând Iosua (Iosua 6). 


Jug: „rudă mare a fost hărăzită fiecărui om şi jug greu peste fii lui 
Adam” (Isus Sirah 40, 1) — până la venirea lui Hristos şi până la primirea de 
bunăvoie a jugului Său (Matei 11, 29). 


Hramul: un prilej de a da de băut credincioşilor „un pahar cu apă rece” 
(Matei 10, 42; Marcu 9, 41) din stânca de la Rafidim, din fântâna lui lacob şi din 
duhul sărbătorii. 


În fiecare zi, losua (prefigurare a lui Hristos) opreşte soarele şi luna pe 
cer, pentru rugăciune, contemplaţie şi teologhisire, dar şi pentru hram de 
mănăstire şi sfântă pomenire (cf. Iosua 10, 12-14). 


De zugrăvit: icoana îngerului Domnului pogorât din cer, stând cu un picior 
pe mare şi cu celălalt pe pământ şi având în mână o carte mică deschisă pe care 
i-o va da spre hrană duhovnicească sfântului evanghelist loan (Apocalipsă 10,2 şi 5). 

Scăpare: De cele şapte potire ale mâniei lui Dumnezeu, gata pregătite să 
se reverse peste noi şi peste lume (Apocalipsă 16, 1-21), numai Potirul Sfintei 
Euharistii ne mai poate scăpa! 


Gând: Încă n-am strigat munţilor şi stâncilor: „Cădeţi peste noi!” şi nici 
dealurilor: „Acoperiţi-ne!”. Dar cuvintele Mântuitorului de pe drumul Golgotei, 
ca şi cele din Apocalipsă, se vor împlini întocmai. 


Lykeion: Nu lipsit de semnificaţie, Lykeion, locul unde Aristotel îşi ţinea 
prelegerile de filozofie în Atena, înseamnă „grădina lupilor” — prin care trec, 
vrând-nevrând, toţi tinerii elevi de liceu (sub stindardul dacic cu cap de lup!). 


Poezia şi orizontul ei interior: „Isaa, când te aud rostind, hotarele regatului 
meu se lărgesc” — sultanul Abd-ar-Rahman către poetul său favorit, Isaa (Nikos 
Kazantzakis, în: Eugen Simion, Timpul trăirii, timpul mărturisirii, Ed. Univers, 2013, p. 120). 


„Puțin aluat”: „Puțin aluat — filioque, primatul papal, purgatoriul şi 
azimele, sola fide, sola gratia şi sola Scriptura — dospeşte toată frământătura” 
(Galateni 5, 9) creştinismului occidental, deosebindu-l şi depărtându-l de 
Ortodoxia răsăriteană. 


Vreme şi timp: Vremea are mai mult element pământesc; timpul are mai 
mult har ceresc. Vremea este perspectiva de jos în sus a timpului; timpul este 
viziunea de sus în Jos a vremii. În vreme şi timp conlucrează Dumnezeu şi omul. 


Urmele paşilor: Scormonind în cenuşa şcolii de Teologie Ortodoxă de la 
Vârşeţ, din prima jumătate a sec. XIX, am putea descoperi urmele paşilor 
sfântului Andrei Şaguna şi ale lui Nicolae Tincu Velea, dar şi ecoul cuvintelor 
lor din jarul cursurilor teologice ţinute viitorilor preoți. 


„Topometrie” teologică: Omul din viziunea proorocului lezechiel, având 
înfăţişarea aramei strălucitoare, cu o sfoară de in şi o prăjină de şase coțţi, care 
stătea la poarta noii cetăţi a Ierusalimului (Iezechiel 40, 3-4) — şi „îngerul cu trestia 
de aur” din Apocalipsă (21, 15; 11,1). 


O concluzie la Teologia istoriei: Oamenii vremurilor noastre n-au decât 
Solomon, care este Biserica lui Hristos, fie rămân pe mai departe sclavi la 
piramidele faraonului lumii acesteia. 


Viziune: În lumina unui gând văd poporul nostru azi ca pe o mare mulţime 
de oameni, străbătând cu greu o lungă mlaştină în întuneric, fiecare purtând un 
sac cu nisipul deşertăciunilor şi cu gunoaiele păcatelor în spate, sperând şi 
aşteptând zorii unui răsărit... 

În subconştientul românesc colectiv este bine întemeiat atât Ierusalimul 
creştin-ortodox, cât şi Betania de la cincisprezece stadii de încreştinare şi 
Emausul de la şaizeci de stadii de Parusie, dar adeseori clocoteşte şi izbucneşte 
ŞI ținutul gadarenilor şi Gabbata. 


Mintea omului plină de gânduri s-ar putea asemăna fie cu un pom plin de 
flori primăvara, fie cu un pom plin de roade vara, fie cu un pom plin de frunze 
ofilite toamna, fie cu un pom desfrunzit şi cu ramurile îngheţate iarna, în care se 
oglindeşte noaptea raza lunii şi lumina stelelor. 


Secvenţe despre gânduri. Gândurile bune sunt precum fulgerele luminoase 
pe cerul minţii noastre, iar gândurile rele sunt precum săgețile de foc aprinse, ce 
vin de la cel rău. Gândurile bune luminează, înseninează şi bucură duhul omului, 
iar gândurile rele rănesc, otrăvesc şi înveninează, îmbolnăvind mintea şi sufletul. 


Constelaţia gândurilor minţii: „Calea Lactee” a conştiinţei creştine; 
„Carul Mare” al dragostei de Dumnezeu şi „Carul Mic” al iubirii de oameni; 
„Steaua Polară” a credinţei în Hristos, „Pleiadele” virtuţilor şi „Luceafărul” 
smereniei, toate sub lumina „Lunii Noi” a Revelaţiei. 


Ispite în „pustia Carantaniei” vieţii: Acan şi drugul de aur din Ierihon; 
Samson şi Dalla; David şi femeia lui Urie Heteul; Solomon spre sfârşitul vieţii; 
Ghehazi pedepsit cu lepră pentru cele cerute de la Neeman Sirianul; Iuda şi cei 
treizeci de arginţi;, Anania şi Safira; Simon Magul şi Diotref, care a întristat 
duhul sfântului loan Evanghelistul, vrând să fie cel dintâi între fraţii din Biserică 
(LII loan 1, 9). 


Ereditate şi patimi: Turma de porci a patimilor, păcatelor şi neputinţelor, 
care „a păscut” în viaţa înaintaşilor noştri şi „s-a aruncat de pe țărm”, prin 
ereditatea noastră moştenită, în marea subconştientului nostru personal, nu „s-a 
înecat” încă, fiind înghițită de „chitul” instinctelor, care adeseori „o aruncă la 
țărm” — dar în alt mod decât pe Iona. 


Păcatul — rădăcină şi „afluent” al necazurilor. În explicarea teologică a 
necazurilor oamenilor se cuvine mai întâi să identificăm şi să eradicăm 
rădăcinile amare sau izvoarele tulburi care alimentează ca nişte puhoaie afluenții 
plini de păcate ai râului năvalnic al necazurilor, care se abate pe neaşteptate 
asupra sărmanilor oameni. 


Păcatele şi încurcăturile vieţii: „Pentru aceasta iată că-i voi astupa drumul 
său cu mărăcini...” (Osea 1, 8). Mărăcinii întâlniți adeseori de fiecare dintre noi pe 
calea drumului vieţii sunt problemele, încercările, necazurile, dilemele şi 
cumpenele de tot felul, ca urmări ale propriilor noastre păcate şi ale înaintaşilor 
noştri. Mărăcinii întâlniți în drum, bolovanii sau buştenii prăbuşiţi pe drum sau 
gropile din drumul de sub picioarele noastre, care ne îngreunează sau ne opresc 

înaintarea, nu pot fi daţi la o parte decât prin credinţă, rugăciune, spovedanie, 
pocăință, Sfânta Impărtăşanie şi îndreptarea sau corectarea vieții. 


Nelegiuire: Ahaz, regele lui Iuda, „chiar şi pe fiul său l-a trecut prin foc, 
urmând urâciunile popoarelor pe care le alungase Domnul de la faţa fulor lui 
Israel” (IV Regi 16, 3). Tot aşa mulţi părinţi îşi trec pe fui şi pe fiicele lor prin 
focul patimilor, plăcerilor trupeşti şi dezmierdărilor lumii, fără a le asigura 
fundamentul educaţiei moral-creştine. 


Datorie: Întotdeauna Îi suntem datori lui Dumnezeu „o sută de măsuri de 
untdelemn” — pentru candelele fecioarelor înțelepte — nu numai „cincizeci”; şi „0 
sută de măsuri de grâu” — pentru Prescura Cinei celei de Taină — nu numai 
„optzeci” (cf. Luca 16, 6-7). 


A te îndatora la bănci este precum a dori să te odihneşti punându-ţi capul 
pe o pernă, în care mai înainte ţi-ai înghesuit spini, adică grijile şi temerile ce-ţi 
risipesc liniştea sufletească şi-ţi strică armonia familiei în urma îndatorării. 


Răspuns unei credincioase — suspectată de cancer la sân: Dacă sufletul 
copilului avortat de dumneata, cândva, s-a liniştit şi nu mai plânge în lumea de 
dincolo, nu vei avea cancer; iar dacă vei avea, înseamnă că el încă plânge, 
nemângâiat prin pocăinţa care-ţi lipseşte! 


Către o maică — ctitoră şi stareță a unei mănăstiri: Săpaţi fântâna şi zidiţi-o 
şi rugați pe Mântuitorul să vină şi să se odihnească în mănăstirea voastră, 
precum la fântâna lui lacob, pe la ceasul al şaselea! Şi samarinencele vor începe 
să vină, alcătuindu-vă obştea... 


Către o soră: Dacă nu pui mâna pe mătură pentru a face ordine şi 
curăţenie înlăuntrul templului tău (1 Corinteni 3, 16-17; 6, 19), atunci va pune Iisus 
mâna pe bici, alungându-ți prin dureri, suferinţe şi necazuri, vânzătorii 
porumbeilor închipuiţi din minte şi schimbătorii de bani din inimă (cf. Matei 21, 
12-13; Marcu 11, 15-17; Luca 19, 45-46; loan 2, 13-18). 


Răspuns solicitărilor unui suflet — mereu însetat de cuvinte duhovniceşti 
noi şi proaspete: Nu te aştepta să adaug câte un nou capitol celor patru Sfinte 
Evanghelii (cap. 29 la Matei; 17 la Marcu; 25 la Luca sau 22 la Ioan), ci mulțumeşte-te 
cu cele ce s-au scris, păstrând în taină „cărțile ce s-ar fi scris” (loan 21, 25). 


Pe calea vieţii: Omul fără Dumnezeu merge o viaţă întreagă, fără să-şi dea 
seama, alături de diavol, fiind condus de el pe căile păcatului; atunci să nu se 
mire că acesta-i sare-n față în ceasul morţii, înspăimântându-l şi luându-l în 
primire. Omul lui Dumnezeu însă este însoţit şi călăuzit tainic de Hristos şi de 
îngerul lui păzitor pe calea vieţii, precum ucenicii de pe drumul spre Emaus din 
seara Învierii. Prin urmare: „creşteţi în har şi în cunoaşterea Domnului nostru şi 

Mântuitorului lisus Hristos” (II Petru 3, 18), pentru că „cel ce are pe Fiul are viaţa; 
cel ce nu are pe Fiul lui Dumnezeu nu are viaţa” (| loan 5, 12). 


Constatare: Dacă într-o obşte sau într-o familie duhovnicească nu există 
un cap luminat rânduit de care să se asculte cu desăvârşire întru toate, atunci 
apare pe neobservate un balaur nevăzut cu mai multe capete, care răscoleşte, 
răvăşeşte şi răsuceşte capetele celor fără de cap din obşte! 


Căsnicie: Cele şase vase de piatră umplute cu apă „până sus” şi 
binecuvântate de Mântuitorul la Nunta din Cana Galileii (loan 2, 6-7) ar putea 
preînchipui împlinirea în familia creştină, prin cununie religioasă în Biserică, pe 
şase planuri: religios-duhovnicesc, sentimental-afectiv, intelectual, profesional, 
material, dar şi în ceea ce priveşte sănătatea, pentru buna creştere şi educaţie a 
copiilor şi pentru mântuire. 


Întrebări: Cine l-a cununat pe Set? Cine l-a cununat pe Enoh? Cine l-a 
cununat pe Noe cu soţia sa şi mama celor trei fii ai lor? Cine l-a cununat pe 
Avraam cu Sara? Cine l-a cununat pe Isaac cu Rebeca? Cine l-a cununat pe 
Iacob cu Rahela? Cine l-a cununat pe Iosif cu Asineta? Cine-l va fi cununat pe 
Moise cu Sefora? Cine l-a cununat pe dreptul lov cu soția sa, care l-a întristat în 
vremea bolii lui? 


Drepţii şi sfinţii Iosif: dreptul Iosif din Egipt; dreptul Iosif din Nazaret; 
Iosif din Arimateeca; losif numit Barsaba, zis şi lustus (Fapte 1, 23); losif, cel 
numit de apostoli Barnaba (care se tâlcuieşte fiul mângâierii), un levit născut în 
Cipru, care şi-a vândut țarina şi a adus banii la picioarele apostolilor (Fapte 4, 36); 
avva Iosif din Panefo (6 şi 7) şi sfântul Iosif cel Nou de la Partoş, Mitropolitul 
Timişoarei şi ocrotitorul Banatului. 


Proiect: Schitul „Ulpia Christiana” cu hramul „Duminica Tuturor 
Sfinților”, în grădina de peste râu, cu obştea alcătuită din harnicele şi gingaşele 
veveriţe, avându-l pe arici duhovnic, cu greierii cântăreţi în ruinele Catedralei 
dacice şi cu păsări zburătoare, cântătoare şi închinătoare lui Dumnezeu, în pomii 
şi copacii din Anini, printre pietre de râu romane, de moară şi cu fosile. 


Temelii: Desluşind umbre în negura timpului, mă gândesc la cel dintâi om 
care va fi păşit pe Calea Mare; la cel dintâi om care a trecut prin vadul Galbenei; 
la cel dintâi plug care a tras brazdă pe Bucium, cu vedere spre Retezat; la cel 
dintâi car ce va fi mers pe Calea Țarinii, cu vedere spre Parâng; la cel dintâi om 
sau pereche, bărbat şi femeie, care şi-au făcut sălaş, adăpost sau bordei în vatra 
Hăţăgelului; la cel dintâi plânset sau strigăt de bucurie al unui copil răsărit aici. 


Taina tăcerii la Bulzu (Ştei, com. Densuş). La Bulzu, duhul pământului 
strămoşesc şi românesc s-ar putea arăta în crăpătura stâncii din vârf, dimpreună 
cu soborul strămoşilor ancestrali adunaţi în rugăciune tăcută în jurul unei cruci 

de lumină dinlăuntrul peşterii, închisă în această impresionantă, dar puţin 
cunoscută formaţiune geologică, sculptată de vremi, de dincolo de localitatea 
mai sus amintită — la intrarea căreia se pot vedea pe dreapta celebrele „bombe 
vulcanice” ale unei erupții imemoriale, solidificate şi pietrificate. 


Teme de meditaţie: Vulcanul de la Răchitova şi frunza de palmier 
pietrificată de la Densuş — cu aproximativ şaptezeci de milioane de ani în urmă 
(cf. „Geodiversitatea Ţării Hațegului”, Ed. Universităţii București, 2014, p. 68-69 şi 74)... Cu 
această frunză de palmier sau de finic de la Densuş aş fi vrut să ies întru 
întâmpinarea Domnului Hristos la Florii. Aceeaşi frunză aş dori s-o pot purta 
printre mulţimea celor cu ramuri de finic în mâini (cf. Apocalipsă 7, 9-10). 


Pietrele de râu din ruinele Catedralei dacice din „Anini” strigă neîncetat, 
precum în Scripturi (Luca 19, 40): „Sfânt, Sfânt, Sfânt este Domnul Savaot, plin 
este tot pământul de mărirea Lui!” (Isaia 6, 3) şi „Sfânt, Sfânt, Sfânt, Domnul 
Dumnezeu, Atotţiitorul, Cel ce era şi Cel ce este şi Cel ce vine!” (Apocalipsă 4, 8). 


„Carul Mare şi Carul Mic” (comentariu la apoftegma episcopului 
Evangelicus de Ulpia Traiana). „Să-ţi scoţi Carul Mare din stânci şi Carul Mic din 
pietre!” — Carul Mare al Vechiului Testament şi Carul Mic al Noului Testament 
sau Carul Mare al omenirii de până la Hristos şi Carul Mic al omenirii de după 
Hristos. Să contempli Carul Mare înţepenit în stânci şi Carul Mic împotmolit în 
pietre, legate de Crucea de pe umerii Mântuitorului urcând pe dealul Golgotei. 


Copacul şi umbra lui: Fiecare copac îşi are umbra sa şi fiecare umbră îşi 
are copacul său. Un copac nu poate avea decât o singură umbră. Umbra nu se 
poate despărţi de copacul ei şi nici copacul nu-şi poate anula umbra sa. Copacul 
poate avea umbră doar în lumina soarelui ziua şi în lumina lunii pline noaptea. 
Stelele cerului nu pot da umbră copacului, ci doar mister. 


„Și te scoli la ciripitul de dimineaţă al păsării” (Ecclesiast 12, 4). Aceste 
cuvinte ale lui Solomon zugrăvite în tabloul bătrâneţii, de la sfârşitul cărții sale 
Ecclesiastul, îmi aduc aminte de un înscris foarte nimerit şi potrivit din Parcul 
Naţional Retezat: „Cântul unei păsări în liniştea codrului este glasul lui 
Dumnezeu în tăcerea veşniciei” (Lucian Blaga). 


„Privighetori din alte ţări vin doina să ne-asculte...” (Octavian Goga) — 
Credincioşi pelerini din Țara Făgăraşului şi Ţara Bârsei, din Țara Loviştei şi 
Țara Oltului, din Țara Zarandului şi Ţara Moților, din Țara Lăpuşului şi Țara 
Oaşului, din Țara Câmpulungului şi din alte „„Ţări” vin în Țara Hațegului să-i 
asculte Doina: Doina Sarmisegetuzei, Doina Ulpiei Traiana, Doina Retezatului 
şi a Parângului, Doina Densuşului şi, mai ales, „Doina” mistică a Prislopului! 


Valurile iubirii lui Dumnezeu şi puhoaiele mâniei Lui — creația lumii, 
Revelația şi inspiraţia biblică şi mântuirea în Hristos, prin Duhul Sfânt, pe de o 

parte; potopul cu apă, nimicirea Sodomei şi Gomorei, plăgile Egiptului, înecarea 
egiptenilor în Marea Roşie, despicarea pământului sub Core, Datan şi Aviron; 
robia babiloniană şi dărâmarea Ierusalimului sub romani, pe de altă parte. 


Metafore biblice ale Bisericii de la Drăgănescu: gura peşterii de la Horebul 
sfântului Ilie (III Regi 19, 13); fereastra deschisă înspre Ierusalim a proorocului 
Daniel (Daniel 6, 11); coliba proorocului lona de la răsărit de Ninive (Iona 4, 3); 
turnul cel de veghe al proorocului Avacum (Avacum 2, 1). 


Imaginea stării unei mănăstiri, de multe ori, este aceea a unei cetăţi de 
după cutremur, cu unele ziduri fisurate, cu alte ziduri crăpate şi cu alte ziduri 
prăbuşite, cetate care aşteaptă, precum Ierusalimul după robia babiloniană, un 
Ezdra care să-i rezidească Templul Sfânt, dar şi un Neemia, care să-i restaureze 
zidurile dărâmate şi arse de Nabucodonosor. Dar Ezdra şi Neemia, la rândul lor, 
au nevoie de arhiereul Iosua (cf. Zaharia 3, 1-10). 


Hramuri noi la biserici vechi: Teofania de la Mamvri; Scara cerului de la 
Betel; Rugul aprins din Sinai; Miezonoptica din Cortul Sfânt, Vedenia 
serafimilor din Templu; Descoperirea heruvimilor de la Chebar; Revelația 
„Celui Vechi de Zile”; Arătarea din Emaus; Revelația din sinedriu; Arătarea de 
pe drumul Damascului; Revelația din Insula Patmos. 


Moaştele sfinţilor şi duhul lor: Profeţii n-au umblat cu moaştele 
patriarhilor după ei prin Israel şi nici apostolii n-au umblat cu moaştele 
proorocilor după ei prin Imperiul roman, propovăduind Evanghelia lui Hristos, 
ci cu duhul lor şi cu puterea cuvintelor lor. 


Drumul spre Emaus al sfântului Ignatie Teoforul — de la Antiohia până la 
Roma, trecând prin Seleucia, Smirna, Troada, Neapole, Filipi, Dyrachium, 
Brindisi şi respectiv Roma, lăsându-ne ca moştenire cele şapte Epistole (către 
Efeseni, Magnezieni, Tralieni, Filadelfieni, Smirneni, către sfântul Policarp şi 
către Romani). În cea din urmă noapte a vieţii sale — 19 spre 20 decembrie 107 — 
ziua muceniciei sale, prin sfâşierea de dinţii fiarelor în arenă, sfântul Ignatie ar fi 
putut avea o viziune încurajatoare cu cei trei tineri din cuptorul Babilonului şi cu 
proorocul Daniel, cel aruncat şi izbăvit din groapa cu lei!... 


Anul omagial al Sfintei Spovedanii şi Sfintei Împărtăşanii (anul 2014) 

Sub Epitrahilul lui Dumnezeu: regele, psalmistul şi proorocul David (sub 
epitrahilul lui Natan); rugăciunea de pocăință a Psalmului 50; pocăinţa şi postul 
ninivitenilor; rugăciunea de pocăință a regelui Manase; femeia păcătoasă; Zaheu 
vameşul, tâlharul de pe cruce şi sfântul apostol Petru după lepădare (sub 
Epitrahilul lui Hristos). Prefigurări ale Sfintei Împărtăşanii în Sfânta Scriptură: 
cuminecarea lui Avraam de către Melchisedec, cu pâine şi vin, ca prefigurare 
euharistică; cuminecarea evreilor în pustie vreme de patruzeci de ani cu mană 

cerească; cuminecarea lui David din „pâinile punerii-înainte” de la Cortul Sfânt; 
cuminecarea proorocului Isaia cu cărbunele aprins luat de către un serafim cu 
cleştele de pe jertfelnic; şi înmulţirea pâinilor din pustie şi săturarea 
(cuminecarea) mulțimilor. Toate acestea converg şi se împlinesc în cuminecarea 
sfinților apostoli de la Cina cea de Taină a lumii din Joia Patimilor, pentru că 
„unde este Hristos, acolo este paradisul” (Sf. loan Gură de Aur). 


Anul omagial al misiunii Parohiei şi Mănăstirii (anul 2015): A se vedea, a 
se medita şi a se studia relaţia dintre Parohia Drăgănescu şi Mănăstirile Sâmbăta 
şi Prislop, unite prin slujirea liturgică, misiunea duhovnicească şi lucrarea 
artistică ale aceluiași Preacuvios Părinte Arsenie Boca. 


Anul comemorativ al Sfântului Antim Ivireanul şi al tipografilor bisericeşti 
(anul 2016). Didahii: Didahiile Profeţilor (Didahiuile profetului Iona în Ninive); 
Didahiile Evanghelilor (Didahiile Mântuitorului lisus Hristos de pe Muntele 
Fericirilor); Didahiile Apostolilor (Didahiile din Duminica Rusaliilor, de la 
Poarta cea Frumoasă a Templului, din casa lui Corneliu sutaşul, din Areopagul 
din Atena etc.); Didahiule Sfinților Părinţi; Didahia Sfinților Apostoli (sec. I-II). 


Aşteptând „Anul omagial” al Patericului şi Filocaliei (anul 2022) în 
Biserica Ortodoxă Română, ca izvoare ale spiritualităţii noastre, ne gândim că 
anul 2022 ar putea fi declarat în întreaga Ortodoxie drept „mileniul” celui mai 
mare mistic bizantin — sfântul Simeon Noul Teolog ( 1022). 


Dacă Ortodoxia n-ar fi învins erezia iconoclastă în sec. VIII-IX, astăzi nu 
am mai fi avut pictura bizantină a Mănăstirii Hora, Sfânta Treime a lui Rubliov, 
albastrul de Voroneţ, Cina cea de Taină a lui Leonardo da Vinci, Sfânta Treime 
de la Densuş (cu lisus în ie românească) sau pictura Părintelui nostru Arsenie, 
din Biserica de la Drăgănescu. 


Vecernie fără vorbire în limbi — ca o confirmare şi împlinire a cuvântului 
sfântului apostol Pavel: „darul limbilor va înceta” (1 Corinteni 13, 8), rămânând 
singura limbă de foc a Duhului Sfânt, care a inspirat la Cincizecime vorbirea în 
limbi a sfinților apostoli către neamuri, limbă de foc care se exprimă prin 
binecuvântarea şi ecteniile preotului, dar şi prin cântările de la strană: „Doamne, 
strigat-am”, „Să se îndrepteze”, „Lumină lină”, în lumina blândă a lumânărilor şi 
a candelelor sfintelor icoane, dar şi în mireasma de tămâie din cădelniţă. 


Jertfa Brâncovenilor şi jertfele Sfintei Scripturi — recapitulate în Jertfa 
Mântuitorului de pe Crucea Golgotei: jertfa lui Abel (Facere 4, 4-5); jertfa lui Noe 
(Facere 8, 20-22); jertfele lui Avraam (Facere 15, 9-18 şi 22, 9-14); Jertfa lui Ghedeon 
(Judec. 6, 19-24); jertfa lui Manoe (Judec. 13, 19-21); jertfa lui David (II Regi 24, 25); 
jertfa lui Solomon de la sfințirea Templului (II Cronici 7, 1-5); jertfa sfântului Ilie 
de pe Carmel (III Regi 18, 30-39) şi jertfa proorocului Elisei (III Regi 19, 21). 

Pentru o predică la înmormântare: „Închideţi fereastra! E prea frumos!” — 
acestea sunt ultimele cuvinte ale unui prieten al lui Flaubert (cf. Albert Camus, 
Carnete, Ed. Rao, 2014, p. 134). De asemenea, într-o predică la înmormântarea unui 
tânăr s-ar putea aminti cuvintele rostite de către Pericle în faţa mormântului unui 
tânăr: „Anul şi-a pierdut primăvara” (ibidem, p. 560). 


Puşi „în mijlocul unui câmp plin cu oase omeneşti” (lezechiel 37, 1) — pentru 
a lucra învierea: proorocul lezechiel în viziunea sa, Mântuitorul în lume, 
episcopul în eparhia sa, preotul în parohie, sfântul în mijlocul neamului său şi 
Părintele nostru Arsenie în mijlocul poporului român (gânduri la întronizarea unui 
arhiereu, la instalarea unui preot şi la o pomenire a Părintelui Arsenie Boca). 


„Preoţii, slujitorii Domnului, să plângă între tindă şi altar” (loil 2, 17) — 
plânsul din naos; plânsul din locul vameşului; plânsul din scaunul arhieresc; 
plânsul de sub policandru; plânsul de la strană; plânsul din scaunul spovedaniei; 
plânsul de la amvon; plânsul de pe solee; plânsul de dinaintea iconostasului; 
plânsul de dinaintea icoanelor împărăteşti, plânsul din uşile diaconești şi plânsul 
din uşile împărăteşti. Toate aceste plânsuri „dintre tindă şi altar” ar putea fi tot 
atâtea trepte duhovniceşti şi liturgice înspre plânsul de dinaintea Sfintei Mese! 


La hirotonia unui preot. Preotul trebuie să fie un alt Melchisedec, care-i 
cuminecă pe toţi cei ce vor să ajungă în sânul lui Avraam; un alt Aaron, cu 
toiagul preoţiei înflorit întru virtuţi; un alt Hilchia, mereu descoperitor în 
templul ecclesial al Cărții legii evanghelice a Domnului, dar şi un alt Zaharia, 
care în „ceasul tămâierii” liturgice slujeşte-n comuniune cu îngerii şi sfinţii, 
precum tatăl sfântului loan Botezătorul. Proorocul Isaia îi este model de 
integrare-n Liturghia cosmică a serafimilor din templul cel ceresc şi pământesc, 
proorocul Ieremia îi este pildă de plâns şi de stropire cu lacrimi a zidurilor 
Ierusalimului, iar proorocul Avacum îi este icoană de priveghere, rugăciune şi 
contemplaţie în turnul cel de veghe al Ortodoxiei. 


Viaţa duhovnicească a preotului: |. Viaţa lăuntrică a preotului: 1. 
Rugăciunea particulară; 2. Slujirea liturgică; 3. Lectura personală; 4. Spovedania 
preotului; 5. Sfânta Scriptură, Sfinţii Părinţi şi Sfânta Liturghie în viaţa 
preotului; II. Preotul în Biserică: 1. Preotul în Sfântul Altar; 2. Preotul la Amvon; 
3. Preotul la scaunul Sfintei Spovedanii; III. Preotul şi Ierarhul său; IV. Preotul 
şi duhovnicul său; V. Preotul între fraţii săi preoți; VI. Preotul şi credincioşii săi; 
VII. Preotul în familie; VIII. Preotul în societate; IX. Preotul de parohie şi 
preotul de mănăstire; X. Virtuţile şi icoana senină a preotului; XI. Hristos şi 
preotul Său; XII. Sfârşitul şi încununarea vieţii preotului. 


Principala îndatorire a părintelui duhovnicesc — de a-și învăţa ucenicii să 
se roage — reiese în mod deosebit din cuvintele Sfintei Evanghelii: „Şi pe când 
se ruga lisus într-un loc, când a încetat, unul dintre ucenicii Lui I-a zis: Doamne, 

învaţă-ne să ne rugăm, cum a învăţat şi loan pe ucenicii lui. Şi le-a zis: Când vă 
rugaţi, ziceţi: Tatăl nostru, Care eşti în ceruri...” (Luca 11, 1-2). 


Duhovnicul ca „rug aprins”: Credinciosul în faţa duhovnicului trebuie să 
fie precum Moise în faţa rugului aprins. Dumnezeu îi vorbeşte lui Moise din 
rugul aprins, iar credinciosului îi vorbeşte din rugul aprins al sufletului şi al 
conştiinţei duhovnicului. 


Gând pastoral: "Totdeauna ierarhul, preotul sau părintele duhovnicesc se 
cuvine să-şi adune fiii săi cei duhovniceşti în Hristos şi în Biserică, prin Duhul 
Sfânt, „după cum îşi adună pasărea puii săi sub aripi” (Matei 23, 37; Luca 13, 34). 


Gând pastoral: Oriunde vei fi rânduit de Dumnezeu spre slujire în 
Biserica lui Hristos, ca preot, duhovnic, egumen sau episcop, să te sileşti mereu 
să zideşti pe temelia care este Hristos Domnul doar „aur, argint şi pietre 
scumpe”, prin predici, pastorale şi scrieri duhovniceşti şi teologice, şi nu „lemn 
(pentru foc), fân (pentru animale) sau trestie (pentru Vinerea Patimilor)” (cf. 1 
Corinteni 3, 11-13). 


Gând arhieresc: „Apoi mi-au dat o trestie (în ziua hirotoniei) asemenea 
unui toiag (arhieresc), zicând: Scoală-te şi măsoară Templul lui Dumnezeu (din 
Eparhie) şi altarul (catedralei episcopale) şi pe cei ce se închină în el (preoţi şi 
credincioşi încredinţaţi spre păstorire)” (cf. Apocalipsă 11, 1). 


Gând liturgic: Fiecare arhiereu sau preot ar trebui să săvârşească mistic, 
prin rugăciune şi slujire înlăcrimată, „spălarea picioarelor” enoriaşilor sau 
credincioşilor, mai înainte de a-i împărtăşi sau cumineca la Sfânta Liturghie, 
precum Mântuitorul la Cina cea de Taină (loan 13, 1-15). 


Duhovnicie: Să alternezi într-un mod pedagogic şi înţelept „masa de aer 
rece” (adică cuvântul de mustrare aspră) cu „masa de aer cald” (adică cuvântul 
de mângâiere şi întărire) asupra celor de care răspunzi duhovniceşte înaintea lui 
Dumnezeu şi a oamenilor. 


Aparițiile episcopului — între preoţii şi credincioşii din Eparhie — de s-ar 
putea să fie precum Arătările Mântuitorului între Înviere şi Înălţare, înaintea 
sfinților Săi ucenici şi apostoli: rare, strălucitoare, intense, scurte şi 
cutremurătoare, aducătoare de pace, bucurie şi binecuvântare, oferind spre 
gustare fagurele de miere al cuvântului lui Dumnezeu (cf. Luca 24, 42). 


„Arhiereul răstignit” (precum „Călugărul răstignit” din iconografia 
ortodoxă şi pictura Părintelui nostru Arsenie Boca): stihar întins pe cruce; 
bederniță pălmuită cu trestia; mânecuţe în piroane; epitrahil stropit cu oţet; brâu 
încins cu fiere; sacos cu cunună de spini; omofor străpuns cu sulița; mitră de 
plecare a capului pe cruce. 

La întronizarea unui ierarh (sau la instalarea unui preot) 

Misiunea apostolului, a ierarhului şi a preotului după pilda lui Mesia- 
Hristos este aceea de a deschide ochii celor orbi duhovniceşte, de a scoate din 
temniţă pe cei robiţi de păcate şi din adâncul închisorii pe cei ce locuiesc întru 
întunericul patimilor (cf. Isaia 42, 7), după cuvintele proorocului Isaia citite de 
Mântuitorul în sinagoga din Nazaret: „Duhul Domnului este peste Mine pentru 
că M-a uns să binevestesc săracilor; M-a trimis să vindec pe cei zdrobiţi cu 
inima; să propovăduiesc robilor dezrobirea şi celor orbi vederea; să slobozesc pe 
cei apăsaţi şi să vestesc anul plăcut Domnului” (Isaia 61, 1-2; Luca 4, 18-19). 
lerarhul în Eparhie sau preotul în parohie binevesteşte Evanghelia lui Hristos 
celor săraci cu duhul; vindecă pe cei zdrobiţi cu inima, precum au fost femeia 
păcătoasă, văduva din Nain sau surorile lui Lazăr; propovăduieşte robilor (din 
Egipt şi Babilon) dezrobirea, iar celor orbi vederea, trimiţându-i să se spele la 
izvorul Siloamului; slobozeşte pe cei apăsaţi sufleteşte, prin dezlegarea de la 
spovedanie; şi vesteşte tuturor anul bineplăcut Domnului ca „an al mântuirii”, 
prin pocăință şi convertire. 


Opt harisme mistice ale oricărui Patriarh ortodox 

Harismele mistice ale oricărui Patriarh ortodox (inspirate din istoria 
Patriarhilor biblici) sunt: umblarea neîncetată cu Dumnezeu şi răpirea la cer, 
precum Enoh; facerea corabiei pentru izbăvirea de apele potopului şi 
contemplarea curcubeului legământului, precum Noe; primirea Teofaniei de la 
stejarul Mamwri şi mijlocirea pentru Sodoma şi Gomora, precum Avraam; 
lturghisirea supremă de pe Moria, precum Isaac — icoană a lui Hristos; 
contemplarea scării cerului de la Betel la începutul pribegiei, precum Iacob; 
şederea în picioare a snopului arhieresc şi tâlcuirea viselor, precum în istoria lui 
Iosif; pregătirea poporului pentru cei şapte ani de foamete din Egiptul lumii şi 
iertarea fraților săi; acceptarea crucii Golgotei de pe grămada de gunoi de la 
marginea cetăţii, precum Iov, întru nădejdea Învierii. 


Crucea de dinaintea numelui Episcopului 

Crucea de dinaintea numelui Episcopului este crucea lui Hristos. Este 
crucea Bisericii, crucea Eparhiei, crucea tuturor preoților din Eparhie. 

În crucea de dinaintea numelui Episcopului se concentrează şi se 
descoperă crucile tuturor fulor Eparhiei încredințate lui spre păstorire: crucea 
diaconilor, a preoților, a monahilor şi a monahiilor, crucea credincioşilor, crucea 
copiilor, a tinerilor, a adulților, a bătrânilor, a văduvilor şi a văduvelor, crucea 
celor bolnavi şi suferinzi, crucea săracilor şi a sărmanilor, crucea celor de 
aproape şi a celor plecaţi departe, crucea celor vii şi crucea celor morţi din 
cimitire, cu morminte cu cruce şi fără cruce. Toate aceste cruci atârnă de crucea 
Episcopului sau de crucea de dinaintea numelui său. În crucea de dinaintea 
numelui Episcopului se odihnesc crucile tuturor celor din Eparhie. În ea se 
ancorează, în ea se sprijină, în ea se transfigurează, în ea înviază! 

Crucea de dinaintea numelui Episcopului se pune ca semn de căpătâi şi 
reazem, în perspectiva răstignirii de bunăvoie împreună cu Hristos: răstignire în 
rugăciune neîncetată, precum Moise pe munte cu braţele întinse; răstignire în 
slujire liturgică de rug aprins; răstignire în viaţa de zi cu zi, în pătimire pentru 
Hristos, în moarte şi în înviere. Crucea de dinaintea numelui Episcopului este 
candelă aprinsă, sfeşnic luminat, stea călăuzitoare şi nor de adumbrire; este toiag 
de păstorire, sabie de foc vâlvâitoare, piatră de hotar şi stâlp de aducere aminte. 

În crucea de dinaintea numelui fiecărui Episcop „îmbrăcat în sac” sau 
sacos stă puterea propovăduirii lui „de o mie două sute şaizeci de zile” (cf. 
Apocalipsă 11, 3). Crucea de dinaintea numelui Episcopului este scară către cer 
pentru fiecare literă din numele lui înscris în ceruri. 


Chipul ierarhului în cele şapte Epistole din Apocalipsă 

Ca „înger” văzut al oricărei Biserici locale încredinţată lui spre păstorire 
prin Hirotonie, ierarhul sau episcopul lui Hristos se cuvine să-şi oglindească cât 
mai des chipul său cel duhovnicesc în „apa limpede cum e cristalul” a celor 
şapte epistole din Apocalipsă; să-şi confrunte statura sa duhovnicească, 
adâncimea teologică şi lucrarea sau slujirea sa arhierească în lumina 
dumnezeieştilor cuvinte ale Mântuitorului Hristos cel Înviat şi arătat în Insula 
Patmos, trimise celor şapte Biserici din Asia, prin sfântul apostol şi evanghelist 
loan, ucenicul iubit al Domnului. Potirul arhieriei lui Melchisedec din mâna 
dreaptă a ierarhului se umple cu „vinul cel bun” (loan 2, 10) izvorât din aceste 
Epistole, iar toiagul înflorit al preoţiei lui Aaron din mâna stângă a episcopului 
îşi poate extrage seva şi răspândi mireasma din inspiraţia acestor dumnezeieşti 
cuvinte. Steaua alegerii episcopului este în dreapta lui Hristos (Apoc. 1, 20; 2, 1), 
iar sfeşnicul rânduirii lui în Biserică (2, 5) arde şi luminează înaintea 
catapetesmei cerului. „Dragostea dintâi” (2, 4) aprinde sufletul episcopului şi-l 
ajută să biruiască în „necazul cel de zece zile” (2, 10), făcându-l credincios până 
la moarte, ca să poată primi „cununa vieţii” (2, 10). Episcopul ţine Numele 
Domnului (2, 13) prin Rugăciunea lui lisus în minte şi inimă, hrănindu-se din 
pomul vieţii euharistice (2, 7) şi din mana cea ascunsă a cuvântului şi harului lui 
Dumnezeu, primind o „pietricică albă” (2, 17) de la Hristos în engolpion! EI 
păstoreşte cu toiag de fier şi sfărâmă ca pe vasele olarului (2, 27) împotrivirile 
faţă de Adevăr şi Ortodoxie. Întotdeauna ierarhul se va îngriji şi se va bucura în 
mod deosebit de cei „câţiva oameni din Sardes” aleşi dintre preoţi şi credincioşi, 
care vor umbla cu Hristos — precum Enoh cu Dumnezeu — îmbrăcaţi în veşminte 
albe (3, 3). Prin Hristos „Cheia lui David” (, 7) nimeni nu-i va putea închide 
înainte „uşa deschisă” (3, 8) pe care Hristos-„Uşa oilor” (Ioan 10, 7) i-a deschis-o 
prin Crucea şi Învierea Sa. Ca să poată fi stâlp în templul Domnului (3, 12) şi să-i 
fie numele scris în cartea vieţii (3, 5), episcopul sau ierarhul trebuie să se ferească 
de a fi căldicel (3, 15-16). EI trebuie să cumpere în dar de la Hristos „aur lămurit 
în foc”, pentru a se îmbogăţi duhovniceşte; „veşminte albe” ca haină de nuntă; 
dar şi „alifie pentru ochi” (3, 18) ca să-i cadă solzii, precum sfântului apostol 

Pavel (Fapte 9, 18), prin multe lacrimi de rugăciune şi plâns de umilinţă. Atunci 
va putea auzi desluşit glasul Celui ce stă la uşă şi bate, pentru a-l deschide 
deplin şi definitiv şi a cina cu EI (Apoc. 3, 20), precum ucenicii de la Emaus (Luca 
24, 29-31). 

Episcopul Îl contemplă pe Cel ce este şi umblă neîncetat în mijlocul celor 
şapte sfeşnice de aur ale Bisericii (2, 1) şi ai Cărui ochi sunt ca para focului (2, 
18), mustrând pe Izabela din Tiatira lumii şi înştiințând-o de grea boală la pat, de 
nu se va pocăi de spurcăciuni şi jertfe idoleşti (2, 20-23). Astfel va fi izbăvit de 
„ceasul ispitei ce va să vină peste toată lumea” (3, 10) şi „nu va fi vătămat de 
moartea cea de-a doua” (2, 11) a focului gheenei, luptându-se lupta cea bună şi 
săvârşindu-şi călătoria vieţii, între Efesul apostolici şi arhieriei sfântului Timotei 
(I Timotei 1, 3) şi Laodiceea lui Nimfas şi a bisericii din casa lui (Coloseni 4, 15-16). 


Viaţa preotului — A cincea Evanghelie 

Încercând a zugrăvi prin cuvinte alese o smerită icoană a preotului, ca 
învăţător al Evangheliei, slujitor al Sfintelor Taine şi conducător al 
credincioşilor spre mântuire, am putea spune că viaţa preotului înţeleasă ca „A 
cincea Evanghelie” ar putea fi asemănată simbolic cu a unsprezecea poruncă 
nedată a Legii, cu a zecea Fericire nerostită sau cu a douăsprezecea Evanghelie a 
Învierii necitită, pe de-o parte, sau cu a doua carte a Faptelor Apostolilor 
nescrisă, cu a cincisprezecea Epistolă paulină netrimisă sau cu a opta Epistolă 
sobornicească neredactată, pe de altă parte. Toate acestea îl fac pe preot ca al 
cincilea dintre profeţii mari, al treisprezecelea dintre profeții mici, al 
treisprezecelea apostol al lui Hristos şi al optulea diacon al Bisericii primare. 
Astfel preotul este la altar, la amvon, în biserică şi în parohie un al doilea 
Melchisedec, contemporan cu Avraam; un al doilea Aaron, frate al lui Moise; un 
al doilea preot Zaharia, rânduit la rândul cetei lui spre „ceasul tămâierii” (Luca 1, 
9-11); un al doilea loan Evanghelistul; un al doilea apostol Pavel, o a şasea 
fecioară înţeleaptă şi un al doilea drept din Sodoma. 

În cea de-a cincea Evanghelie, Buna Vestire e în predica preotului, 
Betleemul e în sufletul lui, Steaua Naşterii e în conştiinţa lui, cântarea îngerilor e 
în inima lui, Întâmpinarea de la Templu e în cotidianul lui, Nazaretul e în 
copilăria şi tinereţea lui, Iordanul e în Agheasma lui, jertfa lui Abel e în slujba 
lui, curcubeul lui Noe e în zarea lui, potirul lui Melchisedec e în Euharistia lui, 
Sinaiul e în trăirea lui, toiagul lui Aaron e în preoția lui, vindecarea lui Neeman 
Sirianul şi a regelui lezechia e în Maslul lui, Nunta din Cana e în cununia lui, 
Ierusalimul e în slujirea lui, Marea Galileii e în adâncul lui, Muntele Fericirilor e 
în cuvintele lui, Taborul e în rugăciunea lui, rugăciunea vameşului e în gândul 
lui, Betania e în plânsul lui, Duminica Floriilor e în venirea lui la biserică, 
Săptămâna Patimilor e în pătimirea lui, Pilda celor zece fecioare e în 
Miezonoptica lui, Cina cea de Taină e în Liturghia lui, rugăciunea din 
Ghetsimani e în suspinul lui, Crucea Golgotei e în fiinţa lui, plânsul lui Petru e 
în pocăinţa lui, Învierea Domnului e în credinţa lui, Emausul e în Vecernia lui, 

Tiberiada e în Utrenia lui, Săptămâna Luminată e lumina şi bucuria lui, Muntele 
Măslinilor e în prezenţa lui, Rusaliile sunt în hirotonia lui, revelaţia sfântului 
Ştefan e în contemplaţia lui, drumul Damascului e în convertirea lui neîncetată, 
Patmosul e în teologia lui, harfa lui David e în cântarea lui, vasul de alabastru e 
în lacrimile lui, trâmbiţa de apoi este întru învierea lui. 


Rugăciunea, Scriptura şi Liturghia în viaţa preotului 

Cele trei perechi de câte două aripi ale serafimilor din vedenia proorocului 
Isaia din 'Templu, cu două aripi acoperindu-şi feţele, cu două acoperindu-şi 
picioarele şi cu două zburând spre Tronul Dumnezeirii Celei ce S-a arătat (Isaia 
6, 1-7) ar putea preînchipui cele trei părți duhovniceşti ale temei noastre teologice 
şi arhiereşti: „Rugăciunea, Scriptura şi Liturghia în viaţa preotului.” 

Prin rugăciunea lui personală de dimineaţă, de zi şi de seară şi prin 
rugăciunea „Doamne, lisuse...”, prin conştiinţa atotprezenţei lui Dumnezeu şi 
prin conştiinţa celui dintâi dintre păcătoşi, întemeiată pe smerenie şi dragoste, 
preotul umblă cu Dumnezeu precum Enoh, se roagă răstignit în rugăciune 
precum Moise pe munte sau, adeseori, prin şiroaie de lacrimi precum Ana, 
mama lui Samuel (la uşa Cortului de la Şilo), sau precum psalmistul David 
îmbrăcat în sacul umilinţei, dar şi prăbuşit în cenuşa nevredniciei, precum 
proorocul Daniel în Babilon. Prin rugăciune preotul urcă pe Tabor şi coboară în 
Ghetsimani, cutremurându-şi sufletul şi închisoarea lăuntrică, precum s-a 
cutremurat locul de rugăciune al primilor creştini din lerusalim şi precum s-a 
cutremurat temniţa sfinţilor apostoli Pavel şi Sila din Filipi. Preotul este 
prietenul vameşului smerit din Templu şi practicantul stăruitor al rugăciunii 
acestuia: „Dumnezeule, fii milostiv mie, păcătosului!” (Luca 18, 13). Rugăciunea 
personală este rug aprins în sufletul preotului, stâlp de foc în conştiinţa lui şi car 
de foc în inima lui, toate acestea în lumina, flacăra şi nimbul limbii de foc a 
Sfântului Duh de la Rusaliile hirotoniei lui întru preot. Rugăciunea personală a 
preotului este cădelnița de aur (cf. Apocalipsă 8, 3) în care se aprinde şi arde 
neîncetat această tămâie binemirositoare a convorbiri lui lăuntrice cu 
Dumnezeu, acasă, în biserică, în parohie şi oriunde în lume. 

Rugăciunea preotului este hrănită şi cu mana cuvântului lui Dumnezeu şi 
este adăpată cu apa cea vie a harului Sfintei Scripturi, de la stânca de Horeb a 
citirii stăruitoare şi de la fântâna lui lacob a cugetării neîncetate la cuvintele 
Revelaţiei, conform îndemnului Mântuitorului Hristos: „Cercetaţi Scripturile, 
pentru că socotiți că în ele aveţi viaţă veşnică” (Ioan 5, 39). Prin citirea Sfintelor 
Scripturi, pregătindu-şi predica şi hrănindu-şi sufletul, preotul urcă tainic şi îşi 
găseşte loc mistic pe Muntele Fericirilor, contemplând fulgerele şi auzind 
tunetele de pe Sinai, fiind străbătut de adierea blândă şi liniştită a Duhului Sfânt 
de la Horeb şi fiind purtat de mână în grădina de Eden a pildelor, minunilor şi 
învățăturilor evanghelice ale Mântuitorului. Prin citirea stăruitoare a Sfintelor 
Scripturi şi prin înţelegerea şi tâlcuirea lor în duhul Sfinților Părinți preotul se 
face fiu al patriarhilor, ucenic al profeților şi martor şi contemporan al sfinţilor 

evanghelişti şi al sfinților apostoli, ucenicii şi urmaşii direcți ai Mântuitorului. 
Dacă această Carte a Legii Revelației dumnezeieşti nu se va pogori de pe buzele 
preotului, cum îi spune Dumnezeu lui losua, şi se va călăuzi după ea „ziua şi 
noaptea” (Iosua 1, 8), atunci preotul va avea izbândă în căile sale pastorale, va 
avea „cuvânt cu putere multă” în predicile şi cuvântările sale şi va păşi cu spor 
pe drumul spre Emaus al preoţiei sale, alături de Hristos cel Înviat, nevăzut şi 
necunoscut, dar şi alături de Luca şi Cleopa de-a dreapta şi de-a stânga sa. 
Sfânta Scriptură stă în viaţa preotului sub semnul cuvintelor sfântului loan Gură 
de Aur: „Citirea Scripturilor — deschiderea cerurilor!” şi al imperativului 
occidental scolastic : „Lege Biblia; Relege Biblia, Repeta Biblia!” — citeşte 
Biblia, reciteşte Biblia şi reia citirea Bibliei. Citirea Sfintelor Scripturi constituie 
filonul de aur al predicii, înţelepciunii şi inspirației preotului. Precum arhiereul 
Hilchia de pe vremea regelui losia, care a redescoperit Cartea Legii pierdută în 
Templul Sfânt (IV Regi 22, 8-11), tot aşa şi fiecare preot în parohia sa (iar 
arhiereul în eparhia sa) se cuvine să redescopere mereu şi mereu cuvântul 
Revelației dumnezeieşti din Sfânta Scriptură şi Sfânta Tradiţie, scoţându-l de 
sub obrocul uitării şi al nepăsării şi punându-l în sfeşnicul cunoştinței de 
Dumnezeu din biserică şi mintea credincioşilor, ca să lumineze tuturor din casa 
parohiei sale încredințate (cf. Matei 5, 15), pentru că „Aceasta este viaţa veşnică: 
Să Te cunoască pe Tine, singurul Dumnezeu adevărat şi pe lisus Hristos pe Care 
L-ai trimis” (loan 17, 3). 

Citirea Sfintei Scripturi de către preot constituie pâinea şi carnea pe care 
corbii sfântului Ilie i-o aduc acestuia dimineaţa şi seara la pârâul Cherit al casei 
parohiale din faţa Iordanului (III Regi 17, 2-7), în vremea secetei duhovniceşti şi a 
foametei şi setei de pe pământ, de auzire a cuvintelor Domnului (Amos 8, 11). 
Citirea Sfintelor Scripturi de către preot nu are asemănare mai potrivită decât cu 
icoana adunării manei trimise din cer pentru poporul lui Israel (Exod 16, 11-22), ca 
prefigurare a cuvântului lui Dumnezeu şi a „Pâinii celei vii” euharistice, care se 
coboară din cer de la Dumnezeu şi dă lumii viață (loan 6, 32-58). În fiecare zi 
Dumnezeu pogoară pe paginile inspirate ale Sfintelor Scripturi mana cerească a 
harului cuvântului Său dumnezeiesc, pe care noi nu trebuie decât să o adunăm în 
vasul de aur al sufletului nostru, prin citiri stăruitoare, după cum şi Rut aduna 
spice în urma secerătorilor din țarina lui Booz. 

Sfânta şi dumnezeiasca Liturghie este adevăratul scop şi rost al hirotoniei 
preotului şi al vieţii lui duhovniceşti, pastorale şi misionare. Dacă rugăciunea şi 
Scriptura au acelaşi rol atât în viaţa mireanului, dar mai ales a preotului, 
Liturghia însă, săvârşită în Duminici şi Sărbători „cu frică de Dumnezeu, cu 
credinţă şi cu dragoste”, îl identifică pe preot cu preoţia. Dacă rugăciunea îl urcă 
pe preot pe Tabor, iar Scriptura îl suie pe Muntele Fericirilor, Liturghia este 
aceea care îl rânduieşte pe preot la Cina cea de Taină, pe Golgota lângă Crucea 
Domnului, în dimineaţa Învierii la mormânt, dar şi în toate ceasurile de Arătare, 
de la vecernia Emausului şi utrenia Tiberiadei, până în Joia Înălţării la cer şi 
Duminica Epiclezei Cincizecimii sau Pogorârii Duhului Sfânt de la Rusalu. Mai 

înainte de Liturghie, Hristos îi spală picioarele preotului care, la rândul lui, îşi va 
odihni capul pe pieptul Domnului. La Liturghie, în Liturghie şi prin Liturghie 
preotul ascultă uimit atât Marea Cuvântare de la Cină, cât şi Rugăciunea 
Arhierească a Mântuitorului. La Liturghie preotul este cuminecat şi cuminecă, 
precum apostolii la Cina cea de Taină şi după Cincizecime. La Liturghie preotul 
este cuminecat precum Avraam de către Melchisedec (icoană a lui Hristos) şi 
cuminecă pe credincioşi precum Melchisedec pe Avraam. La Liturghie preotul 
este cuminecat precum Isaia de către unul dintre serafimi şi cuminecă, la rândul 
lui, precum serafimul din vedenie. La Liturghie, fiind mlădiţă roditoare din 
Hristos — „Viţa cea adevărată” (loan 15, 1), preotul predică Evanghelia lui Hristos, 
inspirat „din cele cinci pridvoare” evanghelice: Matei, Marcu, Luca, loan şi din 
evanghelia vieţii lui personale, căci viaţa preotului este a cincea evanghelie în 
parohie. La Liturghie preotul este prezent la Betleem prin scoaterea Agneţului; 
pe Golgota, prin străpungerea Agneţului cu copia şi prin turnarea vinului şi a 
apei în Sfântul Potir; la Chebar, fund răpit cu lezechiel în carul heruvimilor, în 
timpul Heruvicului; cu Isaia în vedenia din Templu, la Trisaghion şi la 
Pogorârea Duhului Sfânt din „ceasul al treilea” de la Epicleză sau Prefacere, 
pentru ca mai apoi să o laude pe Maica Domnului la „Axion”, împreună cu toate 
puterile cereşti şi îngereşti. La Liturghie preotul se mişcă fizic şi duhovniceşte 
între Proscomidiar şi Sfânta Masă, între Vohodul Mic şi Vohodul Mare, între 
Crez şi „Tatăl nostru”, între Amvon şi Scaunul cel de Sus, între Sfântul Disc şi 
Sfântul Potir, între sfeşnic şi cădelniţă, între tămâie şi „căldura sfinților”, între 
binecuvântare şi Otpust. 

Prin cele două aripi ale rugăciunii de serafim preotul zboară şi se înalță 
spre Dumnezeu; prin celelalte două aripi de serafim, ale citirii Vechiului şi 
Noului Testament, îşi acoperă picioarele, din care şi-a lepădat mai înainte 
încălţămintele precum Moise; iar prin cele două aripi de serafimi, de la Liturghia 
celor chemaţi şi de la Liturghia credincioşilor, preotul îşi acoperă faţa, pentru că 
toţi cei din sobor vor vedea faţa lui „ca o faţă de înger” precum a sfântului 
arhidiacon şi întâiului mucenic Ștefan, la Liturghia Cuvântului şi a Martiriului 
său (Fapte 6, 15; 7, 1-60). Atunci preotul va ieşi cu pace, întru numele Domnului, 
binecuvântând prin Cel ce binecuvântează pe cei ce Îl binecuvântează. 

La Taina Botezului preotul este prezent la Iordan, ca martor al Botezului 
Domnului; la Taina Cununiei preotul este prezent la Nunta din Cana Galileii, ca 
martor la prefacerea apei în vin; prin Taina Spovedaniei preotul este prezent în 
casa lui Simon Leprosul la acordarea iertării, de către Hristos, femeii celei 
păcătoase care s-a spovedit fără cuvinte, dar cu nesfârşite lacrimi, udând 
picioarele Domnului; la Taina Sfântului Maslu preotul este prezent la toate 
vindecările săvârşite în mod minunat de către Mântuitorul Hristos; iar la Taina 
Sfintei Euharistii din cadrul Sfintei Liturghii preotul este prezent la Întâmpinarea 
Domnului, împreună cu dreptul Simeon, dar şi la Pogorârea de pe Cruce, 
împreună cu losif din Arimateea şi cu Nicodim, ca şi la învierea lui Lazăr din 
Betania, prin Ectenia şi Pomenirea morților. Prin Liturghie se potoleşte orice 

furtună de pe Galileea sufletului preotului şi din corabia parohiei sale. Prin 
Liturghie preotul îngenunchează la picioarele Domnului, ascultând cuvintele Lui 
precum Maria, sora Martei. Prin Liturghie, având candela aprinsă şi haina de 
nuntă pregătită, preotul îşi aduce vasul său de alabastru (precum Maria de la cina 
din Betania) şi al parohiei sale la Nunta Fiului de Împărat, intrând cu ramuri de 
finic în mâini şi cântând „Osana! Osana!”, precum în Duminica Floriilor. La 
Liturghie preotul trăieşte Învierea „cea de a treia zi” a Domnului Iisus Hristos, 
Înălţarea Lui „peste ceruri” şi Şederea cea de-a dreapta Tatălui, dar şi Parusia 
mai înainte de Parusie, Învierea mai înainte de Înviere şi Judecata mai înainte de 
Judecata de Apoi. 

Rugăciunea, Scriptura şi Liturghia în viaţa preotului constituie „Calea, 
Adevărul şi Viaţa” (Ioan 14, 6) autentică a preoţiei lui. Rugăciunea, Scriptura şi 
Liturghia îl fac pe preot ucenic iubit al lui Hristos, care îşi pleacă genunchii la 
rugăciune, sufletul în Scriptură şi capul pe pieptul Domnului în Liturghie. 
Rugăciunea, Scriptura şi Liturghia în viaţa preotului îi deschid acestuia calea şi-i 
orientează drumul pentru el şi pentru credincioşii săi, întru desăvârşită smerenie, 
sporită umilință şi înflăcărată dragoste, spre partea oilor celor de-a dreapta. 
Rugăciunea, Scriptura şi Liturghia, ca piloni esențiali şi centrali în viaţa 
preotului, îl transpun şi îl strămută pe acesta în Patmosul Teologiei, 
contemplându-L pe Hristos cel viu în vecii vecilor, în mijlocul celor şapte 
sfeşnice de aur ale virtuților Rugăciunii, ale roadelor Scripturii şi ale harurilor 
Liturghiei (Apocalipsă 1, 12-18). De aceea, cel din urmă act, gest sau semn liturgic 
al preotului ortodox al lui Hristos nu este altul decât acela al celor douăzeci şi 
patru de bătrâni din Apocalipsă îmbrăcaţi în veşmânt alb, de la Liturghia cea 
Cerească şi Cosmică, care, căzând înaintea Dumnezeului Treimic, Tatăl, Fiul şi 
Sfântul Duh, se închină Celui ce este viu în vecii vecilor şi îşi aruncă cununile 
lor de aur înaintea tronului celui veşnic al Rugăciunii, Scripturii şi Liturghiei 
(Apocalipsă 5, 9-11). „ŞI din tron ieşeau fulgere şi glasuri şi tunete; şi şapte făclii 
de foc ardeau înaintea Tronului, care sunt cele şapte duhuri ale lui Dumnezeu” 
(Apocalipsă 4, 5). 


Viaţa în isihie şi vieţuirea în cetate (după o parabolă a lui Leonardo da Vinci) 

O frumoasă piatră mare, spălată de ploi şi luminată de soare, se afla 
înconjurată de flori la înălțimea unui dâmb ce străjuia un drum printre stânci. 
Privind multă vreme la pietrele din drum şi cuprinsă de dorinţa de a se afla 
printre ele, se rostogoli până la poalele dealului, amestecându-se printre celelalte 
pietre din drum. Dar, după puţină vreme, roțile căruţelor, copitele cailor şi 
picioarele trecătorilor au adus-o de-a dreptul la disperare, pentru că toţi o loveau 
cu piciorul sau călcau peste ea, iar uneori, când era plină de noroi sau de mizeria 
animalelor, piatra se uita în zadar în sus, înspre locul pe care-l părăsise. Tot aşa, 
conchide Leonardo da Vinci, se întâmplă cu cel care părăseşte viaţa solitară şi 
contemplativă, venind în cetate, amestecându-se printre oameni şi lovindu-se de 
îngustimile lor (cf. Michael Whait, Leonardo, Ed. Orizonturi, Bucureşti, 2000, p. 101-102). 

Vremuri seismice — temă posibilă de radiografie spirituală a realităţii 
moderne, contemporane şi cotidiene. Pentru omenire, cele dintâi vremuri 
seismice au fost zilele şi lunile potopului. Pentru poporul ales, vremuri seismice 
au fost: robia egipteană, perioada judecătorilor, despărţirea regatului între Iuda şi 
Israel sau între Ierusalim şi Samaria, precum şi robia babiloniană. Pentru 
creştinism, vremuri seismice au fost: perioada persecuțiilor romane şi păgâne şi 
perioada ereziilor şi a schismelor. Cele mai cumplite vremuri seismice vor 
coincide cu vremea lui Antihrist. În toate vremurile seismice pe care le 
traversăm sau le vom traversa din rânduiala şi îngăduinţa lui Dumnezeu, sau 
pentru păcatele noastre, avem nevoie de siguranţa corabiei lui Noe, de călăuzirea 
stâlpului de foc în pustie, de ancora Crucii lui Hristos (în prigoane şi încercări) 
şi de pomenirea numelui lui lisus (în ispite şi în războiul nevăzut al minţii). 


Cutremure ale timpului — în atingere cu veşnicia: potopul de pe vremea 
lui Noe şi Teofania de la stejarul Mamvri, trecerea Mării Roşii de pe vremea lui 
Moise şi primirea tablelor Legii de pe Sinai, oprirea soarelui şi a lunii pe cer de 
către losua şi despărțirea Iordanului, vedenia serafimilor din Templu, 
descoperirea heruvimilor de la râul Chebar şi revelaţia „Celui Vechi de Zile”, 
propovăduirea lui lona în Ninive şi pocăinţa ninivitenilor, Naşterea Domnului în 
Betleem şi Botezul Mântuitorului în Iordan, Schimbarea la Faţă de pe Tabor şi 
Răstignirea de pe Golgota, Învierea cea de a treia zi şi Pogorârea Duhului Sfânt, 
Arătarea de pe drumul Damascului şi A Doua Venire a Domnului. 


Curgerea timpului. Timpul curge şi se scurge dinspre trecut spre viitor, 
sub privirea noastră plină de uimire, a celor care stăm pe mal, în vadul 
prezentului, precum curge un râu dinspre izvoare spre vărsare. Sau: timpul se 
scurge dinspre viitor prin prezent, înapoi spre trecut, curgere percepută de noi, 
care înaintăm în cursul vieţii în susul râului năvalnic, dând piept cu acesta prin 
păşirea pe pietrele ascunse în albia lui. Amândouă aceste percepții ar putea fi la 
fel de adevărate, ca şi cum râul vieţii care izvorăşte din grădina Edenului şi 
curge din Facere înspre Apocalipsă s-ar întâlni în prezentul nostru cu râul şi apa 
vieții „limpede cum e cristalul”, care izvorăşte din tronul lui Dumnezeu şi al 
Mielului din cetatea Noului Ierusalim şi curge din Apocalipsă înspre noi. 


Despre cele viitoare şi cele de pe urmă. „Cele viitoare” sunt toate cele ce se 
pot întâmpla în timp, din clipa următoare, pe cărarea viitorului. „Cele de pe 

urmă” (ta eshata) sunt toate cele legate de sfârşitul timpului şi al lumii, respectiv 
cele eshatologice. „Cele viitoare” înseamnă boala, moartea, judecata particulară 
şi starea sufletului după moarte. „Cele de pe urmă” înseamnă A Doua Venire a 
Domnului, Învierea morţilor, Judecata de Apoi, raiul şi iadul. „Cele viitoare” 

preced pe „cele de pe urmă”, iar „cele de pe urmă” presupun şi includ pe „cele 


viitoare”. „Cele viitoare” deschid calea „celor de pe urmă”. „Cele viitoare” sunt 
Pb) 


atât particulare cât şi universale, iar „cele de pe urmă” sunt universale, incluzând 
prin Inviere şi Judecată şi pe toate cele particulare. Origen ($ 254) a scris o 

lucrare celebră în patru părţi, intitulată Peri Arhon (adică Despre Începuturi sau 
Despre Principii), dar încă nimeni nu a scris o lucrare atotcuprinzătoare intitulată 
Peri Eshata, adică Despre cele de pe urmă, sau eshatologice. 

„Cele viitoare” îşi aştern hainele pe cale, înaintea „celor de pe urmă”! 


Interferenţe între lumea de aici şi lumea de dincolo — în Sfânta Scriptură şi 
la Sfinţii Părinţi: minunea Schimbării la Faţă de pe Tabor, la care au venit şi s-au 
arătat din lumea de dincolo Moise şi Ilie; Pilda bogatului nemilostiv şi a 
săracului Lazăr; viziunea sufletelor de sub Jertfelnic (Apocalipsă 6, 9-11); moartea 
avvei Sisoe din Pateric (avva Sisoe 14); vedenia sfântului loan Gură de Aur din 
noaptea de dinaintea morţii sale (14 septembrie 407), în care i s-a arătat sfântul 
mucenic Vasilisc; cei patru Părinţi nevoitori din Patericul egiptean, care „s-au 
prins între dânşii să trăiască într-un suflet, împreună în veacul acesta şi iarăşi 
împreună să se afle în ceruri” (Patericul, XII, 12). 


O întâmplare cu tâlc: „Venind la un înţelept şi întrebându-l pe acesta de 
trei ori cum ar putea şi el dobândi înţelepciunea, un tânăr a fost pus la încercare 
de către maestru, fund cufundat de mai multe ori cu capul în apă, iar apoi 
întrebat: «Ce doreai când erai sub apă?» Şi tânărul a răspuns: «Nici înţelepciune 
nu mai doream (nici altceva), decât numai o gură de aer!» Zis-a înțeleptul: «Aşa 
să doreşti înţelepciunea, cum doreai să scapi ca să iei o gură de aer; şi o vei 
dobândi». Tot aşa să dorim şi noi mântuirea, pentru că adeseori suntem cu capul 
sub apa cea tulbure a lumii patimilor, având atâta nevoie de aerul cel 
duhovnicesc, curat şi înmiresmat al Duhului Sfânt” (Istorioară aflată la Părintele 
Arsenie, în „Lâlcuiri la Pateric”, manuscris). 


Observaţie antropologică. Constatăm trei nivele, paliere sau câmpuri în 
spaţiul nostru existenţial, personal, interior şi exterior: 1. Nivelul sau câmpul 
mental al omului, cuprinzând totalitatea gândurilor lui bune sau rele, convingeri, 
principii, idealuri, visuri, obsesii; 2. Nivelul sau câmpul verbal al omului, 
cuprinzând totalitatea cuvintelor cu rost şi al vorbelor fără rost; 3. Nivelul sau 
câmpul factual al omului, cuprinzând totalitatea gesturilor, faptelor şi acţiunilor 
acestuia. De studiat, reflectat şi meditat asupra legăturilor şi interferenţelor 
existente între aceste trei nivele sau cercuri concentrice, sub o formă imaginară 
posibilă de clopot — a omului — pentru învierea fiecăruia la Învierea cea de Apoi. 


Lipsa de limpezime a minţii: Irod la ospăţul său; Cain la uciderea lui Abel; 
fraţii lui Iosif; Core, Datan şi Aviron; David la uciderea lui Urie; Abesalom; 
Ahab şi Izabela; Belşaţar la ospăţul său; Ilona în fuga sa; Irod la uciderea 
pruncilor; Irod şi Pilat în Vinerea Patimilor; iudeii la uciderea sfântului Ştefan; 
Nero la uciderea sfinților apostoli Petru şi Pavel. Alte exemple: luda când l-a 
vândut pe Hristos; Petru când s-a lepădat de Domnul, Saul din Tars când L-a 
prigonit pe Hristos, prigonind pe creştini. Patimile tulbură mintea, păcatele 
întunecă mintea, fărădelegile îi pierd omului mintea... Cum putem avea mintea 

limpede? Credinţa, rugăciunea, citirile sfinte şi cunoştinţa de Dumnezeu, iubirea 
şi smerenia ca virtuţi esenţiale, lupta împotriva gândurilor, precum şi o atitudine, 
o conştiinţă şi o viaţă creştină ne ajută să avem şi să ne păstrăm mintea limpede. 


Decăderea spirituală, în timp, a Templului din Ierusalim de la rostul lui 
sacru şi principal de „casă a Tatălui” şi „casă de rugăciune pentru toate 
neamurile”, la nivelul de „peşteră de tâlhari” şi la cel de „casă de negustorie” 
(Matei 21, 13; Marcu 11, 17; loan 2, 13-16) — în ciuda folosirii biciului de către lisus 
cândva, în preajma Paştilor, împotriva celor ce „vindeau boi şi oi şi porumbei” şi 
a „schimbătorilor de bani” din curtea Templului — avea să ducă, încet, dar sigur 
şi pe neobservate, la dărâmarea Templului, după patruzeci de ani, când nu va 
mai rămânea „piatră pe piatră — din cea pusă de Solomon — care să nu se 
risipească” (Matei 24, 2; Marcu 13,2; Luca 21, 6-7)... „Pentru că n-ai cunoscut vremea 
cercetării tale!” (Luca 19, 44)... „Atenţie mărită!”, spunea Părintele Arsenie. 


Lacrimile cuvintelor. Lacrimile cuvintelor sunt semnul gândurilor de 
bucurie, dar şi al gândurilor îndurerate. Lacrimile spală cuvintele, scaldă 
cuvintele şi sfinţesc cuvintele, stropindu-le cu agheasma lor. Lacrimile sunt roua 
şi ploaia cuvintelor, iar cuvintele sunt firele de iarbă verde şi florile minunate ale 
lacrimilor. Cuvintele izvorăsc lacrimi, iar lacrimile rodesc cuvinte. Lacrimile 
picură din cuvinte, precum stropii de sânge din cununa de spini a Mântuitorului. 
Lacrimile poartă cuvintele prin lume şi printre oameni, precum firul de izvor 
poartă apa din adâncuri spre vărsare, prin revărsare. Cuvintele sunt pietrele din 
râul lacrimilor... Odată, în câmpul minţii, un gând a dat o piatră la o parte şi 
îndată s-a arătat un izvor de lacrimi... 


Omul şi cărţile — sau zidul şi pietrele. Lectura sau citirea cărților de suflet 
ziditoare şi de minte limpezitoare ar putea fi asemănată metaforic cu zidul şi 
pietrele sau cărămizile din structura sa. După cum zidul creşte şi se înalță fiind 
conştient de toate pietrele şi cărămizile ce-l compun şi-l susţin, iar acestea sunt 
conştiente de faptul că fac parte din structură şi-i aparţin zidului, tot aşa ar putea 
fi şi omul, alcătuit din cărți, structurat din cărți şi zidit din cărți, în decurs de ani 
şi zeci de ani. lar dacă temelia zidului este stânca, temelia lecturii este Biblia. 


Linişte şi tăcere. Tăcerea este virtute, liniştea este stare. Tăcerea este 
condiţia liniştii, rădăcina şi sâmburele liniştii, iar liniştea este rodul tăcerii. 
Circumferinţa liniştii este mai mare decât cercul tăcerii. Tăcerea este precum 
piatra aruncată într-un lac, iar liniştea este suma cercurilor concentrice ale 
undelor provocate de acea piatră a nevorbirii. Tăcerea este proprie omului, iar 
liniştea presupune şi participarea naturii ca mediu benefic al tăcerii manifestată 
prin linişte. Dacă tăcerea este liniştea omului, liniştea este tăcerea naturii sau a 
făpturi în mijlocul căreia se află omul în stare de sesizare a tainei existenţei şi 
creaţiei lui Dumnezeu. Tăcerea şi rugăciunea sunt condiţiile liniştii sufleteşti. În 
Sfintele Evanghelii avem tăcerea lui lisus în mijlocul larmei din Vinerea 

Patimilor şi liniştea aşternută mai înainte pe Marea Galileii, după potolirea 

furtunii de către Mântuitorul, linişte netulburată de exclamaţia plină de uimire a 

ucenicilor: „Cine este Acesta, că şi vântul şi marea ascultă de E1?” (Marcu 4,41). 
„Pe pomul tăcerii rodeşte liniştea”, spunea Părintele Arsenie Boca. 


Furtuni pe marea sufletului: Dumnezeu i-a vorbit lui lov „din sânul 
vijeliei” (lov 38, 1) şi „din mijlocul furtunii” (lov 40, 6); lui Iona i-a vorbit din 
mijlocul furtunii dintre lope şi Tarsis (Iona 1, 1-16); sfinților apostoli le-a vorbit în 
vremea absenței Mântuitorului lisus din corabie (Matei 14, 22-33; loan 6, 16-21), 
precum şi atunci când Mântuitorul adormise obosit la cârmă (Luca 8, 22-25), iar 
sfântului apostol Pavel şi celor împreună cu el în corabie, în drum spre Roma, în 
vremea furtunii de paisprezece zile, sfârşită prin naufragiu în Insula Malta. Tot 
aşa, şi pe marea sufletului se pornesc furtuni: fie atunci când fugim de la faţa lui 
Dumnezeu şi ne împotrivim voii Lui, precum lona; fie atunci când lisus este 
absent din viaţa noastră şi nu este trezit la cârmă; fie cu prilejul oricărei trimiteri 
apostolice şi misionare spre orice cetate a Romei! 


„Sfinte Paralele” (după titlul unei scrieri patristice a Sf. loan Damaschinul): 
patriarhul lacob îşi pune capul pe piatra de la Betel — preînchipuire a lui Hristos, 
primind revelaţia scării cerului (Facere 28, 11), iar sfântul apostol şi evanghelist 
loan îşi pune capul pe pieptul Mântuitorului — „Piatra cea din capul unghiului” 
(Efeseni 2, 20; I Petru 2, 6-7) — la Cina cea de Taină (loan 13, 23), urcând 
duhovniceşte pe scara negrăitei iubiri dumnezeieşti. De asemenea, precum a 
făcut Agar în pustie, şi femeia samarineancă ar fi putut numi fântâna lui Iacob, 
după întâlnirea cu Mântuitorul Hristos, „Izvorul Celui Viu Care m-a văzut” 
(Facere 16, 14), Care m-a aşteptat şi Care m-a mântuit (cf. loan 4, 29). 


O întâmplare cu tâlc — cuprinsă în editorialul lui Nicolae Iorga, intitulat O 
pâine, pregătit pentru ziarul „Neamul românesc”, imediat după Dictatul de la 
Viena, editorial respins de cenzura vremii, datorită referirii subtile la 
dezmembrarea României decisă de către marile puteri de atunci: „Pe malul 
Nilului mergea un om cu o pâine sub braţ. Un crocodil s-a repezit în urma lui şi 
atunci omul a rupt o jumătate de pâine, aruncându-i-o. Crocodilul s-a oprit şi a 
mâncat-o, urmărindu-l apoi mai departe pe om. Acesta i-a aruncat şi a doua 
jumătate, pe care fiara a înghiţit-o, mestecându-l până la urmă în fălci şi pe el” 
(cf. Vlaicu Bârna, Între Capşa şi Corso, Ed. Polirom, 2014, p. 169). 


Evenimente şi personalităţi providenţiale în Istoria Bisericii Ortodoxe 
Române: propovăduirea sfântului apostol Andrei în Dacia Pontică, a sfântului 
preot daco-roman Montanus la Singidunum şi a sfântului Niceta de Remesiana 
în Dacia Mediterranea; venirea sfântului Iachint de la Vicina la Curtea de Argeş, 
a sfântului Nicodim în Oltenia şi Țara Hațegului, a sfântului Iosif cel Nou la 
Timişoara şi a sfântului Paisie Velicicovski în Moldova; tipărirea Cazaniei lui 
Varlaam, a Noului Testament de la Bălgrad şi a Bibliei de la Bucureşti; aducerea 

moaştelor sfântului loan cel Nou la Suceava, a sfintei Filoteia la Argeş, a sfintei 
Parascheva la laşi şi a sfântului Dimitrie Basarabov la Bucureşti; ctitoriile 
domnitorilor Moldovei şi ai Ţării Româneşti (sfântul Ştefan cel Mare, sfântul 
Neagoe Basarab, Mihai Viteazul, Matei Basarab, sfântul Constantin 
Brâncoveanu şi alţii); venirea sfântului Andrei Şaguna de la Vârşeţ la Sibiu şi 
reînfunţarea Mitropoliei Ardealului prin despărțirea ierarhică de la 1864; 
întoarcerea sfântului Ierarh Calinic de la Râmnic la Cernica; înfiinţarea 
Seminariilor Teologice, a Facultăţilor de Teologie şi a Academiilor Teologice 
din Transilvania; cursul de Teologie Mistică al lui Nichifor Crainic şi cel de 
Teologie Dogmatică al Părintelui Dumitru Stăniloae; mutarea Părintelui Arsenie 
Boca de la Sâmbăta la Prislop şi pictarea Bisericii de la Drăgănescu (urmate la 
timpul potrivit de canonizarea Sfinţiei Sale). 


„Isapostoli” sau „cei întocmai cu apostolii”. Pe lângă Sfinţii Împărați 
Constantin şi maica sa Elena — cărora li s-a dedicat în mod deosebit anul 
mântuirii 2013 în Biserica Ortodoxă Română, am mai putea socoti ca fiind 
întocmai cu sfinții apostoli şi împreună cu ei, pe patriarhii biblici: Enoh, Noe, 
Avraam, Isaac şi lacob, dreptul Iosif şi dreptul lov, Moise şi Iosua; pe toţi 
profeţii mari şi mici, începând de la Samuel până la sfântul loan Botezătorul, dar 
şi pe marii împărați David şi Solomon, lezechia şi losia. Toţi aceştia, şi alţii 
asemenea lor, ar putea fi contemplaţi împreună cu sfinţii apostoli în Sfintele 
Evanghelii şi pe urmele Domnului, pe Muntele Fericirilor şi în pustie, pe mare 
în corabie şi în Capernaum, în Nain şi în Betania, pe Tabor şi la Cina cea de 
Taină, în Templul din Ierusalim şi la Cina din Emaus, în Arătările de după 
Înviere şi la Înălţare, la Cincizecime şi la sinodul apostolic. 


La împlinirea a 30 de ani de la absolvirea Facultăţii de Teologie din Sibiu 

Prin Seminar ne-am învrednicit de chemarea lui Samuel din Cortul Sfânt; 
prin Teologie am primit tablele legii credinţei ortodoxe pe Sinai; prin hirotonie 
am primit limbile de foc ale preoţiei; prin Liturghie pogorâm foc din cer peste 
jertfa ecuharistică de pe Carmel; prin propovăduire înmulțim pâinile Cuvântului 
lui Dumnezeu în pustiul lumii de azi; prin spovedanie şi pocăință ridicăm 
pedeapsa şi primejdia de deasupra enoriaşilor din Ninive, iar prin rugăciune şi 
străduință personală stăm de vorbă cu Dumnezeu în gura peşterii de la Horeb. 


Gânduri la un Forum al românilor din Serbia. După modelul celor din 
antichitate, cele patru elemente constitutive ale românilor de pretutindeni, în 
general, şi ale celor din Serbia, în special, sunt: pământ, apă, aer şi foc, adică: 
drepturi, libertate, cultură şi credinţă, Biserică sau spiritualitate. Prin urmare: să 
cultivi pământul în limba română; să bei apa în limba română; să respiri aerul în 
limba română; să primeşti focul cel ceresc în limba română, prin Liturghie în 
Biserică, precum Israel la sfinţirea Templului din Ierusalim, precum sfântul Ilie 
prin jertfa de pe Carmel şi precum sfinții apostoli şi lumea întreagă prin 
Pogorârea Duhului Sfânt sub chip de limbi de foc, la Rusalii, tot în Ierusalim. 

Ora de religie 

După cum copilul învaţă încă din primele luni de viaţă să umble în 
picioare şi să vorbească, tot aşa — având şi suflet nemuritor dăruit de Dumnezeu 
— trebuie să fie învăţat de familie, de Biserică şi de şcoală să vorbească cu 
Dumnezeu prin rugăciune, să cunoască cuvântul lui Dumnezeu prin Biblie şi 
Mica Biblie şi să deprindă actele religioase ortodoxe din Catehism, Istoria 
biblică şi bisericească, dar şi prin exemplele oferite de părinții din familie, de 
preoţii din biserică şi de profesorii din şcoală. Religia în şcoală este o necesitate, 
o prioritate şi o legitimitate pentru formarea copilului ca om, a omului ca şi 
creştin şi a creştinului ca slujitor al lui Dumnezeu, mântuit prin Hristos, în 
Duhul Sfânt. Religia în şcoală trebuie să fie ghidul indispensabil pentru conduita 
morală, corectă şi civică pe drumul vieţii, ajutându-l mai târziu pe copilul de 
acum să discearnă binele de rău, adevărul de minciună, dreptatea de nedreptate, 
lumina de întuneric şi calea dreaptă de calea rătăcită, în orice situaţie sau 
răscruce a vieţii. După cum abecedarul şi ora de citire constituie temelia vieţii, 
iar aritmetica sau matematica este condiţia numărării şi socotirii, tot aşa ora de 
religie este fundamentul concepţiei creştine sănătoase despre lume şi viaţă. 


Teză de Doctorat 

Alegerea, elaborarea, redactarea, susţinerea şi publicarea unei adevărate 
Teze de Doctorat în Teologie Ortodoxă ar putea fi asemănată cu ridicarea şi 
construirea unei Catedrale cu hramul „Sfinții Trei Teologi — Sfântul loan 
Teologul, Sfântul Grigorie Teologul şi Sfântul Simeon Noul Teolog”, pe temelii 
profetice, evanghelice şi apostolice, din zidiri patristice şi postpatristice, având 
drept coloane sau stâlpi de susţinere dogmele Revelaţiei dumnezeieşti. Alegând 
mai întâi locul de Ararat, Moria, Sinai, Horeb, Tabor şi Golgota al „catedralei- 
teză”, identificăm şi recomandăm printre materialele de construcție: pietre 
biblice din lordan şi de pe Carmel, cărămizi patristice ca aceea a sfântului 
Spiridon al Trimitundei, precum şi diamante mistice, mărgăritare liturgice şi 
pietre scumpe apocalipuice împrumutate toate din viziunea sfântului loan 
Evanghelistul despre cetatea sfântă a Noului Ierusalim, pentru ca la sfinţirea 
Templului-Catedrală a unei asemenea Teze de Doctorat, rugăciunea lui Solomon 
să poată pogori foc din cer şi să umple Templul de slava Domnului şi de buna 
mireasmă a Duhului Sfânt. 


Premiul Nobel pentru Teologie 

Acordat, dacă nu în fiecare an, cel puţin în fiecare veac, de către Soborul 
celor 24 de bătrâni din Apocalipsă (4, 4) şi precedat de premiul „Isaia” pentru 
profeție, de premiul „Daniel” pentru viziune, de premiul „Sfântul Ştefan” pentru 
mărturisire şi de premiul „Sfântul Apostol Pavel” pentru apostolie, „premiul 
Nobel pentru Teologie” l-ar fi putut primi î.d.Hs.: Moise, pentru scrierea 
inspirată a Pentateuhului, care deschide Biblia; David, pentru poezia Psalmilor; 
Solomon, pentru trilogia sa (Cântarea Cântărilor, Pildele şi Ecclesiastul); dreptul 
Iov, pentru cartea sa dramatică; profetul Isaia, pentru cea mai extinsă carte din 

Biblie; proorocul Daniel, pentru „lărgimea şi lungimea şi înălțimea şi 
adâncimea” (Efeseni 3, 18) viziunilor sale; proorocul Iona, pentru concizia scrierii 
şi pentru mesajul său profetic; sfântul evanghelist Matei, pentru Evanghelia sa, 
care stă „în capul unghiului” celor trei Sfinte Evanghelii sinoptice; sfântul 
evanghelist Luca, pentru cele două cărți neotestamentare scrise şi trimise 
preaputernicului Teofil (Luca 1, 3; Fapte 1, 1); sfântul apostol şi evanghelist loan, 
pentru zborul vulturului pe cerul Revelaţiei Noului Testament (cf. Pilde 30, 19; 
Apocalipsă 8, 13); sfântul apostol Pavel, pentru „merele de aur adunate în coşuleţul 
de argint” (Pilde 25, 11) al Epistolelor sale inspirate de Duhul Sfânt. 

În perioada patristică şi postpatristică, „premiul Nobel pentru Teologie” ar 
fi putut fi acordat sfinților Atanasie şi Chiril ai Alexandriei, pentru hristologia şi 
ortodoxia lor; sfinţilor Trei Ierarhi: Vasile cel Mare, pentru Cuvântări şi pentru 
Regulile Mari şi Mici, sfântului Grigorie Teologul, pentru cele „Cinci Cuvântări 
Teologice” şi pentru poemele sale, dar şi sfântului loan Gură de Aur, pentru 
tâlcuirea inegalabilă a Epistolelor sfântului apostol Pavel. Sfântul Dionisie 
Areopagitul ar fi putut primi în taina anonimatului său această distincţie pentru 
lucrările: „Despre numele divine”, „Ierarhia cerească şi ierarhia bisericească” şi 
„Teologia Mistică”; sfântul Maxim Mărturisitorul, pentru lucrările: „Ambigua”, 
„Răspunsuri către Talasie” şi cele „Patru sute de capete despre dragoste”; sfântul 
loan Scărarul, pentru „Scara Raiului”; sfântul Isaac Sirul, pentru „Cuvintele 
ascetice”; sfântul loan Damaschin, pentru „Izvorul cunoştinţei”, care rezidă mai 
ales în „Dogmatica” sa. 

Patriarhul Fotie ar fi putut primi acest premiu pentru impresionanta sa 
„Biblhoteca”; sfântul Simeon Noul Teolog, pentru întreaga sa operă teologică şi 
mistică (Capete, Cuvântări, Tratate şi Imne); sfântul Grigorie Palama, pentru 
scrierile filocalice şi, mai târziu, sfântul Serafim de Sarov, pentru duioasele sale 
scrieri duhovniceşti. În teologia şi spiritualitatea românească, „premiul Nobel 
pentru Teologie” ar fi trebuit acordat Părintelui Dumitru Stăniloae pentru 
Dogmatica, Ascetica şi Mistica sa, lui Nichifor Crainic şi fratelui Traian Dorz 
pentru poezia creştină şi, nu în ultimul rând, Preacuviosului Părinte Arsenie 
Boca, pentru „Cărarea Împărăției”, „Cuvinte vii” şi pentru teologia unică şi 
insondabilă a picturii din Biserica de la Drăgănescu. 

Dar, din păcate sau din fericire, nu există un „premiu Nobel pentru 
Teologie”, deşi, sfântul apostol Pavel face referiri la un altfel de premiu: „Nu 
ştiţi voi că cei care aleargă în arenă, toţi aleargă, dar numai unul ia premiul? 
Alergaţi aşa ca să-l luaţi. Şi oricine se luptă se înfrânează de la toate. Şi aceia, ca 
să ia o cunună stricăcioasă, iar noi, nestricăcioasă” (1 Corinteni 9, 24-25). 


Cartea vieţii omului sau teologia vieţii 

„Am văzut apoi în mâna dreaptă a Celui ce şedea pe tron o carte scrisă pe 
dinăuntru şi pe dinafară, pecetluită cu şapte peceţi” (Apocalipsă 5, 1). 

După cum Cartea vieţii creaţiei, lumii, omenirii şi a istoriei este în mâna 
lui Dumnezeu, la fel şi cartea vieţii fiecăruia dintre noi poate fi contemplată în 

dreapta Celui ce şade pe tron, „scrisă pe dinăuntru”, cu referire la cele cunoscute 
doar de Dumnezeu şi de om, „şi pe dinafară”, cu referire la cele văzute de cei 
din jurul omului. Mielul cel înjunghiat — Domnul lisus Hristos — este singurul 
Care poate lua cartea şi desface, rând pe rând, cele şapte peceţi ale „cărţii vieţii 
omului”, corespunzătoare celor şapte zile ale „săptămânii” vieţii noastre. 

Cea dintâi pecete, corespunzătoare zilei de luni, stă sub semnul şi 
ocrotirea cetelor îngereşti; 

Cea de-a doua pecete, corespunzătoare zilei de marţi, stă sub semnul 
pocăinţei propovăduite de sfântul loan Botezătorul; 

Cea de-a treia pecete, corespunzătoare zilei de miercuri, stă sub umbra 
Sfintei Cruci şi a vinderii Domnului şi a omului cu cei 30 de arginţi; 

Cea de-a patra pecete, corespunzătoare zilei de joi, stă sub semnul 
apostoliei sfinților apostoli şi al arhieriei sfântului ierarh Nicolae; 

Cea de-a cincea pecete, corespunzătoare zilei de vineri, stă sub semnul 
Sfintei Cruci, a Răstignirii Domnului şi a omului, a întunericului de trei ceasuri 
şi a părăsirii pe cruce; 

Cea de-a şasea pecete, corespunzătoare zilei de sâmbătă, stă sub semnul 
odihnei sufleteşti şi duhovniceşti şi a pomenirii morților şi a morţii; 

Cea de-a şaptea pecete, corespunzătoare sfintei zile de Duminică, stă sub 
semnul Învierii Domnului şi a omului, în sensul cuvintelor sfântului evanghelist 
loan: „Am fost în duh în zi de Duminică...” (Apocalipsă 1, 10). 

Cele şapte peceţi corespund, prin urmare, celor şapte zile, praguri sau 
etape ale vieţii noastre, indiferent de scurtimea, lungimea sau numărul anilor 
rânduiţi şi dăruiți de Dumnezeu. 


Duminica vieţii mele 

Există felurite zile în săptămâna vieții omului. Există multe zile de luni 
din vremea pomenirii cetelor îngereşti în anii copilăriei. Există tot atâtea zile de 
marți din vremea pocăinţei omului, vestită de sfântul loan Botezătorul. Există 
zile de miercuri ale Sfintei Cruci şi zile de joi ale sfintelor apostolii, ale spălării 
picioarelor, cinelor de taină şi rugăciunilor din grădinile grelelor cumpene şi 
încercări sufleteşti de Ghetsimani, cu lacrimi şi sudori de sânge. Nu puţine sunt 
zilele răstignirii de vineri cu cununile de spini şi crucile purtate, cu biciuiri şi 
pironiri, cu scuipări şi loviri cu trestia, cu oţet amestecat cu fiere, dar şi cu sulița 
care-ţi străpunge neîncetat coasta. Destule sunt şi zilele de sâmbără, de 
pomenire a morţii şi de pomeniri de morți, de odihnă sub lespedea mormântului 
după pogorârile de pe cruce şi de pregătire a miresmelor mironosiţelor pentru 
alergarea grabnică la mormânt. 

Nu-l lipseşte însă Dumnezeu pe om, pe nici un om, de sfintele, minunatele 
şi luminoasele zile de Duminică, zile de înviere şi cutremur, de căderi cu faţa la 
pământ şi arătări, de Liturghie a vieţii şi umplere a potirului sufletului cu harul 
bucuriei prin întâlnirea cu Hristos şi cu toţi oamenii, pe care EI şi numai EI ţi-i 
rânduieşte în viaţă şi ţi-i scoate înainte pe drumul vieţii tale spre Emaus. O 

asemenea Duminică a vieţii mele a fost mergerea întâia dată la Seminar, păşirea 
prima oară la Prislop, întâlnirea cu Părintele Arsenie Boca, hirotonia întru preot 
şi, mai ales, hirotonia întru arhiereu. Sunt Duminici-praznice împărăteşti în viaţa 
omului, sunt Duminici de Florii, de Paşti şi de Cincizecime. Dar şi Duminicile 
aparent obişnuite din vremelnicia vieţii noastre pot fi la fel de tainice, senine, 
luminoase şi minunate, cu străfulgerări taborice, prin revărsări nebănuite de 
iubire profundă şi intensă, precum la nunta mistică din Cana sau în dimineața 
Arătării la Marea Tiberiadei şi a iertării lui Petru. De la Duminica I după Rusalii, 
a Tuturor Sfinților din viaţa omului, până la Duminica a 33-a, a Vameşului şi a 
fariseului, toate sfintele Duminici din calendarul vieţii omului îşi au fiecare 
Apostolul, Evanghelia, priceasna şi cuminecarea lor. 

Sunt Duminici scurte şi Duminici lungi; Duminici cu Înainteprăznuire şi 
cu Odovanie; Duminici care-ţi cuprind toată viaţa sau Duminici străfulgerătoare 
desprinse din poarta Damascului sau din Patmos. Sunt Duminici cât anotimpul 
unei vieţi sau cât toate anotimpurile vieţii omului la un loc. Numai în Duminicile 
vieţii tale descoperi cu adevărat esenţa vieţii şi a lucrurilor şi a adevărului 
Evangheliei că Dumnezeu este Lumină şi Dumnezeu este lubire. 

O Duminică va fi fost Avraam pentru Isaac; Moise pentru Iosua; Samuel 
pentru David; sfântul Ilie pentru Elisei; sfântul apostol Pavel pentru Timotei. O 
Duminică a fost sfântul Antonie pentru sfântul Atanasie cel Mare, sfântul loan 
Gură de Aur pentru Proclu, sfântul Simeon Noul Teolog pentru cuviosul Nichita 
Stithatul, sfântul Serafim de Sarov pentru ucenicul său Motovilov... O Duminică 
mi-a fost Părintele Arsenie Boca! 

Duminicile vieţii ne sunt făclii ce ard în candelabrul existenţei atârnat de 
bolta veşniciei. 


Despre gânduri 

Întotdeauna vrăjmaşul cel nevăzut voieşte şi unelteşte pe toate căile să-ţi 
scoată afară din cetatea sfântă a teologhisirii gândul-,„arhidiacon” contemplativ 
„cu faţă de înger” al revelaţiei sfântului Ştefan şi să ţi-l ucidă cu pietrele 
gândurilor rele şi deşarte, ca să pierzi astfel atât cheia de boltă a Revelaţiei 
biblice şi a teologiei creştine, cât şi firul de aur al rugăciunii neîncetate isihaste. 

În universul gândurilor teologice, biblice şi patristice putem contempla: 
gândul-,patriarh”,  gândul-,„legiuitor”,  gândul-,profet”,  gândul-„apostol”, 
gândul-,„evanghelist”,  gândul-„arhidiacon”,  gândul-„presbiter”,  gândul- 
„apostolul neamurilor”, gândul-,episcop” şi gândul-,,Sfânt Părinte”. 

Gândul-,patriarh” contemplă curcubeul legământului, primeşte Teofania 
la stejarul Mamvwri şi urcă pe scara cerului de la Betel; gândul-,legiuitor” 
vorbeşte cu Dumnezeu în lumina rugului aprins, primeşte tablele Legii pe Sinai 
şi contemplă Canaanul de pe Muntele Nebo; gândul-,profet” se învredniceşte de 
chemarea din Cortul Sfânt, pogoară foc din cer pe Carmel, se integrează în 
doxologia serafimilor din Templu şi contemplă pe „Cel Vechi de Zile”; gândul- 
„apostol” ascultă Predica de pe Munte, urcă pe Tabor şi primeşte limba de foc a 

Duhului Sfânt de la Rusalii; gândul-,„evanghelist” îşi pleacă capul pe pieptul 
Mântuitorului la Cina cea de Taină, aleargă la mormânt în Dimineaţa Învierii, i 
se deschid ochii la Cina din Emaus şi primeşte revelația din Patmos; gândul- 
„arhidiacon” primeşte revelația din sinedriu cu preţul încununării, ca şi gândul- 
„protomartir”, şi e răpit de Duhul Sfânt pentru a-l converti pe famenul etiopian; 
gândul-,apostolul neamurilor” se converteşte pe drumul Damascului şi este răpit 
la al treilea cer; gândul-,„presbiter” plânge la despărțirea de apostolul neamurilor 
în Troa; gândul-,,episcop” este rânduit arhipăstor în Efes, în Creta şi la cele şapte 
Biserici din Asia; gândul-,Sfânt Părinte” predică în Antiohia, tâlcuieşte în 
Cezareea Capadociei, păstoreşte şi teologhiseşte în Constantinopol şi în 
Nazianz, scrie Ambigua şi Mistagogia, alcătuieşte Scara raiului şi Dogmatica şi 
compune inspirat Imnele dragostei divine. 


„Mintea cea înaltă” (lov 28, 15) 

„Mintea cea înaltă nu poate fi schimbată cu bulgări de aur şi argintul nu-l 
cântăreşti ca s-o plăteşti. Ea nu poate să fie preţuită nici cu aurul Ofirului, nici 
cu preţioasa cornalină, nici cu pietre de safir! Cu ea alături nu pot să stea nici 
aurul, nici cristalul şi cu un vas din aurul cel mai curat nu se poate schimba ea. 
Despre mărgean şi despre diamant, nici să mai pomenim, iar agonisirea 
înţelepciunii întrece cu mult pe aceea a mărgăritarelor. Topazele Etiopiei nu stau 
în cumpănă cu ea şi cu aurul cel mai curat nu vei plăti-o niciodată!” (lov 28, 15-19). 

„Mintea cea înaltă” care nu poate fi schimbată cu bulgări de aur, cu argint, 
pietre de safir, mărgean, diamante sau topaze este mintea sfinților patriarhi, 
profeţi, evanghelişti şi apostoli, curățită, luminată, călăuzită de harul lui 
Dumnezeu şi de lumina Duhului Sfânt. „Mintea cea înaltă” este mintea care 
umblă neîncetat cu Dumnezeu vreme de două sute de ani şi e răpită la cer, 
necunoscând moartea. „Mintea cea înaltă” este mintea care primeşte revelația 
Preasfintei Treimi la stejarul Mamwri. „Mintea cea înaltă” este mintea care 
primeşte tablele Legii pe Sinai; mintea care primeşte inspiraţia Psalmilor; mintea 
care scrie Pildele lui Solomon; mintea care vede pe serafimi în Templu; mintea 
căreia i se descoperă carul heruvimilor la Chebar; mintea care contemplă pe 
Dumnezeu — „Cel Vechi de Zile”; mintea profetică răpită la cer în car de foc şi 
mintea apostolică răpită la al treilea cer. 

„Mintea cea înaltă” este mintea care vede porumbelul Duhului Sfânt la 
Botezul Domnului. „Mintea cea înaltă” este mintea care vede şi contemplă 
minunea Schimbării la Faţă, Arătările de după Înviere şi Înălţarea la cer, dar mai 
ales mintea plină şi îndumnezeită de limbile de foc de la Rusalii. „Mintea cea 
înaltă” este mintea care scrie inspirat Evangheliile, mai ales Evanghelia a patra; 
mintea care scrie Epistolele pauline şi, mai ales, mintea căreia i se descoperă în 
Insula Patmos minunile, tainele şi revelațiile Apocalipsei. 

„Mintea cea înaltă” este mintea sfântului Atanasie cel Mare, a sfântului 
Vasile cel Mare, a sfântului Grigorie Teologul şi a sfântului loan Gură de Aur. 
„Mintea cea înaltă” este mintea sfântului Maxim Mărturisitorul, a sfântului loan 

Scărarul, a sfântului Isaac Sirul şi a sfântului loan Damaschin, mintea sfântului 
Simeon Noul Teolog, a sfântului Grigorie Palama, a sfântului Serafim de Sarov 
şi a Preacuviosului nostru Părinte Arsenie de la Prislop. 

„Mintea cea înaltă” priveşte liniştită minunile lui Dumnezeu (lov 37, 14), 
cunoaşte legile cerului (Iov 38, 33), desluşeşte mesajul lui Dumnezeu din sânul 
vijeliei (lov 38, 1) şi din mijlocul furtunii (lov 40, 6); ÎL însoţeşte pe lisus printre 
semănături, ascultă neîncetat Predica de pe Munte şi Marea Cuvântare de la 
Cină şi este însoţită şi învățată tainic de Iisus cel Înviat pe drumul teologhisirii 
spre Emaus, prăbuşindu-se în lumina contemplaţiei dumnezeieşti pe drumul 
Damascului. 

„Mintea cea înaltă” este mintea văzătoare şi cunoscătoare de Dumnezeu, 
care teologhiseşte prin cuvânt şi scris. „Mintea cea înaltă” este candelă de 
rugăciune aprinsă, sfeşnic luminat, cădelniţă de aur şi trâmbiţă a lui Dumnezeu. 
„Mintea cea înaltă” vede neîncetat cerurile deschise şi pe Fiul Omului stând de-a 
dreapta lui Dumnezeu Tatăl ( Fapte 7, 35-56). 


În Edenul teologic al minții 

„Turn Babel (cf. Isaia 10, 9) vrednic de surpare este însă gândul care se 
înalță...” (Leon al Ohridei, Capete despre încercările şi necazurile fără voie şi folosul care 
vine de aici; în R. T., Sibiu, nr. 2/2013, p. 213). 

Pornind de la cuvântul arhiepiscopului Leon al Ohridei (sec. XI), în 
câmpia Şinear a minţii omului am putea identifica şi contempla în Edenul 
teologic al minţii creştinului următoarele gânduri-metafore luminoase şi 
duhovniceşti: gândul-sabie de foc vâlvâitoare care păzeşte drumul spre Pomul 
Vieţii; gândul-porumbel cu ramură de măslin; gândul-curcubeu de legământ; 
gândul-stejar de Mamvri; gândul-piatră de Betel; gândul-spice pline din Egipt; 
gândul-rug aprins de Sinai; gândul-toiag al lui Moise; gândul-finic din Elim; 
gândul-toiag înflorit al lui Aaron; gândul-fulger de Sinai; gândul-chivot sfânt cu 
tablele Legii; gândul-potir cu rouă al lui Ghedeon; gândul-strigare a lui Samson 
care sfarmă cei doi stâlpi ai casei din Gaza; gândul-piatră de Eben-Ezer; gândul- 
harfă a lui David; gândul-ulcior cu apă de Beer Şeba; gândul-adiere de Horeb; 
gândul-aripi de serafimi din Templu; gândul-ochi de heruvimi de la Chebar; 
gândul-turn de veghe al lui Avacum; gândul-colibă de la răsărit de Ninive; 
gândul-cădelniţă a preotului Zaharia; gândul-crin de Buna Vestire; gândul-dar al 
magilor de la răsărit; gândul-plâns al femeii păcătoase; gândul-mărturisire a lui 
Petru; gândul-rugăciune smerită a vameşului din templu; gândul-ramură de finic 
de la Florii; gândul-candelă aprinsă şi vas cu untdelemn; gândul-vas de alabastru 
cu mir de nard de mare preţ; gândul-ulcior cu apă pentru Cina cea de Taină; 
gândul-plecare a capului sfântului loan Evanghelistul; gândul-cântare a 
cocoşului; gândul-năframă a sfintei Veronica; gândul-miresme de Îngropare; 
gândul-fagure de miere de Înviere; gândul-limbă de foc de Rusalii; gândul- 
revelaţie a sfântului arhidiacon Ştefan; gândul-răpirii la al treilea cer al sfântului 

apostol Pavel; gândul-trâmbiță de Apocalipsă; gândul-cădelniță de aur a 
îngerului; gândul-strop din Râul Vieţii; gândul-frunză din Pomul Vieţii. 
Toate aceste gânduri duhovniceşti zboară din ram în ram în pomul minţii. 


Aureolă şi cunună de spini 

Nici un sfânt nu s-a născut cu aureolă, dar toţi cei încununaţi cu aureolă 
au purtat mai înainte cunună de spini. Ca expresie a cununii celei neveştejite a 
slavei (II Timotei 4, 8; 1 Petru 5, 4; Apocalipsă 2, 10), aureola este cununa de spini 
transfigurată. Numai Mântuitorul a purtat aureola şi cununa de spini deodată. La 
sfinți însă cununa de spini a precedat aureola şi aureola a urmat cununii de spini. 

Cununa de spini este o caracteristică a vieţii creştine pământeşti până la 
moarte, pe când aureola este expresia slavei dăruită după moarte sau uneori după 
canonizare. Prin canonizarea unui sfânt i se ia de pe cap acestuia cununa de spini 
şi i se confirmă şi 1 se statorniceşte aureola. Cununa de spini este semnul 
răstignirii şi a Vinerii Patimilor, iar aureola este semnul Învierii, a Duminicii 
Paştilor şi a Săptămânii Luminate. Fiecare zi de vineri poartă cunună de spini, 
fiecare zi de Duminică poartă aureolă, iar Duminica Paştilor poartă nimb. 

Legătura dintre cununa de spini şi aureolă ar putea fi identificată şi 
dezvoltată meditând asupra vieţii următorilor drepți şi sfinți: Abel, Iosif în Egipt, 
lov pe grămada de gunoi, David prigonit de Saul şi Abesalom, cei trei tineri în 
cuptorul Babilonului, proorocul Daniel în groapa cu lei, sfântul arhidiacon 
Ştefan în sinedriu, sfântul apostol Pavel prigonit şi întemnițat în Ierusalim şi la 
Roma, sfântul Atanasie cel Mare exilat de cinci ori, sfântul Chiril al 
Ierusalimului exilat de trei ori, sfântul loan Gură de Aur mort în exil, sfântul 
Maxim Mărturisitorul prigonit pentru Ortodoxie, sfântul Simeon Noul Teolog, 
sfântul Grigorie Palama, dar şi Părintele nostru Arsenie (scos din mănăstire şi 
oprit treizeci de ani de la slujire). Prin urmare, nu se poate aureolă fără cunună 
de spini! Niciodată cununa de spini nu te doboară, ci întotdeauna te înalță. La 
sfântul arhidiacon Ştefan aureola este semnul strălucirii feţei lui, „ca o faţă de 
înger” (Fapte 6, 15). 

Aureola sfântului presupune alergare la mormânt în dimineaţa Învierii, 
drum spre Emaus, gustare din fagurele de miere al Învierii, mărturisirea lui 
Toma, aruncarea în valuri a lui Petru şi iertarea acestuia, pe ţărmul Tiberiadei 
prin întreita întrebare a Mântuitorului. Canonizarea este Muntele Măslinilor 
sfântului. 


„Să-l asculţi, pentru că-i un ierarh credincios!” (Părintele Arsenie Boca) 

„La dumnezeiasca strajă — a tridecenaliei Înaltpreasfinţitului Părinte Dr. 
Timotei Seviciu, ca Episcop al Aradului, lenopolei şi Hălmagiului şi 
Arhiepiscop al Aradului — de Dumnezeu grăitorul Avacum, cel prăznuit de 
Biserica noastră în fiecare an în ziua de 2 decembrie, ziua întronizării 
Înaltpreasfinţiei Sale — să stea împreună cu noi” şi la acest început de Decembrie 
2014, cu noi cei ce aducem spre închinare, Înaltpreasfinţiei Sale, cuvintele 

mărturisirii inspirate şi a poruncii venită de sus, adresată mie de Preacuviosul 
Părinte Arsenie Boca, din „turnul cel de veghe” al Prislopului, pe când slujeam 
cu nevrednicie ca preot la altarul acestei Sfinte Mănăstiri, în anii '80 ai veacului 
trecut; pentru că „raze vii din mâna Lui pornesc”, în „izbucnirea de lumină ca la 
răsărit de soare” (Avacum 3, 4), după cuvintele aceluiaşi prooroc, care 1-a vegheat 
şi pecetluit întronizarea şi lucrarea Înaltpreasfinţiei Sale, prin mâinile căruia am 
primit şi eu de la Dumnezeu harul preoţiei la Sfânta Mănăstire Hodoş-Bodrog, 
dar şi suplinirea cursului de Patrologie la Facultatea de Teologie Ortodoxă din 
Arad, recomandarea şi binecuvântarea pentru bursa de studii pentru doctorat la 
Universitatea Aristotelică din Tesalonic (Grecia), precum şi vremelnica numire 
ca preot paroh la străvechea biserică ortodoxă a strămoşilor mei, de la Densuş, 
mai înainte de a mi se rândui pe umeri crucea de piatră a păstoririi preoţilor şi 
credincioşilor ortodocşi români din Serbia, din Episcopia Daciei Felix de la 
Vârşeţ. 

„Acolo stă tainic ascunsă puterea Lui!” (Avacum 3, 4) — a lui Hristos cel 
Înviat şi a Înaltpreasfinţitului Timotei cel întronizat: întru smerenie şi discreţie, 
întru înţelepciune şi cuminţenie, întru ascultare şi tăcere, întru rugăciune şi 
priveghere, întru slujire şi propovăduire, întru iubire şi bunătate. De aceea, 
Înaltul Timotei scrie vedenia (arhieriei la Arad) şi o sapă cu slove pe tablele de 
argint ale Episcopiei şi pe cele de aur ale Arhiepiscopiei, ca să se poată citi uşor 
(cf. Avacum 2, 2) de contemporani şi mai ales de urmaşi! 


Punctul de plecare şi linia de sosire 

Punctul de plecare este credinţa în Hristos, Fiul lui Dumnezeu Întrupat, 
Dumnezeu adevărat şi Om adevărat. Punctul de plecare este credinţa ortodoxă în 
Sfânta 'Treime, în harul Duhului Sfânt şi al Sfintelor Taine, în Moartea şi 
Învierea lui Hristos, în viaţa de apoi şi în învierea morţilor. Punctul de plecare 
este începutul şi primul pas pe drumul spre Emaus, începutul şi primul pas pe 
Golgota, începutul şi primul pas pe Tabor. Linia de sosire este vederea luminii 
taborice, moartea şi învierea cu Hristos, dar şi Cina din Emaus. Mai presus de 
toate, linia de sosire este „strigarea de la miezul nopţii” prin care se vesteşte 
venirea Mirelui Hristos, dar şi înfăţişarea şi „alinierea” noastră, a tuturor, 
înaintea tronului Judecăţii de Apoi, când vom fi despărțiți unii de alții, „precum 
desparte păstorul oile de capre”. Dincolo de linia de sosire nu este decât fie viaţa 
veşnică pentru cei de-a dreapta, fie osânda veşnică pentru cei de-a stânga. 


Centrul, raza şi cercul (în perspectiva unei geometrii spirituale) 

Centrul, raza şi cercul, din punct de vedere antropologic, ar putea 
însemna: omul, privirea contemplativă şi orizontul existențial al lui. Un centru 
poate avea mai multe cercuri, dar un cerc nu poate avea decât un singur centru. 
Centrul comprimă şi concentrează cercul, iar cercul extinde, prelungeşte şi 
revarsă centrul omnidirecţional. Din centru spre cerc, raza nu este finită, ci 
infinită, pentru că cercul nu poate fi un hotar sau un zid în calea razei, care face 

legătura luminoasă între centrul incandescent şi cercul transfigurat de zori şi 
asfințit. Prin raza răsăritului, centrul se deplasează spre cerc, iar prin lumina 
asfinţitului cercul se restrânge în centru. 

Din punct de vedere cosmologic, centru ar putea fi prima zi a Facerii prin 
cuvântul: „Să fie lumină!” (Facere 1, 3), raze sunt celelalte cuvinte din celelalte 
zile ale Facerii, iar cerc sau cercuri concentrice sunt făpturile lumii create. 
Edenul este un centru, iar orizontul lumii creaţiei este un cerc. Căderea în păcat 
poate fi o alunecare a omului din centrul lui existenţial înspre o „gaură neagră” a 
păcatului. Existenţa umană este o necurmată căutare şi întoarcere spre centru 
prin Hristos — Centrul Revelaţiei. 

Din punct de vedere hristologic, Hristos este centrul, care prin raza iubirii 
Jertfei şi Învierii Sale îl caută pe Adam şi pe toţi fiii lui căzuţi, depărtaţi şi 
rătăciţi pe orizonturile lumii. Întruparea este centrul hristologiei, iar Răstignirea 
şi Învierea constituie centrul Evangheliei, după cum Înălţarea la cer şi Şederea 
de-a dreapta Tatălui este cheia de boltă bizantină a teologiei. 

Din punct de vedere ecclesiologic, Biserica este centrul istoriei, iar 
Cincizecimea este începutul şi centrul Bisericii, prin Duhul Sfânt. Limbile de 
foc sunt razele pline de lumină ale centrului, revărsate spre recuperarea şi 
transfigurarea cercului. Parusia Domnului este şi va fi „centrul care vine” de 
dincolo de seninul cerului spre „norii cercului”. „Acum toate s-au umplut de 
lumină: şi cerul şi pământul şi cele dedesubt. Deci să prăznuiască toată făptura 
Învierea lui Hristos, întru Care s-a întărit” (Sf. Ioan Damaschin, Canonul Paştilor). 

Din punct de vedere liturgic, Învierea Domnului sau Sfintele Paşti este 
centrul, iar toate Duminicile de peste an alcătuiesc cercul sau crugul anului 
bisericesc, după cum fiecare Duminică este un centru, iar celelalte zile ale 
săptămânii sunt cercul. Prin urmare, vorba cuiva: „Noli tangere circulos meos!” 


Centru de „echilibrare roţi” („firmă” la domiciliu) 

— „echilibrarea roţilor nevăzute ale vieţii omului” 

Aceasta este lucrarea sfântă a Bisericii prin Pocăinţă sau Spovedanie. 
Aceasta este lucrarea preotului sau a duhovnicului care echilibrează roțile 
nevăzute ale vieţii omului, credinciosului sau penitentului, prin întâlnire şi 
convorbire duhovnicească, sfătuire şi rugăciune, după paradigma teologică a 
roţilor de la carul heruvimilor din descoperirea proorocului lezechiel de la râul 
Chebar: „Căci duh de viaţă era şi în roţi” (lezechiel 1, 21). 

Astfel, proorocul Natan echilibrează roţile nevăzute ale vieţii proorocului 
David prin mustrarea acestuia şi prin pocăinţa făcută de acesta. De asemenea, 
proorocul Ilona echilibrează roțile nevăzute ale vieţii ninivitenilor prin 
propovăduirea sa şi prin pocăinţa lor. lar exemplele ar putea continua, pentru că 
toate roțile dezechilibrate ale vieţii oamenilor care nu-şi corectează mersul 
conform cu Revelația, cu legea şi poruncile lui Dumnezeu din Vechiul şi Noul 
Testament nu sfârşesc altfel decât precum roţile de la carele lui faraon din 
adâncul Mării Roşii, adică dezmembrate şi nimicite: „„Dar în straja dimineţii a 

căutat Domnul din stâlpul cel de foc şi din nor spre tabăra egiptenilor şi a 
umplut tabăra egiptenilor de spaimă. Şi a făcut să sară roțile de la carele lor, 
încât cu anevoie mergeau carele. Atunci au zis egiptenii: „Să fugim de la faţa lui 
Israel, că Domnul se luptă pentru ei cu egiptenii!” (Exod 14, 24-25). 

Între polul pozitiv al roţilor de la carul heruvimilor şi polul negativ al 
roților de la carele lui faraon se desfăşoară drumul sau calea vieţii omului cu 
roţile nevăzute, adeseori dezechilibrate de păcat şi arareori echilibrate sau 
reparate prin pocăință. Pentru aceasta, s-ar cuveni să ne oprim carul vieţii 
noastre de pe drumul care coboară de la Ierusalim la Gaza, precum a făcut 
famenul dregător al reginei Candachia a Etiopiei, care, citind din cartea 
proorocului Isaia, a oprit mai întâi carul, rugându-l pe arhidiaconul Filip să urce 
ŞI, şezând împreună cu el, să-i tâlcuiască cele citite, vorbindu-i despre Hristos, 
iar mai apoi, ajungând la o apă — a Botezului şi a Pocăinţei — „a poruncit (a doua 
oară) să stea carul; şi s-au coborât amândoi în apă, şi Filip şi famenul, şi l-a 
botezat” (Fapte 8, 26-39). 

Absența echilibrării roților nevăzute ale vieţii omului, prin pocăință, 
smerenie, rugăciune, umilinţă şi călăuzire, poate duce de multe ori la stricarea şi 
deteriorarea acestor roţi până la nivelul şi starea de posedare în „lanţuri şi obezi” 
(Marcu 5, 4), precum cel vindecat şi echilibrat de către Mântuitorul Hristos în 
ținutul Gadarenilor. 


Trei imagini folosite în convorbiri cu credincioşii 

1. Unii credincioşi ajung la mine după ce şi-au spart cu piatra geamul la 
casă; alți credincioşi ajung la mine după ce au luat piatra în mână şi vor să-şi 
spargă geamul la casă; alţii ajung la mine vrând să ia piatra în mână şi să-şi 
spargă geamul, printr-o lovitură nechibzuită; în sfârşit, alți credincioşi vin la 
mine, ocolind pietrele din drum şi păzindu-şi bine geamul de la casă. În prima 
situaţie, trebuie reparat geamul şi certat omul, duhovniceşte; în cea de a doua 
situație trebuie convins omul să lase jos piatra din mână şi să nu o arunce în 
propriul geam; în cea de a treia situaţie, trebuie înştiinţat omul ca să nu se lase 
ispitit să ia vreo piatră în mână, cu care şi-ar putea sparge geamul la casă; iar în 
cea de a patra situaţie, trebuie încurajat, sfătuit şi binecuvântat omul pentru a nu 
lua în seamă pietrele din drum, altfel decât cu privirea, păstrându-şi astfel 
geamul la casă intact şi curat. 

2. Relaţia dintre întâmplările nedorite şi neplăcute din viaţa copiilor, 
nepoților şi strănepoţilor şi păcatele părinţilor, bunicilor şi străbunicilor, după 
Sfânta şi dumnezeiasca Scriptură (Exod 20, 5-6; 34, 7; Deuteronom 5, 9-10) ar putea fi 
exprimată ilustrativ astfel: Pe un drum de munte drept şi minunat, ca un posibil 
drum al vieţii, merg copiii, nepoţii şi strănepoţii. În stânga drumului este 
prăpastia unui pârâu vijelios, iar în dreapta drumului este o coastă de deal sau de 
munte pe care vedem, în partea de sus, pe străbunicii care au dislocat şi 
rostogolit pietre mari şi bolovani, prin păcatele lor, care pot cădea peste 
strănepoţii de pe drum. În partea de mijloc a coastei dealului sau muntelui îi văd 

pe bunicii care au tăiat buşteni, plini de putregaiul păcatelor, ce se pot rostogoli 
peste nepoţii din drum; iar în partea de jos a dealului sau muntelui îi văd pe 
părinţi, care prin felurite păcate (avorturi, concubinaj, desfrânare, adulter, beţie 
şi, mai ales, necredinţă) declanşează adevărate alunecări şi prăbuşiri de teren 
peste copiii lor din drum. Prin credinţă, rugăciune, mărturisire şi pocăință se mai 
pot însă opri în loc, de la prăbuşire şi rostogolire, atât pietrele şi bolovanii 
păcatelor străbunicilor, cât şi buştenii cu putregaiul păcatelor bunicilor, precum 
şi alunecările de teren interior ale păcatelor părinților. Pentru aceasta este nevoie 
de explicarea necazurilor, luminarea minţii şi smerirea inimii, prin duhovnic, 
înaintea lui Hristos-Dumnezeu. 

3. Mulțimea înfricoşătoare şi răzbunătoare a avorturilor săvârşite de zeci 
de ani în familiile, spitalele şi compartimentele sociale româneşti am putea-o 
asemăna cu un nor imens de fluturi negri, reprezentând toate sufletele 
nevinovate ale copiilor avortaţi, nebotezaţi, nemângâiaţi, neodihniţi şi 
nemântuiţi, din spaţiul românesc, nor care ar putea oricând întuneca cerul de 
deasupra noastră, asistând, aproape neputincioşi, la o adevărată „rupere de nori”, 
prin necazuri, probleme, situaţii şi poate chiar catastrofe nebănuite, ca expresie a 
Justiţiei divine, care poate oricând covârşi, pentru o vreme, iubirea, iertarea şi 
milostivirea lui Dumnezeu. Aproape fiecare familie de români are, din păcate, în 
acest nor, proprii fluturi negri — prin părinţi, bunici şi străbunici — de care se face 
responsabilă şi chiar vinovată. 

Prin urmare, luminaţi-vă şi preschimbaţi-vă fluturii negri în fluturi albi, 
prin credință, pocăință, spovedanie şi canon, aprinzând lumânări la morți pentru 
cei omorâţi, îmbrăcând copii săraci sau orfani, pentru cei avortaţi, dar şi 
înfiindu-vă şi botezându-vă sufletele copiilor avortaţi, în propriile lacrimi. 
Cadavrele copiilor avortaţi sunt obstacole pe drumul vieţii copiilor născuţi, iar 
muntele de cadavre ale copiilor avortaţi în România încă nu s-a ridicat şi nu a 
fost aruncat în marea iertării lui Dumnezeu, prin credinţa grăuntelui de muştar 
(Matei 17, 20; Luca 17, 6). Este nevoie de pocăință pentru ca nu cumva din norul de 
fluturi negri să se desprindă şi să se abată peste ţară norul de lăcuste, precum 
peste Egipt (Exod 10, 12-19). 

Aşa explicăm situaţia, mlaştina în care ne aflăm ca ţară, neam şi popor, în 
aceste vremuri, în care lona, prin pelerinajul de la mormântul Părintelui nostru 
Arsenie de la Prislop, străbate tainic cetatea românească a Ninivei (Iona 3, 1-10). 


Icoana Cuvioasei Maici Prislopeia 

„la mai faceţi-vă şi voi icoane!” (Părintele Arsenie) 

Una dintre cele cinci fecioare înțelepte, ucenică a Maicii Domnului şi a 
sfintelor femei mironosiţe, prezentă tainic lângă Crucea Mântuitorului la 
Răstignire pe Golgota şi discipolă a sfântului loan Evanghelistul în Patmos, este 
Cuvioasa Maică Prislopeia. Pe aceasta o vedem, peste veacuri, adunătoare şi 
aducătoare de daruri din împrejurimi, pe vremea ctitoririi sfintei Mănăstiri a 
Prislopului de către sfântul Nicodim cel Sfinţit, pentru ca mai apoi să fie 

împreună nevoitoare în duh cu sfântul loan de la Prislop, în sihăstria veche a 
mănăstirii, iar mult mai târziu (aproape de vremurile noastre) o vedem ucenică 
nevoitoare şi ascultătoare a Preacuviosului Părinte Arsenie Boca, în obştea 
Sfinţiei Sale de la Prislop, Sinaia şi iarăşi Prislop. 

Smerită şi rugătoare, tăcută, ascultătoare şi iubitoare, plină de bunătate şi 
discreţie, milostivă şi adânc cunoscătoare a Sfintelor Scripturi, a Patericului 
egiptean şi a Filocaliuilor, a Vieţilor Sfinţilor şi a rânduielilor bisericeşti 
ortodoxe, Cuvioasa Maică Prislopeia va fi fost apropiata şi însoţitoarea domniţei 
Zamfira, prezentă la sfințirea mănăstirii de către episcopul Ghenadie, precum şi 
jelitoare şi păstrătoare tainică a „Plângerii Sfintei Mănăstiri a Silvaşului de la 
Prislop”, de mai târziu. Nevoitoare în Prislop şi odihnitoare în toate mormintele 
maicilor şi surorilor din poieniţă, aşteptând „strigarea de la miezul nopţii” (Matei 
25, 6) şi învierea morţilor, Cuvioasa Maică Prislopeia întruchipează seninul şi 
harul hramurilor mănăstirii pe chipul ei. Preocuparea şi îngrijorarea cu privire la 
propria-i mântuire îi este trăsătura dominantă a fiinţei. Rugăciunea lui lisus în 
este lucrare lăuntrică neîncetată, metaniile-i sunt nedespărțite de mâna stângă, 
iar Sabia Duhului care este Cuvântul lui Dumnezeu (Efeseni 6, 17) îi este nevăzut 
prezentă în mâna dreaptă. Ochii plecaţi îi sunt spălați de lacrimi şi faţa îi este 
adeseori scăldată în plânsul cel după Dumnezeu. Biserica mănăstirii îi este 
văzuta cămară de nuntă şi ascultarea desăvârşită îi este bucuria deplină. Glasul 
clopotniţei de pe stâncă îi este priveghere şi trezvie, iar mormântul Părintelui, 
ancoră şi nădejde. Hristos îi este Mirele vieţii ei, iar Prislopul îi este atât Munte 
al Fericirilor şi Tabor, cât şi Ghetsimani şi uneori Golgotă, dar totdeauna Emaus, 
Munte al Măslinilor şi Cincizecime. Pomenirea morţii îi este însoţitoare de 
fiecare zi, iar războiul nevăzut îi este deprindere şi statornicie. Contemplaţia 
naturală a Edenului Prislopului îi este desfătare; cuvintele duhovniceşti ale 
Părintelui Arsenie îi sunt cugetare, iar fântâna lui lacob, loc al întâlnirii dese cu 
Hristos. Îngenuncherea la picioarele Lui şi ascultarea cuvintelor Lui (Luca 10, 39) 
îi sunt hrană duhovnicească, dimpreună cu Împărtăşania euharistică, iar 
Mahrama sfintei Veronica din suflet, cu chipul Mântuitorului, îi este odorul cel 
mai de preţ. Vasul de alabastru al Mariei din Betania îi este comoară şi datorie 
pentru ungerea cu mir de nard, iar candela fecioarelor înțelepte şi vasul lor cu 
untdelemn îi sunt neîncetat rost şi neabătut sens al vieţii. 

Cunoscătoare a profeților, iubitoare a apostolilor şi cinstitoare a Sfinţilor 
Părinţi, Cuvioasa Maica noastră Prislopeia este următoare a lui Hristos şi a 
Maicii Domnului pe calea sfintelor femei mironosiţe, muceniţe şi cuvioase din 
calendar şi sinaxar. De aceea, la Judecata de Apoi, chipul ei de icoană va străluci 
întru curăţie, se va transfigura întru smerenie şi se va desăvârși întru iubire şi 
cunoştinţă veşnică. 


Scrisoare către o fiică duhovnicească 
Te-am întâlnit căzută între tâlhari pe drumul ce coboară de la Ierusalim la 
Ierihon, iar rostul meu nu este altul decât acela de a-ţi arăta calea cea adevărată 

şi dreaptă spre locul tău cel de acum înainte: acela de a te şti, de a fi şi de a 
rămâne pentru totdeauna, îngenuncheată la picioarele Domnului, precum Maria, 
sora Martei, şi de a asculta cu atenţie, iubire, smerenie şi uneori printre lacrimi, 
dumnezeieştile Lui cuvinte. Ca să ajungi să cazi, să îngenunchezi, să stai şi să 
asculți cuvintele Lui s-ar cuveni să-ţi trec pe dinaintea ochilor duhovniceşti 
icoanele tuturor femeilor sfinte, credincioase, curate, drepte şi alese din Biblic, 
atât din Vechiul Testament, cât şi din Noul Testament, de pe iconostasul 
luminat, minunat şi zugrăvit de Cuvântul lui Dumnezeu din Catedrala Sfintelor 
Scripturi. Vei face neîncetate metanii înlăcrimate în gândul tău, ca încet, încet 
să-ţi cadă solzii de pe ochi — precum sfântului apostol Pavel în casa lui Anania 
din Damasc — şi să începi să vezi, mai întâi imaginea străveche a slujnicei Agar 
(slujnica Sarrei lui Avraam), ajunsă de două ori în pustiu, fără de apă, întâlnită 
de îngerul Domnului la un izvor de apă în pustiu, de lângă calea ce duce către 
Șur (Facere 16, 7), iar mai apoi să o vezi rătăcind prin pustiul Beer-Şeba, 
sfârşindu-i-se apa din burduf şi părăsindu-şi fiul sub un mărăcine, „ca la o bătaie 
de arc”, căci nu voia şi nu putea să vadă moartea copilului său. Ridicându-şi 
glasul şi plângând, Dumnezeu îi vede durerea, îi aude strigarea, încredinţând-o 
de acestea prin îngerul Său şi deschizându-i ochii ca să vadă fântâna cu apă 
izbăvitoare şi salvatoare, pentru ea şi fiul ei — şi pentru tine! — (Facere 21, 14-19). 
„Izvorul Celui viu Care m-a văzut”, dintre Cadeş şi Bered (Facere 16, 14), este 
Hristos, iar fântâna de la Beer-Şeba este Biserica lui Hristos şi Sfânta şi 
dumnezeiasca Scriptură, dar şi Sfânta Liturghie. A doua parte a vieţii 
duhovniceşti a lui Agar este marcată de acest izvor din pustiul Şur şi de această 
fântână din deşertul Beer-Şeba, unde va fi adăpat mult mai târziu şi sfântul 
prooroc Ilie, de către îngerul Domnului, cu un ulcior cu apă adus sub ienupăr (II 
Regi 19, 5-8). „Izvorul Celui viu” al lui Agar din pustiul Şur este acelaşi cu 
„Izvorul celui ce strigă” al lui Samson, de la stânca din Lehi (Judec. 15, 19), iar 
fântâna lui Agar de la Beer-Şeba te trimite, prin fântânile Rebecăi şi Rahilei din 
Mesopotamia, dar şi a Seforei lui Moise din pustiul Madian, la fântâna lui lacob 
din Evanghelie, devenită şi fântâna samarinencei (loan 4, 5-6). Acolo te aşteaptă 
Hristos, ca să-ți dezvăluie trecutul, precum cel al samarinencei; ca să ţi se 
descopere ca Mesia-Hristos şi ca să te înveţe pentru veşnicie taina închinării 
celei adevărate în Duh şi Adevăr. 

Nu putem ajunge la fântâna lui lacob fără credinţa femeii cananeence, fără 
plânsul şi pocăinţa femeii păcătoase şi fără vasul de alabastru al Mariei de la 
Cina din Betania, după cum nu putem ajunge la Nunta Fiului de Împărat fără 
haina de nuntă şi fără candelele aprinse ale celor cinci fecioare înțelepte. În 
vasul de alabastru al Mariei din Betania (dar şi în candelele fecioarelor 
înțelepte), pe lângă mirul de nard de mare preţ al dragostei faţă de lisus Hristos, 
vedem revărsată rugăciunea sfintei Ana, mama lui Samuel, dar şi rugăciunea 
celeilalte sfinte Ana, fiica lui Fanuel, prezentă la Întâmpinarea Domnului, 
împreună cu bătrânul şi dreptul Simeon, fiind plină de bucurie şi smerenie, dar şi 
învăluită în tăcere. 

La fântâna lui lacob le văd venind şi alergând în grabă pe toate femeile 
samarinence ale lumii, pe toate sfintele muceniţe şi cuvioase, mironosiţe, uceniţe 
şi mirese ale lui Hristos, de peste veacuri. La fântâna lui lacob o contemplăm pe 
Mariam, sora lui Moise, dar şi pe judecătoarea Debora, pe diaconiţa Febe din 
Chenhrea şi pe Lidia din Filipi, pe Tabita din lope şi, mai ales, pe Susana din 
Babilon şi pe moabiteanca Rut de la Betleem. Toate adună spice, precum Rut în 
urma secerătorilor, în țarina lui Boaz, preînchipuire a lui Hristos. Toate vin cu 
candele aprinse la nunta lor cu Hristos şi cu untdelemn în vase. Toate îşi aduc 
vasul de alabastru cu mir de nard de mare preţ. Fântâna lui lacob este totodată şi 
stogul lui Boaz. Aici sfântul Ilie o aduce pe văduva din Sarepta Sidonului, 
sfântul Elisei o aduce pe văduva îndatorată, căreia i-a înmulțit untdelemnul în 
vase, dar şi pe femeia din Şunem. 

Tuturor şi fiecăruia în parte, Mântuitorul Hristos li se adresează, precum 
femeii gârbove din sinagogă: „Femeie, eşti dezlegată de neputinţa ta!” (Luca 13, 
12). Şi tu poţi fi dezlegată de neputinţa ta! Precum femeia văduvă din Sarepta 
Sidonului şi tu poţi aduna „vreascuri” pentru supravieţuire duhovnicească şi 
atunci vei vedea minunea faptului că făina din vasul sufletului tău nu va scădea 
şi untdelemnul din ulciorul inimii tale nu se va împuţina, pentru a-ţi putea 
pregăti, frământa şi dărui lui Hristos prescura vieţii tale, la Proscomidia 
Liturghiei celei Cosmice (cf. III Regi 17, 8-16). Pentru aceea, adună spice de grâu 
precum Rut pentru Noemi, adună vreascuri precum femeia văduvă din Sarepta 
Sidonului pentru sfântul prooroc Ilie, ca să ajungi să aduni sicomore 
duhovniceşti precum proorocul Amos (7, 14). Amin! 


Un gând de la Hamangia 

Privind cu atenţie şi contemplând grupul statuar preistoric „Gânditorul de 
la Hamangia” şi „Femeia şezând” de la Muzeul de Istorie Naţională şi 
Arheologie din Constanţa am putea încerca să intuim şi să descoperim gândul- 
filon de aur, gândul-rază de lumină sau gândul profund şi esenţial care, de mii de 
ani, se naşte şi se exprimă tainic şi mistic în mintea „Gânditorului”, care stă cu 
capul sprijinit în palme, cu braţele pe genunchi, şezând pe scăunel (paradoxal: în 
poziţie isihastă!) — sculptat cu foarte mult timp înainte de cel sculptat de Rodin, 
maestrul lui Brâncuşi, pentru o vreme. 

„Gânditorul de la Hamangia” şi soaţa sau femeia lui par a fi replica 
originară a lui Adam şi a Evei pe pământ românesc. Trezit din somn într-o 
dimineaţă preistorică, „Gânditorul de la Hamangia” poate cugetă uimit la visul 
care-l va fi avut şi în care i se va fi descoperit întreaga istorie a Scythiei Mici, a 
Daciei Pontice sau a Daciei întregi şi a României. Sau „Gânditorul de la 
Hamangia” şi femeia lui vor fi poposind în prispa casei de lemn sau lut după o zi 
de trudă la semănat sau secerat; sau poate se vor fi resemnând după vreo 
înmormântare a cuiva apropiat sau posibil într-o aşteptare a cuiva care trebuia să 
vină pe lume. 

Gânditorul priveşte adânc în sine, dar totodată departe, dincolo de linia 
Pontului Euxin sau poate a bătrânului Danubius. Sau de ce nu, Gânditorul de la 
Hamangia cugetă la condiția umană şi la propria lui trecere prin lume, la 
asfinţitul său, adică la moarte. Femeia lui îşi ţine mâinile pe genunchiul cel 
drept, cu nădejdi de plecare în rugăciune. Ea stă pe pământ, în vatră, iar el stă pe 
scăunel. Amândoi însă par a-l aştepta pe sfântul apostol Andrei, ca să aducă 
Evanghelia lui Hristos la apus de Marea Neagră, în binecuvântatul pământ al 
Daciei. 

Ar putea fi oare Gânditorul de la Hamangia şi femeia lui o pereche de 
protopărinţi ai noştri şi simbol naţional şi originar, precum Sfinxul din Bucegi? 
De ce nu?! Poate fiecare dintre noi, fără să conştientizăm, purtăm în noi pe 
Gânditorul de la Hamangia, iar gândurile lui din nebuloasa preistorie ajung până 
la noi şi ni se traduc, cotidian, în inspiraţii, cuvinte şi fapte sau acţiuni. Dacă 
încercăm să-i intuim gândurile, nu putem nicidecum să-i auzim cuvintele, pentru 
că Gânditorul de la Hamangia şi femeia lui sunt o pereche originară de oameni 
ai tăcerii, icoană a acestei virtuţi. 

Gânditorul de la Hamangia este simbolul cugetării româneşti şi efigia 
tăcerii şi răbdării româneşti, paradigma noastră esențială, existenţială şi chiar 
naţională, care se cere redescoperită şi pusă precum o lumină în sfeşnic. 


Parohia, Mănăstirea şi Catedrala azi 

— încercare de transfigurare a temei prin imagini şi paradigme biblice — 

„ŞI m-a dus pe mine, în duh într-un munte mare şi înalt şi mi-a arătat 
cetatea cea sfântă, Ierusalimul, pogorându-se din cer, de la Dumnezeu, având 
slava lui Dumnezeu. Lumina ei era asemenea cu cea a pietrei de mare preţ, ca 
piatra de iaspis, limpede cum e cristalul...” (Apocalipsă 21, 10-11). 

Hotărârea Sfântului Sinod al Bisericii Ortodoxe Române — adumbrit de 
Duhul Sfânt — ca anul mântuirii 2015 să fie Anul omagial al misiunii Parohiei şi 
Mănăstirii azi în Patriarhia Română, ne-ar putea răpi mistic precum pe sfântul 
apostol şi evanghelist Ioan, faptic şi în duh, „pe un munte mare şi înalt” al 
Teologiei şi teologhisirii ortodoxe pe marginea acestui subiect inspirat, necesar 
şi atât de actual. Apostolul iubirii sau ucenicul iubit al Domnului vede pogorârea 
cetăţii celei sfinte a lerusalimului ceresc învăluită în lumina slavei lui 
Dumnezeu, asemenea nestematei de mare preţ, limpede cum e cristalul, lumină 
în care şi noi, aici pe pământ, am putea contempla în acest an omagial aura 
Parohiei, nimbul Mănăstirii şi slava Catedralei, ca reflex al celor trei colibe 
nefăcute de mână, dar gândite, dorite şi văzute de sfântul apostol Petru pe Tabor, 
la Schimbarea la Faţă (Matei 17, 4): coliba Parohiei pentru Moise, coliba 
Mănăstirii sau a Sihăstriei pentru Ile şi coliba Catedralei pentru Hristos-Capul 
Bisericii (Efeseni 5, 23). Această Icoană faborică a Parohiei, Mănăstirii şi 
Catedralei azi o contemplăm ca stând deasupra uşilor împărăteşti ale Anului 
omagial 2015. După ea urmează alte prăznicare, cum ar fi: Icoana Parohiei 
zugrăvită de către Iosua (aflat jos în vale, în luptă cu amaleciţii, după trecerea 

Mării Roşii) şi Icoana Mănăstirii transfigurată de către Moise (aflat în 
rugăciune, cu mâinile ridicate spre cer, ca preînchipuire a răstignirii lui Hristos 
pe cruce şi pentru biruinţa parohului Iosua în lupta sa cea duhovnicească). 
Parohia, prin preoţi şi enoriaşi, este mereu în luptă duhovnicească cu amaleciţii 
patimilor, păcatelor, ispitelor, fărădelegilor, problemelor şi situaţiilor diverse. 
Mănăstirea, sus pe munte, prin stareţ, egumen, duhovnic şi monahi sau monahii, 
trebuie să fie mereu răstignită în rugăciune, cu mâinile ridicate spre cer, prin 
slujire, ascultare, Ceasuri, Liturghii şi, mai ales, prin rugăciunea isihastă 
„Doamne, lisuse...”. Astfel, Mănăstirea ajută Parohia, precum Moise pe losua 
(Exod 17, 8-16). Dacă Moise este egumenul, Aaron este preotul, iar Or este 
duhovnicul tainic al Mănăstirii, amândoi ajutând braţele obosite ale egumenului 
ŞI toţi trei întărind sabia cea duhovnicească a parohului Iosua, din valea Enoriei. 

O altă icoană prăznicară a Parohiei şi a Mănăstirii azi ar putea fi zugrăvită 
de cei doi heruvimi de aur care străjuiau chivotul sfânt din Cortul Sfânt şi mai 
apoi din Templul Sfânt al Catedralei: „Apoi să faci doi heruvimi de aur; şi să-i 
faci ca dintr-o bucată, ca şi cum ar răsări din cele două capete ale capacului; să 
pui un heruvim la un capăt şi un heruvim la celălalt capăt al capacului. Şi 
heruvimii să-i faci ca şi cum ar ieşi din capac. Heruvimii aceştia să fie cu aripile 
întinse pe deasupra capacului, acoperind cu aripile lor capacul, iar feţele să şi le 
aibă unul spre altul; spre capac să fie feţele heruvimilor. Apoi să pui acest capac 
deasupra la chivot, iar în chivot să pui Legea ce îţi voi da. Acolo, între cei doi 
heruvimi de deasupra chivotului Legii, Mă voi descoperi ţie şi îţi voi grăi de 
toate câte am a porunci prin tine fiilor lui Israel” (Exod 25, 18-22). În chivotul cel 
de aur al Ortodoxiei, aripile heruvimului Parohiei şi aripile heruvimului 
Mănăstirii ocrotesc, propovăduiesc şi mărturisesc deopotrivă — precum cele două 
trâmbiţe de argint de pe vremea lui Moise (Numerii 10, 2) — tablele legii 
Evangheliei lui Hristos, Potirul cu mana euharistică şi toiagul cel înflorit al 
preoţiei lui Hristos şi al succesiunii apostolice. După cum cei doi heruvimi de 
aur aveau feţele unul către altul (Exod 25, 20), tot aşa şi chipul Parohiei se 
transfigurează în faţa Mănăstirii, iar faţa Mănăstirii, la rândul ei, radiază înspre 
chipul Parohiei. „Acolo, între cei doi heruvimi de deasupra chivotului Legii, Mă 
voi descoperi ţie...” (Exod 25, 22). Prin urmare, Dumnezeul lui Avraam, Isaac şi 
Iacob, adică Dumnezeul Treimic — Tatăl, Fiul şi Duhul Sfânt — se descoperă şi 
omului contemporan şi lumii de azi între Parohie şi Mănăstire şi prin Parohie şi 
Mănăstire. 

O a treia icoană biblică posibilă a Parohiei şi Mănăstirii azi ar putea fi 
înrămată de cei doi stâlpi de aramă de la intrarea Templului Sfânt al lui 
Solomon, numiţi lachin şi Booz, de câte treizeci şi cinci de coţi înălţime fiecare 
şi cu câte o sută de rodii sculptate în vârf (II Cronici 3, 17), semn al altitudinii 
spirituale şi al rodirii şi frumuseţii duhovniceşti. lachin şi Booz — adică Parohia 
şi Mănăstirea — străjuiesc şi însoțesc drumul şi intrarea vameşului smerit din 
Evanghelie, în Templul Sfânt al Catedralei (Luca 18, 10-14). 

Cea de-a patra icoană şi paradigmă biblică a Parohiei şi Mănăstirii azi ar 
putea fi cei doi sfinţi ucenici Luca şi Cleopa, de pe drumul şi de la Cina din 
Emaus, care mergeau împreună cu Hristos cel Înviat, dar necunoscut de ei, în 
seara Învierii (Luca 24, 13-35). Parohia şi Mănăstirea azi merg neîncetat împreună 
cu Hristos în seara Sfintei Învieri, de la Ierusalimul biblic înspre Emausul 
eshatologic. Pe acest drum al Emausului ecclesial, Hristos, Cel ce însoţeşte, 
binecuvântează, ocroteşte şi călăuzeşte prin Duhul Sfânt atât Parohia cât şi 
Mănăstirea aprinde inima parohului Luca şi a egumenului Cleopa, vorbindu-le 
pe cale, peste veacuri şi prin veacuri, „în toate zilele” (Matei 28, 20) şi tâlcuindu- 
le Scripturile (Luca 24, 32) în duhul Sfinților Părinţi. Astfel, Hristos cel Răstignit 
şi Înviat şi Înălţat la ceruri, Care şade de-a dreapta Tatălui (Fapte 7, 55-56) este 
neîncetat cu Parohia şi cu Mănăstirea, deopotrivă atotprezent şi în Parohie şi în 
Mănăstire, descoperindu-li-Se întru slavă la Cina liturgică şi eshatologică din 
Emausul Catedralei cerurilor, rugat fiind neîncetat să rămână cu noi, „căci este 
spre seară şi ziua — cu zăduful ei — aproape a trecut” (Luca 24, 29). Hristos cel 
Înviat frânge neîncetat pâinea, dăruindu-Se pe Sine ca Pâine a Vieţii (loan 6, 35) 
şi în Parohie şi în Mănăstire; şi în prezenţa Parohiei şi în prezenţa Mănăstirii, la 
Cina Sfintei Liturghii, pe care EI, Cel Nevăzut, o săvârşeşte prin arhiereii şi 
preoţii văzuţi, ajutaţi de diaconi în prezenţa sfinților îngeri, a tuturor sfinților şi 
înaintea tuturor credincioşilor. 

La rândul ei, aura, nimbul şi slava Catedralei — Eparhială, Mitropolitană 
sau Patriarhală — le vedem pe toate reflectate în imaginea vechitestamentară a 
Munţilor Sinai, Carmel şi Horeb; în paradigma 'Templului lui Solomon din 
lerusalim; în icoanele noutestamentare ale Muntelui Fericirilor, Muntelui Tabor 
şi Muntelui Măslinilor, pentru ierarh, preoţi şi credincioşi, ca fii ai Eparhiei, dar 
mai ales în lumina „limpede cum e cristalul” a cetăţii sfinte a Noului Ierusalim. 
Pe de o parte, am putea spune că Parohia este pridvorul sau pronaosul, 
Mănăstirea este naosul, iar Catedrala este altarul unei Eparhii (sau Parohia şi 
Mănăstirea sunt „Sfânta”, iar Catedrala este „Sfânta Sfintelor” unei Eparhii, 
precum în Templul Sfânt). 

Subiectul meditaţiei noastre s-ar putea dezvolta teologic şi extinde 
contemplativ şi în felul următor: Moise şi Parohia sa din pustiul Sinai, Parohie 
care stă sub semnul rugului aprins al Revelaţiei, al stâlpului de foc al 
contemplaţiei şi al tablelor legii Teologiei, nepierzând din vedere mana cerească 
a Cuvântului lui Dumnezeu şi apa izvorâtă din stânca harului lui Dumnezeu. Ca 
paroh, Moise îi scoate pe enoriaşi din robie, despărțind cu toiagul Marea Roşie; 
îi odihneşte sufleteşte pe enoriaşi sub cei şaptezeci de finici de la Elim şi-i adapă 
duhovniceşte din cele douăsprezece izvoare profetice şi apostolice de la aceeaşi 
oază a Bisericii lui Hristos (Exod 15, 27); îi pregăteşte şi-i scoate pe enoriaşi întru 
întâmpinarea lui Hristos pe Sinaiul Bisericii, de unde le pogoară tablele legii 
evanghelice prin predici, cateheze, îndemnuri şi povăţuiri duhovniceşti; apoi 
ridică Cortul Sfânt în mijlocul Parohiei lui Israel, cu toate lucrurile sfinte, 
veşmintele arhiereşti şi preoţeşti şi obiectele liturgice, după ce mai înainte a 

sfărâmat şi va sfărâma neîncetat toţi viţeii de aur ai idolatriei şi rătăcirii de orice 
fel din Parohie. În Parohia lui Moise, pământul nu ezită să se deschidă şi să 
înghită pe toți răzvrătițiui, potrivnicii şi adepţii eretici ai lui Core, sectanţi ai lui 
Datan şi schismatici ai lui Aviron (Numerii 16, 1-35). În Parohia creştin-ortodoxă a 
lui Moise, neîncetat înfloreşte şi rodeşte toiagul preoţiei celei drepte a lui Aaron, 
cu rădăcinile mistice în Potirul preoţiei lui Melchisedec. În Parohia lui Moise se 
aduce pe umeri strugurele din Eşcol de către Iosua şi Caleb (Numerii 13, 24-25), ca 
preînchipuire a lui Hristos, „Viţa cea adevărată” (Ioan 15, 1). Nu în ultimul rând, 
în Parohia lui Moise se înalță neîncetat icoana hristică a şarpelui de aramă 
înaintea credincioşilor, pe Crucea Golgotei, ca izbăvire şi mântuire — „prin ochii 
aţintiți asupra lui lisus” (Evrei 12, 2) — de muşcăturile şerpilor veninoşi. Făcând 
astfel, parohul Moise se va săvârşi în cele din urmă pe Muntele Nebo, deplâns 
de enoriaşi treizeci de zile, după ce mai înainte s-a învrednicit să contemple 
minunata Țară a Făgăduinţei, Canaanul de dincolo. 

Despărțind lordanul biblic, cu mantia sfântului Ilie din braţele lui Elisei 
(IV Regi 2, 13-14), l-am putea contempla cu ochii cei duhovniceşti ai minţii pe 
Iosua (urmaşul lui Moise) şi Parohia sa din Canaan, care presupune mai ales 
dărâmarea zidurilor lerihonului păcatului, prin glasul trâmbiţelor sfinte şi oprirea 
Soarelui-Hristos şi a lunii Theotokos pe cerul Parohiei sale (Iosua 10, 12-14). Ca 
paroh, losua mărturiseşte înaintea tuturor şi dăltuieşte în sufletul fiecărui 
credincios cuvintele sale devenite testament: „lată eu şi casa mea, vom sluji 
Domnului, că Sfânt este!” (Iosua 24, 15). 

Lucrarea pastorală a lui Samuel, cel din urmă dintre judecători şi cel 
dintâi dintre profeţi, în Parohia sa din Israel, stă şi va sta sub semnul pietrei de 
hotar de la Eben-Ezer: „Până aici Domnul ne-a ajutat!” (I Regi 7, 12), piatră care 
ne strigă cuvintele tânărului profet din Cortul Sfânt: „Vorbeşte Doamne, căci 
robul tău ascultă!” (1 Regi 3, 10). Uns de către Samuel ca rege al lui Israel şi 
paroh, David alungă prin Psalmii harfei sale duhul cel rău de la Saul, precum ar 
trebui să facă orice preot cu Saulii din Parohia sa, liniştindu-le şi limpezindu-le 
sufletul prin Spovedanie şi Sfântă Împărtăşanie, rugăciune şi tâlcuirea 
Evangheliei. Şi astăzi harfa lui David trebuie să cânte „cântările Sionului” în 
Parohie, Mănăstire şi Catedrală, oricâte sulițe va zvârli Saul cel nevăzut 
împotriva „harfelor atârnate în sălcii” (Psalm 136, 2). 

Schitul sfântului prooroc Ilie de la pârâul Cherit — unde acesta a fost 
hrănit de către corbii lui Dumnezeu, dimineaţa şi seara, cu pâine şi carne (III Regi 
17, 6) — şi sihăstria sa din gura peşterii de la Horeb, unde Dumnezeu 1-a vorbit în 
adierea blândă şi liniştită a Duhului Sfânt (II Regi 19, 9-14) sunt paradigme ale 
oricărei Mănăstiri întemeiată ca o cetate aflată pe munte (Matei 5, 14), iar 
pogorârea focului din cer peste jertfa sa de pe Carmel, înaintea poporului dus în 
rătăcire de către preoţii lui Baal şi ai Astartei, ar trebui să constituie esenţa 
oricărei lucrări duhovniceşti a preotului paroh şi duhovnic pe altarul de pe 
Carmelul Parohiei sale (cf. III Regi 18, 36-39). 

În pântecele cărţii proorocului lona descoperim atât icoana proorocului 
trimis de către Dumnezeu ca paroh şi profet în Ninive, cât şi statura bărbatului 
desăvârşit (Efeseni 4, 13) a pustnicului din coliba de la răsărit de Ninive, 
însemnate de cuvintele celei mai scurte predici din Biblie: „Încă patruzeci de 
zile şi Ninive va fi distrusă!” (Iona 3, 4), dar cu cel mai puternic efect: pocăinţa 
celor o sută douăzeci de mii de enoriaşi niniviteni, care nu ştiau să deosebească 
dreapta de stânga lor (Iona 4, 11). La umbra vrejului lui Iona, ca şi la umbra 
ienupărului sfântului prooroc Ilie de la Beer-Şeba (Iona 4, 6-10; III Regi 19, 4-5), 
putem găsi adăpost duhovnicesc şi odihnă sufletească fiecare dintre noi. 

Parohia, Mănăstirea şi Catedrala azi şi-ar putea contempla rostul, menirea 
şi harul şi în alte icoane biblice, cum ar putea fi: Schitul celor trei tineri din 
Babilon şi din cuptorul Babilonului (Daniel 3); Schitul sfântului loan Botezătorul 
de la Iordan, cu hramul Epifaniei de la Botezul Domnului; Parohia de pe 
Muntele Fericirilor; Parohia de la înmulţirea pâinilor din pustie; Mănăstirea 
celor trei colibe de pe Tabor, cu hramul Schimbării la Faţă; Parohia apostolică 
din corabia de pe Marea Galileii, la care vine totdeauna Hristos pe valuri; 
Mănăstirea apostolică de pe Muntele Măslinilor şi, mai presus decât toate, 
Parohia celor dintâi creştini din Ierusalim, de la Rusalii şi de după vindecarea 
slăbănogului de la Poarta cea Frumoasă a Templului (Fapte 2 şi 3). În Schitul 
celor trei tineri din cuptorul Babilonului întotdeauna se pogoară Fiul lui 
Dumnezeu sub chipul Celui de-al patrulea, aducând roua cerului peste focul 
păgânilor pământului (Daniel 3, 24-25; Cânt. celor trei tineri 1, 25-26). Schitul 
sfântului loan Botezătorul de la Iordan este mereu vegheat de porumbelul 
Duhului Sfânt şi luminat de cerurile deschise odată pentru totdeauna. Parohia de 
pe Muntele Măslinilor stă sub semnul ascultării cuvântului lui Dumnezeu, al 
celor nouă Fericiri, al rugăciunii „Tatăl nostru” şi al casei zidite pe stâncă (Matei 
5-7). Parohia de la înmulțirea pâinilor în pustie stă sub semnul săturării 
mulțimilor cu pâinea aceluiaşi cuvânt al lui Dumnezeu. Mănăstirea celor trei 
colibe de pe Tabor, ca Lavră a tuturor Mănăstirilor, stă sub semnul contemplației 
luminii taborice şi al celor trei virtuţi teologice, fundamentale şi absolut 
necesare: credinţa lui Petru, nădejdea lui Iacob şi dragostea lui loan (1 Corinteni 
13, 13). Parohia apostolică din corabia de pe Marea Galileii stă sub semnul 
potolirii neîncetate a furtunilor inerente (loan 6, 18-21), a trezirii lui Hristos din 
corabia Enoriei prin rugăciune (Marcu 4, 37-41), a umblării pe ape şi a ridicării 
oricărui Petru mirean din valuri (Matei 14, 23-33). Mănăstirea apostolică de pe 
Muntele Măslinilor, cu hramul Înălţării Domnului la cer, stă sub semnul pironirii 
ucenicilor cu ochii spre cer, în perspectiva aşteptării şi apropierii celei de A 
Doua Lui Veniri, pe norii cerului, cu slavă şi cu putere multă, ca să judece viii şi 
morţii (Fapte 1, 10-11). 

Parohia celor dintâi creştini din Ierusalim, păstorită de Hristos şi condusă 
de Duhul Sfânt prin soborul celor doisprezece sfinţi apostoli, ajutaţi de cei şapte 
sfinţi diaconi, stă sub semnul limbilor de foc ale Duhului Sfânt de la Rusalii, 
având ca lucrare duhovnicească vindecarea tuturor slăbănogilor de la Poarta cea 

Frumoasă a Templului, mărturisirea şi propovăduirea lui Hristos cu putere 
multă, dar şi rugăciunea cutremurătoare din Ierusalim (Fapte 4, 31). Ca şi cheie de 
boltă, are revelaţia sfântului Ştefan din sinedriu, iar drept cunună, descoperirea 
minunată de pe drumul Damascului, convertirea sfântului apostol Pavel, 
desăvârşită prin botezul primit prin Anania din Damasc, dar şi căderea solzilor 
de pe ochi — scop al oricărei lucrări duhovniceşti a unui părinte cu ucenicii, 
enoriaşii sau fiii săi duhovniceşti (Fapte 9, 18). Parohia apostolică din Ierusalim, 
icoană şi paradigmă absolută pentru orice Parohie creştină dintotdeauna şi de 
pretutindeni, pe lângă viaţa de obşte desăvârşită (Fapte 2, 42-47; 4, 32-37), 
dragostea frăţească, frângerea pâinii şi învăţătura apostolică, se defineşte şi se 
actualizează în vremea noastră şi prin convertirea şi botezul famenilor Etiopiei 
lumii, prin vindecarea tuturor bolnavilor Eneas din Lida, învierea tuturor 
Tabitelor din lope, convertirea tuturor sutaşilor din Cezareea, având ca punct 
culminant Pogorârea Duhului Sfânt peste cei ce auzeau cuvântul în casa lui 
Corneliu Sutaşul, din gura de aur a oricărei predici rostite în duh apostolic şi 
patristic, ca supremă ţintă omiletică: „Încă pe când Petru vorbea aceste cuvinte, 
Duhul Sfânt a căzut peste toţi cei care ascultau cuvântul...” (Fapte 10, 44). 

Exemplele ar mai putea continua cu Parohia din Antiohia, „unde întâia 
dată ucenicii s-au numit creştini” (Fapte 11, 26), din Efesul sfântului Timotei şi 
din Creta sfântului Tit, din Atena sfântului Dionisie Areopagitul, din Corintul lui 
Ștefanas, Fortunat şi Ahaic şi din Roma „Păstorului lui Herma”, la care s-ar mai 
putea adăuga cele şapte Parohii sau Biserici din Asia, destinatare ale celor şapte 
Epistole din Apocalipsă (cap. 2 şi 3), în oglinda cărora ne regăsim fiecare dintre 
noi: episcopi, parohi, egumeni sau duhovnici. 

Parohia, Mănăstirea şi Catedrala azi îşi au drept temelie pe Hristos ( 
Corinteni 3, 11) şi pe cei doisprezece sfinți apostoli, precum zidul Noului 
Ierusalim (Apocalipsă 21, 14), iar zidul spiritual al fiecărei Parohii, Mănăstiri sau 
Catedrale are douăsprezece porți, precum douăsprezece mărgăritare, „şi la porți 
doisprezece îngeri” (Apocalipsă 21, 12 şi 21). Prin urmare, fiecare Parohie, 
Mănăstire şi Catedrală poate avea temeliile zidului cetăţii împodobite cu 
douăsprezece pietre scumpe, douăsprezece porţi de mărgăritare şi doisprezece 
îngeri păzitori! 

„ȘI cel ce vorbea cu mine avea pentru măsurat o trestie de aur, ca să 
măsoare cetatea — Parohiei, Mănăstirii şi Catedralei azi — şi porțile ei şi zidurile 
ei” (Apocalipsă 21, 15), cuvinte care se regăsesc şi în alt context din sfânta carte a 
Apocalipsei: „Apoi mi-au dat o trestie, asemenea unui toiag, zicând: Scoală-te şi 
măsoară templul lui Dumnezeu şi altarul şi pe cei ce se închină în el” (Apocalipsă 
11, 1). Prin urmare, în acest An omagial 2015, suntem cu toții măsuraţi şi 
„cântăriți” (Daniel 5, 27) — Parohie, Mănăstire şi Catedrală, ierarhi, preoţi, 
egumeni, monahi şi monahii, enoriaşi şi credincioşi — de către trestia de aur a 
îngerului Domnului, care a cuprins şi transfigurat în ea trestia din Vinerea 
Patimilor (Matei 27, 29-30), şi anume: cât „aur, argint sau pietre scumpe” am zidit 
pe această temelie, sau cât ne-am risipit întru deşertăciune, prin „lemne, fân, 

trestie...” (cf. I Corinteni 3, 12-13). Căci lucrul fiecăruia se va face cunoscut în ziua 
Domnului! 

Parohia, Mănăstirea şi Catedrala azi, respectiv toate Parohiile, toate 
Mănăstirile şi toate Catedralele din Patriarhia Română s-ar putea asemăna, spre 
încununare, cu snopii fraţilor lui losif din visul acestuia: „Ascultaţi visul ce am 
visat: Parcă legam snopi în țarină şi snopul meu parcă s-a sculat şi stătea drept, 
iar snopii voştri s-au strâns roată şi s-au închinat snopului meu” (Facere 37, 6-7). 
În țarina Bisericii Ortodoxe Române contemplăm astăzi snopii tuturor 
Parohiilor, Mănăstirilor şi Catedralelor, închinându-se, plecându-se şi făcând 
metanie snopului cetăţii celei sfinte a Noului Ierusalim din cer, care s-a sculat 
prin Învierea lui Hristos şi stă drept, de-a dreapta Tatălui, aşteptându-L şi noi, 
întru Parusie, Înviere şi Judecată! 


Puncte cardinale în gândirea, trăirea şi opera fratelui Traian Dorz 

Simpozionul de suflet de la Cluj, pregătitor centenarului dedicat omului 
lui Dumnezeu, "Traian Dorz, din anul 2014, este un moment de popas 
duhovnicesc, de răgaz sufletesc şi de reflecţie teologică şi intelectuală asupra 
vieţii, pătimirii pentru Hristos şi trăirii creştine a celui pomenit şi sărbătorit la 24 
de ani după trecerea în veşnicie. 

Într-un astfel de moment de răscolitoare amintiri şi sfinte-aduceri aminte 
punctul de vedere devenit perspectivă este luminat de raza unei teme care ar dori 
să surprindă esenţialul şi să circumscrie potenţialul moştenirii religioase creştin- 
ortodoxe a celui care a fost îndrumătorul şi conducătorul spiritual văzut şi 
recunoscut al Oastei Domnului în vremuri de grele încercări, ale unei perioade 
din istoria Bisericii şi neamului, răstignită şi învăluită în întunericul de trei 
ceasuri de pe Golgota, şi anume: Puncte cardinale în gândirea, trăirea şi opera 
fratelui Traian Dorz. 

Ca să surprinzi şi să evidenţiezi aceste puncte cardinale, însemnându-le cu 
câte o piatră de Eben-Ezer pecetluită cu Semnul Fiului Omului, de către cel 
îmbrăcat în haină de in din vedenia proorocului lezechiel (9, 2-4), s-ar cuveni să 
ai o privire de ansamblu şi o viziune de amănunt asupra vieţii şi operei celui 
pomenit, în orizontul de lumină şi har care înconjoară, precum slava Noului 
Ierusalim, spaţiul şi câmpul nostru existențial şi spiritual creştin-ortodox, 
„limpede cum e cristalul” (Apocalipsă 21, 11), în care se înscrie şi Oastea 
Domnului. Din punctul nostru de vedere — străluminat de limba de foc a Duhului 
Sfânt primită la hirotonia întru arhiereu, dar aprins oarecând şi de „candela lui 
Dumnezeu care nu se stinsese încă” (| Regi 3, 3), a unui legământ făcut şi rostit pe 
genunchi în anii de Seminar, chiar în casa fratelui Traian Dorz de la Livada 
Beiuşului, cu prilejul celei dintâi întâlniri — patru puncte cardinale, ca tot atâtea 
braţe ale unei sfinte cruci, ar putea fi desluşite în gândirea, trăirea şi opera 
fratelui 'Traian Dorz, şi anume: Biblia, ca şi cuvânt al lui Dumnezeu; Biserica, ca 
şi trup şi mireasă a lui Hristos; Neamul, ca entitate colectivă încreştinată, care se 
cere mereu trezită, înnoită şi înviorată; Oastea Domnului, ca lucrare şi suflare a 

Duhului Sfânt în Biserică, peste neam şi ţară; într-o adiere începută în deceniul 
trei al veacului trecut la Sibiu, prin părintele Iosif Trifa, ca într-o altă gură a 
peşterii de la Horeb, după vijelia, cutremurul şi focul primului război mondial 
(II Regi 19, 11-14) şi după unirea Regatului lui luda şi Veniamin — al României 
Mici cu Transilvania lui Israel, de la Alba-lulia, din 1918. 

De ce Biblia, de ce Biserica, de ce Neamul şi de ce Oastea Domnului? 
Pentru că sunt realităţi, valori şi permanenţe care răzbat dincolo de regimuri 
pământeşti şi trecătoare, războaie, prigoniri, gratii şi zăbrele de închisori, pe care 
le-au traversat purtând nevăzute cruci în spate şi cununi de spini pe cap, dar pe 
care le-au depăşit prin biruinţă şi înviere, după pilda lui Hristos, marii şi 
adevărații oameni ai lui Dumnezeu, pătimitori şi creştini autentici, în faţa cărora 
ne plecăm capetele şi le sărutăm lanţurile, ridicându-ne cununa mitrei de pe cap, 
precum cei douăzeci şi patru de bătrâni (Apocalipsă 4, 9-10). 

Fără a ignora pe Sfinții Părinți şi fără a neglija monumentele Sfintei 
Tradiţii, pentru fratele Traian Dorz (ca şi pentru orice creştin ortodox şi membru 
al Oastei Domnului) Biblia a fost cartea de căpătâi şi Cartea Cărţilor, apa din 
stânca de la Rafidim, vasul de aur cu mană, hrana duhovnicească şi coşul cu 
firimituri din Pâinea Cuvântului lui Dumnezeu, cu care va trăi omul şi care iese 
din gura lui Dumnezeu (cf. Deuteronom 8, 3; Matei 4, 4; Luca 4, 4). Biblia l-a luminat, 
Biblia l-a învăţat, Biblia l-a hrănit, Biblia l-a inspirat în poezii, cântări şi 
meditații, Biblia l-a mângâiat în singurătăți, Biblia l-a însoţit în peregrinări. 
Biblia a iubit-o, Biblia a stropit-o cu lacrimi, Biblia i-a fost pânza freatică a 
rugăciunilor înlăcrimate şi vatra de jar a predicilor înflăcărate. Prin Biblie a stat 
de vorbă cu Dumnezeu Cel în Treime lăudat şi închinat; prin Biblie l-a cunoscut 
pe Hristos „Calea, Adevărul şi Viaţa” (Ioan 14, 6). Prin Biblie a mers cu Hristos şi 
cu Luca şi cu Cleopa pe drumul spre Emaus. Prin Biblie Hristos i-a vorbit şi i-a 
aprins inima pe cale, precum celor doi ucenici în seara Învierii. Biblia i-a 
acordat corzile harfei, ca ale unui nou psalmist dăruit şi înzestrat cu zeci de 
talanți. 

Fratele Traian Dorz a iubit Biserica, atât ca instituţie divino-umană, cât şi 
ca locaş de cult, de Liturghie, slujbă şi închinare. Fratele Traian Dorz s-a născut 
în Biserică şi a fost botezat în ea, a trăit în Biserică şi a slujit-o ca şi creştin 
mirean sau laic şi a murit şi a fost îngropat ca ortodox în curtea şi la umbra 
Bisericii. Fratele Traian Dorz aparţine Bisericii Ortodoxe Române şi nu poate fi 
nici revendicat şi nici confiscat de altcineva. Bisericii i-a lăsat zestrea, 
moştenirea spirituală şi opera intelectuală. Poeziile lui creştine se rostesc 
adeseori în Biserică, iar cântările lui împodobesc slujbele ca pricesne. 

Fratele 'Traian Dorz a iubit Neamul. S-a născut ca şi român, a trăit ca şi 
român, a murit ca şi român. El aparține Bisericii, dar aparţine deopotrivă şi 
Neamului. A vorbit, s-a rugat, a scris, a cuvântat şi a predicat numai în limba 
română. Fratele Traian Dorz a dorit binele Neamului şi mântuirea lui. Prin viaţa 
sa de creştin pătimitor şi mărturisitor, dar şi prin opera de poet şi scriitor creştin 
a îmbogățit Neamul, a sporit tezaurul Neamului şi a pecetluit cultura religioasă a 

Neamului, înscriindu-se în galeria şi şirul marilor personalităţi ale Neamului, ca 
o verigă de aur într-un lanţ de aur şi ca o piatră prețioasă în cununa sau coroana 
Neamului nostru românesc, „creştinesc şi de Hristos iubitor”. 

Fratele Traian Dorz n-ar fi cunoscut Biblia fără Oastea Domnului, n-ar fi 
iubit şi slujit Biserica fără Oastea Domnului şi n-ar fi înţeles istoria transfigurată 
a Neamului fără mişcarea religioasă a Oastei Domnului din sânul Bisericii 
Ortodoxe şi stropită cu agheasma picurată de pe streaşina Bisericii. Oastea 
Domnului n-a apărut din senin, ci din norul Duhului Sfânt, care plouă din când 
în când „vremuri de înviorare” (Fapte 3, 20), într-un mod providenţial şi prin 
oameni providenţiali, deoarece părintele Iosif Trifa, cu binecuvântarea 
Mitropolitului Nicolae Bălan, n-a vrut altceva decât ca, încă o dată, să răsară 
soarele lui Hristos peste cei răi, ca să se facă buni, iar peste cei buni, ca să se 
facă şi mai buni, precum şi fratele Traian Dorz, prin ale cărui scrieri, poezii şi 
cântări Dumnezeu încă trimite ploaie duhovnicească prin biserici şi adunări, 
peste cei drepţi şi peste cei nedrepți (cf. Matei 5, 45), peste cei cu legământ şi peste 
cei fără legământ, peste cei ce recunosc şi peste cei ce întârzie sau refuză să 
recunoască. După cum aparţine cu desăvârşire Bisericii şi Neamului, fratele 
Traian Dorz aparține şi va aparţine deopotrivă, pentru totdeauna, şi Oastei 
Domnului, pe care a îmbogăţit-o, a călăuzit-o şi a îndrumat-o, identificându-se şi 
contopindu-se cu această mişcare religioasă de trezire duhovnicească. 

Toate aceste patru puncte cardinale din gândirea, trăirea şi opera fratelui 
Traian Dorz, pe care am încercat a le identifica şi nicidecum a le epuiza, stau 
sub lumina curcubeului legământului lui Dumnezeu, prin Fiul Său lisus Hristos, 
în Duhul Sfânt (cf. Facere 9, 9-17). Fratele Traian Dorz L-a iubit, L-a slujit, L-a 
mărturisit pe Hristos şi a pătimit pentru Hristos „ca un bun ostaş al lui Hristos” 
(II Timotei 2, 3), îmbrăcat cu toate armele duhovniceşti recomandate de sfântul 
Pavel la sfârşitul Epistolei către Efeseni. Fratele Traian Dorz a fost încins cu 
adevărul Revelaţiei divine a Vechiului şi Noului Testament, a fost îmbrăcat cu 
platoşa dreptăţii, a fost pregătit pentru Evanghelia păcii, având pavăza credinţei 
creştin-ortodoxe, coiful mântuirii şi sabia Duhului Sfânt (cf. Efeseni 13, 18). 

De aceea, în raza de lumină a unui gând vizionar l-am putea vedea pe 
fratele Traian Dorz îngenuncheat smerit la picioarele Crucii lui Hristos, Cruce 
de pe care, fiind răstignit, Mântuitorul îşi desprinde mâna dreaptă din cui — 
precum într-o celebră pictură a Răstignirii, a Preacuviosului Părinte Arsenie 
Boca, din Biserica de la Drăgănescu — încredinţându-i fratelui Traian o harfă 
care nu va mai fi niciodată atârnată în sălcii... (cf. Psalm 136, 2). 

Aceste patru puncte cardinale (precum cele patru Evanghelii) — Biblia, 
Biserica, Neamul şi Oastea Domnului — ar putea fi un adevărat testament scris şi 
nescris pe „pietre mari date cu var” (cf. Deuteronom 27, 2-4) ale acestui simpozion 
şi ale anului comemorativ următor. 

Paradigme ale Oastei Domnului în cartea proorocului Daniel 

Meditând asupra sensului şi rolului Oastei Domnului, ca mişcare 
religioasă înnoitoare şi înviorătoare în Biserica Ortodoxă Română, identificăm 
patru dimensiuni ale acesteia: dimensiunea morală, ca înnoire, schimbare şi 
transfigurare a vieţii creştine în Hristos, prin Duhul Sfânt; dimensiunea 
doxologică, privită ca laudă şi preamărire adusă lui Dumnezeu, prin rugăciuni 
învăpălate şi cântări înlăcrimate; dimensiunea misionară, de vestire a lui Hristos 
şi chemare la Hristos, prin predici înflăcărate; dimensiunea profetică, prin 
descoperirea unor paradigme ale acesteia în cartea proorocului Daniel. 

În primul rând, Oastea Domnului ar trebui să rămână nespurcată de 
bucatele sau roşcovele lumii de la masa lui Nabucodonosor, precum proorocul 
Daniel şi cei trei tineri Anania, Misael şi Azaria (Daniel 1, 3-20). 

În al doilea rând, Oastea Domnului trebuie să rămână verticală, neplecată 
în faţa antihristicului chip de aur al lui Nabucodonosor din Valea Dura, în ciuda 
glasurilor de sirene — ale trâmbiţei, flautului, chitarei, harpei, psalterionului, 
cimpoiului şi ale tuturor instrumentelor muzicale babiloneşti (Daniel 3, 1-18). 

În al treilea rând, Oastea Domnului poate şi trebuie să rămână nevătămată 
în mijlocul cuptorului de foc al Babilonului contemporan (Daniel 3, 19-33), 
datorită prezenţei şi strălucirii taborice a „chipului celui de-al patrulea, ca faţa 
unuia dintre fiii zeilor” (Daniel 3, 25). 

În al patrulea rând, Oastea Domnului ar trebui să fie o tâlcuitoare 
profetică, atât a celor două vise ale lui Nabucodonosor (Daniel 2 şi 4), cât şi a 
cuvintelor tainice scrise de mâna lui Dumnezeu astăzi pe pereţii lumii idolatre ai 
lui Belşaţar (Daniel 5, 1-30). Astfel, Oastea Domnului va fi îmbrăcată în veșmânt 
de purpură, punându-i-se lanţul cel de aur al profetului Daniel la gât (şi „va 
împărăți” ca a treia în Patriarhie, după Parohie şi Mănăstire). 

În al cincilea rând, Oastea Domnului se cuvine să-şi aibă fereastra 
credinţei, nădejdii, dragostei, smereniei şi rugăciunii neîncetat deschisă înspre 
Ierusalimul cel de sus (Daniel 6, 11; Galateni 4, 26; Apocalipsă 21, 9-11) — după cum 
fereastra de sub acoperişul corabiei lui Noe avea să se deschidă spre cer (Facere 6, 
16; 8, 6-12). 

În al şaselea rând, Oastea Domnului va fi astfel izbăvită în chip minunat 
din groapa cu lei a oricăror satrapi ai lui Darius, din viitor (cf. Daniel 6, 1-29). 

În al şaptelea sau în ultimul rând, Oastea Domnului va fi astfel 
învrednicită de contemplarea „Celui Vechi de Zile” (Daniel 7, 9) şi de închinarea 
în Duh şi Adevăr înaintea Preasfintei Treimi. 

Pentru că Uşa corabiei lui Noe este Hristos (loan 10, 6 şi 9), iar fereastra 
corabiei este Duhul Sfânt (cf. Facere 6, 16), ca fiică a Bisericii Ortodoxe, răsărită şi 
înflorită sub streaşina acesteia, Oastea Domnului ar trebui să fie precum 
fereastra de sub streaşina corabiei lui Noe, la un cot sub acoperiş. 

Precuvântare (prefaţă la monografia „Aşezământul monahal Srediştea 
Mică”, de prof. dr. Dorinel Stan). 

„Am văzut răsăritul şi apusul multor mănăstiri "(Părintele Arsenie Boca). 

Cartea-monografie a d-lui prof. dr. Dorinel Stan din Vârşeţ, „Aşezământul 
monahal Srediştea Mică”, care ni se deschide înaintea ochilor, este un 
monument cultural şi un eveniment spiritual binecuvântat şi mult aşteptat. Rod 
al unei serioase cercetări ştiinţifice competente şi încununarea multor osteneli de 
adevărată arheologie culturală şi spirituală, întemeiată pe manuscrise, 
documente, arhive şi vechi tipărituri, cartea domnului profesor ne descoperă, 
după foarte multă vreme, de sub movila timpului, o adevărată „Iroia” 
românească de la Srediştea Mică, un „Far” din Alexandria Banatului şi o stea 
monahală luminoasă oarecând într-o constelație bisericească ortodoxă, având ca 
pietre de hotar: Vârşeţ, Caransebeş, Timişoara, Karlovitz şi Tismana! 

Monografia „Aşezământul monahal Srediştea Mică”, scoțând la iveală 
jarul de sub cenuşa vremurilor, ne îmbie spre contemplaţie o „cetate aşezată pe 
munte” (Matei 5,14), la alfa şi omega Carpaţilor, iar lecturarea ei ne face să ne 
gândim la cei dintâi şi la cei de pe urmă monahi vieţuitori de aici, la preoți, 
egumeni, stareţi şi duhovnici, la ctitori şi binefăcători, la vlădici binecuvântători 
şi la fraţi începători, la cea din urmă tundere în monahism de dinainte de 1777, la 
Liturghile şi Privegherile din biserica care nu mai este decât temelie celei de 
azi, la Slujbele şi Ceasurile săvârşite, la dorul după Dumnezeu şi lacrimile de 
rugăciune, la plânsul şi metaniile de la chilii şi la necazurile şi problemele de zi 
cu zi şi de veac de veac. Călugării români şi sârbi care au trecut pe la Srediştea 
Mică şi care odihnesc la umbra unor cruci nevăzute în glia de la Pârneaura au 
mers cu Hristos pe drumul lor spre Emaus (Luca 24, 13-34), respirând pe 
Dumnezeu mai mult decât aerul (cf. Sf. Grigorie Teologul), între punctul de plecare 
al vieţii creştine şi linia de sosire a vieţii monahale. 

De aceea, la sfârşitul Anului omagial al misiunii Parohiei şi Mănăstirii azi 
în Patriarhia Română, nu putem şi nu ne rămâne decât să binecuvântăm 
arhiereşte apariția acestei lucrări, mulţumind şi felicitându-l pe autor şi 
recomandând-o cu căldură şi însufleţire tuturor preoților, credincioşilor şi 
cititorilor. 


Precuvântare (prefaţă la monografia „Bisericile româneşti din Banatul 
sârbesc”, autori Costa Roşu şi Adrian Negru). 

„La început a făcut Dumnezeu cerul şi Banatul. Şi Banatul era netocmit şi 
gol, şi întuneric era deasupra Banatului şi Duhul lui Dumnezeu se purta pe 
deasupra apelor... Apoi a zis Dumnezeu: «Să dea Banatul din sine verdeață: 
iarbă cu sămânță într-însa, după felul şi asemănarea ei, şi pomi roditori, care să 
dea rod cu sămânță în sine, după fel, pe pământul Banatului». Banatul a dat din 
sine verdeață: iarbă, care face sămânță, după felul şi după asemănarea ei, şi pomi 
roditori, cu sămânță, după fel, pe pământul Banatului. Şi a văzut Dumnezeu că 
este bine. Și a fost seară şi a fost dimineaţă: ziua a treia... lată obârşia cerului şi a 

pământului Banatului de la Pre-Facerea lor, din ziua când Domnul Dumnezeu a 
făcut cerul şi Banatul... când numai un abur ieşea din pământ şi uda toată faţa 
Banatului. Atunci, luând Domnul Dumnezeu ţărână din Banat l-a făcut pe Om şi 
a suflat în faţa lui suflare de viaţă, şi s-a făcut omul fiinţă vie. Apoi Domnul 
Dumnezeu a sădit o grădină în Banat, spre răsărit — către Țara Hațegului — şi a 
pus acolo pe Omul pe care-l zidise... Şi din Banat ieşea un râu, care uda raiul, iar 
de acolo se împărțea în patru braţe. Numele unuia era Tibiscus... Și a luat 
Domnul Dumnezeu pe Omul pe care-l făcuse şi l-a pus în grădina cea din Banat, 
ca s-o lucreze şi s-o păzească” (cf. Facere 1 şi 2). 

Cu condeiul unei raze de inspiraţie am încercat cândva, la Timişoara şi 
Zrenianin, să dăltuim pe seninul cerului acest Prolog la cartea Pre-Facerii 
Banatului, prolog pe care l-am aşezat şi la începutul acestei Precuvântări, ca pe 
o piatră de temelie a monografiei „Bisericile româneşti din Banatul sârbesc”, 
scrisă cu atâta dragoste şi trudă de către cunoscuțţii şi eminenţii oameni de litere 
şi de cultură români, domnul Costa Roşu (de la Torac, Novi Sad şi Zrenianin) şi 
domnul Adrian Negru (de la Alibunar). Când spunem Bisericile româneşti din 
Banatul sârbesc ne gândim, ca episcop, preoţi, credincioşi şi cititori, la cele 
patruzeci de case ale Domnului zidite pe stâncă (Matei 7, 24-25) sau la cele 
patruzeci de cetăţi aşezate pe munte, care nu pot rămâne ascunse, fiind lumini 
ale lumii românilor din Banatul sârbesc, sare a pământului românilor din 
Voivodina şi sfeşnice care luminează tuturor celor din casa românilor din Serbia 
(Matei 5, 13-15). Bisericile româneşti din Banatul sârbesc prezentate în această 
carte sunt patruzeci de potire de cristal cu Agheasmă şi Cuminecătură; patruzeci 
de altare liturgice ale jertfei bineprimite a lui Abel şi a sfântului prooroc Ile de 
pe Carmel; patruzeci de stâlpi de foc călăuzitori în Sinaiul Banatului; patruzeci 
de candele aprinse de moşi şi de strămoşi şi pregătite pentru a ieşi întru 
întâmpinarea Mirelui Hristos (Matei 25, 1); patruzeci de „noduri divine care leagă 
lucrurile” (după fericita expresie a lui Saint-Exupery) şi care dezleagă de sute de 
ani aripile sufletelor românilor ortodocşi, în zborul lor şi al nostru spre „Țara de 
peste veac” (Nichifor Crainic). 

Ca episcop al românilor din Serbia, am contemplat mereu transfigurate 
cele patruzeci de biserici româneşti din Banatul sârbesc în tot atâtea turnuri de 
veghere precum cel al sfântului prooroc Avacum (2, 1) şi în tot atâţia finici din 
cei şaptezeci de la oaza de Elim a Episcopiei Daciei Felix de la Vârşeţ, unde 
poporul ales s-a odihnit după robia egipteană şi trecerea minunată a Mării Roşii 
(cf. Exod 15, 27). Pentru că Dumnezeu lucrează kilometric în fapte şi milimetric în 
gânduri, cartea—monografie completă a distinşilor autori de mai sus, ne deschide 
uşile bisericilor noastre româneşti (precum într-o Noapte de Înviere) şi arhivele 
bogate ale parohiilor noastre, îndemnându-ne să ne-nsemnăm cu semnul sfintei 
cruci atunci când le trecem pragul şi să ne închinăm cu evlavie la icoane 
străvechi, să sărutăm Evanghelii picurate cu ceară, să ne lăsăm înmiresmaţi de 
cădelniţe pline cu tămâie din străbuni, să ne atingem cu cucernicie de cărţile de 
slujbă din altar şi din strană, să ne minunăm de iconostase, să ne prosternăm, 

noi, clericii, înaintea Sfintelor Prestoluri din altare, deodată cu îngenuncherea 
tuturor celor din naos, în dangăt de clopote cu inscripţii bătrâne şi-n adierea 
blândă şi liniştită a Duhului Sfânt de la Horeb (II Regi 19, 12), printre steaguri sau 
prapori de hramuri, înmormântări şi înălțătoare slujbe de Paşti. 

Atunci vom vedea curcubee-n tricolor de la Torac la Kovin, de la Ecica la 
Marcovăţ, de la Jamul Mic la Ofcea, de la Coştei la Glogoni, de la Iancaid la 
Grebenaţ şi de la Uzdin la Biserica Albă, cu încrucişări în Sân-Mihai şi 
Alibunar, în Panciova şi Vârşeţ, prin Râtişor, Nicolinţ, Petrovasâla şi Satu-Nou; 
ca să ajungem la necunoscutul mormânt din albia Dunării al sfântului preot 
daco-roman Montanus din Singidunum şi al soției sale Maxima (ţ 26 martie 304), 
cu trimitere spre Horreum Margi de pe Valea Moravei şi Aquae de pe Valea 
Timocului, ca episcopate daco-romane, reînviate acum prin bisericuţele- 
catedrale şi catacombe de la Mălainiţa şi Isakova, de la Negotin şi Bor, de la 
Bobova şi Gorneana şi din alte locuri. 

Citind şi răsfoind cartea domnilor Costa Roşu şi Adrian Negru, ni se 
deschide înaintea ochilor zarea unei vedenii din veacuri trecute, în care desluşim 
umbre luminoase de preoţi, protopopi şi cântăreţi, ctitori, zugravi şi mulţimi de 
credincioşi, dar şi chipuri de vlădici, români şi sârbi, trecători în vizite canonice 
şi slujitori la târnosiri şi hramuri, picurându-şi semnătura pe hrisoave, antimise 
şi Sfinte Evanghelii. De aceea, binecuvântând osteneala autorilor şi vremea 
lecturii cititorilor nu putem închide uşa cuvântului în urma noastră decât cu 
cheia de aur a unei viziuni din Sinaxar, despre cununile pogorâte din cer peste 
capetele celor patruzeci de sfinţi mucenici din lezerul Sevastiei, cununi pe care 
le-am putea vedea așezându-se şi peste turlele şi cupolele sfintelor şi cuvioaselor 
noastre biserici româneşti din Banatul sârbesc, care ascund tainic şi descopăr 
mistic, fiecare, stejari de la Mamvwri (Facere 18, 1), scări ale cerului de la Betel 
(Facere 28, 11-22), pietre de hotar de la Eben-Ezer (1 Regi 7, 12), care de foc ale 
revelaţiei de la Chebar (lezechiel 1, 1-28), fântâni ale lui Iacob din Evanghelia 
samarinencii (loan 4, 6-7), izvoare ale Siloamului (loan 9, 7) şi vase de alabastru cu 
mir de nard de mare preţ ale Mariei din Betania (loan 12, 3). De aceea, cele 
patruzeci de biserici româneşti din acest volum sunt tot atâtea drumuri spre 
Emaus, drumuri ale Damascului şi insule Patmos ale revelaţiei românilor din 
Banatul sârbesc! Cu arhierească binecuvântare, autorilor şi cititorilor. 


XR 


„Vorbeau azi-noapte două ape...” (Octavian Goga) 

Dacă în profund inspirata, dar puţin cunoscuta poezie cu titlul de mai sus, 
poetul „pătimirii noastre” de la Răşinari se referea în 1912 la dialogul mistic şi 
tragic dintre cele două râuri, Prutul şi Mureşul, care purtau (şi cel dintâi încă mai 
poartă) durerea, jalea şi crucea Basarabiei şi a Transilvaniei, încercând să 

parafrazăm acest vers şi titlu de adevărată „Doină” a lui Octavian Goga, 
îndrăznind am putea spune unele ca acestea: 


„Vorbeau azi-noapte două ape...” — Nilul şi Iordanul — despre minunile lui Moise 
şi Botezul lui Hristos; 

„Vorbeau azi-noapte două ape...” — Tigrul şi Eufratul — despre proorocul Daniel 
ŞI cei trei tineri din Babilon; 

„Vorbeau azi-noapte două ape...” - Dunărea şi Volga — despre Europa şi Asia; 

„Vorbeau azi-noapte două ape...” - Galbena şi Râul Mare - despre Țara 


Hațegului şi Munţii Retezat. 
Risipind şi înmulţind lumina inspirației poetului, precum dintr-o făclie de 
Paşti, am mai putea adăuga: 


Vorbeau azi-noapte două vârfuri... — Sinai şi Carmel; Taborul şi Muntele 
Măslinilor; 

Vorbeau azi-noapte două peşteri... — de la Horeb şi Betleem; 

Vorbeau azi-noapte două stele... — Steaua lui Iacob şi (sau) Steaua Naşterii 
Domnului; 

Vorbeau azi-noapte două taine... — Taina cea din veac ascunsă şi de îngeri 


neştiută şi Taina Parusiei Domnului. 


Prolog la Cartea Pre-Facerii Banatului (cf. Facere 1 şi 2) 

1. La început a făcut Dumnezeu cerul şi Banatul. 

2. Şi Banatul era netocmit şi gol, şi întuneric era deasupra Banatului, şi Duhul 
lui Dumnezeu se purta pe deasupra apelor... 

3. Apoi a zis Dumnezeu: „Să dea Banatul din sine verdeață: iarbă cu sămânță 
într-însa, după felul şi asemănarea ei, şi pomi roditori, care să dea rod cu 
sămânță în sine, după fel, pe pământul Banatului”. 

4. Banatul a dat din sine verdeață: iarbă, care face sămânță, după felul şi după 
asemănarea ei, şi pomi roditori cu sămânță, după fel, pe pământul Banatului. 

5. Şi a văzut Dumnezeu că este bine. 

6. Şi a fost seară şi a fost dimineaţă: ziua a treia...” 

7. „lată obârşia cerului şi a pământului Banatului de la Pre-Facerea lor, din ziua 
când Domnul Dumnezeu a făcut cerul şi Banatul... când numai un abur ieşea 
din pământ şi uda toată faţa Banatului. 

8. Atunci, luând Domnul Dumnezeu ţărână din Banat l-a făcut pe Om şi a suflat 
în faţa lui suflare de viaţă şi s-a făcut omul fiinţă vic. 

9. Apoi Domnul Dumnezeu a sădit o grădină în Banat, spre răsărit — către Ţara 
Hațegului — şi a pus acolo pe Omul pe care-l zidise... 

10. Şi din Banat ieşea un râu, care uda raiul, iar de acolo se împărțea în patru 
braţe. 

11. Numele unuia era Tibiscus... 

12. Şi a luat Domnul Dumnezeu pe Omul pe care-l făcuse şi l-a pus în grădina 
cea din Banat, ca s-o lucreze şi s-o păzească. 

Troiţe de drepți şi sfinţi 

Cei trei patriarhi ai Vechiului Testament: Avraam, Isaac şi lacob; 

Cei trei mari judecători ai lui Israel: Ghedeon, Samson şi Samuel; 

Cei trei mari regi ai poporului ales: David, Solomon şi lezechia; 

Cei trei viteji ai lui David: loşeb, Eleazar şi Şama (II Regi 23, 8-12); 

Cei trei mari bărbaţi din cartea proorocului lezechiel: Noe, Daniel şi lov 
(lezechiel 14, 12-20); 

Cei trei tineri din cuptorul Babilonului: Anania, Misael şi Azaria; 

Cei trei conducători la întoarcerea din exil: Ezdra, Neemia şi Zorobabel; 

Cei trei mari arhierei din Scripturi: Melchisedec, Aaron şi Simeon, fiul lui Onie 
(Isus Sirah 50, 1-24); 

Cei trei preoţi vestiți din istoria biblică: Ietro, preotul din Madian; Eli, preotul de 
la Cortul Sfânt; Zaharia, preotul de la Templu şi tatăl sfântului loan 
Botezătorul; 

Cei trei ucenici desăvârşiţi ai sfinţilor: Iosua, al lui Moise; Elisei, al sfântului 
prooroc Ilie; Timotei, al sfântului apostol Pavel; 

Cei trei apostoli aleşi şi martori pe Tabor: Petru, lacob şi loan; 

Cei trei vameşi cunoscuţi din Evanghelie: Levi-Matei, vameşul smerit de la 
Templu şi Zaheu, mai marele vameşilor din Ierihon; 

Cei trei stâlpi a1 Bisericii din Ierusalim: Petru, Iacob şi loan (Galateni 2, 9); 

Cei trei răpiți la cer: Enoh, sfântul Ilie şi sfântul Pavel (II Corinteni 12, 2-4); 

Cei trei expeditori ai Epistolelor către Tesaloniceni: Pavel, Silvan şi Timotei ( 
Tesaloniceni 1, 1; II Tesaloniceni 1, 1); 

Cei Trei Sfinţi Ierarhi ai Bisericii Ortodoxe: Vasile cel Mare, Grigorie Teologul 
şi loan Gură de Aur; 

Cei trei mistici a1 Patericului egiptean: avva Pamvo, avva Siluan şi avva Sisoe; 

Cei trei Teologi ai Bisericii lui Hristos: sfântul loan Teologul, sfântul Grigorie 
Teologul şi sfântul Simeon Noul Teolog. 


Omul providenţial 

Dacă lui losua 1 s-ar fi cerut să vorbească despre omul providenţial din viaţa sa, 
ar fi vorbit despre Moise; 

Dacă lui David i s-ar fi cerut să vorbească despre omul providențial din viaţa sa, 
ar fi vorbit despre Samuel; 

Dacă lui Elisei 1 s-ar fi cerut să vorbească despre omul providențial din viaţa sa, 
ar fi vorbit despre sfântul prooroc Ilie; 

Dacă lui Timotei i s-ar fi cerut să vorbească despre omul providenţial din viaţa 
sa, ar fi vorbit despre sfântul apostol Pavel; 

Dacă sfântului Atanasie cel Mare i s-ar fi cerut să vorbească despre omul 
providenţial din viaţa sa, ar fi vorbit despre avva Antonie cel Mare; 

Dacă sfântului Proclu i s-ar fi cerut să vorbească despre omul providențial din 
viaţa sa, ar fi vorbit despre sfântul loan Gură de Aur; 

Dacă sfântului Simeon Noul Teolog i s-ar fi cerut să vorbească despre omul 
providenţial din viaţa sa, ar fi vorbit despre Cuviosul Simeon Evlaviosul; 

Dacă Cuviosului Nichita Stithatul i s-ar fi cerut să vorbească despre omul 
providenţial din viaţa sa, ar fi vorbit despre sfântul Simeon Noul Teolog; 

Dacă nouă ni s-ar cere să vorbim despre omul providenţial din viaţa noastră, am 
vorbi despre Preacuviosul Părinte Arsenie de la Prislop. 


Să-ţi aduci aminte 

Când eşti într-o grădină, să-ţi aminteşti de Eden şi Ghetsimani; 

Când te apropii de-un altar, să-ţi aminteşti de jertfa lui Abel şi a sfântului Ilie; 

Când vezi un curcubeu, să-ţi aduci aminte de legământul lui Dumnezeu cu 
Noe; 

Când dai de-un izvor, să-ţi aminteşti de Agar, Samson şi orbul de la Siloam; 

Când priveşti spre orizont, să vezi Teofania de la Mamvri; 

Când priveşti în noapte, să contempli scara cerului de la Betel şi Steaua 
Naşterii Domnului; 

Când priveşti spre pustiu, să contempli revelația rugului aprins din Sinai; 

Când te opreşte-un zid, să-ţi aminteşti de zidurile lerihonului; 

Când vezi un nor, să-ţi aminteşti de Sinai, Tabor şi Muntele Măslinilor; 

Când vezi o piatră, să-ți aminteşti de Eben-Ezer şi de Piatra din capul 
unghiului; 

Când eşti în furtună, să-ţi aminteşti de dreptul lov, cel mult pătimitor; 

Când intri în templu, să contempli vedenia serafimilor sfântului prooroc Isaia; 

Când eşti pe malul râului, să contempli descoperirea heruvimilor de la Chebar; 

Când priveşti înspre un râu, să contempli cerurile deschise şi porumbelul 
Duhului Sfânt de la Iordan; 

Când eşti la țarină, să-L zăreşti pe Domnul printre semănături; 

Când te întâmpină o fântână, să-L vezi pe lisus lângă ea, aşteptându-te precum 
pe samarineanca; 

Când eşti pe mare, să-ţi aminteşti de proorocul lona şi de apostolul Petru; 

Când priveşti spre munte, să contempli Schimbarea la Faţă de pe Tabor; 

Când treci pe lângă-o cruce sfântă, să-ţi aminteşti de Răstignirea Domnului; 

Când priveşti în „dimineaţa fără nori”, să contempli Învierea Domnului, 
alergând la Mormânt; 

Când priveşti spre asfinţit, să contempli drumul şi Cina din Emaus; 

Când mergi pe-un drum, să-ţi aminteşti de drumul spre Emaus şi de drumul 
Damascului; 

Când eşti pe-o insulă-n exil, să contempli revelaţia din Patmos; 

Când auzi un clopot bătând, să desluşeşti trâmbiţele de la Ierihon şi trâmbiţele 
Apocalipsei; 

Când picură lumina unui fulger din cer, să-ți aduci aminte de Parusia 
Domnului. 


2,2 


În fiecare zi 

În fiecare zi Abel aduce jertfă bineprimită lui Dumnezeu; 

În fiecare zi Noe contemplă curcubeul legământului; 

În fiecare zi Avraam se închină Preasfintei Treimi la stejarul Mamviri; 

În fiecare zi Moise vorbeşte cu Dumnezeu în lumina rugului aprins; 

În fiecare zi Iosua opreşte soarele şi luna pe cer; 

În fiecare zi sfântul prooroc Ilie pogoară foc din cer şi se înalță la cer; 

În fiecare zi proorocul Isaia vede serafimii şi-i aude cântând în Templu; 

În fiecare zi proorocul lezechiel contemplă carul heruvimilor de la Chebar; 

În fiecare zi proorocul Iona trece propovăduind prin Ninive; 

În fiecare zi proorocul Daniel contemplă pe „Cel Vechi de Zile”; 

În fiecare zi proorocul Avacum se suie în turnul cel de veghe; 

În fiecare zi Mântuitorul rosteşte Predica de pe Munte; 

În fiecare zi Mântuitorul stă de vorbă cu samarineanca la fântâna lui Iacob; 

În fiecare zi Mântuitorul se schimbă la Faţă pe Muntele Tabor; 

În fiecare zi Mântuitorul intră în Ierusalim; 

În fiecare zi Mântuitorul se răstigneşte pe Crucea Golgotei; 

În fiecare zi Mântuitorul înviază din morţi; 

În fiecare zi Mântuitorul se înalţă la cer de pe Muntele Măslinilor; 

În fiecare zi sfântul Ştefan îl vede pe Iisus în cer de-a dreapta Tatălui; 

În fiecare zi Mântuitorul se arată în lumină dumnezeiască la poarta Damascului 
şi se descoperă în Insula Patmos; 

În fiecare seară cei doi îngeri ajung la poarta Sodomei; 

În fiecare seară are loc Cina cea de Taină; 

În fiecare seară ucenicii Luca şi Cleopa merg spre Emaus; 

În fiecare noapte Iacob visează scara cerului de la Betel; 

În fiecare noapte Samuel este chemat de către Dumnezeu în Cortul Sfânt; 

În fiecare noapte Nicodim stă de vorbă cu lisus; 

În zorii fiecărei zile Iacob se luptă cu îngerul Domnului; 

În fiecare dimineaţă femeile mironosiţe aleargă la mormântul Domnului; 

În fiecare dimineață Duhul Sfânt se pogoară sub chip de limbi de foc la 
Cincizecime. 


„Nu în fiecare zi trece Dumnezeu la mine prin ogradă” 
(cf. Rev. „Lumină lină”, New York, nr. 4/2013, p. 14) 

Nu în fiecare zi ni se arată Preasfânta Treime la stejarul Mamvri; 
Nu în fiecare noapte ni se descoperă scara cerului de la Betel; 
Nu în fiecare zi ne vorbeşte Dumnezeu din rugul aprins; 
Nu în fiecare noapte ne cheamă Dumnezeu din Cortul Sfânt; 
Nu în fiecare zi ne vorbeşte Dumnezeu în gura peşterii de la Horeb; 
Nu în fiecare zi ni se arată vedenia serafimilor din Templu; 
Nu în fiecare zi primim revelaţia „Celui Vechi de Zile”; 
Nu în fiecare noapte ne călăuzeşte Steaua Naşterii de la Betleem; 

Nu în fiecare zi primim pe braţe pe Pruncul lisus în Templu; 

Nu în fiecare zi contemplăm pe Duhul Sfânt sub chip de porumbel la Iordan; 
Nu în fiecare zi ascultăm Predica de pe Muntele Fericirilor; 

Nu în fiecare zi urcăm cu Petru, Iacob şi loan pe Tabor; 

Nu în fiecare zi trece lisus prin Ierihon, ca să găzduiască-n casa lui Zaheu; 

Nu în fiecare dimineaţă alergăm cu mironosiţele la mormântul gol; 

Nu în fiecare seară cinăm cu Luca şi Cleopa în Emaus; 

Nu în fiecare zi simţim limbile de foc de la Rusalii; 

Nu în fiecare zi se descoperă în sinedriu Şederea lui Hristos de-a dreapta 
Tatălui; 

Nu în fiecare zi suntem copleşiţi de lumina lui Hristos cel Înviat pe drumul 
Damascului; 

Nu în fiecare zi suntem răpiți cu apostolul neamurilor la al treilea cer; 

Nu în fiecare zi auzim glasul ca de trâmbiţă din Insula Patmos. 

De aceea, ni se par întru totul potrivite cuvintele Fericitului Augustin: „Timeo 
Deum transeuntem!” („Mă tem ca nu cumva Dumnezeu să treacă şi să nu 
sesizez!”). 


Recapitulare 
Toţi oamenii sunt recapitulaţi din punct de vedere dogmatic în Hristos; 
Toate grădinile sunt recapitulate în grădina Edenului; 
Toate săbiile duhovniceşti sunt recapitulate în sabia de foc vâlvâitoare a 
heruvimului; 
Toţi porumbeii sunt recapitulaţi în porumbelul lui Noe; 
Toate potirele sunt recapitulate în potirul lui Melchisedec; 
Toţi stejarii sunt recapitulaţi în stejarul Mamvwri; 
Toate scările sunt recapitulate în scara lui Iacob; 
Toate flăcările sunt recapitulate în rugul aprins; 
Toate stâncile sunt recapitulate în stânca de la Horeb; 
Toate poruncile sunt recapitulate în tablele Legii; 
Toate toiegele sunt recapitulate în toiagul cel înflorit al lui Aaron; 
Toţi strugurii sunt recapitulaţi în strugurele de la Eşcol; 
Toate spicele sunt recapitulate în spicele lui Rut; 
Toţi snopii sunt recapitulați în snopul lui Iosif; 
Toate stogurile sunt recapitulate în stogul lui Boaz; 
Toate candelele sun recapitulate în candela lui Dumnezeu; 
Toate pietrele sunt recapitulate în piatra de la Eben-Ezer; 
Toate harfele sunt recapitulate în harfa lui David; 
Toate bisericile sunt recapitulate în Templul lui Solomon; 
Toţi corbii sunt recapitulaţi în corbii sfântului prooroc Ilie; 
Toate altarele sunt recapitulate în altarul de pe Carmel; 
Toate stelele sunt recapitulate în Steaua Naşterii Domnului; 
Toate apele sunt recapitulate în apa Iordanului; 

Toate predicile sunt recapitulate în Predica de pe Munte; 

Toate fântânile sunt recapitulate în fântâna lui Iacob; 

Toate pâinile sunt recapitulate în Pâinea cea Vie, Care s-a pogorât din cer; 

Toate mările sunt recapitulate în Marea Galileii; 

Toţi munţii sunt recapitulaţi în Muntele Taborului; 

Toate fulgerele sunt recapitulate în fulgerul Parusiei; 

Toţi duzii sunt recapitulaţi în dudul lui Zaheu din Ierihon; 

Toate lacrimile sunt recapitulate în lacrimile Mântuitorului de la mormântul lui 
Lazăr; 

Toate Liturghiile sunt recapitulate în Cina cea de Taină; 

Toate jertfele sunt recapitulate în Jertfa lui Hristos; 

Toate crucile sunt recapitulate în Crucea Golgotei; 

Toate minunile sunt recapitulate în minunea Învierii Domnului; 

Toate drumurile sunt recapitulate în drumul spre Emaus; 

Toate trâmbiţele sunt recapitulate în trâmbiţa lui Dumnezeu; 

Toate insulele sunt recapitulate în Insula Patmos; 

Toţi norii sunt recapitulaţi în norul Parusiei; 

Toate tronurile sunt recapitulate în tronul Judecăţii; 

Toate cărțile sunt recapitulate în Cartea Vieţii; 

Toate râurile sunt recapitulate în râul vieţii; 

Toţi pomii sunt recapitulaţi în pomul vieţii; 

Toţi grecii sunt recapitulaţi în sfântul Grigorie de Palama; 

Toţi ruşii sunt recapitulaţi în sfântul Serafim de Sarov; 

Toţi românii sunt recapitulați în Părintele Arsenie Boca. 


„Mai sunt atâtea aurore care n-au strălucit încă” 
La acest cuvânt profund din înţelepciunea indiană am putea adăuga: 
Mai sunt atâtea asfințituri care încă nu ne-au minunat, 
Mai sunt atâtea nopţi înstelate care încă n-au strălucit; 
Mai sunt atâţia zori care încă nu s-au ivit; 
Mai sunt atâtea răsărituri care încă nu s-au arătat; 
Mai este atâta rouă care încă n-a căzut; 
Mai sunt atâtea flori care încă n-au înflorit; 
Mai sunt atâţia pomi care încă n-au rodit; 
Mai sunt atâţia copaci care încă n-au înverzit; 
Mai sunt atâţia salcâmi care încă n-au înmiresmat,; 
Mai sunt atâţia fluturi care încă nu ne-au bucurat; 
Mai sunt atâtea păsări care încă n-au zburat; 
Mai sunt atâtea vânturi care încă n-au suflat; 
Mai sunt atâţia nori care încă nu s-au revărsat; 
Mai sunt atâtea ploi care încă n-au căzut; 
Mai sunt atâtea fulgere care încă n-au luminat; 
Mai sunt atâtea izvoare care încă n-au curs; 

Mai sunt atâtea rugăciuni care încă nu s-au rostit; 

Mai sunt atâtea lacrimi care încă n-au plâns; 

Mai sunt atâtea gânduri care încă nu s-au născut; 

Mai sunt atâtea cărți care încă nu s-au scris; 

Mai sunt atâtea cruci pe care încă nu s-a răstignit nimeni; 

Mai sunt atâtea temple care încă nu s-au ridicat; 

Mai sunt atâţia paşi care încă nu s-au făcut; 

Mai sunt atâtea cuvinte care încă nu s-au spus; 

Mai sunt atâtea tăceri care încă nu s-au rostit, 

Mai sunt atâtea aşteptări care încă nu s-au împlinit; 

Mai sunt atâţia porumbei care încă nu s-au întors cu ramură de măslin; 
Mai sunt atâtea Teofanii care încă n-au avut loc; 

Mai sunt atâtea ruguri care încă nu s-au aprins în pustie; 

Mai sunt atâtea mări care încă nu s-au despărțit; 

Mai sunt atâtea stânci care încă n-au izvorât apă; 

Mai sunt atâtea altare peste care încă nu s-a pogorât foc din cer; 
Mai sunt atâtea sălcii în care încă nu s-au atârnat harfe; 

Mai sunt atâtea gropi cu lei în care n-am fost aruncaţi; 

Mai sunt atâtea minuni care încă nu s-au săvârşit; 

Mai sunt atâtea cununi care încă n-au încununat; 

Mai sunt atâtea vase cu apă care încă nu s-au prefăcut în vin; 
Mai sunt atâtea Schimbări la Faţă la care încă n-am fost martori; 
Mai sunt atâtea ramuri de finic care încă nu s-au rupt; 

Mai sunt atâtea veşminte care încă nu s-au aşternut pe cale; 
Mai sunt atâtea alabastre care încă nu s-au spart; 

Mai sunt atâtea Liturghii care încă nu s-au săvârşit, 

Mai sunt atâtea Evanghelii care încă nu s-au tâlcuit; 

Mai sunt atâţia îngeri care încă nu s-au pogorât; 

Mai sunt atâtea trâmbiţe care încă n-au sunat; 

Mai sunt atâtea lespezi care încă nu s-au dat la o parte; 

Mai sunt atâtea morminte care încă nu s-au deschis; 

Mai sunt atâtea Învieri care încă nu s-au întâmplat; 

Mai sunt atâtea Arătări care încă nu s-au descoperit; 

Mai sunt atâtea drumuri spre Emaus pe care încă n-am păşit; 
Mai sunt atâtea Înălţări care încă nu s-au ascuns în nor; 

Mai sunt atâtea Cincizecimi care încă nu s-au pogorât, 

Mai sunt atâtea porți ale Damascului înaintea cărora încă nu ne-am prăbuşit; 
Mai sunt atâtea Parusii care încă n-au venit! 


Plângeri ale lui leremia, pentru vremuri antihristice 
„Moara nu mai este acolo, dar vântul tot mai suflă” (Van Gogh) 
Ramura de măslin nu mai este, dar porumbelul tot mai zboară; 
Corabia nu mai este, dar curcubeul tot se mai arată; 

Stejarul nu mai este, dar 'Teofania tot ne mai aşteaptă; 
Coşul nu mai este, dar Moise tot mai plânge; 

Moise nu mai este, dar rugul tot mai arde; 

Lespezile nu mai sunt, dar poruncile se mai aud; 
David nu mai este, dar harfa tot mai cântă; 

Alabastrul nu mai este, dar mirul se tot varsă; 

Crucea nu mai este, dar Răstignirea se continuă; 
Lespedea nu mai este, dar Învierea se petrece; 
Emausul nu mai este, dar cina se tot ţine; 

Altarul nu mai este, dar Liturghia se mai ţine; 

Icoana nu mai este, dar candela tot mai plânge; 
Cădelniţa nu mai este, dar tămâia-nmiresmează; 
Biserica veche nu mai este, dar slujba se mai ţine; 
Crucea de lângă drum nu mai este, dar trecătorii se închină; 
Izvorul nu mai curge, dar însetaţii tot mai vin; 

Marea se tot desparte, dar poporul nu mai trece! 
Fântâna tot aşteaptă, dar samarineanca nu mai vine! 
Fecioarele nu mai aşteaptă, dar Mirele tot mai vine! 


„Pastorale” actuale şi necesare 
Pastorala patriarhului Avraam către fiii lui Ismael şi ai lui Isaac; 
Pastorala lui Moise către fiii poporului ales; 
Pastorala lui David la Naşterea Domnului; 
Pastorala proorocului Isaia la Naşterea Domnului; 
Pastorala magilor de la Răsărit la Naşterea Domnului; 
Pastorala păstorilor de la Betleem la Naşterea Domnului; 
Pastorala dreptului Simeon la Naşterea şi Întâmpinarea Domnului; 
Pastorala sfântului loan Botezătorul la Botezul Domnului; 
Pastorala lui Moise şi Ilie la Schimbarea la Faţă a Domnului; 
Pastorala sfinților apostoli la Învierea Domnului; 
Pastorala sfinţilor Luca şi Cleopa la Învierea Domnului; 
Pastorala sfântului apostol Toma la Învierea Domnului; 
Pastorala sfântului apostol Petru la Arătarea de la Marea Tiberiadei; 
Pastorala sfântului apostol şi evanghelist Ioan la Învierea Domnului; 
Pastorala sfinţilor apostoli la Înălţarea la cer; 
Pastorala sfinților apostoli la Pogorârea Duhului Sfânt; 
Pastorala sfântului arhidiacon Ştefan la Şederea de-a dreapta Tatălui; 
Pastorala sfântului apostol Pavel la Arătarea de pe drumul Damascului; 
Pastorala sfântului apostol şi Evanghelist loan la Duminica Apocalipsei; 
Pastorala patriarhului Noe şi a sfântului Petru despre potopul cel cu foc; 
Pastorala proorocului Iezechiel la Învierea de Apoi; 
Pastorala proorocului Daniel şi a sfinților apostoli la A Doua Venire 
Domnului. 

„Iară şi iară cu pace” despre Părintele Arsenie 


Părintele Arsenie este mlădița roditoare din Viţa-Hristos (ct. loan 15, 1-8). 
Cele trei mlădiţe roditoare de la Prislop — după visul paharnicului lui faraon din 
cartea Facerii — sunt: sfântul Nicodim cel Sfinţit de la Tismana şi Prislop, sfântul 
loan de la Prislop şi Părintele nostru Arsenie Boca. 


Icoana Părintelui Arsenie poate fi zugrăvită şi transfigurată prin 
contemplaţii scripturistice (III Regi 19, 11-12; Apocalipsă 7, 1; 8, 3-4), viziuni 
patristice (avva Arsenie 27 şi 38), mărturii contemporane şi metafore spirituale. 


Cununile Părintelui Arsenie: ca şi creştin — „cununa dreptăţii” (UI Timotei 4, 
8); ca şi preot — „cununa cea neveștejită a slavei” (1 Petru 5, 4); ca şi monah — 
„cununa cea de pietre scumpe a smerenie!” (Patericul, X, 2 şi 24); ca şi sfânt — 
„cununa vieţii” (Apocalipsă 2, 10). 


Asemănare: Proorocul Ieremia şi poporul lui Israel; Părintele Arsenie şi 
poporul român: „Turn te-am pus în mijlocul poporului Meu şi stâlp, ca să afli şi 
să urmăreşti drumul lor...” (Ieremia 6, 27). 


Părintele Arsenie Boca este o explozie a conştiinţei creştine româneşti. A 
se vedea şi icoana îngerului care se ridica de la Răsăritul Soarelui şi avea 
pecetea Dumnezeului Celui Viu ( Apocalipsă 7, 2). 


După cum nu se poate concepe fizica fără Einstein, tot aşa nu se poate 
concepe teologia şi spiritualitatea ortodoxă românească fără Părintele Arsenie. 


Scoaterea Părintelui Arsenie din Sfânta Mănăstire Prislop, în luna mai 
1959, s-ar putea asemăna cu oprirea scrierii Evangheliei de la loan cap. 7. 


Crucea şi cununa de spini a Părintelui Arsenie. Părintele Arsenie este 
„călugărul răstignit” de la Prislop... Răstignirea Părintelui continuă. Părintele 
Arsenie încă n-a fost pogorât de pe cruce. 


„Chivotul” Părintelui Arsenie: Să nu îndrăznească cineva, precum Uza (II 
Regi 6, 6-8), să-şi întindă mâinile înspre „chivotul” Părintelui Arsenie! 


Întrezărire: Preacuviosul Părinte Arsenie mijlocind pentru noi, pentru ţară 
şi lume, înaintea tronului de foc al „Celui Vechi de Zile” (cf. Daniel 7, 9-10). 


Vedenie: România îngenuncheată sub epitrahilul Părintelui nostru Arsenie 
de la Prislop, spovedindu-se înlăcrimată! 


O viziune care ar fi putut avea loc: Papa Francisc îl vede într-o 
străfulgerare în Capela Sixtină din Roma, în seara alegerii din 13 martie 2013, 
pe cel al cărui nume îl va purta, pictat în „Capela Sixtină a Ortodoxiei 
româneşti” din Drăgănescu... 

Imagine: Atlas purtând Pământul pe umeri, iar Părintele Arsenie Boca 
purtând România pe umeri. 


Prislopul Părintelui nostru Arsenie este ancora şi catargul corabiei 
neamului, ce se află în furtună pe mările contemporane! 


Hristos către Părintele Arsenie: „Du corabia neamului tău românesc în 
portul veşniciei!” 


Hristos către fiecare român: „Mergi de te spală la scăldătoarea 
Siloamului!” — care tălmăcit însemnează Prislop... (cf. loan 9, 7). 


Noile  „„Plângeri” ale lui  leremia: Parcă trăim vremurile lui 
Nabucodonosor, văzând cu ochii noştri cum se dărâmă templul Prislopului!... 


Părintele Arsenie este ce/ mai mare om născut din femeie pe pământ 
românesc (cf. Matei 11, 11). 


„Polul solar” al neamului românesc şi „polul selenar” al neamului. 
Părintele nostru Arsenie Boca şi Soborul sfinților români, ca „pol solar” al 
Neamului. Scăderile, scăpările şi alunecările de la legea Evangheliei lui Hristos, 
ca „pol selenar” al neamului. 


„Cel ce trimiţi izvoare în văi (Prislopul), prin mijlocul munţilor (Carpaţi) 
vor trece ape” (Psalm 103, 11) — apele evlaviei fraţilor bucovineni, moldoveni, 
munteni, dobrogeni, olteni, bănăţeni şi ardeleni față de Preacuviosul Părinte 
Arsenie de la Prislop! 


Unora dintre cei care merg la Prislop li se mai şterge fereastra sufletului, 
prin închinare; altora li se mai spală fereastra sufletului prin lacrimi şi plâns; iar 
nu la puţini li se deschide fereastra sufletului spre cer către Dumnezeu, prin 
pocăință, hotărâre sfântă şi îndreptare a vieţii. 


Mulţimile care vin la Prislop s-ar putea asemăna cu mulțimile de iudei ce 
veneau la Iordan, la sfântul loan Botezătorul. Venind mulțimile la sfântul loan 
Botezătorul, acesta le trimite la Hristos (Matei 3, 5-12; Marcu 1, 5-9; Luca 3, 2-18; 
loan 1, 26-34)... 


Dacă Părintele nostru Arsenie şi-a înţeles destinul sărutând mâna dreaptă 
din raclă a sfântului loan Botezătorul şi Înaintemergătorul Domnului, de la 
Mănăstirea Dionisiu din Sfântul Munte Athos, noi ne-am fi putut înţelege mai 
bine destinul sărutându-i dreapta Sfinţiei Sale în timpul vieţii, iar numeroşii 
pelerini, sărutându-i crucea sfântă de la mormânt. 


Prislopul este copacul răsărit şi crescut din grăuntele de muştar aruncat 
în pământ, în ramurile căruia se sălăşluiesc păsările cerului, adică pelerinii care 

vin şi revin la mormântul Preacuviosului Părinte Arsenie (cf. Matei 13, 31-32; 
Marcu 4, 30-31; Luca 13, 19). 


Prislopul este cetatea aflată pe vârf de munte, care nu se poate ascunde, 
avându-l pe Părintele nostru Arsenie „făclie pusă în sfeşnic, ca să lumineze 
tuturor celor din casă” (cf. Matei 5, 14-15). 


Prislopul este colină de mirt şi munte de tămâie (Cânt. Cântărilor 4, 6), 
datorită prezenţei mormântului Preacuviosului Părinte Arsenie şi a pelerinajului 
impresionant şi continuu ce se face la crucea Sfinţiei Sale. 


Stejarul cu cruce: Mai înainte de a se odihni în cimitirul pământului, 
stelele cerului coborâră şi se aninară în ramurile stejarului cu cruce de dinaintea 
Mormântului Părintelui... 


Prislopul cu mormântul Părintelui nostru Arsenie este adevăratul scut 
antirachetă al neamului. Pentru aceea, „în toate luaţi scutul credinţei, cu care 
veţi putea să stingeţi toate săgețile cele arzătoare ale vicleanului” (Efeseni 6, 16). 


Mormântul Părintelui Arsenie este ca un izvor sau fântână cu Agheasmă 
Mare pentru credincioşi, iar Mănăstirea Prislop este ca o oglindă a cerului faţă 
de pământ şi ca o oglindă a pământului faţă de cer, pentru că Părintele Arsenie 
este: izvor cu apă limpede într-un pustiu, munte înalt într-un câmp întins, stea 
luminoasă pe un cer înnegurat şi fulger strălucitor în noapte. 


Lumini: „Ca, venind Petru, măcar umbra lui să umbrească pe vreunul 
dintre ei” (Fapte 5, 15). Am putea asocia umbra vindecătoare a sfântului apostol 
Petru, trecând peste bolnavii întinşi pe ulițele Ierusalimului, cu umbra luminoasă 
a Preacuviosului Părinte Arsenie, trecând răcoritoare şi înviorătoare peste 
mulțimile de la hramurile şi pomenirile Sfinţiei Sale de la Prislop! 


Canonizarea Preacuviosului Părinte Arsenie de la Prislop o vedem şi o 
simţim ca pe o adevărată Cină de Taină a neamului, care ar presupune atât 
aşternerea hainelor noastre pe cale şi spălarea picioarelor pentru această Cină, 
cât şi vasul de alabastru de la Cina din Betania şi ulciorul cu apă de la Cina din 
Ierusalim. Toate acestea, pentru Cina cea de Taină a canonizării de la Prislop! 


Prin pomenirile Părintelui Arsenie, în 8 mai şi 28 noiembrie, are loc Cina 
din Betania Prislopului, prin care se umple casa (loan 12, 3), mănăstirea şi ţara de 
„mireasma mirului” de nard al Părintelui, „Îngerul cu cădelnița de aur” 
(Apocalipsă 8, 3) căruia 1 s-a dat „tămâie multă”, ca s-o aducă împreună cu 
rugăciunile tuturor sfinților înaintea tronului de aur al lui Dumnezeu. Hramul şi 
pomenirile Părintelui de la Prislop pregătesc atât Cina cea de Taină a 
canonizării Părintelui (pentru care este necesară „spălarea picioarelor” noastre 
ca pelerini şi credincioşi), cât şi Cina învierii (neamului) din Emaus. 

Cuvânt profetic şi evanghelic pentru icoana Părintelui Arsenie: „Cei care 
vor fi îndrumat pe mulţi pe calea dreptăţii vor fi ca stelele în vecii vecilor” 
(Daniel 12, 3); „Atunci cei drepţi vor străluci ca soarele în împărăția Tatălui lor” 
(Matei 13, 43). Părintele Arsenie este o stea care străluceşte pe firmamentul 
Bisericii şi un soare care luminează şi dogoreşte din Împărăţia Tatălui! 


Părintele Arsenie şi îngerul pogorât din cer: „După acestea, am văzut un 
alt înger pogorându-se din cer, având putere mare, şi pământul s-a luminat de 
slava lui” (Apocalipsă 18, 1). Precum pământul s-a luminat de slava îngerului, tot 
aşa şi pământul românesc se luminează şi se va lumina tot mai mult de slava, 
harul şi darul, harisma şi personalitatea Părintelui nostru Arsenie şi de evlavia 
curată şi cultul ortodox pe care poporul nostru le are faţă de Sfinţia Sa. 


Pentru „poporul (român) care stătea în întuneric” (Matei 4, 16), Dumnezeu 
a zis: Să fie Părintele Arsenie! Şi a fost lumină (cf. Facere 1, 3) — parafrază după 
epitaful dedicat de Alexander Pope lui Isaac Newton: „Natura şi legile naturii 
stăteau ascunse în noapte; Dumnezeu a zis: Să fie Newton! ŞI a fost lumină.” (în 
Bill Bryson, Despre toate, pe scurt, de la Big Bang la ADN, Ed. Polirom, 2015, p. 60). 


„Cărarea Împărăției”. După cum nu este uşor „a traduce” albastrul de 
Voroneţ în limba engleză sau Coloana Infinitului lui Brâncuşi în engleza 
americană, tot aşa nici „Cărarea Împărăției”, cartea Părintelui nostru Arsenie nu 
este uşor de tradus. 


Temă de meditaţie: Buruiana sălbatică otrăvitoare din căldarea fiilor 
proorocilor şi făina presărată de sfântul prooroc Elisei (IV Regi 4, 38-41), dar 
presărată şi de Părintele nostru Arsenie la hramurile Sfintei Mănăstiri Prislop. La 
aceasta adăugăm două cuvinte ale Părintelui Arsenie: „A fi ucenicul lui lisus 
înseamnă a prevedea un război şi a-ţi zidi o cetate” şi: „Porumbelul Duhului 
Sfânt zboară în preajma noastră, dar dacă nu-i întindem nici măcar o rămurea...” 


Pentru că gândurile mi-au devenit carii, iar şuviţele mi s-au făcut funii (cf. 
Patericul, IL, 20; XXV, 67), nu mi-am lepădat încălțămintea din picioare ca să mă 
mai pot apropia cum se cuvine de rugul aprins de la mormântul Părintelui 
Arsenie, rămânând astfel încă neîmplinită porunca pe care mi-a dat-o cândva la 
Prislop: „Te îndatorez să le înveţi războiul nevăzut după Pateric şi Filocalie!” 


„Ia ţara foc din Prislop”. Fiind stâlp de foc al neamului nostru în pustiul 
lumii de azi, dar şi cutremur şi foc, după vijelie — precum pe Horeb (II Regi 19, 
11-12) — Preacuviosul Părinte Arsenie ar mai putea fi asemănat cu o adiere 
blândă şi liniştită, în care Dumnezeu i s-a descoperit şi i-a vorbit sfântului Ilie în 
gura peşterii din munte. Părintele Arsenie este şi o rouă duhovnicească pogorâtă 
şi revărsată în cuptorul cel de foc al spaţiului şi neamului nostru, dar şi un senin 
pe cerul României de azi şi de mâine. Părintele Arsenie este deopotrivă: vijelie 
ce rupe din tine uscăturile, cutremur care te mişcă sufleteşte, foc care te aprinde 

duhovniceşte, dar mai ales adiere blândă şi liniştită, care-ţi aduce pacea 
lăuntrică, prin Duhul Sfânt. 


„Ia ţara foc din Prislop!” — ţara tristă, ţara nemângâiată, ţara nedumerită, 
ţara înnegurată, ţara înfrigurată, ţara amorțită, ţara degerată, ţara îngheţată — ia 
foc ca să se lumineze, ia foc ca să se încălzească, ia foc ca să se aprindă, 1a foc 
care să mistuie relele, ia foc care să dogorească. Astfel, destinul Prislopului este 
acela de a fi un rug aprins, un stâlp de foc, un car de foc şi o limbă de foc a 
Duhului Sfânt pentru Biserică şi Neam... Vezi şi degetele avvei Iosif din Panefo 
văzute de către avva Lot, ca zece făclii de foc (avva Iosif din Paneto 6 şi 7); avva 
Arsenie cel Mare învăluit în foc (avva Arsenie 27); stâlpul de foc (avva Theodor al 
Fermei 24; avva Marcu Egipteanul 1) şi aripile de foc de la avva Ioan Colov 14. 


România este precum femeia bolnavă de zeci de ani de „scurgere de 
sânge” prin avorturi, care nu se va putea vindeca decât prin atingere cu credinţă 
de poala hainei lui lisus (Luca 8, 44), dar şi prin atingere cu evlavie de crucea de 
la mormântul Preacuviosului Părinte Arsenie de la Prislop, care a condamnat, a 
combătut şi a explicat cel mai mult acest greu păcat al neamului nostru! Numai 
astfel poate avea loc învierea fiicei româneşti a lui air (gând la Evanghelia învierii 
fiicei lui lair şi a vindecării femeii cu scurgere de sânge — Luca 8, 54-56). 


Lupta duhovnicească a Părintelui Arsenie poate fi asemănată cu marea 
luptă duhovnicească a sfântului apostol Pavel — precum a lui Moise în rugăciune 
pe munte, în vremea luptei lui losua cu amaleciţii — pentru coloseni „şi pentru 
cei din Laodiceea şi pentru toţi cei care n-au văzut faţa mea în trup” (Coloseni 2, 
1). La fel poate fi lupta duhovnicească a Părintelui nostru Arsenie în rugăciune 
mijlocitoare pentru toţi cei ce nu i-au văzut faţa în trup, dar îi caută chipul şi 
duhul în crucea de la mormântul Sfinţiei Sale de la Prislop. 


„Când Dumnezeu te aruncă într-o mare de oameni, trebuie să ştii cum să 
te porți! ” (Părintele Arsenie) — mare de oameni şi pelerini, care trebuie potolită, 
liniştită, limpezită şi sfințită, deoarece Prislopul a devenit un „vulcan spiritual”, 
iar Părintele nostru Arsenie este precum „lumina pusă în sfeşnic, ca să lumineze 
tuturor celor din casă” (cf. Matei 5, 15), adică din Biserică, neam, ţară şi popor. De 
aceea am putea identifica câteva paradigme biblice ale Prislopului: stejar de 
Mamvri, scară de Betel, oază de Elim, Sinai românesc, Tabor transilvan şi 
Golgotă, drum spre Emaus, drum al Damascului şi Insulă Patmos. 


În pustiul Sinai, poporul a fost ţinut departe de munte atunci când 
Dumnezeu i-a dat tablele Legii lui Moise (Exod 19,10-25; Evrei 12,18-24), iar la 
Prislop poporul dă năvală spre munte, grăbindu-se să fie învăluit în stâlp de nor 
de har, s-audă tunete teologice, să contemple fulgere duhovniceşti şi să 
desluşească sunet de trâmbiţe de înviere la mormântul Preacuviosului Părinte 
Arsenie (cf. Exod 1949 şi 16). 

Cei patru sfinţi ai Mănăstirii Prislopului. Cei patru îngeri care stau în cele 
patru unghiuri ale pământului, ţinând cele patru vânturi (Apocalipsă 7, 1) ar putea 
avea corespondenţi, în istoria românească zbuciumată şi în spiritualitatea 
ortodoxă a sfintei Mănăstiri a Prislopului, cu cei patru sfinţi ai acestei lavre şi 
vetre duhovniceşti: sfântul loan Evanghelistul — Ocrotitorul; sfântul Nicodim cel 
Sfinţit — Ctitorul; sfântul loan de la Prislop — Nevoitorul; şi Preacuviosul Părinte 
Arsenie — Mărturisitorul, stând în cele patru unghiuri ale Prislopului şi străjuind 
„Piatra cea din capul unghiului”. 


Nu ne rămâne decât să ne rugăm şi să aşteptăm ca Dumnezeu să 
poruncească unui alt „vierme” să reteze grabnic „vrejul” de lemn, nepotrivit, de 
pe mormântul Părintelui nostru Arsenie de la Prislop! 


Pentru o pomenire a Părintelui Arsenie: „După aceea, întorcându-se, losia 
a ridicat ochii la mormântul omului lui Dumnezeu care prezisese întâmplarea 
aceasta, şi a zis: «Ce mormânt este acesta, pe care-l văd eu?» Iar locuitorii cetăţii 
i-au răspuns: „Acesta este mormântul omului lui Dumnezeu, care a venit din 
Iuda şi a prevestit cele ce tu faci cu jertfelnicul din Betel”. losia a zis: «Lăsaţi-l 
în pace, nimeni să nu se atingă de oasele lui». Şi au păstrat oasele lui şi oasele 
proorocului care venise din Samaria” (IV Regi 23, 16-18). 


De dorul Părintelui Arsenie. Au murit cu dorul Canaanului evreii din 
ținutul Goşen din Egipt şi s-au sfârşit de dorul Ierusalimului iudeii duşi în robia 
de şaptezeci de ani de „pe malurile râurilor Babilonului”, împreună cu sfinții 
prooroci lezechiel şi Daniel şi cu cei trei tineri izbăviţi din cuptorul cel de foc. 
Ne vom sfârşi şi noi în lume, „îmbătrâniţi în zile rele”, de dorul Părintelui 
Arsenie şi al Prislopului... 


Sfinte aduceri aminte: Nu se poate aduna decât în stropul de rouă al unei 
lacrimi „adierea blândă şi liniştită”, dar şi răscolitoare, a sfintelor aduceri aminte 
din vremea când umblam cu Părintele Arsenie pe urmele Mântuitorului şi ale 
sfinților săi ucenici şi apostoli printre semănături, învățând a smulge spice, a le 
freca în mâini şi a mă hrăni cu ele duhovniceşte, la Drăgănescu, Prislop, Sinaia 
şi Retezat (Recitind Luca 6, 1). 


Transfigurarea Prislopului 

Aşezată într-un adevărat colț de rai numit „Crucea Prislopului”, la 
trecerea dintre Țara Hațegului înspre Țara Pădurenilor, Mănăstirea Prislop poate 
fi astăzi contemplată atât prin cununa de spini a trecutului, cât şi prin nimbul de 
lumină al prezentului, pecetluit pentru totdeauna cu monograma lui Hristos de 
personalitatea duhovnicească copleşitoare a Părintelui Arsenie Boca (1910-1989) 
înmormântat aici. 

Un braţ al Crucii Prislopului a fost atins mereu de umbra Golgotei, prin 
arderea Mănăstirii în 1762 şi prin închiderea ei în 1960, iar celălalt braţ a fost 

scăldat neîncetat în lumina Taborului, mai ales prin cei patru sfinți ai Mănăstirii: 
sfântul loan Evanghelistul — Ocrotitorul (8 mai); sfântul Nicodim cel Sfinţit — 
Ctitorul, de la sfârşitul sec. al XIV-lea (26 decembrie); sfântul loan de la Prislop 
— Nevoitorul, din sec. al XVI-lea (13 septembrie) şi Părintele Arsenie — 
Mărturisitorul, din a doua jumătate a sec. XX (28 noiembrie), al cărui mormânt 
atrage, de douăzeci şi cinci de ani, zeci de mii şi sute de mii de credincioşi şi 
pelerini, români şi chiar străini, ca în zorii unei dimineţi de Înviere spirituală 
pentru Transilvania, România şi Biserica Ortodoxă Română. 

Temelia Crucii Prislopului este credința ortodoxă în Hristos, Dumnezeu 
adevărat şi Om adevărat, în expresie şi duh românesc, iar vârful Crucii 
Prislopului atinge cerul de stele, precum Coloana Infinitului lui Brâncuşi. Într-o 
icoană încă nezugrăvită, Mănăstirea Prislop poate fi reprezentată ca un rug 
aprins în istorie, un Ghetsimani în prigoniri, un Ararat la sfârşit de potop cu ape 
tulburi, un stâlp de foc călăuzitor în prezent şi un Emaus pe drumul învierii de 
mâine. Petalele Prislopului, precum mulțimea de flori de la mormântul Părintelui 
Arsenie, nu-şi dezvăluie toate şi deodată frumuseţea de Eden şi mireasma 
mirului de nard al Mariei din Betania (loan 12, 3) decât prin stropii de rouă ai 
lacrimilor, străpunşi de raza iubirii divine în întâlnirea mistică a omului cu 
Dumnezeu prin Hristos şi a oamenilor unii cu alţii, prin Duhul Sfânt, ca frați şi 
membrii ai Bisericii. „Tetraevangheliarul” sfântului Nicodim, copiat aici, şi 
„Plângerea Sfintei Mănăstiri a Silvaşului” din Prislop, alcătuită de călugărul 
Efrem, îşi adaugă tainic, rând pe rând şi zi de zi, câte o nouă filă, ce va fi cândva 
răpită şi înscrisă în Cartea Vieţii Mielului (Apocalipsă 20, 12). Mănăstirea Prislop 
este unul dintre cei şaptezeci de finici ai oazei de Elim românesc (cf. Exod 15, 27). 


Aura Mănăstirii Sâmbăta şi nimbul Mănăstirii Prislop 

La împlinirea a douăzeci şi cinci de ani de la trecerea la cele veşnice a 
Preacuviosului Părinte Arsenie, tâlcuim unele ca acestea: douăzeci şi cinci de 
ani de rugăciune, douăzeci şi cinci de ani de pomenire, douăzeci şi cinci de ani 
de pelerinaj, douăzeci şi cinci de ani de despărțire, douăzeci și cinci de ani de 
dor, douăzeci şi cinci de ani înlăcrimaţi, douăzeci și cinci de ani de sfinte 
aduceri aminte, douăzeci şi cinci de ani de aşteptare, douăzeci şi cinci de ani de 
speranţă pentru întâlnire la Înviere. 

La împlinirea a douăzeci şi cinci de ani de la trecerea la cele veşnice a 
Părintelui nostru Arsenie Boca, din muntele Revelaţiei dumnezeieşti a Sfintei 
Scripturi şi a Sfintei Tradiţii, vom încerca astăzi să doborâm o stâncă şi să 
prăvălim o piatră de „Eben-Ezer”, cu prilejul acestei pomeniri sau comemorări 
de la Mănăstirea Prislop, folosindu-ne de unsprezece lovituri de clopot. 

La douăzeci şi cinci de ani de la răpirea lui Enoh la cer (la vârsta de 365 
de ani), fiul său Matusalem îşi va fi adus aminte de tatăl său Enoh, de umblarea 
lui cu Dumnezeu vreme de 200 de ani şi de răpirea lui tainică la cer; 

La douăzeci şi cinci de ani de la moartea patriarhului Noe (care a murit la 
vârsta de 950 de ani, trăind după potop 350 de ani), fiii săi Sem, Ham şi lafet îşi 

vor fi adus aminte de tatăl lor, de corabia potopului, de Muntele Ararat şi de 
curcubeul legământului; 

La douăzeci şi cinci de ani de la moartea patriarhului Avraam (care a 
murit la 175 de ani), fiul său Isaac îşi va fi adus aminte de părintele său şi de 
jertfa de pe Moria, iar Lot, nepotul lui Avraam, îşi va fi adus aminte de unchiul 
său şi de mijlocirea lui înaintea lui Dumnezeu pentru Sodoma şi Gomora; 

La douăzeci şi cinci de ani de la moartea lui Moise (care a trăit 140 de 
ani), urmaşul său losua îşi va fi adus aminte de trecerea minunată prin Marea 
Roşie, de apa izvorâtă din stâncă şi de mana pogorâtă din cer, de tablele Legii 
primite pe Muntele Sinai, de cortul sfânt şi de moartea lui Moise, într-un loc 
necunoscut de oameni, ci doar de Dumnezeu. În cei douăzeci ŞI cinci de ani de 
la moartea lui Moise, losua a despărțit lordanul, a dărâmat zidurile lerihonului în 
glas de trâmbiţă şi a oprit soarele şi luna pe cer! 

La douăzeci şi cinci de ani de la moartea lui David (care a trăit peste 70 de 
ani), fiul său Solomon îşi va fi adus aminte de Psalmii şi harfa părintelui său, iar 
în această perioadă Solomon va fi ridicat şi sfinţit Templul din Ierusalim. 

La douăzeci şi cinci de ani de la înălţarea sfântului prooroc Ilie la cer în 
car de foc, tras de cai de foc, ucenicul său iubit Elisei îşi va fi adus aminte de 
chemarea lui, prin aruncarea mantiei de către prooroc, de despărţirea Iordanului, 
de înălțarea lui la cer şi de mantia lăsată să cadă din văzduh, ca un odor şi 
relicvă sfântă. În această perioadă Elisei îl va fi vindecat pe generalul Neeman 
Sirianul de lepră şi va fi înviat pe fiul femeii din Şunem. 

La douăzeci şi cinci de ani de la moartea sfântului apostol Pavel, prin 
tăierea capului din porunca împăratului Nero de la Roma (în 29 iunie, anul 67), 
sfântul apostol Timotei îşi va fi adus aminte (în anul 92 d. Hr.) de întâlnirile cu 
sfântul apostol Pavel, de călătoriile lui misionare, de predicile şi cuvântările lui 
înflăcărate şi de cele două Epistole, pe care episcopul din Efes le-a primit de la 
apostolul neamurilor întemnițat în Roma. 

La douăzeci şi cinci de ani de la moartea sfântului loan Gură de Aur (14 
septembrie 407), ucenicul său Proclu îşi va fi adus aminte de preoția sfântului 
Părinte din Antiohia şi de arhieria lui din Constantinopol şi mai ales de viziunea 
în care a zărit duhul sfântului apostol Pavel, asistându-l pe sfântul loan Gură de 
Aur la comentariile Epistolelor pauline. 

La douăzeci şi cinci de ani de la moartea sfântului Simeon Noul Teolog 
(care a trăit 76 de ani şi a murit în anul 1022), ucenicul său, cuviosul Nichita 
Stithatul, îşi va fi adus aminte de convieţuirea împreună cu sfântul în Mănăstirea 
Sfântul Mamas din capitala Bizanțului, de cele 3 cuvântări teologice, cele 15 
cuvântări morale, cele 37 de cateheze, cele 225 de capete şi cele 58 de Imne ale 
dragostei divine. 

La douăzeci şi cinci de ani de la moartea sfântului Grigorie Palama (din 
anul 1359), ucenicul său, Patriarhul Filotei Kokinos îşi va fi adus aminte de 
predicile, cuvântările şi scrierile filocalice, despre rugăciunea isihastă şi 
energiile divine necreate, din volumele marelui Arhiepiscop al Tesalonicului. 

La douăzeci şi cinci de ani de la moartea sfântului Serafim de Sarov 
(întâmplată în anul 1833), ucenicul său Motovilov îşi va fi adus aminte de faţa 
mai strălucitoare decât soarele a sfântului Serafim, de care s-a învrednicit acesta 
prin iconomie dumnezeiască, în poienița din pădurile Sarovului. 

La douăzeci şi cinci de ani de la moartea Părintelui nostru Arsenie Boca 
de la Prislop (din 28 noiembrie 1989), astăzi, 28 noiembrie 2014, ne aducem 
aminte cu emoție, bucurie şi smerenie, de întâlnirile, convorbirile şi călătoriile 
cu Sfinţia Sa, la Drăgănescu, Prislop, Sinaia şi Retezat şi de toate pomenirile din 
8 mai şi 28 noiembrie, la care am participat aici, fie ca preot, fie ca episcop. 

Mănăstirea Brâncoveanu de la Sâmbăta de Sus a fost candela ctitorită de 
Sfinţii Brâncoveni, iar Părintele nostru Arsenie a fost cel rânduit de Dumnezeu 
ca să aprindă această candelă. Părintele Arsenie a dat aură Mănăstirii Sâmbăta şi 
nimb sfintei Mănăstiri a Prislopului. De aceea aceste două sfinte Mănăstiri au 
devenit locuri importante şi speciale de pelerinaj, ca şi Biserica de la 
Drăgănescu, pictată de Sfinția Sa. 

„Iară şi iară cu pace” despre Părintele Arsenie (Din Cuvânt înainte, în: 
Florin Duţu, ,, Și cărțile au fost deschise” (Apoc. 20, 12) Părintele Arsenie Boca (1910- 
1989) — o biografie”, Ed. Floare Albă de Colț, Bucureşti, 2013) 

„După acestea, am văzut un alt înger pogorându-se din cer, având putere 
mare, şi pământul s-a luminat de slava lui” (Apocalipsă 18, 1). 

„Cântăreşte de trei ori cuvintele şi de şapte ori ceea ce scrii”, spunea 
Preacuviosul Părinte Arsenie Boca, cel „zidit acum întru tăcere”, până la Înviere. 
Chipul de icoană al Părintelui Arsenie, sculptat — într-o viziune — peste ani şi 
ani, pe un versant nordic al Munţilor Făgăraşului, cu vedere dinspre Olt, ca o 
efigie protectoare a neamului, după cum şi Sfinţia Sa L-a văzut şi L-a 
reprezentat în pictură pe Mântuitorul lisus Hristos deasupra acestor munţi, se 
reflectă şi în cartea d-lui Florin Duţu pe care o avem deschisă în faţă: „Și cărțile 
au fost deschise” (Apocalipsă 20, 12) Părintele Arsenie Boca (1910-1989) — o 
biografie” (şi nu o aghiografie!). Această carte ne aduce aminte de faptul că 
adevărata „Viaţă a lui Moise” nu putea fi nicidecum scrisă şi tâlcuită magistral 
de către sfântul Grigorie de Nyssa numaidecât după eventualele „dosare de la 
CNSAS” din Egiptul faraonilor, ci numai după scrierile biblice inspirate din 
Exod, Levitic, Numerii şi Deuteronom, referitoare la marele legiuitor. La fel nici 
viaţa sfântului prooroc Daniel n-ar putea fi scrisă şi descrisă vreodată după 
„dosarele de la CNSAS” din Babilon, ci după minunile şi revelațiile din cartea 
proorociei sale, din Istoria Susanei şi din Istoria omorârii balaurului şi a 
sfărâmării lui Bel. De asemenea, într-un mod fals şi incomplet s-ar fi putut 
reflecta prima parte a vieţii sfântului apostol Pavel de după convertire, în 
„dosarele de la CNSAS” ale „dregătorului regelui Areta” din Damasc (II Corinteni 
11, 32) şi cu totul altfel ar fi putut scrie singur sau împreună cu Tit, sfântul 

apostol Timotei, „o viaţă” aghiografică a marelui apostol al neamurilor. 

Tot aşa, credem noi, şi în situaţia Părintelui nostru Arsenie de la Prislop, a 
cărui viaţă în Hristos, biografie şi mai ales aghiografie de aşezat în Sinaxar se 
reflectă şi se oglindeşte mai mult decât în orice altceva în „dosarele” de pelerinaj 
ale miilor şi zecilor de mii de credincioşi care-l caută cu dragoste şi 1 se roagă cu 
credinţă la crucea de la mormântul Sfinţiei Sale de la Sfânta Mănăstire Prislop. 
Dosarele „de urmărire” de la CNSAS ale celui ce L-a urmat neabătut pe Hristos, 
Părintele Arsenie Boca — „Omul îmbrăcat în haină de in”, „Îngerul cu cădelniţa 
de aur” şi „Arhanghelul” de la Prislop, în viziunea teologică, în concepția 
duhovnicească şi în mărturisirea noastră arhierească — nu pot reflecta vreodată 
altceva decât întunecata perspectivă antihristică, dintr-o perioadă la fel de 
antihristică, asupra „celui mai mare om născut din femeie” (Matei 11, 11; Luca 7, 
28) pe pământ românesc şi a celei mai mari personalități creştine răsărite pe 
acelaşi binecuvântat pământ daco-roman, de la sfântul apostol Andrei până 
astăzi. 

Icoana Părintelui Arsenie zugrăvită şi transfigurată prin contemplaţii 
scripturistice (II Regi 19, 11-12; Apocalipsă 7, |; 8, 3-4), viziuni patristice (avva 
Arsenie 27 şi 38), mărturii contemporane şi metafore spirituale pregăteşte 
canonizarea unui adevărat „rug aprins”. În acest sens, sfântul lui Dumnezeu ŞI 
canonizarea lui de către Biserica Ortodoxă s-ar putea asemăna cu rugul aprins 
din Sinai şi cu stâlpul de foc din pustie. Prin canonizare, „rugul aprins” devine 
„stâlp de foc” pentru neam, popor şi ţară. Prin canonizare, „rugul aprins” se 
transfigurează în „stâlp de foc” şi luminează ca şi „stâlp de foc”, între ţărmul 
Mării Roşii şi malul Iordanului. Sau, prin canonizare, „rugul aprins” devine 
„stâlp de foc”, se transfigurează în „car de foc” şi rourează ca „limbă de foc” a 
Duhului Sfânt. „După acestea, am văzut un alt înger pogorându-se din cer, 
având putere mare, şi pământul s-a luminat de slava lui” (Apocalipsă 18, 1). Tot 
aşa şi pământul românesc se luminează şi se va lumina tot mai mult de slava, 
harul şi darul, harisma şi personalitatea Preacuviosului Părinte Arsenie de la 
Prislop şi de evlavia curată şi cultul ortodox pe care poporul nostru le are faţă de 
Sfinţia Sa. 

Parcurgând cu atenţie şi cu dragoste cuprinsul bogat al cărții d-lui Florin 
Duţu — până în prezent cea mai documentată biografie a Părintelui Arsenie, fără 
pretenţia de a fi nicidecum exhaustivă — nu putem ajunge decât la concluzia 
inspirată de la sfârşitul Evangheliei sfântului apostol şi evanghelist loan: „Sunt 
şi alte multe lucruri pe care le-a făcut lisus, care nu sunt scrise în cartea aceasta 
(loan 20, 30) şi care, dacă s-ar fi scris cu de-amănuntul, cred că lumea aceasta nu 
ar cuprinde cărțile ce s-ar fi scris. Amin.” (loan 21, 25), cuvinte pe care le-am 
putea traduce astfel: sunt şi alte multe lucruri, fapte, minuni şi semne; cuvinte, 
învățături şi sfaturi; rugăciuni, viziuni şi tăceri; experienţe, trăiri şi simţiri pe 
care le-a avut sau le-a făcut Părintele nostru Arsenie, care nu sunt scrise în 
cartea aceasta şi care, dacă s-ar putea scrie de cineva cu de-amănuntul, cred că 
nici în tainica şi profetica chilie a Sfinţiei Sale de sub Fereastra Sâmbetei din 
Munţii Făgăraşului n-ar putea încăpea cărţile ce s-ar fi scris, ce se scriu şi ce se 

vor mai scrie despre Sfinţia Sa, care, ascuns în taina cuvintelor sfântului prooroc 
Ieremia: „Turn te-am pus în mijlocul poporului Meu şi stâlp, ca să afli şi să 
urmăreşti drumul lor...” (Ieremia 6, 27), spunea printre altele: „Călugării sunt 
chemaţi să umple lumea de duhul Parusiei şi să pună jăratec pe lemnul uscat al 
lucrurilor”, pentru a le reaprinde prin Duhul Sfânt. 


Părintele Arsenie — Mărturisitorul (Din Cuvânt înainte, în: Vreau să schimb 
lacrimile voastre în bucurie, Ed. Agaton, Făgăraş, 2014) 

„Atunci unul dintre serafimi a zburat spre mine, având în mâna sa un 
cărbune, pe care îl luase cu cleştele de pe jertfelnic” (Isaia 6, 6). 

Dacă ne-am învrednici să stăm de vorbă cândva în duh cu Preacuviosul 
Părinte Arsenie de la Prislop, în gura chiliei Sfinţiei Sale săpată în stânca 
muntelui de sub „Fereastra Sâmbetei” — precum a vorbit oarecând sfântul 
prooroc Ilie cu Dumnezeu în gura peşterii de la Horeb (III Regi 19, 9-18) — cred că 
ne-ar mustra aspru pe mulţi pentru graba, uşurătatea, superficialitatea şi lipsa de 
seriozitate şi profunzime cu care se scrie şi se publică o avalanşă de cărți şi 
cărțulii despre Sfinţia Sa. Pentru că orice avalanşă nu aduce cu sine numai 
frumuseţea şi puritatea zăpezii, ci şi pietre, stânci, lemne şi destule uscături. „lar 
într-o casă mare, zice sfântul apostol Pavel, sunt nu numai vase de aur şi de 
argint, ci şi de lemn şi de lut; şi unele sunt spre cinste, iar altele spre necinste (II 
Timotei 2, 20). Opera şi personalitatea Părintelui sunt precum „o casă mare”, iar 
despre Sfinţia Sa s-au scris şi se mai scriu încă binevenite cărţi „de aur şi de 
argint”, dar şi slabe cărți „de lemn şi de lut!” Cred că multe cărți „de lemn” 
despre Sfinţia Sa, Părintele le-ar pune pe foc şi multe cărți „de lut” despre 
cuvintele, semnele şi minunile Sfinţiei Sale, Părintele le-ar sparge cu toiagul 
mustrării! Sunt sigur de aceasta. Pentru că nu întâmplător Părintele Arsenie mi-a 
spus cândva la Prislop acest cuvânt cu adevărat profetic: „Tu va trebui să mă 
aperi de oameni!” Dar n-am în mâinile mele nevrednice, nici sabia de foc a 
sfântului arhanghel Mihail, nici crinul curat şi înmiresmat al sfântului arhanghel 
Gavriil, deşi harul şi darul, puterea şi lucrarea arhieriei m-ar îndreptăți la 
aceasta; pentru că Preacuviosul Părinte Arsenie Mărturisitorul şi Luminătorul 
este precum un izvor cu apă limpede într-un pustiu, munte înalt într-un câmp 
întins, stea luminoasă pe un cer înnegurat şi fulger strălucitor în noapte. Din 
izvor ne adăpăm cu agheasmă, muntele îl contemplăm, de stea ne bucurăm şi de 
fulger ne minunăm şi ne cutremurăm! Şi pentru a le surprinde pe toate acestea în 
ramă de icoană teologică s-ar cuveni să ne apropiem cu sufletul şi să ne ridicăm 
cu mintea spre turnul cel de veghe al sfântului prooroc Avacum (2, 1), pentru ca 
de la înălțimea duhovnicească a acestuia să contemplăm mistic pe Preacuviosul 
Părinte Arsenie, precum l-a văzut sfântul prooroc Isaia pe serafimul din vedenia 
din Templu, care s-a desprins din soborul celorlalți serafimi şi s-a apropiat 
venind în zbor cu cărbunele în mână, luat de pe jertfelnic de evanghelistul 
Vechiului Testament, „cuminecându-l” (Isaia 6, 1-7). 

Serafimul în zbor, cu cărbunele în mână (Isaia 6, 6-7) este prototip al 
Mântuitorului Hristos, Fiul lui Dumnezeu întrupat, icoană a fiecărui prooroc şi 
sfânt apostol, imagine a fiecărui episcop, pildă a fiecărui preot sau duhovnic şi 
paradigmă a oricărui sfânt (Părintele Arsenie în zbor cu cărbunele în mână...). 
Moise a fost precum un serafim „în zbor”, cu cărbunele tablelor Legii în mână, 
către poporul evreu; proorocul Samuel a fost precum un serafim „în zbor”, cu 
cărbunele în mână, către Israel, prin misiune, dar şi către David, prin ungere; 
sfântul prooroc Ilie a fost precum un serafim „în zbor”, cu cărbunele în mână, 
către popor, pe vremea rătăcirii lui Ahab şi a Izabelei; iar proorocul Ilona a fost 
precum un serafim „în zbor”, cu cărbunele în mână, către niniviteni. Prin 
întrupare, Hristos Domnul vine „în zbor” cu cărbunele în mână către fiecare 
dintre noi. Cărbunele luat cu cleştele de pe jertfelnic este atât imagine a 
cuvântului Său dumnezeiesc, cât şi a Trupului şi Sângelui Său euharistic. Hristos 
vine „în zbor” cu cărbunele cuvântului Său dumnezeiesc în mână — precum 
serafimul din vedenie — mai întâi către sfinții Săi ucenici şi apostoli şi către 
mulțimile de oameni, prin Predica de pe Muntele Fericirilor; către Petru, lacob şi 
Ioan pe Tabor; către sfinţii apostoli la Cina cea de Taină şi în seara Învierii, prin 
uşile încuiate; către Luca şi Cleopa pe drumul spre Emaus, aprinzându-le 
inimile, şi la Cina din Emaus, frângând pâinea Cărbunelui aprins. 

Sfinţu apostoli şi sfântul apostol Petru vin „în zbor” cu cărbunele în mână 
prin predica şi vorbirea în limbi din Duminica Rusaliilor, către cei dintâi creştini 
şi către lumea întreagă. Sfântul apostol Petru vine „în zbor” cu cărbunele în 
mână către slăbănogul de la Poarta cea Frumoasă a Templului, către creştinii din 
Samaria, către Eneas din Lida, către Tabita din lope, către sutaşul Corneliu din 
Cezareea şi prin Epistolele sale soborniceşti, către noi toţi. Sfântul arhidiacon 
Ştefan vine „în zbor” cu cărbunele în mână către lumea întreagă, prin 
descoperirea şi mărturisirea revelației din sinedriu, despre Șederea lui Hristos 
cel Înviat de-a dreapta Tatălui (Fapte 7, 55-56), iar sfântul arhidiacon Filip face 
acelaşi lucru, convertindu-l pe famenul reginei Etiopiei. Sfântul apostol Pavel 
vine „în zbor” duhovnicesc cu cărbunele în mână, după convertirea minunată de 
pe drumul Damascului şi după botezul primit în Damasc, către ucenicii de aici, 
către cei din Ierusalim şi Antiohia — unde întâia dată s-au numit creştini — şi 
către toate bisericile Galatiei, Asiei, Macedoniei, Ahaiei, Iliricului şi Italiei — 
până la Roma şi poate chiar până în Spania, iar prin cele paisprezece epistole din 
Noul Testament, la fiecare dintre noi. Sfântul apostol şi evanghelist loan vine 
„în zbor” către noi, cu cărbunele Apocalipsei în mână, luat de pe jertfelnicul 
revelaţiei din Insula Patmos. 

Fiecare episcop sau ierarh vine „în zbor” cu cărbunele în mână către 
preoţii şi credincioşii din Eparhia sa, prin prezenţă, slujire, cuvântare, pastorală 
şi vizite canonice. Fiecare preot sau duhovnic, la rândul lui vine „în zbor” cu 
cărbunele în mână către enoriaşii săi din parohie şi către fiii săi duhovniceşti, 
prin povăţuire. Fiecare sfânt ridicat dintr-un neam vine „în zbor”, precum 
serafimul din vedenie, cu cărbunele în mână către neamul său, către 

contemporanii săi şi, mai ales, către urmaşi. Nu în ultimul rând îl vedem, îl 
contemplăm şi îl simțim pe Preacuviosul Părinte Arsenie de la Prislop, venind 
„în zbor” cu cărbunele în mână către noi, către credincioşi şi către pelerini, în 
fiecare zi, în Duminici şi sărbători, dar mai ales în zilele de hram şi „vedenie” 
din 8 mai şi 28 noiembrie! 

Astfel, contemplând cununile Părintelui nostru Arsenie (şi ale tuturor 
sfinților): „cununa dreptăţii” (II Timotei 4,8), ca şi creştin; „cununa cea neveștejită 
a slavei” (I Petru 5, 4), ca şi preot; „cununa cea de pietre scumpe a smereniei” 
(Patericul, X, 2 şi 24), ca şi monah; „cununa vieţii” (Apocalipsă 2, 10), ca şi sfânt al 
Bisericii lui Hristos, canonizat deja de Dumnezeu şi de popor — urmând ca şi 
Sfântul Sinod să confirme aceasta la o apropiată şi mult aşteptată „plinire a 
vremii” (Galateni 4, 4) — ne-am putea integra cu toţii în întreita cântare a 
serafimilor din Templu şi de la fiecare Sfântă Liturghie: „Sfânt, Sfânt, Sfânt 
Domnul Savaot, plin este cerul şi pământul de mărirea Lui!” (Isaia 6, 3). Pentru că 
„cei care vor fi îndrumat pe mulți pe calea dreptăţii vor fi ca stelele în vecii 
vecilor” (Daniel 12, 3), iar „cei drepţi vor străluci ca soarele în împărăţia Tatălui 
lor” (Matei 13, 43). Părintele Arsenie este o stea care străluceşte pe firmamentul 
Bisericii şi un soare care luminează şi dogoreşte, din Împărăţia Tatălui! 

Și prin această „Antologie” de cuvinte duhovniceşti ale Sfinţiei Sale, 
îngrijită de doamna profesor Natalia Corlean şi publicată la Editura Agaton din 
Făgăraş, pare-se că Părintele Arsenie vine încă o dată înspre noi toţi „în zbor”, 
cu cărbunele harului ceresc şi dumnezeiesc în mâini, schimbându-ne lacrimile în 
bucurie şi dovedindu-ne că de dincolo ne ajută mai mult, precum ne-a şi 
încredinţat. Noi să fim în Templu, precum Isaia, adică în Ortodoxie! 

Binecuvântare cititorilor, răsplată ostenitorilor şi mântuire împlinitorilor! 


„Omul îmbrăcat în haină de in” (ezechiel 9, 3) şi uniforma Armatei 
Române. „Şi oştile din cer veneau după EI, călare pe cai albi, purtând veşminte 
de vison alb, curat” (Apocalipsă 19, 14). 

Sfinţii militari din pictura Preacuviosului Părinte Arsenie Boca (1910- 
1989) din Biserica „Sfântul Ierarh Nicolae” de la Drăgănescu, de lângă 
Bucureşti, şi tema vârstelor duhovniceşti filocalice — curăţire, iluminare şi 
desăvârşire — exprimată prin imaginea celor trei ostaşi îmbrăcaţi în uniforma 
propusă de către sfântul apostol Pavel la sfârşitul Epistolei către Efeseni, ca şi 
încununarea cerească, din ultimul moment, a soldatului roman care păzea pe 
sfinţii din lezerul Sevastiei, din aceeaşi pictură a „Capelei Sixtine” a Ortodoxiei 
Româneşti, dar nu în ultimul rând cele două icoane ale sfântului arhanghel 
Mihail cu sabia de foc, „mai marele oştirilor cereşti”, de pe iconostasul de la 
Drăgănescu şi Prislop şi din Epitaful Adormirii Maicii Domnului de la Sâmbăta 
ar putea constitui temeliile concepției vizionare, mistice şi spirituale a 
„Arhanghelului” de la Prislop (care în anii tinereții Sfinţiei Sale a dorit la un 
moment dat să se înscrie la Şcoala de Aviaţie de la Cotroceni!) despre ostaşi, 
armată şi Armata Română. 

Este cunoscut în Sfânta Evanghelie faptul că Mântuitorul nostru lisus 
Hristos a găsit cea mai mare credinţă în Israel la un sutaş sau ofițer roman (Matei 
8, 5-13), iar sfântul apostol Pavel îl îmbracă în lupta cea duhovnicească pe fiecare 
creştin cu armele duhovniceşti sau cu toată armătura lui Dumnezeu: „Îmbrăcaţi- 
vă cu toate armele lui Dumnezeu, ca să puteți sta împotriva uneltirilor 
diavolului. Căci lupta noastră nu este împotriva trupului şi a sângelui, ci 
împotriva  începătoriilor, împotriva  stăpâniilor, împotriva stăpânitorilor 
întunericului acestui veac, împotriva duhurilor răutăţii, care sunt în văzduhuri. 
Pentru aceea, luaţi toate armele lui Dumnezeu, ca să puteţi sta împotrivă în ziua 
cea rea, şi, toate biruindu-le, să rămâneţi în picioare. Staţi deci tari, având 
mijlocul vostru încins cu adevărul şi îmbrăcându-vă cu platoşa dreptăţii, şi 
încălțaţi picioarele voastre gata fiind pentru Evanghelia păcii. În toate luaţi 
pavăza credinţei, cu care veţi putea să stingeţi toate săgețile cele arzătoare ale 
vicleanului. Luaţi şi coiful mântuirii şi sabia Duhului, care este cuvântul lui 
Dumnezeu” (Efeseni 6, 11-17). Aceste arme duhovniceşti le-au îmbrăcat mai întâi 
cei 318 oşteni ai patriarhului Avraam, cu prilejul eliberării lui Lot (Facere 14, 14- 
16); ostaşii lui Iosua în lupta cu amaleciţii (Exod 17, 8-16); cei 300 de ostaşi viteji 
ai lui Ghedeon înarmaţi doar cu trâmbiţe şi cu ulcioare cu făclii aprinse, în lupta 
cu madianiţii (Judec. 7, 5-22); tânărul şi viitorul rege David, cu praştia sa şi cu cele 
cinci pietricele de râu, în lupta cu Goliat filisteanul (| Regi 17, 1-58), precum şi 
bravii Macabei, de la sfârşitul perioadei Vechiului Testament. În istoria Bisericii 
creştine, aceste arme duhovniceşti le-au purtat şi le-au îmbrăcat sfântul 
Gheorghe Purtătorul de Biruinţă, sfântul Dimitrie Izvorâtorul de Mir, sfântul 
Nestor, sfântul Mina, sfântul 'Teodor Tiron, sfântul 'Teodor Stratilat, sfântul 
Haralambie, sfântul Mercurie şi, mai ales, sfântul împărat Constantin cel Mare, 
cel întocmai cu apostolii. 

De aceea cuvintele inspirate ale Părintelui nostru Arsenie Boca — „Omul 
îmbrăcat în haină de in” (lezechiel 9, 3) şi „îngerul cu cădelniţa de aur” (Apocalipsă 
8, 3) — selectate de către Preacucernicul preot militar Traian Chircu de la 
Unitatea Militară din Floreşti (Cluj-Napoca) şi publicate cu binecuvântarea 
Înaltpreasfinţitului Părinte Dr. Andrei Andreicuţ, Arhiepiscopul şi Mitropolitul 
Clujului — pentru folosul duhovnicesc al tuturor celor ce slujesc lui Dumnezeu şi 
Patriei în Armata Română, în ţară sau în străinătate, apărând fiinţa, hotarele, 
onoarea, demnitatea şi integritatea poporului român, „creştinesc şi de Hristos 
iubitor” — nu pot fi decât un prilej sporit de bucurie, comuniune şi solidaritate 
creştinească şi românească, sub stindardul imnului naţional „Preoţi cu crucea-n 
frunte, căci oastea e creştină!”, în duhul cuvintelor Părintelui Arsenie: „Legea 
războiului nu este să-ţi ucizi adversarul, ci să-l capturezi”, pentru a nu încălca 
porunca divină care spune: „Să nu ucizi!” (Exod 20, 13; Deuteronom 5, 17; Matei 5, 
21), deoarece „fiecare avem în noi câte un Lie, câte un Goliat, câte o scorpie de 
biruit: pe ucigaşii virtuţilor”. Altfel, „fărădelegile atrag pustiirea pe pământ” (Înţ. 
lui Solomon 5, 23), prin sabia lui Cain şi a celor ce-l urmează — din aceeaşi pictură 
pe care scrie; „Sabia pedepseşte pe ucigaşi şi confirmă pe sfinți.” 

În vremuri în care parcă desluşim ropotul copitelor cailor Apocalipsei (6, 
2-8) şi „auzim de războaie şi veşti de războaie” (Matei 24, 6) îl contemplăm în duh 
pe Părintele nostru Arsenie Boca, stând împreună cu toți sfinţii neamului în 
„Sfânta Sfintelor” de dincolo de catapeteasma hristică a Catedralei Mântuirii 
Neamului, în neîncetată rugăciune stăruitoare către tronul Preamilostivului 
Dumnezeu, Cel în Treime lăudat, cu mâinile ridicate spre cer, precum Moise pe 
munte, „până la asfinţitul soarelui” din Vinerea Patimilor de pe Golgota şi din 
cea a Istoriei (Exod 17, 11-12). Şi toate acestea, pentru a evita, a amâna sau a anula 
(dacă este posibil) împlinirea cuvintelor-avertisment şi în acelaşi timp profetice 
ale aceluiaşi sfânt părinte al vremurilor noastre, din mormântul de la Prislop: „Si 
vis pacem, para bellum... şi pământul va fi stea.” 


Apologia Părintelui Arsenie Boca 

Deoarece Sfântul Părinte Antonie cel Mare, „Patriarhul monahismului 
ortodox”, ne spune că „în tot ce faci să ai mărturia Sfintelor Scripturi” (Patericul, 
avva Antonie 5) rânduim la începutul cuvântului nostru arhieresc, teologic şi 
duhovnicesc de apărare a Preacuviosului Părinte Arsenie de la Prislop, la 26 de 
ani de la trecerea Sfinţiei Sale la cele veşnice, spre ştiinţă, înştiinţare şi luare- 
aminte, acest cuvânt dumnezeiesc din cărţile Regilor: „Atunci au luat filistenii 
chivotul Domnului şi l-au dus din Eben-Ezer la Aşdod. Apoi au ridicat filistenii 
chivotul Domnului şi l-au vârât în capiştea lui Dagon şi l-au pus lângă Dagon. 
lar a doua zi s-au sculat aşdodenii dis-de-dimineaţă şi iată Dagon zăcea cu faţa 
la pământ înaintea chivotului Domnului. Și au luat ei pe Dagon şi l-au pus iar la 
locul lui. Şi s-au sculat ei dis-de-dimineaţă în ziua următoare, şi iată Dagon 
zăcea cu faţa la pământ înaintea chivotului Domnului; dar capul lui Dagon şi 
amândouă picioarele şi mâinile lui zăceau tăiate pe prag, fiecare deosebi, şi 
rămăsese numai trunchiul lui” ( Regi 5, 1-4). 

Sfântul Părinte Simeon Noul Teolog (946-1022), apărând cultul ortodox al 
părintelui său duhovnicesc, Cuviosul Simeon Evlaviosul de la Mănăstirea 
Studion din Constantinopol, spune: „Cine nu este în comuniune cu sfinţii 
contemporani lui, este lipsit de comuniunea sfinţilor!” Întrucât s-au ridicat în 
ultima vreme destui „Atoni” împotriva Părintelui Arsenie Boca şi al cultului 
uimitor şi copleşitor pe care marea majoritate a românilor ortodocşi îl au faţă de 
Sfinția Sa, prin pelerinajele de la Prislop, Sâmbăta şi Drăgănescu, adăugăm şi 
acest fragment cunoscut, din Sinaxarul zilei de 15 august: „Atunci s-a întâmplat 
unuia din numărul preoților din legea veche, anume Atonie, de a ieşit la drum. 
Acela, după ce norul s-a ridicat la înălțime după dumnezeiasca rânduială şi 
pentru o mai mare minune, a văzut pe sfinții apostoli şi mulțimea credincioşilor 
cu lumânări şi cu cântări de Psalmi, înconjurând patul Preasfintei Născătoare de 
Dumnezeu, şi, umplându-se de zavistie, a înnoit în sine vechea răutate asupra 
Domnului nostru lisus Hristos, şi a zis: «Acesta este trupul care a născut pe 
înşelătorul acela care a stricat legea părinților noştri! Vezi ce fel de cinste are?» 
Și fund tare cu trupul, de mare mânie, s-a repezit cu sălbăticie şi a alergat spre 

pat, voind să răstoarne la pământ Preacuratul trup al Preasfintei Fecioare Maria. 
Dar când mâinile lui cele îndrăzneţe s-au atins de pat îndată au fost tăiate de 
sabia cea nematerialnică a izbândirii lui Dumnezeu de îngerul cel nevăzut; şi au 
rămas lipite de pat, iar Atonie a căzut, răcnind şi văitându-se cu amar” (Vieţile 
Sfinților pe luna August, Sinaxarul Praznicului Adormirii Maicii Domnului). 

De la începutul slujirii, lucrării, propovăduirii şi misiunii duhovniceşti a 
Părintelui Arsenie în „mijlocul câmpului — şi spațiului ninivitean românesc — 
plin cu oase omeneşti” (cf. lezechiel 37, 1), de la Sâmbăta, Prislop şi Drăgănescu, 
Sfinția Sa a fost precum „un semn care va stârni împotriviri” (Luca 2, 34) — după 
cuvintele profetice ale dreptului Simeon, rostite în ziua Întâmpinării Domnului, 
către Sfânta Fecioară Maria Născătoare de Dumnezeu, cu referire la Pruncul 
lisus Hristos, adus la patruzeci de zile la Templul din Ierusalim, „împotriviri” de 
care sunt pline dosarele de urmărire antihristică de la C.N.S.A.S., iar în ultimul 
timp gura lumii şi gura iadului de pe Internet. 

Părintele Arsenie Boca a deranjat în timpul vieţii şi deranjează încă şi mai 
mult după moarte! Părintele Arsenie Boca nu are nevoie nici de evlavia cuiva, 
nici de unanimitate şi nici măcar de vreo canonizare. Părintele Arsenie Boca este 
ceea ce este: creştin ortodox botezat; absolvent al Facultăţii de Teologie 
Ortodoxă din Sibiu; ucenic al Sfântului Munte Athos; ctitor spiritual al 
Mănăstirii „Brâncoveanu” de la Sâmbăta de Sus (căreia 1-a dat aură) şi stâlp de 
foc la Sfânta Mănăstire Prislop (căreia îi dă nimb). Părintele Arsenie Boca a fost 
vreme de şase ani diacon al Catedralei Mitropolitane din Sibiu; preot vrednic al 
lui Hristos, duhovnic iscusit, propovăduitor şi trăitor al Evangheliei Domnului, 
slujitor înflăcărat şi înlăcrimat al Sfintei şi dumnezeieştii Liturghii, păstor de 
suflete, om al lui Dumnezeu, mărturisitor şi pătimitor pentru Hristos, în închisori 
şi la Canal, dar şi pictor bisericesc, desfăşurându-ne spre contemplare înaintea 
ochilor duhovniceşti — după „Cărarea Împărăției” de la Sâmbăta şi Predicile 
(„Cuvinte vii”) de la Prislop — „O smerită mărturisire ortodoxă de credinţă, 
exprimată plastic”(cf. Pisania), prin pictura Bisericii de la Drăgănescu de lângă 
Bucureşti. 

Părintele Arsenie Boca n-a avut nici o condamnare politică şi nici o 
condamnare canonică! Sfinţia Sa a fost scos pe nedrept din mănăstire în 
contextul decretului 410 din 1959, printr-un ordin scris al Episcopiei de care 
aparținea atunci Sfânta Mănăstire Prislop. A fost izgonit şi aruncat în lume civil, 
dorind mereu să se întoarcă, împreună cu Maica Zamfira şi cu obştea de monahii 
aruncată pe drumuri, la Prislop şi nu în altă parte! În cei treizeci de ani de exil 
(1959-1989), precum sfântul loan Evanghelistul în Insula Patmos sau precum 
Moise în pribegie prin Sinai vreme de patruzeci de ani mai înainte de revelația 
rugului aprins, Părintele nostru Arsenie Boca şi-a înţeles şi a acceptat crucea 
rânduită şi îngăduită de Dumnezeu prin oamenii Cezarului roşu de atunci. Dar 
Părintele nu şi-a întrerupt rugăciunea minţii şi rugăciunea inimii sau rugăciunea 
lui lisus şi închinarea în Duh şi Adevăr, lucrare duhovnicească şi mistic- 
filocalică, ce constituie proscomidia, miezul, esenţa şi epicleza Liturghiei 

interioare. De aceea Sfinţia Sa, începând de la Sâmbăta şi Prislop şi cu atât mai 
mult de la Drăgănescu şi Sinaia, s-a învrednicit de haruri şi harisme, de daruri 
duhovniceşti deosebite, de care puţini se învrednicesc cu adevărat într-o sută sau 
în sute de ani. Străvederea cu duhul, cunoaşterea, citirea şi descoperirea 
gândurilor, dezvăluirea trecutului omului şi descoperirea profetică a viitorului 
omului, ţării şi a lumii au fost şi sunt lucrări ale Duhului Sfânt, care s-au 
manifestat din belşug în viaţa curată moral şi sfântă duhovniceşte a Sfinţiei Sale 
(în ciuda oricăror calomnii), în scrierile pline de înţelepciune, claritate, precizie, 
concizie şi limpezime, dar şi în pictura străbătută de transparenţă în haruri şi 
lumini taborice, care o fac unică în ţară, unică în Ortodoxie şi unică în lume, ca 
expresie estetică a Revelaţiei dumnezeieşti întemeiată pe Sfânta Scriptură şi 
Sfânta Tradiţie, cu nuanţe reale de originalitate şi aplicare la omul modern, ca 
mesaj profund teologic, curat dogmatic, limpede ecumenic şi nu lipsit pe alocuri 
de accente profetice, care ar trebui să ne pună pe toți pe gânduri. 

Fără îndoială că satana sau diavolul (reprezentat în pictura Părintelui în 
scena „Călugărul răstignit” şi în cea a Judecăţii particulare) — „Sărsăilă”, cum îl 
numea Părintele — nu s-a bucurat nici de predicile Părintelui Arsenie la Sâmbăta, 
nici de duhovnicia Sfinţiei Sale din mijlocul mulțimilor, nici de semnele şi 
minunile din închisoare şi de la Canal (adeverite de martori), nici de smerenia 
adâncă a Sfinţiei Sale, precum nici de dragostea de Dumnezeu şi de oameni, 
trăită la cea mai înaltă intensitate, prin nevoinţe numai de Dumnezeu ştiute. Nu 
se bucură diavolul nici de chilia Părintelui Arsenie săpată în munţi, nici de 
pictura de la Drăgănescu, nici de semnele şi minunile de la crucea şi de la 
mormântul Sfinţiei Sale şi cu atât mai puţin de râul de oameni devenit fluviu de 
pelerini, din aproape toate părțile şi toate locurile unde viețuiesc români, în ţară 
şi străinătate, care se revarsă spre Prislop. Sabia de foc a Părintelui nostru 
Arsenie — „Arhanghelul” de la Prislop! — care a tăiat în cangrena păcatului la 
noi, la români (avorturi, necurăţie, beţie, fumat, înjurături şi toate celelalte), îl 
ustură şi-l arde pe vrăjmaşul cel nevăzut al mântuirii oamenilor. De aceea nu 
este de mirare faptul că, aşa după cum de câteva ori iudeii au luat pietre în mâini 
ca să arunce după lisus şi împotriva lui lisus (loan 8, 59; 10, 31; 11, 38), precum 
mai târziu împotriva sfântului arhidiacon Ştefan, ucigându-l, pentru că nu puteau 
răbda şi accepta mărturisirea revelației din sinedriu — Șederea Mântuitorului 
lisus Hristos cel Răstignit şi Înviat, în cerurile deschise, pe tron, de-a dreapta 
Tatălui (Fapte 7, 55-60), tot aşa nu ne mirăm nicidecum şi nu ne vom mira de cei 
ce au făcut acelaşi lucru cu sfinţii în vieţile lor şi cu Părintele nostru Arsenie în 
vremea noastră. Maica Domnului a fost oarecând înjunghiată în obraz, în Icoană, 
în Muntele Athos, chiar de către cineva care purta haină neagră şi lungă! Până la 
canonizare, răstignirea Părintelui Arsenie Boca continuă! Dacă hulitorii şi 
batjocoritorii de pe Golgota din Vinerea Patimilor se transferă pe Internet nu e 
nici o mirare! Însă „Vedeţi că nimic nu folosiţi. Iată că lumea se duce după EI” 
(loan 12, 19) — după Hristos în Ierusalim şi după Părintele Arsenie la Prislop! 

Sfârşindu-şi viaţa în exil la Aşezământul monahal de la Sinaia în 28 
noiembrie 1989, spovedit şi cuminecat cu Sfintele Taine ale lui Hristos, precum 
sfinţii loan Gură de Aur (în anul 407 la Comana), Maxim Mărturisitorul (în 662 
la Lazica) şi Simeon Noul Teolog (în anul 1022 la Mănăstirea Sfânta Marina), 
dar şi atâţia alţi sfinţi, Părintele Arsenie Boca este un Părinte al neamului nostru, 
un mijlocitor, un călăuzitor, un ocrotitor şi un rugător fierbinte către Dumnezeu. 
Eu îl văd şi îl socotesc pe Părintele nostru Arsenie Boca ca pe unul dintre preoţii 
sfinți ai Bisericii noastre Ortodoxe, purtători ai chivotului lui Hristos peste 
Iordanul istoriei, în spaţiul nostru românesc (cf. Iosua 3, 14-17). Văzându-L şi 
simţindu-L răstignit pe Mântuitorul Hristos în regimul trecut, vreme de zeci de 
ani, pe o cruce nevăzută mai mare decât cea de pe Caraiman, Părintele nostru 
Arsenie a fost printre puţinii, dacă nu chiar singurul — precum sfântul loan 
Evanghelistul — care a stat cu deplină statornicie şi cu desăvârşită verticalitate 
lângă Crucea lui Hristos, fără vreun compromis cu cei fără de Dumnezeu. 

Cuvintele unui mare ierarh, rostite cu un veac în urmă: „[ineţi cu poporul, 
ca să nu rătăciți!” se potrivesc întocmai şi în cazul Părintelui Arsenie de la 
Prislop. Şi poporul ţine cu Sfinția Sa, pentru că-i confirmă sfinţenia vieții; îi 
pecetluieşte ortodoxia învăţăturii şi a spiritualităţii, îi simte şi îi poartă pe umeri 
autenticitatea cultului şi a evlaviei, până în pragul şi în ziua „plinirii vremi” 
canonizării! Urmaşii răzvrătiților lui Core, Datan şi Aviron împotriva evidenţei 
(Numerii 16, 1), precum şi discipolii tâlharului batjocoritor, răstignit de-a stânga 
Domnului (Luca 23, 39), singuri se osândesc pe ei înşişi în faţa lui Dumnezeu şi a 
neamului românesc, sporindu-şi vina, împreună cu toți hulitorii, specialişti în 
pălmuiri, cărora lisus le răspunde peste veacuri: „Dacă am vorbit rău, dovedeşte 
că este rău, iar dacă am vorbit bine, de ce Mă baţi?” (Ioan 18, 23), pentru că la 
Judecata de Apoi se vor da pe faţă „gândurile multor inimi” (cf. Luca 2, 35). 

Mărturisirea din Cezareea Prislopului: 

— Cine zic oamenii că sunt eu, Părintele Arsenie? 

— Unii zic că sunteți Sfântul Ardealului; alții zic că sunteţi făcător de 
minuni şi împlinitor de dorinţe; alţii zic că sunteţi rugător, ocrotitor şi mijlocitor 
pentru noi înaintea lui Dumnezeu. 

— Dar voi cine ziceţi că sunt? 

Răspunzând unul, al Daciei Felix, a zis: 

— Sfinţia Voastră, Părinte Arsenie, sunteţi „Omul îmbrăcat în haină de in”, 
„Îngerul cu cădelniţa de aur”, „Arhanghelul de la Prislop”, „Sfântul sfinților” 
români şi Sfântul vremurilor noastre! 

Şi răspunzând Părintele Arsenie, a zis: 

— Fericit eşti tu, episcop al Daciei Felix, că nu trup şi sânge ţi-au 
descoperit ţie acestea, ci harul Duhului Sfânt primit la hirotonia întru arhiereu al 
lui Hristos! (cf. Matei 16, 13-17). 

„Cuvintele acestea pe care vi le spun sunt lumină, uneori poate 
scânteietoare, orbitoare chiar!” (Părintele Arsenie, Tâlcuiri la Pateric, manuscris). 

De un sfert de veac mă gândesc adeseori la cuvântul pe care mi l-aţi spus 
cândva la Prislop: „Plec dincolo, ducând cu mine taine, pentru că n-am cui le 
spune.” Şi mă gândesc adeseori la tainele descoperite şi împărtăşite de către 
Dumnezeu Sfinţiei Voastre, prin trăiri, rugăciuni şi nevoinţe, care se află dincolo 
de capitolele din „Cărarea Împărăției”, dincolo de predicile din „Cuvinte vii” şi 
de cele scrise în manuscrisele inedite, precum şi dincolo de cele zugrăvite şi 
înscrise pe pereţii sfintei Biserici de la Drăgănescu. Și cuget iarăşi la faptul că 
niciunul dintre cei ce v-am întâlnit şi cunoscut în timpul vieții nu ne-am 
învrednicit de-a auzi, de-a păstra şi de-a purta aceste taine, care mai mult decât 
ne-ar fi îmbogăţit viaţa, ne-ar fi copleşit sufletul sub greutatea şi lumina lor. Însă 
cât de săracă ar fi fost cartea Faptele Apostolilor şi Epistola a II-a către 
Corinteni dacă sfântul apostol Pavel nu ne-ar fi împărtăşit în trei rânduri 
minunea Arătării şi a convertirii sale de pe drumul Damascului (Fapte 9, 3-20), dar 
şi taina răpirii sale la al treilea cer (II Corinteni 12, 1-10). Aceste taine alcătuiesc 
nevăzut viața pământească a Sfinţiei Voastre şi atrag prin harul lor miile şi 
zecile de mii de credincioşi la crucea smerită de lemn ce vă străjuieşte 
mormântul, de unde zidit întru tăcere ne pregătiţi pe toţi pentru Înviere. 

Unele lucruri ni le-aţi spus, atât cu privire la noi şi la viaţa noastră 
creştinească, cât şi cu privire la lume şi la cele ce vor urma să fie. Unele le-am 
înţeles, altele le-am priceput mai târziu, iar altele nici până astăzi. Ne-aţi 
descifrat firul vieţii şi ne-aţi luminat sensul ei ca nimeni altul. Ne-aţi ajutat să 
înţelegem creştinismul ca fiind umbra trecerii luminoase a lui lisus pe pământ. 
De aceea viaţa noastră se adapă, se hrăneşte şi se prelungeşte din viaţa Sfinţiei 
Voastre şi din cuvintele pe care ni le-aţi spus, ca venind de la Dumnezeu, pentru 
că destinul nostru, al tuturor celor care v-am cunoscut şi vă iubim, s-a întâlnit 
cândva în mod providențial cu destinul Sfinţiei Voastre, cu care se împleteşte în 
Hristos, prin harul Duhului Sfânt şi în Biserică. De aceea ne sunt de mare ajutor 
cuvintele pe care le-aţi spus cândva obştii de la Sinaia: „Cine se ţine de noi, cu 
noi va fi.” Aţi dorit să ne fie mintea limpede precum cerul senin şi ne-aţi dat de 
înţeles că nu putem veni la lisus fără vasul de alabastru cu mir de nard al Mariei 
din Betania (loan 12, 3). Dar, din nefericire pentru noi, încă nu ne-am ars toate 
vreascurile minţii, ca să putem ajunge la unicul gând al rugăciunii lui lisus. 

Este foarte adevărat faptul că, după plecarea Sfinţiei Voastre dintre noi, 
lăsându-ne în suflet o durere nesfârşită, dar şi o nădejde neclintită, orfani fiind, 
ne-am simţit adeseori precum losua, în lupta cea duhovnicească în vale, cu 
amaleciţii cei nevăzuţi, iar pe Sfinţia Voastră vă simţeam şi vă simţim mereu ca 
pe un alt Moise în rugăciune, sus pe munte, cu braţele ridicate spre cer (Exod 17, 8- 
16). Suntem mult mai singuri fără Sfinţia Voastră şi mult mai săraci fără cuvântul 
cel viu şi ziditor al Sfinţiei Voastre, care de atâtea ori în viaţă ne-a fost sprijin şi 

adăpost în ploile, vijelule şi furtunile ce s-au abătut asupra noastră. De aceea, 
câte n-am avea să vă spunem şi câte n-aţi avea să ne ziceţi de la amvonul 
Bisericii celei biruitoare din cer?! Corabia ne este învăluită de valuri, iar 
naufragiul din Malta pare foarte aproape (Fapte 27, 13-44; 28, 1). Pentru vinovăţiile 
noastre, ale părinţilor şi strămoşilor noştri suntem aruncaţi adeseori din corabie, 
precum lona, în mare (Iona 1, 1-16). Dar, pentru rugăciunile şi mijlocirile Maicii 
Domnului, ale tuturor sfinților şi ale Sfinţiei Voastre, ori ne va înghiţi chitul în 
mod salvator, ori ne va întinde Hristos mâna, precum lui Petru, în chip mântuitor 
(Matei 14, 24-33)! Probleme sunt peste tot, necazuri sunt peste tot, păcate sunt 
peste tot, vinovăţii sunt peste noi. Am semănat păcate şi de aceea culegem 
necazuri. „Căzut-a cununa de pe capul nostru; vai nouă, că am păcătuit!” 
(Plângeri 5, 16). Untdelemnul ni se împuţinează în vase, candela sufletului ni se 
stinge (Matei 25, 8), vasul de alabastru cu mir de nard ne lipseşte, lacrimile ni se 
împuţinează, haina de nuntă ni se întinează şi dorul după Mirele Hristos adeseori 
ni se stinge. Sfinţia Voastră aţi trecut prin ţară, prin neam şi Biserică, precum 
Iona prin Ninive, chemându-ne la Dumnezeu şi vestind cele ce aveau să vină, 
dar noi, ninivitenii de azi, nu ne-am pocăit încă în sac şi cenuşă. Vremurile sunt 
tulburi şi, cum ne spuneaţi Sfinţia Voastră: „Lumea se clatină şi noi ne bucurăm 
pentru că lumea se clatină, pentru că sunt pe lume semnele apropierii celei de A 
Doua Veniri a lui Hristos”, dar noi nu suntem treji şi priveghetori pentru ea. 
Somnul ucenicilor osteniți din Ghetsimani ne-a cuprins şi pe noi. Numai glasul 
arhanghelului şi trâmbiţa lui Dumnezeu ne mai poate trezi (1 Tesaloniceni 4, 16). 
Un glas de arhanghel aţi fost şi sunteţi Sfinţia Voastră, precum şi o trâmbiţă a lui 
Dumnezeu, peste câmpul plin cu oase omeneşti, din vedenia proorocului 
lezechiel (lezechiel 37, 1-14). De aceea, de dinaintea tronului ceresc al Preasfintei 
Treimi şi din soborul tuturor sfinţilor şi al celor douăzeci şi patru de bătrâni din 
Apocalipsă, îmbrăcaţi în veşminte albe şi cu cununi de aur pe cap (Apocalipsă 4, 4 
şi 9-11), aduceţi-vă aminte de noi şi nu ne uitaţi când scoateţi miridă din prescura 
rugăciunii de foc la Proscomidia Liturghiei cosmice cea fără de Otpust, la care 
slujiți neîncetat. De noi cei ce v-am cunoscut şi de toţi cei care nu v-au cunoscut, 
de cei ce v-au urmat, urmându-L pe Hristos, dar şi de cei ce nu v-am ascultat 
întru toate, cum ar fi trebuit şi cum s-ar fi cuvenit. 

„Ia țara foc din Prislop!” — îmi spuneaţi odată, din capul scării celei 
vechi, la Sfânta Mănăstire, iar florile de la mormântul Sfinţiei Voastre sunt 
semnele şi miresmele luminilor de Paşti cu care credincioşii şi pelerinii pleacă 
de acolo, aprinse de darul şi duhul Sfinţiei Voastre. Şi focul acesta s-a răspândit 
şi se răspândeşte peste tot din evlavia pe care credincioşii şi pelerinii de 
pretutindeni v-o poartă. Căci pentru noi sunteţi un rug aprins în pustie şi un stâlp 
de foc călăuzitor spre Hristos, în deşertul vieţii. Aţi umblat cu Dumnezeu 
precum Enoh, de aceea EI v-a luat la Sine (cf. Facere 5, 22-24). Aţi purtat crucea 
lui Hristos asemenea lui Simon Cirineanul şi aţi fost răstignit împreună cu 

Hristos, după cuvintele sfântului apostol Pavel (Galateni 2, 20) şi precum în 
pictura cu călugărul răstignit, de aceea înviaţi împreună cu El. Întâlnindu-vă, 
cunoscându-vă şi însoţindu-vă de atâtea ori la Drăgănescu, Bucureşti, Prislop, 
Sinaia şi Retezat, am gustat din bucuria drumului spre Emaus şi ne-am 
împărtăşit de Cina de la capătul drumului. Târziu v-am înţeles cuvintele: „În loc 
să mergem mai singuri pe cale...” şi nu de puţine ori v-am întristat aşteptările, 
încât mi-aţi zis: „Credeam că se poate face şi din tine ceva...”. Însă cuvintele pe 
care mi le-aţi spus la Prislop la începutul lui mai 1986: „Dacă tu nu veneai preot 
aici, eu pe aici nu mai aveam ce căuta!” îmi sunt o rază de speranţă. N-am putut 
împlini decât în parte cuvântul: „Tu va trebui să mă aperi de oameni”, fapt ce se 
adaugă cererii mele smerite de iertare, însă mereu îmi răsună în minte cuvintele 
Sfinţiei Voastre: „Să-ţi vezi de carte!”, „Să mănânci cartea!” şi „Să stai de vorbă 
cu pietrele.” Rod al acestui cuvânt sunt pietrele de la Schitul „Schimbarea la 
Faţă” din Munţii Retezat şi, mai ales, cele din grădina de peste râu din satul 
natal, de sub streaşina de miazăzi a Prislopului, orânduite în ruinele din pietre 
mari de râu ale „Catedralei dacice” a Domnului Hristos, cu hramul pomenirii 
Sfinţiei Voastre, căci scrierile pe care ni le-aţi lăsat sunt o catedrală de cuvinte. 

Cel mai înfricoşător şi cutremurător lucru şi cuvânt pe care mi l-aţi spus a 
fost însă cel rostit de către Sfinția Voastră când urcam împreună înspre 
„Pietrele” din Retezat: „Fi, fiule, s-apropie sfârşitul! Aşa că în scurtă vreme 
luptă-te lupta cea bună...” De aceea aşteptăm cu frică de Dumnezeu, cu credinţă 
şi cu dragoste strigarea de la miezul nopţii din Pilda celor zece fecioare (Matei 25, 
6), dar şi sfâşierea catapetesmei templului, de sus până jos, prin Parusia 
Domnului — orizontul nostru de aşteptare. 

„La Judecata de Apoi, puterea lui Dumnezeu mă va aduce martor că v-am 
spus câte v-am spus!” — ne-aţi zis în obşte, la o masă, vecină cu Cina de Taină, 
din trapeza veche a Sfintei Mănăstiri Prislop. Şi câte nu ne-aţi spus?! — nouă şi 
credincioşilor, la Sâmbăta, Prislop şi Drăgănescu. Şi cu câtă iubire ne-aţi spus! 
Și ce adânc de smerenie ne-aţi arătat, învăţându-ne că: „Starea normală a minţii 
este smerenia şi numai smerenia.” V-am cunoscut pe când eraţi prigonit şi 
marginalizat, îmbrăcat în civil, într-o colibă taborică de la răsărit de Ninive, căci 
aşa aţi străbătut spaţiul ninivitean românesc, mărturisind şi urmând pe Hristos, 
Dumnezeu adevărat şi Om adevărat. Nu v-am văzut îmbrăcat în haine 
călugăreşti şi în veşminte preoţeşti decât în sicriu, mai înainte de înmormântare 
şi în ziua înmormântării de 4 decembrie 1989, dar dulama smereniei şi 
veşmântul sfinţeniei v-au învăluit totdeauna. Mi-aţi zis cândva la Prislop: „Să te 
simţi tot timpul ca-n sfântul Altar”, dorind a ne învăţa să descoperim prezenţa 
lui Dumnezeu şi atotprezenţa Lui, pe fundamentul Sfintei Scripturi şi pe temelia 
Patericului egiptean şi a Filocaliei Sfinților Părinţi, conectându-ne existenţa la 
atotprezenţa Lui — mental, sentimental şi moral. 

„Aceasta-i dogma mea! ” — îmi spuneaţi odată, pe când vorbeam împreună 
despre „legea ispăşirii” păcatelor părinților în copii şi a strămoşilor în nepoți şi 
strănepoţi, „până la al treilea şi la al patrulea neam” (Exod 20, 5-6; Deuteronom 5, 9- 
10) sau generaţie. Aţi combătut necredinţa şi alcoolismul, păcatele trupeşti şi 
avortul, ca nimeni altcineva în neamul românesc, al cărui bine l-aţi dorit şi 
pentru a cărui regenerare şi mântuire aţi luptat, spunându-mi altădată: „Eu fac 
muncă de pompier: salvez ce se mai poate salva.” Folosind „cheia pastorală” de 
care mi-aţi vorbit şi mi-aţi confirmat-o, am constatat şi eu în decursul anilor de 
pastoraţie şi încercare de duhovnicie, marele adevăr rostit de Sfinţia Voastră: 
„Au părinţii probleme cu copiii făcuţi, în contul celor nefăcuţi” şi uneori: „Mor 
copiii făcuţi în contul celor nefăcuţi”, ajungând la concluzia fermă: cadavrele 
copiilor avortaţi de către mame încurcă, îngreunează şi sunt obstacole în drumul 
vieții copiilor născuţi. Şi cât de greu este să-i lămurim pe oameni în legătură cu 
acest lucru şi uneori cât de tardiv este să le explicăm acest fapt, după grele 
necazuri prăvălite peste ei şi peste noi toți. De aceea se întâmplă câte se 
întâmplă. De aceea sunt accidente, boli, dureri, suferinţe şi morţi premature. De 
aceea este nevoie de Spovedanie, canon de iertare, ispăşire şi Sfânta 
Împărtăşanie. Fiind martor odată la o convorbire a Sfinţiei Voastre cu cineva, pe 
această temă, la sfârşit mi-aţi spus: „Vezi cât e de greu să te lupţi cu diavolul din 
mintea oamenilor?”, constatând cu amărăciune pe drumul vieţii noastre cât 
întuneric, câtă ignoranță şi câte pânze de păianjen avem de risipit ca preoți şi 
episcopi, din minţile oamenilor şi credincioşilor, încredinţaţi spre păstorire şi 
povăţuire. 

„Când împlineşti porunca iubirii, iei foc!” — v-am auzit spunând odată la 
Prislop, vorbindu-ne despre focul Duhului Sfânt pe care Mântuitorul Iisus 
Hristos a vrut să-l aducă pe pământ şi să-l aprindă în inimile noastre prin 
rugăciunea arzătoare şi pomenirea Numelui Său Preasfânt, neîncetat, în minte şi 
în inimă (Luca 12, 49; 1 Tesaloniceni 5, 17). Această dogoare duhovnicească şi 
mistică, întemeiată pe asceză ortodoxă şi nevoinţe ale Sfinţiei Voastre, numai de 
Dumnezeu ştiute, am simţit-o şi noi în preajma Sfinţiei Voastre, o simt şi cei ce 
vă citesc scrierile şi cuvintele, cei ce vă contemplă pictura bisericească şi 
sfintele icoane şi cei ce se apropie şi vă înconjoară mormântul. De aceea unii vă 
văd şi vă vedem în calendar, la „plinirea vremii” canonizării, deşi nu puţini, fără 
dreaptă socoteală şi fără a-i putea lămuri şi opri au luat-o înainte, fără 
binecuvântarea Sfântului Sinod, alcătuind, citind şi răspândind neinspirate 
acatiste şi paraclise. De aceea nu îndrăznim să vă cerem binecuvântare pentru 
canonizare, pentru că avem deplină încredere în orânduirea de către Dumnezeu a 
lucrurilor, la timpul potrivit şi în ceasul rânduit, dar simţim şi vedem cu bucurie 
cum, încet, încet, vălul de deasupra icoanei Sfinţiei Voastre se dă la o parte, 
precum oarecând de pe faţa strălucitoare a lui Moise (II Corinteni 3, 14-16). Pentru 
aceea vă cerem iertare, pentru că noi, nedesăvârşiţi oameni ai Bisericii, n-am 

putut nici împiedica, nici stăvili devieri şi abateri de la dreptarul unei evlavii 
manifestată în cel mai curat duh ortodox, lipsit de exagerările şi devierile pe care 
le-aţi condamnat şi-n timpul vieţii şi care v-au întristat nu de puţine ori. Dar 
judecata lui Dumnezeu va cerne toate neghinele din gânduri şi va discerne toată 
pleava din vorbe rostite, scrise, publicate şi difuzate. Şi în cele din urmă va 
rămâne numai aurul curat care va cântări şi grâul curat care va hrăni generaţii de 
creştini ortodocşi, câte vor mai fi. 

Pentru că şi ziua vieţii noastre se pleacă spre seară (cf. Luca 24, 29) şi 
fiecare ne vom trece râul vieții prin propriul nostru „vad al labocului”, precum 
patriarhul Iacob la întoarcerea din Mesopotamia (Facere 33, 22); şi pentru că nu 
ne-am purtat cum se cuvine crucea călugăriei, jugul preoţiei şi cununa arhieriei 
simţim nevoia mărturisirii în conştiinţă a psalmistului David şi a rugăciunii de 
pocăință a regelui Manase, a plânsului femeii păcătoase de la picioarele 
Domnului (Luca 7, 37-38) şi a plecării capului pe pieptul Mântuitorului la Cina 
cea de Taină (loan 13, 23), fără a fi deplin încredinţaţi dacă jertfa vieţii noastre va 
fi bineprimită precum jertfa lui Abel (Facere 4, 4) şi dacă pe altarul „Dumnezeului 
necunoscut” din noi (Fapte 17, 23) se va fi pogorât cu adevărat, prin rugăciunea 
lăuntrică, focul cel duhovnicesc, precum pe altarul sfântului prooroc Ilie de pe 
Carmel (III Regi 18, 36-39). În faţa „Celui Vechi de Zile” (Daniel 7, 9), înaintea 
Căruia stăm de la naştere până la moarte şi de la Botez până la Înmormântare, 
suntem vinovaţi cu toţii, fapt pentru care cerem mila lui Dumnezeu şi iertarea 
Lui, prin mijlocirile Sfinţiei Voastre. Ne-am pierdut pe drum dragostea dintâi 
(Apocalipsă 2, 4) şi deşi ne merge numele că trăim, suntem morţi duhovniceşte 
(Apocalipsă 3, 1). Rugăciunile noastre n-ajung, cum s-ar cuveni, în templul cel 
sfânt al Domnului, precum spunea proorocul din pântecele chitului (Iona 2, 8). Se 
aude vuiet de ploaie (III Regi 18, 41) şi harfele ne sunt atârnate în sălcii (Psalm 136, 
2). Abia am ieşit din robia egipteană, ca neam, popor şi ţară, că am şi intrat în 
cea babiloniană! Ieremia plânge pe ruinele templului nostru din Carpaţi. Rahila 
îşi plânge fiii avortaţi zilnic în Rama şi nu vrea să se mângâie, pentru că nu mai 
sunt (Matei 2, 18). Întunericul de trei zile a pus stăpânire peste noi şi nu mai este 
lumină decât în Goşen (Exod 10, 22-23). Seninul cerului românesc se înnourează şi 
oricând pot izbucni tunete şi ne pot lovi fulgere, pentru păcatele noastre şi ale 
părinților noştri. Ne spuneaţi cândva tot la Prislop: „Nu îngreuiați norul de păcat 
al omenirii!”, dar nu v-am ascultat şi l-am îngreunat şi l-am înnegurat, ca neam, 
țară şi popor. Ce va fi, numai Dumnezeu ştie, iar Sfinția Voastră ne-aţi înştiinţat: 
„Rugaţi-vă să nu vină şi peste voi, ceea ce o să vină peste lumea întreagă”, 
pentru că numai apele potopului vor mai putea stinge focul Apocalipsei! Şi tot 
Sfinția Voastră spuneaţi la Sâmbăta: „Ce este, cu ce stă scris, dă ce vine!”. 

Pentru că după plecarea Sfinţiei Voastre la cele veşnice traversăm vremea 
celor şapte spice goale (Facere 41, 5-8), noi, cei ce suntem în pustie, teologi în 
„epoca de piatră” a lumii de azi, avem nevoie de rugul aprins al rugăciunilor 


240 


Maicii Domnului, al tuturor sfinţilor şi al Sfinţiei Voastre. În zăduful zilei 
căutăm umbra finicilor de la Elim (Exod 15, 27) şi însetăm după apa cea vie 
izvorâtă din stânca de la Rafidim (Exod 17, 6) şi din fântâna femeii samarinence 
(loan 4, 10). În foametea duhovnicească care ne-a cuprins (Amos 8, 11) avem 
nevoie de coşurile cu firimituri din pustie (Matei 14, 20), de mana cea ascunsă 
(Apocalipsă 2, 17) şi de pâinile punerii înainte din care s-a hrănit David în pribegia 
sa (| Regi 21, 3-6; Matei 12, 3-4). Cei din cuptorul Vavilonului avem nevoie de roua 
cea duhovnicească (Daniel 3, 1-33; Cânt. celor trei tineri 1, 25-26), iar cei din groapa 
cu lei, de îngerul Domnului care să le astupe gura şi de coşul cu merinde al 
sfântului prooroc Avacum (Daniel 6, 1-29; Ist. omorârii balaurului 1, 35-50). Umbra 
sfântului apostol Petru să treacă peste noi şi ne vom vindeca, iar ştergarele 
sfântului apostol Pavel să le atingem şi ne vom tămădui, cu rugăciunile Sfinţiei 
Voastre (cf. Fapte 5, 15; 19, 12), căci altfel, se va împlini cuvântul pe care ni l-aţi 
spus cândva: „Pleavă dragă, fă-te grâu, că vine focul şi te arde!” 


ok % 


La înmormântarea Sfinţiei Voastre, am îndrăznit a rosti, parafrazând 
cuvintele Domnului în drum spre Golgota: „Fiice ale Ierusalimului, nu Mă 
plângeţi pe Mine, ci plângeţi-vă pe voi înşivă şi pe copiii voştri, pentru că vor 
veni zile când veţi zice munţilor (Făgăraşului): Cădeţi peste noi! Şi dealurilor 
(Prislopului): Acoperiţi-ne!” (cf. Luca 23, 28-31). Şi atunci am înţeles că suntem 
lemne uscate şi nu verzi, care trebuie udate cu multă apă duhovnicească, 
„limpede, cum e cristalul” (Apocalipsă 22, 1), precum lemnul uscat al avvei loan 
Colov din Patericul egiptean, care după trei ani de nevoinţe ale sfântului a 
odrăslit, a înverzit şi a făcut rod (avva loan Colov 1). Ştim că suntem mlădiţe 
neroditoare în Via lui Hristos (loan 15, 6), dar avem nevoie de Strugurele 
euharistic din Eşcol adus de Iosua şi Caleb din Canaan în Sinai (Numeri 13, 24-25). 
Pentru aceea, rugaţi-Vă şi iarăşi vă rugăm: rugați- Vă! 

Dacă n-am luat aminte la cuvântul Sfinţiei Voastre, spus cândva 
studenţilor în Teologie de la Sibiu: „Luaţi aminte, ca nu cumva să ajungeţi 
preoţi, mai înainte de a deveni creştini!”, cu atât mai puţin cred că n-am ţinut 
seama de ceea ce ne-aţi fi putut spune, în acelaşi sens, celor chemaţi la crucea, 
jugul şi cununa arhieriei: „Luaţi aminte, ca nu cumva să ajungeţi arhierei, mai 
înainte de a deveni monahi cu adevărat!” Crucea creştinului este de lemn, crucea 
preotului este de fier, dar crucea arhiereului este de cele mai multe ori de piatră. 
Dacă creştinului 1 se cere, după Pilda Semănătorului, să aducă roade cel puţin 
„treizeci”, iar preotului cel puţin „şaizeci”, monahului şi mai ales arhiereului i se 
cere să aducă roadă duhovnicească „o sută” (Matei 13, 23). Crucea arhiereului este 
grea, precum sarcina de lemne pentru jertfă a tânărului Isaac pe Moria (Facere 22, 


29 


6). Nu ne-am luptat întotdeauna cum s-ar fi cuvenit „lupta cea bună” (II Timotei 4, 

7) şi nu am alungat cu sabia de foc a rugăciunii lui lisus păsările răpitoare ale 
gândurilor rele, precum a făcut patriarhul Avraam în seara jertfei sale adusă lui 
Dumnezeu (Facere 15, 11). Adeseori gândurile minţii ni s-au încâlcit în copacii 
lumii şi ai vieţii, precum părul capului lui Abesalom într-unul din stejarii unde 
şi-a găsit sfârşitul (II Regi 18, 9-15). De multe ori am uitat că „Tatăl nostru este în 
ascuns” şi că „Iatăl nostru vede în ascuns” (Matei 6, 6 şi 18). Ne-am vândut 
dreptul de întâi-născut pe un blid de linte (Facere 25, 29-34) şi n-am căzut copleşiţi 
de lumină dumnezeiască în pulberea de la poarta Damascului. Rugăciunile şi 
puţinele noastre fapte bune nu au ajuns cu adevărat înaintea lui Dumnezeu, 
precum rugăciunile şi milosteniile sutaşului Corneliu (Fapte 10, 4-6). Dar totuşi 
trimitem chemări şi rugări la lope, în casa lui Simon tăbăcarul, după Sfinuia 
Voastră, precum sutaşul roman după Petru, ca să ne vestiți cuvântul în Cezareea 
lumii. Aripile ne sunt frânte şi pe scara cerului de la Betel n-am urcat nici măcar 
o treaptă. În turnul cel de veghe al proorocului Avacum dinlăuntrul nostru nu 
mai priveghem cum se cuvine (Avacum 2, 1). La chemarea şi strigarea lui 
Dumnezeu din cer nu mai răspundem prin ascultare, precum tânărul Samuel în 
noaptea chemării din Cortul Sfânt (1 Regi 3, 10). Fereastra deschisă înspre 
Ierusalim a proorocului Daniel din Babilon (Daniel 6, 11) n-am mai stropit-o 
demult cu lacrimi în rugăciune, iar înaintea lui Hristos şi a slavei Lui 
dumnezeieşti încă n-am căzut cu faţa la pământ, precum Avraam la stejarul 
Mamvri, precum ucenicii pe Tabor sau ostaşii în Ghetsimani (Facere 18, 2; Matei 
17, 6; loan 18, 6). N-am alergat la Mormânt cu lacrimi şi miruri, ca Maria 
Magdalena şi ca celelalte femei mironosiţe, dar totuşi nădăjduim că în zorii de la 
capătul nopţii ÎI vom vedea pe Hristos cel Înviat pe ţărmul Tiberiadei (loan 20, 11; 
21, 4-5) şi pe Sfinţia Voastră întrebându-ne: „Fiilor, mai aveţi ceva din mâncarea 
cea duhovnicească, pe care v-am dat-o şi lăsat-o (cu atâta dragoste şi trudă)?” — 
precum aţi scris în pisania sfintei Biserici de la Drăgănescu, ca pe o moştenire şi 
un testament. În pustiul Madian în care suntem avem nevoie de rugul aprins. În 
pustiul Sinai în care pribegim avem nevoie de norul luminos şi de stâlpul cel de 
foc, pentru a nu pieri şi a ajunge stâlpi de sare, privind înapoi precum femeia lui 
Lot (Facere 19, 26). În ţara sfântă a Canaanului duhovnicesc avem nevoie ca 
trâmbiţele de la Ierihon să ne vestească învierea spirituală, iar losua, icoană a lui 
Hristos, să ne oprească soarele şi luna pe cer în războiul nevăzut (Iosua 6, 20; 10, 
12-14). 

Ne-aţi învăţat să ne nevoim prin „înnoirea minţii” (Romani 12, 2), 
limpezindu-ne gândurile prin rugăciune, precum scrie la Pateric (avva Pimen 106); 
să gândim precum ne învăţaţi, ca să nu fim asemenea berbecului ce trebuia adus 
spre jertfă, cu coarnele încurcate într-un tufiş pe Moria (Facere 22, 13), deoarece 
crinul rugăciunii nu poate înflori şi înmiresma sub grindina gândurilor rele, 
împotriva cărora nu ne luptăm niciodată îndeajuns în războiul nevăzut al minţii, 
prin „Doamne, lisuse...” 

Sfinte Preacuvioase Părinte Arsenie, ne-am luat îndrăzneala după atâta 
vreme de a ne dezvălui sufletul înaintea Domnului, precum Ana, mama lui 
Samuel, în rugăciunea sa de la Cortul Sfânt (1 Regi 1, 15) şi înaintea Sfinţiei 
Voastre, mulţumind lui Dumnezeu că v-am întâlnit cândva în viaţă, „sub paşii 
veşniciei Sale” (Avacum 3, 6). De aceea venim acum cu umilință şi smerenie, 
precum au venit oarecând ghibeoniţii la Iosua — icoană a lui Hristos — cu „saci 
vechi cu pâine şi vin în burdufuri vechi, rupte şi cârpite”, iar în picioarele 
noastre purtând „încălțăminte şi sandale vechi şi peticite” şi pe noi haine rele, 
căci „pâinea noastră de drum este uscată, mucedă şi sfărâmată” (Iosua 9, 3-13), 
precum roşcovele fiului risipitor din Evanghelie, care s-a întors din ţară 
îndepărtată (Luca 15, 15-21), cu pocăință şi inimă curată şi nu cu vicleşugul celor 
dintâi, dorind a putea rosti odată: „lată, avva Arsenie a venit!” — precum a rostit 
avva Sisoe în ceasul morţii sale: „lată, avva Antonie a venit!” (avva Sisoe 14). 
Pentru aceea, când se întâlneşte un bob de tămâie cu un strop de lacrimă, în 
cădelniţa sufletului răsare raza unor rugăciuni stăruitoare: „Sfinte Preacuvioase 
Părinte Arsenie, daţi-ne din untdelemnul Sfinţiei Voastre, căci se sting candelele 
noastre!” şi: „Sfinte Preacuvioase Părinte Arsenie, am greşit la cer şi înaintea 
Sfinţiei Voastre şi nu mai sunt vrednic să mă numesc între fu Sfinţiei Voastre, 
ci faceţi-mă ca pe unul din argaţi...” — lucrător în templul nevăzut de la Prislopul 
Sfinţiei Voastre! 


ok % 


Din gura peşterii de la Horeb, unde v-aţi ascuns, acoperindu-vă faţa cu 
mantia (cf. III Regi 19, 13), vorbiţi cu Dumnezeu despre noi şi pentru noi. Rugaţi- 
vă pentru fiecare dintre noi! Rugaţi-vă pentru cei care nu se roagă; şi nu se roagă 
pentru că nu cred, sau nu cred destul, sau cred greşit. 

Rugaţi-vă pentru cel dintâi om, făptură a lui Dumnezeu, care a păşit întâia 
dată şi a contemplat în vremuri străvechi pământul şi spațiul românesc. Rugaţi- 
vă pentru cel care şi-a plecat întâia dată genunchii în rugăciune pe vatra 
românească; pentru cei dintâi botezați în lordanul Carpaţilor; pentru cel ce întâia 
dată s-a însemnat cu semnul sfintei cruci la noi; pentru cel dintâi cuminecat la 
noi de către sfântul Andrei; pentru cel dintâi preot hirotonit la noi şi pentru cei 
ce-au zidit cea dintâi biserică creştină la noi. Rugaţi-vă pentru cel ce a cioplit în 
lemn sau piatră şi a ridicat cea dintâi cruce înspre cerul românesc. Rugaţi-vă 
pentru românii din afara României; pentru românii din jurul României; pentru 
cei plecaţi mai aproape sau mai departe; pentru cei sfârşiţi şi mistuiţi de dorul de 
ţară. Rugaţi-vă pentru sufletele copiilor ucişi de către mame în pântecele lor, ca 
să se amâne împlinirea cuvintelor Scripturii scrise de către Sfinția Voastră în 
pictura „Biserica şi lumea” de la Drăgănescu: „Fărădelegile atrag pustiirea pe 
pământ” (Înţ. lui Solomon 5, 23). Rugaţi-vă pentru unirea tuturor celor ce cred în 
Hristos, care va fi — aşa cum mi-aţi răspuns la o întrebare — „atunci când creştinii 
vor avea un duşman comun!” Fiţi Părintele neamului nostru! Aşa cum strămoşii 

noştri daci l-au avut pe marele lor preot Deceneu, noi dorim să vă avem pe 
Sfinția Voastră. Şi poate că mâine sau poimâine cuvintele Sfinţiei Voastre: „la 
țara foc din Prislop!” se vor traduce: „la lumea întreagă foc din România!” — 
pentru că nu fără un tainic rost patriarhii noştri poartă, rând pe rând, dulamă şi 
rasă albă, precum giulgiurile Mântuitorului de la Îngropare şi Înviere... 

ŞI fie ca aceste risipite „scrisori” să poată fi începutul şi miezul „Epistolei 
către Români”, pentru care mi-aţi dat cândva, în toamna anului 1988 la Prislop, 
binecuvântarea şi încurajarea de-a o scrie! De aceea, primiţi vă rog aceste câteva 
stele căzătoare din galaxia gândurilor minţii unui arhiereu. 


RX 
Temă: Flacăra de 49 de coți a rugăciunii de foc a Părintelui nostru 
Arsenie (cf. Cânt. celor trei tineri 1, 23). 


Temă: Taina celor 103 rugăciuni făcute în ascuns de fratele din Pateric 
(XXII, 6), la împlinirea a 103 ani de la naşterea Părintelui Arsenie... 


Convorbiri cu Părintele nostru Arsenie în gura chiliei Sfinţiei Sale de sub 
„Fereastra” Sâmbetei... 


O, de-aş putea rosti odată: „lată, avva Arsenie a venit!” — precum a rostit 
avva Sisoe în ceasul morţii sale: „lată, avva Antonie a venit!” (avva Sisoe 14). 


Temă: Trepte spre Prislop, în „Anini” şi crucea albă în apă. 

Prislopul — adevărata „raclă” a Părintelui Arsenie. 

Vis minunat şi înlăcrimat cu Părintele (Viena, AKH, 27 septembrie 2014). 
Părintele Arsenie — „zidit întru tăcere” până la Înviere... 

Părintele Arsenie — „o flacără aprinsă în furtună”. 

Părintele Arsenie Luminătorul — temă pentru calendar şi sinaxar. 
Părintele Arsenie Mărturisitorul — titlu definitiv. 

Temă: Aureola Părintelui Arsenie Boca. 

A ne înscrie şi a rămâne pe „orbita” Părintelui Arsenie Boca... 

Către pelerini: Primăvara începe la Prislop... 


Părintele Arsenie este Duminica vieţii mele. 

Din cuvintele Părintelui Arsenie Boca 
„Îmi place să mă acopăr cu plapuma ocărilor!” 


„Nu poți fi liniştit decât când eşti trântit la pământ, smerit. ” 


2 


„ Când te hotărăşti să asculţi până la moare, te linişteşti. ” 


2 


„Liniştea deplină se vede pe faţă.” 


» 


„Smereşte gândul mândriei mai înainte ca mândria să te umilească. 


2 


„Apărarea şi smerenia sunt ca apa cu focul: una stinge pe alta.” 


2 


„Cea mai mare mânjeală-i iubirea de sine.” 


„După ce ştii un lucru eşti judecat după lucrul pe care l-ai ştiut.” 


2 


„ Câtă vreme crezi şi nu te angajezi, e curată poveste." 


2 


„Plata se ia pentru toate: şi pentru ce faci şi pentru ce nu faci.” 


2 


„Apocalipsa e contemporană cu toate rândurile de oameni. * 


„Ori trăim în co-existenţă, ori trăim sfârşitul existenţei. ” 


* 
* 


„Fiecare stăm pe faptele noastre şi vom merge la locurile noastre. 
„Ce este, cu ce stă scris, dă ce vine!” 
„ Vor veni vremuri zăpăcite!” 


„Nici o întâmplare nu-i întâmplătoare (sau la întâmplare) ”. 


2 


„Bate Dumnezeu neorânduiala ca să se facă rânduială.” 


2 


„Ajutorul lui Dumnezeu vine şi cu nuiaua. 


2 


„Pentru valoarea mântuirii nici un necaz nu-i prea mare.” 


„Unde sunt Eu, va fi şi ucenicul Meu: pe cruce. ” 


2 


„ Cuvintele bine gândite îşi au rădăcina în tăcerea adâncă. ” 


2 


„Cântăreşte de trei ori cuvintele şi de şapte ori ceea ce scrii.” 
» 


„Atenţie! Diavolul se mulţumeşte şi cu virtuţi]... 


„Călătoria noastră e călătorie cu mintea şi cu atenţia. ” 

„Slujirea lui Dumnezeu e slujirea cu mintea ” (rugăciunea minţii). 


„Cei ce n-au exerciţiul atenţiei la gânduri, n-au ce căuta pe calea 
călugăriei. ” 


„Cel mai mult avem trebuinţă de minte: şi de minte mai multă şi de minte 
mai curată.” 


„Să nu laşi să treacă nici o zi fără să citeşti, fără să vezi sau fără să auzi 
ceva frumos. ” 


„Ori de câte ori nu adaugi zilnic la cunoştinţa pe care o ai, aceasta scade 
în fiecare zi.” 


„Orice eveniment trebuie să fie pentru caracterul tău o ocazie de 
antrenament moral.” 


„Cătă vreme nu eşti de părere cu măsura lui Dumnezeu, eşti împotriva 

„Una dintre cauzele nevrozei e conflictul între omul tău cel vechi şi omul 
cel nou.” 

„Dacă te linişteşti cum scrie la Predica de pe Munte, îți trece şi de câte o 
boală. ” 


„ Ține-te strâns legat de Patimile Domnului Hristos ca să ai puterea Lui 
în necazurile tale.” 


„Se plimbă moartea prin noi, dar nu murim decât când se împlineşte o 
socoteală dumnezeiască. ” 


„Trupul ar fi boul de jug al sufletului, cu care trebuie să care greutatea 
virtuţilor. ” 


„Dacă nu dai vina pe tine totdeauna, atunci dau alții vina pe tine, la 
cântar (adică la judecată). ” 


„Cel ce stă pe loc să nu creadă că a stat pe loc, ci că a îndărăptat, pentru 
că vremea S-a dus.” 


„Dumnezeu nu cere ca omul să plângă spre sfărâmarea inimii, ci din 
dragoste către EI să plângă de bucurie.” 


„Când eşti hotărât cu toată puterea să rabzi orice pentru Dumnezeu, ţi se 
uşurează orice durere şi greutate. ” 

„Ca să poți birui necazul trebuie să ai două lucruri: încredere absolută 
în Dumnezeu şi răbdarea lui lov, răbdare care stă şi ea atârnată de 
Dumnezeu. ” 


„După cum vița-de-vie n-are anotimpuri, tot aşa şi smerita cugetare nu 
are anotimp: e la fel în vremea ispitelor, în vremea de pace şi în vremea 
patimilor.” 


„Călugării sunt chemaţi să umple lumea de duhul Parusiei şi să pună 
jăratec pe lemnul uscat al lucrurilor. ” 


„Să nu staţi pe lângă cei mari ai Bisericii ca să nu vedeți cât sunt de 
mici...” 


„Aveţi grijă să nu ajungeţi preoți înainte de a deveni creştini! ” (Părintele 
Arsenie către studenţii teologi de la Sibiu). 


„Ia mai faceți-vă şi voi icoane!” (răspunsul Preacuviosului Părinte Arsenie 
la rugămintea unei maici de a le face şi lor o icoană pentru obşte). 


„Planurile lui Dumnezeu cele de pe urmă sunt răsfirate prin toate clipele 
vieții noastre de pe pământ. ” 


„Suntem intenții divine ” — iar intenţiile divine se oglindesc în om precum 
raza de soare în stropul de rouă. 


„Cuvintele acestea pe care vi le spun Sunt lumină, uneori poate 
scânteietoare, orbitoare chiar” — cuvinte cheie la o Teologie filocalică a 
Părintelui Arsenie. 


„Fii cu smerenie la înălțimea destinului tău!” (Părintele Arsenie către 
Maica Zamfira, într-o carte poştală trimisă de la Cernavodă, în vremea detenţiei de la 
„Canal”, între 1951-1952). 


„Stranie-i umbra din ochii lui Caiafa, lungită ca o dâră din depărtarea 
lui de vremi, până pe marginea veşmintelor mele — alături de privirea Celuilalt, 
de dincolo de calendarul stelelor, ce-mi luminează pe dinăuntru conştiinţa ca o 
stea... Umbra trece cu haina, lumina dăinuieşte cu Veşnicul din om ” (Părintele 
Arsenie, pe o carte poştală trimisă Măicuţei Zamfira la Prislop, de la „Canal” — 
Cernavodă, în august 1951). 


„Nu va mai trece multă vreme până va intra secera şi ciocanul în ţară şi 
nu vor mai ieşi aproape o jumătate de veac. Vi se vor lua pământurile şi veți 
lucra, două, trei familii cu câte o vită. Vă veţi duce şi veți bea apă din pârâu, nu 
veţi putea bea, căci apa va fi infectată şi mirositoare. Se va termina acest război 
şi când va spune toată lumea „pace, pace”, atunci Sfârşitul va fi aproape. Se va 

certa frate cu frate, copilul îl va ucide pe părinte, vă veţi duce la morminte să 
spuneţi: „Morților, ieşiţi voi, să intrăm noi! ” Când n-or mai fi hotare între ţări, 
când se vor înmulți sectele şi religiile, iar oamenii vor avea libertate de-a face 
ce voiesc, va fi vremea să vă pregătiți de Judecata cea mare.” (înfricoşător, 
cutremurător şi actual cuvânt profetic al Părintelui Arsenie, de la începutul anilor '40). 


„Te lapezi — te bucuri; te aperi — te tulburi!” Adică: lepădarea de sine 
este izvor de bucurie duhovnicească, pe când apărarea de sine este prilej de 
tulburare sufletească. Lepădarea de sine este semn şi exerciţiu al smereniei, iar 
apărarea de sine este dovada mândriei, a eului şi slavei deşarte. „Când te aperi, 
îl aperi pe el — adică pe diavolul care te ispiteşte ”, ne mai spunea Părintele. 


Propovăduire: „Eu ştiu că poporul acesta nu mai ascultă; dar voi va 
trebui mai departe să vestiți cuvintele Domnului! ” (Părintele Arsenie către noi, în 
anii '80, la Drăgănescu). 


„In răbdarea ta să-ţi duci crucea până la capătul drumului, acolo unde te 
vei mântui. Aşa avem cuvântul. Arsenie ” (cuvinte scrise de Părintele Arsenie pe o 
icoană cu sfântul apostol Andrei, dăruită Maicii Teoctista). 

„Trebuie să înveţi cum se ţine o flacără în furtună ”, spunea Părintele 
Arsenie cuiva la Mănăstirea Sâmbăta, în primăvara anului 1948 („Flacăra în 
furtună” este flacăra credinţei, flacăra iubirii, flacăra rugăciunii și flacăra 
sufletului ţinută şi păstrată aprinsă în furtunile vieţii, în vijeliile ispitelor şi 
necazurilor, dar şi în furtunile istoriei, precum o făclie de Paşti). 


O rugăciune a Părintelui nostru Arsenie pentru întâi-stătătorii Bisericii 


„Doamne, Dumnezeul nostru, Cel în Treime închinat, Tatăl, Fiul şi Duhul Sfânt, 
pentru rugăciunile Preasfintei Fecioare Maria şi ale Sfântului Prooroc 
Înaintemersător şi Botezător Ioan şi ale tuturor Sfinţilor celor dintre oameni, 
ştiuți şi neştiuţi, precum şi ale celor din neamul nostru, 
cu plecare de genunchi şi cu slabă smerenie, pe mai-marii noştri 
pe care îi îmbrăcăm în inima noastră cu dragoste, apără-i, Doamne! 
Întăreşte sufletul lor cu pilda Ta, a Jertfei, 
ca să nu slăbănogească cruțarea pământească de sine slujba de stâlpi 
ai Bisericii. Întăreşte-le, Doamne, ascultarea de Întâiul-stătător al Bisericii, 
Patriarhul Ţării, ca nu cumva din dezbinarea vicleană 
corabia Bisericii să se primejduiască de valuri... 

Odată dormeai, Doamne, la căpătâiul unei corăbii în furtună, 
iar ucenicii, văzând valurile mării, au îndrăznit să Te trezească, să-i izbăveşti; 
şi ai liniştit valurile. Acum dormim noi şi valurile patimilor ne învăluie. 
Trezeşte-ne! ” 


Xe 3 ok 

Gânduri la Sărbători 


Gânduri la Sărbătoarea Naşterii Domnului 

„Am văzut la Răsărit steaua Lui şi am venit să ne închinăm Lui” (Matei 2, 
2). Nu poţi să te închini decât văzând steaua Lui şi, văzând steaua, nu poţi să nu 
te închini Lui! 


„Cuvinte de nespus” — sau Sărbătoarea Naşterii Domnului ca o răpire la 
al treilea cer, ca o răpire în rai (cf. II Corinteni 12, 1-4). Praznicul Naşterii 
Domnului poate fi văzut şi ca o Nuntă a Fiului de Impărat (Matei 22, 2-14). 


Aşteptarea lui Mesia în Postul Naşterii Domnului. Dreptul Simeon aştepta 
în Ierusalim „mângâierea lui Israel” (Luca 2, 25); la Iordan „poporul era în 
aşteptare” (Luca 3, 15); slujitorii îşi aşteaptă Stăpânul să se întoarcă de la nuntă 
(Luca 12, 36); fecioarele înțelepte aşteaptă cu candelele aprinse pe Mirele Hristos, 
pentru ca să intre la nuntă (Matei 25, 1, 13); după Înălţare, sfinţii apostoli aşteaptă 
în Ierusalim „făgăduinţa Tatălui”, adică pe Duhul Sfânt (Fapte 1, 4); noi, 
aşteptând sfintele sărbători, „aşteptăm ceruri noi şi pământ nou în care va locui 
dreptatea...” (II Petru 3, 13). 


„ŞI a născut un Prunc de parte bărbătească, care avea să păstorească toate 
neamurile cu toiag de fier” (Apocalipsă 12, 5). A se evidenția legătura dintre 
toiagul cel înflorit al preoţiei lui Aaron (Numeri 17, 8) şi toiagul cel de fier al 
arhieriei lui Hristos (Apocalipsă 12, 5). 


Asociaţii: Steaua Naşterii lui Hristos văzută de magii de la Răsărit (Matei 
2, 1-2 şi 9, 10), cele şapte stele din mâna dreaptă a Mântuitorului, descoperite 
sfântului evanghelist loan în mijlocul celor şapte sfeşnice de aur, în Insula 
Patmos (aceştia preînchipuiesc pe cei şapte îngeri ai celor şapte Biserici din Asia 
- cf. Apocalipsă 1, 16 şi 20; 2, 1; 3, 1) şi cele douăsprezece stele din cununa Maicii 
Domnului, învăluită în soare, cu luna sub picioare (Apocalipsă 12, 1). Steaua 
Naşterii lui Hristos face trimitere la cele şapte stele şi le prevesteşte, iar îngerii 
sau episcopii celor şapte Biserici, preînchipuiţi prin cele şapte stele, contemplă 
neîncetat lumina Stelei Naşterii Domnului, lăsându-se călăuziți de aceasta, în 
viață şi în Biserică, precum oarecând magii. Steaua Naşterii Domnului 
luminează şi cununa de douăsprezece stele a Maicii Domnului, după numărul 
celor doisprezece apostoli ai Mântuitorului, cu trimitere şi la cele unsprezece 
stele ale patriarhilor din visul dreptului Iosif, fiul lui Iacob (Facere 37, 9). 


„Dar ei nu întreabă: Unde este Dumnezeu Cel ce ne-a făcut, El care 
dăruieşte nopţii cântări de veselie?” (lov 35, 10); „Unde este regele iudeilor, Cel 
ce S-a născut? Căci am văzut la Răsărit steaua Lui şi am venit să ne închinăm 
Lui” (Matei 2, 2). Întrebarea magilor de la Răsărit precede cântarea îngerilor de la 
Betleem, din noaptea Naşterii Domnului: „Mărire întru cei de sus lui Dumnezeu, 
şi pe pământ pace, între oameni bunăvoire!” (Luca 2, 14), iar întrebarea sfintelor 

femei mironosiţe din dimineaţa Învierii: „Cine ne va prăvăli nouă piatra de la 
uşa mormântului?” (Marcu 16, 3) precede toate cântările de bucurie din noaptea şi 
zilele Sfintelor Paşti: Troparul „Hristos a înviat”, Stihurile Paştilor şi Canonul 
Învierii alcătuit de către sfântul loan Damaschin. 


Tămâia magilor — dăruită Pruncului lisus, dimpreună cu aurul şi smirna 
(Matei 2, 11) — a fost adusă atât pentru sporirea „fumului” din Templul Sfânt (Isaia 
6, 4), cât şi pentru înmulţirea „tămâiei rugăciunilor tuturor sfinților” din cădelniţa 
de aur a îngerului (Apocalipsă 8, 3-4), în care regăsim şi rugăciunea stăruitoare şi 
de foc a Părintelui Arsenie de la Prislop. 


Gânduri la Anul Nou 

„ȘI le-a spus pilda aceasta: Cineva avea un smochin sădit în via sa şi a 
venit să caute rod în el, dar n-a găsit. Şi a zis către vier: lată, trei ani sunt de 
când vin şi caut rod în smochinul acesta şi nu găsesc. Taie-l; de ce să ocupe 
locul în zadar? Iar el, răspunzând, a zis: Doamne, /asă-l şi anul acesta până ce îl 
voi săpa împrejur şi voi pune gunoi” (Luca 13, 6-8). 

Tăierea smochinului neroditor din via cea adevărată, care este Hristos 
Domnul (loan 15, 1), se aseamănă cu tăierea copacului din visul lui 
Nabucodonosor (Daniel 4, 11 şi 20). De asemenea, fiecare an nou care ne este 
îngăduit şi rânduit la rugămintea vierului are rostul de a ne face să săpăm de Jur 
împrejur smochinul nostru neroditor, punându-i gunoi la rădăcină şi socotind 
toate ale lumii drept gunoaie (Filipeni 3, 8), pentru ca dobândind pe Hristos să 
rodim însutit întru ramuri (Galateni 5, 22) şi să nu ajungem a fi blestemaţi de lisus, 
precum smochinul neroditor, uscându-ne îndată (Matei 21, 19). 


Pilda neghinei în sfeşnicul Anului Nou (Matei 13, 24-30; 36-43) 

Țarina este lumea, sămânţa cea bună sunt fiii Împărăției, iar neghina sunt 
fiui celui rău (Matei 13, 38); Țarina este mintea omului, sămânţa cea bună sunt 
gândurile bune, iar neghina sunt gândurile rele. Țarina este omul, sămânţa cea 
bună sunt faptele bune, iar neghina sunt faptele rele. Țarina este omul, sămânța 
cea bună sunt virtuțile, iar neghina sunt patimile. 

Doar prin fapte bune şi virtuți împletim cu adevărat cununa anului. 


Gânduri la Botezul Domnului 

Epifanie şi Teofanie: De Bobotează, să auzim glasul Tatălui, să vedem 
cerurile deschise şi să contemplăm porumbelul Duhului Sfânt pogorându-se 
peste Mântuitorul, peste ape şi peste lume! 


Ca să poată vedea cerul deschizându-se şi pe Duhul Sfânt pogorându-se 
sub chip de porumbel, gândul-,„pustnic” al minţii noastre s-ar cuveni să fie 
învăluit în îmbrăcămintea din păr de cămilă a nevoinţelor, încins cu cingătoarea 
de piele a înfrânării şi a adevărului (Efeseni 6, 14), dar şi hrănit cu lăcustele şi 
mierea sălbatică a ascezei cugetării (cf Matei 3, 4; Marcu 1, 6). 

Gânduri pentru Buna Vestire 

„Ziua aceasta este zi de veste bună ” UV Regi 7, 9), zic cei patru leproşi de 
la poarta Samariei, care se fac binevestitori în cetate ai izbăvirii minunate de 
foamete, conform profeţiei sfântului Elisei făcută cu o zi înainte (IV Regi 7, 1-20). 


Scară către Buna Vestire 

Între îngerii lui Dumnezeu care se suiau şi se pogorau pe Scara cerului, 
contemplată de către patriarhul lacob la Betel, în noaptea Revelaţiei 
dumnezeieşti (Facere 28, 12-13), l-am putea contempla şi pe sfântul arhanghel 
Gavriil venind în Nazaret la Sfânta Fecioară Maria, de Buna Vestire (Luca 1, 26- 
38); pe îngerul care a vestit păstorilor Naşterea Domnului şi pe cei ce cântau, 
slăvind pe Dumnezeu (Luca 2, 8-15); pe îngerii din Carantania, care au venit la 
Mântuitorul şi-l slujeau după ispitire (Matei 4, 11); pe îngerul de la Vitezda care 
se pogora din când în când în scăldătoare şi tulbura apa (Ioan 5, 4); pe îngerul din 
Ghetsimani, care s-a arătat Mântuitorului şi-L întărea (Luca 22, 43); pe îngerii de 
la Înviere (Matei 28, 2-7; loan 20, 12-13) şi Înălţare (Fapte 1, 10-11); pe îngerul care i 
s-a arătat sutaşului Corneliu în Cezareea (Fapte 10, 1-7); pe îngerul care l-a 
eliberat pe sfântul Petru din închisoare (Fapte 12, 7-11); pe îngerul care i-a vorbit 
în vedenie sfântului Pavel mai înainte de naufragiul din Malta (Fapte 27, 23-24) şi 
pe toţi îngerii din Apocalipsă: cei patru îngeri care ţin cele patru vânturi ale 
pământului şi îngerul care avea pecetea Dumnezeului Celui Viu (7, 1-3), cei şapte 
îngeri cu cele şapte trâmbiţe şi îngerul cu cădelniţa de aur (8, 2-6), îngerul cu 
cartea deschisă (10, 11), cei şapte îngeri cu cele şapte potire ale mâniei lui 
Dumnezeu (15, 1-8; 16, 1), îngerul care vesteşte căderea Babilonului celui mare 
(18, 1-2), îngerul ce se pogoară din cer având cheia adâncului şi un lanţ mare (20, 
1-2), dar şi îngerul cu trestia de aur (21, 15). 


„Ce fel de închinăciune poate să fie aceasta? ” (Luca 1, 29) 

Din acest gând sau cuget tainic al Maicii Domnului, răsărit în urma venirii 
şi arătării sfântului arhanghel Gavriil, a rostirii cuvintelor şi a închinăciunii 
acestuia, la Buna Vestire din Nazaret, ne răsar în câmpul minţii gânduri cuvioase 
şi cuvinte duhovniceşti spre teologhisire, cu privire la: închinăciunea de Buna 
Vestire; închinăciunea magilor şi a păstorilor de la Naşterea Domnului; 
închinăciunea şi cuvintele dreptului Simeon de la Întâmpinarea Domnului; 
închinăciunea sfântului loan Botezătorul şi a întregii făpturi de la Botezul 
Domnului; închinăciunea de la Schimbarea la Faţă; închinăciunea de Flori; 
închinăciunea de Paşti sau de Înviere; închinăciunea din Duminica Tomii; 
închinăciunea în Duh şi Adevăr din Duminica Samarinencii; închinăciunea din 
Duminica Orbului („Cred, Doamne. Şi 1 S-a închinat” — loan 9, 38); închinăciunea 
de la Înălţarea Domnului; închinăciunea de Rusalii sau Pogorârea Duhului Sfânt; 
închinăciunea de Înălţarea Sfintei Cruci. Toate acestea, şi altele asemenea lor, 
sunt trepte pregătitoare pentru „Închinăciunea de Parusia Domnului!”. De 
asemenea, în grădina duhovnicească a praznicului Bunei Vestiri din Nazaret 
putem contempla florile minunate şi înmiresmate ale altor Bunevestiri din Sfânta 

Scriptură, lucrate de Dumnezeu şi mijlocite prin îngerii Săi, cum ar putea fi: 
Bunavestire din pustiul Şur, de care s-a învrednicit Agar, îngrijorată pentru fiul 
ei Ismael; Bunavestire de pe Moria, de care s-a învrednicit patriarhul Avraam şi 
fiul său Isaac, prin arătarea de către îngerul Domnului a berbecului încurcat cu 
coarnele într-un tufiş, ce va fi jertfit; Bunavestire din rugul aprins din Sinai, de 
care s-a învrednicit Moise, căruia i s-a vestit eliberarea poporului ales din robia 
egipteană; Bunavestire de la Ierihon, ce i s-a arătat şi vestit lui Iosua, în Canaan; 
Bunavestire de la stejarul Ofra, de care s-a învrednicit Ghedeon, prin cuvintele 
îngerului: „Domnul este cu tine, viteazule!” (Judec. 6, 12); Bunavestire adusă lui 
Manoe şi soţiei sale, despre naşterea fiului lor Samson; Bunavestire adusă lui 
David, prin arătarea îngerului cu sabia scoasă, la sfârşitul ciumei; Bunavestire 
din Beer-Şeba, prin arătarea îngerului Domnului, care l-a adăpat şi hrănit pe 
sfântul Ile, în drumul spre Horeb; Bunavestire din cetatea Dotan, când ucenicul 
sfântului Elisei o vede înconjurată şi apărată de îngeri, la rugăciunea 
proorocului; Bunavestire a serafimilor din Templu, din vedenia sfântului 
prooroc Isaia; Bunavestire a carului de foc al heruvimilor, de care s-a învrednicit 
sfântul prooroc lezechiel la râul Chebar; Bunavestire din groapa cu lei, când 
îngerul Domnului a închis gurile leilor la care fusese aruncat sfântul prooroc 
Daniel; Bunavestire a arhanghelului Gavriil de la râul Eufrat, tot din cartea 
aceluiaşi prooroc; Bunavestire a arhanghelului Rafael de la sfârşitul călătoriei lui 
Tobie; Bunavestire primită de preotul Zaharia în Templu, în legătură cu naşterea 
sfântului loan Botezătorul; Bunavestire a îngerului către păstorii de la Betleem; 
Bunavestire a îngerului din dimineaţa Învierii Domnului, către sfintele femei 
mironosiţe; Bunavestire a celor doi bărbaţi îmbrăcaţi în alb de la Înălțarea 
Domnului, despre A Doua Lui Venire; Bunavestire a eliberării sfântului apostol 
Petru din închisoare în mod minunat, de către îngerul Domnului; Bunavestire 
din corabie, prin care 1 s-a vestit sfântului apostol Pavel salvarea din naufragiul 
din Malta; Bunavestire din Apocalipsă, despre toate cele ce vor veni. 


Buna Vestire şi Evanghelia veşnică din Apocalipsă 

„ȘI am văzut apoi alt înger, care zbura prin mijlocul cerului, având să 
binevestească Evanghelia veşnică celor ce locuiesc pe pământ şi la tot neamul şi 
seminţia şi limba şi poporul, zicând cu glas puternic: Temeţi-vă de Dumnezeu şi 
dați Lui slavă, că a venit ceasul judecății Lui, şi vă închinaţi Celui ce a făcut 
cerul şi pământul şi marea şi izvoarele apelor” (Apocalipsă 14, 6-7). Această icoană 
a Evangheliei veşnice de pe Iconostasul Revelaţiei dumnezeieşti, stând alături de 
Evanghelia şi icoana Bunei Vestiri, cuprinde: Evanghelia existenţei lui 
Dumnezeu; Evanghelia creării lumii văzute şi nevăzute; Evanghelia patriarhilor 
şi proorocilor, a regilor şi a drepţilor; Evanghelia Întrupării sau a Naşterii 
Domnului; Evanghelia Întâmpinării şi a Botezului Domnului; Evanghelia 
predicilor şi minunilor Domnului; Evanghelia Schimbării la Faţă; Evanghelia 
Floriilor şi a Patimilor Domnului; Evanghelia Învierii şi a Înălţării Domnului; 
Evanghelia Pogorârii Duhului Sfânt; Evanghelia apostolilor şi evangheliştilor; 

Evanghelia Apocalipsei şi a Parusiei Domnului. Toate acestea le înţelegem ca 
fiind capitole şi versete sau stihuri ale Evangheliei celei veşnice, cu care îngerul 
Domnului zboară prin mijlocul cerului Revelaţiei, de la Facere la Apocalipsă. 


Gânduri pentru Sfintele Paşti 

Să aştepţi Paştile cu uşile încuiate, precum sfinţii apostoli în seara Învierii 
(loan 20, 19 şi 26), dar cu inimile deschise, precum sfintele femei mironosiţe în 
dimineaţa Învierii. 

Temă de meditaţie pascală (mai ales pentru ierarhi şi preoţi): Suflarea 
Mântuitorului lisus Hristos cel Înviat, prin Duhul, asupra sfinţilor Săi ucenici şi 
apostoli, din seara Învierii (loan 20, 22). 


Temă de meditaţie: „Căci pentru aceasta a murit şi a înviat Hristos, ca să 
stăpânească şi peste morţi şi peste vii” (Romani 14, 9). 


„Adevărat, adevărat zic vouă... Cel ce intră prin uşă este Păstorul oilor” 
(loan 10, 1-2); „Şi fiind seară în ziua aceea, întâia a săptămânii, şi uşile fiind 
încuiate unde erau ucenicii adunaţi de frica iudeilor, a venit lisus şi a stat în 
mijloc şi le-a zis: Pace vouă!” (loan 20, 19); „Şi după opt zile, ucenicii Lui erau 
iarăşi înăuntru, şi Toma împreună cu ei. Şi a venit lisus, uşile fiind încuiate, şi a 
stat în mijloc şi a zis: Pace vouă!” (loan 20, 26). Învierea Domnului confirmă 
cuvintele Domnului despre Sine, ca Păstorul cel Bun sau „Păstorul oilor”, Care 
vine şi intră prin uşă în seara Învierii, adică prin „uşile încuiate”, ca Cel ce este 
„Uşa oilor” (loan 10, 7-9). 


„Şi cu mare putere apostolii mărturiseau despre Învierea Domnului Iisus 
Hristos şi mare har era peste ei toţi” (Fapte 4, 33). Curând după Pogorârea 
Duhului Sfânt şi după vindecarea slăbănogului de la Poarta cea Frumoasă a 
Templului, sfinţii apostoli mărturiseau cu mare putere duhovnicească adevărul 
despre Învierea Mântuitorului Iisus Hristos — mărturisire pe care ar trebui să o 
facem şi noi în toată viaţa noastră, dar mai ales la fiecare Praznic al Sfintelor 
Paşti... „Şi mare har era peste ei toţi”, har pe care-l dorim să fie şi peste noi. 


„Învierea lui Hristos văzând, să ne închinăm Sfântului, Domnului Iisus, 
Unuia Celui fără de păcat...”; „Cred Doamne, şi 1 s-a închinat” (loan 9, 38). „Şi 
văzându-L, 1 s-au închinat, ei care se îndoiseră” (Matei 28,17)... Vederea sau 
contemplaţia este premergătoare închinării, fiind premiza acesteia, iar închinarea 
adevărată este consecinţa şi încununarea vederii. ,„, Văzând”: Avacum, îngerii de 
la Înviere, femeile mironosiţe, sfinţii apostoli, sfântul arhidiacon Ştefan, sfântul 
apostol Pavel, sfântul evanghelist loan. „Să ne închinăm ”: patriarhii Avraam şi 
Iacob, Moise înaintea rugului aprins, proorocul Isaia în Templu, proorocul 
lezechiel la râul Chebar, proorocul Daniel pe malul râului Tigru, magii şi 
păstorii la Naşterea Domnului, sfinţii apostoli Petru, Iacob şi loan pe Tabor, cel 
ce fusese orb din naştere, femeile mironosiţe în dimineaţa Învierii, sfinţii 
apostoli în Galileea, „la muntele unde le poruncise lor lisus” (Matei 28, 16-17). 

Paşi spre Înviere: piatra dată la o parte din Betania; ramurile de finic 
tăiate în Ierusalim; hainele aşternute pe cale; vasul de alabastru din Betania; 
ulciorul cu apă de la Cina cea de Taină; spălarea picioarelor sfinților apostoli, 
dar şi ale noastre; plecarea capului pe pieptul Mântuitorului; împărtăşirea cu 
Trupul şi Sângele Său euharistic; rugăciunea cu sudori de sânge din Ghetsimani; 
Simon Cireneanul; Maica Domnului şi sfântul evanghelist loan lângă Crucea 
Domnului; pocăinţa tâlharului de-a dreapta; mărturisirea sutaşului; pogorârea de 
pe Cruce de către losif din Arimateea şi Nicodim; pogorârea îngerului Domnului 
din cer; vestirea sfintelor femei mironosiţe; drumul sfinţilor apostoli Luca şi 
Cleopa spre Emaus şi intrarea prin uşile încuiate la sfinţii ucenici şi apostoli. 


Gânduri pentru Rusalii 

Limbile de foc ale Duhului Sfânt de la Rusalii sunt precedate de sabia de 
foc a heruvimilor de la pomul vieţii, de rugul aprins din Sinai şi de stâlpul de foc 
din pustie, precum şi de carul de foc al sfântului Ilie. 


Rusalii: Rusaliile lui Moise din Sinai, rugul aprins şi tablele Legii (Exod 3, 
1-14; 20, 1-17); Rusaliile lui Solomon din ziua sfințirii Templului din Ierusalim, 
când s-a pogorât foc din cer în urma rugăciunii sale, peste arderea de tot şi 
jertfele aduse (II Cronici 7, 1); Rusalule sfântului prooroc Ile de pe Carmel prin 
focul pogorât din cer peste jertfa sa (III Regi 18, 38); Rusaliile Cincizecimii 
sfinților apostoli din Ierusalim (Fapte 2, 1-4); Rusaliile pogorârii Noului Ierusalim 
din Apocalipsă (Apocalipsă 21, 10-11). 


Gânduri pentru Schimbarea la Faţă 

„Omul îşi are rădăcinile în adâncul cerului” (Părintele Arsenie). Prin 
Schimbarea la Faţă a Domnului şi Dumnezeului nostru lisus Hristos de pe 
Muntele Taborului ni se revelează, prin lumina dumnezeiască necreată, adâncul 
cerului şi rădăcinile noastre fiinţiale, înfipte în acest adânc, din care ne extragem 
seva, harul, lumina şi iubirea pentru viaţa noastră de fiecare zi şi pentru veşnicia 
noastră de fiecare clipă. 


Tabor şi Parusie — sau caracterul eshatologic al Schimbării la Faţă. La 
Schimbarea la Faţă, sfinții apostoli Petru, Iacob şi loan trăiesc pe Tabor Parusia 
Domnului, mai înainte de Înviere, Înălţare şi Cincizecime! Schimbarea la Faţă 
poate fi văzută ca o anticipare a Parusiei Domnului. 


Ce ne schimbă la faţă? Ne schimbă la faţă: credinţa lui Avraam şi a lui 
Petru; rugăciunea lui Moise, a Anei şi a sfântului Ile; curăţia lui Iosif în Egipt şi 
a proorocului Daniel în Babilon; ascultarea lui Samuel; răbdarea lui lov; 
pocăinţa lui David, a ninivitenilor, a regelui Manase şi a lui Zaheu vameşul,; 
înţelepciunea lui Solomon şi a lui Isus Sirah; nădejdea celor trei tineri din 
cuptorul aprins şi a proorocului Daniel din groapa cu lei; plânsul femeii 
păcătoase şi al lui Petru; smerenia vameşului; dragostea sfintei Maria Magdalena 
şi iubirea sfântului loan Evanghelistul; viziunea sfântului arhidiacon Ştefan. Ne 

întunecă la față: invidia lui Cain, ura lui Esau, răutatea lui faraon, răzvrătirea lui 
Core, Datan şi Aviron; neascultarea lui Saul, răzmeriţa lui Abesalom, idolatria 
lui Ahab şi a Izabelei, desfrânarea fiului risipitor, mândria fariseului, lăcomia 
tânărului bogat, iubirea de arginţi a lui luda şi deznădejdea acestuia, dar şi 
minciuna lui Anania şi Safira. 


Cum ne apropiem de Tabor? Ne apropiem de Tabor purtând crucea şi 
jugul lui Hristos, vasul de alabastru al femeii păcătoase şi al Mariei din Betania, 
candela aprinsă a fecioarelor înțelepte şi haina de nuntă. 


Temă: Strugurele din Eşcol (Numeri 13, 24-25) şi binecuvântarea strugurilor 
la Schimbarea la Faţă — losua şi Caleb; Moise şi Ilie pe Tabor; Iosif din 
Arimateea şi Nicodim în Vinerea Patimilor. 


Munţii Evangheliilor: Muntele Fericirilor, pe care ascultăm cuvântul lui 
Dumnezeu; Muntele Taborului, pe care contemplăm Schimbarea la Faţă a 
Cuvântului lui Dumnezeu; Muntele Golgota, pe care ne răstignim împreună cu 
Hristos; Muntele Măslinilor, de pe care ne înălțăm împreună cu Hristos cel 
Înviat, întru slavă. 


Contemplaţii pe faţa cerului, pe faţa pământului şi pe faţa omului 

Pe fața cerului contemplăm curcubeul legământului, norul de pe Sinai, 
Tabor şi Muntele Măslinilor; Steaua Naşterii Domnului; Semnul Fiului Omului 
şi fulgerul Parusiei Domnului. Pe fața pământului vedem pâraiele potopului, 
şanţurile cataclismelor, tranșeele războaielor, semnele nenorocirilor, ridurile 
păcatelor oamenilor şi urmele paşilor Domnului. Pe faţa omului desluşim lumini 
şi umbre, bucurii şi tristeţi, senin şi neguri, riduri şi lacrimi, dureri şi plâns, 
liniştire şi transfigurare — precum pe faţa sfântului arhidiacon Ştefan văzută de 
cei din sinedriu „ca o faţă de înger” (Fapte 6, 15). Pe Faţa Domnului, strălucind 
„ca soarele” (Matei 17, 2), contemplăm căzuţi cu fața la pământ lumina 
dumnezeiască necreată şi iubirea dumnezeiască negrăită, bunătatea desăvârşită şi 
seninul dumnezeiesc nepătruns, mila pentru cei păcătoşi şi lacrimile pentru 
Lazăr şi Ierusalim, cununa de spini şi lumina Învierii, dar şi dreptatea 
înfricoşătoare a Dreptului Judecător. 


La Praznicul Schimbării la Faţă să înconjurăm Taborul cu trâmbiţe de 
cântări de bucurie, precum au înconjurat israeliţii zidurile lerihonului. Pe Tabor 
contemplăm astăzi altarul jertfei lui Abel, curcubeul legământului lui Noe, 
stejarul de la Mamwri al lui Avraam, piatra de la Betel şi de la Eben-Ezer, rugul 
aprins şi stâlpul de foc din Sinai, harfa lui David şi carul de foc al sfântului Ilie. 
Pe Tabor auzim, împreună cu Isaia proorocul, cântarea serafimilor din Templu. 
Astăzi o vedem pe femeia păcătoasă spălând Taborul cu lacrimi. Astăzi îl vedem 
pe vameşul smerit rostind în Templul Taborului rugăciunea „Doamne lisuse”, 
neîndrăznind nici ochii să şi-i ridice spre cerul Schimbării la Faţă. Astăzi o 
vedem pe Maria din Betania înmiresmând Taborul cu mir de nard de mare preţ, 

din vasul său de alabastru. Astăzi Îl auzim pe Domnul rostind către tâlharul cel 
de-a dreapta Sa: „Astăzi vei fi cu Mine pe Tabor...”Astăzi îi vedem pe Luca și 
Cleopa, mergând tainic cu Domnul pe drumul spre Emausul Taborului. 

Taborul este o culme a Evangheliilor. Jos este Carantania, ținutul 
Gherghesenilor şi Halchedama sau Țarina Olarului, devenită Țarina Sângelui. 
Nu putem urca pe Tabor decât dacă am învăţat căderea cu faţa la pământ. 

Minunea Schimbări la Faţă poate fi percepută dinlăuntrul ei (precum au 
perceput-o Moise şi Ilie; Petru, Iacob şi loan), dar şi din afara ei: evangheliștii 
Matei, Marcu şi Luca, care au relatat-o în Evangheliile lor; ceilalți sfinți apostoli 
şi mulțimea tuturor credincioşilor care cred şi prăznuiesc de veacuri această 
minune. An de an, prin praznicul Schimbării la Faţă, parcurgem din exterior spre 
interior drumul spre lăuntrul minunii. Au pătruns şi au străbătut drumul lăuntric 
al minunii Taborului: avva Pamvo, avva Siluan şi avva Sisoe, sfântul Simeon 
Noul Teolog, sfântul Serafim de Sarov şi toți sfinții. 


Schimbarea la Faţă şi cetatea sfântă a Noului Ierusalim: „Şi m-a dus pe 
mine, în duh, într-un munte mare şi înalt, şi mi-a arătat cetatea cea sfântă, 
Ierusalimul, pogorându-se din cer, de la Dumnezeu, având slava lui Dumnezeu. 
Lumina ei era asemenea cu cea a pietrei de mare preţ, ca piatra de iaspis, 
limpede cum e cristalul” (Apocalipsă 21, 10-11). De fiecare dată la praznicul 
Schimbării la Faţă am putea fi răpiți în duh, într-un munte mare şi înalt, precum 
sfântul apostol şi evanghelist loan, contemplând pogorârea din cer, de la 
Dumnezeu, a cetăţii sfinte a Noului Ierusalim, învăluită în slava lui Dumnezeu, 
având douăsprezece porţi, străjuite de doisprezece îngeri şi douăsprezece pietre 
de temelie, cu numele celor doisprezece sfinţi apostoli, fiind împodobite cu 
douăsprezece pietre scumpe (Apocalipsă 21, 12-21). 


Taborul de la sfârşitul Apocalipsei: „Şi vor vedea faţa Lui (precum Petru, 
Iacob şi loan pe Tabor) şi Numele Lui va fi pe frunţile lor” (Apocalipsă 22, 4) — 
înscris şi întipărit prin rugăciunea neîncetată a lui lisus, după Pateric şi Filocalie. 
Sfânta carte a Apocalipsei sfântului evanghelist loan, care încheie Biblia, 
ascunde în cuprinsul ei Golgota Bisericii lui Hristos în lume şi în istorie, dar 
revelează totodată şi Taborul cel veşnic al Împărăției lui Dumnezeu, întru 
Schimbarea la Faţă a lumii şi a omului, prin transfigurare şi îndumnezeire, în 
Hristos şi în Duhul Sfânt. Toţi cei rânduiţi de-a dreapta Dreptului Judecător 
(Matei 25, 33-34), toți cei aleşi ca să fie pe veci răscumpărați de Mielul lui 
Dumnezeu pe Muntele Sionului, având „Numele Lui şi Numele Tatălui Lui scris 
pe frunțile lor” (Apocalipsă 14, 1), vor vedea Faţa Lui întru contemplaţie, fiind 
curaţi cu inima (Matei 5, 8) şi fiind botezați „în Numele Tatălui şi-al Fiului şi al 
Sfântului Duh”(Matei 28, 19) şi „în Numele lui lisus Hristos” (Fapte 2, 38). Aceştia 
sunt „cei ce cred în Numele Lui” (loan 1, 12) şi rostesc Numele Lui (II Timotei 2, 
19) şi nu tăgăduiesc Numele Lui (Apocalipsă 3, 8), deşi sunt urâţi, duşmăniţi şi 
prigoniți de toți din pricina Numelui Lui (Matei 10, 22). Dar, pentru că se adună 
doi sau trei în Numele Lui (Matei 18, 20) — precum Petru, lacob şi loan pe Tabor, 

precum Luca şi Cleopa pe drumul spre Emaus, precum Pavel şi Sila în temnița 
din Filipi — şi fiecare îşi adună gândurile minţii şi simţirile inimii întru Numele 
Lui, ei vor avea Numele Lui înscris şi întipărit, pecetluit şi desluşit pe frunțile 
lor (Apocalipsă 22, 4). Numele lui lisus Hristos (Matei 1, 21) este „mai presus de 
orice nume, pentru ca în Numele lui lisus tot genunchiul să se plece, al celor 
cereşti şi al celor pământeşti şi al celor de dedesubt, şi să mărturisească toată 
limba că Domn este lisus Hristos, întru slava lui Dumnezeu Tatăl” (Filipeni 2, 9- 
11). Acestea confirmă cuvintele mărturisirii sfântului apostol Petru rostite după 
vindecarea slăbănogului de la Poarta cea Frumoasă a Templului, că „întru 
nimeni altul nu este mântuirea, căci nu este sub cer nici un alt nume dat între 
oameni, întru care trebuie să ne mântuim noi” (Fapte 4, 12) decât Preasfântul şi 
dumnezeiescul Nume al Domnului şi Dumnezeului şi Mântuitorului nostru lisus 
Hristos. Având numele nostru scris în cartea vieţii în ceruri, prin botez (cf. Luca 
10, 20; Filipeni 4, 3) — pentru că oricine nu va fi aflat scris în cartea vieţii la 
Judecata de Apoi va fi aruncat în iezerul de foc (Apocalipsă 20, 15) — să credem în 
Numele lui lisus Hristos; să iubim Numele lui lisus Hristos; să nădăjduim întru 
Numele lui lisus Hristos; să rostim cât mai des cu putinţă şi să pomenim Numele 
lui lisus Hristos; să practicăm şi să exersăm rugăciunea minţii şi a inimii prin 
Numele lui lisus Hristos, pentru ca astfel Numele lui lisus Hristos să ni se 
sădească, să ni se înrădăcineze, să odrăslească, să rodească, să ni se înflăcăreze, 
să ni se transfigureze şi să ni se înmiresmeze în minte, pentru că în cetatea 
Noului lerusalim „nu va intra nimic pângărit şi nimeni care e dedat cu 
spurcăciunea şi cu minciuna, ci numai cei scrişi în cartea vieții Mielului” 
(Apocalipsă 21, 27). 

Împlinind porunca lui Dumnezeu — de a crede întru Numele lui Iisus 
Hristos, Fiul Său, şi de a ne iubi unul pe altul (1 loan 3, 23) — şi având ca şi creştini 
numele nostru înscris în ceruri vom putea nădăjdui ca prin mila, harul şi darul 
lui Dumnezeu să ne regăsim şi noi în veşnicie pe malurile râului vieţii, „limpede 
cum e€ cristalul, şi care izvorăşte din tronul lui Dumnezeu şi al Mielului”, 
hrănindu-ne din pomul vieţii (Apocalipsă 22, 1-2), contemplând întru smerenie 
Faţa Lui şi având încă din această viață Numele Lui pe frunțile noastre 
(Apocalipsă 22, 4). Numele lui lisus Hristos de pe fruntea noastră este cununa 
noastră, pecetea noastră, lumina noastră, cugetarea noastră, iubirea noastră şi 
toată dorirea noastră, după cuvintele psalmistului: „Doamne, înaintea Ta este 
toată dorirea mea, şi suspinul meu de la Tine nu s-a ascuns” (Psalm 37, 9). Două 
sunt, după sfântul evanghelist loan, semnele şi caracteristicile celor aleşi, 
izbăviţi, mântuiţi şi desăvârşiţi: vederea feţei lui Dumnezeu prin Schimbarea la 
Faţă a Mântuitorului pe Muntele Tabor şi întipărirea Numelui lui lisus Hristos 
pe frunţile tuturor, ca expresie a cugetării, a iubirii, a cunoaşterii şi a rostirii 
Unicului şi dumnezeiescului Nume. Seninul chipului prin pacea lăuntrică dăruită 
de Hristos la Cina cea de Taină şi după Înviere (loan 14, 27; 20, 19-21) şi 
limpezirea frunţii prin limpezirea gândurilor dinlăuntru fac cu putinţă întipărirea 
Numelui lui lisus Hristos pentru veşnicie pe frunţile noastre. Fiind Păstorul cel 

Bun (loan 10, 11), EI îşi cheamă pe nume oile (Ioan 10, 3) care cheamă Numele 
Lui, după cuvântul Scripturii: „Tot cel ce va chema Numele Domnului, se va 
mântui” (loil 2, 32; Fapte 2, 21; Romani 10, 13). Numele Lui va fi pe fruntea smerită, 
pe fruntea senină, pe fruntea luminată, pe fruntea plecată. 

Astfel, contemplăm, citim şi desluşim Numele lui lisus pe fruntea lui 
Abel, aducând jertfa cea bineprimită; pe fruntea lui Enoh, în umblarea lui cu 
Dumnezeu; pe fruntea lui Noe, strălucind în lumina curcubeului; pe fruntea lui 
Avraam, Isaac şi lacob, la Mamwri, pe Moria şi la Betel; pe fruntea lui Iosif în 
Egipt; pe fruntea lui Moise şi Ilie, prezenți pe Tabor, înscris prin rugul aprins şi 
prin carul de foc; pe fruntea lui Iosua, ca prototip al Mântuitorului, în Canaan; 
pe fruntea lui Samuel, în Cortul Sfânt; pe fruntea lui David, la ungerea lui ca 
rege inspirat al Psalmilor şi pe fruntea lui Solomon, la zidirea şi sfinţirea 
Templului. Numele lui Iisus Îl vedem pe fruntea profeților mari și a profeților 
mici: pe fruntea lui Isaia, în Templu; pe fruntea lui Ieremia, plângând pe zidurile 
Ierusalimului; pe fruntea lui lezechiel, la râul Chebar; pe fruntea lui Elisei, 
înscris prin chemarea ca ucenic al profetului, dar şi pe fruntea lui lona în Ninive. 
Numele lui lisus Îl vedem pe fruntea lui Daniel în groapa cu lei şi pe fruntea 
celor trei tineri din cuptorul Babilonului; pe fruntea lui Avacum, în turnul cel de 
veghe; pe fruntea tuturor patriarhilor, regilor, proorocilor, credincioşilor şi 
drepţilor Vechiului Testament, inclusiv pe fruntea dreptului lov, „cel mult 
pătimitor”, care este o icoană a pătimirii şi răbdării lui Hristos pe Cruce. 

În lumina Noului Testament contemplăm Numele lui lisus pe fruntea 
Maicii Domnului în Nazaret, la Betleem, în Cana Galileii şi lângă Crucea 
Mântuitorului. Numele lui lisus este înscris pe fruntea magilor de la răsărit şi a 
păstorilor de la Betleem, a dreptului Iosif prin fuga în Egipt şi a dreptului 
Simeon la Întâmpinare. Numele lui lisus e scris pe fruntea sfântului loan 
Botezătorul la Iordan, pe fruntea sfinților apostoli în Evanghelii, urmându-L prin 
semănături, ascultându-L pe Muntele Fericirilor, mai înainte de Patimi şi la Cina 
cea de Taină, iar Petru, lacob şi loan, contemplându-L pe Tabor. Numele lui 
lisus e înscris pe fruntea lui Zaheu din Ierihon şi a lui Lazăr din Betania; pe 
fruntea lui Simon din Cirene şi a tâlharului celui de-a dreapta; pe fruntea lui 
Iosif din Arimateea şi a lui Nicodim; pe fruntea femeii păcătoase, a 
samarinencii, a sfintei Maria Magdalena şi a tuturor mironosiţelor; pe fruntea 
ucenicilor de la Emaus, Luca şi Cleopa şi pe fruntea lui Toma, la opt zile de la 
Înviere. Numele lui Iisus e înscris prin limbile de foc ale Rusaliilor revărsate 
peste sfinții ucenici şi apostoli, pe frunțile celor dintâi creştini; pe fruntea 
sfântului arhidiacon şi întâiul mucenic Ştefan, prin revelația din sinedriu şi 
martiriul său; pe fruntea sfântului Pavel pe drumul Damascului; pe fruntea lui 
Corneliu, sutaşul din Cezareea; pe fruntea episcopilor Timotei din Efes, Tit din 
Creta şi Filimon din Colose şi pe fruntea tuturor celorlalți creştini şi creştine din 
Noul Testament, pe fruntea mucenicilor din toate veacurile, a cuvioşilor din 
toate pustiurile, Patericele şi Filocaliile, pe fruntea mărturisitorilor din toate 
areopagurile şi Sinaxarele şi pe fruntea tuturor Sfinților Părinți ai Bisericii din 

toate vremurile şi locurile. Numele lui lisus este pe fruntea încununată a celor 
douăzeci şi patru de bătrâni din Apocalipsă (4, 4). 

Numai având Numele lui lisus pe fruntea ta, gândul ţi se poate îndrepta 
spre EI întru rugăciune fierbinte, închinare adâncă şi contemplație înaltă, „pentru 
că în EL trăim şi ne mişcăm şi suntem” (Fapte 17, 28). De frunţile unora ca 
acestora, pecetea fiarei nu se poate apropia (Apocalipsă 13, 16-18), iar de pe 
Taborul de la sfârşitul Apocalipsei ucenicii nu se mai pogoară niciodată (cf. Matei 
17, 9). Când „Numele Lui va fi pe frunţile lor” (Apocalipsă 22, 4), atunci 
Dumnezeu „va şterge orice lacrimă din ochii lor şi moarte nu va mai fi; nici 
plângere, nici strigăt, nici durere nu vor mai fi, căci cele dintâi au trecut” 
(Apocalipsă 21, 4), „nici blestem nu va mai fi... şi noapte nu va mai fi; şi nu au 
trebuinţă de lumina lămpii sau de lumina soarelui, pentru că Domnul Dumnezeu 
le va fi lor lumină şi vor împărăţi în vecii vecilor” (Apocalipsă 22, 3-5). 


Gânduri pentru 8 mai 

„Și a zis lui Petru ucenicul acela pe care-l iubea lisus: Domnul este!” 
(loan 21, 7). După ce a ajuns cea dintâi la mormânt (loan 20, 4-5), lubirea este cea 
care-L recunoaşte pe isus cel Înviat, pe ţărmul Tiberiadei, în dimineaţa fericitei 
Arătări, recunoscându-l glasul cel unic şi dumnezeiesc şi recunoscându-l ca 
Săvârşitor al minunii pescuirii minunate (precum mai înainte, la chemarea 
sfinților apostoli). Sfântul apostol şi evanghelist loan îi şopteşte lui Petru, 
mărturiseşte Bisericii şi strigă lumu întregi: „Domnul este!” — din corabia 
apostolilor de pe Tiberiada; de la înălțimea Evangheliei a patra, din adâncul 
Epistolelor sale soborniceşti şi prin taina tainelor Apocalipsei. Totodată, sfântul 
apostol şi evanghelist Ioan ne vesteşte nouă tuturor în fiecare an, la 8 mai, din 
corabia istorică a sfintei Mănăstiri Prislop, acelaşi adevăr: „Domnul este!” — 
„Cel ce este” (Exod 3, 14). Pelerinii de la Prislop sunt astfel precum peştii prinşi 
în mreaja spirituală a „pescuirii minunate” a Părintelui nostru Arsenie. 


Reactualizarea revelaţiei din Insula Patmos. Fiecare pomenire a sfântului 
evanghelist loan — ucenicul iubit al Domnului şi ocrotitorul Maicii Domnului, 
după Răstignire, dar şi al sfintei Mănăstiri a Prislopului, după ctitorire — ne-ar 
putea reactualiza revelația din Insula Patmos, în sensul contemplării Domnului 
lisus Hristos cel Înviat, în mijlocul celor şapte sfeşnice de aur. Sfânta şi 
dumnezeiasca Liturghie arhierească de hram ar putea fi un prilej de cădere cu 
faţa la pământ, pentru ca apoi Mântuitorul să-şi pună mâna dreaptă peste fiecare 
dintre noi, precum peste ucenicul Său iubit în Patmos (Apocalipsă 1, 9-20). 


Gânduri de Sfântul Ilie 

Inchinare: „Dar a treia căpetenie venind şi căzând în genunchi înaintea lui 
Ilie...” (V Regi 1, 13). 

A nu-i pierde pe sfinţi din ochi: „Greu lucru ceri! Dar de mă vei vedea 
când voi fi luat de la tine, va fi aşa; iar de nu mă vei vedea, nu va fi” ([V Regi 2, 10). 

Întrebare esenţială: „Unde este acum Domnul Dumnezeul lui Ilie?” av 
Regi 2, 14) — în cer şi pe pământ, în Sfânta Scriptură şi în Sfântul Chivot, în 
Sfânta Biserică şi în sufletul fiecărui om, în sfânta icoană şi în Sfântul Potir, în 
Sfânta Liturghie şi în rugăciunea smerită şi înlăcrimată. 


Mărturia fiilor proorocilor din Ierihon: „Duhul lui Ilie s-a odihnit peste 
Elisei! Şi au ieşit înaintea lui şi i s-au plecat până la pământ” (IV Regi 2, 15). 
Această mărturie poate fi extinsă: „Duhul lui Moise s-a odihnit peste losua”; 
„Duhul lui Samuel s-a odihnit peste David”; „Duhul lui Pavel s-a odihnit peste 
Timotei”; „Duhul sfântului Antonie cel Mare s-a odihnit peste avva Sisoe”; 
„Duhul Părintelui Arsenie s-a odihnit peste Prislop!” Astfel, cu mantia sărbătorii 
sfântului prooroc Ilie 'Tesviteanul să desparți Iordanul întristării în plâns de 
bucurie, precum sfântul Elisei! (cf. IV Regi 2, 14). 


Gânduri la Ziua Crucii 

Crucea — chivot al Învierii. Sfânta Cruce ascunde şi descoperă, precum un 
chivot de pe Sfânta Masă a creştinismului, minunea Învierii celei de a treia zi, 
cele unsprezece Evanghelii ale Învierii, cele zece Arătări de după Înviere, toate 
scăldate în Lumina Sfintei Învieri. Sfânta Cruce este temeiul Învierii de Apoi. 


Ce vedem când privim Sfânta Cruce? Pe Hristos răstignit pe Crucea de pe 
dealul Golgotei, pentru noi oamenii şi pentru a noastră mântuire (loan 19, 16-18); 
pe Moise răstignit în rugăciune, ajutat de Aaron şi Or pe munte, după trecerea 
Mării Roşii, când Iosua era jos în vale în luptă cu amaleciţii (Exod 17, 8-16); pe 
„Omul îmbrăcat în haină de in”, pecetluind cu semnul crucii pe cei izbăviţi din 
Ierusalim, conform vedeniei proorocului lezechiel (lezechiel 9, 2-6); Semnul 
Fiului Omului ce se va arăta pe cer la A Doua Venire a Domnului (Matei 24, 30). 


Parafrazând cuvintele unui poet romantic polonez, Juliusz Slowacki, care 
se ruga lui Dumnezeu să ţină Polonia pe cruce până ce va avea puterea să se ţină 
singură pe picioare (cf. Timothy Snyder, Tărâmul morții, Ed. Humanitas, 2012, p. 181), 
putem să spunem şi noi: Adeseori eşti ţinut pe cruce până când vei putea să te ţii 
singur pe picioare! 


Piroanele din crucea sfinţilor. Nu există cruce a vieţii fără piroane înfipte 
în ea... (încercări şi ispite, necazuri şi probleme, dureri şi suferinţe, boli de tot 
felul). Crucea este aceeaşi, dar piroanele sunt diferite. De meditat la: piroanele 
din Crucea Mântuitorului (invidia, ura şi duşmănia fariseilor, cărturarilor şi 
saducheilor); piroanele din crucea dreptului Iosif din Egipt (groapa în care l-au 
aruncat fraţii săi şi temniţa în care l-a aruncat Putifar), piroanele din crucea lui 
Moise (pribegia din Madian şi cârtirile evreilor în pustiul Sinai); piroanele din 
crucea lui David (prigonirea de către Saul şi răzvrătirea lui Abesalom); piroanele 
din crucea sfântului prooroc Daniel (groapa cu lei); piroanele din crucea 
sfântului apostol Pavel (II Corinteni 6, 4-10; 11, 23-33); piroanele din crucea 
Sfinților Părinţi (sfinții Ignatie al Antiohiei, Policarp al Smirnei, Ciprian al 

Cartaginei, Maxim Mărturisitorul, Simeon Noul Teolog); piroanele din crucea 
sfântului Grigorie Teologul (nedreptatea ce i s-a făcut în Constantinopol); 
piroanele din crucea sfântului loan Gură de Aur (exilul); piroanele din crucea 
Părintelui nostru Arsenie Boca. 


Răstignirea lui Moise pe munte, cu braţele întinse pe crucea rugăciunii, 
după trecerea Mării Roşii — fapt istoric, prefigurare hristică a Răstignirii 
Domnului pe Crucea Golgotei şi semnificaţie duhovnicească a rugăciunii 
creștinului, în războiul nevăzut. 


Ziua Crucii este şi ziua răstignirii copiilor prin avorturi, de aceea am 
putea spune că „Marea Roşie” inundă România prin sângele copiilor avortaţi! 


Gânduri la Sfinţii Arhangheli 

„Cel ce face pe îngerii Săi duhuri şi pe slugile Sale pară de foc” (Psalm 
103, 5; Evrei 1, 7). În ziua pomenirii sfinţilor arhangheli Mihail şi Gavril şi a 
tuturor puterilor cereşti se cuvine ca fiecare să ne aducem aminte de îngerul 
nostru păzitor şi să-l contemplăm suindu-se şi pogorându-se, împreună cu toţi 
îngerii lui Dumnezeu, pe scara cerului de la Betel (Facere 28, 12). În scara cerului 
de la Betel, descoperită patriarhului Iacob, noi putem contempla — „suindu-se şi 
pogorându-se” — toate anghelofaniile Vechiului şi Noului Testament şi toate 
arătările de îngeri din Vieţile Sfinţilor, Paterice, Filocalii, Proloage şi Sinaxare. 

Între îngerii lui Dumnezeu care se suiau şi se pogorau pe scara cerului (cf. 
Facere 28, 12) putem contempla pe heruvimii cu sabie de foc vâlvâitoare, puşi să 
păzească drumul către pomul vieţii (Facere 3, 24); pe îngerul Domnului care a 
întâlnit-o pe Agar la izvorul de apă în pustiu, de lângă calea ce duce spre Şur 
(Facere 16, 7); pe cei doi îngeri care l-au scos grabnic pe Lot din Sodoma (Facere 
19, 16-22); pe îngerul Domnului care opreşte mâna lui Avraam de a-l junghia pe 
Isaac pe Moria (Facere 22, 10-13); pe îngerii lui Dumnezeu care-l întâmpină pe 
Iacob la Mahanaim, la întoarcerea lui din Mesopotamia (Facere 32, 1-2); pe 
îngerul Domnului care a călăuzit pe poporul lui Israel la trecerea prin Marea 
Roşie (Exod 14, 19-20); pe îngerul Domnului de pe cărarea dintre vii, care-l 
opreşte pe Valaam din calea lui cea rea (Numeri 22, 22-35); pe căpetenia oştirii 
Domnului care i se arată lui Iosua, lângă Ierihon (Iosua 5, 13-15); pe îngerul 
Domnului care i se arată lui Ghedeon la stejarul de la Ofra (Judec. 6, 11-24); pe 
îngerul Domnului care i-a vestit lui Mance şi femeii sale naşterea lui Samson şi 
care s-a înălţat spre cer deodată cu flacăra jertfei de pe altar (Judec. 13, 1-25); pe 
îngerul Domnului care i s-a arătat lui David pe vremea ciumei (1 Cronici 21, 15-18 
şi 27); pe îngerul Domnului care-l adapă şi-l hrăneşte pe sfântul Ilie lângă 
ienupărul de la Beer-Şeba (III Regi 19, 5-8); pe îngerii lui Dumnezeu care-l apără 
pe proorocul Elisei la Dotan (IV Regi 6, 15-17); pe îngerul Domnului trimis din cer 
pentru a nimici oastea regelui Asiriei, care împresurase Ierusalimul, pe vremea 
regelui lezechia şi a proorocului Isaia (II Cronici 32, 20-22); pe serafimii din 
Templu (Isaia 6, 1-7) şi pe heruvimii de la râul Chebar (lezechiel 1, 1-28); pe îngerul 

Domnului care pogoară rouă din cer în cuptorul Babilonului (Daniel 3, 25-33; Cânt. 
celor trei tineri 1, 25-26); pe îngerul Domnului, pogorât din cer cu porunca tăierii 
copacului din vedenia lui Nabucodonosor (Daniel 4, 10-21); pe îngerul Domnului 
trimis din cer în groapa cu lei din Babilon, în care fusese aruncat proorocul 
Daniel, pe vremea lui Darius (Daniel 6, 23); pe miriadele de îngeri din revelația 
„Celui Vechi de Zile” (Daniel 7, 9-10); pe sfinții arhangheli Mihail şi Gavriil din 
cartea proorocului Daniel (Daniel 8, 16; 10, 13 şi 21) şi pe sfântul arhanghel Rafael 
din cartea Tobit (Tobit 12, 15-22); pe arhanghelul Gavriil care-i vesteşte preotului 
Zaharia în Templu naşterea sfântului loan Botezătorul (Luca 1, 11-20), iar Sfintei 
Fecioare Maria îi aduce Buna Vestire din Nazaret (Luca 1, 26-38); pe îngerul 
Domnului care vesteşte păstorilor de la Betleem Naşterea Domnului şi mulțimea 
de oaste cerească care laudă minunea Întrupării (Luca 2, 9-15); pe îngerii care-l 
slujesc Mântuitorului după ispitirea din pustia Carantaniei (Matei 4, 11) şi pe 
îngerul care L-a întărit în grădina Ghetsimani (Luca 22, 43); pe îngerii de la 
Înviere şi de la Înălţare (Matei 28, 2-7; Marcu 16, 5-7; Luca 24, 4-7; loan 20, 12-13; Fapte 
1, 10-11); pe îngerul Domnului care-i eliberează pe sfinţii apostoli din temniţă 
(Fapte 5, 19-20), iar mai apoi pe sfântul Petru (Fapte 12, 7-11); pe îngerul Domnului 
care-l îndrumă pe sfântul arhidiacon Filip „pe calea care coboară de la Ierusalim 
la Gaza” (Fapte 8, 26), pentru a-l converti pe famenul reginei Etiopiei; pe îngerul 
Domnului care se arată sutaşului Corneliu din Cezareea (Fapte 10, 1-7) şi pe 
îngerul Domnului care i se arată sfântului apostol Pavel noaptea, mai înainte de 
naufragiul din Insula Malta (Fapte 27, 23-24). 

Nu în ultimul rând, pe scara cerului de la Betel îi vedem „suindu-se şi 
pogorându-se” pe toţi sfinţii îngeri cu trâmbiţe şi cu potire, dar şi pe sfântul 
arhanghel Mihail, din cartea Apocalipsei (Apocalipsă 12, 7; 22, 8-10). 


Patru Icoane ale Sfinţilor Arhangheli pe catapeteasma Teologiei: Cei doi 
heruvimi de aur care străjuiau chivotul sfânt al Legii celei vechi (Exod 37, 7-9) — 
Sfinţii Arhangheli Mihail şi Gavriil, străjuind chivotul sfânt al Revelaţiei 
dumnezeieşti;, Cei doi îngeri în veşminte albe văzuţi de către sfânta Maria 
Magdalena în dimineaţa Învierii, şezând la Mormântul Domnului, „unul către 
cap şi altul către picioare, unde zăcuse trupul lui lisus” (loan 20, 12); Cei doi 
bărbaţi îmbrăcaţi în haine albe contemplaţi de către sfinţii apostoli pe Muntele 
Măslinilor la Înălţarea Domnului, care vestesc A Doua Venire a Lui Hristos 
(Fapte 1, 10-11); Cei doi îngeri din Pateric trimişi de Dumnezeu cu făclii ca să 
lumineze în noapte calea bătrânului călugăr pustnic, care, voind şi trebuind să 
meargă la un altul ce era pe moarte, se ferea şi fugea de slava deşartă de la 
oameni (avva loan Colov 38). 


O posibilă „Dogmatică ” a Sfinților Arhangheli Mihail şi Gavriil 

a) Viziune: sfinţii arhangheli Mihail şi Gavrul „scriind” Dogmatica — 
sfântul arhanghel Mihail scrie cu razele sabiei de foc pe petalele crinului 
Buneivestiri, al arhanghelului Gavriil. 

b) Prefaţă la „Dogmatica” sfinţilor arhangheli Mihail şi Gavriil, scrisă 

între Înălţare şi Parusie. „Dogmatica” sfinţilor arhangheli Mihail şi Gavriil este 
cea mai înaltă Dogmatică posibilă, pentru că este o Dogmatică celestă. 
„Dogmatica” sfinţilor arhangheli este tainică, mistică şi necitită de pământeni, la 
ea având acces doar sfinţii, precum sfântul apostol Pavel, răpit la al treilea cer, 
când a auzit „cuvinte de nespus” (II Corinteni 12, 4). „Dogmatica” sfinţilor 
arhangheli Mihail şi Gavriil ar putea cuprinde „Cele ce ochiul n-a văzut şi 
urechea n-a auzit şi la inima omului nu s-au suit...” (1 Corinteni 2, 9). „lar nouă ni 
le-a descoperit Dumnezeu prin Duhul Său, fiindcă Duhul toate le cercetează, 
Chiar şi adâncurile lui Dumnezeu” (| Corinteni 2, 10). 


O scurtă Prefaţă din citate biblice la „Dogmatica ” Sfinţilor Arhangheli 

„Mare este Adevărul şi mai puternic decât orice” (Zorobabel, III Ezdra 4, 41). 

„Atunci am auzit un glas de om deasupra fluviului Ulai, glas care striga şi 
spunea: «Gavriile, tâlcuieşte celui de acolo vedenia!»” (Daniel 8, 16) — vedenia 
Revelaţiei dumnezeieşti. De aceea, „m-am dus la uşa Templului (Teologiei) şi 
iată de sub pragul Templului curgea o apă spre răsărit; pentru că Templul era cu 
faţa spre răsărit şi apa curgea de sub partea dreaptă a Templului, pe partea de 
miazăzi a Jertfelnicului. M-a scos apoi pe partea cea de la miazănoapte şi m-a 
dus pe dinafară, împrejur, la poarta care dă spre răsărit şi iată apa curgea pe 
partea dreaptă. Când bărbatul acela mergea spre răsărit, ţinea în mână o sfoară şi 
a măsurat o mie de coţi; şi m-a dus prin apă şi apa era până la glezne. A mai 
măsurat apoi o mie de coţi şi m-a dus prin apă şi apa era până la genunchi. Şi a 
mai măsurat încă o mie de coţi şi apa era până la brâu. Şi a mai măsurat încă o 
mie de coţi şi era un râu pe care nu-l puteam trece, căci apele crescuseră; erau 
ape de trecut înotând, un fluviu care nu se putea trece. Atunci mi-a zis bărbatul 
acela: «Ai văzut, fiul omului?» Şi el m-a dus înapoi la malul râului” (Iezechiel 47, 
1-6) — Teologiei — din care am învăţat că: „După ce Dumnezeu — întru Care trăim 
şi ne mişcăm şi suntem (Fapte 17, 28) — odinioară, în multe rânduri şi în multe 
chipuri, a vorbit părinţilor noştri prin prooroci, în zilele acestea mai de pe urmă, 
la „plinirea vremii” (Galateni 4, 4), ne-a grăit nouă prin Fiul, pe Care L-a pus 
moştenitor a toate şi prin Care a făcut şi veacurile; Care, fiind strălucirea slavei 
şi chipul fiinţei Lui şi Care ţine toate cu cuvântul puterii Sale, după ce a săvârşit, 
prin EI Însuşi, curățirea păcatelor noastre, a şezut de-a dreapta slavei, întru cele 
preaînalte, făcându-Se cu atât mai presus de îngeri cu cât a moştenit un nume 
mai deosebit decât ei” (Evrei 1, 1-4). Astfel putem spune: „Cu adevărat, mare este 
taina dreptei credinţe: Dumnezeu S-a arătat în trup, S-a îndreptat în Duhul, a fost 
văzut de îngeri, S-a propovăduit între neamuri, a fost crezut în lume, S-a înălțat 
întru slavă” (I Timotei 3, 16). De aceea se cuvine, o, creştine, „să păzeşti porunca 
fără pată, fără vină, până la Arătarea Domnului nostru lisus Hristos pe care, la 
timpul cuvenit, o va arăta Fericitul şi singurul Stăpânitor, Împăratul împăraţilor 
şi Domnul domnilor, Cel ce singur are nemurire şi locuieşte întru lumină 
neapropiată; pe Care nu L-a văzut nimeni dintre oameni, nici nu poate să-L 
vadă; a Căruia este cinstea şi puterea veşnică! Amin” (1 Timotei 6, 14-16). Şi de 

aceea strigăm toţi, în cer şi pe pământ, împreună cu sfântul apostol Pavel: „O, 
adâncul bogăției şi al înţelepciunii şi al ştiinţei lui Dumnezeu! Cât sunt de 
necercetate judecățile Lui şi cât de nepătrunse căile Lui! Căci cine a cunoscut 
gândul Domnului sau cine a fost sfetnicul Lui? Sau cine mai înainte i-a dat Lui 
şi va lua înapoi de la EI? Pentru că de la EI şi prin EI şi întru EI sunt toate, A Lui 
să fie mărirea în veci. Amin!” (Romani 11, 33-36). Şi: „Mulţumind cu bucurie 
Tatălui celui ce ne-a învrednicit pe noi să luăm parte la moştenirea sfinţilor, 
întru lumină, (pentru că) El ne-a scos de sub puterea întunericului şi ne-a 
strămutat în împărăția Fiului iubirii Sale, întru Care avem răscumpărarea prin 
Sângele Lui, adică iertarea păcatelor. Acesta este chipul lui Dumnezeu celui 
nevăzut, mai întâi născut decât toată făptura. Pentru că întru El au fost făcute 
toate, cele din ceruri şi cele de pe pământ, cele văzute, şi cele nevăzute, fie 
tronuri, fie domnii, fie începătorii, fie stăpânii. Toate s-au făcut prin EI şi pentru 
EI. EI este mai înainte decât toate şi toate prin EI sunt aşezate. Şi EI este capul 
trupului, al Bisericii; EI este începutul, întâiul născut din morţi, ca să fie EI cel 
dintâi întru toate. Căci în EI a binevoit (Dumnezeu) să sălăşluiască toată plinirea. 
Şi printr-Însul toate cu Sine să le împace, fie cele de pe pământ, fie cele din 
ceruri, făcând pace prin EI, prin sângele crucii Sale” (Coloseni 1, 12-20). Aceasta 
este „Taina cea din veci ascunsă neamurilor, iar acum descoperită sfinţilor Să” 
(Coloseni 1, 26). „ŞI ca ei, strâns uniţi în iubire, să aibă belşugul deplinei înţelegeri 
pentru cunoaşterea tainei lui Dumnezeu-Tatăl şi a lui Hristos, întru care sunt 
ascunse toate vistieriile înțelepciunii şi ale cunoștinței” (Coloseni 2, 2-3); şi Care 
„Ieri ŞI azi şi în veci este Acelaşi!” (Evrei 13, 8). 

Prin urmare, „Împăratului veacurilor, Celui nestricăcios, nevăzutului, 
singurului Dumnezeu — Tatăl, Fiul şi Duhul Sfânt (Matei 28, 19) — fie cinste şi 
slavă în vecii vecilor. Amin!” ( Timotei 1, 17). 


Gând la Duminica Înfricoşătoarei Judecăţi 

Ne aşează de-a dreapta virtuțile: jertfa lui Abel, credinţa lui Avraam, 
curăţia lui Iosif, ascultarea lui Samuel, cântarea lui David, dragostea sfântului 
apostol şi evanghelist loan, smerenia vameşului, plânsul femeii păcătoase, dorul 
mironosiţelor, mărturisirea sfântului arhidiacon Ștefan, milosteniile lui Corneliu 
sutaşul, propovăduirea sfântului apostol Pavel, pocăinţa tâlharului de-a dreapta. 

Ne pun de-a stânga patimile: invidia lui Cain, răzvrătirea lui Core, Datan 
şi Aviron, neascultarea lui Saul, răscoala lui Abesalom, fiul lui David, dar şi 
răscoala lui Dimitrie Argintarul din Efes, idolatria lui Ahab şi a Izabelei, 
cruzimea lui Irod, lipsa de milă a bogatului nemilostiv, mândria fariseului, 
lăcomia tânărului bogat, iubirea de argint şi trădarea lui luda, minciuna lui 
Anania şi Safira, răutatea lui Alexandru Arămarul, împietrirea tâlharului de-a 
stânga. 

Pocăinţa este singura cale de a putea trece de la stânga la dreapta 
Dreptului Judecător: David, Manase, fiul risipitor, femeia păcătoasă, Zaheu 
vameşul, tâlharul de-a dreapta, sfântul apostol Petru, Saul din Tars. 

Să luăm aminte! luda este singurul care trece din partea dreaptă în partea 
stângă, devenind din apostol, trădător. 


Gânduri de Sfântul Apostol Andrei 

„Şi şezând pe Muntele Măslinilor, în faţa Templului, ÎL întrebau de o 
parte, Petru, Iacob, loan şi cu Andrei: Spune-ne nouă când vor fi acestea? Şi 
care va fi semnul când va fi să se împlinească toate acestea?” (Marcu 13, 3-4). 
Prezenţa sfântului apostol Andrei în grupul celor trei ucenici, Petru, Iacob şi 
Ioan (martori ai minunii de pe Tabor, ai învierii fiicei lui lair şi ai rugăciunii cu 
sudori de sânge din Ghetsimani, dar şi „socotiți a fi stâlpi” (Galateni 2, 9) ai 
Bisericii primare din Ierusalim), care L-au întrebat pe Mântuitorul lisus Hristos 
pe Muntele Măslinilor despre dărâmarea Ierusalimului şi sfârşitul lumii, ar putea 
fi adevărata rădăcină teologică a vocației, tensiunii şi aşteptării eshatologice a 
poporului român, ocrotit în istorie de mantia „celui întâi chemat” la apostolat. 


Gând la pomenirea sfântului prooroc Ioil (19 octombrie): Să ne bucurăm de 
soarele rânduit de Dumnezeu ca să răsară peste cei răi şi peste cei buni (Matei 5, 
45), mai înainte de a se întuneca (oil 3, 4) şi a se face negru ca un sac de păr 
(Apocalipsă 6, 12); să contemplăm luna mai înainte de a se face întreagă roşie ca 
sângele (oil 3, 4; Apocalipsă 6, 12), minunându-ne de stele mai înainte de a cădea 
din cer ca smochinele verzi (Apocalipsă 6, 13). 


Pentru Duminica cananeencei: Stăruinţa femeii cananeence (Matei 15, 22- 
28) se poate oglindi în lupta lui Iacob cu îngerul Domnului: „Nu te voi lăsa până 
nu mă vei binecuvânta” (Facere 32, 26). „Nu Te voi lăsa până nu-mi vei vindeca 
fiica”, pare să spună femeia cananeancă către Mântuitorul lisus Hristos. 


Pentru Duminica orbului: „Locmai în aceasta stă minunea” (loan 9, 30) din 
Duminica Orbului — că aceasta este Duminica în care se cuvine ca toţi, trimişi de 
lisus, să ne spălăm la izvorul Siloamului şi să ne întoarcem văzând (loan 9, 7). 


Pentru Duminica fiului risipitor. „Duminica fiilor risipitori” care se întorc 
acasă: împăratul David, ninivitenii, regele Manase, femeia păcătoasă, tâlharul 
de-a dreapta, sfântul apostol Pavel, famenul etiopian, Corneliu sutaşul, 
temnicerul din Filipi. 


Pentru Duminica samarinencii: „Eu sunt Alfa şi Omega, Începutul şi 
Sfârşitul. Celui ce însetează îi voi da să bea, în dar, din izvorul apei vieţii” 
(Apocalipsă 21, 6; Psalm 35, 9). „Şi cel însetat să vină, cel ce voieşte să ia în dar apa 
Vieţii” (Apocalipsă 22, 17). 


Pentru Duminica Tuturor Sfinţilor: Dreptul Abel (de la începutul Facerii) 
şi mucenicul Antipa din Pergam (de la începutul Apocalipsei) sunt cele două 
pietre de hotar biblice ale Duminicii întâia după Rusalii. 

Despre tăcere 
„Fericirea e un nufăr care creşte pe lacul tăcerii” (Anonim). 


„Cel tăcut e-acel spre care se înclină orice lucru” (Rainer Maria Rilke). 


„Un copac care cade face mai mult zgomot decât toată pădurea care creşte 
în tăcere” (Lao Tzu). 


„Cine e zgomotos pe dinafară e gol pe dinăuntru” (proverb chinezesc). 


Tăcere şi cânt: „Lebăda tace toată viaţa ca să poată cânta desăvârşit o 
singură dată” (Pitagora). 


Cuvinte înțelepte 
„Scara ştiinţei este ca aceea a lui Iacob: sfârşeşte la picioarele lui 
Dumnezeu” (Albert Einstein; în Rev. „lisus Biruitorul” nr. 1/2013,p. 1). 


„Trăim atât de puţin şi suntem morţi atât de mult timp” (Cronica ilustrată a 
omenirii, vol. XI, pg. 186). 

„Moara nu mai este, dar vântul tot mai suflă” (Van Gogh, în vol. Dragă Theo, 
Ed. Art, 2012, p. 372) — „Vântul suflă unde voieşte şi tu auzi glasul lui, dar nu ştii 
de unde vine, nici încotro merge” (loan 3, 8). 


„Îţi poţi eroi drum prin zgomot, ca să ajungi în zona liniştită” — cuvânt de 
inspiraţie filocalică (Saul Below, în Prelegerea susţinută cu prilejul decernării premiului 
Nobel pentru Literatură). 


Căsătoria sau familia — „un proiect de fericire” (cf. Pavel Basinski, Lev 
Tolstoi, Fuga din rai, Humanitas, 2015, p. 221). 


„Cincizecimea trimite pe pământ respiraţia cerului” (Nicholas Th. Wright, 
Cum a devenit Dumnezeu Împărat, Deisis, 2015, p. 281). 


„In fiecare zi ia viaţa de la început” (din înţelepciunea chineză). 


„Moartea este o cămilă neagră care îngenunchează în faţa fiecărei porți” 
(proverb oriental). 


„Toate învăţăturile teologice trebuiesc trecute prin sita patristică” (Arhim. 
Ioannikios Kotsonis, Patericul athonit, Ed. Bunavestire, 2000, p. 135). 


Sublim: „Ca să poţi scrie despre Mozart, ar trebui să-ţi înmoi pana în 
culorile curcubeului”, spunea Henri Bergson. 


„Profesorul mediocru vorbeşte; profesorul bun explică; profesorul foarte 
bun demonstrează; profesorul eminent inspiră” (William A. Ward, cf. „Libertatea” — 
săptămânal al românilor din Serbia, nr. din 19 decembrie 2015). 

Să pogori cerul peste locul în care trăieşti din mila lui Dumnezeu. 

Să stropeşti cu lacrimi locurile pe unde treci în viaţă. 

Să descoperim cerul senin al Ierusalimului în Babilonul în care trăim. 
Să mergi pe picioarele tale purtat de aripile Duhului. 

Să nu fi absent din tine însuţi. 

Să-i învălui pe toţi în raza iubirii şi în roua binecuvântării. 

Să te învălui şi să te închizi într-o lacrimă. 

Să-ţi identifici punctele slabe, ca să ţi le poţi corecta prin linii de foc! 
Să-ţi schimbi ţiglele sparte de pe acoperişul vieţii, prin pocăință. 

Să-ţi spargi la spovedanie toate nucile gândurilor rele din cap! 

Să te spovedeşti neîncetat sub Epitrahilul lui Dumnezeu şi al duhovnicului. 
Să te cumineci mereu din potirul cu rouă şi cu mană ascunsă. 

Să dai neîncetat patruzeci de pomeniri la Liturghia cosmică. 

Să aştepţi „turta de smochine” a proorocului Isaia, pentru vindecare. 
Să-u ridici mintea din dărâmături spre templul Domnului. 

Să-ţi strămuţi coliba vieţii de la răsărit de Ninive, pe Tabor. 

Să nu ne abatem, să nu rătăcim şi să nu părăsim Drumul spre Emaus! 
Să fu „în duh” în fiecare zi de Duminică din Patmosul vieţii. 

Să te pregăteşti a-ţi trece râul vieţii prin propriul tău „vad al labocului”. 
În vremuri seismice să te ancorezi şi să atârni de Faptele Apostolilor 7, 55-56. 
Bunăcuviinţă: Să nu baţi cu pumnii în porțile cerului! 

Toţi suntem pe pomelnicul lui Dumnezeu. 

Providenţă: Dumnezeu aşază în raftul lumii cartea vieţii fiecăruia. 
Dumnezeu lucrează kilometric în fapte şi milimetric în gânduri. 


Temă: Rugăciune către îngerul păzitor al aproapelui nostru. 

Rugăciunea minţii se rosteşte fără dangăt de clopot şi glas de toacă. 
Dacă nu exersezi rugăciunea în lume, n-o s-o lucrezi nici în pustie. 
Isihie: Să asculţi cum râul zice: „Doamne Iisuse...” 
Aprinde-ţi lumina din minte! 
Din caierul gândurilor, să-ţi torci firul rugăciunii. 
Să auzi vântul adiind printre copacii gândurilor, într-o clipă de inspiraţie. 
Să-i aprinzi cu smerenie candelabrul gândurilor în catedrala de cuvinte. 
Gândul-miridă pe discul Sfintei Proscomidii a rugăciunii pentru ceilalți... 
Gândurile adânci vin dintr-un adânc de suflet şi dintr-un înalt de cer. 
Glasul gândului este uneori mai puternic decât glasul cuvântului. 
Adeseori omul îşi desenează visele prin propriile sale gânduri. 
Cuvintele ies din simţiri precum scânteile din piatră. 
Unele cuvinte au în auz gust de miere, iar alte cuvinte au gust de fiere. 
Să retezi unele întrebări ale oamenilor cu sabia de foc a cuvântului. 
Nu răsuci decât arareori bisturiul gândurilor în rana cuvintelor... 
În exces, cuvintele decad în vorbe. 
Temă: Un munte de cuvinte. 
Joc de cuvinte: Carii dentare şi carii verbale — sau „cuvinte cariate”. 
Atenţie: pureci şi păduchi în gânduri... 
Atenţie în situaţie de polei mental! 
Criză de oameni smeriţi... (într-o lume care dă furaje la orgoliu). 
Nu ne trezim până nu ne smerim. 
Fierbe mândria în oala orgoliului, la focul iubirii de sine. 
Coarnele de cerb ale mândriei nu vor trece prin urechile acului. 


Incă n-aţi gustat din fagurele de miere al smereniei şi umilinţei (unor surori). 


268 


Tablele Legii le poți primi numai pe vârf de Sinai, nu între dune de nisip. 
Cu neputinţă este să numeri razele din aripa unui înger... 

Despre plâns nu se scrie; despre plâns se plânge! 

Temă: spovedania femeii păcătoase şi împărtăşirea proorocului Isaia... 
Evanghelia, Potirul şi Racla — adică: Cuvântul, Viaţa şi Sfinţenia. 

Joia Mare: Firimituri de la Cina cea de Taină... 

Liturghia cosmică nu are otpust! 

În cer este o Duminică neîntreruptă. 

La urma urmei, fiecare urcă singur pe Golgota sa... 

Fiecare suntem pe câte o insulă plutitoare, în direcţii diferite. 

Linia contemplaţiei este alcătuită din nesfârşite „puncte de vedere”. 

De meditat: „Ostenelile înţelepciunii rodesc sfinte puteri” (Înţ lui Solomon 8,7). 
Hristos Care a fost + Hristos Care vine = Hristos Care este! 

Viziune: O biserică zidită din pietre cu fosile de melci pietrificați... 
Intenţie: Aş face case şi biserici numai din pietre mari de râu. 

Pietrele ascund — şi ne vorbesc despre — tăcerea lui Dumnezeu. 
Adunat-am în grădina de peste râu pietrele risipite ale unei biserici lăuntrice. 
Apa care îşi ia rămas bun de la pietrele peste care (sau printre care) trece... 
Cărare din pietre de moară măcinate de vreme... 

Pietre la rădăcini — ca temelie a pomilor. 

Cuvânt despre predici rostite: Întrebaţi zidurile catedralei! 

„Aninr”: Pietre puse în sfeşnic. 

Țara Hațegului e mai mult decât o „ţară”... e un continent. 

Fapte 7, 55-56 — Revelația din sinedriu sau „teoria relativităţii” mele. 


Să-ţi scoţi Carul Mare din stânci şi Carul Mic din pietre! 

Să sporim seninul Planetei Albastre. 
Noapte: Să contempli luna nouă sau plină în palma lui Dumnezeu. 
Prin fulgii de nea se coboară stele din cer, prin nori purtători de flori... 
Viziune: Pământul ca cimitir al stelelor... 
Speranţa răsăritului de soare de la asfinţitul zilei... 
Stih: A zis Preasfinţitul că vine asfinţitul... 
Hotărâre amânată: Aşteaptă o mie de asfinţituri... 
Să mori sub cerul sub care te-ai şi născut. 
Norul vinovăţiei pluteşte peste toți şi peste fiecare în parte (cf. Psalm 13, 3). 
Dacă din primăvara vieţii frunzele îţi sunt ofilite, la ce să te mai aştepţi? 
Omul este un copac sălbatic care trebuie să devină pom roditor în Hristos. 
Dostoievski: „Peste văpaia îndoielilor, a mea Osana a venit!” 
Lumea — femeia prinsă în păcat (cf. loan 8, 3). 
Lupta duhovnicească cu fiara din fire... 
Păcatul se lhpeşte de suflet precum piatra de dinţi. 
Durerea şi suferinţa fizică îţi smeresc şi-ţi corectează gândirea. 
Durerea — semnul că Dumnezeu îşi aduce aminte de noi. 
Bolile şi durerile: nuiele de aur trimise din cer pentru păcatele noastre. 
Dacă nu este bucurie în răstignire, nu va fi nici întru înviere. 
Lumina Învierii izvorăşte din întunericul de trei ceasuri de pe Golgota. 
Cu cât cununa de spini e mai grea, cu atât cununa de slavă va fi mai mare. 
Cât de frumos este seninul cerului după o furtună năpraznică! 
Orice cutremur aşează mai bine temeliile pământului. 
Sunt un Ghehazi nevrednic de Elisei şi plin de lepra lui Neeman Sirianul!... 


Regăsire în Psalmi: „prin fier a trecut sufletul lui” (Iosif) (Psalm 104, 18). 

Dreptatea este Judecata lui Dumnezeu peste judecăţile oamenilor. 

Cauza insomniei — spinii păcatelor din perna conştiinţei! 

Dezlegare neîncetată pentru „păcatele zilei şi ispitele nopţii”. 

Pe scurt: Îmi spui ce ai; îţi spun de ce ai şi ce să faci ca să nu mai ai! 

Rostul meu este să vă torn untdelemn în vase. 

Duhovnicul - asemenea unui copac în care mulţi îşi atârnă desagii cu poveri. 
Pastoraţia înseamnă a transforma o junglă într-o grădină. 

Îndemn către femei: Să vă înfiaţi copiii avortaţi! 

Constatare: Sângele copiilor avortaţi picură pe destinul copiilor născuţi... 
Sângele copiilor avortaţi este ca o Mare Roşie care inundă România... 
„Broasca înoată în apă” — şi patimile în mlaştina sufletului. 

Îndemn: „Căci este chiar ceasul să vă treziţi din somn!” (Romani 13, 11). 
Zorii Parusiei: „Noaptea e pe sfârşite; Ziua este aproape” (Romani 13, 12). 
Doar apele potopului ar putea stinge focul Apocalipsei. 

Abia ieri a fost Înălțarea, azi e Cincizecimea, iar mâine va fi Parusia! 

Să ai în vedere neîncetat Parusia Domnului ca orizont de aşteptare. 

lisus — de-a dreapta Tatălui şi la poarta Damascului (Fapte 7, 35-56; 9, 3-6). 
Şederea de-a dreapta Tatălui — cumpănă între Protologie şi Eshatologie. 
Necazul de zece zile al creştinilor Bisericii din Smirna (Apocalipsă 2, 10). 
Pagină a Revelaţiei: Când cerul se va da la o parte ca un sul (Apocalipsă 6, 14). 


Vărsarea cupei în soare de către al patrulea înger şi încălzirea planetei... 
(Apoc. 16, 8-9). 


„Acestea se petreceau în Betabara, dincolo de Iordan” (Ioan 1, 28)... 


Temă plastică şi posibil monument funerar: Rug aprins din care răsare o 
cruce. 


Mulțimea celor îmbrăcaţi în veşminte albe, cu ramuri de finic în mâini... 

Să auzi ce le-ar spune lisus lui Platon şi Aristotel pe drumul spre Emaus. 
Studentul model trebuie să fie „uşă de biserică” şi „şoarece de bibliotecă”. 
Titlu de carte: Preot la Prislop şi episcop în lume. 

Sinteză: Teologia Episcopului Evangelicus de Ulpia Traiana. 

Între Prislop şi Ulpia Traiana... 

Remesiana — titlu de nuvelă sau roman religios. 

Titlu: Cuvinte din grădina „Ulpia Christiana”. 

Icoană: Maica Prislopeia... 

Să mergi până la Viena, ca să te întâlneşti cu nişte gânduri... 

Vremea celor şapte spice goale (Facere 41, 5-8) — temă de actualitate. 
Jertfa lui Cain adusă de Saul la Ghilgal ( Regi 13, 1-14)... 

Erupţie lăuntrică: Când Etna va deveni Vezuviu... 

Metaforă: A trage brazde în stâncă... 

„Adevărul mereu umblă cu capul spart!” (proverb citat de Părintele Arsenie). 
Temă: „Eldad şi Medad proorocesc în tabără...” (Numerii 11,27). 

Temă: leremia — „prooroc pentru popoare” (leremia 1, 5). 

Temă: Cuvântul cuvintelor (cf. Facere 1,3 şi loan 1, 1). 

Fericitul Augustin — „doctor Verbi şi doctor a eternus”. 

A nu te apuca de mai multe piramide deodată... 

Temă: O ţară fără drumuri, dar plină de cărări! 

Chitul lui lona din acvariu — temă de eseu sau nuvelă. 

Temă: „În-Cântarea cântărilor”... 

Luna lui cuptor şi cei trei tineri din cuptorul Babilonului... 


Temă: Închisoarea penitenţilor din „Scara” Sfântului loan Scărarul (cap.V). 


Te Deum, pentru 1 decembrie: România atârnată de cer... 


PASTORALE 


NAȘTEREA DOMNULUI — 2014 


— O smerită icoană a creștinului — 


Încercând a zugrăvi pe pânza cotidianului o smerită icoană a creştinului 
de zi cu zi sau dorind a dăltui în marmura idealului statura creştinului care 
păşeşte împreună cu lisus pe Galileea vremelniciei, inspirându-ne din scurta 
scriere a sfântului Grigorie de Nyssa: „Despre înţelesul numelui de creştin, către 
Armoniu” (P.S.B. vol. 30, p. 436-443), am putea spune că, fiind născut din nou prin 
Botez, din apă şi din Duh (loan 3, 5) şi răstignit împreună cu Hristos prin pătimire 
pentru El (Galateni 2, 20), creştinul poartă cu frică şi cu cutremur comoara limbii 
de foc a Duhului Sfânt de la Rusalii în vasul de lut al făpturii sale (I Corinteni 4, 
7), având neîncetat „gândul lui Hristos” (1 Corinteni 2, 16), care-i este Cap (Efeseni 
4, 15). După sfântul apostol Pavel, creştinul este un om nou (Efeseni 2, 24) şi o 
făptură nouă (II Corinteni 5, 17). Fiind „omul cel tainic al inimii” (| Petru 3, 4), 
creştinul crede în Hristos, precum tatăl fiului bolnav de după Schimbarea la Faţă 
(Marcu 9, 24). El mărturiseşte credinţa în Hristos — Dumnezeu adevărat şi Om 
adevărat — precum sfântul apostol Petru în Cezareea lui Filip (Matei 16, 16); 
precum Natanael, cel din Cana Galileii (loan 1, 49); precum orbul din naştere (loan 
9, 38); precum Marta, sora lui Lazăr din Betania (loan 11, 27); precum sutaşul de 
pe Golgota (Matei 27, 54) şi precum sfântul apostol Toma la opt zile după Înviere 
(loan 20, 28). Creştinul îl iubeşte pe Hristos şi-L aşteaptă precum fecioarele 
înțelepte (Matei 25, 1-13). EI îl urmează pe Hristos, împreună cu sfinţii apostoli, 
printre semănăturile creaţiei (Matei 12, 1), purtându-şi crucea împreună cu sfântul 
loan Evanghelistul până la Golgota şi până la mormântul gol din dimineaţa 
Învierii (loan 19, 26-27; 20, 2-8). 

În toată viaţa lui, „cu timp şi fără de timp” (II Timotei 4, 2), creştinul se 
străduieşte să aducă lui Dumnezeu jertfa bine primită a lui Abel (Facere 4, 4), 

umblând neîncetat cu Dumnezeu, precum Enoh (Facere 5, 22), pentru a-şi putea 
lepăda încălțămintea înaintea rugului aprins din Sinai (Exod 3, 5). Creştinul se 
adapă din stânca de la Rafidim (Exod 17, 6) şi din ulciorul cu apă al sfântului Ilie 
de la Beer-Şeba (III Regi 19, 5-8), pentru ca să poată sta de vorbă cu Dumnezeu în 
gura peşterii de la Horeb (III Regi 19, 8-14), după ce va fi răspuns din tinerețile 
sale chemării lui Samuel din Cortul Sfânt ( Regi 3, 10). Creştinul se hrăneşte cu 
mana cea ascunsă căzută din cer (Exod 16, 14-15; Apocalipsă 2, 17) şi cu merindea 
trimisă de Dumnezeu prin proorocul Avacum lui Daniel în groapa cu lei din 
Babilon (Ist. omorârii balaurului 1, 40-46). Atârnându-şi adeseori harfele în sălcii pe 
malurile râurilor Babilonului (Psalm 136, 1-2) creştinul contemplă cutremurat 
descoperirea serafimilor din Templu (Isaia 6, 1-10) şi primeşte revelația „Celui 
Vechi de Zile” (Daniel 7, 9), pentru a putea trece propovăduind prin Ninive, 
ridicându-şi colibă la răsăritul acesteia, ca ucenic al lui lona în lume (Iona 3, 4), 
întru aşteptarea colibelor de pe Tabor (Matei 17, 4). Creştinul este hrănit de Iisus 
în pustie cu cinci pâini şi doi peşti, dar e şi adăpat împreună cu samarineanca, cu 
apa cea vie la fântâna lui Iacob. EI îl caută pe lisus noaptea, pentru convorbire în 
rugăciune, precum Nicodim (loan 3, 1-2), vărsând multe lacrimi la picioarele 
Domnului, împreună cu femeia păcătoasă (Luca 7, 37-38), ca să poată apoi asculta 
cuvintele Lui, precum Maria, sora Martei, care partea cea bună şi-a ales (Luca 10, 
38-42). Astfel, creştinul este un înviat din morți, precum Lazăr, aducându-și 
vasul de alabastru cu mir de nard de mare preţ la Cina din Betania (loan 12, 3), 
după ce mai înainte şi-a aşternut hainele pe cale, tăind şi ţinând ramuri de finic 
în mâini la Florii (Marcu 11, 8). Creştinul îşi aduce ulciorul cu apă pentru Cina cea 
de Taină (Marcu 14, 13), primind cu umilinţă spălarea picioarelor şi cuminecarea 
cu Trupul şi Sângele Domnului la cea dintâi Sfântă şi dumnezeiască Liturghie 
săvârşită de Însuşi Domnul, urmându-L apoi în Ghetsimani şi plângând cu amar 
orice lepădare a sa sau a altcuiva de Hristos (Matei 26, 75). Creştinul îşi pregăteşte 
miresmele de îngropare pentru Domnul, precum mironosiţele; călătoreşte pe 
drumul spre Emaus împreună cu Luca şi Cleopa, fiind însoţit şi călăuzit de lisus; 
se învredniceşte de deschiderea ochilor celor dinlăuntru la frângerea pâinii în 
Emaus (Luca 24, 30-31); gustă din fagurele de miere al harului Învierii şi se aruncă 
în valuri împreună cu Petru, ca să ajungă mai grabnic la Cel Înviat, pentru a-şi 
mărturisi iubirea eternă şi a primi desăvârşita iertare (loan 21, 7-22). 

Creştinul îşi pironeşte ochii spre cer la Înălţare (Fapte 1, 11), nedespărţindu- 
se de Ierusalim şi aşteptând făgăduinţa Tatălui, dăruită prin Fiul şi adeverită prin 
Duhul Sfânt la Rusalii (Fapte 1, 4-5; 2, 4). După ce a fost martor la Schimbarea la 
Faţă pe Tabor, la Răstignire pe Golgota, la Înviere în Emaus, Ierusalim şi pe 
țărmul Tiberiadei, dar şi la Înălţare pe Muntele Măslinilor, creştinul, ca ucenic al 
lui Hristos, propovăduieşte şi mărturiseşte la Cincizecime pe Hristos, împreună 
cu Petru şi cu ceilalți apostoli, pentru ca să se poată sui la templu, pentru 
rugăciunea din ceasul al nouălea, împreună cu Petru şi loan — credinţa şi iubirea 
— (Fapte 3, 1) şi cu smeritul vameş din pilda Domnului, lucrător al rugăciunii lui 
lisus (Luca 18, 10-14), pogorându-se mai îndreptat la casa sa, după ce s-a 

învrednicit de vederea cerurilor deschise împreună cu sfântul Ştefan în sinedriu 
(Fapte 7, 55-56), fapt care i-a confirmat şi conturat „faţa lui ca o faţă de înger” 
(Fapte 6, 15), fiind în cele din urmă copleșit de revelaţia de pe drumul Damascului 
(Fapte 9, 3) şi de descoperirea din Duminica Apocalipsei din Insula Patmos 
(Apocalipsă 1, 10-20). După ce s-a rugat pentru cei ce-l răstigneau (Luca 23, 34) şi-l 
ucideau cu pietre (Fapte 7, 60) creştinul este trimis de îngerul Domnului, 
împreună cu sfântul arhidiacon Filip, ca să convertească la Hristos şi să boteze 
pe toți famenii reginei Etiopiei lumii, fiind apoi răpit de Duhul (Fapte 8, 26-40). 

Contemplând această smerită şi posibilă icoană scripturistică a creştinului, 
poate ne vor cădea şi nouă solzii de pe ochi (Fapte 9, 18), convertindu-ne precum 
Corneliu sutaşul prin sfântul apostol Petru (Fapte 10, 1-48) sau precum temnicerul 
din Filipi prin sfântul apostol Pavel (Fapte 16, 30-34), pentru ca la sfârşitul 
Faptelor Apostolilor şi a furtunii de pe Mediterana contemporaneităţii să 
adunăm la vreme de ploaie şi frig vreascuri împreună cu sfântul Pavel, în Malta 
vremurilor noastre (Fapte 28, 1-3). Luptându-se lupta cea bună a credinței ( 
Timotei 6, 12), creştinul îl înfruntă împreună cu David pe Goliat cel nevăzut (1 Regi 
17, 38-52), neplecându-şi genunchii înaintea lui Baal (II Regi 19, 18) şi 
neînchinându-se nici viţelului de aur făcut de Aaron (Exod 32, 1-24) şi nici 
chipului de aur ridicat de către Nabucodonosor în valea Dura (Daniel 3, 1). 
Creştinul primeşte roua cerească în cuptorul Babilonului (Cânt. celor trei tineri 1, 
25-26) şi-l are ca însoțitor pe îngerul Domnului în groapa cu lei (Daniel 6, 22-23) şi 
pe arhanghelul Rafael călăuzitor pe drumul vieţii spre Hristos, precum Tobie 
(Tobit 3, 17; 5,4 şi 12, 15). 

În concluzie, creştinul stă neclintit lângă Crucea lui Hristos, primind 
răstignirea împreună cu Hristos şi lângă Hristos. Creştinul nu pune cunună de 
spini pe capul nimănui, nu răstigneşte pe nimeni, nu bate piroane în crucea 
nimănui, nu adapă pe nimeni cu fiere şi oţet, nu străpunge cu sulița coasta 
nimănui şi nu zdrobeşte fluierele picioarelor nimănui, ci întinde tuturor mana 
cuvântului lui Dumnezeu şi fagurele de miere al iubirii față de Dumnezeu şi faţă 
de semeni, din seara Învierii (Luca 24, 42), prin agheasma lacrimilor din 
rugăciune pentru toți. EI îi iartă pe toţi, se roagă pentru toţi şi îi binecuvântează 
pe toţi, precum Mântuitorul pe cruce şi sfântul Ştefan sub loviturile cu pietre. 
Creştinul nu suie pe nimeni pe cruce, ci-i pogoară pe toţi de pe cruce, 
învăluindu-i în sufletul său, precum Iosif din Arimateea şi Nicodim, pentru 
Înviere. De aceea, parafrazând cuvintele sfântului apostol Pavel din Imnul 
dragostei, ca îndemn duhovnicesc, putem spune: „Creştinul îndelung rabdă; 
creştinul este binevoitor, creştinul nu pizmuieşte, nu se laudă, nu se trufeşte. 
Creştinul nu se poartă cu necuviinţă, nu caută ale sale, nu se aprinde de mânie, 
nu gândeşte răul, nu se bucură de nedreptate, ci se bucură de adevăr. Creştinul 
toate le suferă, toate le crede, toate le nădăjduieşte, toate le rabdă. Dragostea nu 
cade niciodată” (cf. 1 Corinteni 13, 4-8). 

Astfel creştinul se integrează în Liturghia cosmică din cer şi de pe 
pământ, răspunzând smerit şi iubitor ecteniilor acesteia, prin „închinarea în Duh 

şi Adevăr” (loan 4, 23-24) a rugăciunii tainice a minţii şi a celei lăuntrice a inimii, 
tinzând de la chipul biblic al sfinţilor patriarhi, prooroci, apostoli şi Părinţi ai 
Bisericii, înspre icoana asemănării cu Dumnezeu, prin Hristos în Duhul Sfânt. 


SFINTELE PAȘTI - 2015 


„Învățătorul zice: Timpul Meu este aproape, 
la tine voiesc să fac Paștile cu ucenicii Mei” (Matei 26, 18) 


De fiecare dată la Sfintele Paşti, Domnul şi Dumnezeul şi Mântuitorul şi 
Învățătorul nostru lisus Hristos ne zice şi ni se adresează tuturora şi fiecăruia în 
parte, prin conştiinţă, prin Biserică şi prin cuvântul Său evanghelic: „Timpul 
Meu este aproape, la tine voiesc să fac Paştile cu ucenicii Mei” (Matei 26, 18). 

Timpul Meu, vremea Mea este totdeauna aproape de timpul vostru şi de 
vremea voastră. Este aproape timpul Săptămânii Patimilor şi vremea Săptămânii 
Luminate. Este aproape timpul Răstignirii şi vremea Învierii. Este aproape 
Crucea Golgotei şi Mormântul gol. Este aproape timpul Cinei celei de Taină şi 
vremea Cinei din Emaus. Este aproape întunericul de trei ceasuri şi lumina cea 
de a treia zi. Este aproape cutremurul din Vinerea Patimilor şi cutremurul din 
dimineaţa Învierii. Este aproape plânsul de amară pocăință al lui Petru şi plânsul 
de dor şi iubire al sfintei Maria Magdalena. Este aproape dimineaţa Învierii şi 
dimineaţa Arătării Domnului la Marea Tiberiadei. Este aproape seara Învierii şi 
a Cinei din Emaus. Este aproape Învierea prin lespedea mormântului şi intrarea 
lui Iisus cel Înviat prin uşile încuiate. „Timpul Meu este aproape” şi „spaţiul 
Meu” nu e departe. Eu umplu şi sfinţesc timpul şi spaţiul şi vremea voastră şi 
locul vostru. 

Prin urmare sau tocmai de aceea, la tine — episcop, preot şi credincios — 
voiesc să fac Paştile cu ucenicii Mei. Paştile din anul acesta şi din fiecare an şi 
de fiecare dată. În casa ta ca şi om, în familia ta ca şi creştin, în inima ta ca şi 
credincios, în parohia ta ca şi preot, în Eparhia ta ca şi ierarh, în biserica ta ca şi 
enoriaş, în catedrala ta ca şi român, Eu, lisus Hristos, Cel Răstignit şi Înviat, 
voiesc să prăznuiesc, voiesc să sărbătoresc, trecerea ta şi trecerea voastră prin 
Marea Roşie, trecerea de la moarte la viaţă, trecerea de la adormire la Înviere, 
trecerea de la pământ la cer, trecerea din lumea aceasta întru împărăţia Mea cea 
veşnică, cea fără de hotar şi fără de sfârşit. La tine voiesc să fac spălarea 
picioarelor tale şi ale ucenicilor Mei; la tine voiesc să săvârşesc Cina cea de 
Taină; la tine voiesc să săvârşesc Sfânta Euharistie; la tine şi către tine voiesc să 
rostesc Marea Cuvântare de la Cină; ţie voiesc să-ţi descopăr făgăduinţa Duhului 
şi venirea Mângâietorului; de la tine doresc să înalț Rugăciunea Arhierească 

către Tatăl Meu. Capul tău cel obosit de gândurile, grijile şi necazurile din 
această lume, Eu voiesc să-l odihneşti pe pieptul meu, precum am îngăduit 
ucenicului Meu, loan. 

„La tine voiesc să fac Paştile cu ucenicii Mei.” Nu singur, ci cu tine şi cu 
ucenicii Mei, cu apostolii Mei, cu evangheliştii Mei, cu toți sfinţii Mei. Cu 
Petru, care s-a lepădat şi s-a pocăit, cu ceilalți care au fugit din grădina 
Ghetsimani şi cu loan care a rămas lângă Crucea Mea şi lângă Maica Mea cea 
Sfântă. Cu Simon Cirineanul, care M-a ajutat să-Mi duc Crucea, dar şi cu Iosif 
din Arimateea care M-a pogorât de pe Cruce; cu Nicodim care a adus aloe, dar şi 
cu mironosiţele, care au adus miruri; cu tâlharul care s-a pocăit şi l-am mântuit, 
cu Toma, cel numit Geamănul, care s-a îndoit şi apoi a mărturisit: „Domnul meu 
şi Dumnezeul meu!” (Ioan 20, 28); cu Luca şi cu Cleopa, cu Maria Magdalena şi 
cu celelalte Marii; cu arhidiaconul Meu Ştefan şi cu apostolul Meu Pavel. 

„lată, Eu stau la uşă şi bat; de va auzi cineva glasul Meu şi va deschide 
uşa, voi intra la el şi voi cina cu el — şi voi face Paştile cu el — şi el cu Mine” 
(Apocalipsă 3, 20). De aceea, sileşte-te să pregăteşti vasul de alabastru cu mir de 
nard de mare preţ şi ulciorul cu apă şi foişorul cel mare gata aşternut (Marcu 14, 
3, 13 şi 14). Găteşte-ţi haina de nuntă şi îngrijeşte-ţi candela aprinsă. Rămâi lângă 
Cruce precum loan şi aleargă la mormânt precum Petru şi loan, iar Eu te voi 
însoţi, te voi călăuzi şi-ţi voi vorbi aprinzându-ți inima, precum lui Luca şi 
Cleopa spre Emaus, şi-ţi voi descoperi taina Înălţării şi a Şederii Mele de-a 
dreapta Tatălui, precum întâiului Meu martir Ştefan în sinedriu şi, de va fi 
nevoie, îţi voi vorbi în conştiinţă precum lui Saul pe drumul Damascului, pentru 
că dacă am ceva împotriva ta e faptul că ai părăsit dragostea ta cea dintâi, 
precum îngerul Bisericii celei din Efes. „Drept aceea, adu-ţi aminte de unde ai 
căzut şi te pocăieşte şi fă faptele de mai înainte; iar de nu, vin la tine curând şi 
voi mişca sfeşnicul tău din locul lui, dacă nu te vei pocăi” (Apocalipsă 2, 4-5). De 
aceea se cuvine să scoţi prin pocăință toate cuiele şi piroanele pe care le-ai bătut 
prin păcate în palmele şi picioarele Domnului Hristos; să-l iei de pe cap cununa 
de spini pe care I-ai pus-o; să nu-L mai adapi cu fiere şi cu oţet şi să frângi sulița 
cu care I-ai străpuns coasta. Pentru că nu poate fi înviere fără cutremur şi fără 
pogorârea îngerului Domnului din cer, care dă piatra la o parte şi şade deasupra 
ei, având înfăţişarea lui ca fulgerul şi îmbrăcămintea lui albă ca zăpada (Matei 
28, 2-3). „Fii credincios până la moarte şi-ţi voi da cununa vieţii!” (Apocalipsă 2, 
10) şi-ţi va fi numele scris în cartea vieţii (Filipeni 4, 3; Apocalipsă 19, 27). Căci 
cine nu se va afla scris în cartea vieţii, va fi alungat la Judecata de Apoi în 
iezerul cel de foc (Apocalipsă 20, 15). „Eu pe câţi îi iubesc, îi mustru şi în 
pedepsesc; sârguieşte dar şi te pocăieşte” (Apocalipsă 3, 19), căci „Aceasta este 
învierea cea dintâi” (Apocalipsă 20, 5). Să învie fiecare precum a înviat dreptul 
Iosif din fântâna cea din pustie în care l-au aruncat fraţii săi şi din slujirea 
egipteană la care a ajuns (Facere 37, 22-30; 41, 41-44). Să învie fiecare precum a 
înviat proorocul Ieremia din groapa plină cu noroi în care a fost aruncat din 
porunca regelui şi din care a fost scos mai apoi, ca preînchipuire a Învierii 

Domnului (leremia 38, 6-12). Să învie fiecare precum a înviat proorocul Daniel 
din groapa cu lei în care a fost aruncat din invidia satrapilor (Daniel 6, 22-24). Să 
învie fiecare precum a înviat proorocul lona din marea în care a fost aruncat şi 
din pântecele chitului în care a fost înghiţit (Iona 2, 11). Să învie fiecare precum a 
înviat Lazăr din Betania, prietenul Domnului, cel mort de patru zile (loan 11, 44) 
şi să înviem cu toţii precum a înviat câmpul plin cu oase omeneşti din vedenia 
proorocului lezechiel, ce se citeşte la sfârşitul Prohodului Domnului din Vinerea 
Paştilor (lezechiel 37, 1-11), dar şi precum au înviat ninivitenii prin pocăință şi 
post aspru de trei zile în urma propovăduirii proorocului Ilona, învrednicindu-se 
de iertarea şi mila lui Dumnezeu, izvorâte din negrăita iubire dumnezeiască. Să 
înviem cu toţii împreună cu Hristos precum au înviat drepți şi sfinţii din 
mormintele Ierusalimului în ziua Răstignirii Domnului şi în ceasul Săvârşirii 
Sale pe Cruce, când „Catapeteasma Templului s-a sfâşiat în două, de sus până 
Jos, şi pământul s-a cutremurat, şi pietrele s-au despicat; mormintele s-au 
deschis şi multe trupuri ale sfinților adormiţi s-au sculat. Şi ieşind din morminte, 
după Învierea Lui, au intrat în sfânta cetate şi s-au arătat multora” (Matei 27, 51- 
53). Aceste arătări să le desluşim şi noi, aceste vedenii să le înţelegem şi noi, 
aceste învățături să le primim şi noi, aceste adevăruri să le credem şi noi, aceste 
dogme să le mărturisim şi noi. Pe drepţii şi sfinţii înviaţi din morți la Răstignirea 
Lui şi care au intrat în sfânta cetate după Învierea Lui, să-i întâmpinăm şi noi, 
să-i întâlnim şi noi tainic, pe cărările vieţii noastre duhovniceşti. „Timpul Meu s- 
a apropiat...” (Matei 26, 18). 

„lată, Eu vin curând şi plata Mea este cu Mine, ca să dau fiecăruia după 
cum este fapta lui” (Apocalipsă 22, 12). 


NAȘTEREA DOMNULUI - 2015 


„Unde este Împăratul iudeilor, Cel ce S-a născut?” (Matei 2, 2) 


„Unde este Împăratul iudeilor, Cel ce S-a născut? Căci am văzut la Răsărit 
steaua Lui şi am venit să ne închinăm Lui” (Matei 2, 2). 

La Naşterea Domnului nu s-a produs şi nu s-a petrecut un cutremur de 
pământ precum la revelaţia de la Horeb (ul Regi 19, 11), la Răstignirea Domnului 
(Matei 27, 51) sau la Învierea Domnului (Matei 28, 2), ci un cutremur de timp, prin 
această întrebare a cucernicilor magi de la răsărit, care deschide Evanghelia de la 
Sfânta şi dumnezeiasca Liturghie a Naşterii Domnului şi Dumnezeului şi 
Mântuitorului nostru lisus Hristos, întrebare care străbate şi cutremură toate 
Evangheliile şi tot Noul Testament, întreaga istorie a Bisericii şi întreaga 
teologie patristică, până astăzi şi până la sfârşitul lumii. Această întrebare care l-a 

tulburat şi l-a cutremurat pe Irod şi „tot Ierusalimul împreună cu el” (Matei 2, 3) 
nu se putea pune decât în Ierusalim, pentru că numai Ierusalimul putea da 
răspuns magilor prin glasul arhiereilor şi al cărturarilor poporului, adunaţi şi 
convocați în grabă de Irod, ca să afle de la ei: „Unde este să se nască Hristos? lar 
ei i-au zis: În Betleemul Iudeii, că aşa este scris de proorocul: Şi tu, Betleeme, 
pământul lui luda, nu eşti nicidecum cel mai mic între căpeteniile lui luda, căci 
din tine va ieşi Povăţuitorul, Care va paşte pe poporul Meu Israel” (Miheia 5, 1; 
Matei 2, 6). 

La întrebarea magilor: „Unde este Împăratul iudeilor, Cel ce S-a născut?”, 
Maica Domnului şi dreptul Iosif răspund: „Împăratul iudeilor” — cum L-au 
numit magii şi cum avea să scrie Pilat deasupra Crucii lui lisus „cu litere 
greceşti, latinești şi evreieşti” (Matei 27, 37; Luca 23, 38; loan 19, 19-22); „Împăratul 
împăraților şi Domnul domnilor”, cum avea să-L numească Apocalipsa (19, 16) — 
este „înfăşat şi culcat în iesle” (Luca 2, 7 şi 12). La întrebarea magilor: „Unde este 
Împăratul iudeilor, Cel ce S-a născut?”, bătrânul şi dreptul Simeon răspunde: 
„Împăratul iudeilor” este aici, pe braţele mele, întâmpinându-L în Templul din 
Ierusalim; iar sfântul loan Botezătorul adaugă: „Împăratul iudeilor” este aici, în 
repejunile Iordanului, primind botezul de la mine, „care nu sunt vrednic, 
plecându-mă, să-l dezleg cureaua încălțămintelor Lui” (Marcu 1, 7). La întrebarea 
magilor: „Unde este Împăratul iudeilor, Cel ce S-a născut?”, sfinţii ucenici şi 
apostoli răspund: „Împăratul iudeilor” este aici, cu noi, pe Muntele Fericirilor, 
vorbindu-ne cum n-a mai vorbit nimeni pe pământ (loan 7, 46), învăţându-ne cum 
nu a mai învăţat cineva vreodată astfel şi luminându-ne prin Predica de pe 
Munte, ca Cel ce este „Soarele dreptăţii” (Maleahi 3, 20) şi „Lumina lumii” (loan 8, 
12). „Împăratul iudeilor” este cu noi în corabie, potolind furtuna pe mare, dar şi 
cu noi în pustie, săturând mulțimile cu cinci pâini şi doi peşti. „Împăratul 
iudeilor” este cu noi, Petru, Iacob şi loan, aici, pe Tabor, schimbându-Se la Faţă, 
în prezenţa lui Moise şi Ilie. „Împăratul iudeilor” este în Capernaum şi la 
Vitezda, răspund sfinţii evanghelişti, vindecând slăbănogii. „Împăratul iudeilor” 
este în Nain, în casa lui lair şi în Betania lui Lazăr, înviind morţii. „Împăratul 
iudeilor” este în casa lui Simon leprosul, iertând-o pe femeia păcătoasă; este în 
casa Mariei şi a Martei, lăudând-o pe cea dintâi pentru că şi-a ales partea cea 
bună. „Împăratul iudeilor” este în casa lui Zaheu vameşul, aducându-i acesteia 
mântuire. „Împăratul iudeilor, Cel ce S-a născut” este în Cana Galileii, săvârşind 
cea dintâi minune; este la fântâna lui Iacob, aşteptând-o şi luminând-o pe femeia 
samarineancă. „Împăratul iudeilor” este șezând pe asin şi plângând pentru 
Ierusalim, după ce ieri a plâns pentru Lazăr. „Împăratul iudeilor” este la cina din 
Betania, primind mirul de nard al Mariei, dar şi la Cina cea de Taină din 
Ierusalim, instituind şi săvârşind cea dintâi Sfântă şi dumnezeiască Liturghie, 
rostind Marea Cuvântare de la Cină şi înălțând unica şi cutremurătoarea 
Rugăciune Arhierească. „Împăratul iudeilor, Cel ce S-a născut” este în grădina 
Ghetsimani, rugându-Se Tatălui cu sudori de sânge, este în curtea lui Ana şi 
Caiafa, dar şi înaintea lui Pilat şi Irod, prins, legat, umilit, batjocorit, judecat şi 

osândit pe nedrept, la moarte de ocară, pe cruce, „pentru noi oamenii şi pentru a 
noastră mântuire”. 

La întrebarea magilor: „Unde este Împăratul iudeilor, Cel ce S-a născut?”, 
sfintele femei mironosiţe, Maica Domnului, Simon de la Cirene şi sfântul loan 
Evanghelistul răspund: „Împăratul iudeilor” este aici, pe Cruce, răstignit, 
suferind şi însetat, iertându-i pe cei ce L-au răstignit, mântuindu-l pe tâlharul cel 
de-a dreapta, încredinţând-o pe Sfânta Sa Maică ucenicului iubirii şi dându-Şi 
duhul în mâinile Tatălui, în întunericul de trei ceasuri şi în cutremurarea 
pământului şi a tuturor stihiilor creaţiei. „Împăratul iudeilor” este aici, răspund 
Iosif din Arimateea şi Nicodim, în mormântul cel săpat în piatră şi pecetluit cu 
peceţile ce nu-L vor putea ţine înăuntru mai mult de trei zile pe Cel ce primeşte 
din mâna Tatălui „Cartea cu cele şapte peceţi”, pentru a le desface rând pe rând 
în crugul istoriei şi-al revelației Apocalipsei (5, 1-7). „Împăratul iudeilor”, 
Logosul întrupat, Dumnezeu adevărat şi Om adevărat, „Cel ce S-a născut” este 
aici, intrând prin uşile încuiate la sfinții Săi ucenici şi apostoli, liniştindu-le 
sufletul prin cuvintele „Pace vouă!” şi împărtăşindu-le prin suflare pe Duhul Său 
cel Preasfânt (loan 20, 19-23). „Împăratul iudeilor, Cel ce S-a născut” este aici cu 
noi, la cina din Emaus de la capătul drumului unic şi minunat, răspund ucenicii 
Luca şi Cleopa, ca şi pe ţărmul Tiberiadei, aşteptându-l, iertându-l şi primindu-l 
din nou în rândul ucenicilor pe Simon, fiul lui Iona, după ce mai înainte 1 S-a 
arătat şi lui Toma, cel ce se îndoise de Învierea Lui. 

La întrebarea magilor: „Unde este Împăratul iudeilor, Cel ce S-a născut?”, 
sfinţii apostoli răspund într-un glas la patruzeci de zile după Înviere şi cu zece 
zile mai înainte de Cincizecime: „Împăratul iudeilor” este aici, pe Muntele 
Măslinilor, înălţându-Se la cer, de unde S-a şi pogorât, pentru a şedea, ca 
Dumnezeu şi Om, de-a dreapta Tatălui, conducând lumea şi călăuzind Biserica 
prin Duhul Sfânt, Cel ce avea să Se pogoare sub chip de limbi de foc. „Împăratul 
iudeilor” şade de-a dreapta Tatălui, mărturiseşte sfântul arhidiacon Ștefan în 
sinedriu, în ziua muceniciei lui, având faţa sa ca „o faţă de înger” (Fapte 6, 15); 
este aici, pe drumul Damascului, strigă sfântul apostol Pavel; şi aici, în Insula 
Patmos, în Duminica Apocalipsei, încheie sfântul evanghelist loan. 

„Împăratul iudeilor”, mărturiseşte Biserica prin Sfinţii Părinţi, este în 
Icoană şi în Cruce, în Evanghelie şi în Potir, vestit prin glas de clopot şi sunet de 
toacă, simbolizat de lumina lumânărilor aprinse pentru vii şi morţi şi înmiresmat 
de fumul de tămâie al cădelniţei, precum de nardul vasului de alabastru din 
Betania. „Împăratul iudeilor” este în fratele nostru, în aproapele nostru, în 
semenul nostru, în ieslea sufletului nostru, pe Tron în cer, împreună cu Tatăl şi 
cu Duhul, dar şi cu noi, aici pe pământ, „în toate zilele, până la sfârşitul 
veacului. Amin” (Matei 28, 20). De aceea, orice nori de praf ridicaţi în văzduh de 
orice istorie potrivnică creştinismului nu vor putea ascunde şi întuneca vreodată 
lumina Stelei Naşterii Domnului de pe cerul existenţei umane. 

Cutremurul de timp de la Betleem, petrecut „la plinirea vremii” (Galateni 4, 
4), în atingere cu veşnicia ne cutremură tainic sufletele la Praznicul Naşterii 

Domnului şi ne face să cădem cu faţa la pământ, precum magii şi păstorii, 
închinându-ne Pruncului lisus şi deschizându-ne vistieriile inimii, pentru a-i 
aduce aurul credinţei, tămâia nădejdii şi smirna dragostei noastre (cf. Matei 2, 11; 1 
Corinteni 13, 13). 


SFINTELE PAȘTI - 2016 


Stâlpi de foc pe drumul spre Emaus 


În fiecare an la Sfintele Paşti, o scrisoare pastorală arhierească către 
cucernicii preoți şi cinstiţii credincioşi din Eparhie ar putea ascunde şi descoperi 
tainic o contemplație teologică sau mistică inspirată dintr-una din cele 
unsprezece Evanghelii ale Învierii Domnului. 

Fiecare dintre Arătările Mântuitorului de după Înviere sunt un pas şi un 
popas pe drumul spre Emaus al Bisericii sau o treaptă şi un cui de aur pe scara 
cerului deschisă prin Slujba din Noaptea Învierii în Săptămâna Luminată, 
continuată în perioada Penticostarului şi răspândită prin Octoih şi Triod în 
întregul an calendaristic bisericesc. De aceea, cuvintele celor doi ucenici de la 
Emaus, Luca şi Cleopa, rostite cu uimire la capătul drumului străbătut cu lisus 
Hristos cel Înviat, dar necunoscut de ei (şi nici de noi) decât după Arătarea de la 
Cina din Emaus, când L-au cunoscut într-o clipă scăldată în lumină la frângerea 
pâinii, după ce EI S-a făcut nevăzut: „Oare nu ardea în noi inima noastră când ne 
vorbea pe cale şi ne tâlcuia Scripturile?” (Luca 24, 32) ne deschid, precum o cheie 
de aur, uşile contemplaţiei, rupând una din peceţile tainei care învăluie drumul 
spre Emaus, cel mai sfânt drum din Noul Testament, împreună cu drumul 
Damascului sfântului apostol Pavel. 

Astfel, tâlcuindu-le Scripturile şi profeţiile cu privire la EI — „Rugul 
Aprins” al Revelaţiei, al Bibliei, al Bisericii şi al lumii — Mântuitorul aprinde, 
vorbindu-le pe cale, inimile nedumerite ale celor doi sfinți ucenici ai Săi, Luca şi 
Cleopa, transformându-i — în viziunea noastră — în „stâlpi de foc” ai Învierii, 
prin întoarcerea lor în Ierusalim în ceasul acela şi prin istorisirea înaintea celor 
unsprezece apostoli şi a celor ce erau adunaţi împreună cu ei, a celor petrecute 
pe cale „şi cum a fost cunoscut de ei, la frângerea pâinii” (Luca 24, 33-35). 

Rugul aprins din Sinai, în lumina căruia Moise vorbeşte cu Dumnezeu, 
preschimbat în stâlpul de foc călăuzitor din pustia cu acelaşi nume, îl vedem 
strămutat în cel din urmă capitol al Evangheliei de la Luca. Hristos — „Lumina 
lumii” (loan 8, 12; 9, 5) aruncă, prin Înviere, foc dumnezeiesc pe pământul inimii 
celor doi ucenici de la Emaus, aprinzându-i (cf. Luca 12, 49), înflăcărându-i şi 
prefăcându-i în stâlpi de foc ai Duhului Sfânt, desăvârşiţi prin cuminecarea de la 

Cina din Emaus. Sfinţii ucenici Luca şi Cleopa sunt cei dintâi stâlpi de foc 
dumnezeiesc pe drumul de şaizeci de stadii de la Ierusalim la Emaus (Luca 24, 
13). Paradoxal este faptul că stâlpii de foc cu inimile aprinse de Rugul Aprins, 
nu-L recunosc îndată pe Acesta, ci doar la Cina Fuharistică! Dar în drumul de 
şaizeci de stadii noi contemplăm drumul omenirii de la Învierea lui Hristos la 
Judecata de Apoi şi drumul Bisericii lui Hristos de la Cincizecime sau Pogorârea 
Duhului Sfânt la Parusia Domnului sau A Doua Lui Venire. Şi acest drum îl 
vedem plin de stâlpi de foc sau „stâlpi de înaltă tensiune” spirituală, însoţiţi, 
călăuziţi, lămuriţi, limpeziţi, aprinşi şi transfiguraţi de Hristos cel Înviat — Rugul 
Aprins. 

Drumul de şaizeci de stadii de la Ierusalim la Emaus încununează 
Evangheliile, străbate cartea Faptele Apostolilor, inspiră Epistolele sfântului 
apostol Pavel şi pe cele Soborniceşti, se identifică cu Apocalipsa, se prelungeşte 
prin drumul Bisericii spre istorie şi îşi întinde „hainele” pe cale până înaintea 
tronului Dreptului Judecător. De aceea Cina din Emaus se identifică cu Nunta 
Fiului de Împărat (Matei 22, 1-14). Stâlpi de foc pe drumul spre Emaus sunt: 
sfintele femei mironosiţe, care au alergat dimineaţa la mormântul Domnului, 
întâlnindu-L pe EI; cei unsprezece sfinți apostoli, cărora li S-a arătat Mântuitorul 
în seara Învierii, trecând prin uşile încuiate; sfântul apostol Toma prin 
încredințare la opt zile după Înviere; sfântul apostol Petru, prin Arătarea de la 
Marea Tiberiadei şi reprimirea în rândul celorlalți apostoli; toţi sfinţii apostoli şi 
Matia împreună cu ei, la Pogorârea Duhului Sfânt la Cincizecime; cei şapte 
diaconi şi, în mod deosebit, sfântul arhidiacon Ștefan prin revelația din sinedriu, 
dar şi sfântul arhidiacon Filip prin convertirea famenului etiopian; sfântul 
apostol Pavel, prin convertirea sa minunată de pe drumul Damascului; Corneliu 
sutaşul din Cezareea; temnicerul din Filipi; Apollo, „cel tare în Scripturi” (Fapte 
18, 24); sfinţii Timotei şi Tit, episcopii din Efes şi Creta; sfântul apostol Iacob, 
prin mucenicia sa (Fapte 12, 2) şi sfântul apostol şi evanghelist loan prin revelaţia 
Apocalipsei din insula Patmos. Stâlpi de foc pe drumul spre Emaus sunt şi sfinţii 
Ignatie 'Teoforul, Policarp al Smirnei, Ciprian al Cartaginei, marii mucenici 
Gheorghe şi Dimitrie şi toţi sfinţii mucenici şi muceniţe; sfinții mari dascăli ai 
lumii şi ierarhi Atanasie şi Chiril ai Alexandriei, sfântul Nicolae, sfinţii Trei 
Ierarhi Vasile, Grigorie şi loan, sfântul Grigorie Palama şi toţi ceilalți. Stâlpi de 
foc pe drumul spre Emaus sunt marii cuvioşi părinţi: Antonie cel Mare, Arsenie 
cel Mare, Macarie cel Mare; marii mistici ai Patericului egiptean: Avva Pamvo, 
Siluan şi Sisoe; sfinții Maxim Mărturisitorul, loan Scărarul, Isaac Sirul, Simeon 
Noul Teolog şi Serafim de Sarov, ca şi sfânta Maria Egipteanca, cea văzută de 
către avva Zosima învăluită în foc în rugăciune şi ridicată de la pământ spre cer. 
Stâlpi de foc pe drumul spre Emaus sunt toţi sfinţii din calendar şi sinaxar care, 
după Pilda celor cinci fecioare înțelepte, au ieşit cu candelele aprinse şi cu 
untdelemn în vase întru întâmpinarea Mirelui (Matei 25, 1). 

În Sfânta şi dumnezeiasca Scriptură, alternativa la „stâlpul de foc” este 
„stâlpul de sare” în care s-a prefăcut femeia lui Lot în dimineaţa nimicirii 

Sodomei şi Gomorei cu ploaie de pucioasă şi foc din cer de la Domnul, pentru 
că s-a uitat înapoi, călcând astfel porunca unuia dintre cei doi Îngeri (precum 
Adam şi Eva, porunca Domnului în rai) : „Mântuieşte-ţi sufletul tău! Să nu te 
uiţi înapoi, nici să te opreşti în câmp, ci fugi în munte ca să nu pieri împreună cu 
ei!” (Facere 19, 17). Întotdeauna stâlpul de foc priveşte înainte spre Hristos şi spre 
cer, precum sfinţii apostoli la Înălţarea Domnului (Fapte 1, 10) şi precum ne 
învaţă sfântul apostol Pavel să avem „ochii aţintiţi asupra lui Iisus, Începătorul şi 
Plinitorul credinţei” (Evrei 12, 2). Întotdeauna stâlpul de sare priveşte înapoi, spre 
lumea Sodomei şi păcatul Gomorei, iar stâlpul de foc priveşte spre cetatea 
Noului Ierusalim, spre Cina din Emaus, spre revelația din sinedriu a sfântului 
Ştefan, spre minunea de la poarta Damascului, spre descoperirea din Insula 
Patmos, spre Dumnezeul 'Treimic — „Cel Vechi de Zile” (Daniel 7, 9). Stâlpul de 
sare este împietrit în păcat, în uitare de Dumnezeu, de rugăciune, de moarte, de 
Înviere şi Judecată. Stâlpul de foc este plin de iubire, adâncit întru smerenie, 
sporit în rugăciune, limpede întru cugetare, întărit întru răbdare, neclintit întru 
nădejde, drept întru credinţă. Niciodată stâlpii de sare nu vor ajunge la Cina din 
Emaus! Locul lor este ţărmul unei Mări Moarte! La Cina din Emaus ajung doar 
cei cu inimile aprinse de cuvântul şi iubirea lui Hristos. Pe drumul spre Emaus 
merg, doar cei cu candelele aprinse şi cu mir de nard în vasele de alabastru. 
Numai aşa ni se vor deschide ochii, precum ai orbului din naştere, iar la Cina din 
Emausul Eshatologic „ÎL vom vedea aşa precum este” (1 loan 3, 2). 

Stâlpii de foc sunt sfinţii şi credincioşii, cei care au haină de nuntă, iar 
stâlpii de sare sunt osândiţii de-a stânga Dreptului Judecător, cei fără haină de 
nuntă. Numai stâlpii de foc ai creştinismului Îl roagă pe lisus să rămână cu ei, 
precum ucenicii de la Emaus, iar stâlpii de sare ÎI roagă să plece din hotarele lor, 
precum gadarenii sau gherghesenii. Stâlpii de foc sunt în clocot, iar stâlpii de 
sare sunt reci sau căldicei în credinţă. Stâlpii de foc călăuzesc în pustie şi în 
noapte mulţimea stâlpilor de sare spre Canaanul marii milostiviri a lui 
Dumnezeu. 

Sărbătoarea Învierii Domnului sau Sfintele Paşti este un prilej 
binecuvântat de-a lepăda putregaiul din noi şi de-a arde uscăturile din noi, 
pentru a aduce roadă, altoiţi fiind în Hristos, prin Duhul Sfânt. Astfel, prin 
pocăință chiar şi noi, stâlpii de sare, ne vom putea converti în stâlpi de foc, dacă 
ne vom lăsa pătrunşi, luminaţi şi transfiguraţi de lumina dumnezeiască a Mirelui 
Hristos, precum Moise de lumina rugului aprins, precum sfinții apostoli Petru, 
Iacob şi loan de lumina Schimbări la Faţă, precum sfântul arhidiacon Ştefan de 
lumina lui Hristos, Cel ce şade de-a dreapta Tatălui, care i-a preschimbat faţa, în 
sinedriu, „ca o faţă de înger” (Fapte 6, 15). Aşa să fie şi feţele noastre de-a pururi, 
străluminate de bucuria, lumina şi iubirea lui Hristos cel Înviat. Amin. 

SFINTELE PAȘTI - 2017 


„Să iertăm toate pentru Inviere!” 


„Ziua Învierii! Şi să ne luminăm cu prăznuirea şi unul pe altul să ne 
îmbrățişăm. Să zicem fraţilor şi celor ce ne urăsc pe noi; să iertăm toate pentru 
Înviere. Şi aşa să strigăm: Hristos a înviat din morţi, cu moartea pe moarte 
călcând, şi celor din morminte viaţă dăruindu-le!” (Laudele Paştilor). 

Luminându-ne şi în anul acesta cu prăznuirea Învierii Domnului şi 
îmbrăţişându-ne frăţeşte unii pe alţii, întru Hristos, descoperim în Stihira de la 
sfârşitul Laudelor Paştilor mesajul şi îndemnul cu valoare de poruncă al acestei 
sfinte sărbători: „Să iertăm toate pentru Înviere!” Să iertăm toate pentru cununa 
de spini; să iertăm toate pentru Cruce; să iertăm toate pentru Răstignire; să 
iertăm toate pentru Cel ce i-a iertat pe cei ce-L răstigneau; să iertăm toate pentru 
întunericul de trei ceasuri; să iertăm toate pentru străpungerea cu sulița; să 
iertăm toate pentru Pogorârea de pe Cruce şi aşezarea în mormânt; să iertăm 
toate pentru Pogorârea la iad; să iertăm toate pentru pecetluirea mormântului; să 
iertăm toate pentru Învierea cea de a treia zi; să iertăm toate pentru Arătările de 
după Înviere; să iertăm toate pentru Săptămâna Luminată; să iertăm toate pentru 
Înălţarea la cer şi Şederea de-a dreapta Tatălui; să iertăm toate pentru Pogorârea 
Duhului Sfânt şi întemeierea Bisericii! 

Să 1ertăm toate precum 1-a iertat losif pe fraţii săi care l-au vândut în Egipt 
pe douăzeci de arginţi. Să iertăm toate precum I-a iertat sfântul apostol Pavel pe 
păcătosul din Corint care s-a pocăit şi s-a îndreptat (II Corinteni 2, 6-11). Să iertăm 
toate precum i-a iertat Mântuitorul Hristos pe femeia păcătoasă care a plâns, pe 
Zaheu vameşul care s-a pocăit, dar şi pe sfântul apostol Petru care s-a lepădat. 
Să 1ertăm datoria de o sută de dinari a fratelui şi a aproapelui nostru, pentru că şi 
nouă ne-a iertat Stăpânul datoria de zece mii de talanți a păcatelor noastre (Matei 
18, 23-35). „Să iertăm toate pentru Înviere”, precum ne-a învăţat Mântuitorul în 
rugăciunea „Tatăl nostru”: „Şi ne iartă nouă păcatele noastre, precum şi noi 
iertăm greşiţilor noştri” (Matei 6, 12; Luca 11, 4). Să iertăm toate pentru oaia cea 
rătăcită şi drahma cea pierdută, să iertăm toate precum l-a iertat tatăl din 
Evanghelie pe fiul său risipitor (Luca 15, 1-32). 

Dar ca să iertăm toate pentru Înviere trebuie să ne izbăvim prin iubire de 
invidia lui Cain, care l-a ucis pe fratele său Abel; de ura lui Esau, care a uneltit 
împotriva fratelui său lacob; de răzvrătirea lui Abesalom, care s-a ridicat 
împotriva tatălui său David, dar şi de batjocura lui Şimei aruncată asupra 
psalmistului şi proorocului împărat al lui Israel, când ieşea din Ierusalim. Ca să 
iertăm toate pentru Înviere trebuie să ne vindecăm şi de uneltirile Izabelei, care a 
pus la cale uciderea nevinovatului Nabot, ca să-i poată răpi acestuia via, pe 
vremea sfântului Ilie Tesviteanul (III Regi 21, 1-29). Ca să iertăm toate pentru 
Înviere este absolut necesar să lepădăm mândria fariseului din Templu, care-l 

dispreţuia pe aproapele său vameş (Luca 18, 11), să ne vindecăm prin adevărul lui 
Hristos de minciuna lui Anania şi Safira din Faptele Apostolilor, să liniştim 
răscoala argintarului Dimitrie din Efesul lăuntric, pornită împotriva sfântului 
apostol Pavel, dar şi să ne izbăvim de îngâmfarea lui Diotref, împotrivitorul 
sfântului evanghelist loan (III Ioan 1, 9-10). 

Ca să iertăm toate tuturor pentru Înviere se cuvine mai ales să ne izbăvim 
de urâta patimă şi greul păcat al ţinerii de minte a răului, conform descoperirii 
minunate şi înfricoşătoare a sfântului Antonie cel Mare din Patericul egiptean: 
„Zisu-ne-a nouă sfântul Antonie întru învăţătura sa, spre folosul nostru: un an 
am săvârşit, rugându-mă lui Dumnezeu să-mi descopere locul drepţilor şi al 
păcătoşilor. lar într-o noapte m-a strigat oarecare glas de sus, zicându-mi: 
Antonie, scoală şi vino! Şi ştiind eu pe cine mi se cade să ascult, am ieşit şi 
uitându-mă, am văzut pe cineva ca pe un uriaş, lung, negru, urât şi înfricoşat, 
stând şi ajungând până la nori, având mâinile întinse în văzduh, sub care era un 
iezer ca o mare. Şi am văzut sufletele zburând ca nişte păsări zburătoare şi câte 
treceau de la mâinile lungului aceluia se mântuiau şi, trecând de acolo, mergeau 
cealaltă cale fără de grijă; iar câte erau lovite de mâinile lui, se opreau şi cădeau 
în iezerul cel de foc. Şi pentru cei ce zburau, scrâşnea cu dinţii săi, iar pentru cei 
ce cădeau jos, se bucura. Şi a fost glas către mine, zicându-mi: Înţelege ceea ce 
vezi! Aceştia pe care-i vezi că zboară în sus sunt sufletele drepţilor care nu s-au 
supus lungului aceluia şi merg în Rai. lar acel lung ce stă este vrăjmaşul, care 
apucând pe cei vinovaţi îi opreşte şi nu-i lasă să treacă, surpându-i în iad, căci au 
urmat voii lui și au fost stăpâniți de ţinerea de minte a răului” (avva Antonie 2). 

Ținerea de minte a răului săvârşit, spus sau întâmplat într-un anumit 
moment sau context al vieţii de către aproapele nostru este principala piedică în 
calea iertării prin iubire şi smerenie, împiedicând împăcarea dintre unul şi altul 
sau dintre unii şi alţii. Ţinerea de minte a răului tulbură şi întunecă mintea 
omului, împietreşte inima, sporeşte răutatea, alungă bunătatea şi naşte ura şi 
răzbunarea, împreună cu duşmănia până la moarte. inerea de minte a răului 
îngreunează şi împovărează sufletul, iar la ieşirea acestuia din trup în ceasul 
morții noastre îl împiedică să se ridice, să zboare şi să treacă fericit dincolo de 
prăpastia şi iezerul de foc, în care diavolul sau „lungul acela” ar vrea să doboare, 
dacă nu pe toţi, pe cât mai mulți sau cât mai multe suflete, pe care moartea i-a 
prins şi i-a surprins împovăraţi de păcate neiertate prin pocăință, nespovedite sub 
epitrahil, nedezlegate de duhovnic şi nemărturisite cu lacrimi şi plâns înaintea 
lui Dumnezeu. inerea de minte a răului chiar dacă iartă, nu uită! De aceea, 
Praznicul Învierii Domnului este cel mai fericit prilej de iertare şi împăcare cu 
Dumnezeu prin Hristos şi unii cu alţii în Duhul Sfânt, după cum ne îndeamnă şi 
ne învaţă şi sfântul apostol Pavel: „Vă rugăm, în numele lui Hristos, împăcaţi-vă 
cu Dumnezeu!” (II Corinteni 5, 20), pentru că, dacă „în ziua aceea — Vinerea 
Patimilor şi a Răstignirii Domnului — Irod şi Pilat (doi păgâni!) s-au făcut 
prieteni unul cu altul, căci mai înainte erau în duşmănie între ei” (Luca 23, 12), cu 
atât mai mult în Ziua Învierii, a Sfintelor Paşti, toţi creştinii botezați în numele 

lui Hristos s-ar cuveni să se ierte şi să se împace pentru totdeauna unii cu alţii, 
conform îndemnului înălțătoarei cântări: „Să 1ertăm toate pentru Înviere!” 
Astfel, „orice amărăciune şi supărare şi mânie şi izbucnire şi defăimare să piară 
de la voi, împreună cu orice răutate. Ci fiţi buni între voi şi milostivi, iertând 
unul altuia, precum şi Dumnezeu v-a iertat vouă în Hristos” (Efeseni 4, 31-32); 
„îngăduindu-vă unii pe alţii şi iertând unii altora, dacă are cineva vreo plângere 
împotriva cuiva, după cum şi Hristos v-a iertat vouă, aşa să vă iertaţi şi voi!” 
(Coloseni 3, 13) — „de şaptezeci de ori câte şapte” — după cuvintele Domnului 
nostru lisus Hristos din Evanghelie (Matei 18, 22), după porunca dată sfinților Săi 
ucenici şi apostoli la Cina cea de Taină: „Să vă iubiţi unul pe altul, precum Eu v- 
am iubit pe voi” (loan 15, 12) şi după îndemnul şi cuvintele Duhului Sfânt din 
Sfânta şi dumnezeiasca Liturghie: „Să ne iubim unul pe altul, ca într-un gând să 
mărturisim” (cf. 1 loan 3, 11). Astfel, „prin aceasta vor cunoaşte toți că sunteţi 
ucenicii Mei, dacă veţi avea dragoste unii față de alţii” (loan 13, 35), pentru că: 
„Dragostea îndelung rabdă, dragostea este binevoitoare, dragostea nu 
pizmuieşte, nu se laudă, nu se trufeşte. Dragostea nu se poartă cu necuviinţă, nu 
caută ale sale, nu se aprinde de mânie, nu gândeşte răul. Nu se bucură de 
nedreptate, ci se bucură de adevăr. Toate le suferă, toate le crede, toate le 
nădăjduieşte, toate le rabdă. Dragostea nu cade niciodată” (1 Corinteni 13, 4-8) — 
„de pe nici o cruce”, spunea Părintele Arsenie Boca. 

„Să iertăm toate pentru Înviere”, pentru că şi Mântuitorul Iisus Hristos cel 
Înviat l-a iertat pe sfântul apostol Petru pentru lepădare, prin întreita întrebare de 
la Arătarea Sa de pe ţărmul Tiberiadei (loan 21, 15-17). Să iertăm toate pentru 
Învierea lui Hristos cea de a treia zi şi pentru învierea noastră cea de Apoi. 
Iertarea pe care noi o primim de la Dumnezeu este rodul Jertfei şi al Învierii lui 
Hristos. lertarea pe care noi o dăm din toată inima aproapelui nostru sau 
semenilor noştri este începutul învierii noastre. Pentru tot ceea ce ar fi trebuit să 
iertăm în această viaţă şi n-am făcut-o vom regreta amarnic la Învierea cea de 
Apoi, când vom vrea să iertăm tuturor toate ca să primim iertarea Dreptului 
Judecător, dar nu vom mai putea. Ai trăit în iubire, iertare şi împăcare, vei muri 
întru acestea şi vei învia întru iubire şi lumină. Ai trăit în ură, vrajbă, duşmănie 
Şi răutate, vei muri întru acestea şi vei învia întru întunecare de suflet, beznă şi 
în „întunericul cel mai dinafară” (Matei 22, 13). În acest sens şi sfântul apostol 
Pavel îndemna la iertare, iubire şi împăcare, atunci când scria filipenilor şi nouă 
tuturor: „Rog pe Evodia şi rog pe Sintihi să aibă aceleaşi gânduri în Domnul” 
(Filipeni 4, 2), deoarece „Fericiţi sunt făcătorii de pace, că aceia fiui lui Dumnezeu 
se vor chema” (Matei 5, 9). Aceleaşi gânduri în Domnul să le aibă soţul şi soția, 
părinţii şi copiii, fraţii şi surorile, bunicii şi nepoţii, prietenii şi rudele, vecinii şi 
consătenii, colegii de muncă şi de studii, preoţii şi credincioşii, lerarhul şi 
Episcopia. 

„Să 1ertăm toate pentru Înviere” şi să întoarcem şi obrazul celălalt pentru 
Învierea cea de Apoi! (Matei 5, 39; Luca 6, 29). 

NAŞTEREA DOMNULUI - 2017 


„Unul dintre bătrâni l-a trimis pe ucenicul său să scoată apă, iar acesta a 
uitat să ia frânghia cu el. Şi ajungând la fântână, şi-a dat seama că nu a adus-o şi 
atunci a strigat către Dumnezeu: «Dumnezeul părintelui meu, pentru rugăciunile 
lui, ajută-mă să se înalțe apa sus, ca să umplu ulciorul pe care îl duc». Şi s-a 
ridicat apa până la gura fântânii şi, după ce şi-a umplut fratele ulciorul, iarăşi s-a 
retras apa la locul ei” (Cuviosul Teognost, Tezaurul, Doxologia, 2015, XVII, 34, p. 205). 

De fiecare dată la Praznicul Naşterii Domnului și Dumnezeului şi 
Mântuitorului nostru lisus Hristos, suntem trimişi de moşii şi strămoşii noştri pe 
drumul Tradiţiei bisericeşti, ortodoxe şi româneşti să scoatem apă „din fântâna 
de la poarta Betleemului” (II Regi 23, 15), din care a dorit să bea oarecând 
proorocul, psalmistul şi împăratul David. Dar aproape de fiecare dată se 
întâmplă să uităm să luăm cu noi, pe lângă ulciorul de lut, şi frânghia de aur 
împletită din cele trei virtuţi teologice: credinţa, nădejdea şi dragostea (1 Corinteni 
13, 13), frânghie de aur pe care a avut-o Maica Domnului şi dreptul Iosif; 
frânghie de aur pe care au avut-o magii de la răsărit, frânghie de aur pe care au 
avut-o păstorii de la Betleem, frânghie de aur pe care au avut-o dreptul Simeon 
şi proorocița Ana la Întâmpinarea Domnului în Templul din Ierusalim. 
Trezindu-ne în faţa fântânu celei duhovniceşti a Praznicului Naşterii Domnului, 
Anului Nou şi Bobotezei doar cu ulciorul sufletului însetat în mână, neavând 
nici credință câtă trebuie, nici nădejde tare şi nici dragoste creştinească 
înflăcărată de Dumnezeu şi de oameni nu ne rămâne altceva de făcut decât să 
strigăm în rugăciune scurtă, fierbinte şi înlăcrimată: Dumnezeule, pentru 
rugăciunile Născătoarei de Dumnezeu şi ale dreptului Iosif, ale magilor de la 
Răsărit şi ale păstorilor de la Betleem, ale îngerilor care au cântat în Noaptea 
Naşterii, ale sfântului întâiului mucenic Ştefan, ale sfântului Vasile cel Mare, ale 
sfântului loan Botezătorul-Înaintemergătorul Domnului şi ale tuturor Sfinţilor 
Părinți fă să se ridice apa cea vie din fântâna Bisericii, până la gura fântânii, ca 
să ne putem umple ulciorul sufletului nostru, precum femeia samarineancă la 
fântâna lui lacob (Ioan 4, 6-30). 

De fiecare dată la Praznicul Naşterii Domnului, pânza freatică a apei celei 
vii atinse de toiagul lui Moise (precum la Marea Roşie şi la Horeb) şi sfinţită de 
Chivotul lui Dumnezeu prin adumbrire (precum la trecerea Iordanului sub Iosua) 
se ridică până la gura fântânii evanghelice, liturgice, euharistice, canonice şi 
duhovniceşti, pentru ca toţi, mici şi mari, învăţaţi şi mai puţin învăţaţi, ierarh, 
preoți şi popor, „flămânzi şi însetaţi după dreptate” (Matei 5, 6) să putem gusta, să 
ne putem adăpa şi să ne putem umple ulciorul sufletului, precum la Bobotează, 
cu Agheasmă Mare. Ştim că după sărbători apele se vor retrage în matca lor şi 
vor curge în albia lor, pe firul calendarului şi al anului bisericesc. Dar pentru 
„cealaltă vreme a vieţii noastre” avem ulciorul cu apă vie „limpede cum e 
cristalul” (Apocalipsă 22, 1), cu Agheasma harului lui Dumnezeu, din care să 

gustăm după Praznice şi să ne adăpăm între Praznice, după cum îngerul lui 
Dumnezeu i-a adus sfântului Ilie ulciorul cu apă, pe când proorocul dormea sub 
un ienupăr în pustiul Beer-Şeba, aflându-se între Praznicul minunii pogorârii 
focului de pe Carmel şi Praznicul întâlnirii şi vorbirii cu Dumnezeu în gura 
peşterii de la Horeb. Cuvintele îngerului către proorocul de foc: „Scoală de 
mănâncă şi bea, că lungă-ţi este calea!” (III Regi 19, 7) ni se adresează şi fiecăruia 
dintre noi, căci lungă ne este calea vieţii, de patruzeci de zile şi patruzeci de 
nopţi, de sub umbra ienupărului din deşertul vieţii sau pustiul lumii, până la 
muntele lui Dumnezeu, unde Cel ce S-a născut în peştera de la Betleem, Hristos 
Domnul, ne aşteaptă, ni se descoperă şi ne vorbeşte din gura peşterii de la Horeb 
(II Regi 19, 8-18), nu mai înainte de a ne încerca adeseori în viaţă prin vijelii sau 
furtuni năprasnice, prin cutremure sufleteşti sau prin focul din cuptorul 
Babilonului, dar liniştindu-ne întotdeauna prin adierea de vânt lin (II Regi 19, 12) 
a Duhului Sfânt din zilele acestor Sfinte Sărbători. Să fim încredinţaţi, prin 
urmare, că întotdeauna de sărbători, apele darului lui Dumnezeu se ridică până la 
gura fântânii, iar nouă nu ne rămâne decât să ne adăpăm îngenuncheaţi şi să 
sorbim din pumni sau din râu, precum ostaşii lui Ghedeon (Judec. 7, 4-7). 

În cartea Înţelepciunii Părinților deşertului citim că „a venit odată avva 
Moise să scoată apă şi l-a aflat pe avva Zaharia rugându-se lângă fântână şi 
Duhul lui Dumnezeu şezând asupra lui” (avva Zaharia 2). Să mergem şi noi de 
Sărbători, precum avva Moise, să scoatem apă din fântână. Să ne rugăm şi noi 
mai intens de sărbători, dar nu numai, precum avva Zaharia lângă fântână, iar 
Duhul lui Dumnezeu să fie asupra noastră, asupra fântânii Bisericii noastre, 
asupra vieţii noastre, asupra familiilor noastre, asupra parohiilor şi bisericilor 
noastre, asupra Episcopiei noastre. Dar să nu uităm să împletim şi să luăm cu noi 
funia de aur, după exemplul Sfinților Părinţi de demult: „Sfântul avvă Antonie, 
şezând odată în pustie, a venit întru lenevire şi în multă întunecare de gânduri şi 
zicea către Dumnezeu: Doamne, voiesc să mă mântuiesc şi nu mă lasă gândurile. 
Ce voi face în necazul meu? Cum mă voi mântui? Şi sculându-se puţin, a ieşit 
afară şi a văzut deodată pe cineva asemenea lui, şezând şi împletind o funie; 
apoi iarăşi sculându-se de la lucru şi rugându-se şi iarăşi şezând şi împletind 
funia; apoi iarăşi sculându-se la rugăciune. Acesta era îngerul Domnului trimis 
spre îndreptarea şi întărirea lui Antonie. Şi a auzit pe înger zicând: Fă aşa şi te 
mântuieşte! lar el auzind acestea, a luat multă bucurie şi îndrăzneală şi făcând 
aşa se mântuia” (avva Antonie 1). Funia împletită prin rugăciune şi prin lucrul 
mâinilor de către îngerul Domnului, din vedenia sfântului Antonie cel Mare, nu 
numai că deschide Patericul cu o cheie mistică, ci şi leagă în interior şi 
duhovniceşte Patericul egiptean, desfăcându-i rând pe rând peceţile şi trecând 
prin „uşile încuiate” ale sfintelor apoftegme şi învățături ale Sfinților Părinţi ai 
pustiei. Funia îngerului din vedenie străbate nu numai Patericul egiptean de la 
un capăt la altul, ci şi întreaga spiritualitate ortodoxă, patristică şi filocalică, 
împrumutându-ni-se în fiecare an, de Sfintele Sărbători. 


288 


Într-o altă apoftegmă, a avvei Macarie de această dată, funia împletită de 
îngerul Domnului este surprinsă în rama de icoană a sfintei rugăciuni isihaste şi 
ortodoxe a doi fraţi tineri veniţi întru ucenicie la sfântul Macarie, care, 
vizitându-şi ucenicii în pustie după trei ani de zile, s-a rugat lui Dumnezeu să-i 
descopere taina lucrării lor ascunse. Şi în vremea rugăciunii de noapte, la fiecare 
stih din cei doisprezece psalmi rostiți şi cântaţi, sfântul Macarie a văzut câte o 
flacără de foc ieşind din gura fratelui mai tânăr, suindu-se până la cer. Iar din 
gura fratelui mai mare, atunci când acesta se ruga şi cânta, „o funie de foc ieşea 
şi ajungea până la cer” (avva Macarie 32) — semnul lucrării limbii de foc a Duhului 
Sfânt din viaţa şi din rugăciunea lui. Aceste funii de foc să ne atragă, aceste 
„funii de dragoste” (Osea 11, 4) să ne lege, aceste fântâni să ne adape, aceste 
ulcioare cu Agheasmă să ne sfinţească. 


SFINTELE PAȘTI - 2018 


„Lipitu-s-a de pământ sufletul meu; înviază-mă după Cuvântul Tău” 
(Psalm 118, 25) 


O bogăţie de înţelesuri duhovniceşti potrivite cu Sărbătoarea Sfintelor 
Paşti descoperim în cuvintele inspirate de Duhul Sfânt ale Psalmistului: „Lipitu- 
s-a de pământ sufletul meu, înviază-mă după Cuvântul Tău!” (Psalm 118, 25). 

Sufletul, suflare a lui Dumnezeu (Facere 2, 7), se lipeşte de pământ atunci 
când se dezlipeşte de cer. Dezlipirea de cer şi alipirea de pământ se petrece prin 
uitare de Dumnezeu, de poruncile Lui şi de cuvântul Lui, prin încărcare de 
păcat, împovărare de patimi şi înglodare în fărădelegi. Virtuţile creştineşti îl 
înalţă şi-l alipesc pe om de cer, iar patimile îl atrag şi-l alipesc de pământ şi de 
cele pământeşti. Prin păcatul strămoşesc al lui Adam şi al Evei, sufletul omului a 
căzut şi s-a alipit de pământ, iar prin Învierea cea de a treia zi a Mântuitorului 
Hristos din morţi, Cuvântul lui Dumnezeu Întrupat, sufletul omului a fost adus 
din nou la viaţă, dar nu numai la o viaţă biologică, precum tânărul din Nain, fuca 
lui air şi Lazăr din Betania, ci la viaţă veşnică, prin Duhul Sfânt. 

Prin păcat sufletul omului se alipeşte de pământ, iar prin pocăință, 
rugăciune, umilinţă şi plâns sufletul omului înviază după Cuvântul Domnului şi 
prin Cuvântul Lui. Însuşi psalmistul David, autorul Psalmului 118, scrie din 
proprie experiență aceste cuvinte inspirate de Duhul Sfânt: „Lipitu-s-a de 
pământ sufletul meu, înviază-mă după Cuvântul Tău” (Psalm 118, 25). Prin 
păcatul lui David cu Batşeba şi prin punerea la cale a uciderii lui Urie Heteul, 
sufletul psalmistului, proorocului şi împăratului David s-a depărtat de cer şi de 
harfa Psalmilor şi s-a alipit de pământ, dar prin pocăință sinceră, profundă şi 

înlăcrimată, oglindită în Psalmul 50, în urma mustrării duhovnicului său, 
proorocul Natan, sufletul lui David iarăşi a înviat, după Cuvântul Domnului, 
primind iertarea de la Dumnezeu, binecuvântarea cerului şi înmulțirea inspiraţiei 
Psalmilor biblici. 

Suflete lipite de pământ sunt: sufletul lui Cain şi al celor din Sodoma şi 
Gomora; sufletul lui Esau şi al fraților lui Iosif, care l-au vândut în Egipt; 
sufletul lui faraon şi al răzvrătiților din pustie (Core, Datan şi Aviron); sufletul 
lui Saul, prigonitorul lui David, dar şi sufletul lui Abesalom, răzvrătitul 
împotriva tatălui său; sufletul idolatru al lui Ahab şi al Izabelei, prigonitorii 
sfântului prooroc Ilie; sufletul lui Pilat şi al lui Irod, al arhiereilor Anna şi 
Caiafa; sufletul iudeilor răstignitori şi hulitori din Vinerea Patimilor şi 
prigonitori ai sfinților apostoli, după Pogorârea Duhului Sfânt, precum şi sufletul 
altui Irod, pedepsit de îngerul Domnului (Fapte 12, 23), dar şi al arhiereului 
Anania, judecătorul nedrept al sfântului apostol Pavel (Fapte 23, 2-3). Suflet lipit 
de pământ este mai ales sufletul lui luda trădătorul, prin iubirea de arginţi, ca şi 
sufletul lui Anania şi Safira, stăpâniţi de aceeaşi patimă, dar şi sufletul tâlharului 
nepocăit de-a stânga. 

Suflete lipite de pământ, dar înviate după Cuvântul Domnului, sunt: 
sufletele ninivitenilor, trezite la viaţă prin pocăinţa provocată de predica 
sfântului prooroc Iona; sufletul regelui Manase, legat cu lanţuri de aramă în 
Babilon şi înviat prin pocăinţa reflectată în rugăciunea care-i poartă numele şi 
care constituie cea din urmă pagină a Vechiului Testament; sufletul femeii 
păcătoase, lipit de pământ prin multele-i păcate trupeşti, dar înviat prin pocăința 
înlăcrimată la picioarele Domnului; sufletul femeii samarinence, înviat după şi 
prin însuşi Cuvântul Domnului auzit la fântâna lui Iacob; sufletul lui Zaheu 
vameşul, înviat prin intrarea Mântuitorului în casa sa; sufletul lipit de pământ al 
lui Petru, prin lepădare, dar înviat prin plânsul cu amar şi prin întreita întrebare a 
Mântuitorului din dimineaţa Arătării de pe ţărmul Tiberiadei: „Simone, fiul lui 
Iona, Mă iubeşti tu pe Mine mai mult decât aceştia?” (loan 21, 15-17). Au fost 
lipite de pământ şi au înviat după Cuvântul Domnului, rostit de către sfântul 
apostol Petru în Duminica Rusaliilor, sufletele celor dintâi trei mii de creştini 
convertiți şi botezați atunci, iar mai apoi ale celor două mii de convertiți şi 
botezați după minunea vindecării slăbănogului de la Poarta cea Frumoasă a 
Templului. A fost hpit de pământ şi a înviat prin Cuvântul Domnului sufletul 
famenului etiopian, convertit şi botezat de către sfântul arhidiacon Filip, ca şi 
sufletul sutaşului Corneliu din Cezareea, înviat prin predica sfântului apostol 
Petru şi convertit după pilda sutaşului de pe Golgota. Mai presus de toate însă 
vedem lipit de pământ sufletul învolburat şi încrâncenat al lui Saul din Tars, 
înviat după cuvântul Domnului prin minunata Arătare a Celui Înviat de pe 
drumul Damascului, devenind sfântul apostol Pavel sau apostolul neamurilor 
(Romani 11, 13), căruia îi datorăm o bună parte din Noul Testament, prin 
Epistolele sale. Forţa de respingere dintre pământ şi cer, din punct de vedere 
moral, se cere convertită în forța de atracție a pământului către cer şi a pogorârii 

cerului pe pământ, după cum ne rugăm în rugăciunea „Tatăl nostru”. Omul fără 
Dumnezeu îndepărtează pământul de cer, iar omul lui Dumnezeu apropie, leagă 
şi face ca pământul să atârne de cer şi cerul să se pogoare pe pământ. 

Sărbătoarea luminată a Învierii Domnului şi din anul acesta ar putea şi ar 
trebui să fie un binecuvântat prilej de dezlpire de pământ şi de alipire de cer, de 
scuturare a pământescului din noi prin cutremurul de la Învierea Domnului şi de 
înveşnicire a cerescului din noi prin iubirea dumnezeiască şi lumina Învierii lui 
Hristos, pentru că nu există iubire fără lumină şi nici lumină fără iubire, întrucât 
adevărata iubire este totdeauna luminoasă şi adevărata lumină este întotdeauna 
iubitoare. Cuvintele sfântului apostol şi evanghelist loan, ucenicul iubit al 
Domnului, martor al Răstignirii de pe Golgota şi martor al Învierii: „Dumnezeu 
este lumină” şi „Dumnezeu este iubire” (1 loan 1, 5; 4, 8) niciodată şi nicicând nu 
îşi descoperă mai mult adevărul divin, esenţa teologică şi mesajul haric ca în 
Noaptea Sfintelor Paşti şi în preasfintele zile de Înviere, precum şi în întreaga 
Săptămână Luminată, când pregustăm bucuria şi contemplăm minunea cerului 
nou şi al pământului nou (II Petru 3, 13; Apocalipsă 21, 1). Prin urmare, dacă „Omul 
cel dintâi este din pământ, pământesc, omul cel de-al doilea este din cer. Cum 
este cel pământesc, aşa sunt şi cei pământeşti; şi cum este cel ceresc, aşa sunt şi 
cei cereşti. ŞI după cum am purtat chipul celui pământesc, să purtăm şi chipul 
celui ceresc” (I Corinteni 15, 47-49). 

„Adevărat, adevărat zic vouă... Cel ce intră prin uşă — în seara Învierii — 
este Păstorul oilor” (loan 10, 1-2); „Şi fiind seară în ziua aceea, întâia a 
săptămânii, şi uşile fiind încuiate unde erau ucenicii adunaţi de frica iudeilor, a 
venit lisus şi a stat în mijloc şi le-a zis: Pace vouă!” (Ioan 20, 19); „Şi după opt 
zile, ucenicii Lui erau iarăşi înăuntru, şi Toma, împreună cu ei. Şi a venit lisus, 
uşile fiind încuiate, şi a stat în mijloc şi a zis: Pace vouă!” (loan 20, 26). Învierea 
Domnului confirmă cuvintele Mântuitorului despre Sine, ca Păstorul cel Bun sau 
„Păstorul oilor”, Care vine şi intră prin uşă în seara Învierii, adică prin „uşile 
încuiate”, ca Cel ce este şi „Uşa oilor” (Ioan 10, 7-9), ca să ne învieze pe noi, cei 
lipiţi de pământ, prin cuvântul harului Său. 

Prin urmare, „Învierea lui Hristos văzând, să ne închinăm Sfântului 
Domnului lisus, Unuia Celui fără de păcat...”, pentru că vederea sau 
contemplația este premergătoare închinării, fiind premiza acesteia, iar închinarea 
adevărată este consecinţa şi încununarea vederii. Orbul din naştere vindecat 
mărturiseşte: „Cred Doamne, şi 1 s-a închinat” (loan 9, 38), iar sfinții apostoli 
„văzându-L, | s-au închinat, ei care se îndoiseră” (Matei 28, 17). În Patericul 
Sfântului Munte Athos, tradus şi în limba română, se spune că într-o Sfântă 
noapte de Paşti, după Slujba Învierii un părinte călugăr a coborât în osuarul unei 
Sfinte Mănăstiri cu făclia aprinsă de Paşti, binevestind osemintelor părinţilor şi 
vieţuitorilor adormiţi întru Domnul minunea Învierii, prin cuvintele: „Părinților 
şi fraţilor, Hristos a înviat!”. Şi mulţimea de suflete ale morților din lumea de 
dincolo, ce-şi aveau osemintele aici, au răspuns într-un glas: „Adevărat a 
înviat!” 

Aşa să răspundem şi noi, înviind din mormintele ce ne-au lipit de pământ, 
prin Cuvântul Domnului: „Adevărat, adevărat zic vouă, că vine ceasul şi acum 
este — la Slujba Învierii şi la Liturghia de Paşti — când morţii vor auzi glasul 
Fiului lui Dumnezeu, şi cei ce vor auzi vor învia... că vine ceasul în care toţi cei 
din morminte vor auzi glasul Lui — prin glasul arhanghelului şi întru trâmbiţa lui 
Dumnezeu (1 Tes. 4, 16) — şi vor ieşi cei ce au făcut cele bune, spre învierea vieţii, 
iar cei ce au făcut cele rele, spre învierea osândirii (loan 5, 25. 28- 29). 


NAȘTEREA DOMNULUI - 2018 


„Oare tu nu auzi cum îngerii cântă în ceruri?” 


„Spunea ucenicul unui bătrân iscusit: cândva, mergând noi, se cam oprea 
bătrânul şi i-am zis: părinte, mai mergi măcar puţin. Şi mi-a răspuns: oare, nu 
auzi că îngerii cântă în ceruri? lar noi nu ne trezim, pentru că a zis părintele 
Antonie: nu se cade monahului să se îngrijească de nimic, decât pentru 
mântuirea sufletului său” (Patericul, XXIII, 13). 

Oare ce cântări îngereşti şi cereşti va fi auzit bătrânul călugăr oprindu-se 
adeseori pe cale în pustiu, spre nedumerirea şi întrebarea ucenicului său mai 
tânăr? Oare ce trăiri va fi avut şi ce haruri dumnezeieşti se vor fi revărsat în 
sufletul său rugător, curat şi sfânt? Cuvintele sfântului apostol Pavel din Epistola 
întâia către Corinteni ne-ar putea deschide ochii şi auzul spre această vedenie şi 
descoperire dumnezeiască: „Cele ce ochiul n-a văzut şi urechea n-a auzit şi la 
inima omului nu s-au suit, pe acestea le-a gătit Dumnezeu celor ce-L iubesc pe 
EI” ( Corinteni 2, 9). Bătrânul călugăr va fi ajuns să-L iubească pe Dumnezeu 
„din toată inima” (Matei 22, 37; Marcu 12, 30), pentru că la inima lui s-au suit, prin 
vieţuire creştinească curată şi călugărească înaltă, tainele, stările şi lucrurile pe 
care le-a pregătit Dumnezeu celor ce-L iubesc pe El. Mai înainte ca bătrânul 
călugăr să-i fi răspuns prin întrebare mai tânărului său ucenic: „Tu nu auzi cum 
îngerii cântă în ceruri?” credem că păstorii de la Betleem, care au auzit cei dintâi 
la Naşterea Domnului cântarea cetelor îngereşti: „Mărire întru cei de sus lui 
Dumnezeu şi pe pământ pace, între oameni bunăvoire” (Luca 2, 14), ne întreabă la 
acest răstimp şi popas duhovnicesc al Sărbătorii: „Voi nu auziţi cum îngerii 
cântă în ceruri?” Voi, creştinii de astăzi, voi, ortodocşii de astăzi nu mai auziţi 
cum îngerii cântă în ceruri? Adevărul este că de multă vreme noi nu mai auzim 
cum îngerii cântă în ceruri. Credem că îngerii cântă în ceruri, ştim că îngerii 
cântă în ceruri, dar noi nu-i mai auzim şi nu-i mai vedem, pierzând acea 
familiaritate sacră şi harică cu ei, pe care au avut-o oarecând dreptul Lot la 
Sodoma, patriarhul lacob la Betel şi Mahanaim, Iosua lângă Ierihon, Ghedeon la 

stejarul Ofra, sfântul prooroc Ilie la Beer-Șeba, sfântul prooroc Daniel în groapa 
cu lei, preotul Zaharia în Templu, Maica Domnului în Nazaret, dreptul Iosif la 
Betleem şi în Egipt; Mântuitorul lisus Hristos în Carantania şi în Ghetsimani, 
sfintele femei mironosiţe la Înviere, sfinţii apostoli la Înălţarea la cer, Corneliu 
Sutaşul în vremea rugăciunii, sfântul apostol Petru în închisoare, sfântul apostol 
Pavel în corabie lângă Malta, spre Roma, dar şi atâţia alţii în istoria biblică, în 
istoria Bisericii şi în Vieţile Sfinţilor. 

Ca să putem auzi cum îngerii cântă în ceruri, noi, creştinii ortodocşi de 
astăzi, ar trebui să facem linişte în sufletul nostru şi să aducem senin în viaţa 
noastră prin lumina Stelei Naşterii lui Hristos, „Soarele dreptăţii” (Maleahi 4, 20), 
să potolim furtuna de pe mare, aruncând vina păcatului din corabia sufletului 
nostru, prin pocăință, în marea milostivirii şi iertării lui Dumnezeu — după cum a 
fost aruncat în mare Ilona (cel vinovat prin fugă de la faţa lui Dumnezeu) şi 
îndată marea s-a potolit (Iona 1, 16). Ca să auzim cum îngerii cântă neîncetat în 
ceruri, la Doxologia şi la Liturghia cosmică se cuvine să stingem, precum cei 
trei tineri din Babilon, „glasul trâmbiţei, flautului, chitarei, harpei, 
psalterionului, cimpoiului şi al tuturor instrumentelor muzicale” care fac gălăgie 
şi zgomot în Valea Dura a acestei lumi, în care Nabucodonosor adună mereu şi 
mereu popoarele, neamurile şi limbile ca să cadă la pământ şi să se închine, nu 
Dumnezeului Celui adevărat şi revelat în Sfânta Scriptură, Dumnezeul lui 
Avraam, Isaac şi lacob, Dumnezeul 'Treimic — Tatăl, Fiul şi Duhul Sfânt — ci 
chipului de aur antihristic, înşelător, mincinos, fals şi deşert (Daniel 3, 1-30). Cei 
trei tineri vor fi auzit cum îngerii cântă în ceruri şi de aceea nu au dat ascultare 
semnului şi glasului instrumentelor păgâne ale lui Nabucodonosor, chiar cu 
preţul de a fi aruncaţi în cuptorul cel de foc, din care un înger al Domnului avea 
să-i izbăvească, pogorând rouă din cer, care a stins puterea focului. 

Pe lângă cântarea îngerilor de la Betleem pe care noi am putea-o auzi 
duhovniceşte şi real, tainic şi mistic la fiecare Sărbătoare sau Praznic al Naşterii 
Domnului, noi, creştinii ortodocşi de astăzi şi dintotdeauna am mai putea auzi 
încă două cântări cereşti şi îngereşti şi anume: cântarea serafimilor din Templu 
auzită de sfântul prooroc Isaia, Evanghelistul Vechiului Testament: „Sfânt, 
Sfânt, Sfânt este Domnul Savaot, plin este cerul şi pământul de mărirea Lui!” 
(Isaia 6, 3) precum şi cântarea celor patru făpturi vii din Apocalipsă: „Sfânt, 
Sfânt, Sfânt, Domnul Dumnezeu, Atotţiitorul, Cel ce era şi Cel ce este şi Cel ce 
vine” (Apocalipsă 4, 8). La Naşterea Domnului, serafimii din Templu, cei cu câte 
şase aripi, cu două îşi acopereau feţele, cu două picioarele, iar cu două zburau 
spre Tronul cel neapropiat al Dumnezeului Savaot Treimic. Unul dintre ei a 
zburat spre sfântul prooroc Isaia — şi zboară şi spre noi — având în mâna sa un 
cărbune pe care l-a luat cu cleştele de pe jertfelnic, spre cuminecare profetică şi 
cuharistică, zicând: „lată s-a atins de buzele tale şi va şterge toate păcatele tale şi 
fărădelegile tale le va curăţi” (Isaia 6, 1-7). Precum serafimii vedeniei profetice 
din Templu să ne acoperim şi noi cu aripile sufletului fețele, privind şi 
contemplând pe Fiul lui Dumnezeu, lisus Hristos născut ca om din Sfânta 

Fecioară Maria şi de la Duhul Sfânt şi culcat în iesle, ca să primim precum Isaia 
din mâna serafimului cărbunele Trupului şi Sângelui Domnului la aceste Sfinte 
Sărbători. În acelaşi timp, după Trisaghionul Vechiului Testament de la Isaia, 
ascultând şi Trisaghionul Noului Testament din Apocalipsă, să ne aruncăm 
cununile păstorilor, ale cântărilor Canonului Naşterii şi ale colindelor româneşti 
şi strămoşeşti înaintea aceluiaşi Tron al Dumnezeirii, precum cei douăzeci şi 
patru de bătrâni din Apocalipsă, îmbrăcaţi în haine albe şi cu cununi de aur pe 
cap, auzind cutremuraţi şi noi, ca şi ei, doxologia Treimică închinată de făpturi, 
în cer şi pe pământ, Atotţiitorului Dumnezeu, „Cel ce era şi Cel ce este şi Cel ce 
vine” (Apocalipsă 4, 10): Cel ce era din veşnicii şi Cel ce este pe veci de veci şi 
Cel ce vine acum smerit în Betleem, ca Prunc născut, Dumnezeu adevărat şi Om 
adevărat, iar la sfârşitul timpului, veacurilor şi al lumii, pe norii cerului, „ca să 
judece viii şi morţii”. „Iată, EI vine cu norii şi orice ochi Îl va vedea şi-L vor 
vedea şi cei ce L-au împuns; şi se vor jeli din pricina Lui toate seminţiile 
pământului” (Apocalipsă 1, 7; Matei 24, 30; Marcu 13, 26; Luca 21, 27; Fapte 1, 10-11). 
Pentru a se zgâlţâi cât de puţin şi uşile templului nostru lăuntric, precum 
ale celui din Ierusalimul vedeniei proorocului Isaia la întreita cântare a 
serafimilor, dar şi pentru a ne bucura cutremurându-ne de cântarea îngerilor de 
la Betleem vom adăuga un cuvânt de la Sfinţii Părinţi: „Pe vârful Muntelui sfânt 
Sinai în ziua Cincizecimii, când se săvârşea dumnezeiasca Liturghie, când a 
rostit preotul Cântarea de biruinţă au răspuns munţii cu glas înfricoşător: 
«Sfânt, Sfânt, Sfânt Domnul Savaot, plin este cerul şi pământul de mărirea Lui». 
Și a stăruit glasul, răsunând şi auzindu-se strigătul, ca la o jumătate de ceas” 
(Cuviosul 'Teognost, Tezaurul, Ed. Doxologia, 2015, XVII, 55). La Naşterea Domnului, 
dar nu numai, toată făptura şi toată suflarea laudă pe Domnul (cf. Psalm 150, 6), iar 
noi pământenii, care din pământ suntem zidiţi şi în acelaşi pământ vom merge — 
cum spune Biserica în rugăciunea de dezlegare de la Înmormântare şi Parastas — 
să lăudăm şi noi numele Domnului; să cântăm şi noi numele Domnului 
Dumnezeu Emanuel, căci „Cu noi este Dumnezeu” (Isaia 7, 14; Matei 1, 23). 
Auzind cum îngerii cântă în ceruri, să cântăm şi noi împreună cu ei, să 
adăugăm la cântarea lor cântarea noastră, să ne împletim glasurile noastre cu 
glasurile lor, gândurile noastre cu gândurile lor, inimile noastre cu aripile lor, 
cuvintele noastre cu „cuvintele lui Dumnezeu” (Romani 3, 2), precum citim în 
cuvintele aceluiaşi Părinte Antonie cel Mare: „Lui avva Antonie i s-a descoperit 
în pustie, că în cetate este oarecine asemenea lui, doctor cu ştiinţa, care din 
prisosinţa lui dă celor ce au trebuinţă şi în toate zilele cântă Sfinte Dumnezeule 
cu îngerii” (avva Antonie 26). Acest cuvânt duhovnicesc ne zugrăveşte o tainică 
icoană a unui creştin mirean anonim, medic de profesie, dar foarte înduhovnicit 
şi mult milostiv, care s-a învrednicit de a cânta zilnic acasă la el, în Alexandria 
Egiptului, împreună cu îngerii, cântarea bisericească şi liturgică: „Sfinte 
Dumnezeule, Sfinte Tare, Sfinte fără de moarte, miluieşte-ne pe noi.” Nimeni nu 
ştia în Alexandria şi în Egipt progresul şi nivelul duhovnicesc înalt al acestui 
medic creştin, de aceeaşi altitudine spirituală şi statură duhovnicească cu sfântul 

Antonie cel Mare din pustie. La locul necunoscut al mormântului lui am dori să 
împietriţii şi căldiceii, care, dacă nu în fiecare zi, ca acest sfânt medic şi mirean 
necunoscut, măcar din când în când şi cel puţin la marile Praznice bisericeşti şi 
Sărbători creştineşti, cum este Naşterea Domnului, Anul Nou şi Boboteaza, „Să 
cântăm Domnului din harfele atârnate în sălcii (Psalm 136, 2), împreună cu îngerii 
din ceruri, căci cu slavă S-a preaslăvit” (Exod 15, 1). 


LITERARE 


Stâlp de sare pe drumul spre Emaus 

Unul dintre cei doi ucenici de la Emaus, „al cărui nume era Cleopa”, 
vrând să refacă în seara celei de-a treia zi de Înviere drumul minunat spre Cină — 
făcut împreună cu Luca şi însoţiţi de Hristos cel Înviat — cunoscând dragostea 
Mariei din Betania faţă de Hristos Domnul şi ungerea cu mir de nard săvârşită la 
Cina de după învierea fratelui său Lazăr, avea să-i facă acesteia chemarea de a-l 
însoţi pe drumul vieţii spre Emaus, sperând că Hristos va merge împreună cu ei, 
în acelaşi mod tainic, precum în seara Duminicii de Înviere. 

La începutul drumului, ochii lui erau ţinuţi ca să n-o cunoască..., dar după 
numai câteva stadii, din cele şaizeci până la Emaus, din vorbă în vorbă şi din 
fapt în fapt, lui Cleopa 1 se deschiseră ochii şi văzu cu uimire că aceasta, în care 
îşi pusese încredere şi atâtea speranţe, nu era Maria din Betania cea din 
Evanghelie, ci chiar femeia lui Lot din Vechiul 'Testament, cu gândul, cu vorba, 
cu fapta şi cu faţa mereu întoarse înapoi! Atunci, îndată aceasta se prefăcu în 
stâlp de sare... lar Cleopa auzi în conştiinţă cuvintele spuse oarecând de 
Părintele său duhovnicesc în biserica pictată: „În loc să mergem mai singuri pe 
cale...” Şi ochii 1 se umplură de lacrimi — pentru spălarea picioarelor de la Cina 
din Emaus. 


Moartea lui Deceneu 

La împlinirea vârstei patriarhale de nouăzeci de ani, marele preot dac şi 
sfetnic de altădată al lui Burebista zăcea pe un pat tare de lemn în fundul peşterii 
de la izvoarele Sargeţiei, străjuit de o făclie aprinsă în acea noapte înstelată de 
iarnă şi vegheat de tânărul său ucenic şi discipol, în cel din urmă ceas al vieţii 
lui, viaţă închinată şi dedicată slujirii lui Zamolxe şi povăţuirii duhovniceşti a 
alesului şi viteazului popor dac, risipit de o parte şi de alta a Carpaţilor. 

Undeva departe, în provincia romană ludeea, în dimineaţa acelei zile, 
Sfânta Fecioară Maria şi dreptul Iosif aduceau pe Pruncul lisus la Templul din 
Ierusalim, spre Întâmpinare de către bătrânul Simeon şi proorocița Ana. 

Asemenea acestuia, şi bătrânul mare preot dac Deceneu va fi putut primi tainic, 
în duh, înştiințarea că nu va vedea moartea până când bătrânul Simeon din 
Ierusalim, venind din îndemnul Duhului în acea sfântă zi la Templu, „nu va 
vedea pe Hristosul Domnului” (cf. Luca 2, 26-27). Deceneu văzu atunci, în vedenia 
de-o clipă, strălucind deodată pe cerul Daciei crucea de stele a sfântului Andrei, 
dar şi potirul de aur al Daciei Felix, străluminând spre cuminecarea unui neam 
întreg, în generaţii şi aşezat pe piatra soarelui de andezit din sanctuarul dacic al 
Sarmizegetusei din munţi, unde de atâtea ori el se ruga şi se închina 
„Dumnezeului necunoscut” (Fapte 17, 23) şi mult aşteptat de toţi, ca să vină în 
lume. Sufletul îi fu cuprins de harul şi bucuria botezului dorinţei şi a nădejdii că 
apele râului care izvora şi ieşea din peşteră vor fi Agheasmă pentru poporul şi 
pământul străbunei Dochia. Sfinxul din Bucegi i se întipări pe chipul senin, iar 
Coloana Infinitului de mai târziu îi deveni scară către cer. Cu ultimele-i puteri îşi 
ridică mâinile spre închinare, invocare şi binecuvântare. Ochii i se umplură de 
lacrimile bucuriei celor dintâi zori de Întâmpinare a Domnului de pe faţa 
pământului. Ucenicul slujitor sta neclintit în genunchi, pătruns de uimire şi 
stăpânit de tăcere. Capul de lup dacic din peretele peşterii se înclină şi se închină 
„Mielului lui Dumnezeu, Care ridică păcatul lumii” (loan 1, 29). 

În munţi, zăpezile începeau a se topi, prăvălindu-se în Sargeţia, iar cele 
dintâi flori din primăvara acelui an se ridicau spre cer, înmiresmând văzduhul 
Daciei, voind să se adune toate pe mormântul marelui preot care trecea în lumea 
de dincolo în dimineaţa acelei zile de Întâmpinare, chiar în ceasul în care, 
primindu-L pe lisus pe braţe, bătrânul Simeon rostea în Templul din Ierusalim, 
cuvintele: „Acum slobozeşte pe robul Tău, Stăpâne, după cuvântul Tău în pace, 
că văzură ochii mei mântuirea Ta pe care ai gătit-o înaintea feţei tuturor 
popoarelor, lumină spre descoperirea neamurilor şi slavă poporului Tău Israel” 
(Luca 2, 29-32) — şi a poporului meu dac! — adăugă şoptind Deceneu. Copacii 
pădurilor se uniră într-o toacă de lemn, iar murmurul izvoarelor şi curgerea 
apelor se contopiră într-un clopot de Întâmpinare a Domnului şi de 
înmormântare a lui Deceneu în locul tainic de sub albia şi vadurile Sargeţiei. 
Stâncile şi crestele munţilor se transfigurară în turle de biserici ce chemau şi 
primeau peste veacuri puhoaie de creştini. Deceneu murea împăcat cu 
Dumnezeu şi cu sine, pentru că, asemenea unui alt Înaintemergător din lunca 
Iordanului, prin tot ceea ce vorbise şi făcuse în lunga lui viaţă, pregătise calea 
Domnului şi îndreptase cărările Lui în spaţiul Daciei (cf. Matei 3, 3) pentru 
primirea, nu peste mult timp, a „Evangheliei păcii” (Efeseni 6, 15). 

În clipa în care Deceneu îşi dădu sufletul în mâinile Celui Atotputernic, 
iar ucenicul îi închise ochii până la Înviere, degetul dumnezeiesc al lui Hristos 
cel Întâmpinat îi atinse de departe ochii cu tină din țărâna Ierusalimului, iar 
acesta, spălându-se îndată la izvoarele Sargeţiei, văzu şi crezu cele de mai sus, 
care aveau să fie scrise, spre bucuria multora, mult, mult mai târziu, ascultând 
şoaptele tainice ale pietrelor din ruinele celei dintâi catedrale dacice, din Anini... 

Episcopul de Ulpia Traiana 

În prima zi de sărbătoare a Naşterii Domnului din anul mântuirii 270, 
bătrânul episcop Evangelicus le vorbi creştinilor daco-romani adunaţi în 
catacomba de la marginea de miazănoapte a Coloniei Ulpia Traiana Augusta 
Dacica Sarmizegetusa despre cutremurul de timp de la Betleem, petrecut 
deodată cu Întruparea Cuvântului şi venirea în lume a Fiului lui Dumnezeu, prin 
Naşterea din Sfânta Fecioară Maria şi de la Duhul Sfânt. 

În viziunea sa teologică, episcopul daco-roman Evangelicus credea că 
dacă la revelaţia de la Horeb, la Răstignirea Domnului de pe Golgota şi la 
Învierea Lui cea de a treia zi a fost de fiecare dată câte un cutremur de pământ — 
precum avea să fie şi în vremea rugăciunii sfinţilor apostoli adunaţi în Ierusalim 
şi în vremea cântării sfântului apostol Pavel, împreună cu Sila, de la miezul 
nopții, din temniţa din Filipi — la Naşterea Domnului va fi fost un cutremur de 
timp, deoarece timpul s-a cutremurat în atingere cu veşnicia prin minunea de la 
Betleem, minune arătată magilor de la Răsărit şi vestită păstorilor de la Betleem. 
ŞI mai spunea episcopul că nici păstorii n-au văzut steaua magilor, precum 
aceştia, dar nici magilor nu li s-a arătat îngerul Domnului, noaptea lângă 
Betleem, precum păstorilor. Prin urmare, ceea ce a fost steaua pentru magi avea 
să fie îngerul pentru păstori; şi atât steaua, cât şi îngerul, pentru noi toţi. În 
dreapta şi în stânga episcopului stăteau şi ascultau cucernic cei doi diaconi ai 
Episcopiei, Romanus şi Dacus, cu câte o făclie în mână, împreună cu prezbiteri 
din sobor: Secundus, Terţius, Quartus, Quintus, Sixtus, Septimius, Octavius, 
Nonus, Decius şi Decevalus, acesta din urmă îndepărtat stră-strănepot al marelui 
rege dac. În fiecare din cele trei zile ale Sărbătorii Naşterii Domnului, 
Evangelicus le vorbi creştinilor în limba latină vulgară, presărând adeseori şi 
cuvinte dacice auzite şi învăţate de la strămoşii săi şi mai ales de la străbunica sa 
Dochia, dintr-o villa rustica aflată nu departe de capitala Daciei Romane, numită 
în acea vreme, Dacia Felix. 

În cea de-a treia zi a sfintei sărbători, episcopul ţinu slujba şi le rosti 
predica nu în vechea catacombă săpată de cei dintâi creştini de la Ulpia Traiana, 
ajunsă acum neîncăpătoare, ci, cu îngăduinţa tacită a guvernatorului provinciei, 
care intrase în taină în rândul catehumenilor, în spaţiul interior al catedralei 
dacice începută şi ridicată pe malul râului numai din pietre mari de râu, în locul 
numit „Anini”, având hramul „Duminica Apocalipsei” şi ziua de pomenire a 
Părintelui său tainic. Acolo, din faţa altarului de piatră adus din munţi, dar şi a 
crucii orânduite pe pământ din lespezi mari de piatră de râu, episcopul 
Evangelicus le vorbi credincioşilor mângâiaţi de razele soarelui, care începeau a 
topi zăpezile, despre cheia de boltă a întregii sale gândiri şi teologhisiri, ascunsă 
în cuvintele sfântului evanghelist Luca din Faptele Apostolilor, legate de 
revelaţia sfântului arhidiacon şi întâiul mucenic Ștefan din sinedriu: „lar Ştefan, 
fiind plin de Duh Sfânt şi privind la cer, a văzut slava lui Dumnezeu şi pe lisus 
stând de-a dreapta lui Dumnezeu. Şi a zis: lată văd cerurile deschise şi pe Fiul 
Omului stând de-a dreapta lui Dumnezeu! Iar ei, strigând cu glas mare, şi-au 

astupat urechile şi au năvălit asupra lui. Şi scoţându-l afară din cetate, îl băteau 
cu pietre...” (Fapte 7, 55-58). În timp ce le vorbea despre viziunea sfântului 
arhidiacon Ştefan, privitoare la Şederea Mântuitorului nostru lisus Hristos, Cel 
Mort, Înviat şi Înălţat la ceruri, de-a dreapta Tatălui, de unde iarăşi va să vină a 
doua oară, pe norii cerului ca să judece viii şi morţii, episcopul Evangelicus 
simţi, mai mult ca oricând, duhul Părintelui său din lumea de dincolo, alăturea 
de el, într-o profundă stare de comuniune, iubire şi rugăciune. În acea clipă, un 
strigăt mare de uimire se auzi din rândul credincioşilor, cărora, deschizându-li-se 
ochii cei duhovniceşti, din darul lui Dumnezeu, văzură şi ei cu toţii, asemenea 
sfântului Ştefan, minunea şi taina Şederii lui lisus Hristos de-a dreapta Tatălui 
ŞI, „năvălind asupra lui” cu valuri de iubire şi trăiri de evlavie, căzură în 
genunchi, strigând, precum martorii jertfei de pe Carmel la pogorârea focului 
din cer: „Domnul este Dumnezeu, Domnul este Dumnezeu!” (II Regi 18, 39). 
Evangelicus, văzând şi el acestea, rosti îngenunchind, precum Toma după opt 
zile de la Înviere: „Domnul meu şi Dumnezeul meu!” (Ioan 20, 28). Perdeaua 
uşilor împărăteşti ale cerului, deschisă şi dată la o parte doar pentru câteva clipe, 
fu trasă la loc de o mână nevăzută, iar ochii tuturor se umplură de lacrimi de 
mulțumire, bucurie şi recunoştinţă. Evangelicus le porunci cu tărie să păstreze 
tăcerea cu privire la ceea ce zăriseră cu toţii, iar ucenicul şi tânărul creştin 
Septembrius primi ascultarea de a scrie mai întâi pe pergament, iar apoi să 
dăltuiască cu litere latine într-o lespede curată de marmură tăiată din muntele de 
la miazăzi de Ulpia Traiana, minunea la care fuseseră martori cu toţii, între 
zidurile catedralei dacice din pietre de râu. 

Veniră şi trecură şi celelalte zile de sărbătoare, Ziua punerii Numelui lui 
lisus şi Ziua Botezului Domnului în lordan, când, în apa ce avea să se numească 
mai târziu Odovaşniţa, episcopul Evangelicus, ajutat de prezbiterii şi diaconii săi 
şi gândind la „râul cu apa vieţii, limpede cum e cristalul” (Apocalipsă 22, 1) boteză 
în amiaza zilei de Epifanie pe toţi catehumenii, iar la sfârşit şi pe guvernatorul 
care, numai cu o zi înainte, îi aduse episcopului în taină vestea cu privire la 
hotărârea şi porunca împăratului Aurelian de la Sirmium, de a retrage grabnic în 
câţiva ani administraţia şi armata romană de la nord de Dunăre, la sud de marele 
fluviu, datorită presiunii, atacurilor şi invaziei goților. După sărbători, episcopul 
Evangelicus dădu de ştire despre acest lucru şi prezbiterilor şi creştinilor din 
Aquae şi Micia, din Apulum şi Germisara, din Potaissa şi Napoca şi chiar din 
îndepărtatul Porolissum. Creştinii din Tibiscus, Ad Mediam, Dierna şi Drobeta, 
aflaseră mai devreme de intenţia împăratului, fiind mai aproape de Viminacium 
şi Sigindunum, aici slujind şi păstorind sfântul preot daco-roman Montanus, 
viitorul mucenic, împreună cu soţia sa Maxima, martirizaţi în 26 martie, anul 
304. Bătrânul episcop Evangelicus trimise vorbă şi sfătui pe creştinii săi daco- 
romani să rămână pe cât posibil pe loc, încredinţându-se şi lăsându-se în 
purtarea de grijă a lui Dumnezeu, Care după cum rânduieşte valuri de har şi 
binecuvântare, îngăduie şi va îngădui şi valuri de neamuri migratoare ce vor izbi 
în limesul roman de pe Dunăre. Anii 271-275 împuţinară, prin porunca 

împăratului Aurelian, populația Daciei Felix, dar sporiră numărul creştinilor 
daco-romani, prin lucrarea duhovnicească a episcopiei de la Ulpia Traiana, iar 
ca un semn, la sfatul episcopului Evangelicus, la poarta fiecărei case de creştin 
fu aşezată câte o piatră de râu sau de munte ce avea de la facerea lumii câte o 
cruce albă în componenţa şi dăinuirea ei. În Râul Mare, episcopul însuşi află, din 
voia lui Dumnezeu, o piatră mare cu crucea sfântului apostol Andrei în ea, piatră 
pe care o aduse şi o aşeză în faţa bazilicii ctitorită de el în munţi, pentru ca 
atunci când el va tăcea, aceste pietre cu cruci, ca şi cele din ruinele catedralei 
dacice, să vorbească, de va fi cineva să le audă şi să le înţeleagă. 

Dintotdeauna, de la hirotonia sa întru prezbiter şi de la cea întru episcop, 
Evangelicus a căutat şi s-a străduit pe cât a fost întru a lui putinţă să-şi dăltuiască 
în minte, inimă şi suflet, marile adevăruri şi descoperiri dumnezeieşti, trepte şi 
praguri ale Revelaţiei dezvăluite în Sfânta Scriptură a Vechiului şi Noului 
Testament, şi anume: Teofania de la stejarul Mamvri, Scara cerului de la Betel, 
Rugul aprins din Sinai, Miezonoptica proorocului Samuel din Cortul Sfânt, 
vedenia serafimilor din Templu, jertfa de pe Carmel, revelaţia de la Horeb, carul 
de foc al sfântului Ilie, descoperirea heruvimilor de la Chebar, revelația „Celui 
Vechi de Zile” dezvăluită proorocului izbăvit din groapa cu lei, propovăduirea 
proorocului Iona, turnul cel de veghe al proorocului Avacum, Epifania de la 
Iordan, Predica de pe Munte, Schimbarea la Faţă de pe Tabor, Răstignirea de pe 
Golgota şi Învierea cea de a treia zi, drumul şi Cina din Emaus, Înălţarea la cer 
de pe Muntele Măslinilor şi Pogorârea Duhului Sfânt, revelaţia din sinedriu a 
sfântului Ştefan, Arătarea Domnului de pe drumul Damascului, ca şi revelaţia 
Apocalipsei din Insula Patmos. Mai ales de la această din urmă minune l-au pus 
pe gânduri, mereu şi mereu, cuvintele mărturiei ucenicului iubit, loan: „Am fost 
în duh în zi de Duminică...” (Apocalipsă 1, 10), ca introducere la integrarea în 
Liturghia cosmică prin închinarea în Duh şi Adevăr, pe cât se poate, în fiecare 
Duminică, la fiecare sărbătoare şi chiar în fiecare zi, uimindu-l totdeauna 
doxologia neîncetată a celor patru făpturi vii cu ochi de heruvim, de dinaintea 
tronului dumnezeirii: „Sfânt, Sfânt, Sfânt, Domnul Dumnezeu, Atotţiitorul, Cel 
ce era, Cel ce este şi Cel ce vine!” şi închinarea tot neîncetată a celor douăzeci şi 
patru de bătrâni, îmbrăcaţi în veşminte albe şi purtând pe capetele lor cununi de 
aur, pe care le aruncă, într-un act de adorare, închinare şi smerenie desăvârşită, 
înaintea tronului lui Dumnezeu, Tatăl, Fiul şi Duhul Sfânt, Treimea cea de o 
ființă şi nedespărțită (Apocalipsă 4, 1-11). Nu de puţine ori, i s-a părut că între 
aceştia sau împreună cu aceştia îl ştie, îl simte şi îl vede, întru contemplaţie, pe 
însuşi Părintele său, dimpreună cu toţi sfinţii. 

Episcopul Evangelicus contempla curcubeul legământului în fiecare 
curcubeu de după ploaie, vedea fiecare nor de pe cer ca pe un înainte-mergător 
al norului Parusiei Domnului, contempla strugurele din Eşcol stors de fiecare 
dată în potirul euharistic al Daciei Felix şi auzea urmele paşilor Domnului prin 
vârful duzilor şi copacilor dumbrăvilor din „Aninr”. Evangelicus începuse a sta 
de vorbă cu pietrele de râu şi de munte, despicându-le înţelesul desprins din 


300 


piatra de la Eben-Ezer şi din Piatra cea din capul unghiului Bisericii şi lumii, 
care este Hristos Domnul. Toiagul înflorit al lui Aaron îl purta în mână şi în 
suflet, iar cele zece porunci de pe Sinai şi cele nouă fericiri din Predica de pe 
Munte erau dăltuite în marmură şi aşezate la vedere pe pereții dinlăuntrul 
catacombei de la Ulpia Traiana. Conştiinţa situării neîncetate înaintea „Celui 
Vechi de Zile” îi stăpânea mintea şi gândurile şi-i cutremura fiinţa. Aduna 
sicomore din Scripturi şi dezgropa mereu comori ascunse în nisip, prin citiri 
biblice. Rugii de măceş îi contempla în fiecare primăvară în lumina rugului 
aprins din pustiu, iar salcâmii înfloriți din lunci îi aduceau aminte de fiecare dată 
de zilele facerii corabiei lui Noe din lemn de salcâm. În vremurile din 
catacombă, creştinii care-i adunau cuvintele izvorâte din ulciorul cu apă din 
pustie şi le păstrau ca pe nişte „mere de aur într-un coşuleţ de argint” îşi scriau 
pomelnicele cu viii şi morţii, pe coajă de copac. Zborul păsărilor îi aducea 
aminte lui Evangelicus de zborul porumbelului din corabie, de zborul corbilor de 
la Cherit şi de Pogorârea porumbelului Duhului Sfânt de la Iordan. Calea Mare îi 
era asemenea unui drum spre Emaus, iar crestele munţilor de la răsărit şi miazăzi 
le privea ca vârfuri de Ararat, Moria, Sinai, Horeb, Tabor, Golgota şi Muntele 
Măslinilor. Strigarea de la miezul nopţii îi era episcopului credinţa, nădejdea, 
dragostea şi aşteptarea, silindu-se ca fereastra minţii s-o aibă mereu deschisă 
înspre Ierusalimul cel de sus. Prin contemplație, făpturile îi erau transfigurate în 
ulcioare cu făclii, în mijlocul cărora ÎI ştia pe Hristos, viu şi adevărat, precum în 
mijlocul celor şapte sfeşnice de aur din Patmos. Vijeluile şi furtunile îi aduceau 
aminte de Dumnezeu care i-a vorbit lui lov din mijlocul acestora, iar orice adiere 
şi suflare a vântului lui Dumnezeu peste Țara Ulpiei Traiana era ca o nouă 
aducere aminte a revelaţiei din gura peşterii de la Horeb şi o pomenire a 
vuietului pogorât din cer la Cincizecime. Limbile de foc le contempla în flori şi 
în nori, în pomi şi în făpturi, în răsărituri şi asfinţituri şi în suflete de creştini. 

Astfel îşi gândea episcopul Evangelicus cărțile ce s-ar fi scris în 
„Epicleze”, cu vârful degetului, în nisipul vremii sale, scrieri inspirate din 
potirul cu rouă din Scripturi sau din „cartea însemnărilor zilnice” şi din harfele 
atârnate în sălcuile de pe malurile Odovaşniţei. Pentru că el credea că toate firele 
de aur din nisipul pământului se vor fi prins de vârful degetului lui lisus, atunci 
când EI S-a aplecat în Evanghelie — şi S-a plecat prin Evanghelie — scriind pe 
pământ Revelaţia-l mereu nouă, negrăită şi necuprinsă, păstrată în Biserică şi în 
care şi îngerii doresc să privească! (1 Petru 1, 12). 

În cele din urmă, Evangelicus şi-ar fi dorit ca mormântul lui să-i fie 
închis, de-ar fi cu putinţă, într-o piatră mare de râu de mai sus de Gura Apei sau 
să-i fie pecetluit, până la Învierea cea de apoi, sub albia râului în care se varsă, 
prin Odovaşniţa desprinsă din Râul Mare şi care trece prin vicus-ul său părintesc 
şi strămoşesc, lacrimile lezerului Bucura, sfințit pentru totdeauna de prezenţa, 
şederea, rugăciunile, contemplațiile şi poate chiar lacrimile Părintelui său de 
odinioară. 

În grădina Episcopului de Ulpia Traiana 

Însoţit de aripile îngerului său păzitor şi călăuzit de toiagul nevăzut al 
Părintelui său duhovnicesc din lumea de dincolo, episcopul Evangelicus trecu 
încărcat de un roi de gânduri peste puntea de deasupra râului învolburat al 
Galbenei, punte ce se sprijinea pe pietre romane şi pe pietre de moară în grădina 
dinspre asfinţit, pe care i-o dăruise Dumnezeu de când primi pe piept 
engolpionul, iar pe umeri crucea Episcopiei daco-romane de Ulpia Traiana. 
Tumultoasă, Galbena purta ceva din apele potopului. 

Episcopul cobori treptele de piatră şi se aşeză împovărat de gânduri pe 
banca de lemn de lângă mărul sălbatic aflat în floare, cu faţa spre râu, spre drum 
şi spre răsărit, având în dreapta creştetul cărunt al Retezatului Mare, iar înapoia 
sa mulţimea de pruni înfloriţi. Înaintea lui se înălța iconostasul de arini cu 
frasinul sfeşnic şi liliacul înflorit întru tămâiere, între cele două pietre mari de 
râu, ca două uşi diaconești, rotunjite şi şlefuite de prăvălirile Râului Mare, în 
milenii. În acel amurg, auzi cum ciocănitoarea îşi bate cuiele în sicriul lumii. 
Luna plină se ridica dinspre Parâng ca o oglindă a tuturor lucrurilor şi faptelor 
omeneşti. Pe săgeata argintie a unei raze de lună, episcopul desluşi mai întâi 
vedenia împăratului Traian din zorii zilei a VIII-a, a calendelor lui Mai, din 
primăvara anului 107 d.Hs. când, ieşind din cortul său, de pe locul viitoarei 
colonii a Ulpiei Traiana Augusta Dacica Sarmizegetusa, căreia-i pusese temelie, 
privind spre miazănoapte împăratul văzu cerul deschis deasupra dealurilor din 
depărtare şi o ploaie de lumină pogorându-se peste un mormânt sfânt înconjurat 
de flori, spre crucea căruia se îndreptau în veacuri, zeci şi sute de mii de urmaşi 
daco-romani creştini, ca înspre o ancoră a corabiei Neamului şi o stâncă de 
neclintit în valurile şi furtunile istoriei ce va urma. Evangelicus luă cunoştinţă 
întâia dată despre această vedenie de la unul din urmaşii sfetnicului de taină al 
împăratului Traian din Dacia Felix, pe care o păstră sub cheie de aur, în chivotul 
cel mai dinlăuntru al sufletului său de creştin, monah şi episcop, simțind acum la 
bătrâneţe, nevoia să o încredinţeze şi altora, sub pecetea unei lacrimi de bucurie. 

Cuvântul Părintelui său: „Să stai de vorbă cu pietrele!” îl înţelegea altfel 
în această tainică seară de primăvară. Toate pietrele din grădina sa şi fiecare în 
parte îi vorbeau până acum despre tăcerea lui Dumnezeu şi minunile Lui, dar 
acum înţelegea, ca niciodată, că în fiecare piatră stă ascuns câte un cuvânt spus 
lui oarecând de Părintele său duhovnicesc, cuvânt de care-şi aducea aminte, rând 
pe rând, privind fiecare piatră cu mulţumire şi bucurie sufletească, una câte una. 
Trecând printre pietre, auzi glasul lor. Pietrele de moară îi vorbeau despre moara 
gândurilor minţii, pietrele romane îi vorbeau despre temeliile Neamului său, iar 
pietrele de râu dacice îi vorbeau despre temeliile şi zidurile nevăzute ale 
Catedralei cosmice a lui Hristos, Arhiereul cel Veşnic, catedrală a cărei umbră a 
încercat să o prindă şi el printre ruinele din „Anin'”. 

Aici, în grădina lui de Eden şi Ghetsimani, s-au descărcat multe necazuri 
de pe sufletele oamenilor şi s-au dezlegat multe taine din adâncurile lor, în 
Duhul Evangheliei lui Hristos. Aici a cugetat la închinarea în Duh şi Adevăr. 

Aici s-a spovedit sub Epitrahilul lui Dumnezeu şi s-a împărtăşit adeseori din 
Potirul Liturghiei cosmice. Aici 1 s-au deschis de multe ori înaintea ochilor 
sufletului Uşile Împărăteşti ale Revelaţiei, sub curcubeul teologhisirii. Aici a 
cugetat la rugul aprins al rugăciunii şi la stâlpul de foc al Rugăciunii lui lisus. 
Aici şi-a înscris testamentul din Faptele Apostolilor 7, 55-56 şi şi-a săpat şi 
pregătit mormântul străjuit de o piatră de Eben-Ezer şi însemnat de o sfântă 
cruce de pietre albe din albie de râu. Aici a nins nu demult în amiaza unei zile cu 
mii de flori de cireş. Aici salcâmii înfloriţi i-au purtat gândul într-o primăvară, 
înspre cei din urmă salcâmi înfloriți de dinaintea potopului lui Noe şi înspre cei 
din urmă salcâmi înfloriți de dinaintea potopului cu foc al Apocalipsei. Aici a 
spus multora: „Să daţi patruzeci de pomeniri la Liturghia cosmică!” şi câte 
unuia: „Să-ţi scoţi Carul Mare din stânci şi Carul mic din pietre!” 

Candela lunii se apropia de Miezonoptica din cortul sfânt. Alte raze 
argintii ale lunii pline îi trezeau şi îi răscoleau alte amintiri. Îşi dusese viaţa între 
Prislop şi Ulpia Traiana. Scrisese despre moartea lui Deceneu, despre întâlnirea 
de pe podul lui Apollodor şi despre cutremurul de timp de la Remesiana. Nu 
avusese vreme să scrie încă despre sine, despre gândurile sale şi despre 
întâmplările şi oamenii lui Dumnezeu întâlniți pe drumul vieţii. Roiul de gânduri 
se plecă înaintea Reginei gândurilor, care este Rugăciunea lui lisus. Toate 
celelalte gânduri se închinară şi îşi aruncară cununile de pe capetele lor, înaintea 
Numelui lui lisus Hristos. Trecură astfel clipe şi ceasuri, în rugăciune, pocăință, 
meditaţie şi contemplaţie, iar dincolo de miezul nopţii, întunericul i se păru 
supraluminos şi Steaua Polară a credinţei şi conştiinţei creştine trăgea după sine 
Carul Mare din stânci şi Carul Mic din pietre. Nu mai dori nimic altceva decât o 
chilie în Ierusalimul cel de Sus, la uşa chiliei Părintelui său... În acea clipă 
binecuvântată, la cântatul cocoşilor, Evangelicus îşi dădu duhul pe banca de 
lemn, de lângă testamentul şi mormântul său. 

Salcia plângătoare îi culese lacrimile de pe obraji şi i le picură Galbenei 
spre limpezire şi pomenire. Tainic, ciocănitoarea îi bătu cuiele în sicriu, 
închizându-l până la Învierea cea de Apoi. În ruinele Catedralei dacice, în 
fiecare sâmbătă greierii îi fac pomenire şi în fiecare Duminică şi sărbătoare 
Părintele său scoate o miridă din prescură, în cer la Proscomidia Liturghiei 
cosmice. 


Întâlnire dintre Episcopul de Ulpia Traiana şi Episcopul de Ulpia Christiana 

Prin puterea, lucrarea şi harul Duhului Sfânt se întâlniră într-un prezent 
continuu şi mistic în grădina de peste râu, într-o seară de cer înstelat şi lună 
nouă, lângă masa de piatră adusă din Retezat, aflată în absida din pietre romane 
numită a Daciei Ripensis, la miazăzi de ruinele Catedralei dacice şi la răsărit de 
mormântul însemnat cu o piatră mare de râu şi pecetluit cu o cruce din pietre 
albe. Engolpionul de argint cu lanţ dublu de aur primit de Episcopul de Ulpia 
Christiana în Duminica hirotonirii sale întru arhiereu, în anul dintâi al celei de-a 
doua decade a mileniului III creştin, se oglindi şi străluci în engolpionul de 

piatră cu monograma Mântuitorului lisus Hristos şi cu lanţ de fier al bătrânului 
Episcop de Ulpia Traiana din a doua jumătate a secolului III creştin. După 
îmbrăţişarea şi sărutarea frăţească, prin cuvintele: „Hristos în mijlocul nostru!”, 
întâlnirea în duh a celor doi continuă prin câţiva paşi rupţi din tăcerea de o 
jumătate de ceas din cer (Apocalipsă 8, 1) şi întrerupţi de popasul cuvintelor celui 
ce venea din adâncul veacului III, către cel de la începutul mileniului III: 

„Scoală de mânâncă şi bea, că lungă-ţi este calea” (III Regi 19,7) şi „Inima 
ta să păstreze cuvintele inimii mele” (Pilde 4, 4), pentru că Dumnezeu nu ne cere 
să umblăm pe ape, dar ne cere să umblăm cum se cuvine pe pământ. Adică 
creştineşte! 

Aşa este, părinte şi frate, răspunse cel de-al doilea, de aceea: „Vorbeşte- 
mi, căci robul tău ascultă!” (cf. 1 Regi 3, 10) şi „Linişteşte inima mea în Hristos!” 
(Filimon 1, 20), deoarece nu ne putem ridica şi urca pe scara cunoaşterii lui 
Dumnezeu decât în măsura în care ne pogorâm, ne adâncim şi ne prăbuşim pe 
treptele smereniei şi ale umilinţei, înaintea lui Dumnezeu şi a oamenilor. 

Pe vremea mea, zise cel dintâi, nu exista încă Patericul egiptean, nici 
Filocalia, nici Părinţii capadocieni, nici sfântul loan Gură de Aur, sfântul Maxim 
Mărturisitorul, sfântul loan Damaschin, sfântul Simeon Noul Teolog şi sfântul 
Grigorie Palama. Origen şi sfântul Ciprian al Cartaginei muriseră de curând, iar 
Edictul de la Mediolan s-a dat la câţiva ani după moartea mea. Trăiam în 
vremuri de persecuții în a doua jumătate a secolului III şi începutul năvălirilor 
barbare a dus la retragerea aureliană din Dacia Felix, rămânând doar eu singur 
(cum a zis oarecând sfântul Ilie) episcop creştin la nord de Danubiu. Străvechea 
mea Episcopie de Ulpia Traiana, văd acum cu bucurie şi cu uimire, s-a 
preschimbat şi s-a transfigurat peste veacuri în Episcopia ta de Ulpia Christiana! 

Da, cu ajutorul lui Dumnezeu, răspunse cel de-al doilea, cu rugăciunile 
tuturor sfinților daco-romani, străromâni şi mai ales cu mijlocirile Părintelui 
nostru din mormântul de la Crucea Prislopului. Evanghelia, Potirul şi Racla ne 
sunt pilonii Bisericii din Episcopia de Ulpia Christiana, adică Cuvântul lui 
Hristos, Trupul şi Sângele Euharistic al lui Hristos şi moaştele sfinților lui 
Hristos, de pe pământul românesc. Acestea ne ajută să putem descoperi bucuria 
lepădării de sine prin harul ascultării şi cununa tăierii voii, împreună cu 
exercițiul şi lucrarea prihănirii de sine, după cuvintele şi îndemnul 
necunoscutului avvă al Muntelui Nitriei din Pateric (avva Zosima 1; avva Theofil 
Arhiepiscopul 1 şi avva Pimen 134). Atunci şi astfel vom primi şi purta cu bucurie 
salba de „oale afumate şi urechi de vase” din anii tinereţii sfântului Macarie 
Egipteanul (avva Macarie 1). 

Într-adevăr, confirmă şi întări cel dintâi, pentru că şi eu mă străduiam să le 
spun creştinilor din vremea mea, lăsându-le ca pe un testament îndemnul: Să 
aduni duhovniceşte spice de grâu precum Rut (2, 2-17); să aduni creştineşte 
vreascuri precum femeia văduvă din Sarepta Sidonului (II Regi 17, 10-16) şi să 
aduni arhiereşte sicomore precum sfântul prooroc Amos (7, 14), de pe paginile 
Sfintei Scripturi şi prin raţiunile creației, Revelaţiei şi inspiraţiei. Abia atunci vei 


304 


putea descoperi „comori ascunse în nisip” (Deuteronom 33, 19) şi „Comoara 
ascunsă în țarină” (Matei 13, 44). 

La fel şi eu, nevrednicul, continuă cel de-al doilea, n-am încercat să fac 
altceva, în vremea preoţiei şi arhieriei mele decât să împletesc coşniţe prin 
cuvânt, rostit şi scris, din ramuri de sălcii plângătoare — sfințite de harfele 
atârnate în ele (cf. Psalm 136, 2) — şi din arini, iar apoi să le pun pe apele limpezite 
din sufletele credincioşilor, precum bătrânul necunoscut din Pateric, care 
împletea coşniţe din frunze de papură şi le da pe apă, după icoana coşniţei 
împletită de mama lui Moise şi pusă pe Nil (Patericul, cap. XVI, 12; Exod 2, 3); 
inspirându-mă din Epistolele sfântului apostol Pavel către Timotei, Tit şi 
Filimon şi din epistolele trimise de Domnul cel Înviat şi Arătat în Insula Patmos, 
către cei şapte îngeri-episcopi ai celor şapte Biserici din Asia, din Apocalipsă 
(cap. 2 şi 3). Dar cum se hrănceau duhovniceşte creştinii din vremea ta? 

În veacul al III-lea, creştinii din Episcopia Ulpiei Traiana se hrăneau cu 
lăcuste şi miere sălbatică, pentru că era vremea persecuțiilor, dar gustau din 
belşug şi din fagurele de miere al sfinţilor apostoli din seara Învierii (Luca 24, 42), 
precum şi din mana cea ascunsă a Cuvântului şi harului lui Dumnezeu 
(Apocalipsă 2, 17). În potirul cioplit în piatră de râu de către ucenicii mei, pe care 
ţi-l dăruiesc pentru „Liturghia cea mai de pe urmă”, vei mai găsi această mană 
făgăduită în epistola către îngerul-episcop al Bisericii din Pergam. Şi nu uita, tu 
şi preoții tăi, şi credincioşii tăi: ori de câte ori te confrunţi în viaţa ta de creştin 
cu o problemă care te depăşeşte ca om, împleteşte coşul de papură al încrederii 
depline în Dumnezeu şi, aşezându-ţi prin credinţă şi rugăciune problema ta în 
acest coş, pune-l şi lasă-l să plutească pe apele Nilului Providenţei lui 
Dumnezeu — precum a făcut mama lui Moise — pentru că nu va întârzia fiica lui 
faraon să se pogoare degrabă la râu! (cf. Exod 2, 1-10). 

Deşi n-am fost şi nu sunt altceva decât asemenea preotului celui bubos din 
vedenia din Pateric, de lângă fântâna cea de aur cu ciutura de aur şi funia de aur, 
cu apă foarte bună şi limpede cum e cristalul (Apocalipsă 22, 1), din care am scos 
cu nevrednicie şi am turnat altora, ca preot şi arhiereu (Pateric, cap. XV, 2), 
îndrăznesc a te ruga: „Vorbeşte-mi — părinte şi frate întru Hristos — căci tu m-ai 
întărit!” (cf. Daniel 10, 19). 

„Lasă-mă să plec, căci se revarsă zorile!” (Facere 32, 26), răspunse cel 
dintâi, şi fiţi cu mare luare aminte la tot ceea ce Dumnezeu vă va vorbi, precum 
lui lov, din „mijlocul furtunii” şi din „sânul vijeliei” (lov 40, 6; 38, 1), în „Vedenia 
despre seri şi despre dimineţi (Daniel 8, 26).” 

Stelele de pe cer se oglindiră în pietrele din grădină, luminând tainic 
testamentul din Fapte 7, 55-56, iar luna nouă îşi puse pecetea pe o piatră de râu... 


Cutremur de timp la Remesiana 

Înspre asfinţitul zilei de Vinerea Paştilor din anul Domnului 418, în 
catedrala de piatră dacică şi cărămidă romană a sfântului Niceta din Remesiana, 
era mult popor de credincioşi, dimpreună cu cete de cântăreţi şi cântărețe, 

împrejurul bătrânului episcop daco-roman, care şedea adâncit pe gânduri în 
tronul lui arhieresc din lemn de stejar. De ani şi ani, ba chiar de zeci de ani, îi 
învățase pe credincioşii daco-romani până la Naisus şi până înspre Aqua, 
Romuliana şi Bononia, calea lui Dumnezeu, după Evanghelia Domnului nostru 
lisus Hristos, în limba latină vulgară sau populară şi în deplin consens şi 
comuniune cu ceilalți episcopi ortodocşi niceeni de la Sirmium şi Sigindunum, 
Viminacium şi Horreum Margi şi Sardica. Trecuseră mai bine de o sută de ani 
de la viziunea sfântului împărat Constantin cel Mare de la Pons Milvius şi de la 
edictul eliberator de la Mediolanum din anul 313. Duhul Sinoadelor Ecumenice 
de la Niceea din 325 şi de la Constantinopol din 381 prinse rădăcini de foc şi de 
neclintit în cetatea şi în eparhia daco-romană de Remesiana. În acea zi sfântă de 
Vinerea Patimilor, în vreme ce soborul de preoţi şi diaconi slujea Prohodul 
Domnului şi după ce se citiseră cu o seară înainte cele douăsprezece Evanghelii 
ale Patimilor, bătrânul episcop Niceta se adânci, parcă mai mult ca altădată, în 
propriile-i gânduri, cugetări, rugăciuni, amintiri şi răscoliri. Îşi aduse aminte cu 
evlavie de părinții şi strămoşii săi creştini care odihneau în pământul 
Remesianei, de copilăria sa, de hirotonia întru diacon, preot şi mai apoi arhiereu, 
de prietenia sa cu sfântul Paulin de Nola şi de cele dintâi întâlniri cu creştinii 
daco-romani de dincolo de Danubius, de la Drobeta, Dierna, Ad Mediam, 
Tibiscus şi chiar Ulpia Traiana. Simţea că puterile i se sfârşesc şi nu peste multă 
vreme îşi va da şi el duhul în mâinile Părintelui ceresc, lăsându-și eparhia în 
purtarea de grijă a Păstorului celui Bun. Îşi aduse aminte de ceasul inspiraţiei 
imnului „Le Deum laudamus”, din acea zi sfântă şi unică a cugetării lui şi 
adâncirii gândului smerit şi înalt în cântarea cerească a serafimilor din Templu 
(Isaia 6, 3), a îngerilor de la Betleem (Luca 2, 13-14) şi a celor patru făpturi vu, 
pline de ochi de heruvim, de dinaintea tronului Dumnezeirii (Apocalipsă 4, 6-8). 
Toate aceste flori de gânduri, trăiri şi simţiri duhovniceşti sfântul Niceta le 
adună într-un mănunchi de „cuvinte de nespus” (II Corinteni 12, 4), pe care 
începuse să le traducă în dalbele flori ale celor dintâi colinde daco-romane sau 
străromâne, în care contemplă într-o străfulgerare „aurul, tămâia şi smirna” 
magilor (Matei 2, 11) de acum mai bine de patru veacuri, rânduite şi ascunse 
simbolic sub piciorul Sfintei Mese a tainicei catedrale a mântuirii neamului 
daco-roman de pretutindeni. În timp ce lacrimile credincioşilor curgeau şi se 
topeau, precum lumânările de ceară aprinse în mâinile lor, sufletul sfântului 
Niceta fu străpuns în coastă de sulița cuvintelor din Evanghelie, din ceasul 
morţii Domnului pe cruce: „ŞI iată, catapeteasma Templului s-a sfâşiat în două, 
de sus până jos, şi pământul s-a cutremurat, şi pietrele s-au despicat...” (Matei 27, 
51; Marcu 15, 38; Luca 23, 45). Lespezi de morminte din adâncul sufletului lui s-au 
dat la o parte şi trupuri de gânduri sfinte, sculându-se, au înviat ieşind din 
morminte şi, intrând în sfânta-i cetate a minţii, 1 s-au adunat şi înfățişat în 
vedenie. Slujba Prohodului curgea lin, iar în atingere cu veşnicia sufletul 
sfântului s-a cutremurat — precum pământul pe Golgota, la Răstignire şi Înviere. 
Zorile vieţii lui s-au mişcat din temelii şi asfințiturile i s-au zguduit. Templul 

sufletului i s-a umplut de bună mireasmă (cf. Isaia 6, 4). Cu ochii minţii deschişi 
întru răpire şi extaz, sfântul văzu într-o clipită catapeteasma cerului şi a spaţiului 
daco-roman de la nordul şi de la sudul Dunării rupându-se în două — peste vreo 
două veacuri! — „de sus, până jos”. Pătimea un adevărat cutremur de timp, 
precum patriarhul Avraam oarecând la stejarul Mamvri; precum Iacob la Betel; 
Moise în Sinai; Samuel în Cortul Sfânt; Isaia în Templu, când „porțile 
Templului — şi ale sufletului — se zguduiau din ţâţânile lor” (Isaia 6, 4); proorocul 
lezechiel la râul Chebar; proorocul Daniel primind revelația „Celui Vechi de 
Zile”; apostoli pe Tabor; sfântul loan Evanghelistul lângă Crucea 
Mântuitorului; ucenicii la Emaus; sfinții apostoli la Cincizecime; sfântul 
arhidiacon Ştefan în sinedriu; sfântul apostol Pavel pe drumul Damascului, 
minune care deschide calea înspre revelaţia din Insula Patmos, fiecare treaptă 
sau rupere rând pe rând a celor şapte peceţi din Cartea Revelaţiei fiind totodată 
şi un cutremur de timp, în atingere sau coliziune cu veşnicia. Vremurile trecute, 
prezente şi viitoare se zguduiau şi se clătinau în sufletul lui. Cutremurul de timp 
îi deschisese perspectiva contemplării cerului, parte cu nori, parte senin şi parte 
cer de noapte, străbătut de o fisură sau crăpătură „de la o margine a cerului, până 
la celelalte margini” (Matei 24, 31), care trecea, precum sulița lui losua, prin cerul 
cu nori, prin soarele cerului senin şi prin luna plină a cerului de noapte. Alfa 
cerului şi Omega pământului fură străfulgerate de carul de foc al Revelaţiei şi 
transfigurate de fulgerul Parusiei Domnului. Sfântul ierarh se schimbă la față. 
Limba de foc a Duhului Sfânt primită prin Botez, Mirungere şi Euharistie şi 
încununată prin Hirotonie ardea, fierbea şi clocotea în el, într-o revărsare 
negrăită de iubire față de Dumnezeu şi faţă de oameni şi într-o prăbuşire de 
prăpastie a smereniei, despre care va vorbi şi va scrie peste câteva veacuri 
sfântul Isaac Sirul. 

Slujba Prohodului se apropia de sfârşit. Hristos cel luat de pe cruce de 
către Iosif din Arimateea şi Nicodim, cu voia lui Pilat (Ioan 19, 38), era pus în 
mormântul de piatră, dar pogorât şi în sufletul său. Sfântul Niceta îşi aminti 
cuvintele sfântului apostol Pavel: „Nu mai trăiesc eu, ci Hristos trăieşte în mine” 
(Galateni 2, 20) — şi cugetă: Hristos vorbeşte în mine; Hristos tace în mine; Hristos 
iubeşte în mine; Hristos mă înţelepţeşte; Hristos gândeşte în mine; Hristos este 
Cel ce-mi deschide ochii, după ce mi i-a umplut de lacrimi; Hristos înviază în 
mine, „a treia zi după Scripturi” ( Corinteni 15, 4). Ajutat şi purtat de braţe 
diaconeşti, sfântul Niceta se ridică din tronul arhieresc, ieşi din biserică şi o 
înconjură de trei ori urmat de poporul daco-roman, în glas solemn de clopote. În 
Noaptea de Paşti, după Slujba Învierii şi Sfânta Liturghie, cutremurat şi luminat 
de minunea Învierii Domnului, bătrânul episcop trecu la Domnul, sporind mirul 
de nard din vasul de alabastru al Episcopiei, prin tot ceea ce a făcut, a 
propovăduit, a slujit şi a scris, tâlcuind adevărurile de credinţă, iar de sub ruinele 
timpului şi negura vremurilor, candela de fecioară înţeleaptă a Eparhiei 
Remesianei luminează încă, întru întâmpinarea Mirelui Hristos, însufleţind, 
aprinzând şi încălzind pe toţi cei ce se vor apropia, „cu frică de Dumnezeu, cu 

credinţă şi cu dragoste”, să se cuminece creştineşte din potirul cel de aur al 
Daciei Felix, până la Învierea cea de Apoi. Remesiana îl plânse, dar nu cu 
disperare. Dacia Mediterranea îl îngropă pe „apostolul dacilor” şi târziu, vestea 
morţii lui ajunse şi la creştinii daco-romani de la nord de Istru. Cu vremea, 
mormântul sfântului Niceta de Remesiana fu îngropat sub brazdele năvălirilor 
popoarelor necreştine. Dar de fiecare dată însă când în biserici se cântă „Ie 
Deum laudamus”, o floare de colţ din Carpaţi îşi ia zborul purtată de mâna lui 
Dumnezeu şi, trecând Dunărea, se aşează pe mormântul necunoscut al sfântului, 
îmbodobindu-i şi sărutându-i racla de lut daco-roman, în numele tuturor 
românilor. 


lisus în ie românească 

— sau o ramură de la Mamywri în biserică la Densuş — 

În acea zi sfântă de Buna Vestire a anului 1443, ziua hirotoniei lui întru 
preot, ieşind împreună cu bătrânul episcop de Ulpia Traiana — urmaş îndepărtat 
al lui Evangelicus din străvechea biserică de piatră romană -— şi coborând pe 
cărarea din pietre de moară măcinate de vreme, rânduite de către străbunicul său, 
preotul Dalc, pomenit la anul 1360, tânărul preot Daniil auzi din gura ierarhului 
său aceste îndemnuri: Să slujeşti ca un serafim; să priveghezi ca un heruvim; să 
propovăduieşti ca un arhanghel şi să fii pentru credincioşii tăi din Dampsus un 
înger păzitor, însoțitor şi călăuzitor înspre Păstorul cel Bun, neuitând să dai 
neîncetat patruzeci de pomeniri la Liturghia cosmică, care nu are otpust; silindu- 
te să descoperi stropul de cer în fiecare bulgăre de pământ; căutând neîncetat 
prin rugăciune, cu umilinţă, privirea lui Dumnezeu care te priveşte pe cărarea 
dintre o cale şi-un drum; şi să ţii minte că nu sunt bucurii adevărate decât cele 
înlăcrimate! Aceste cuvinte arhiereşti i-au rămas pentru totdeauna ca un 
testament în suflet, începând cu primăvara acelui an, când zugravul Ştefan venit 
de dincolo de munţi începu, deodată cu păstorirea noului preot, zugrăvirea în 
frescă a altarului şi naosului bisericii paleocreştine, cu numele necunoscutului 
Longinus Maximus, dăltuit din veacurile II-III în stâlpul din stânga de la intrare. 

Până la Schimbarea la Faţă din luna august a acelei veri binecuvântate, 
zugravul Ştefan isprăvi de pictat altarul cu lisus Mielul adus spre jertfă, cu sfinții 
militari şi ierarhi din naos, cu sfânta Duminica şi sfântul Bartolomeu faţă în faţă 
pe stâlpii de dinaintea iconostasului, precum şi cu sfânta Marina pe stâlpul stâng 
de la intrare. Adeseori seara, ostenit de lucru, zugravul Ştefan stătea şi se 
odihnea sub bătrânul stejar străjuit de cei doi duzi ca ai lui Zaheu, unul cu fragi 
albe şi celălalt cu fragi negre, din grădina casei bisericii. În seara Duminicii de 
dinaintea sărbătorii minunii de pe Tabor, în vremea speranţei răsăritului de soare 
de la asfinţitul zilei, pe când tânărul şi noul preot era cu credincioşii în biserică 
slujind Vecernia obişnuită, cea fără vorbire în limbi, zugravul Ştefan se prăbuşi 
în adâncul cugetării Teofaniei de la Mamviri, a Epifaniei de la Iordan şi a celei 
de pe Tabor atunci când văzu urcând spre biserică pe cel mai în vârstă bătrân al 
satului, cu plete şi barbă albă, ţinând şi ducând de mână pe tânărul său strănepot, 

care în fiecare Duminică şi sărbătoare era nelipsit de la sfânta biserică, stând 
cuminte lângă stâlpul sfintei Duminici, îmbrăcat de către mama lui în curat 
veşmânt de ie românească. Atunci îi trecu străfulgerând prin minte gândul 
inspirat de a picta Sfânta Treime de la Densuş, cu Iisus binecuvântând în ie 
românească, având mâinile Tatălui odihnindu-i-se pe umeri şi Duhul Sfânt sub 
chip de porumbel stând pe creştetul „Celui Vechi de Zile”, din vedenia 
proorocului Daniel. Gândul luminat i se lărgi ca o icoană, pe care, începând 
chiar cu a doua zi de după Schimbarea la Faţă, o zugrăvi cu faţa spre intrarea 
bisericii, pe stâlpul sfintei Duminici, lucru care bucură nespus de mult pe 
episcopul de Ulpia Traiana, atunci când veni, în ziua sfântului prooroc Ieremia, 
din anul următor, să vadă şi să sfinţească pictura străvechii biserici. 

În vremea Sfintei Liturghii din Duminica Rusaliilor sau a Pogorârii 
Duhului Sfânt, preotului Daniil îi trecu prin minte acest gând teologic: Abia ieri 
a fost Înălţarea, azi Cincizecimea, iar mâine va fi Parusia! Iar de atunci, de 
fiecare dată în Duminica a doua după Sfintele Rusalii — Duminica Tuturor 
Sfinţilor Români — lisus se arată în vechea biserică de la Densuş, schimbat la 
Faţă şi îmbrăcat în ie românească, fapt care va bucura, peste sute de ani, pe cel 
de-al treilea ctitor al mănăstirii de la Crucea Prislopului din apropiere, care avea 
să vină de peste dealuri — conform mărturiei făcută scriitorului acestor rânduri — 
pe Jos, de la mănăstire până aici la biserică, să o vadă, să se închine şi să o 
deseneze, suindu-se într-un prun, precum Zaheu în dudul din Ierihon. 

Peste treizeci de ani, o însemnare de cronică din 1473 îl pomeni pe preotul 
Daniil, după cum zugravul Ştefan îşi însemnase numele şi anul 1443 pe absida 
altarului care învăluie Sfânta Masă din piatră funerară romană, pe care, de sute 
şi sute de ani, soborul de lanţ de aur al tuturor preoţilor slujitori săvârşeşte 
Sfânta şi dumnezeiasca Liturghie sub raza de lumină tainică a unei nevăzute 
ramuri din stejarul de la Mamvri. 


În faţa „Celui Vechi de Zile” (Daniel 7, 9) 

Pentru că s-a socotit nevrednic a mai fi înmormântat în cimitirul 
mănăstirii Părintelui său, la glasul arhanghelului şi la trâmbiţa lui Dumnezeu, 
Evangelicus învie, deodată cu toată suflarea omenească, din mormântul grădinii 
casei sale părintești, de dincolo de râul de sub a cărui albie şi-ar fi dorit cândva 
să aştepte Învierea cea de Apoi în ziua Parusiei Domnului şi a Înfricoşătoarei 
Judecăţi. 

Răpit într-o clipită în Valea lui losafat văzu aşezat tronul Dreptului 
Judecător, învăluit întru slavă şi înconjurat de miriade şi miriade de îngeri, sfinţi 
şi drepţi, îmbrăcaţi în veşminte albe şi purtând ramuri de finic în mâini. 
Văzându-se la hotarul dintre oile de-a dreapta şi caprele de-a stânga, cu candela 
stinsă şi fără haină de nuntă, deodată îşi aduse aminte, cu temere pentru locul şi 
starea sa veşnică, de cuvintele bătrânului din Pateric: „Caprele sunt eu, iar oile le 
ştie Dumnezeu”. Un cutremur de negrăit îi cuprinse sufletul, îngenunchindu-i 
trupul, când auzi cuvintele: „Veniţi, binecuvântaţii Părintelui Meu!” şi „Duceţi- 

vă de la Mine, blestemaţilor!...” Mai înainte de a-l zări de departe, de-a dreapta 
Dreptului Judecător, pe Părintele său, lângă soborul celor douăzeci şi patru de 
bătrâni din Apocalipsă, îmbrăcaţi cu toţii în veşminte albe şi purtând pe cap 
cununi de aur, prin faţa ochilor lui Evangelicus — căci aşa îi era numele de 
monah şi episcop — 1 se desfăşură într-o clipită toată viaţa lui, de la cristelniţa 
botezului, până la mormântul cu cruce din pietre de râu, cu bune şi cu rele, cu 
căderi şi cu ridicări, cu ispite şi cu încercări, cu rugăciuni şi cu tăceri, cu 
împietriri, uscăciuni şi arareori rouă de lacrimi. Fiind în faţa tronului Judecăţii 
de Apoi, Evangelicus îşi aduse aminte de biserica în care a fost botezat şi în care 
a rostit, copil fiind, pentru întâia dată rugăciunea „Tatăl nostru” şi „Crezul”, în 
strana dreaptă din biserică, mai înainte de anii de Seminar, precum şi de crucile 
încrustate în coaja prunilor din lunca de lângă cărarea ce duce spre dealul 
mănăstirii, într-o zi pe când păştea oile tatălui său. Îşi aduse aminte de cea dintâi 
rugăciune înlăcrimată din singurătatea şi taina unei seri târzii din capela 
Seminarului. Au urmat apoi lunile de armată şi anii de Teologie, întâlnirea cu 
Părintele său, trimiterea, şederea şi slujirea la mănăstire, hirotonia întru diacon şi 
preot, întâlnirile şi convorbirile cu Părintele său la mănăstire şi în munţi; apoi 
cea din urmă întâlnire, înmormântarea Părintelui şi cele dintâi pomeniri şi 
parastase ale Sfinţiei Sale. Evangelicus îşi aminti apoi de mutarea la străvechea 
biserică din piatră romană, de Sfântul Chivot adus din Tesalonicul sfântului 
apostol Pavel, de zidul de piatră împrejmuitor şi lespedea romană, altar funerar 
şi străveche Sfântă Masă adusă din satul natal şi aşezată la intrarea în incinta 
străvechi biserici, străjuită de bătrâna clopotniţă cu numele străbunicului său pe 
unul dintre cele două clopote. Îşi aminti de ridicarea Schitului din munţi, de 
chemarea şi hirotonirea întru arhiereu şi trimiterea în misiune pastorală, la fraţii 
de dincolo de hotar şi la cei de dincolo de Dunăre, de plânsul de la Remesiana a 
sfântului Niceta. „Mistagogiile” scrise şi tipărite, adunate apoi în „Atotprezenţă 
şi Parusie”, Predicile şi manuscrisele inedite ale Părintelui său editate, albumul 
cu pictura Sfinţiei Sale, „Arhanghelul de la Prislop” şi „Epiclezele”, piatra cu 
crucea sfântului Andrei de la Schit şi lespedea ca masă de altar scoasă din râu; 
ruinele catedralei dacice din „Anini” şi pietrele cu melci pietrificaţi, vechi de 
zeci de milioane de ani, îl răscoliră, întru aşteptarea sentinţei. Cu siguranţă ar fi 
putut face mai mult şi mai bine, pentru Hristos şi Biserica Sa, pentru teologie şi 
pastoraţie. Atunci îşi aduse aminte de cuvântul Părintelui său: „Tot ce facem, 
merge cu noi în veşnicie”. Care va fi oare veşnicia în care va merge şi el, cu tot 
ce a gândit, vorbit şi făcut? Pe malurile râului vieţii, urmând pe Păstorul cel 
Bun, sau în întunericul cel mai dinafară, unde va fi plânsul şi scrâşnirea dinţilor? 
La veşnica Cină din Emaus, împărtăşit neîncetat de Hristos cel Înviat, sau în 
pântecele chitului din marea focului nestins? Va fi mers neabătut pe calea cea 
strâmtă şi cu chinuri sau se va fi lăsat adeseori înşelat de calea cea largă a lumii? 
Bătut-a oare cu smerenie şi cu umilinţă, neîncetat, în timpul vieţii, la Uşa oilor 
care este Hristos Domnul, sau va fi iubit roşcovele pe care le mâncau porcii, din 
țara îndepărtată a fiului risipitor? Adeseori s-a înclinat în cumpăna vieţii între 

Isaac şi Ismael, între Moria şi rătăcirea prin pustiul Beer-Şeba; între Esau şi 
Iacob, adică între vinderea dreptului de întâi-născut pe un blid de linte şi scara 
cerului de la Betel; între oaza de la Elim şi pustiul Şur; între apa izvorâtă din 
stânca de la Rafidim şi apele de la Mara; între tablele Legii şi viţelul cel de aur; 
între Ebal şi Garizim; între Saul şi David; între Abesalom şi Solomon; între 
Samaria şi Ierusalim, sau între Ohola şi Oholiba; între turnul cel de veghe al 
proorocului Avacum şi turnul Siloamului care s-a prăbuşit; între colibele de pe 
Tabor şi „cele trei taverne” de lângă Roma; între „Limanuri Bune” şi 
„Euroclidon”; între naufragiul din Malta şi mâna întinsă de lisus lui Petru în 
valuri; între fuga lui lona şi propovăduirea din Ninive; între revelaţia „Celui 
Vechi de Zile” şi lepădarea lui Petru; între vasul de alabastru şi împietrire; între 
epitrahilul proorocului Natan şi păcatul lui Anania şi Safira; între omul cel vechi 
care n-a murit încă şi omul cel nou care încă nu s-a născut; între curcubeul 
legământului şi iubirea veacului de acum, care l-a făcut pe Dimas să se întoarcă 
în Tesalonic, părăsindu-l pe sfântul Pavel, întemnițat în Roma; între toiagul 
înflorit al lui Aaron şi ascunderea sub smochin; între potirul cu rouă al lui 
Ghedeon şi câinele care s-a întors la vărsătura lui; între fagurele cu miere al 
cuvântului lui Dumnezeu şi roşcovele patimilor; între zidurile rezidite ale 
Ierusalimului şi zidurile dărâmate ale Ierihonului; între minunile de pe Marea 
Galileii şi lipsa de viaţă din Marea Moartă; între cântarea serafimilor şi harfele 
atârnate în sălcii; între umblarea cu Dumnezeu a lui Enoh şi orbirea şi părăsirea 
lui Samson în Gaza; între Iordanul proorocului Elisei şi apele Damascului lui 
Neeman Sirianul; între 'Teofania de la Mamwri şi chipul de aur din Valea Dura; 
între jertfa liturgică de pe Carmel şi întristarea tânărului bogat; între 
Cincizecime şi împietrire; între steaua magilor şi a Naşterii lui Hristos şi căderea 
stelelor din cer pe pământ, precum căderea smochinelor verzi din smochinul 
zguduit de vijelie din Apocalipsă; între conştiinţa atotprezenţei lui Dumnezeu şi 
uitarea de Dumnezeu; între conştientizarea revelaţiei sfântului Ştefan din 
sinedriu despre şederea lui Hristos cel Înviat şi Înălţat la cer de-a dreapta Tatălui 
şi pierderea din vedere a acestui mare adevăr dogmatic; între râul vieţii şi râul 
cel de foc; între jertfa bineprimită a lui Abel şi jertfa lui Cain. Acestea i-au fost 
adeseori cumpenele vieţii, cu lupte, căderi şi ridicări în războiul nevăzut. Însă 
Numele Preasfânt al lui lisus, Sfânta Cruce ca Semn al Fiului Omului, dar şi 
rugăciunile Maicii Domnului şi ale tuturor sfinţilor i-au fost reazem, arme 
duhovniceşti şi scut, într-un colţ de Goşen. Astfel că nu-şi pierdu nădejdea! Şi în 
cea din urmă clipă din cel din urmă ceas al timpului, la un nou început de 
veşnicie, în faţa tronului Judecăţii de Apoi îi răsunară în minte cu putere, încă 
odată cuvintele Părintelui său: „Atotprezenţa lui Dumnezeu desparte în noi, oile 
de capre.” 

Atunci se trezi din contemplaţia ce i-a fost vecină cu o viziune. Şi aşternu 
în scris vedenia, îngrijorat pentru „răspuns bun la Înfricoşătoarea Judecată a lui 
Hristos”. 

Ulpia Christiana 

Abia la împlinirea a douăzeci şi cinci de ani de la trecerea la cele veşnice 
a Părintelui său duhovnicesc, Episcopul de Ulpia Traiana avea să înţeleagă că în 
ziua de 4 decembrie 1989, când l-au prohodit pe Sfântul vremurilor noastre lângă 
biserica Mănăstirii şi l-au pogorât în mormântul cimitirului din poieniţă, au pus 
de fapt piatra de temelie şi piatra cea din capul unghiului a Coloniei Ulpia 
Christiana Augusta Dacica Sarmizegetusa. Avalanşă de pietre mari de râu s-au 
prăvălit în grădina lui, o mulţime de pietre mari de moară s-au desprins din 
locurile lor, aşezându-se ca mese tainice şi aşternându-se pe cărări şi alei, iar altă 
mulţime de pietre mari romane, parcă erau aduse de strămoşi pe umeri şi sădite 
în aceeaşi grădină, ca pietre risipite ale unui templu interior şi pietre de temelie 
ale unei catedrale dacice. Gândurile, cuvintele şi chipurile celor care le-au tăiat, 
dăltuit, sculptat şi şlefuit în veacul al II-lea şi al III-lea d.Hs. păreau pecetluite în 
aceste pietre vechi de peste o mie şapte sute de ani, aşteptând să fie descifrate, 
citite, înţelese şi limpezite. 

Adeseori, în răcoarea serii, Episcopul umbla prin grădină trecând printre 
pietre, privindu-le, admirându-le şi încercând să stea de vorbă cu ele, aşa cum l-a 
îndemnat oarecând Părintele său şi parcă fiecare piatră îi ascundea şi îi 
descoperea în acelaşi timp un cuvânt din tăcerea lui Dumnezeu, o rază din 
lumina Lui şi o pecete din taina Lui. Colonia Ulpia Christiana era contemplată 
ca o cetate spirituală pentru Țara Hațegului şi Neam, luminată şi transfigurată de 
o rază din icoana Noului Ierusalim din Apocalipsă. În Colonie, Sfinţii Neamului 
îşi aşezară corturile, iar credincioşii se porniră în pelerinaj de închinare la crucea 
de la mormântul Părintelui, piatră de temelie şi piatră din capul unghiului 
Coloniei spirituale, după pilda lui Hristos. Fragmentele de coloane romane, ca 
nişte stâlpi ai cerului, îi amintiră de stâlpul de foc din Scripturi. Pe cărarea din 
pietre de moară, desluşi cuvintele: Roata de moară a rugăciunii minţii n-o învârt 
decât apele ce cad din vadul plânsului! Un mănunchi de frunze de măr din 
grădină, udate de cea din urmă ploaie, îi şoptiră: Să-ţi stropeşti rugăciunea cu 
lacrimi; iar o piatră de râu îi grăi: Dacă nu-L descoperi pe Dumnezeu unde eşti, 
nu-L vei descoperi oriunde vei merge! Vântul ce adie printre arini, sălcii şi 
pruni, îi şopti: Dumnezeu este precum un nor supraluminos, al cărui fulger de 
lumină şi iubire îl surprinzi doar prin experienţa mistică întemeiată pe credinţă, 
umilință, rugăciune, smerenie, tăcere şi lacrimi; iar în cochilia melcilor 
pietrificaţi de zeci şi zeci de milioane de ani era ascunsă taina cuvintelor din 
Faptele Apostolilor 7, 55-56 — „teoria relativităţii” sale. 

În Colonia Ulpia Christiana, zilele săptămânii duhovniceşti se scurg una 
după alta, purtând fie pecetea aripilor îngereşti, fie puterea pocăinţei 
propovăduite de sfântul loan Botezătorul, fie drama vinderii lui lisus, fie 
apostolia celor doisprezece ucenici ai Mântuitorului şi taina Cinei celei de Taină, 
fie semnul Fiului Omului, fie odihna pomenirii morţilor şi a morţii sau luminata 
zi de Înviere şi de Parusie. Toate acestea se adunau într-o absidă din străvechi 
pietre romane, ca un curcubeu în jurul mesei de piatră scoasă din Râul Mare, 

străjuită în partea stângă dinspre răsărit, de fereastra deschisă înspre Ierusalim a 
proorocului Daniel din Babilon, iar în partea dreaptă de un mic „zid al plângeri” 
ridicat de asemenea din pietre romane. Dincolo de iazul secat, înspre asfințit, îi 
era mormântul, unde-L aştepta pe Domnul, precum Lazăr din Betania. De la 
poarta de lângă pod până la ruinele Catedralei dacice era drumul său spre 
Emaus, iar lespedea încununată de absida altarului îi era capătul drumului 
Damascului. Pietrele mari de râu de sub arini îi erau stâlpii de intrare spre insula 
Patmos, iar în valurile pietrificate de deasupra străvechii pietre de moară, unde 
stătea de vorbă cu credincioşii, contemplă Marea Galileii, cu minunile ei şi cu 
lisus umblând pe ape. Grădina îi era plină de adieri de la Horeb, iar râul ce o 
mărginea înspre răsărit şi o adăpa îi era atât lordan cât şi Chedron, atât Cherit cât 
şi Eufrat. De pe capătul dinspre grădină al punţii de peste râu zărea şi contempla 
cu bucurie vârful Retezat, care străjuieşte şi adumbreşte lacul Bucura, unde 
Părintele său se retrăgea tainic pentru mai multe zile, vara, în urmă cu zeci de 
ani. Izvorul necunoscut al Părintelui de deasupra acestui lac îi adapă tainic pe 
toți credincioşii care curg în râuri şi valuri spre mormântul din cimitirul 
Mănăstirii, după cum chilia de sub Fereastra Sâmbetei îi veghează, îi străjuiește 
şi-i călăuzeşte pe drumul vieţii. Apele Galbenei, trecând sub punte peste fiecare 
piatră, rosteau neîncetat în şoaptă „Doamne, lisuse...” Colonia Ulpia Christiana 
deveni astfel o colonie de gânduri inspirate, de cuvinte predicate şi de scrieri 
editate. 

„La mese de piatră sunt cine de taină”, auzi şoptindu-i un gând prin bătaia 
de aripi în fereastra minţii şi înţelese, după Scripturi, canonul sau una din cele 
trei pedepse pentru păcat: foamete vreme de şapte ani, trei luni de năvălire a 
vrăjmaşilor sau trei zile de ciumă (II Regi 24, 12-14; 1 Cronici 21, 10-13). În acelaşi 
timp, episcopului i se limpezi viziunea prin asociere: Mormântul Părintelui său 
de la Prislop deveni pentru poporul daco-român precum altarul ridicat de către 
David în țarina cumpărată de el cu 50 de sicli de argint (II Regi 24, 24) sau cu 600 
de sicli de aur (1 Cronici 21, 25) de la Aravna lebuseul, pentru a aduce lui 
Dumnezeu jertfă de împăcare şi de iertare pentru poporul lovit vreme de trei zile 
cu ciumă — în locul celor şapte ani de foamete sau trei luni de năvălire a 
vrăjmaşilor — după cuvântul lui Dumnezeu spus regelui prooroc şi psalmist prin 
Gad văzătorul, din pricina numărării poporului (II Regi 24, 11-25). Numai astfel 
sabia îngerului avea să fie dată la o parte de deasupra Ierusalimului ( Cronici 21, 
16 şi 27), iar pe locul acela avea să se zidească Templul Sfânt, de către Solomon 
(cf. II Cronici 3, 1; Il Cronici 21, 18-30; 22, 1). 

Într-o seară de Duminică, episcopul căuta ienupărul de la Beer-Şeba — sau 
vrejul de la Ninive (Iona 4, 6) — cu turta coaptă pe pietrele încălzite de soare din 
grădina sa şi ulciorul cu apă din izvorul Părintelui său de la Bucura (cf. III Regi 
19, 5-7). Şi atunci îl atinse aripa unui gând, şoptindu-i: Să nu spargem ulciorul cu 
apă al îngerului de la Beer-Şeba, pentru că vom avea cale lungă până la Horeb 
(cf. III Regi 19, 6-8). 

Dintr-o altă piatră, se desprinse firul unui gând: Deasupra fiecărei flori 

străluceşte o stea şi împrejurul fiecărei stele înmiresmează o floare. De aceea, să 
cauţi stele-n iarbă şi fire de iarbă între stele! 


Început de toamnă în Hăţăgel 

După ploile de Ziua Crucii căzu bruma de praznicul Sfintei Parascheva, 
iar de sărbătoarea Sfinților Arhangheli se pogorâră din nori primii fulgi de nea 
peste sat, în care se desluşi grindina din ziua Sfântului Ilie şi roua transfigurată 
de praznicul Schimbării la Faţă. De Sfântă Măria Mare, dar mai ales de Tăierea 
Capului, cele dintâi frunze îngălbenite de plopi se aşternură pe covorul Naşterii 
Maicii Domnului. Sub bruma toamnei, crizantemele îşi plecară smerite capetele, 
împăcându-se cu starea de înmormântare a primului îngheţ din pragul Intrării în 
Biserică a Maicii Domnului. Pe ulițele pietruite se pogori frigul zăpezilor de pe 
Retezat, iar adierea vântului dinspre Prislop îşi făcea simţite şoaptele în 
străvechile ferestre ale Catedralei dacice a Domnului nostru Hristos, cu hramul 
Părintele Arsenie. Petale de Evanghelie se întipăriră pe frunzele ruginite ale 
viţei-de-vie din curtea casei arhiereului, iar strugurii copţi erau gata pregătiți de 
razele soarelui pentru a fi storşi în Potir. Asfinţitul soarelui îşi aruncă până 
departe, spre Parâng, mantia înroşită în razele amurgului. Luna plină se ridică pe 
cer şi primele stele ale nopţii băteau în cuie argintii bolta existenţei umane. 
Pătura groasă a întunericului fu trasă de îngeri peste capetele tuturor făpturilor, 
care se adânciră întru odihnă pe căpătâiul bătrânului pământ, până la cântatul 
cocoşilor din zorii zilei ce băteau la uşă, prin tăcerea pietrelor de râu. 


Moşii de iarnă la Hăţăgel 

Trecând cu duhul prin cimitirul vicus-ului său natal într-o seară de 
vecernie, lui Evangelicus i se păru că vede toate cimitirele lumii adunate aici, iar 
din ţărâna şi iarba fiecărui mormânt ieşeau mâini întinse spre ajutor — precum a 
lui Petru din valuri — şi se auzeau rugăminţi şi strigăte neîncetate către cei vii: 
„Rugaţi-vă şi pentru noi” şi „Aduceţi-vă aminte de noi!”... lar episcopul îngână 
în glas tăcut „Veşnica lor pomenire”, în vreme ce îngerii aprindeau fiecăruia pe 
mormânt lumini de înviere... 


Clopotele de la Hăţăgel 

Auzite din copilărie şi până în prezent, după toaca de lemn şi toaca cea de 
fier, în Duminici şi sărbători şi în ajunul zilelor de praznic, clopotele bisericii 
ortodoxe cu hramul „Duminica tuturor sfinților”, din turnul cel de veghe al 
sfântului locaş, răspândesc peste satul aşezat de veacuri în lunca râului Galbena, 
glasul şi ecoul trâmbiţelor de la Ierihon, dar şi al trâmbiţelor din Apocalipsă. 
Prin clopotele de la Hăţăgel îmi răsună din cristelniţa botezului până la primirea 
cu nevrednicie a cununii arhieriei „glasul arhanghelului şi trâmbiţa lui 
Dumnezeu” (1 Tesaloniceni 4, 16), vestind prin epicleze răstimpuri sfinte. Tăcerea 
Munţilor Retezat, frumuseţea Munţilor Parâng, sfinţenia dealurilor Prislopului şi 
aura dinspre asfințit a Munţilor Poiana Ruscăi se adună şi se risipesc, se 

concentrează şi se împrăştie prin dangătul şi limba de foc — pentru mine — a 
clopotelor de la Hăţăgel, care înmiresmează văzduhul. 


Avalanşă pe Dealul Vârşeţului 

Avalanşă de lumini de Înviere, avalanşă de nori, avalanşă de rouă, 
avalanşă de flori de primăvară, avalanșă de cruci purtătoare, avalanşă de cununi 
de spini, avalanşă de glasuri de clopote, avalanşă de prescuri de Liturghie, 
avalanşă de cuvinte în limba română, avalanşă de litere în scris românesc, 
avalanşă de stele în noapte de Paşti... 


Liturghie în catedrala dacică 

Sobor de arhangheli, cor de greieri, pricesne cântate de păsări, Apostol 
intonat de vânt, Evanghelie citită de ape, pomenire a morților făcută de glie, 
iconostas de cer albastru, candele aprinse în stele, sălcii care lăcrimează, arini 
care cuvântează şi fluturi care tămâiază în cădelniţe din flori de salcâmi şi cireşi, 
nori care plâng, pietre de râu care grăiesc prin tăcere şi o punte care ne trece spre 
un mormânt de înviere, lângă un sicomor care-l aşteaptă pe Zaheu, străjuit de 
bătrânii nuci ce rodesc sâmburi de isihie... Toate acestea străjuite şi luminate de 
columna şi sfeşnicul plopilor. 


Liturghie de Rusalii la Babele 

„lar Duhul lui Dumnezeu se purta pe deasupra” norilor şi din „carul de 
foc” oprit pe creştetul Sfinxului cad limbi de foc ale Duhului Sfânt... „Şi când a 
sosit ziua Cincizecimii” erau toţi — munţii — împreună în acelaşi loc — la Babele. 
„Și din cer, fără de veste, s-a făcut un vuiet, ca de suflare de vânt ce vine repede 
- peste Carpaţi — şi a umplut toată casa unde şedeau ei. Şi li s-au arătat împărțite 
limbi ca de foc şi au şezut pe fiecare” dintre crestele Carpaţilor. Şi s-au umplut 
toți munţii de Duhul Sfânt şi „au început să vorbească în alte limbi, precum le 
dădea lor Duhul a grăi...” (cf. Fapte 2, 1-4)... Cineva văzu atunci cum potire se 
coboară din nori şi cristelniţe ies din râuri... 


Otpust la cea dintâi Liturghie săvârşită pe Lună 

Având binecuvântarea tainică a tuturor patriarhilor de la cel din urmă 
Sinod panortodox, părintele Vasile, îmbrăcat în odăjdii ruseşti, aşeză pe o stâncă 
selenară icoana Preasfintei Treimi a lui Andrei Rubliov şi icoana sfântului 
Serafim de Sarov, pregătind Antimisul cu semnăturile patriarhilor, dimpreună cu 
o mică Evanghelie în limbile greacă, slavonă şi română. Proscomidia fu 
săvârşită mai înainte ca cei trei — părintele, un grec şi un român — să coboare din 
naveta spaţială. Răspunsurile liturgice fură date în taină de cei doi mireni. 
Părintele citi Evanghelia cu Pilda celor zece fecioare şi cu Judecata de Apoi. 
După Heruvic, Prefacere şi împărtăşirea celor trei, preotul rus, cântăreţul grec şi 
paraclisierul român fură uimiţi şi copleşiți în vremea Otpustului de lumina unui 
nor supraluminos, care învălui satelitul Pământului şi slobozi glasul trâmbiţelor 
de Înviere. Părintele Vasile şi ceilalţi doi ortodocşi mireni fură transfiguraţi într- 

o clipă şi răpiți în nori, ca să întâmpine pe Domnul în văzduh, după cuvintele 
sfântului apostol Pavel. Ei aveau să fie cei dintâi martori pământeni ai Parusiei 
Domnului, iar cea dintâi Liturghie de pe Lună avea să fie şi cea din urmă. 
Potirul Sfintei Liturghii fu învăluit în slavă şi răpit pentru Cina eshatologică din 
Emausul cel fără de sfârşit. Luna, preschimbată mai înainte în sânge, fu martora 
transfigurării tuturor lucrurilor într-un cer nou şi un pământ nou. 


Liturghie pe mormântul Părintelui Arsenie de la Prislop 

În dimineaţa acelei zile, cea din urmă zi a istoriei şi cea dintâi zi a 
veşniciei, Episcopul Evangelicus de Ulpia Christiana, împreună cu cei trei preoţi 
rămaşi alături de el şi cu un diacon, începu Sfânta şi dumnezeiasca Liturghie, 
chiar pe mormântul Preacuviosului Părinte Arsenie de la Prislop, spre bucuria 
florilor şi a ţărânei de pe mormânt, în prezenţa câtorva măicuţe şi surori, dar şi a 
unui grup restrâns de credincioşi, care-şi petrecuseră noaptea ascunşi prin 
pădurile Prislopului. 

Brazii argintii şi tuiele aurii străjuiau locul şi cimitirul mănăstirii, 
povăţuiți ca de un egumen de bătrânul stejar de esenţă de Mamwri, care purta cu 
demnitate şi cu smerenie pe pieptul trunchiului său crucea încrustată de episcop 
(în tinereţile sale), în scoarţa lui, cu faţa spre sfânta cruce de la mormântul 
Părintelui, iar mesteacănul alb înfrunzit era sfeşnicul de Liturghie. Din peştera 
sfântului loan au fost aduse în grabă vasele liturgice şi potirul de piatră cu 
monograma Mântuitorului Hristos, precum şi prescurile şi vinul liturgic ascunse 
cu grijă de furia celor din urmă prigonitori antihristici ai celor din urmă creştini. 
Măicuţele cântau înlăcrimate răspunsurile liturgice la ectenii, puse în note de 
însuşi Părintele nostru Arsenie. O ceată de îngeri luminaţi îi opriră la ieşirea din 
Silvaşu de Sus, în chip minunat cu săbii de foc, pe trimişii lui Antihrist, care 
veneau împotriva celor retraşi la mănăstirea devenită „colină de mirt şi munte de 
tămâie” (Cânt. Cântărilor 4, 6). O mână de creştini ajunseră şi ei la Liturghie, 
venind dinspre Livezi, după ce au stat ascunşi câteva zile în gura minei părăsite, 
căutând sub cenuşa Prislopului cărbunii aprinşi din vremea slujirii îngereşti şi a 
propovăduirii neîntrecute a Părintelui Arsenie. 

În vremea Sfintei Liturghii, tămâiată şi înmiresmată de „îngerul cu 
cădelniţa de aur” (Apocalipsă 8, 3), clopotele din clopotnița Părintelui începură să 
tragă cu limbile mişcate de mâna nevăzută a Celui ce a scris cândva, pe pereţii 
palatului lui Belşaţar, cuvintele tâlcuite de proorocul Daniel (5, 5 şi 24-28). După 
ce Maica Prislopeia aduse şi vărsă vasul de alabastru al sfintei mănăstiri cu mir 
de nard de mare preţ şi citi Apostolul Înmormântării lumii celei vechi ( 
Tesaloniceni 4, 13-18), diaconul dădu glas Evangheliei Judecăţii de Apoi de la 
Matei (25, 31-46), aleasă de episcop, împreună cu Evanghelia de la loan (5, 24-30), 
despre Învierea cea de Apoi. La Ectenia morţilor pământul se cutremură, vrând 
să dea la o parte lespezile de pe toate mormintele. Carul de foc al heruvimilor de 
la râul Chebar se arătă în vremea Heruvicului deasupra vârfului Pleşu, iar 
serafimii din vedenia sfântului prooroc Isaia din Templu cântară Trisaghionul 

biblic, după ce duhurile Părinților de la Sinodul I şi II ecumenic rostiră într-un 
glas din lumea de dincolo Crezul de la Niceea şi Constantinopol. Soboare de 
sfinţi se adăugară în vremea Prefacerii, când Duhul Sfânt se pogori sub chip de 
limbi de foc „peste noi şi peste aceste daruri ce sunt puse înainte”; iar la Axion, 
Maica Domnului lăcrimă din icoana Părintelui de pe iconostasul din lemn de 
arin din biserica veche. Apostolii şi mulțimile de pe Muntele Fericirilor rostiră 
într-un glas „Tatăl nostru”, iar după împărtăşirea arhiereului şi a clericilor şi 
după cântarea de la Priceasnă „La miezul nopţii va veni...”, atunci când diaconul 
rosti cu glasul celui dintâi diacon, cuvintele: „Cu frică de Dumnezeu, cu credință 
şi cu dragoste să vă apropiaţi!”, sfântul şi întâiul mucenic Ştefan, care a văzut 
cerurile deschise şi pe Fiul Omului şezând de-a dreapta Tatălui (Fapte 7, 55-56), îi 
luă diaconului potirul din mâini, pentru împărtăşirea tuturor oilor celor de-a 
dreapta. În acea clipă, pretutindeni se deschiseră cerurile şi Domnul se arătă 
coborând întru slavă şi venind pe norii cerului, cu toţi sfinţii îngeri. Cutremurul 
apocaliptic zgudui cerul şi pământul din temelii. Glasul arhanghelului şi 
trâmbiţa lui Dumnezeu (1 Tesaloniceni 4,16), vestind Parusia Domnului, treziră 
morţii din morminte şi pe părinţi şi maici din cimitir, întru Învierea cea de Apoi, 
precum a văzut-o oarecând proorocul lezechiel, în vedenia din mijlocul 
câmpului plin cu oase omeneşti (lezechiel 37, 1-14). „După aceea, noi cei vii, care 
vom fi rămas, vom fi răpiți, împreună cu ei, în nori, ca să întâmpinăm pe 
Domnul în văzduh, şi aşa pururea cu Domnul vom fi” (1 Tesaloniceni 4, 17). 

Desfăcându-se şi rupându-se prin puterea lui Dumnezeu peceţile 
cuvintelor Părintelui nostru Arsenie, din timpul vieţii pământeşti al Sfinţiei Sale: 
„Pecetluit să-mi fie mormântul până la A Doua Venire a Domnului nostru lisus 
Hristos”, deodată cu învierea din morţi a Sfinţiei Sale şi a tuturor celor din 
cimitirul mănăstirii şi de pe întreaga față a pământului, cei ce nu gustaseră 
moartea fură preschimbaţi, luminaţi, răpiți şi duşi în Valea lui Iosafat sau Valea 
Judecăţii (Ioil 4, 12-15), împreună cu toţi cei înviaţi, înaintea Tronului Judecăţii de 
Apoi, cu candelele fecioarelor celor înțelepte aprinse şi cu nădejdea că poate vor 
fi ŞI ei, episcop, preoţi, diaconi, măicuţe, surori şi credincioşi, prin mila lui 
Dumnezeu, în rândul celor ce vor auzi mult doritele cuvinte: „Veniţi 
binecuvântaţii Părintelui Meu, de moşteniţi Împărăţia cea pregătită vouă de la 
Întemeierea lumii...” (Matei 25, 34). Amin. 


Set născut din lacrimi şi scăldat în lacrimi 

După acea seară unică de Eden, când în faţa colibei de ferigi de pe malul 
râului vieţii, îngerul păzitor al ei — crin în toamna unei crizanteme — îl cunună 
spiritual pe el cu ea, iar îngerul păzitor al lui o cunună pe ea cu el la cea dintâi 
nuntă mistică din Cana, descoperiră amândoi, sub ocrotirea şi sub aripile 
îngerilor lor păzitori, iubirea originară, adevărată şi deplină a celei dintâi perechi 
de oameni din Eden, iubire din care se zămisli şi se născu — din lacrimile lui 
absorbite de ea — unicul lor fiu real şi ideal, pe care, botezându-l cu apă din râul 
vieţii, îl numiră, zicând împreună: „Set să fie numele lui!” — după numele celui 

de-al treilea fiu al celei dintâi perechi de oameni, dăruit lor de Dumnezeu, după 
moartea lui Abel. 

Set fu marea bucurie a ei, după cum şi ea fu marea iubire a lui. Ea îl iubi 
pe Set ca o mamă adevărată şi fericită; îl crescu şi-l îngriji ca pe un nesperat şi 
nepreţuit dar de la Dumnezeu, precum odinioară sfânta Ana pe fiul ei, Samuel. 
EI, până atunci doar părinte spiritual al multora sau al unora, îl deprinse pe Set 
cu tainele cărților şi ale pietrelor, ale râurilor şi ale munților, ale norilor şi ale 
stelelor, iar ea, la rândul ei, îl învăţă pe Set şi-i descoperi tainele florilor şi-l 
deprinse cu zborul fluturilor, al albinelor şi al păsărilor şi cu muzica vântului 
printre ramurile şi frunzele pomilor şi ale copacilor. 

Crescut pe malul stâng al Mureşului şi pe cele două maluri ale Galbenei, 
Set iubi Teologia mamei şi a tatălui, ruinele Catedralei din pietre mari de râu şi 
altarul paleo-creştin din pietre romane, din grădina „Ulpia Christiana”. La marile 
praznice, mama îl ducea pe Set la Sfânta Mănăstire de la Crucea Prislopului, 
încredinţându-l de fiecare dată spre ocrotire, binecuvântare şi veghere neîncetată 
Icoanei Maicii Domnului făcătoare de minuni din Sfântul Altar, Icoanelor 
Împărăteşti de pe Iconostas, pictate de Părintele nostru Arsenie — „sfântul 
sfinților români” — şi mai ales sfintei cruci de la mormântul Sfinţiei Sale, precum 
şi crucii Preasfinţitului, din stejarul din faţa mormântului Părintelui. 

Set cel născut din lacrimi şi scăldat în lacrimi de părinţi şi de propriile-i 
rugăciuni crescu ca un copil binecuvântat, ajungând un om deplin al lui 
Dumnezeu şi un credincios şi un slujitor adevărat al Mântuitorului şi al Bisericii 
Lui. După moartea firească a părinților săi şi după înmormântarea lor, Set avea 
să treacă şi el la cele veşnice, la vârsta patriarhală de 99 de ani, 9 luni şi 9 zile, 
dar nu mai înainte de a descoperi în Țara Hațegului rămăşiţele pământeşti 
ancestrale şi moaştele celui de-al treilea fiu al lui Adam şi al Evei (de după Cain 
şi Abel) — Set, strămoșul fulor lui Dumnezeu (Facere 6, 2), al cărui nume 1 s-a dat 
la Botez şi pe care l-a purtat cu cinste, cu demnitate şi responsabilitate creştină şi 
al cărui duh de la Dumnezeu l-a însoțit în întreaga-i viaţă, în cel de-al treilea 
rând de oameni de dinaintea celei de A Doua Veniri a lui Hristos, când s-a văzut 
văzduhul plin de porumbei, cu ramuri de măslin în cioc. 


Set — „Cartea aducerilor aminte” (Estera 6, 1) 

După ce vor fi murit părinţii săi şi protopărinții noştri, Adam şi Eva, şi vor 
fi fost îngropaţi de fiii si fiicele lor la răsărit de Eden, Set se va fi îndreptat 
înspre părțile de asfințit ale Pontului Euxin, împreună cu fiul său Enos, născut pe 
când el avea două sute cinci ani (Facere 5, 6) şi pe vremea căruia aveau oamenii să 
înceapă a chema numele Domnului Dumnezeu (Facere 4, 26), prin rugăciune şi 
închinare în Duh şi Adevăr (loan 4, 23-24). 

Plimbându-se singur şi îngândurat în răcoarea unei seri tainice, precum 
Dumnezeu în Rai (Facere 3, 8), pe ţărmul Mării Negre, după ce soarele de aramă 
aprinsă tocmai se ascunse senin dincolo de bătrânul Danubius şi fiind cuprins de 
un dor înlăcrimat după fratele său Abel, cel ucis de Cain (Facere 4, 8), pe care Set 

nu îl cunoscuse, o mână nevăzută îi luă deodată mâna lui cea dreaptă cu care-şi 
ținea toiagul de sprijin al celor nouă sute doisprezece ani ai săi (Facere 5, 8) şi o 
purtă pe faţa nisipului mării, scăldată de valurile de lacrimi ale acesteia, 
însemnând cele dintâi litere de pe faţa pământului: IS HS NI KA, litere a căror 
semnificaţie Set nu o înţelesese, dar frigul nopţii ce urma să vină le încremeni, 
ca-n piatră, pentru totdeauna. Erau literele Peceţii Proscomidiei lui Hristos, 
înscrise pe vecii vecilor pe Agneţul din Prescura Neamului Românesc, de la 
Proscomidia Liturghiei Cosmice! 

Aveau să treacă mii şi mii de ani, cuprinzând vremea patriarhilor biblici, 
vremea lui Moise, a profeților, a regilor şi a drepţilor, vremea Mântuitorului 
lisus Hristos şi a sfinţilor Săi evanghelişti şi apostoli, până când sfântul apostol 
Andrei, cel întâi chemat să aducă Evanghelia lui Hristos pe pământ românesc, 
coborând din corabie în Dacia Pontică, precum de atâtea ori din cea a tatălui său 
Ilona şi a fratelui său Petru, de pe Marea Galileii, avea să-şi pună piciorul drept 
pe pământ, tocmai în dreptul acestei Peceţi tainice, însemnată de puterea lui 
Dumnezeu prin toiagul din lemn de carpen, precum trestia de aur din mâna 
îngerului din Apocalipsă (Apocalipsă 11, 1; 21, 15), din mâna lui Set. Pentru 
tâlcuirea, propovăduirea, dezvăluirea şi mărturisirea acestei Peceţi va fi trebuit 
să vină sfântul Andrei, aducând şi purtând în chivotul sufletului său de apostol şi 
pescar galileean, o limbă de foc a Duhului Sfânt de la Rusaliile sau 
Cincizecimea din Ierusalim, unde a fost martor (Fapte 2, 1-4). Un ucenic şi 
însoțitor al sfântului apostol Andrei, creştin botezat de el, de neam scit, văzând 
şi el cu uimire literele acestei Peceţi pietrificate în nisipul de la malul mării le 
însemnă în grabă pe coaja unei pâini de grâu din Asia Mică, din propria-i 
desagă, pentru ca să nu le uite şi să-l întrebe pe apostol ce vor să însemne 
acestea. Ajuns după mai multe luni la asfințit de locul viitoarei cetăţi a lui 
Bucur, ucenicul creştin scit avea să îngroape undeva, într-un loc tainic, pe malul 
stâng al Argeşului, această coajă de pâine, loc pe care, după aproape douăzeci de 
veacuri se va ridica o biserică creştin-ortodoxă, ce se va învrednici să fie 
împodobită cu o pictură unică, de către însuși „sfântul sfinţilor” neamului 
românesc de pretutindeni, Părintele Arsenie Boca de la Prislop! Acolo, sub 
Sfânta Masă, este neputrezită în amforă coaja de pâine şi Prescură a neamului 
românesc şi a ucenicului sfântului apostol Andrei, cu Pecetea lui Hristos scrisă 
după cea însemnată de Mâna lui Dumnezeu prin toiagul de lemn al lui Set, ca 
merinde pentru viaţa veşnică şi prescură pentru Cuminecătură, pentru toţi cei 
osteniți şi împovăraţi (Matei 11, 28), flămânzi şi însetaţi după Hristos — „Calea, 
Adevărul şi Viaţa” (loan 14, 6). 

Pe mormântul lui Set, aflat undeva tainic şi ascuns în Insula cea Mare (a 
Brăilei), fiul său, Enos, avea să pună o tainică lespede de piatră cu literele 
Peceţii lui Hristos, scrisă de Mâna lui Dumnezeu prin mâna tatălui său, Set. Din 
tată-n fiu şi din neam în neam această Pecete fu transmisă, păstrată şi 
încredinţată ca un testament, comoară, poruncă şi semn tuturor urmaşilor lui Set, 
până la Matusalem şi Noe de pe vremea Potopului şi, prin afet, tuturor 

generaţiilor următoare până la Hristos, până astăzi şi până la A Doua Venire a 
Domnului. Literele Peceţii lui Hristos se imprimară prin razele Dumnezeirii în 
Cronica însemnărilor zilnice a lui Artaxerxe (Estera 6, 1), în Cartea aducerilor- 
aminte a lui Set (nescrisă încă!), în funţa şi-n conştiinţa neamului românesc, 
creştinesc şi de Hristos iubitor, de pretutindeni, dar şi-n sufletul fiecărui 
arhiereu, preot, monah sau creştin ortodox... Parcă trăiesc o vedenie minunată... 


Coloanele Templului 

Însemnându-se de trei ori cu sfânta cruce, noul vameş păşi cu umilinţă pe 
treptele Templului lui Dumnezeu — prin Botez, Mirungere şi Euharistie — şi intră 
cu frică şi cu cutremur trecând printre cei doi stâlpi biblici de la intrare, lachin şi 
Booz — Vechiul şi Noul Testament. 

Lumina taborică scălda „Sfânta” şi „Sfânta Sfintelor” Revelaţiei 
dumnezeieşti, dimpreună cu masa punerii înainte, altarul tămâierii, catapeteasma 
Templului dintre cele văzute şi cele nevăzute şi chivotul cel de aur. În „Sfânta” 
Templului erau coloanele patriarhilor, ale proorocilor, ale regilor şi ale drepţilor 
Vechiului Testament, iar în „Sfânta Sfintelor” erau coloanele sfinților apostoli şi 
ale sfinţilor evanghelişti. Pe fiecare coloană a Templului era scris numele 
sfântului biblic şi era zugrăvită, de îngerii din cer şi de Sfinţii Părinţi ai Bisericii, 
câte o icoană din viaţa fiecăruia. Astfel, pe coloana lui Abel era icoana jertfei lui 
bineprimite; pe coloana lui Enoh era Emausul umblăriui lui cu Dumnezeu; pe 
coloana lui Noe era corabia potopului şi curcubeul legământului; pe coloana lui 
Avraam era icoana Teofaniei de la stejarul Mamvri; pe coloana lui Isaac era 
jertfa de pe Moria; pe coloana lui Iacob era scara cerului de la Betel, iar pe 
coloana lui Iosif era snopul de grâu înaintea căruia se închinau snopii fraţilor săi. 
Pe coloana lui Moise era icoana rugului aprins şi a primirii tablelor Legii; pe 
coloana lui losua era icoana opririi soarelui şi a lunii pe cer, iar pe coloana lui 
Samuel era icoana chemării din cortul sfânt şi imaginea pietrei de la Eben-Ezer. 
Pe coloana lui David era harfa Psalmilor, iar pe coloana lui Solomon chipul 
Templului Sfânt. Pe coloana sfântului Ilie era icoana carului de foc şi a înălțării 
lui la cer, iar pe coloana lui Elisei era despărțirea Iordanului, cu mantia 
părintelui său. Pe coloana lui Isaia, noul vameş contemplă vedenia serafimilor 
din Templu, iar pe coloana lui lezechiel se afla carul heruvimilor de la Chebar. 
Pe coloana lui Ieremia era potirul cu lacrimile „Plângerilor” lui, iar pe coloana 
proorocului Daniel era icoana revelaţiei „Celui Vechi de Zile”. Pe coloana lui 
Iona era chipul colibei de la răsărit de Ninive, iar pe coloana sfântului loan 
Botezătorul din dreapta chivotului lui Hristos era icoana Botezului Domnului. 
Pe coloana sfântului evanghelist Matei era scrisă Predica de pe Munte; pe 
coloana sfântului evanghelist Marcu era icoana Schimbării la Faţă a Domnului; 
pe coloana sfântului evanghelist Luca era icoana Cinei din Emaus şi a Înălţării la 
cer a Domnului, iar pe coloana sfântului evanghelist loan era icoana Revelaţiei 
din insula Patmos. Pe coloana sfântului apostol Petru era Arătarea Domnului de 
la Marea Tiberiadei şi predica apostolului de la Pogorârea Duhului Sfânt, iar pe 

coloana sfântului Pavel era icoana minunii de pe drumul Damascului şi taina 
răpirii la al treilea cer. Pe masa punerii înainte sunt toate cărțile Sfintei Scripturi, 
iar pe catapeteasma Templului era icoana Răstignirii Domnului şi a Învierii celei 
de a treia zi. Pe coloana sfântului arhidiacon Ştefan din faţa catapetesmei era 
descoperirea Şederii Mântuitorului Hristos de-a dreapta Tatălui, iar pe coloana 
sfântului arhidiacon Filip era zugrăvită convertirea famenului etiopian la 
Hristos. În uşile Împărăteşti ale catapetesmei era icoana Bunei Vestiri şi a Maicii 
Domnului pe tron cu Pruncul Iisus în braţe, iar deasupra catapetesmei se putea 
contempla Steaua Naşterii Domnului şi fulgerul Parusiei Lui. 

Din coloanele Templului cioplite din esenţă de Eben-Ezer izvora 
mireasma închinării în Duh şi Adevăr, iar de pe altarul tămâierii se ridica spre 
cer flacăra neîncetată a Rugăciunii lui lisus. Norul slavei lui Dumnezeu de pe 
Sinai, Tabor şi Muntele Măslinilor umplea Templul, iar cununile cele neveștejite 
ale slavei erau deasupra fiecărei coloane din Templu. Printre coloane, îngerii şi 
duhurile drepţilor celor ce s-au săvârşit, dimpreună cu sufletele tuturor 
mucenicilor, cuvioşilor şi mărturisitorilor, aduc doxologie şi închinare neîncetată 
lui Dumnezeu Cel în Treime lăudat. Noul vameş se cutremură, precum oarecând 
Isaia în Templu şi proorocul Daniel pe malul râului Tigru, şi, căzând cu faţa la 
pământ, îşi aminti dumnezeieştile cuvinte: „Pe cel ce biruieşte îl voi face stâlp în 
Templul Dumnezeului Meu şi afară nu va mai ieşi şi voi scrie pe el Numele 
Dumnezeului Meu şi numele cetății Dumnezeului Meu -— al noului Ierusalim, 
care se pogoară din cer, de la Dumnezeul Meu -— şi Numele Meu cel nou” 
(Apocalipsă 3, 12). 


Epitaf 

Episcopul Evangelicus se va fi născut în Țara Dinozaurilor, sub umbra 
Retezatului şi sub streaşina Prislopului, în Zodia Stelelor, ce se închină neîncetat 
Stelei Naşterii lui Hristos. Primit-a botezul creştin în ziua ramurii porumbelului 
lui Noe, păşind întâia dată în biserică în Zodia Crinului Bunei Vestiri. 

A rostit rugăciunea „Tatăl nostru” în strană într-o a treia zi de Sfintele 
Paşti din Zodia Lacrimei. A învăţat Catehismul ortodox în Zodia Lilacului 
Înflorit şi a citit întâia dată Mica Biblie în Zodia Viscolului. A slujit ca preot la 
Sfântul Altar sub Zodia Spicelor şi a Strugurelui, iar ca arhiereu, sub Zodia 
Curcubeului Legământului. A propovăduit în Zodia Vântului şi a scris sub Zodia 
Florii de Măceş, ctitorind în Zodia Pietrei. A contemplat minunile lui Dumnezeu 
sub Zodia Lunii Pline, printre arinii din grădina de peste râu şi a cugetat la cele 
sfinte sub Zodia Sălciilor Plângătoare de pe malul Galbenei. A iubit Biblia sub 
Zodia Fagurelui de Miere din seara Învierii, iar pe Sfinţii Părinţi ai Bisericii sub 
Zodia Zăpezilor de Rouă. 1 s-a revelat Liturghia Cosmică într-o seară anumită, 
sub Zodia Greierilor-cântăreţi între ruinele Catedralei dacice. A păstorit 
Episcopia daco-romană a Ulpiei Christiana sub Zodia „Glasului Arhanghelului — 
de la Prislop — şi a trâmbiţei lui Dumnezeu” (cf. I Tesaloniceni 4, 16). A trecut în 
cele din urmă, din timp în veşnicie, în Zodia Pietrelor de Râu, care I-au şi scris 

Testamentul revelației sfântului arhidiacon Ștefan, întâiul mucenic (Fapte 7, 55- 
56)... „Ce am scris, am scris!” (cf. loan 9, 22). 


XA e 


Ramuri de nor 
Când păsările cerului dorm pe ramuri de nor, 
Sufletul mi se aprinde în dumnezeiescul dor. 
Când păsările cerului dorm pe ramuri de nor, 
Gândul mi se avântă spre ceruri în zbor. 
Când păsările cerului dorm pe ramuri de nor, 
Îmi aduc aminte că într-un asfinţit o să mor. 


Ascultă 
Ascultă cum cad cascade de stele, 
Ascultă cum cad cascade de har, 
În raza de rouă primită în dar, 
Prin zorii de lacrimi ai rugilor mele, 
Din rugul aprins, în pustiul necuprins. 


Sunt fir de praf 

Sunt fir de praf înaintea stelelor, 

Sunt fir de praf înaintea zorilor, 
Sunt fir de praf înaintea razelor, 
Sunt fir de praf înaintea norilor, 
Sunt fir de praf înaintea vântului, 
Sunt fir de praf înaintea munţilor, 
Sunt fir de praf înaintea mărilor, 

Sunt fir de praf înaintea asfinţiturilor, 

Sunt fir de praf în roua nopților. 


Vers 
Pomi plini de lacrimi, 
Flori scăldate-n plâns, 
Frunze îngălbenite 
Pe pământul nins. 


Lacrimi 
Lacrimi de aur picurate din stele, 
Lacrimi de argint picurate din cetini de brazi, 
Lacrimi de aramă picurate din fagii de toamnă, 
Lacrimi de cristal picurate din gheaţa de iarnă. 

Unde este cel ce nu mai este? 
— epitaf mie însumi — 


I 
Întrebat-am poarta de Episcopie, 
Liliacul falnic şi viţa-de-vie, 
Bătrânul cais rupt din paradis: 
Unde este cel ce nu mai este? 
Unde este cel ce nu mai este? 


Mi-au răspuns în glas 
În cel mai tainic ceas: 
Preasfinţitul Daniil 
E-n litera Deltei de Nil! 


II 
Întrebat-am seara piatra de mormânt 
Din grădina plină cu flori de pământ 
Pietrele de moară ce n-o să mai doară: 
Unde este cel ce nu mai este? 
Unde este cel ce nu mai este? 


Mi-au răspuns cireşii, nucii din Anini: 
EI este-n ruine şi-n flori de salcâm. 


III 
Întrebat-am râul ce-adoarme sub punte, 
Izvoare de ape trezite din munte, 
Pietrele romane strânse în mormane: 
Unde este cel ce nu mai este? 
Unde este cel ce nu mai este? 


Mi-a răspuns din piatră luna nouă: 
EI e-n curcubeul răsărit când plouă. 


IV 
Întrebat-am toate crucile din piatră, 
Sălciile ce plâng cu lacrimi ce nu seacă, 
Melcii din fosile şi preistorice file: 
Unde este cel ce nu mai este? 
Unde este cel ce nu mai este? 


Mi-au răspuns toți brazii şi alunii de Schit: 
A plecat departe de când s-a ivit! 

V 
Întrebat-am masa de altar din Retezat, 
Lespedea, mereu cu capul preaplecat, 
Veşmântul din raclă ce ne este faclă: 
Unde este cel ce nu mai este? 
Unde este cel ce nu mai este? 


Mi-a răspuns Părintele de la Gura Bucurii: 
Luatu-l-am pe el unde zboară fluturii! 


VI 
Întrebat-am sfânt altar de la Hăţăgel 
Cu floare romană săpată pe el, 
Dus de Daniil pe-al vieţii urcuş, tocmai la Densuş: 
Unde este cel ce nu mai este? 
Unde este cel ce nu mai este? 


Mi-a răspuns din Catedrală glas de clopot la Vârşeţ: 
Ca să-i sap mormântul, daţi-mi un hârleţ! 


VII 
Întrebat-am „cărţile ce s-ar fi scris”, 
Miridele sfinte de pe Antimis, 
Plânsul de potop şi lacrimi de Prislop: 
Unde este cel ce nu mai este? 
Unde este cel ce nu mai este? 


Răspunsu-mi-a Ana, Voichiţa, Diana: 
Pe-aici prin Sinai îşi culege mana, 
Pentru Nunta din Cana! 

Bilanţ sub semnul lui „Iechel” 
Dacă ar fi să-mi tâlcuiesc neîncetat cuvintele-sentinţă scrise de mâna lui 
Dumnezeu pe tencuiala peretelui „văruit” (Fapte 23, 3) — al sufletului meu — 
în faţa Sfeşnicului celui Mare: „Mene, mene, techel ufarsin”, adică „Numărat, 
numărat, cântărit şi împărţit” (Daniel 5, 25-28), mi-aş descoperi bilanţul lăuntric al 
vieţii ca stând mereu sub semnul lui „Techel”: „I-a cântărit în cântar şi l-a găsit 
uşor” (Daniel 5, 27) — pentru că n-am zidit pe temelia-Hristos „aur, argint, pietre 
scumpe”, ci doar „fân, lemn, trestie” (1 Corinteni 3, 11-12). 

